
Introducere 


Oamenii de rând, obligaţi de viaţă să judece lucrurile 
în termeni foarte concreţi, nu pot probabil să rămână decât 
interzişi că în legătură cu un acord cu FMI întreaga floare 
a guvernării se dă, de fiecare dată, peste cap şi toate acestea 
pentru sume de 70-100 milioane de dolari. Ei ştiu mai 
puţine despre condiţionalităţi, tranşe, unda verde pentru 
finanțarea externă şi alte asemenea şi, în fond, sunt sensi- 
bili la ceea ce aud că, până la urmă, intră ca bani în ţară de 
la FMI. Dar ştiu prea bine că 70-100 milioane de dolari 
reprezintă nu mai mult decât ceea ce un club cu dare de 
mână şi care se respectă plăteşte pentru achiziţionarea a 
vreo doi fotbalişti de valoare. 

Un tămbălău atât de mare la nivelul unei țări întregi 
pentru doar 70-100 de milioane dolari apare ridicol şi je- 
nant. Dar caracterul dezonorant, pentru a nu spune umili- 
tor, al unei asemenea sume exprimă perfect situaţia tragi- 
comică în care a ajuns economia românească. Mereu mai 
subţiată şi mai sărăcită, aceasta trăieşte din ce în ce mai co- 
pleşită sub apăsarea celei mai cumplite dintre tiranii: tira- 
nia cifrelor mici. 

Totul, sau aproape totul, se măsoară în economia 
românească în cifre mici. Poate cu excepţia inflaţiei, ale 
cărei rate anuale au două cifre, spre deosebire de aspirația 
către o singură cifră, şi, desigur, cu excepția furturilor, care 
sunt mari, chiar mari de tot! In rest, cifrele din economie 
sunt la micimea la care doar aspiră cifrele în cazul inflației. 

Salariul mediu lunar în România face eforturi dra- 
matice de a se păstra pe undeva în jurul a 100 de dolari, 
ceea ce reprezintă salariul mediu zilnic de prin Occidentul 
mediu. În condiţiile căderii economiei de la sfârşitul dece- 
niului trecut, menţinerea chiar şi a acestui subsalariu a 

devenit mereu mai grea, în timp ce, de fapt, discrepanţele 
sociale sunt singurele care s-au mărit. Probabil între 9 şi 10 
milioane de români trăiesc cu câștiguri sub | dolar pe zi, 
aşa-zisa limită „estică“ a sărăciei! 

Eşecul economic a fost penalizat de agenţiile inter- 
naționale de rating şi — prin retrogradările la care acestea 
au recurs la sfârşitul anilor '90 în ce priveşte riscul de ţară 
al României — au accentuat de fapt cifrele mici sub a căror 
tiranie trăieşte, în cerc vicios, economia românească. Nu 
au lipsit anunţurile, cu temei sau mai degrabă fără temei. că 
România ar fi fost ameninţată de a intra în încetare de plăţi 
externe. Şi remediul introducerii unui Consiliu Monetar în 
România a fost vehiculat intens, deşi cu rezerve valutare de 
2-3 miliarde de dolari la care s-a ajuns, un regim de Consi- 
lia Monetar nu ar fi posibil în România. Cei ce ar avea 
eventual în vedere un regim de Consiliu Monetar în 
România ar trebui să pună la dispoziţie acesteia vreo 10 
miliarde de dolari și, desigur mai puţin, doar în cazul în 
care, mai întâi, printr-un colaps, concretizat în prăbușirea 
monedei naţionale şi explozia preţurilor, salariul mediu 
lunar ar cobori, după exact scenariul bulgar, către 30 de 
dolari de la 100 de dolari în prezent. Mişcarea ar fi însă 
consistentă cu tendinţa spre cifre mereu mai mici în econo- 
mia românească. 

In ultimul dintre anii '90, din cauza absenței unui 
acces normal la resurse externe, România a trebuit să expe- 
rimenteze o ajustare externă, evaluată, potrivit restrângerii 
deficitului de cont curent, la aproape 1,6 miliarde de dolari. 
La standardele financiare internaţionale actuale, este vorba 
de mai nimic, dar pentru România a reprezentat nici mai 
mult nici mai puţin decât echivalentul a 4 salarii din cele 
12 lunare ale unui angajat retribuit cu salariul mediu pe 
economie. Dacă însă, în caz de colaps, salariul real s-ar 
prăbuşi la circa 30 de dolari lunar, o ajustare externă de 
genul celei din 1999 ar echivala de fapt cu ansamblul su- 
melor plătite drept salarii în România! 

Economisirea internă anuală în România a ajuns la 
cifre jenante: 3,5-4 miliarde dolari sau circa 10-12% 
echivalent PIB, faţă de 20-30% echivalent PIB într-o ţară 
normală. Atât se mai poate economisi în condiţiile sărăcirii 
continue. Pe această sumă infimă se bat bugetul, băncile, 
companiile de asigurări, fondurile de investiţii. Nici nu-i 
de mirare că dobânzile sunt mari, în unele perioade chiar 
exorbitante. Grosul îl ia, direct sau indirect, statul pentru 
finanţarea deficitului bugetar: direct, prin emisiuni de ti- 
tluri guvernamentale către populaţie, indirect, prin titluri 
guvernamentale pe care le cumpără băncile comerciale, 
după ce au atras depozite de la populaţie şi întreprinderi. 
Aceste plasamente în titluri nereprezentând vreun risc — cel 
puţin deocamdată — nu prea mai lasă bani pe piaţă pentru 
economia reală. Şi astfel economia reală lâncezeşte în lipsă 
de finanţare. Un cerc vicios care nu poate duce decât spre 
cifre şi mai mici. 

Cursul spre cifre mereu mai mici apare inevitabil în 
condiţiile în care România a rămas fără motor investiţio- 
nal. Încercarea disperată de a salva măcar cât de cât consu- 
mul populaţiei în condiţiile căderii, stagnării sau cvasi- 
stagnării economiei s-a făcut pe seama reducerii investi- 
țiilor, România subminându-şi astfel propriile şanse de 
dezvoltare. Cu investiţii ajunse la o pondere în PIB de 
numai 17-18% România este ca un camion înzestrat cu un 
motor de autoturism de mic litraj, care nu mai poate îna- 
inta, oricât ar fi de performant cel din urmă. Cu investiţii 
anuale de 5-6 miliarde de dolari, tot atât cât investește 
doar în cercetare-dezvoltare o companie nu chiar de top în 
domeniul informaticii mondiale, România nu numai că nu 
poate să-şi modernizeze infrastructura rutieră şi energetică, 
dar nu poate nici creşte economic pentru ca măcar încet- 
încet să iasă de sub tirania cifrelor mici. 

Din păcate, bugetul nu mai poate avea nici o contri- 
buţie semnificativă în acest sens. Cu colectări din impozite 
şi din contribuţii sociale de numai circa 10 miliarde de do- 
lari, România nu mai poate face față problemelor econo- 

mice şi sociale teribile care o confruntă. Scoţându-se nesă- 
buit oameni anticipat la pensie pentru a nu-i scoate în şo- 
maj, s-a ajuns ca numai 4,4 milioane de salariaţi contribu- 
enţi să trebuiască să ţină peste 6,2 milioane de pensionari, 
astfel încât bugetul asigurărilor sociale se află deja în 
faliment. Întreţinerea sa a căzut deja în seama bugetului de 
stat. ale cărui venituri nu ating nici măcar 6 miliarde de 
dolari anual şi care este şi acesta la pământ, întrucât, pe 
lângă susținerea sistemului de pensii cu care nu are nici o 
legătură, i s-au turnat în cap toate lăturile din economie: 
întreţinerea întreprinderilor industriale falimentare şi aşa- 
numita „restructurare bancară”, de fapt numele eufemistic 
al transferării în cârca populaţiei a secătuirii sistemului 
bancar prin creditele, fără şanse de a fi restituite, acordate 
delapidatorilor de stat şi privaţi. Să nu ne ferim să arătăm 
că un buget de stat de nici 6 miliarde de dolari este bugetul 
unui canton elveţian dintre cele mai mici, cu câteva sute de 
mii de locuitori. 

Tirania cifrelor mici porneşte de fapt de la capacita- 
tea productivă a economiei româneşti, pe care o cuantifică 
produsul intern brut al țării: cam 35 miliarde de dolari. 
reprezentând echivalentul vânzărilor anuale ale unei 
companii transnaţionale occidentale modeste. Capacitate 
productivă pe care o exprimă, poate încă şi mai ilustrativ, 
cuantumul exporturilor. Nimic nu este poate mai semnifi- 
cativ decât cuantumul exporturilor, pentru că acesta repre- 
zintă de fapt capacitatea concurenţială pe pieţele externe a 
producției interne. Exporturile româneşti au vegetat ani de 
zile la circa 8-8,5 miliarde de dolari şi, ajutate de o deva- 
lorizare concurenţială a leului şi de o impozitare privile- 
giată a profitului obținut din livrări la extern, au reuşit să 
depăşească 10 miliarde de dolari în 2000, demonstrând clar 
că limitele lor se află în structura producţiei. Incătuşate de 
20-30 de ani în aceeaşi structură a producţiei, exporturile 
româneşti, aceleaşi de fapt de 20-30 de ani (lemn, metale, 
minerale în formă brută sau semibrută, precum şi confecţii 
şi încălțăminte), nu au şanse să irumpă spre a trage după 

ele economia de sub tirania cifrelor mici. Exporturile ro- 
mâneşti sunt cele mai mici pe locuitor din Europa. Şi ceea 
ce reuşesc să exporte 22 de milioane de români reprezintă 
echivalentul a ceea ce exportă doar 9 milioane de unguri 
sau ceea ce exportă doar 700 000 de olandezi. 

La peste 10 milioane de persoane populaţie activă, 
Produsul Intern Brut al României trădează o productivitate 
a muncii execrabilă şi o alocare a resurselor cu totul inefi- 
cientă. Există companii private occidentale care realizează 
o cifră de afaceri de o dimensiune similară PIB-ului româ- 
nesc cu numai 200-250 de mii de salariaţi. 

Ținându-se din puţin, la cifre mici, România o poate 
coti spre dezvoltare, la un simplu bobârnac. Care nu poate 
veni decât din partea investiţiilor directe externe. Pentru a 
induce schimbări structurale în România, este nevoie însă 
ca investiţiile străine directe să depăşească o anumită masă 
critică. probabil de 10-12 miliarde de dolari, adică cel 
puţin 5-7 miliarde dolari peste nivelul din prezent. Altfel 
spus o nimica toată la standardele internaţionale actuale 
sau tot o cifră mică! Dar, vai, atât de mare pentru o 
Românie care trăieşte sub tirania cifrelor mici. 


PARTEA | 


TRANZIŢIA ROMÂNEASCA: 
O IMPROVIZAŢIE 
COSTISITOARE 


Capitolul Í 


Coordonatele unui eşec economic 


A trecut peste un deceniu de la teribilele evenimente 
din decembrie 1989, care — indiferent dacă au constituit o 
lovitură de stat sau o revoluţie populară — au deschis o 
nouă pagină în istoria României, a trecerii de la comunism 
la capitalism, de la totalitarism la democraţie. de la econo- 
mia de comandă la o economie de piaţă. 

Economic vorbind, bilanţul perioadei consemnează 
un eşec. Din cei 11 ani ai perioadei 1990-2000, şase au fost 
de cădere economică masivă, iar cinci de creştere econo- 
mică slabă şi în discuție dacă aducătoare de foloase sau 
mai degrabă de ponoase. Primii trei ani de cădere au fost 
imputabili nu doar etectelor obiective ale distrugerii vechi- 
lor structuri şi consecinţelor dispariţiei piețelor până atunci 
asigurate politic în CAER, dar şi populismului deşănţat, 
jumătăţilor de măsură în demararea reformei şi politicilor 
dezordonate ale primelor guvernări Iliescu-Roman. 

Următorii patru ani — respectiv cei ai guvernării 
Văcăroiu — au însemnat o stopare a declinului economic şi 
chiar o recuperare în nivelul produsului intern brut. Dar 
creşterea economică Văcăroiu rămâne una extrem de 
controversată, întrucât, realizată fiind prin stimularea acti- 
vităţii industriale înaintea restructurării ei, a fost conside- 
rată păguboasă, în măsura în care costurile au surclasat 
beneficiile, cu atât mai mult cu cât a fost finanțată practic 
pe seama dezechilibrării conturilor interne ale statului şi 
forţării conturilor externe ale ţării. 

Nota de plată a ajuns la scadență după 1996 şi ar fi 
trebuit achitată în această perioadă, indiferent cine ar fi fost 

la guvernare. Plata a constat într-o strângere a curelei din 
partea populaţiei, fie direct prin scăderea unor cheltuieli 
sociale, fie indirect, prin inflaţie şi devalorizarea leului. 
Din păcate, a existat şi o contribuţie nemijlocită a guvernă- 
rii din perioada 1996-2000 care a acceptat, fără nuanţări, 
nefericitul program prescris de FMI. Nefericit, pentru că a 
încercat să înlocuiască reformele de structură — care într-a- 
devăr nu fuseseră practic atacate până în 1997, dar care nu 
se puteau realiza decât treptat şi, în mod obiectiv, decât în 
ani de zile — cu o serie de măsuri macroeconomice de libe- 
ralizare valutară și vamală, precum şi de constrângeri mo- 
netare şi bugetare, care au putut fi luate în numai câteva 
săptămâni, dar care au bulversat o economie complet ne- 
pregătită să preia dintr-o dată toate şocurile respective. 
Căderea economiei care s-a produs inevitabil a făcut şi mai 
greu suportabil costul, care ar fi fost oricum de achitat, 
pentru echilibrarea bugetului pe plan intern şi onorarea 
plăţilor în contul datoriei externe. 

In orice caz, contractarea timp de 11 ani a unor anga- 
jamente externe de vreo 19 miliarde de dolari, din care s-a 
achitat circa jumătate, rămânându-se cu o datorie de circa 
10 miliarde de dolari, pentru obținerea unei scăderi severe 
de PIB şi a uneia şi mai puternice în puterea de cumpărare 
în această perioadă reprezintă o contraperformanţă proba- 
bil fără precedent, dacă nu o aiureală economică. Diferenţa 
încă neachitată a permis, însă, cel puţin până acum, 
României să trăiască peste plapuma proprie, practic nivelul 
de trai putând astfel să scadă mai puţin decât i-o impunea 
contraperformanţa economică proprie. 

Cartea de vizită a economiei româneşti după }1 ani 
de tranziţie este dezastruoasă. Produsul intern brut a 
constituit în anul 2000 doar 76% în raport cu cel din 19809. 
Numai o parte din scădere reprezintă degrevare de balastul 
producţiei de dragul producţiei, care, desigur, nu trebuie 
regretată. Restul constituie însă reducere de activitate eco- 
nomică din cauza căderii dramatice a investiţiilor. Inainte 
de '89, investiţiile din PIB reprezentau peste 30% anual, în 

unii ani chiar 35-40%, acum s-a ajuns la 17-18%. Ce s-a 
adăugat în peisajul industrial românesc în ultimii 10-11 ani 
a fost, din păcate, reprezentat de numai câteva hale de 
îmbuteliat bere şi răcoritoare şi altceva mai nimic. Este 
greu, dacă nu imposibil, să obţii creştere economică în ase- 
menea condiţii. 

Degrevarea de balast nu rezolvă în sine problema, 
barca devine doar mai uşoară, mai manevrabilă, şi riscurile 
de naufragiu scad. Dar, fără un motor funcţional în locul 
balastului, barca va pluti în derivă şi nu va putea fi purtată 
către un țărm anume. 

Consumul populaţiei nu a putut s-o ia, în asemenea 
condiţii, decât tot în jos. Deşi a ajuns să absoarbă peste 
70% din PIB, faţă de practic 50-55% înainte de 1989, aces- 
ta este pe ansamblu mai scăzut acum, căci 70% dintr-un 
PIB redus la un nivel de numai 76% reprezintă, în termeni 
absoluţi, mai puţin! 

Mai grav este că, în lipsa investiţiilor care să înlocu- 
iască la un nivel tehnologic nou producţia abandonată 
(pentru că nu era competitivă sau pur şi simplu nu avea 
piaţă), a intervenit de fapt nu o restructurare, ci mai de- 
grabă o dezindustrializare. Acest proces — pe cât de tragic 
pe atât de real — pe care PDSR l-a imputat administraţiei 
de după 1996 — a început însă chiar pe timpul guvernărilor 
Iliescu. Ceea ce, din motive politice şi ideologice, aceste 
guvernări au urmărit a fost nu restructurarea, ci păstrarea 
intactă a întregului eşichier industrial, deşi era evident că 
România nu va avea niciodată atâtea resurse pentru a salva, 
prin retehnologizare, întregul eşichier industrial şi că, deci, 
soluţia era de a se abandona o parte a acestuia pentru a o 
putea salva pe cealaltă. Încercând, dimpotrivă, să salveze 
întregul eşichier industrial cu neînsemnate injecții de re- 
surse, guvernările Iliescu au compromis de fapt întregul 
eşichier industrial. Dacă probabil în 1989, România mai 
păstra anumite avantaje competitive pe plan internaţional 
în unele sectoare şi activităţi, este cert că le-a pierdut şi pe 
acestea între timp, întrucât peste oricare dintre industriile 

românești s-a aşternut praful demodării, în lipsa resurselor 
udecvate pentru o adevărată conectare la tehnologiile mo- 
derne. 

Guvernarea după 1996 nu a avut decât să preia acest 
proces de dezindustrializare pe care de fapt l-a accentuat 
aplicând nefericitele programe ale FMI de macrostabili- 
zare şi restructurare fără bani, dar trebuie să fie clar că 
procesul în cauză ar fi înaintat oricum, oricine ar fi fost la 
guvernare şi orice program s-ar fi aplicat, întrucât se in- 
trase de mult în cerc vicios. Cu cât de pe pista industrială 
ies în decor mai multe întreprinderi din cauza necompeti- 
livităţii, mai ales dacă ieşirea în decor nu înseamnă şi 
închiderea propriu-zisă a acestora, cu atât se restrânge ca- 
pacitatea de a mobiliza resurse pentru a pune ceva în loc. 
România a ajuns de mult în situaţia de a nu mai avea bani 
nici măcar pentru a închide întreprinderi producătoare de 
pierderi, darămite pentru a mai construi ceva spre a pune în 
loc. Ceea ce se putea face acum câţiva ani, când mai exista 
ceva cheag, acum nu se mai poate face pentru că a fost 
consumat tot cheagul. Fără un impuls investiţional din 
afară, motorul gripat al economiei româneşti nu mai poate 
demara normal. 

România a pierdut în 11 ani, în economia oficială, nu 
mai puţin de 3,5-3,6 milioane locuri de muncă, în proporţie 
covârşitoare în industrie. 1 milion de oameni se află în şo- 
maj, iar 2,6 milioane au trecut, în mare parte anticipat, în 
pensie, ajungându-se la situaţia absurdă, căreia este im- 
posibil să i se facă faţă economic, a mai multor pensionari, 
adică beneficiari ai sistemului de pensii, decât salariați 
contribuenţi la sistemul de pensii. Fără investiţii semnifi- 
cative, această tendinţă de subţiere economică nu a putut fi 
oprită, părând ca un buldozer. Operând un fel de restructu- 
rare doar pe jumătate — adică numai pe partea de demolare, 
fără a construi în loc mai nimic — România nu a obținut o 
creştere a eficienţei în sectorul real al economiei, ci doar o 
scădere a producţiei. 

Copleşit de sarcini care nu-i sunt câtuşi de puţin în 
atribuţie — întreţinerea întreprinderilor falimentare, supra- 
viețuirea sistemului de pensii. asanarea sistemului bancar — 
bugetul public nu mai poate pune la dispoziţie practic bani 
semnificativi pentru dezvoltare. Nefâcută la timp, nici 
privatizarea nu mai poate constitui soluţia de restructurare 
şi aport investiţional pe care în principiu o reprezintă, în 
măsura în care fiecare unitate de active este împovărată de 
cel puţin două unităţi de datorii. Astfel, şansa de a vinde 
poveri şi nu afaceri este mică şi, în atâtea cazuri, nulă. La 
li ani de la trecerea în principiu spre o economie de piaţă. 
baza acesteia — adică proprietatea privată — este încă mino- 
ritară, iar în industrie este pur şi simplu copleșită de pro- 
prietatea de stat, care, şi mai rău, subzistă în monopoluri ce 
țin încă departe perspectiva unui sistem concurenţial. 
Scoaterea de la început din aria privatizării a circa jumătate 
din proprietatea de stat (organizată în aşa-numitele regii 
autonome) s-a dovedit o decizie dezastruoasă pe termen 
lung, care a compromis orice şansă de restructurare în 
acest sector. Din cealaltă jumătate din proprietatea de stat, 
organizată în aşa-numitele societăți comerciale, nu s-au 
privatizat decât două cincimi şi, oricum, potrivit chiar 
aprecierilor oficiale, un segment reprezentând peste o trei- 
me nu mai are absolut nici o perspectivă de a se privatiza. 

In asemenea condiţii, performanţele submediocre ale 
economiei româneşti nu trebuie să mire. Rămasă neschim- 
bată la bază, economia românească are şi în prezent, ca şi 
înainte de 89, aceeaşi lipsă de eficiență şi competitivitate, 
cu deosebirea că acum una dintre cele două supape, prin 
care ineficienţa şi necompetitivitatea ies la suprafaţă — cea 
a preţurilor — a fost deschisă. Cealaltă supapă — şomajul, 
care reprezintă în ultimă instanță expresia şi consecinţa 
restructurării — a continuat de fapt să fie menţinută închisă 
pe aproape toată perioada postdecembristă. Neacceptân- 
du-se şomajul ca pârghie de corecție în economie, toate 
carenţele de competitivitate s-au aglomerat şi se aglome- 
rează în preţuri care astfel nu au nici o şansă de a-şi tem- 

pera semnificativ creşterea. De fapt în asemenea condiţii, 
economia românească s-a mutat, neschimbată, de la an la 
an, pe un alt palier, mai înalt, de preţuri. 

In timp ce economia a rămas practic neschimbată, 
ceea ce s-a schimbat în condițiile descentralizării pe jumă- 
late şi introducerii pe jumătate a unor mecanisme de piaţă, 
este tipul de consecinţe ale performanţelor economice la 
lel de mediocre ca în trecut. Creşterea exorbitantă a preţu- 
rilor a luat loc penuriei fizice de produse în împiedicarea 
satisfacerii nevoilor de bază ale populaţiei (înainte nu era 
carne, acum este dar nu o mai poţi cumpăra!). Disparităţile 
sociale au luat locul relativei uniformităţi a sărăciei, fără a 
induce însă şi motivaţia stimulativă a muncii, căci dispari- 
tăţile au mai degrabă determinări extraeconomice: poziţii 
monopoliste ale unor întreprinderi de stat şi. încă şi mai 
grav, furturile. evaziunea fiscală, specula. corupția şi alte 
ilegalităţi. Bogăția naţională s-a reîmpărțit, revenind dis- 
proporţionat de mult unora foarte puţini şi disproporționat 
de puţin unora foarte mulți. 

Sunt foarte mulţi, în aceste condiţii, cei care nu pot fi 
mulţumiţi de ceea ce le-a adus tranziţia în plan material, în 
plan general economic. Pentru aceşti foarte mulți, marile 
cuceriri, într-adevăr marile cuceriri. ale noii epoci ~ liber- 
tatea de expresie şi libertatea de a călători — nu pot avea 
astfel o cine ştie ce semnificaţie. Ei pot acum să-şi mani- 
feste în stradă protestul față de pierderea locurilor de mun- 
că şi dramatica scădere a puterii de cumpărare a salariilor 
lor, dar ar prefera poate în locul acestei libertăţi de expresie 
slujbele şi preţurile stabile de altădată. Mai ales că de mur- 
murat pe la colţuri puteau să murmure şi înainte. In ce 
priveşte libertatea de a călători este de subliniat că, la circa 
17 milioane de adulți, doar vreo 4 milioane îşi folosesc 
dreptul de a fi posesorii unui paşaport, din care efectiv, din 
motive îndeosebi financiare, doar vreun milion încearcă să 
îşi şi exercite practic dreptul de a călători, iar aceştia s-au 
lovit de zidul cu care Vestul s-a împrejmuit ca să se apere 
de sărăntoci, contravenienţi şi infractori. 

Unii ar dori probabil să vadă înapoi vremurile din 
trecut, numai că România nu se poate întoarce înapoi. Nici 
dacă ar vrea, nu ar mai avea unde. Vremurile s-au schim- 
bat. In jur şi aproape peste tot în cele patru colţuri ale lumii 
este capitalism. Un capitalism care prin sine este necruţător 
ŞI căruia, dacă nu i te adaptezi, rişti să pieri. Totul este să 
te afli printre câştigători şi nu printre perdanţi. Pentru 
aceasta este însă nevoie să fii, cu orice preţ, competitiv. 
Altfel nu poţi rezista în neiertătoarea concurenţă interna- 
țională actuală, care te poate scoate chiar şi de pe propriile 
piețe. 

România este cel puțin până acum un eşec economic 
al tranziţiei. Poate printre cele mai relevante din spaţiul 
excomunist. Interpretarea nu poate fi alta în măsura în care 
atât de mulţi români nu o duc mai bine, ci mai greu decât 
înainte de 1989. Banca Mondială, după criterii metodolo- 
gice aplicate în întreg, spaţiul excomunist, apreciază că nu- 
mărul săracilor în România depăşeşte două cincimi din 
totalul populaţiei, procentajul fiind în creştere sistematică 
ani şi ani, deşi populaţia n-a crescut, ci a scăzut ca efect al 
emigrației şi al prăbuşirii ratei natalității. Și aceştia, sărăn- 
tocii României, nu pot vedea ce nu există — succesele 
tranziției —, ci doar ceea ce există: mizeriile acesteia, inse- 
curitatea străzii, degradarea autorităţii statului, în ciuda 
proliferării instituţiilor, hoţia fără margini care îi frustrea- 
ză, opulenţa ostentativă a unora care îi oripilează şi oprimă. 
Prea multa sărăcie şi prea multa hoţie atârnă copleşitor în 
bilanţul tranziţiei româneşti. 


Capitolul 2 


Reforma, nimic altceva decât eficientizare 


După ani şi ani de „uite reforma, nu-i reforma!“, 
practic lucrurile s-au complicat de o asemenea natură încât 
nu prea știe nimeni de unde să le apuce pentru a le scoate 
din cercul vicios în care au intrat. Constrângerile aplicate 
pentru obţinerea așa-numitei macrostabilizări a economiei 
au ajuns la limită, aproape jumătate dintre români trăind în 
sărăcie! Dar, poate încă şi mai îngrijorător, aceste constrân- 
geri au epuizat resursele la dispoziția economiei pentru a se 
restructura. România nu mai are bani nici de „demolări“ 
(altfel necesare), darămite pentru construcţie. Și aşa se 
învârte în cerc vicios între neproductive macrostabilizări şi 
ipotetice restructurări. 

Macrostabilizarea este reforma la suprafaţa econo- 
miei. Restructurarea este însă esenţa ei, reprezentând refor- 
ma la nivel microeconomic, la nivelul întreprinderii, adică 
la baza economiei. 

Macrostabilizarea se concentrează asupra reducerii 
substanţiale a inflaţiei şi relativei stabilizări a cursului va- 
lutar, prin aducerea în echilibru a marilor agregate din eco- 
nomie: cererea şi oferta pe piaţă, consumul şi veniturile 
populaţiei, masa monetară, creditul, bugetul (adică venitu- 
rile şi cheltuielile statului), conturile externe ale ţării. 

Restructurarea este însă esenţa reformei pentru că, 
prin aceasta, se realizează ceea ce constituie de fapt refor- 
ma: nici vreo înaltă filozofie de nepătruns şi nici vreo spe- 
rietoare pentru popoarele în tranziţie, ci nimic altceva de- 
cât cel mai firesc şi necesar proces de realocare a resurse- 
lor dinspre activităţi ineficiente înspre activităţi eficiente. 

Resursele (energetice, materiale, financiare. umane) anga- 
jate în activităţi fără piaţă sau neperformante sunt ca şi 
aruncate pe fereastră, sunt irosite în dauna utilizării lor în 
activităţi pentru care ar exista piață şi care sunt potenţial 
pertormante. Această irosire compromite eforturile de 
competitivizare din alte activităţi, scade nivelul general de 
eficienţă al economiei şi astfel coboară standardul de câşti- 
guri şi de viaţă al populaţiei pe ansamblu. În lipsa schimbă- 
rilor de esență în sectorul real al economiei. care să în- 
semne o realocare spre eficienţă a resurselor, orice mişcări 
de resurse la suprafața economiei. în căutarea așa-numitei 
stabilizări macroeconomice rămân simple plimbări de 
pioni fără importanță pe o tablă de şah pe care piesele 
grele, decisive, stau imobile. 

De peste un deceniu cam acest lucru se întâmplă în 
economia românească. Resursele, atâtea câte au existat, au 
tot fost plimbate la suprafața economiei în căutarea unui 
echilibru care nu putea veni în absenţa restructurării spre 
eficiență a sectorului real de la baza economiei. Întreprin- 
derile producătoare de pierderi au rămas la locurile lor şi 
activităţile neperformante continuă. Astfel, încercările de 
căutare a echilibrului la nivel macroeconomic sunt din ce 
în ce mai dificile şi mai fără succes, iar relativul echilibru, 
eventual atins din când în când, este fragil, precar şi oricum 
pasager. 

Tranziţia românească este un eşec economic şi so- 
cial. Motivele sunt în principal trei: moştenirea comunistă 
gravă; absenţa unei strategii de schimbare exprimând voin- 
ţa de neschimbare; situarea politică, economică şi geogra- 
fică a României în afara sferei de interes occidental. 

Economia românească în general şi industria în spe- 
cial constituie produsul celui mai ortodox comunism din 
Estul Europei, în care alocarea resurselor s-a făcut aproape 
exclusiv pe criterii politice, prin comenzi şi ordine de par- 
tid, prin arbitrariu şi voluntarism şi în disprețul total al 
semnalelor pieţei. Moştenirea din acest punct de vedere 

pentru trecerea la o economie de piaţă a fost deosebit de 
prea, poate cea mai grea din ţările zonei. 

Criza de sistem a comunismului în România deja 
ajunsese în 1989 să se manifeste în ceea ce comunismul 
însuşi declara ca fiind fundamental: producţia. O scădere 
sensibilă a producţiei, inclusiv industrială, se înregistra 
deja spre sfârşitul anilor 80 şi o alta şi mai accentuată se 
anunţa ca inevitabilă în anii următori. Modelul industrial 
românesc, axat pe industrii în declin istoric, nu putea avea 
altă traiectorie. Se instalaseră deja puternic penuriile de tot 
felul, semnul prin care criza ajungea la suprafaţă, în condi- 
(iile în care principalele două supape — inflația şi şomajul — 
crau înăbușite administrativ. România intra în ultimul 
deceniu al secolului XX cu un decalaj economic enorm 
între cerere şi ofertă, care era exprimat de faptul că dispo- 
nibilitățile monetare pe piaţă aveau acoperire de numai O 
şeptime în mărfuri şi servicii. Deci un potenţial inflaţionist 
distrugător. 

Dacă la o asemenea moştenire — care nu este o scuză, 
ci o realitate — se adaugă surogatul de reformă ce a caracte- 
rizat politica economică în România postdecembristă şi 
care, în esenţă, a însemnat jumătăți de măsură în reforma 
la nivel macroeconomic şi practic nici o reformă la nivel 
microeconomic, nemaivorbind de faptul că reforma insti- 
tuțională a fost zero, putem lesne înțelege de ce s-a ajuns 
în cercul vicios în care se zbate acum economia româ- 
nească. 

A fost un spectacol politic jenant şi economic jalnic 
de a vedea o ţară închinată unui idol: actualul model indus- 
trial românesc. Ofranda cea mai năucitoare adusă încă din 
1990 acestui idol a fost populismul deşănţat în favoarea 
clasei muncitoare industriale prin convertirea directă în 
creşteri de salarii a fostelor alocaţii pentru investiţii, ceea 
ce aproape a dublat dezechilibrul de fond care confrunta 
economia românească. La un an de la evenimentele din 
decembrie 1989, când abia au fost iniţiate primele şi fira- 
vele măsuri spre o economie de piaţă, acoperirea în mărfuri 

a disponibilităţilor monetare pe piaţă scăzuse sub o zecime, 
făcând reforma şi mai dificilă. Punerea reformei sub sem- 
nul salvării cu orice preț a modelului industrial, deși fali- 
mentar, precum şi ezitările ideologice şi politice în trecerea 
la o economie de piaţă au făcut din tranziția românească o 
improvizație extrem de costisitoare economic şi social. 

Multi cercetători şi analişti au căutat să definească, 
într-un fel sau altul, improvizaţia economică postdecem- 
bristă din România, care, în mod evident, nu poate fi înca- 
drată nici la „terapie şoc“ şi nici la „gradualism“. Cea mai 
nimerită caracterizare pare a fi aceea care vorbeşte despre 
un „gradualism patologic“, pentru că exprimă sugestiv 
semnificaţiile maladive ale unor jumătăţi de măsură care 
nu duc decât într-o fundătură, de unde nu se întrezăreşte 
nici O perspectivă. 

Promovate sub pretextul tolerabilităţii sociale, jumă- 
tățile de măsură pe calea reformei economice n-au făcut de 
fapt decât să dubleze costurile sociale ale acestora. Mai 
grav, jumătăţile de măsuri au instaurat un fel de cerc vicios 
al tranziţiei, autoperpetuându-se în timp şi nemaireuşind să 
atingă, nici măcar treptat, obiectivele pentru care fuseseră 
luate. Nu întâmplător, reforma economică în România şi-a 
arătat doar durerile pe care inevitabil urma să le producă, 
dar nu şi performanţele economice pe care este în stare să 
le genereze. 

Cu oricâtă bunăvoință ar fi privită experienţa post- 
decembristă nu se poate a nu se consemna lipsa aproape 
totală a formulării unor obiective în ce priveşte economia 
ŞI societatea. Prea mult au fost influențate lucrurile în 
această privinţă crucială pentru o ţară de către îndoielile 
ideologice ale celui care a fost în fruntea ţării în primii 
şapte ani ai perioadei, care s-a ferit sistematic să se declare 
deschis, atâta vreme, pentru o economie de piaţă, ştiind 
despre aceasta că nu reprezintă altceva decât capitalismul 
altădată criticat, şi nu socialismul altădată lăudat. Din 
această cauză România n-a avut formulat un obiectiv pe 
care să-l urmărească, n-a ştiut unde merge, încotro se în- 

dreaptă sau tranziţie către ce traversează. Nici nu este de 
mirare că n-a ajuns nicăieri. 

Economia de piaţă nici măcar n-a figurat în progra- 
mul iniţial al celor ce au preluat puterea în decembrie 1989 
şi au deținut-o în perioada crucială de început. Ca dezide- 
rat, economia de piaţă a apărut mult mai târziu şi fără 
vreun contur sau vreo concretizare în obiective precise, ci 
doar ca un slogan sub presiunea vremurilor, a tendinţelor 
prevalente din jur şi pentru a se evita rămânerea lără vreo 
finanțare externă. A fost absolut clar că puterea postde- 
cembristă nu a avut nici o intenţie iniţială către o economie 
de piaţă. 

Este tulburător că nici măcar cu timpul obiectivele- 
țintă nu s-au concretizat. Când, tocmai din cauza improvi- 
zaţiei în materie de economie. polarizarea socială a scăpat 
caii, cei ce au guvernat ţara au formulat în sfârşit un obiec- 
tiv, insidiosul obiectiv al „economiei sociale de piaţă“. 
Guvernanții au simţit probabil că ar fi caraghios să mai 
lase, într-o asemenea situaţie, impresia că România se în- 
dreaptă către o societate cât de cât echitabilă şi, prin for- 
mularea respectivă, au făcut şi o încercare de a se delimita 
într-un fel de adâncirea prăpastiei sociale. „Economia so- 
cială de piaţă“ a sunat însă extrem de dogit în condiţiile în 
care, pe de o parte, polarizarea socială apărea treptat ca sin- 
gura realizare tangibilă a tranziției româneşti, iar, pe de altă 
parte, România nu se demonstra câtuşi de puţin o econo- 
mie de piaţă şi nici nu părea să înainteze într-o asemenea 
direcţie. Este cu totul tulburător faptul că nici după stabili- 
rea opțiunii de integrare în Uniunea Europeană şi nici 
măcar după obținerea asocierii la organizația vest-euro- 
peană (ceea ce a reprezentat un adevărat cutremur pentru 
economia românească), drumul spre o economie de piață 
nu a fost concretizat în obiective precise şi nici vorbă de o 
strategie de înlăturare a modelului industrial falimentar 
care greva copleşitor asupra creării unei economii bazate 
pe criteriile eficienţei şi profitabilităţii. O strategie a apărut 
abia în anul 2000 şi numai ca urmare a presiunilor pe care 

Uniunea Europeană le-a făcut în acest sens după nesperata 
invitare a României la negocieri pentru o aderare la un ori- 
zont cu totul neprecizabil. 

Cât despre situarea României în afara intereselor 
economice şi politice occidentale, problema este contro- 
versată doar asupra motivelor şi explicaţiilor, fiind însă în 
practică un fapt de netăgăduit, cu toate consecinţele palpa- 
bile existente. 


Capitolul 3 


De ce nu merge reforma! 


Anchiloza economiei, care se află în tandem cu pola- 
rizarea socială. altfel spus absenţa reformei. are explicaţii 
strict politice. Şi probabil cea mai importantă dintre pro- 
blemele din spaţiul politic care afectează reforma ar putea 
li formulată în felul următor: contradicţia dintre realocarea 
resurselor pe care o presupune reforma şi împărțirea resur- 
selor pe care o practică (pentru ele) forţele politice. Atâtea 
şi atâtea fapte din timpul administraţiilor de dinainte de 
1996, precum şi din vremea celor de după arată clar că 
partidele aşteaptă de la accederea la guvernare consolida- 
rea economică a prezentului şi viitorului lor politic. Ele 
sunt supuse în acest sens unei duble presiuni: din partea 
propriilor membri, care vor să se aleagă economic, ca să nu 
spunem direct material, cu ceva din apartenenţa lor la 
partidul în cauză; şi din partea „sponsorilor“, care nu susţin 
partidul doar de florile mărului sau din pură ori dezintere- 
sată simpatie. Inexistenţa, probabil deliberată, a unor pre- 
vederi legislative clare în ce priveşte finanţarea partidelor 
politice a jucat un rol nefast în acest sens. 

Trecându-se de la un sistem de organizare economică 
bazat pe proprietatea tuturor şi de fapt a nimănui, la un sis- 
tem de organizare economică bazat pe proprietatea privată, 
are loc un proces, până la urmă inevitabil, de împărțire a 
avuţiei naţionale. Această împărţire a activelor agricole şi 
industriale, a controlului asupra avuţiei naţionale, la cos- 
turi cât mai mici, dacă se poate chiar prin cadou politic, re- 
prezintă prioritatea priorităților pentru partide, fie dintr-o 
parte, fie din alta a spectrului parlamentar. Problema este 

că acest proces — repetăm, până la urmă inevitabil — şi 
căruia partidele îi conferă prioritatea priorităţilor, trebuie 
să aibă loc când prioritatea priorităţilor o reprezintă pentru 
economie reforma. Aceasta, în ultimă instanţă, constituie 
schimbarea actualelor structuri şi modalităţi de alocare 
contraproductivă a resurselor, care dovedesc o ineficiență 
crasă şi care nu pot produce altceva decât sărăcie pe plan 
intern şi incapacitate concurenţială pe plan extern. Nu 
poate oferi, altceva, de fapt şi la urma urmei, o economie 
care, precum cea românească din prezent. alocă energie, 
materii prime, fonduri de salarii pentru produse ce nu îşi 
scot banii sau chiar nu se vând deloc şi al cărei buget 
măreşte mereu birurile pe cei ce îşi plătesc impozitele 
pentru a nu fi ameninţat să dispară din cauza celor ce nu îşi 
plătesc impozitele. Se poate lesne observa în ce contra- 
dicţie se află realocarea spre eficienţă a resurselor, presu- 
pusă de reformă, cu procesul urmărit de partide de 
împărțire a resurselor sau de dobândire în sistem parcelar 
şi clientelar a controlului asupra acestora. Efectul nefast 
este că, în timp ce realocările spre eficienţă ale resurselor 
întârzie, resursele împărţite între forțele politice sau 
distribuite în sistem clientelar susținătorilor lor nu capătă o 
funcție socială, prin investiţii, şi astfel se accentuează 
irosirile în diferite forme de consum imediat (vile, maşini 
de lux, călătorii în străinătate, bani pentru partid, sponso- 
rizări interesate politic). 

În mod grav, pentru a masca aceste abateri de la 
funcția socială a resurselor, se practică pe plan general o 
falsă şi atât de păguboasă protecţie socială, în locul măsu- 
rilor necesare, chiar dacă nepopulare, de realocare spre efi- 
cienţă a resurselor. 

Evident, cei ce îşi împart resursele spre propriul 
beneficiu nu se pot afişa ca cerând populaţiei sacrificii, ci 
doar impunându-i indirect şi în fapt aceste sacrificii. 
Aceasta şi explică aglomerarea ipocrită a spectrului politic 
românesc în zona social-democrată, atât de adesea folosită 
drept paravan demagogic pentru acţiuni camuflate de cli- 

entelism şi capitalism sălbatic. În condiţiile arătate, resur- 
sele se subţiază, ceea ce este de împărțit rămânând din ce 
in ce mai puţin, iar procesul de creare a altora noi se înce- 
lineşte vizibil şi periclitant, reforma având astfel perspec- 
live mereu mai înguste de a ieşi din cercul vicios în care a 
intrat. 

O altă problemă din spaţiul politic — cu multe fire 
legate de cea anterioară — este de ordin instituţional. În 
România există un deficit instituţional. Aproape orice por- 
neşte nu se finalizează din cauza instituţiilor care nu sunt 
in măsură ori în stare să instrumenteze şi să aplice cele 
stabilite. avându-se de atâtea ori de-a face pur şi simplu cu 
piedici conştiente din partea acestora, determinate de inte- 
rese clientelare. 

Administrația publică, în frunte cu guvernul 
României, este defectuos concepută şi organizată, extrem 
de birocratizată şi clientelară şi, deci ineficientă. În mare, 
organizarea actuală o repetă pe cea din timpul comunis- 
mului, neavând nici o legătură cu cerinţele instituționale 
ale promovării reformei. Cea mai elocventă ilustrare în 
acest sens este faptul că, prin organizarea însăşi, ministe- 
rele din guvernul României se ocupă de administrarea — nu 
discutăm aici dacă bună sau rea — a feliei din economia de 
stat pe care o au în parohie, în loc de a concepe, dezvolta 
și supraveghea politici pentru sectoarele, de stat şi privat, 
din domeniul de care răspund. Astfel, cu excepţia ministe- 
rului de finanţe, care prin sine are pâinea şi cuțitul şi care 
trebuie să avizeze aproape orice act normativ, nici o enti- 
tate guvernamentală (minister şi agenţie) cu rol integrator 
sau de sinteză nu este luată în seamă de celelalte ministere. 

Totuşi, numărul agenţiilor guvernamentale au cres- 
cut, în loc să scadă. Ca şi al angajaţilor, ajuns la dimensiuni 
parazitare, în administraţia publică. Explicaţia este strict de 
ordin clientelar, fenomenul clientelar căpătând o mare ex- 
tindere atunci când la guvernare a ajuns o coaliție de 
partide. Algoritmul — adică împărţirea între partidele mem- 
bre ale coaliţiei a posturilor în administrația publică — a 

sfârşit într-o excrescenţă a acesteia pentru a satisface dife- 
ritele şi contrariile presiuni din partea forțelor politice care 
susțineau parlamentar guvernul. Au fost înființate agenții 
guvernamentale spre a se mai găsi un post pentru repre- 
zentantul uneia dintre forțele politice sau, şi mai rău, pen- 
tru a contrabalansa ori chiar compromite, prin diluarea ac- 
tului de luare a deciziei, o altă structură ţinând, potrivit 
algoritmului. de o altă forță de politică din coaliţie. Deși, 
de la sfârşitul anului 2000, a venit la guvernare un singur 
partid, sperata „comprimare“ a administraţiei publice nu 
s-a produs. 

Fără absolut nici o problemă, dar evident cu un im- 
portant efect binefăcător asupra bugetului, numărul agen- 
țiilor guvernamentale ar putea fi redus la mai puţin de o 
treime, iar cel al angajaţilor în administraţia publică la mai 
puţin de jumătate. Dacă nu va fi însoțită şi de fapt prefațată 
de o reformă instituțională, începând cu guvernul României, 
reforma economică nu va fi deloc. 


Capitolul 4 


Absenta regulilor de joc 


Determinat aproape integral politic, faptul că refor- 
ma nu merge în România şi că în consecinţă performanţa 
în economia românească nu se îmbunătăţeşte decurge nu 
doar din deficitul instituţional şi din împărţirea clientelară 
a resurselor, în locul realocării spre eficienţă a acestora. dar 
şi, în strânsă legătură cu acestea, din realitatea descurajantă 
că, deşi de la evenimentele din 1989 au trecut 12 ani, nici 
una practic din regulile de bază, indispensabile, ale 
economiei de piaţă n-au fost stabilite între principalii actori 
ai scenei politice, economice şi sociale româneşti: nici re- 
pulile în domeniul proprietăţii, nici cele (măcar în linii 
mari) ale rolului statului în economie, nici cele ale relaţi- 
ilor între oamenii politici şi oamenii de afaceri, nici cele 
ale raporturilor între stat şi mediul de afaceri, în particular 
între stat şi întreprinderile mici şi mijlocii, nici cele în pri- 
vinţa poziţiei faţă de capitalul autohton şi respectiv capita- 
lul străin. Totul a plutit şi pluteşte într-o ceaţă deasă, con- 
traproductivă, reglementările sunt instabile, se schimbă 
mereu în funcţie de conjunctură şi coloraturi politice, deşi 
în aceste domenii un fir roşu ar trebui să existe asumat pe 
plan general. Timpul istoriceşte scurt nu poate fi invocat la 
nesfârşit, mai ales pe măsură ce trec anii. Cu atât mai mult 
cu cât, deşi mai târziu decât în alte ţări în tranziţie, alter- 
nanţa la guvernare s-a produs încă din 1996, iar în 2000 
s-a închis ciclul politic complet în cadrul unei democraţii 
parlamentare, la putere revenind cei ce pierduseră alegerile 
anterioare. 

4.1. Proprietatea, o problemă nerezolvată 


Nici la 12 ani de la evenimentele din decembrie 1989 
problema proprietății nu este rezolvată în România. lar în 
segmentele în care reglementările au dispus o rezolvare, 
aceasta nu corespunde sau se află chiar în afara standarde- 
lor euroatlantice în domeniu. Nici nu contează dacă aceste 
standarde sunt bune sau rele, sunt adaptabile sau nu la 
condiţiile concrete din ţară, important este doar faptul că 
România, pretinzând apartenenţa la structurile euroatlan- 
tice, trebuie să asimileze respectivele standarde, chiar dacă 
nu-i plac, pentru că lumea euroatlantică nu va accepta de- 
rogări tocmai în materia proprietăţii care se află la baza 
sistemului său de valori. 

Timp de şapte ani, primele guvernări Iliescu, din 
motive cel mai probabil ideologice, au blocat practic rezol- 
varea potrivit sistemului de valori occidental a problemei 
proprietății, adoptând unele reglementări chiar contrare și 
care prin efectele create au împiedicat o soluționare adec- 
vată ulterioară. Altceva nici nu era de aşteptat! 

Cel mai mare eşec în problema proprietăţii l-a con- 
semnat însă guvernarea cederisto-pedistă pentru că soluţio- 
narea problemei era un angajament al celor mai multe din- 
tre forţele politice din coaliţie. 

Eşecul are cauze precise: |) PD-ul d-lui Roman nu a 
avut în intenţie, nu a dorit să rezolve problema proprietăţii, 
urmărind, dimpotrivă, sabotarea unei soluţii ori de câte ori 
aceasta s-a înfiripat. A fost vorba de o abordare sistema- 
tică, programată, profesionist pusă la punct, care a fost de 
natură să scoată din joc România în cursa către Europa, 
tragicomic fiind faptul că abordarea a venit din partea unei 
formaţiuni politice care, dacă ar fi fost să ne luăm după 
declaraţii, „dădea peste“ de „europenism“ şi de dorinţa de 
a vedea România în Europa. 2) Convenţia Democrată, care 
îşi făcuse din problema proprietăţii stindard electoral, 
ideologic şi doctrinar, a ţinut mai mult la putere, la scau- 
nele ministeriale şi parlamentare, decât la problema pro- 

prietăţii, acceptând toate jocurile, toate şantajele, toate fiţe- 
le PD, în loc să rupă coaliția, nu la spartul târgului, ci din 
primul moment al identificării adevăratelor intenţii ale PD. 
care s-au dezvăluit aproape încă de la început. şi când in- 
clusiv alte aranjamente parlamentare erau posibile. Să nu 
ne ferim a spune că pentru problema crucială a proprietăţii, 
«e care depindea, în ultimă instanţă, drumul spre Europa al 
României, merita şi riscul unor alegeri anticipate, darămite 
nişte scaune sau chiar fotolii parlamentare şi ministeriale. 

Deci să fie clar, țărăniştii, care au fost singurii ce au 
linut-o cu problema proprietăţii, n-au nici o scuză, pentru 
că, de fapt şi la urma urmei, ei au fost de vină pentru nereu- 
sită, întrucât atât au îndrăgit scaunele şi fotoliile de patru 
uni încât au uitat de proprietăţile de veacuri şi pentru vea- 
curi, 

Nici dl Constantinescu, preşedintele României în 
acca perioadă, nu a fost mai breaz în domeniu. Pentru că 
trebuia să pună piciorul în prag încă din 1997, să forțeze 
clarificările şi să nu accepte şantajul PD cu ruperea coali- 
liei pentru a păstra himera stabilităţii cu care domnia sa 
defila prin străinătățuri în numele unei iluzorii admiteri a 
României în NATO, care de altfel o iluzie s-a şi dovedit! 

Cât despre liberali — colegii țărăniştilor din Conven- 
[ie — aceştia au avut o poziţie ambiguă tocmai în materie de 
proprietate. Tocmai ei, pentru că proprietatea privată este 
temelia sfântă a liberalismului pe care se străduiesc a con- 
vinge că doresc să îl promoveze în România. Întârzierea 
nepermisă în întocmirea unei legi a caselor naţionalizate, 
umbiguitatea unor prevederi ale acesteia şi, mai ales, mo- 
dul deliberat neclar în care Ministerul Justiţiei, pe care 
liberalii l-au avut în parohie, a elaborat şi promovat Legea 
domeniului public, care lasă loc tuturor interpretărilor po- 
sibile şi deci discreţionismului politic, au făcut, din păcate, 
o glumă proastă din demersul liberal de schimbare a 
Constituţiei în sensul ca aceasta să garanteze, şi nu doar să 
ocrotească, proprietatea privată. 

În domeniul locativ, coaliția ţărănisto-liberalo-pe- 
distă nu a reuşit să-și impună majoritatea parlamentară de 
care a dispus pentru a adopta o nouă reglementare legală 
care s-o înlocuiască pe cea moştenită de la regimul Iliescu. 
Această reglementare moştenită accepta de formă prin- 
cipiul retrocedării, dar îl limita în practică tocmai la cazul, 
cel mai puţin întâlnit, când fostul proprietar (sau moşte- 
nitorii săi legali) locuia (locuiau) în chiar spaţiul locativ în 
cauză. Or, se ştie, naţionalizarea sau exproprierea nu s-au 
făcut de dragul actului în sine, ci tocmai pentru a-i alunga 
pe foștii proprietari din spaţiile locative respective. Se pu- 
tea, evident, alege o altă limitare, ca de pildă retrocedarea 
în natură doar a unei unităţi locative, iar pentru restul com- 
pensaţii spre a se evita problemele, desigur nu simple, de 
ordin economic, politic şi social, generate de restituirea 
proprietăţilor locative. Absurditatea reglementării adoptate 
atunci nu se oprea însă aici. Reglementarea a dat dreptul 
celor ce stăteau, la apariţia legii, în spaţii locative naţiona- 
lizate, care aparținuseră unor proprietari identificaţi, să le 
cumpere, în ciuda revendicării lor fireşti de către acești 
proprietari. Trebuie subliniat că o asemenea reglementare 
lepitera de fapt un furt; pentru că furt înseamnă a vinde 
cuiva ceva confiscat de la altcineva. De remarcat că nici 
Ceaușescu, care acţiona în disprețul proprietății private, nu 
s-a încumetat la aşa ceva. 

Proiectul ministrului liberal de atunci al justiţiei de 
schimbare a acestor reglementări a căutat să împace și 
capra şi varza şi, încercând să facă politică, nici măcar libe- 
rală, a lăsat în ambiguitate problema proprietăţii locative 
care este o problemă de principii. Şi la principii nu trebuie 
să existe neclarităţi. Liberalii au încercat de fapt să facă 
proiectul comestibil pentru PD, părând a nu înţelege că 
liderii de atunci ai acestui partid nu îşi vor fi dat niciodată 
votul favorabil în respectiva materie, întrucât nu avuseseră 
niciodată vreun gând să renunţe, în numele principiului 
restituţiei, la adierile confortabile ale propriilor locuinţe pe 
care şi le aranjaseră în cartierul Primăverii. 

S-a căutat pe ultima sută de metri votarea legii cu 
ajutorul PDSR, dar s-a renunţat în mod onorabil întrucât 
PDSR, profitând de situaţie. introdusese amendamente care 
o lăceau una de despăgubiri şi nu de restituiri în natură. 

Intr-o ceață deasă continuă să se afle proprietatea 
administrației publice la nivel central. judeţean şi local. In 
continuare, nu se ştie în mod clar ce aparţine domeniului 
public şi ce aparţine domeniului privat al statului şi. în fie- 
care caz, la ce nivel se pune problema delimitării. Ce apar- 
ține de pildă în intravilan primăriei ca teren privat (înstrăi- 
nabil)? Care este regimul terenurilor sub care trec aducţi- 
uni de apă sau canalizări? Cine răspunde de fapt de lacurile 
intravilane? Cui aparţine de fapt terenul de sub şi din jurul 
stâlpilor de înaltă tensiune? In ce relaţii poate intra primă- 
ria cu cei ce urmăresc să utilizeze imobile sau terenuri 
aparținând acesteia? Dincolo de abuzurile făcute, cazul 
Puzdrea, de acum celebru, ca şi cel al schimburilor de tere- 
nuri în care este implicat MApN sunt subproduse semni- 
[icative ale neclarităţilor privind domeniul public. Abuzu- 
rile însele sunt încurajate de aceste neclarități. 

Legea promovată în materie pe vremea coaliției 
cederisto-pediste nu a contribuit câtuşi de puţin la elimi- 
narea acestor neclarităţi. Pentru că, dincolo de corectele re- 
plementări de principiu, legea s-a menţinut în evazivitate 
în ce priveşte aspectele concrete. Cheia acesteia este o 
anexă, care ar fi urmat să inventarieze ceea ce trebuia să 
intre în domeniul public. Anexa, ascunzându-se în spatele 
complexităţii cazurilor din practică, înşiruie doar exempli- 
ticări de rezolvare şi nu rezolvări concrete. Astfel încât, nu 
întâmplător, pentru o eventuală aplicare a prevederilor 
legii, Ministerul de Finanţe, care urma să elaboreze norme- 
le metodologice, a cerut inventarieri din partea autorităţilor 
locale, pe baza cărora abia să se stabilească regulile de de- 
limitare a domeniului public. Totul a fost blocat în această 
fază. Dar, dincolo de acest lucru, rămâne faptul dramatic şi 
cu totul negativ că se va lăsa la latitudinea autorităților 
administraţiilor publice la nivel central, judeţean sau local 

decizia de reglementare finală, care poate fi influențată 
neprincipial de interese personale sau de grup. În timp ce 
tocmai evitarea caracterului discreţionar este cheia unei 
legi bune în România. 

Ce să mai vorbim de tragedia care există în domeniul 
proprietăţii industriale privatizabile! Prin legi adoptate în 
1990 şi 1991, capitalul privatizabil. din acele întreprinderi 
de stat rebatezate „societăți comerciale“, a rămas fără stă- 
pân, în urma aşa-zisei retrageri a statului din funcţia de 
administrator, care a fost confundată, mai degrabă în mod 
deliberat decât involuntar, cu abandonarea autorităţii pro- 
prietarului, ceea ce a declanşat un grav proces de disoluţie 
și degradare, care se desfăşoară întotdeauna acolo unde şi 
atunci când nu există stăpân. Să ne mai mirăm că între- 
prinderile fără stăpân au pierderi şi arierate? Păi dacă tot nu 
răspunde nimeni, atunci ar trebui să fii chiar prost să nu 
produci pierderi şi să-ți achiţi cumva datoriile. Şi rămâne 
un fapt că guvernarea cederisto-pedistă, deşi a modificat 
legile privatizării în mai multe rânduri, nu s-a atins de 
problema crucială a lipsei de stăpân în întreprinderile de 
stat privatizabile. Explicaţia n-a putut-o constitui decât 
faptul că forțele politice din coaliţie, la fel ca acelea de 
dinainte de 1996, nu au fost de fapt interesate în a clarifica 
problema, considerând probabil că tocmai ambiguităţile le 
pot fi mai de folos. 

Astfel că de fapt coaliția cederisto-pedistă a lăsat, la 
sfârşit de mandat, regimul proprietăţii în aproape același 
stadiu în care l-a găsit la început de mandat, pentru că, 
sumarizând, o lege normală a imobilelor naţionalizate nu a 
fost aprobată, legea restituirii în funciar nu a apucat să fie 
aplicată, devenind obiect de modificat în următoarea struc- 
tură parlamentară, aplicarea reglementărilor în ce priveşte 
delimitarea domeniului public a fost lăsată sub incidenţa 
ruinătoare a discreţionismului, clientelismului şi corupţiei, 
iar proprietatea industrială privatizabilă a rămas în conti- 
nuare fără stăpân, obstacol suplimentar în calea privati- 
zării. 

Revenirea la guvernare a PDSR în urma alegerilor 
dın noiembrie 2000 a avut efectul aşteptat. Coerenţa unei 
puvernări monocolore şi-a spus cuvântul, reglementarea 
unor probleme ale proprietăţii putând fi obţinută dar — pro- 
babil din aceleaşi veşnice motive ideologice, deşi evident 
este vorba şi de considerente politice, electorale şi cliente- 
lare ~ unele soluţii în imobiliar şi în funciar sunt în con- 
lradicție cu filozofia occidentală a proprietăţii. 

Noua lege în imobiliar, nici măcar nu este ceea ce 
“pune că ar fi: o reglementare a restituirii imobilelor luate, 
in diferite forme, dar cu japca, de către regimul comunist. 
Printr-un noian de excepţii şi condiţionări, restituirea în 
natură este limitată în practică și înlocuită cu potenţiale 
(despăgubiri. Astfel că, în forma existentă, legea restituirii 
in imobiliar este mai degrabă o lege a despăgubirii. 

Explicaţia pentru care parlamentarii au preferat re- 
trocedării în natură despăgubirea este simplă. Mulţi dintre 
ci înşişi, precum şi apropiaţi ai lor sau acoliţi şi clienţi ai 
partidelor din care fac parte stau în case naţionalizate, pe 
care nici nu gândesc să le părăsească în favoarea proprie- 
tarilor de drept. Sunt parlamentari de prin tot spectrul 
politic, şi atunci de ce să nu se acorde despăgubiri, că tot 
nu le plătesc parlamentarii în sine, ci populaţia, prin buge- 
tul de stat! Populaţia fără vreo vină! 

Poate cel mai grav, textul consfinţeşte furtul legiferat 
anterior, admițând ca fapt împlinit cumpărarea, potrivit 
legii adoptate de PDSR în timpul guvernării precedente, a 
spaţiilor locative naţionalizate de către cei ce, la apariţia 
legii respective, stăteau în ele, în ciuda revendicării lor de 
către proprietarii identificaţi. 

Şi explicaţia nu este alta decât tot aceea că atâţia 
parlamentari şi clienţi ai partidelor lor se lăfâie în case 
naţionalizate pe care chiar le-au cumpărat pe nimica toată, 
în deplină cunoştinţă de cauză că o fac în pofida oricăror 
norme ce pot reglementa proprietatea privată. Aruncând 
rezolvarea problemei proprietăţii în cârca despăgubirilor, 
clasa politică românească, social-democrată sau liberală, 

face pe generoasa pe seama banului public, adică pe seama 
nu a banului propriu, ci a banului altuia! Un tânăr din 
România actuală, care şi aşa este oprimat de lipsa de 
perspectivă și de salariile execrabile, are astfel încă şi mai 
multe motive să o şteargă din ţară. pus să plătească pentru 
ceva în legătură cu care nu are absolut nici o vină! Proprie- 
tatea confiscată de comunişti trebuie recunoscută şi orice 
poate fi retrocedat în natură trebuie să fie retrocedat! Dar 
despăgubirile, dacă apare cazul, trebuie să fie simbolice, 
completamente simbolice! Pentru că, pur şi simplu. ar fi 
plătite nu de cei vinovaţi, ci de cei absolut nevinovaţi şi pe 
deasupra şi foarte săraci! 

Modificările la legea restituirii pământurilor — îndeo- 
sebi limitarea la proba cu acte (prin neacceptarea probei cu 
martori) pentru situaţia din 1945 — exclude de la restituire 
către foştii proprietari foarte multe terenuri, îndeosebi fo- 
restiere a căror expropriere sau confiscare nu s-a făcut cu 
acte. Deşi evident aceste modificări sunt de natură a sim- 
plifica şi operaţionaliza aplicarea legii — fapt tără îndoială 
important pentru că întârzierea în restituţie a blocat forma- 
rea unei pieţe a pământului — soluţiile alese defavorizează 
proprietarii de drept înaintea deschiderii noii pagini în 
istoria administrării pământurilor în România după o jumă- 
tate de secol de sfidare şi desființare a proprietăţii private. 
Noile reguli, care sunt ale unei economii de piaţă şi care 
includ ca element de bază vânzarea-cumpărarea pămân- 
turilor deţinute în proprietate privată, nu sunt puse în 
discuţie practic de nimeni în România. Numai că noile 
reguli ale jocului trebuiau să înceapă să funcţioneze por- 
nindu-se de la o situaţie cât mai justă posibil, incluzând 
restituiri către proprietarii în drept, pe baza stărilor de 
lucruri de dinaintea comunismului, pentru a nu se petrece 
şi în funciar ceea ce s-a întâmplat deja în imobiliar, ca sta- 
tul să privatizeze către noi proprietari ceea ce a aparţinut 
altora. Privatizarea LAS-urilor fără o justă restituire preala- 
bilă nu prezintă nici o deosebire faţă de posibilitatea dată 

chiriaşilor de a-şi cumpăra locuințele în care stăteau dar 
cure aveau proprietari identificaţi. 

In ce priveşte pădurile, menţinerea lor în cât mai 
mare măsură în proprietatea statului — care a fost probabil 
urmărită prin coborârea ştachetei restituirilor — are anumite 
iuni, dar experiența mondială în domeniu dovedeşte că 
nu proprietatea este problema, ci un regim forestier precis 
„1 sever în administrarea judicioasă şi ecologică a pădurii. 
lată aici o altă hibă a abordărilor politice din România: în 
loc ca mai întâi să se impună un asemenea regim forestier 
care să fie adaptat noilor reguli ale economiei de piață, s-a 
pus carul înaintea boilor trecându-se la reglementări de pri- 
valizare, care au stimulat defrişările, atât din partea admi- 
nistraţiilor forestiere de stat care urmau să cedeze supra- 
tetele, cât şi din partea proprietarilor privaţi, potenţiali sau 
eventual ajunşi chiar în posesie, care s-au grăbit să-şi valo- 
rilice deţinerile. 

Deşi guvernarea de după 2000 consideră probabil că, 
prin adoptarea legii în imobiliar şi modificarea legii de 
restituire a pământurilor, în România s-a încheiat regle- 
mentarea proprietăţii, această reglementare s-a făcut la o 
ştachetă scăzută mult sub normele euroatlantice. În imo- 
biliar şi funciar există şi prevederi contrare acestor norme. 
lar ambiguitatea legislaţiei în delimitarea domeniului pu- 
blic şi deci discreţionismul care domneşte în această mate- 
rie, precum şi aiureala totală din stera proprietăţii indus- 
triale privatizabile, practic deja imposibil de înlăturat, 
rămân impedimente majore pe calea reformei şi asigurării 
cadrului funcţionării unei economii de piaţă. 

Trebuie să fie limpede că nu este neapărat nevoie ca 
problema proprietății să fie rezolvată. Se poate merge în 
continuare aşa cum s-a mers. Atâta doar că s-ar impune 
reconsiderări în legătură cu preconizata integrare euro- 
atlantică a României, pentru care politicienii români în 
principiu se pronunță aproape la unison. Lumea euroatlan- 
tică are la bază proprietatea în sistemul de valori, ca un fel 
de lucru sfânt într-o religie. Nu este deloc sigur că această 

lume şi agreează apartenenţa României, dar este sigur că, 
dacă România nu acordă acelaşi statut proprietăţii în sis- 
temul de valori — promovând restituirea proprietăţii private 
şi clarificând regimul proprietăţii privatizabile - lumii, 
spre care spunem că vrem să ne îndreptăm, îi va fi oferit 
cel mai sigur pretext să ne spună că nu avem ce căuta 
acolo. Şi, oricum, politicienii români pot, fără îndoială, să 
persevereze pe calea nerezolvării problemei proprietăţii, 
dar atunci ar trebui să o lase mai moale în declaraţiile lor 
în care spun că doresc integrarea euroatlantică a României. 


4.2. Rolul statului: confuzii ruinătoare 


O confuzie ruinătoare există în ce priveşte rolul sta- 
tului în economie. Problema este desigur controversată. Şi 
chiar dacă în diferitele economii de piață dezvoltate de 
succes sunt asumate în comun câteva linii principale în 
domeniu, există o paletă de o mare diversitate în concret în 
viaţa economico-socială a acestor ţări. Şi oricum, în prac- 
tică, rolul statului în economie nu se poate articula decât în 
timp. 

Dar câteva reguli ale jocului, minim necesare, se cu- 
veneau a fi stabilite în măsura în care s-a acceptat trecerea 
de la economia de comandă la o economie de piaţă şi de la 
proprietatea colectivă la proprietatea privată. Poate la fel 
de important, reguli minim necesare se impuneau pentru ca 
procesul să nu degenereze într-o disoluţie a statului şi insti- 
tuțiilor sale, risc care se contura cu atât mai mult cu cât 
procesul era asociat în mod obiectiv cu democratizarea 
tuturor laturilor vieţii politice şi sociale. Lipsa de reguli 
minime a dus treptat la o disoluţie fără precedent a statului, 
la o criză majoră a autorităţii. Statul devenit mereu mai 
sărac şi mai slab în a face față menirilor sale minime nu 
numai a ajuns ţinta devalizărilor sistematice în numele li- 
bertăţilor economice, dar a şi încetat să mai poată fi garan- 
tul libertăţilor politice şi sociale dobândite de populație. 

Totul a pornit încă din 1990. Pe când opoziţia de 
Munci părea total acaparată de sloganul cu obiectiv im- 
precis „Jos comunismul!“, FSN-ul d-lor Iliescu şi Roman a 
păsit cea mai teribilă armă de păstrare intactă şi fără griji a 
temeliilor economice ale trecutului. In numele descentrali- 
/urii şi debirocratizării, s-a decis decuplarea statului-pa- 
Iron de statul-autoritate publică. Teoretic era corect. Statul 
nu trebuie să fie administrator direct al economiei, pentru 
că s-a dovedit cel mai prost gestionar. Mai ales în România 
comunistă. Demersul FSN-ist îşi asuma menirea de a co- 
recta aberaţiile în alocarea resurselor derivând în această 
administrare, rezervând guvernului doar rolul de a repre- 
zenta statul ca autoritate publică. Adică, în plan economic, 
de a fi agent fiscal, colector de fonduri din impozite şi taxe 
pentru finanțarea cheltuielilor social-culturale şi de apă- 
rare, lăsând administrarea economică a întreprinderilor 
proprietate de stat în seama conducerilor lor însele. Legea 
de organizare a societăţilor comerciale din iulie 1990 a 
reglementat tocmai autonomia gestionară a acestora. Ade- 
vărata intenţie a puterii postdecembriste s-a văzut însă cu- 
rând, de îndată ce noul stat-autoritate publică a fost în si- 
luaţia, la sfârşit de an, să dea socoteală de gestionarea ba- 
nului public. S-a prezentat un bupet, care era exclusiv al 
statului autoritate publică, adică, pe de o parte, veniturile 
din impozite şi taxe, iar pe de altă parte, cheltuielile pe des- 
linaţii ale acestor resurse. Dar statul-patron a fost pur şi 
simplu fâcut uitat. Dintr-o dată, nici un cuvânt despre ges- 
liunea proprietăţii de stat, care era supercopleşitoare în 
economie, şi care în mod normal, ca proprietate publică, 
făcea obiect de raport public. Şi de atunci — situaţie ce nu 
exista nici pe vremea lui Ceauşescu — nu se mai ştie public 
ce se întâmplă cu statul-patron. Nimeni nu mai prezintă un 
cont final anual al acestuia: ce vânzări mai realizează, cât 
cheltuiește, dacă mai înregistrează sau nu profituri, cam 
câte impozite plăteşte statului-agent fiscal şi cam cu cât 
acesta din urmă, ca titular de buget, este nevoit cu banul 
public să întreţină statul-patron. Sub paravanul acestei in- 

transparenţe asupra economiei publice pentru care nu se dă 
seama public, se puteau însă desfăşura — şi se desfăşoară — 
manevrele pentru subvenţionarea camuflată a atâtor şi 
atâtor industrii falimentare şi, vai, atâtea furturi! 

Dar probabil cea mai nefericită. având în vedere im- 
plicaţiile pe termen lung, dintre măsurile iniţiate pe vremea 
guvernării Iliescu-Roman a fost cea privind concepţia în 
care urma să aibă loc în România procesul de privatizare. 
Derularea acestui proces a fost încredinţată unui număr de 
şase instituţii birocratice: cinci Fonduri ale Proprietății 
Private, care se ocupau de gestionarea părții de 30% din 
capitalul societăţilor comerciale cu care prin lege erau îm- 
proprietăriţi gratuit cetăţenii adulţi ai țării, gestiune ce avea 
să se exercite până când aceştia intrau în posesia acţiunilor 
propriu-zise ale întreprinderilor, şi Fondul Proprietății de 
Stat care urma să se ocupe, ca reprezentant al statului, de 
vânzarea treptată a celorlalte 70 de procente din capitalul 
societăţilor comerciale ce rămâneau până la privatizare în 
posesia statului. Nu trebuie să fii specialist pentru a sesiza 
că privatizarea astfel concepută nu putea fi nici rapidă şi 
nici măcar operaţională. fiind pe mâna unor instituţii care 
— în ultimă instanţă — nu aveau absolut nici un interes în 
promovarea procesului. Pentru FPS privatizarea însemna 
propria dispariţie, iar pentru FPP-uri ajungerea cetăţenilor 
în posesia propriu-zisă a acţiunilor semnifica încetarea 
activității lor tără griji şi fără probleme pe seama gestiunii 
proprietăţii cetăţenilor. Realitatea este că instituţiile pri- 
vatizării postdecembriste au fost inventate ca o încercare 
de centralizare şi controlare a procesului de privatizare. Or, 
încercarea de a centraliza un proces care era prin natura sa 
de descentralizare nu putea duce decât la opinteli, la 
înfrânări şi — fundamental de subliniat — la reuşite doar 
acolo unde intervin culisele. lată sursa instituţională a sis- 
temului clientelar în care a degenerat procesul de 
privatizare în România. 

Incă şi mai grav, prin statutul incert al instituţiei 
(FPS) creată în principiu spre a reprezenta statul-patron 

(conceput ca acţionar şi nu ca proprietar cu răspundere, ca 
simplu «privatizaton» al acţiunilor deţinute şi nu ca admi- 
nistrator al capitalului de stat privatizabil până la priva- 
izare) s-a parafat confuzia, voită sau nu, dar păguboasă 
dintre retragerea statului din funcția de administrator și 
abandonarea autorităţii proprietarului, ceea ce s-a dovedit 
pe zi ce trecea mai dezastruoasă, până în punctul în care 
consecinţele au devenit iremediabile. 

La vremea sa, guvernul Văcăroiu a încercat o repa- 
rure de pe poziţii etatiste a marii greşeli făcute de guvernul 
Roman, care a acordat autonomie gestionară întreprinde- 
rilor de stat fâră contrapartida delegării responsabilităţilor 
de gestiune, ceea ce le-a aruncat pe acestea într-o gravă cri- 
ză de autoritate, care a amplificat nebănuit corupţia, degra- 
darea, delapidarea. Incurajându-i pe directori să ia frâiele 
şi dându-le împuterniciri şi întăriri de pe la ministere — fără 
a le şi cere, ca şi di Roman, ceva în schimb — dl Văcăroiu 
mai mult a stricat decât a corectat. Reinvestiţi cu autoritate, 
dar neavând nici o obligaţie, directorii întreprinderilor de 
stat, copleşitor majoritare în industrie, au instaurat un fel 
de dictatură tacită a imobilismului care, având şi oblădui- 
rea de la centru, a blocat aproape complet impulsul spre 
schimbare. Mai ales că de grija de a scoate oamenii în şo- 
maj îi scutea guvernul, iar de creşterea propriilor salarii se 
ocupau propriile sindicate. Şi cu câteva „SRL-uri căpuşe“, 
ce desfăceau produsele întreprinderii de stat la care erai 
director, puteai deveni multimilionar şi apoi multimiliardar 
fără eforturi. La ce bun, în aceste condiţii. reformă şi, ce să 
mai vorbim, de vreo luptă pentru reformă?! 

Algoritmul guvernării ţărănisto-liberalo-pedistă a dat 
lovitura finală. După care, nici dacă s-ar fi vrut, nu se mai 
putea face nimic. 


4.3. Agresiunea politicului asupra afacerilor 


O confuzie nu mai puţin păguboasă domneşte în rela- 
tiile dintre oamenii politici şi oamenii de afaceri. Un serios 

conflict pare să opună întreprinzătorii privaţi, mai mult sau 
mai puţin în ansamblul lor (mici, mijlocii sau mari), între- 
gii clase politice, indiferent dacă la putere sau din opoziţie, 
care este acuzată că nu a manifestat şi nu manifestă nici o 
preocupare pentru stimularea iniţiativei private, pentru în- 
curajarea investiţiilor, pentru dezvoltarea economiei. Este 
real sau doar aparent acest conflict? Fapt este că mediul de 
afaceri în România s-a arătat neprietenos, copleşit de pro- 
ceduri administrative şi juridice greoaie, că sistemul legis- 
lativ s-a dovedit instabil şi complicat, iar fiscalitatea nesti- 
mulativă şi mereu mai împovărătoare, că administraţia pu- 
blică în toate verigile ei a fost şi este coruptă şi clientelară, 
cu totul dependentă politic şi subordonată intruziunilor din 
partea forțelor politice. 

O perioadă, în mod evident, oamenii de afaceri din 
România au preferat acţiunea din umbră, susţinând acei 
politicieni pe care îi credeau în măsură să contribuie la pro- 
movarea climatului de afaceri şi capitalului autohton. Şi, 
nu este nici un secret, că susținerea s-a îndreptat către oa- 
menii politici aflaţi, într-un moment sau altul, la putere, 
pentru că aceştia dețineau decizia şi puteau face ceva. 

Deoarece s-ar putea să fi mizat de prea multe ori pe 
cai morți, oamenii de afaceri au schimbat la un moment dat 
foaia şi au ieşit în arenă, desigur în fața gravului declin 
economic, dar probabil şi considerând că nu mai au de fapt 
exact pe cine miza. Mesajul transmis a fost clar : oamenii 
de afaceri nu mai sunt dispuşi să cauţioneze oamenii poli- 
tici, indiferent din ce parte a spectrului parlamentar, care 
nu vor lua măsuri pentru schimbarea tendinţelor negative 
din economie. 

Poate încă şi mai mult. Dependenţa economicului de 
politic, menţinându-se aproape totală, a devenit deranjantă 
pentru oamenii de afaceri, chiar şi pentru cei ce s-au ridicat 
tocmai în umbra sistemului politic clientelar sau pur şi 
simplu folosindu-l din plin. Oamenii de afaceri ar dori 
de-acum, în marea lor majoritate, altceva decât a fost şi 
este, deşi cerinţele lor nu sunt încă clarificate, chiar dacă 

organizațiile lor cred că au identificat precis ceea ce clasa 
economică ar considera nu numai dezirabil dar şi posibil. 
Sunt mulţi care ar fi gata ca cerinţele să se oprească unde 
se află posibilităţile economiei în momentul de faţă şi, 
deci, să se limiteze la o precizare şi stabilizare a regulilor 
jocului cu statul român, în timp ce nu sunt puţini şi destul 
de influenţi cei care împing solicitările spre obţinerea din 
partea statului a unor facilități, care ar reprezenta un fel de 
recapitalizare pe seama bugetului, imposibil însă de supor- 
tat de către acesta, şi cu consecințe mai degrabă negative 
decât pozitive pentru dezvoltarea economiei, având în 
vedere tocmai stadiul de la care se porneşte. 

Ca fond comun însă, şi unii şi alţii se întâlnesc deo- 
camdată în a pune la zid clasa politică, pentru că atât ab- 
senta facilităţilor, cât şi aservirea politică a regulilor jocu- 
lui sunt plasate în cârca acesteia. 

Este evident că un conflict — probabil puţin uzual în 
economiile de piaţă — a apărut şi s-a adâncit în România. 
Contrar aşteptărilor, generate de ceea ce se întâmplă prin 
economiile de piață cu vechi stadii, oamenii de afaceri ro- 
mâni nu se găsesc în situaţia de a avea oameni politici care 
măcar să le facă auzite clar poziţiile, darămite care să fie 
propulsaţi politic tocmai de cercurile economice pentru a 
le reprezenta și promova interesele. 

Experienţa istorică a dezvoltării capitalismului arată 
că transformarea politicienilor în purtători de cuvânt ai 
grupurilor de oameni de afaceri apare ca o soluţie de ex- 
cepţie, care se manifestă în situaţii şi cazuri-limită. In mod 
curent, nici nu este nevoie de aşa ceva. Pentru că, în pro- 
funzime, se formează în timp o țesătură de relaţii între 
principalele grupuri de presiune economică şi principalii 
actori politici care, în cadrul unui joc politic şi social în ge- 
neral acceptat şi respectat, asigură promovarea intereselor 
economice şi sociale diferite, adesea disjuncte, prin perma- 
nenta lor confruntare, prin dezechilibrări şi reechilibrări de 
la o perioadă la alta. 


43 


În România nu a existat timp pentru aşa ceva. Au 
trecut doar 12 ani de la răsturnările din decembrie 1989, de 
la declanşarea procesului de trecere în principiu de la o 
economie de comandă, bazată pe proprietatea tuturor şi 
deci a nimănui. la o economie de piaţă bazată pe proprie- 
tatea privată. Actualele relaţii confuze, neaşezate, între 
oamenii de afaceri şi oamenii politici nu trebuie să mire 
însă, având în vedere, îndeosebi modul în care a avut loc 
trecerea la noua organizare economică și mai ales prelua- 
rea în proprietatea privată. Calea politică a fost cea mai 
simplă, cea mai directă și deci cea mai uzitată. 

Se evidenţiază că foarte mulţi politicieni sunt im- 
plicaţi într-o gamă variată de activităţi economice sau 
aflate într-o conexiune marginală cu acestea. Se demon- 
strează că, în general, implicarea oamenilor politici în inte- 
res personal în economie este precedată de afirmarea poli- 
tică. După accesul la sfera politică. indivizii se orientează 
spre economic, şi mult mai rar invers. Activităţile econo- 
mice — desfăşurate de regulă în numele asigurării indepen- 
denţei financiare necesare ca suport al unui act politic de 
natură să contribuie la bunăstarea naţiunii — îi fac însă pe 
politicieni mai degrabă prizonierii unor reţele clientelare şi 
îi împiedică să identifice problemele publice reale şi cu 
adevărat importante, expediindu-i în soluţii parțiale, adese- 
ori arbitrare. 

Alternanţa la guvernare după alegerile din 1996 — 
important exerciţiu pentru consolidarea democraţiei în 
România — nu a adus sperata, poate nejustificat sperata, 
clarificare în aşezarea raporturilor dintre oamenii politici şi 
oamenii de afaceri. Şi este de avut în vedere îndeosebi acea 
aşezare de raporturi care să fie în beneficiul dezvoltării 
economiei. Sub unele aspecte, lucrurile în domeniu s-au 
complicat şi confuzionat încă şi mai şi, dar sunt multe alte 
aspecte care s-au limpezit, probabil definitiv, chiar dacă nu 
în sensul dorit de una sau alta din părţi. Şi, de asemenea, 
au apărut o serie de probleme, deocamdată nerezolvate, în 
jurul cărora, indiferent că se va dori sau nu, se va aşeza vi- 

ivarea țesătură a raporturilor dintre oamenii de afaceri şi 
oamenii politici. 

Deşi multora nu le place afirmaţia, guvernările de 
dinainte de 1996 au lăsat oamenilor de afaceri două poveri, 
„hiar dacă foarte mulţi dintre ei nu recunosc, care i-ar fi 
ipăsat greu pe termen lung, mult mai greu decât dificul- 
latile de alt tip ce i-au confruntat în practică după 1996. 
Prima o reprezenta ostilitatea profundă din partea popu- 
laţiei, legată de faptul obiectiv că se îngăduise ca foarte 
multe averi să fie făcute la marginea legii, ostilitate cu un 
umpact distructiv pe termen lung. A doua o constituia im- 
presia falsă a întreprinzătorilor privaţi înşişi că afacerile se 
pot face mereu şi mereu pe seama statului, ceea ce le-ar fi 
creat acestora pe termen lung un handicap competitiv 
aproape de nedepăşit. 

In perioada primelor guvernări Iliescu, autoritatea 
publică, indiferent în care dintre segmentele ei (poliţie, 
procuratură, justiţie) — în afara unei vorbării despre respec- 
tarea legilor şi lupta împotriva corupţiei — a lăsat de fapt lu- 
crurile să curgă așa cum au curs. Cum se derula acest pro- 
ces, de-acum ştim foarte bine. Cadrul legal pentru a în- 
lrunta, în noile condiţii ale unei economii de piaţă năs- 
cânde. libertăţile dobândite prin abandonarea economiei de 
comandă, nu exista. Şi nici nimeni nu s-a grăbit să-l pună 
la punct. Apetitul pentru încălcarea legilor, chiar şi a celor 
insuficiente care existau, a crescut pe măsură ce s-a do- 
vedit, pe de-o parte, că fără bani nu se mai poate face 
nimic, iar, pe de altă parte, că împotriva încălcării legilor 
nu se face nimic. Atitudinea complice a unora din cei ce 
urmau să păzească societatea de aceste fenomene — organe 
de control, de cercetare, de instrumentare şi de judecată — 
a imprimat un ritm aiuritor evaziunii fiscale şi valutare, 
contrabandei. Avutul public a fost pur şi simplu asaltat şi 
aproape secătuit. 

De mult se constatase că unica soluţie viabilă de a 
opri distrugerea avutului public era privatizarea, adică de 
a-l încredința particularilor spre a-l salva fizic. Căci, totuşi, 

privaţii nu se lasă unul pe altul să se fure unul pe altul, dar 
sunt mulți care nu pregetă s-o facă, uneori chiar unindu-şi 
forţele, în ce priveşte avutul statului. Cu toate acestea, pri- 
vatizarea în perioada până în 1996 a fost, din păcate, tergi- 
versată. lar dacă s-a făcut — atât cât s-a făcut — a fost între- 
prinsă cu prioritate în forme de tip populist care nu ofereau 
şanse de succes pe termen lung. Facilităţi speciale au fost 
legiferate pentru privatizări către salariaţii întreprinderilor 
şi conducerile acestor întreprinderi prin aşa-numita metodă 
MEBO. Rezultatele — de altminteri previzibile — nu indică 
reușite. Previzibilitatea unor asemenea rezultate era legată 
și a fost confirmată de absenţa resurselor pentru retehnolo- 
gizări, de lipsa de autoritate a proprietarului difuz, neper- 
sonalizat. În majoritatea lor, întreprinderile privatizate prin 
MEBO nu numai că nu au câştigat în competitivitate, toc- 
mai din cauza faptului că nu s-au putut retehnologiza, dar 
nici măcar nu au reuşit să-şi plătească datoriile pe care noii 
proprietari le contractaseră exact pentru a putea cumpăra 
întreprinderile! Aceleaşi probleme le au întreprinderile tre- 
cute prin programul, prin sine populist, de privatizare în 
masă. Din păcate, din diferite motive, nici privatizările pe 
bani către capitalul autohton nu prea s-au impus prin forța 
exemplului. În multe cazuri, a fost vorba de facilități di- 
recte sau indirecte acordate pentru dobândire (preţuri deri- 
zorii, acordări de credite în regim preferenţial sau în sfi- 
darea oricăror norme de prudenţialitate bancară). Dar, după 
o efervescenţă pasageră, multe afaceri au clacat. Aceeaşi 
absenţă a fondurilor pentru retehnologizări şi-a spus pe 
termen lung cuvântul. Dar, în atâtea cazuri, s-au adăugat 
incapacitatea managerială şi tentaţia noilor patroni de a 
folosi capitalul pentru îmbogăţire rapidă, în dauna atribui- 
rii unei funcţii sociale acestuia prin investiţii. 

Suspiciunile de clientelism politic planau peste tot în 
mod inerent. Băncile şi-au adus din plin contribuţia, în 
unele cazuri determinantă, dând împrumuturi fără respec- 
tarea normelor asiguratorii minime de creditare. De la un 
moment dat, apăruseră capitalişti care nici măcar nu se mai 

liudau că au început doar cu 100 de lei, restul datorân- 
du-se spiritului lor întreprinzător, ci unii care, prin adevă- 
mle cadouri primite de la bănci, porniseră, încă de la bun 
inceput, cu miliarde. Ceea ce putem spune că a constituit 
poate o originalitate românească în domeniu. 

Realitatea este că pe vremea guvernărilor de până în 
1996 banul public a stat cu generozitate la dispoziția celor 
cu mai mult sau mai puţin spirit antreprenorial, dar cu mare 
apetit de îmbogăţire rapidă, pe bazele clientelismului poli- 
lic: avuţie publică pur şi simplu făcută cadou (ca în cazul 
işa-numitelor FPP-uri);, largheţă în acordarea de credite 
bancare fără garanţii şi perspective de recuperare; distri- 
buiri, mai mult sau mai puţin disimulate, de felii din 
exporturi şi importuri; vânzări de întreprinderi sau active 
subevaluate; devalizări fizice ale avutului public; atitudini 
complice ale celor chemaţi să asigure respectarea legilor și 
alâtea altele. 

Să nu ne mirăm că se instaurase un mediu cu totul 
ostil faţă de „privatizaţi“, asociaţi cu hoţii de drumul mare. 
ȘI să nu ne mirăm că oameni de afaceri sau pretinşi oameni 
de afaceri ajunseseră să considere că totul este posibil şi 
totul li se cuvine. 

Guvernarea de după 1996 a contribuit mult la discre- 
ditarea încă şi mai severă a clasei politice în ochii popu- 
lației. Rezultatul alegerilor din noiembrie 1996 a fost cel 
care a fost şi pentru că guvernanţii de până atunci au fost 
penalizaţi pentru pasivitatea faţă de situaţia anterior men- 
jionată. Noii guvernanţi au promis că nu vor mai lăsa lu- 
crurile aşa, ci vor ataca, nu doar în vorbe, ci şi în fapte, 
corupția şi ilegalitatea. Totul a rămas însă la nivelul de 
vorbe şi nu de fapte din acest punct de vedere. 

Dimpotrivă, bătălia pentru împărţirea resurselor a 
luat o amploare mult mai mare. Imaginea care s-a conturat 
pentru populaţie a fost că bătălia a căpătat aspecte cu mult 
mai pregnante şi aceasta din cauza nefericitului „algoritm“, 
care a reprezentat cheia guvernării în coaliţie şi care a 
însemnat de fapt distribuirea între forţele aliate, în funcţie 

de reprezentarea lor parlamentară, a tot ceea ce avea legă- 
tură cu gestiunea şi alocarea resurselor: portofoliile minis- 
teriale, posturile în administrația publică. în structurile 
executive şi în administrarea proprietăţii industriale, agri- 
cole și bancare de stat. în instituţiile privatizării. Specta- 
colul jenant al apariţiei unor nou-veniţi la tain, încă şi mai 
înfometați, a anulat speranța a nu puţini că „ăştia ar putea 
fi altfel decât ăilalţi“ şi, tocmai prin acest fapt, a aruncat o 
grea anatemă asupra întregii clase politice căreia i s-a pus 
eticheta „toţi sunt de fapt la fel“. 

Gestiunea economică evident incompetentă a guver- 
nărilor în coaliţie a antrenat numai nefericiri pentru oame- 
nii de afaceri români, pentru capitalul autohton pe termen 
scurt. Nu acelaşi lucru se poate spune însă despre impactul 
pe termen lung. Cu cât a crescut oprobriul asupra clasei po- 
litice, a scăzut ostilitatea faţă de întreprinzătorii privaţi, 
trecuţi treptat ei înşişi în rândul victimelor politicienilor, 
ceea ce reprezintă un câştig enorm în perspectivă. Ancoraţi 
în imediat, mulţi oameni de afaceri nici nu realizează 
această formidabilă răsturnare. Scoaterea, într-o perioadă 
atât de scurtă, a oamenilor de afaceri de pe lista „băieţilor 
răi“ și includerea lor pe lista „băieţilor buni“ este o cucerire 
pe termen lung care nu merită să fie pierdută. Şi care, 
dimpotrivă, este necesar să fie consolidată prin întărirea 
funcţiei sociale pe care oamenii de afaceri trebuie să o dea 
capitalului lor. Şi, nu în ultimul rând, defilând şi afişân- 
du-se tocmai cu oamenii de afaceri care se pot prezenta cu 
o funcţie socială solidă a capitalului lor. 

In noul context, în timp ce asaltul oamenilor politici 
asupra economiei va continua, deşi pe termen lung cu 
mereu mai puţin succes în practică, interesul pe termen 
lung al oamenilor de afaceri ar trebui să fie tocmai evitarea 
intrării directe, ca persoane în sine, în politică. Imaginea 
publică a multor oameni de afaceri cu reuşite în asigurarea 
funcției sociale a capitalului lor ar trebui ferită de implicări 
directe în politică. Probabil însă, dependenţa încă hotărâ- 
toare a economicului de politic îi va îndemna, dimpotrivă, 

pe mulţi să se implice în politică. Nu se va rezista acestei 
tentaţii, cu atât mai mult cu cât sunt atâţia oameni de afa- 
veri care, cu experiența managerială deja dobândită, se 
consideră mai în măsură să exercite gestiunea treburilor 
(urii decât au făcut-o politicienii până acum. 

Probabil, alegerile din anul 2000 — care au prilejuit 
un adevărat asediu al oamenilor de afaceri spre politic, în 
prelungirea celui al politicienilor spre afaceri — a fost totuşi 
ultima confruntare electorală cu o asemenea caracteristică. 
După aceea, apele se vor alege. Căci dacă nu se vor alege, 
România nu va avea profesionalism nici în afaceri nici în 
politică. 

Al doilea mare impact pozitiv pe termen lung al gu- 
vernării din perioada 1996-2000 pentru oamenii de afaceri 
a lost că, în condiţiile constrângerilor severe în care vrând- 
nevrând a avut loc această guvernare, s-a produs o primă 
selecţie naturală binefăcătoare în rândurile întreprinzăto- 
rilor privaţi români. 

Sacul golit a fost o realitate economică a perioadei de 
după 1996. Şi ar fi fost, oricine s-ar fi găsit la guvernare. 
Puţinătatea tortului de împărțit, precum şi viteza ameţi- 
toare postdecembristă a distribuţiei clientelare au dus re- 
pede sacul la fund. Avuţia naţională neîmpărțită a ajuns 
ciuruită precum „schweitzer-ul“ de datoriile acumulate şi 
neplătite, iar banul public a fost epuizat prin angajarea de 
cheltuieli interne şi externe mult peste veniturile posibile. 

A apus de fapt o epocă, greu de presupus că se va 
mai întoarce. Capitalul autohton a rămas de fapt în situaţia 
de a merge mai departe bazându-se doar pe forțele proprii 
şi pe piaţa realmente existentă. Aducerea conturilor sta- 
tului cât de cât în echilibru — care a căzut pe capul guver- 
nelor Ciorbea şi apoi Radu Vasile şi Isărescu şi ar fi căzut 
pe capul oricui altcuiva ar fi fost în locul acestora, pentru 
că venise timpul — a blocat stipendierea capitalului autoh- 
ton, a stopat dezvoltarea acestuia pe o asemenea cale. Deşi 
dacă vorbim de victime, tot populaţia a fost aceea care a 
achitat nota de plată, prin strângerea curelei, pusă în evi- 

dență de prăbuşirea consumului. Ceea ce a amplificat, însă, 
constrângerile capitalului autohton, care s-a văzut nu nu- 
mai cu un acces îngreunat la banul public, dar şi cu o piaţă 
în restrângere. O situaţie nouă s-a creat : pentru prima dată, 
capitalul privat postdecembrist s-a confruntat cu condiţii 
competiționale grele. Cei cu adevărat buni s-au descurcat. 
Cei obişnuiţi să ia totul de-a gata din banul public s-au 
năpustit foc şi pară pe statul român. forțând facilităţi, în- 
deosebi în domeniul fiscalităţii profitului şi taxelor va- 
male, pe care bugetul nu le poate însă susţine. Admiţând 
însă că bugetul ar prelua sarcina recapitalizării agenţilor 
economici privaţi, sursa de finanţare a acestei recapitalizări 
nu o poate constitui decât fie direct populaţia, fie indirect 
tot populaţia. Şi avantajul pentru agenţii economici privaţi 
ar fi înşelător, întrucât consumul populaţiei, şi aşa com- 
primat serios în ultimii ani, ar scădea şi mai mult. Şi agenții 
producă mai mult, dar nu ar avea şi pentru cine. Ei trebuie 
să accepte realitatea, indiferent dacă le place sau nu le 
place, că problemele lor din ultimii ani au fost determinate 
în principal de restrângerea pieţei şi nu a facilităţilor. 

Capitalul privat ar trebui să reflecteze serios dacă fa- 
cilitățile de la buget constituie, în situaţia actuală a econo- 
miei, într-adevăr ieşirea din problemele care îl constrâng şi 
dacă nu cumva această ieşire o reprezintă mai degrabă 
forțarea unui deficit bugetar cât mai strâns, care să elimine 
factorul ce împinge de fapt dobânzile mult dincolo de rata 
inflației şi omoară astfel economia reală. 


4.4. Sectorul privat nu trebuie să depindă de stat 


Pentru întreprinzătorii privaţi, introducerea facilități- 
lor ridică şi întrebarea dacă este bine ca sectorul privat 
să-şi lege dezvoltarea nu doar de starea pieţei, ci şi de 
contribuţii bugetare, ceea ce ar duce la o artificială, dar pe- 
riculoasă, dependenţă de stat. 

De fapt, în legătură cu aceasta se pune problema mai 
penerală a relațiilor întreprinzătorilor privaţi cu statul ro- 
mân, a regulilor jocului care să guverneze aceste raporturi. 
Nu există clişee unice în acest sens. Dar, ţinând cont de 
experiența contraproductivă din România, determinată 
tocmai de dependenţa masivă a economicului de politic, 
cel mai nimerit este de a se evita orice consfinţeşte şi întă- 
reşte această dependenţă. Dimpotrivă, scopul urmărit tre- 
buie să fie înlăturarea acestei dependențe. Cadrul de miş- 
care al economicului trebuie să fie cât mai puţin con- 
diționat de politic. Intr-o ţară clientelară ca România este 
singura soluţie. Un cadru cât mai puţin reglementat are 
şanse de a funcţiona mai bine decât unul strict reglementat, 
dar care, din motive clientelare, nu este respectat, regula 
fiind dimpotrivă tocmai eludarea acestuia. Cu mai puţine 
cuvinte, sectorul privat românesc nu trebuie să aştepte dez- 
voltarea de la stat! 

Obişnuinţa dezastruoasă de a pretinde totul de la ba- 
nul public — pentru că nimeni şi niciodată, într-un deceniu 
întreg, nu a fost tras la răspundere pentru modul în care a 
fost cheltuit acesta — ajunge câteodată şi la aspecte caragia- 
leşti. De pildă, Asociaţia Naţională a Exportatorilor și 
Importatorilor din România (ANEIR), estimând că expor- 
tatorii ar fi înregistrat în anul 2000 pierderi de peste un 
miliard de dolari din cauza cursului dintre dolar şi euro, a 
pus aceste pierderi pe seama faptului că Banca Naţională 
nu s-a străduit să-i protejeze prin decontări ale tranzacţiilor 
la un curs al leului nu față de dolar, ci față de un „coş de 
valute“ care să contabilizeze împreună şi evoluţia dolarului 
şi pe cea a monedei europene, euro. Pierderile s-au datorat, 
de fapt, căderii euro faţă de dolar, care nu avea evident nici 
o legătură cu Banca Naţională a României, dar care a dez- 
avantajat exportatorii români în condiţiile în care grosul 
livrărilor externe s-a făcut pe pieţele vest-europene, deru- 
late fiind în cea mai mare parte în euro. 

Introducerea unui asemenea coş este un lucru de avut 
în vedere, dar pe când euro rezista în pas cu dolarul nici o 

asociaţie reprezentând exportatorii români nu a cerut intro- 
ducerea unui asemenea coş şi. dacă evoluţiile, cu care 
România, repetăm, nu are nici o legătură, ar fi fost inverse 
— respectiv euro ar fi crescut în raport cu dolarul — ANEIR 
nu S-ar fi grăbit câtuşi de puţin să ceară Băncii Naţionale 
introducerea coşului cu pricina pentru a împărţi cu banca 
centrală şi, până la urmă, cu contribuabilul român eventua- 
lul miliard de dolari beneficiu pe care exportatorii l-ar fi 
obținut din jocul valutar. 

Ce ar mai cere ANEIR dacă Banca Naţională ar in- 
troduce coşul cu pricina — desigur în cazul în care ar găsi 
modalităţile practice de a o face — după care euro ar fi cel 
care ar recupera în raport cu dolarul, condiţii în care 
exportatorii români, tocmai din cauza coşului, ar fi din nou 
în pierdere ?! 

Decât să facă operaţiuni de protejare împotriva 
riscului valutar — pe care nu ştiu sau nu sunt în stare să le 
execute — oamenii de afaceri români mai degrabă cer sta- 
tului român să-i compenseze. De unde? De la contribuabil! 
Ceva cu totul şi cu totul ruinător! Şi nu este vorba doar de 
compensaţii pentru o situaţie, să-i zicem excepţională. cum 
a fost căderea euro faţă de dolar. dar oamenii de afaceri 
români presează pentru introducerea unor reglementări 
contabile şi de impozitare nu aplicabile firesc la oricare 
dintre oscilaţiile evident cu dublu sens ale cursului valutar, 
ci valabile doar în cazul care îi interesează, cu alte cuvinte 
pretind statului român să le acopere eventualele pierderi 
din devalorizarea leului față de dolar fără a accepta şi plăţi 
în cazul în care respectiva devalorizare îi avantajează. 


4.5. O dilemă bâjbâită 


Din aria raporturilor oamenilor de afaceri cu statul 
român face parte şi problema sprijinirii, sau nu, a capita- 
lului autohton față de cel străin, problemă pusă mereu mai 
acut în timpul guvernării cederisto-pediste când, bine sau 
rău, forţele politice la putere au acordat o prioritate evi- 

dentă, de altfel recunoscută, capitalului străin, singurul 
considerat ca având resurse să întreprindă investiţiile şi 
privatizările de amploare necesare economiei româneşti în 
clapa actuală. Dacă însă se merge spre capitalism, este 
nevoie desigur şi de capitaliști. Şi dacă nu-i sprijinim pe 
cei autohtoni şi totuşi mergem spre capitalism înseamnă că 
va trebui să ne bazăm numai pe capitalişti străini. 

O problemă grea, întrucât nu poţi spune oamenilor 
nici că trebuie să închidem ochii pentru că avem nevoie şi 
noi de capitaliştii noştri. şi nici să-i inviţi să se închine doar 
in fața unor capitalişti străini care, spre deosebire de ai 
noştri, au avut timp să-şi moralizeze capitalul. Căci, după 
cum glăsuieşte o veche butadă americană, numai cum um 
făcut primul milion să nu mă întrebi; în rest, oricel. O 
problemă grea, care există indiferent dacă place sau nu şi 
dacă deranjează sau nu. Se vrea nu se vrea, problema spri- 
jinirii capitalului autohton este una controversată. 

Că este vorba fie de facilităţi fiscale şi vamale, fie, 
mai ales, de facilități nefiscale, respectiv de preţ sau admi- 
nistrative în privatizare, reprezentanţii capitalului autohton 
solicită de fapt un tratament de favoare, argumentându-l — 
şi justificare există! — cu însăși mai slaba sa dezvoltare şi 
capacitate concurenţială. La un tratament egal, avantajul 
concurenţial rămâne tot pentru capitalul străin. Evident, 
însă capitalul străin, la un tratament mai favorabil pentru 
cel românesc, s-ar considera discriminat şi s-ar menţine 
încă şi mai departe de România decât oricum se menţine. 
Or, din punct de vedere strict economic. interesul este de a 
atrage capitalul străin, de la care se poate aștepta o retehno- 
logizare la nivelurile actuale ale echipamentelor din econo- 
mie şi o ridicare a standardelor de organizare şi manage- 
ment în întreprinderile româneşti. S-ar putea spune chiar 
că, având în vedere apriga concurență internaţională în do- 
meniu, este nevoie să se prevadă facilități speciale pentru 
capitalul străin, astfel încât acesta să fie atras în economia 
românească. 

Evident însă, în practică, atât timp cât va fi legată de 
programele convenite cu FMI şi Banca Mondială, 
România nu-şi va putea formula o politică — indiferent care 
ar fi aceea — în domeniul sprijinirii capitalului autohton. 
Aceste programe nu includ practic nici una din principalele 
solicitări ale oamenilor de afaceri români: nici facilităţi 
fiscale, nici priorităţi în privatizări pentru capitalul autoh- 
ton, nici vreo revigorare a pieţei. ci, chiar pronunţat, o res- 
trângere a cererii interne pentru a aduce economia cât de 
cât în echilibru, îndeosebi pe seama reducerii consumului 
net de resurse externe. Şi, în măsura în care nu există o 
alternativă solidă la relaţiile cu FMI şi Banca Mondială, 
România va fi obligată să aplice programele stabilite cu 
acestea sau, mai precis, de către acestea. Dacă oamenii de 
afaceri au pregătită o alternativă reală la relaţiile cu FMI şi 
Banca Mondială, aceasta n-ar fi decât de salutat. Dar, ce- 
rința de a se negocia dur şi chiar a se renegocia acordurile 
cu FMI şi Banca Mondială este cu totul nerealistă, pentru 
că respectivelor instituţii le place duritatea, dar numai a lor, 
nu şi a interlocutorilor. 

Singura dintre cerinţe căreia există şanse de a i se da 
curs în faza actuală, tocmai pentru că nu intră sub incidenţa 
reglementărilor stabilite cu FMI şi Banca Mondială — și 
deci asupra căreia oamenii de afaceri ar trebui să insiste — 
este aceea ca în privatizări de întreprinderi şi active să 
existe anumite facilități pentru capitalul autohton. 

In dobândirea acestor facilităţi, criteriul fundamen- 
tal, cel puţin din punctul de vedere al societăţii — și al auto- 
rităţii publice dacă vrea cumva să şi-l însuşească — trebuie 
să devină ceea ce se numeşte funcţia socială a capitalului. 

Funcţia socială a capitalului se cuvine a fi criteriul de 
forță şi în selectarea, ce intervine inevitabil, a celor care să 
reprezinte interesele oamenilor de afaceri în relaţiile cu 
statul, cu forţele politice şi, ce să mai vorbim, în fața opi- 
niei publice. 

4.6. Despre IMM-uri ca despre fotbal 


O altă problemă a relaţiilor capitalului autohton cu 
datul român o constituie statutul întreprinderilor mici şi 
mijlocii. 

Poate despre fotbal se mai discută atât în România 
väl despre întreprinderile mici şi mijlocii. În orice caz, în 
domeniul economic nu există o altă problemă în legătură 
cu care toată lumea să-şi dea cu părerea şi să ceară la uni- 
son măsuri ferme şi urgente pentru promovarea dezvoltării 
acestor întreprinderi. Şi toată lumea se lamentează că ase- 
menea măsuri nu ar fi luate şi că, de aceea, lucrurile în 
România nu se mişcă. Pentru că — şi urmează cântarea bine 
cunoscută — întreprinderile mici şi mijlocii sunt, pe de o 
parte, osatura economiei şi deci cheia progresului, iar, pe 
de altă parte, baza constituirii clasei mijlocii şi deci garan- 
[ia stabilităţii politice şi sociale. 

Din păcate, prin abordarea fotbalistică de care se bu- 
cură, întreprinderile mici şi mijlocii constituie probabil 
unul dintre cele mai relevante exemple ale modului în care 
in România probleme importante, chiar de fond, sunt tri- 
mise în derizoriu prin demonetizare. De mirare însă nu 
este, pentru că problematica întreprinderilor mici şi mijlo- 
cii, prin sine complexă, este permanent asaltată dintr-o 
parte de demersuri interesate, iar, din cealaltă parte, de de- 
magogie politică şi abordări după ureche, în completă ne- 
cunoştinţă de cauză. 

Subprodusul principal al acestor nefericite influenţe 
îl constituie confuzia între o politică pe deplin necesară a 
statului în vederea promovării dezvoltării întreprinderilor 
mici şi mijlocii şi acordarea unor facilităţi speciale de or- 
din fiscal sau financiar acestor întreprinderi. Nu este deloc 
evident că o asemenea politică ar trebui să includă obliga- 
toriu astfel de facilităţi speciale pentru întreprinderile mici 
și mijlocii. In timp ce este absolut sigur că subvenţionări 

ale dobânzilor la creditele acordate respectivelor întreprin- 
deri — pentru care reprezentanţii acestora nu încetează să 
insiste - nu ar trebui avute în vedere, fiind un factor de dis- 
torsionare a pieţei şi de deturnări de fonduri de la destina- 
tiile performante, este îndoielnic că scutirile fiscale, ca dis- 
criminare pozitivă faţă de restul mediului de afaceri. ar fi 
cea mai bună modalitate de promovare a dezvoltării între- 
prinderilor mici şi mijlocii. 

Acordarea de facilităţi ca o compensație pentru han- 
dicapul cu care întreprinderile respective pornesc în raport 
cu întreprinderi de stat, cărora li se permite să nu-şi plă- 
tească impozitele şi să nu-şi ramburseze creditele primite, 
nu poate fi un argument. Generalizarea acestui privilegiu — 
de fapt inadmisibil — nu ar rezolva cu nimic problema. 
golind şi mai mult sacul bugetar şi accentuând şi mai pro- 
fund disoluția statului, care ar fi mereu şi mereu mai puţin 
în stare să facă ceva. 

In orice caz, dezvoltarea întreprinderilor mici şi mij- 
locii nu poate veni de la stat şi. deci, nici nu trebuie aştep- 
tată a veni de la stat. Întreprinderile mici şi mijlocii trebuie 
să constituie un sector competitor, pe deplin integrat pieţei 
şi exigenţelor ei, şi nu izolat de aceasta, ca un întreţinut al 
statului, de fapt al contribuabilului. 

Tendinţele resimţite începând din 1997 au oferit pri- 
lejul unui val de agitaţie politică în ce priveşte întreprin- 
derile mici şi mijlocii. S-au lansat acuzaţii la adresa guver- 
nării de atunci de a fi dus o politică de falimentare a acestor 
întreprinderi care, din absorbant de forță de muncă dispo- 
nibilă, a devenit furnizor de şomaj. Se pare însă că, totuşi, 
rata anuală de ieşire din afaceri nu a depăşit circa 30%, 
cotă anuală uzuală pentru ieşiri din afaceri ale unor astfel 
de întreprinderi şi în ţări cu mediu de afaceri stabilizat. Şi, 
oricum, căderea atâtor şi atâtor întreprinderi mici şi mij- 
locii în perioada 1997-2000 s-a produs nu din cauza lipsei 
de facilităţi, ci din cauza prăbuşirii consumului. în condi- 
tiile strângerii generale a curelei, care le-a restrâns masiv şi 
abrupt piaţa. Nu întâmplător, ieşirile din afaceri s-au înre- 

pistrat în covârşitoare majoritate din sectorul comercial şi 
al serviciilor, unde activează grosul întreprinderilor mici și 
mijlocii, în timp ce în rândurile, din păcate, atât de puține- 
lor întreprinderi mici şi mijlocii din sectorul producţiei 
«Iilicultăţile au avut drept cauză de prim ordin faptul că, în 
contextul constrângerilor monetare şi bugetare, a cam în- 
jurcat bălaia la întreprinderile de stat, care constituiau prin- 
vipalii lor clienţi. 

Căci, trebuie să fie clar, în afara unui segment subţire 
care lucrează direct pentru consumul populaţiei, întreprin- 
derile mici şi mijlocii din producţie sunt, în cea mai mare 
parte, după cum dovedeşte exemplul celor mai multe ţări, 

ubcontractanţi ai unor mari întreprinderi. Intreprinderi 

mici şi mijlocii în sine constituie doar un mit. Problema 
este de fapt alta: că în România. tocmai din cauza unor 
intreprinderi mari neviabile economic, nu poate exista un 
sector de întreprinderi mici şi mijlocii solid, eficient şi 
competitiv. 

O altă acuzaţie la adresa guvernărilor din perioada 
1996-2000 a fost tocmai că nu au prevăzut fonduri de la 
buget pentru întreprinderile mici şi mijlocii. desigur din- 
colo de faptul că nu au acordat facilități fiscale sau finan- 
ciare acestora. La ce ar trebui — şi poate chiar la ce ar putea 

să fie folosite aceste fonduri, nu este însă tocmai clar. 
Oricum, nu poate fi avut în vedere să se dea bani între- 
prinderilor private mici şi mijlocii — nici nu este posibil, 
fiind împotriva rosturilor finanţelor publice — şi nici nu ar 
li bine, căci s-ar condiționa contraproductiv aceste între- 
prinderi de banul public. Problema fundamentală este că 
intreprinderile mici şi mijlocii nu au finanţare, dar ar fi o 
absurditate ca finanţarea să se facă pe seama contribuabi- 
lului. 

Patru sunt în prezent principalele obstacole reale care 
se interpun în calea unei finanţări normale a întreprinde- 
rilor mici şi mijlocii, care ar trebui să vină de la bănci. In 
primul rând, dobânzile descurajante, legate de contextul 
general economic. In al doilea rând, faptul că, cel puţin 

până acum, băncile comerciale, prin depozite la Banca 
Naţională şi plasamente în titluri guvernamentale, au putut 
fiinţa în profit, fără să trebuiască a acorda neapărat credite. 
In al treilea rând, inexistenţa unei culturi a finanțării pe 
proiect (nici beneficiarii nu prezintă planuri precise de 
afaceri, nici băncile nu şi-au creat abilitatea de a judeca 
şansele şi de a-şi asuma în funcţie de acestea riscul). În 
sfârşit, în al patrulea rând, este vorba de absenţa unui sis- 
tem funcţional al colateralelor, adică a garanţiilor (în pro- 
prietăţi sau acţiuni), pentru creditele acordate. Fie că obsta- 
colele ţin de contextul macrostabilizării economice, fie de 
problema garantiilor, se evidenţiază clar că soluţiile nu pot 
fi decât globale, şi nu pe felii sau pe criterii selecţioniste. 

lată poate prioritatea numărul unu a unei politici a 
statului român pentru promovarea dezvoltării întreprin- 
derilor mici şi mijlocii: să iniţieze de urgenţă pachetul 
legislativ pentru reglementarea colateralului şi să-i asigure, 
tot cât mai rapid, intrarea în vigoare şi operaţionalitatea. 

A doua prioritate este de a clarifica şi simplifica de- 
cisiv cadrul, până acum constituit într-un adevărat hăţiş, 
care reglementează juridic şi administrativ apariția, mişca- 
rea şi dispariţia întreprinderilor mici şi mijlocii. In 
România, a fost costisitor din punct de vedere financiar şi 
mai ales din punctul de vedere al irosirii de timp, să se intre 
în afaceri, iar ieşirea din afaceri a fost chiar mai compli- 
cată. Tocmai din acest motiv, există mult mai multe între- 
prinderi mici şi mijlocii care stau în adormire, decât cele 
care funcţionează efectiv. ŞI, ce să mai vorbim, de functio- 
narea propriu-zisă. O schimbare radicală trebuie să se pro- 
ducă cât mai repede în domeniul contabilităţii, prin adop- 
tarea normelor anglo-saxone, care să înlăture neclaritățile 
în ce priveşte înregistrarea veniturilor, deductibilitatea 
cheltuielilor, constituența bazelor de impozitare etc. 

A treia prioritate o reprezintă infrastructura mediului 
de afaceri. Pentru acest obiectiv trebuie într-adevăr pre- 
văzute fonduri de la buget, cu ajutorul cărora să se finan- 
teze centre de informare şi consultanţă, incubatoare de afa- 

veri, parcuri tehnologice, unde oamenii de afaceri sau 
viitorii oameni de afaceri, reprezentând întreprinderi mici 
şı mijlocii care nu dispun de resurse pentru activităţi spe- 
ciale în scopurile menţionate, să poată primi informaţii unii 
despre alţii, asistenţă în elaborarea unui plan de afaceri sau 
a unei cereri de finanţare către bănci, ori să poată conveni 
au chiar derula în comun activităţi conexe, proiecte de 
mai mare anvergură etc. 

Este vorba deci ca statul să se implice în constituirea 
mediului de afaceri, care deocamdată are mari carenţe în 
România, în cultivarea climatului de afaceri. Statul trebuie 
„i creeze cadrul, să ofere oportunităţile, lăsând valorifi- 
varca acestor potenţialităţi în seama agenţilor economici. 
| xperienţa însăşi dovedeşte că intruziunile statului în in- 
Iluențarea exploatării cadrului de afaceri existent şi mai 
ales încercările de a înlocui prin ingerinţe, chiar pozitive, 
absența unor reale oportunităţi, fac mai mult rău decât 
bine. 

Un început în rezolvarea problemelor statutului 
intreprinderilor mici şi mijlocii l-a făcut guvernarea 
PDSR-istă după 2000. Din păcate s-a pornit cu acordarea 
controversatelor facilităţi, a căror incidență pozitivă pe 
termen lung nu este deloc certă. Considerentele politice și 
clientelare pe termen scurt au primat, căci facilităţile pen- 
tru întreprinderile mici şi mijlocii constituie doar para- 
vanul sub care anumiţi reprezentanţi ai capitalului autoh- 
lon pot obține, la reorganizări minime, recuplarea la vaca 
de muls a statului. Propagandistic este de înțeles accentul 
pus de organizaţiile oamenilor de afaceri pe întreprinderile 
mici şi mijlocii, ca osatură a unei clase de mijloc care să 
impiedice evoluţia neeuropeană a polarizării bogăției în 
România. Practic, însă, punerea unui asemenea accent este 
înşelătoare. Astfel se condamnă din start capitalul autohton 
la o poziție marginală în economie. Căci nu trebuie să ne 
umăgim. Întreprinderile mici şi mijlocii nu pot exista în 
sine, cel puţin în domeniul producţiei şi serviciilor 
industriale, ci doar legate de întreprinderi mari care să le 

ofere piaţă. Întreprinderile mici şi mijlocii sunt flexibile şi 
majoritare ca număr, dar nu în acestea se poate asigura de- 
rularea unor programe de cercetare-dezvoltare care consti- 
tuie cheia competitivităţii și reuşitei în lupta de concurenţă. 
Oamenii de afaceri români trebuie să țintească mai departe 
Şi, împreună cu reprezentanţii statului român, să convină 
asupra constituirii, pe baza unor priorităţi sectoriale, a unor 
structuri corporative în stare să facă faţă competiţiei inter- 
naţionale şi nu să rămână la statutul de subcontractanţi la 
dispoziţia capitalului străin. 


4.7. Sindicatele — ancorarea în trecut 


În România este departe situaţia în care sindicatele 
să-și fi preluat rolul normal dintr-o ţară democratică cu o 
economie de piaţă. anume de a constitui, alături de patro- 
nat, partenerul acelui contract social indispensabil funcţio- 
nării mecanismului economic şi asigurării stabilităţii poli- 
tice. Și dacă inerentele greutăţi ale începutului sunt obiec- 
tive — mai ales după decenii în care sindicalismul a fost 
doar o fantasmă — regretabile obstacole. cele mai multe de 
natură politică, se ridică (sau sunt deliberat ridicate), însă, 
în calea înaintării spre o stare de normalitate, dincolo de 
împrejurarea că, neexistând un real patronat într-un seg- 
ment încă masiv al economiei, guvernul apare în postura 
atât de reprezentant al proprietarului cât şi de arbitru final 
al disputelor asupra contractului social. Orice încercări ar 
face guvernul de a se desprinde de prima postură, sindica- 
tele îl obligă la contrariul. considerându-l singura structură 
patronală „valabilă“ ca interlocutor. 

Interesul puterii postdecembriste de a preîntâmpina 
unitatea mişcării sindicale a fost evident şi s-a dovedit a da 
rezultate palpabile. O asemenea politică a găsit un teren 
propice în clivajul general al societăţii româneşti din primii 
ani postdecembrişti, precum şi în interesele duplicitare şi 
jocurile obscure ale unor lideri sindicali. Mulţi lideri sindi- 
cali s-au băgat în față mai abitir chiar decât unii lideri 

politici care au pretins că au ajuns în prim-plan pe creasta 
valului revoluţionar. Nu puţini sunt liderii sindicali în ale 
căror acțiuni şi atitudini este greu de departajat apărarea 
intereselor salariale de promovarea unor interese subte- 
iane, legate de anumite forțe politice, sau pur şi simplu a 
unor proprii veleitarisme. Oscilaţiile politice ale unor lideri 
sindicali, conjuncturale sau comandate. au creat confuzie. 
Implicarea unora dintre aceştia în încercarea de a face şi a 
desface guverne, de a se amesteca insidios sau, dimpotrivă, 
chiar grosolan în treburile politice şi (culmea!) în ordinea 
publică este de acum notorie. Cazul unui Miron Cozma, 
liderul sindicalist al minerilor din Valea Jiului veniţi în mai 
multe rânduri la Bucureşti, constituie o pată rușinoasă 
asupra mişcării sindicale româneşti. 

Nu există indicii certe că liderii unor confederaţii sau 
federații sindicale exprimă numai şi numai interesele sala- 
riaţilor pe care consideră că îi reprezintă. În orice caz. este 
sigur că aceşti lideri nu au în spate numărul pretins de 
sindicalişti şi că deci nu poate fi vorba că. la un semn, 
sutele de mii sau chiar milioanele celor din urmă li s-ar 
ralia. 

Există o mare eroziune a încrederii în liderii sindi- 
cali, aproape identică celei în oamenii politici. Ambele 
categorii sunt vulnerabile. 

Vina — marea vină — a politicienilor în legătură cu 
situația în care a ajuns economia românească este de fapt 
aceea că, în loc să se îngrijească de promovarea, deşi evi- 
dent dificilă, a unor măsuri nepopulare de eficientizare şi 
competitivizare a economici — incluzând oprirea alocărilor 
de resurse către sectoarele neperformante şi realocarea 
resurselor către activităţi cu şanse şi perspective —, s-au 
îngrijit de propria teşcherea, de modul cum să ajungă ei 
personal sau grupurile şi partidele pe care le reprezintă la 
resursele existente, chiar dacă puţine şi de fapt mereu mai 
puţine. Din păcate, liderii sindicali au aceeaşi vină. Mulţi 
dintre aceştia s-au întins după caşcaval. Şi nu a auzit de 
fapt nimeni de vreo preocupare a vreunui lider sindical 

pentru a contribui măcar cu ceva la eficientizarea şi com- 
petitivizarea economiei. Poziţia sindicatelor din sectoarele 
neperformante care trăiesc pe seama societăţii şi banului 
public este de-a dreptul jenantă. La fel este însă şi aceea a 
sindicatelor din întreprinderile de unde pleacă produse fără 
căutare pe piaţă ori de slabă calitate, deficienţe adesea 
determinate nu de nivelul înzestrării tehnice, ci de negli- 
jenţe, control superficial, atitudini iresponsabile față de 
muncă şi, în ultimă instanţă, faţă de ţară. In condiţiile com- 
petiţiei internaţionale deschise, orice insucces pe piaţa 
internă sau externă al unui produs ieşit de pe poarta unei 
întreprinderi româneşti este o lovitură dată ţării, a cărei 
soartă însă liderii sindicali nu încetează să o plângă, din 
păcate, într-un mod pur demagogic! 

Politica de încurajare a dezbinării şi delegitimării 
mişcării sindicale s-a întors împotriva politicienilor ade- 
seori. Multe greve spontane ilegale sau mişcări de stradă 
neautorizate şi chiar fapte mai grave, precum blocări de 
drumuri naţionale, nu mai ajung a fi controlate de liderii 
sindicali. Guvernele nu mai pot avea în sindicate interlocu- 
torul puternic de care ar avea nevoie pentru a conveni solu- 
tiile şi a le şi duce la aplicare. 

Cel mai dramatic aspect al acestei probleme este că 
guvernul nu poate avea de fapt în sindicate un interlocutor 
serios în caz că ar dori să pună în aplicare un program 
sever de reformă. 

Dincolo de manevrele politice în care sunt implicaţi 
mulți lideri sindicali, există, în mod obiectiv, interese 
diferenţiate — unele chiar opuse — ale salariaţilor pe care îi 
reprezintă sindicatele, în funcţie de sectoarele economice 
unde activează. Diferenţele se manifestă net tocmai în 
atitudinea față de reforma economică. 

Poziţii ceva mai reformiste pot fi consemnate doar în 
rândurile sindicatelor din întreprinderile considerate 
societăţi comerciale şi deci mai puţin ajutate de guvern şi 
nu în mod direct. Aceste sindicate se văd confruntate cu 
presiunea maselor sindicale de a obţine protejarea nu doar 

a locurilor lor de muncă, ci mai ales a veniturilor lor îm- 
potriva inflaţiei distrugătoare. Această protecţie este de 
lapt lăsată în seama întreprinderilor însele, şi nu a buge- 
tului de stat ca în cazul instituţiilor bugetare sau întreprin- 
derilor considerate regii autonome. Şi devine clar că aceste 
întreprinderi, pe structurile actuale, nu sunt în stare să facă 
față, astfel încât restructurarea, inclusiv prin privatizare, 
este până la urmă acceptată. 

Salariaţii din regiile autonome sau companiile naţio- 
nale de stat — care deţin peste jumătate din capital în indus- 
trie — n-au nici un interes în privatizare și restructurare, 
căci aceasta ar însemna afectarea privilegiilor, inclusiv 
salariale, rezultând din poziţiile monopoliste pe piaţă ale 
acestor întreprinderi, dintre care atâtea şi atâtea nerenta- 
bile. Dimpotrivă, interesul este de a se continua situația 
actuală fără griji, la adăpostul unei protecţii de stat prost 
concepute şi extrem de păgubitoare pentru economia naţio- 
nală. 


Lideri sindicali din aceste sectoare au devenit, din 
păcate, unele dintre cele mai retrograde forţe din România 
de azi. Aşa se şi explică faptul că — la iniţiativă proprie sau, 
tot atât de rău, de conivenţă cu unele forțe politice — aceştia 
au cerut pur şi simplu suspendarea pentru zece ani a pro- 
cesului de privatizare în utilităţile publice, blocând consen- 
sul reclamat de Uniunea Europeană pentru Strategia eco- 
nomică pe termen mediu, ca o condiţie a începerii propriu- 
zise a negocierilor de aderare cu România. Şi deblocajul a 
putut fi obținut doar graţie faptului că Uniunea Europeană 
n-a mai insistat asupra consensului în respectiva problemă 
rămasă în suspensie. Poziţia exprimată nu poate fi însă 
ştearsă şi a fost una semnificativă pentru atitudinea față de 
reformă pe care au ajuns s-o manifeste unii dintre liderii 
sindicali. Căci problema în dispută este una crucială, în 
legătură cu care nici nu există ce să se negocieze şi care nu 
poate fi controversată. În epoca în care trăim, datorită 
dezvoltărilor tehnologice în general şi ale celor din dome- 
niul informaticii în special, utilităţile publice devin, obiec- 

tiv şi inevitabil, din sectoare închise sectoare deschise 
competiţiei. spre folosul, în materie de preț şi calitate, al 
beneficiarilor, privatizarea nefiind altceva decât modalita- 
tea prin care se asigură deschiderea pentru competiţie. Ten- 
dinţa este de nestăvilit, are loc peste tot în lume, indiferent 
dacă vor sau nu liderii sindicali din România. N-o să se 
oprească un tăvălug mondial tocmai prin cioturile uscate 
din, chiar dacă mioritica, Românie. De altfel decizia de a 
vinde ceva aparţine, peste tot în lume, proprietarului şi 
nimănui altcuiva. În cazul în speţă, statului român! Sindi- 
catele pot să decidă sau nu vânzări doar în ceea ce priveşte 
patrimoniul propriu. Utilităţile publice nu sunt în patrimo- 
niul sindicatelor! 

Chiar dacă au existat cazuri de privatizări nereuşite 
sau frauduloase, acestea nu trebuie utilizate ca încercare de 
a stopa un proces, care, de altminteri, nu poate fi stopat. 
Dacă într-adevăr mor de grija României, liderii sindicali 
trebuie să ceară ceea ce este nu numai firesc, dar şi îndrep- 
tăţit din partea lor să ceară: un control public, cu partici- 
parea sindicatelor dacă vor, asupra privatizării utilităţilor 
publice, care să asigure transparenţa procesului, respecta- 
rea legalităţii şi un beneficiu pe cât posibil mai mare, prin 
raportul calitate-pret, pentru consumator, astfel încât o 
experienţă nefericită de privatizare să nu se mai poată 
repeta. 

Dar, din păcate, nu de grija României nu mai pot 
dormi liderii sindicali, ci de propria lor grijă. Până şi în 
imobila clasă politică, atât de unită în cuget şi simţiri în ce 
priveşte imobilitatea indiferent de poziţia în spectrul parla- 
mentar, s-au mai schimbat niscai lideri în zece ani. Dar 
liderii sindicali, nu! Dacă n-au trecut ei înşişi în politică, au 
rămas pe metereze la sindicate! 

Sindicaliştii trebuie să ştie foarte clar că, din neferi- 
cire, liderii lor n-au pregătit câtuşi de puţin mişcarea sindi- 
cală pentru o economie bazată pe proprietatea privată, 
neexistând practic nici o structură sindicală semnificativă 
în sectorul privat nou creat, ceea ce este o nenorocire! Şi 

atunci, nu numai pentru liniştea proprie, dar de fapt pentru 
existenţa lor ca atare, unii lideri sindicali au tot interesul să 
perpetueze proprietatea de stat, îndeosebi în monopolurile 
din domeniul utilităţilor publice, singurul loc care le mai 
poate asigura un timp supraviețuirea. căci în rest totul în 
sectorul de stat este deja la pământ. Numai astfel ar mai 
putea domniile lor să aibă ca interlocutor doar guvernul, la 
care se pot răţoi şi pe care îl pot şantaja. 


Capitolul 5 


Furturile — singurele la cifre mari 


Disoluţia statului, criza autorităţii, cupiditatea clasei 
politice, complicitatea organelor şi instituţiilor menite să 
vegheze la respectarea legii şi sancţionarea ilegalităţilor, 
dar şi absenţa, probabil deliberată, a unui cadru legal cores- 
punzător, neclarităţile şi ambiguităţile, probabil tot deli- 
berate, în ce priveşte proprietatea statului şi răspunderile în 
întreprinderile de stat, precum şi laxitatea supravegherii 
financiar-bancare au dus hoţiile în România la cote şi rate 
abominabile, agresiunea asupra banului public amenințând 
securitatea naţională şi siguranța cetăţeanului, însăşi supra- 
viețuirea României ca stat şi perpetuarea românilor ca 
naţiune. 

Nu poate fi menirea acestei lucrări şi nici nu este în 
competența autorului de a dezvălui, instrumenta şi penaliza 
noianul de cazuri de furt din banul public. Ceea ce poate fi 
util — şi merită a fi făcut — este un inventar al metodelor şi 
formelor acestor furturi. Nimic altceva decât metode şi for- 
me, pe care le-a evidenţiat practica, pe care, cu alte cuvin- 
te, le-a adus în atenţie inventivitatea, existentă din belşug, 
a hoţilor români cu gulere mai mult sau mai puţin albe. 

Există două mari categorii de hoţii din banul public. 
Prima cuprinde hoţiile făcute la marginea legii, fie prin 
exploatarea unui vid legislativ, fie prin valorificarea necla- 
rităţilor sau ambiguităților existente în diferite reglemen- 
tări, dintre care unele, mai ales dacă sunt prea multe, se pot 
bate cap în cap. A doua cuprinde devalizările cu acte în 
regulă ale banului public. 

Există multiple încălcări pur şi simplu ale legilor şi 
reglementărilor în vigoare fără, dar cel mai adesea cu, aco- 
perire politică. 

Din şirul privatizărilor pot fi uşor de depistat cele 
întreprinse prin încălcări neechivoce ale reglementărilor 
stabilite, așa cum sunt acestea, bune sau rele, în ce priveşte 
obligaţiile ce trebuie asumate de părţi, îndeosebi de cum- 
părător în domeniul plăţilor de efectuat şi investiţiilor de 
făcut. Este mai dificil de depistat însă ceea ce constituie de 
fapt baza de plecare a oricăror aranjamente clientelare în 
materie de privatizări: subevaluarea obiectului de privati- 
zat (întreprinderi cu totul sau active separate), care este în 
dauna avutului public. Unde însă subevaluarea este prea de 
oaie, suspiciunea de şpagă este greu de înlăturat. Şi dacă 
preţul în sine la care se face privatizarea este mai greu de 
contestat, subevaluarea apare indirect prin noianul de 
clauze neclare şi alunecoase ale contractelor de privatizare, 
iar suspiciunea de şpagă este irepresibilă în măsura în care 
din aceste contracte lipsesc penalizările în cazul nerespec- 
tării de către cumpărător a obligaţiilor asumate. După cum 
există atâtea cazuri de privatizări „indirecte“, prin „înfră- 
tiri“ ale unor active proprietate de stat cu active proprietate 
privată, în care primele sunt ridicol subevaluate, iar ulti- 
mele fabulos supraevaluate. 

Nu mai puţin importante sunt deturnările de fonduri. 
Acestea greu s-ar putea produce fără acoperire politică, 
pentru că nu se poate schimba destinaţia stabilită sau legală 
a unor fonduri cu o altă destinaţie dacă nu există o cauţi- 
une politică, măcar pentru folosirea unui şiretlic de camu- 
flare sau de inducere în eroare. Investigaţii nici măcar ale 
unor mari profesionişti ar putea identifica schimbări clien- 
telare de destinaţie în utilizarea unor alocaţii bugetare, a 
unor fonduri externe, nemaipunând la socoteală faptul că, 
prin asemenea schimbări de destinaţie, au fost asigurate 
multe din finanţări pentru partidele politice. 

Un rol de prim ordin în efectuarea a diferite manevre 
financiare la marginea legii au fundaţiile, care, beneficiind 

o bună perioadă, de anumite scutiri legale de taxe vamale 
sau impozite interne, au fost transformate în plăci turnante 
ale deturnărilor de fonduri şi evaziunii fiscale. Dacă n-ar fi 
aşa, nici n-ar avea cum să se explice că o ţară atât de săracă 
musteşte de atâtea fundaţii pe metru pătrat. 

Se pot contabiliza de asemeni însuşirile ilegale din 
fondul locativ de stat, evident fie pe veresie, fie pe şpagă. 
Şi să nu trecem cu vederea pagubele indirect produse banu- 
lui public prin diferite licitaţii trucate, în care au fost scoa- 
se la vânzare sau la concesionare terenuri din domeniul 
public sau privat al statului, active din avutul public sau 
finanţări pentru realizarea a diferite proiecte. Nu poate fi 
întâmplător că a tot fost amânată şi pe vremea guvernului 
Radu Vasile şi pe vremea guvernului Isărescu şi un timp pe 
vremea guvernului Năstase, intrarea în vigoare a legii, deşi 
adoptate, a achiziţiilor publice, cu toate că aceasta a fost 
cerută expres de Uniunea Europeană. Respectiva lege ri- 
dică însă un obstacol major în calea licitaţiilor trucate. 

Să nu uităm montajele de sute, dacă nu chiar mii de 
miliarde lei: certificate de handicapat pentru nehandica- 
paţi, de se ajunsese la un moment dat, din cauza scutirilor 
de impozite de care beneficiau handicapaţii, să existe în 
România mai mulţi handicapaţi decât oameni normali; cer- 
tificate de persecutat politic pentru nepersecutaţi politic, 
afacere în care au ajuns persecutați politic pe vremea 
comunismului şi cei ce nu se născuseră încă pe atunci. 

Dar toate acestea pălesc în fața adevăratului sanctuar 
al hoţiilor din această categorie pe care îl constituie vama. 
Pe aici trec în mari operaţiuni de contrabandă tot felul de 
lucruri, dar în special cele cu volum mic şi valoare mare: 
droguri, ţigări, băuturi alcoolice, opere de artă, obiecte de 
patrimoniu. A trecut ea Domnişoara Pogany, ne mirăm 
doar că n-au plecat şi modulele din Coloana Infinitului. 
După cum se vede treaba, sanctuarul operează nu numai la 
intrări, ci şi la ieşiri. Intră maşini furate din Occident. dar 
şi ies spre alte zări maşini furate din România — poate tot 
aceleaşi — căci oricum de problemă, ca şi de traficul de stu- 


68 


pefiante, se ocupă rețele mafiote internaţionale. Există o 
masivă evaziune fiscală la importuri la care se închid ochii, 
dar şi la exporturi fictive. pentru care se obțin returnări de 
TVA, desigur nejustificate. Şi să nu uităm evaziunea fis- 
cală din aval. care se produce graţie avizelor din vamă în 
care mărfurile sunt trecute ca fiind nu tocmai exact ceea ce 
sunt. 

Un devastaj în banul public îl produc eternele şi fas- 
cinantele inginerii financiare, dintre care unele au devenit 
deja legendare. Pe cât de complicate apar pentru un nea- 
vizat, acestea sunt hoţii simple, dar de departe cele mai 
productive. Să dăm doar câteva exemple. 

Cu acordul evident clientelar al unui personaj im- 
portant din bănci, se ia un credit sau mai multe, dar de toată 
frumusețea. care este avalizat sau sunt avalizate cu garan- 
ţii supraevaluate, dacă nu cumva în unele cazuri este vorba 
numai de garanții fictive. Debitorul nu mai dă banii înapoi. 
Banca trece la execuţie silită şi de recuperat nu prea mai 
are ce. Se deschid, mai mult de formă. procese care oricum 
nu mai rezolvă nimic, căci durează o viaţă, pe când, la 
inflaţia românească, o sumă în lei ajunge praf în ochi după 
numai doi, trei ani. 

Un alt exemplu: un fond de investiţii. să-i zicem FNI, 
găseşte cu cale să-şi plaseze resursele atrase de la investi- 
tori în acţiuni ale unei întreprinderi de stat serioase. Nu o 
face însă direct: găseşte un intermediar care cumpără acțiu- 
nile la preţul scăzut al pieţei, iar fondul cumpără abia de la 
acesta, dar la prețuri fabuloase. In scripte apare că s-au 
cheltuit pentru achiziţia respectivă sume imense, în prac- 
lică este însă vorba doar de câteva parale. Diferenţa, care 
provine din banii investitorilor păcăliţi fără ca aceştia nici 
măcar să ştie, este băgată în buzunarele personale de către 
intermediar şi corifeii fondului. 

Să mai dăm un exemplu. Câţiva oameni de bine se 
strâng, pun ban lângă ban şi tac de o bancă. După aceea, cu 
ajutorul câtorva telefoane bine plasate, pe care evident le 
cunosc numai oamenii de bine, câteva întreprinderi de stat 

îşi mută conturile, adică rulajul bănesc propriu, în banca cu 
pricina. O publicitate deşănţată, desigur pentru „mileniul 
trei“, mai atrage şi niscai fonduri de la populaţie — alţi 
păcăliţi! — mai ales dacă se bate toba oferirii unor dobânzi 
mai mari decât cele curente ale pieţei. Apoi, prin încălcarea 
normelor de prudenţialitate bancară, acţionarii iau credite 
de la propria bancă sau, dacă sunt cumva mai grijulii, o fac 
prin intermediari, dispărând eventual cu banii sau, mai 
nou, sprijinind ei înşişi intrarea băncii în procedura de 
faliment, căci aceasta înseamnă că celelalte bănci acoperă, 
prin fondul de garantare a depunerilor, pagubele din contu- 
rile deponenţilor persoane fizice. Intreprinderile de stat 
rămân însă ţepuite. 

Cazul poate cel mai grotesc îl constituie rămânerea 
cu buza umflată a înseşi Băncii Naţionale în relaţia sa cu 
veşnic muribunda dar niciodată lichidata — Bancă Dacia 
Felix. Caz în care se potriveşte perfect proverbul: pe cine 
nu laşi să moară nu te lasă să trăieşti! Domnul Sever 
Mureşan, principal acționar la Dacia Felix, a plasat fără 
urmă în străinătate bani luaţi de la propria bancă, bani care 
nu erau în principal cei ai deponenţilor, ci cei pe care 
instituţii de stat îi ţineau sub formă de plasamente sau pur 
şi simplu în conturi curente: este vorba de CEC, de FPS, de 
un Şir întreg de întreprinderi industriale de stat. lar, grosul, 
vai grosul, era format din bani supți direct de banca Dacia 
Felix de la Banca Naţională, sub forma aşa-numitului 
„descoperit de cont“ („overdraft“), mecanism prin care, la 
vremea respectivă (1994-1995), banca centrală acoperea 
automat diferenţele dacă o bancă comercială încheia ziua 
cu încasări mai mici decât plăţile. Desigur, acoperirea se 
făcea la o dobândă prohibitivă. Dar ce mai conta dobânda, 
care oricum nu mai avea a fi plătită, când proiectul era 
transferul banilor peste graniţă! Peste 1700 de miliarde de 
lei, adică cel puţin 10 000 de miliarde de lei la cursurile din 
primăvara lui 2001, a supt prin „overdraft“ Banca Dacia 
Felix până când Banca Naţională a decis în sfârşit să 
închidă robinetul, desființând sistemul. Evident, niciodată 


70 


uceasta nu şi-a recuperat banii. Din motive politice şi clien- 
Ielare, nedezvăluite dar bănuibile. debitul Băncii Dacia 
lelix a fost lăsat să fie subțiat treptat de inflaţie, până 
aproape de volatilizarea totală, în timp ce justiţia a tot amâ- 
nat pronunțarea falimentului băncii. Prin primăvara lui 
2001 datoria Băncii Dacia Felix faţă de Banca Naţională a 
ujuns să mai valoreze doar vreo 60 milioane de dolari de la 
peste 400 de milioane de dolari în momentul încetării 
overdraft-ului. A intervenit guvernul Năstase, procedura 
judiciară a fost oprită să continue şi s-a acceptat o ofertă 
străină de a se prelua banca cu suma de 22 milioane de do- 
lari, iar Banca Naţională a fost pusă să avizeze tranzacţia, 
deci să fie de acord că a pierdut nici mai mult nici mai 
puţin de 350 milioane de dolari. A acceptat! Şi a acceptat 
pentru că nu dădea de la ea. poporul român fiind singurul 
care plăteşte! 

Incă şi mai rău, sunt cazuri în care, prin artificii pro- 
cedurale şi acţiuni la marginea legii, toate cu concursul 
autorităţilor publice din domeniu, sunt montate implicări 
ale unor instituţii de stat prin care se cauţionează colectări 
de fonduri care sunt apoi devalizate. Cazul implicării CEC 
în hoţia numită FNI este doar exemplul cel mai răsunător. 
Din păcate, există şi alt gen de cauţionări, indirecte, ale 
unor hoţii de amploare. Absența unei intervenţii clare, fără 
echivoc, a autorităților publice în a avertiza asupra riscu- 
rilor grave la care populaţia se expunea prin implicarea în 
afaceri dubioase, care nu aveau de unde să ofere câștigurile 
pe care le promiteau şi cu care amăgeau credulii neinfor- 
maţi, precum Caritas, SAFI, ENI, constituie unul din prin- 
cipalele motive ale dezastrului pe care l-au reprezentat 
aceste cazuri pentru încrederea în sistemul financiar şi 
pentru stabilitatea finanţelor publice. 

Ceea ce este de observat fără greutate este că, în timp 
ce furturile, să le zicem „materiale“ (hoţii din maşini sau 
din buzunare, spargeri de apartamente, de case de schimb 
valutar sau bănci, sustrageri de materiale din depozite și 
întreprinderi, din reţelele electrice sau din conducte), sunt 

făcute atât din avutul public cât şi din cel privat, marile 
devalizări de bani ating doar avutul public. Privaţii își 
apără avutul, dar, din păcate, sunt atât de mulţi cei care îşi 
unesc forţele pentru a-l devaliza pe cel public! Marile tu- 
nuri se dau în proprietatea de stat. În toate ingineriile 
financiare numai instituţiile şi întreprinderile de stat rămân 
de Popa Prostu”. Și dacă pentru prima categorie de furturi 
poate exista cel mult suspiciunea unei complicităţi a unor 
poliţişti din structurile operative, pentru a doua categorie 
de furturi este clar că trebuie să existe obligatoriu corupţie 
la niveluri ierarhic superioare, ale organelor de cercetare, 
instrumentare şi judecare, ale funcţionarilor publici și dem- 
nitarilor. 

Şi ce să mai vorbim. din aceste ultime puncte de 
vedere, de devalizările cu acte în regulă ale banului public, 
care sunt de departe cele mai insidioase, putând atât de 
lesne, la prima vedere sau la o analiză doar de suprafaţă, să 
inducă în eroare. 

Pe undeva prin arhivele înaltelor instituţii trebuie 
să existe o listă a pgaranţiilor de stat acordate pentru finan- 
tarea unor contracte comerciale, garanţii în virtutea cărora 
bugetul plăteşte dacă beneficiarul creditului nu-şi achită 
obligaţiile financiare. N-ar fi rău să fie dată publicităţii — şi 
nu doar pentru că, fiind vorba de ban public, n-ar trebui să 
fie secretă, ci pentru că se va putea constata că, pe lângă 
garanții justificate precum cele pentru credite ale compa- 
niei de electricitate destinate finanţării unor importuri 
energetice, în cazul cărora se pot identifica motivații strate- 
gice sau sociale, se găsesc atâtea şi atâtea garanţii pentru te 
miri ce. De ce, de pildă. din banul public trebuie plătit, în 
virtutea unor asemenea garanţii, hotelul privat Sofitel şi 
complexul World Trade Center? De ce trebuie să benefi- 
cieze de garanţii de stat finanţarea contractului comercial 
prin care s-a construit hotelul de cinci stele Marriott? Este 
vreo miză socială sau strategică în existența acestor 
hoteluri? 

Trebuie să existe de asemenea o listă completă a cre- 
ditelor pentru întreprinderi falimentare şi afaceri falimen- 
lare, cazuri în care operează criterii politice, dar şi pure 
interese clientelare. Să nu uităm că Bancorex şi Banca 
Agricolă au falimentat din cauza unor bani aruncaţi pe apa 
Sâmbetei prin asemenea credite și că, prin preluarea aces- 
lor credite zis neperformante la datoria publică, nimeni 
altcineva decât contribuabilul român are de plătit, în timp, 
peste 3 miliarde de dolari. 

Să nu părăsim acest perimetru pentru că tot pe aici 
acționează o altă fascinantă afacere, nu-i spunem şi eternă, 
pentru că nu ştim cât va dura: AVAB (Agenţia devenită 
ulterior Autoritatea de Valorificare a Activelor Bancare). 
Să vedem cum stă problema. După ce creditele neperfor- 
mante de la Bancorex și Banca Agricolă au fost preluate la 
datoria publică, adică puse în capul contribuabilului, 
creanțele au fost predate respectivei instituţii, urmând să 
fie valorificate, de fapt vândute cu rabat pentru ca statul, 
care a achitat nota de plată, să se mai aleagă măcar cu ceva. 
Alacerea este fascinantă pentru că, dacă îşi organizează 
bine montajul, datornicii îşi cumpără propriile datorii la o 
câtime de preț şi devin curaţi, curati — chiar fete mari — cu 
o cheltuială de nimic din halca din care s-au înfruptat. Şi ce 
să mai vorbim de faptul că devin respectabili oameni de 
ulaceri pe seama proştilor de contribuabili. 

Două cazuri au devenit de-acum celebre. Primul: 
ingineriile financiare ale domnului Păunescu. Credite în 
valoare de peste 180 milioane de dolari au fost luate de la 
Bancorex pentru diferite proiecte care girau între ele îm- 
prumuturile, paroxismul constituindu-l avalizări de credite 
cu acțiuni ale hotelurilor ce abia urmau a fi cumpărate. 
Afacerea s-a stins prin AVAB cu numai 20 milioane de 
dolari, cumpărător fiind o minunată firmă apărută din 
spuma mării tocmai în Luxemburg. Diferenţa de 160 
milioane dolari — adică vreo 4500 miliarde lei la cursurile 
din primăvara anului 2001 — a fost suportată de imbecilul 
de contribuabil român. Al doilea caz: montajul financiar al 

dlui Cataramă, prin care credite de circa 17 milioane dolari 
de la Bancorex au fost garantate cu o clădire care a costal 
vreo 4-5 milioane dolari, dar care a fost evaluată, cu acor- 
dul creditorului (!), la 24 milioane dolari. Aşa că pierderea 
clădirii de câteva milioane de dolari de către dl Cataramă 
în favoarea AVAB l-a absolvit pe acesta de plata celor 17 
milioane dolari. Ingenios nu?! Pe ansamblu, AVAB a recu- 
perat circa 15% din valoarea debitelor luate în adminis- 
trare, restul de 85% fiind trecut în capul bietului contri- 
buabil. 

În toate asemenea cazuri nu este însă vorba nici de 
ingeniozitatea deosebită a unor domni precum Păunescu 
sau Cataramă şi nici măcar de vina acestora, ci de compli- 
citatea unor funcţionari din respectivele structuri de stat. 
Evident, minunatele inginerii financiare menţionate pur şi 
simplu nu ar fi putut să aibă loc dacă managerii şi funcţio- 
narii din Bancorex nu ar fi acceptat ca credite de sute de 
milioane de dolari să fie avalizate cu acţiuni care nu 
fuseseră de fapt cumpărate de debitor sau ca o clădire de 4 
milioane dolari să fie trecută în acte că facş 24 milioane 
dolari! Tot atât de evident, escrocheria numită FNI nu s-ar 
fi putut pur şi simplu derula dacă un iresponsabil precum 
dl Camenco Petrovici nu ar fi implicat CEC-ul într-un 
contract de „garanție“ și dacă demnitari din Ministerul de 
Finanţe, membri ai Consiliului de Administraţie de la 
CEC, nu ar fi avizat plasamente ale instituţiei ca investitor 
la FNI şi ca acţionar la SOVINVEST, societatea de admi- 
nistrare a FNI. 

Publică ar trebui să devină şi lista eşalonărilor şi 
scutirilor de datorii acordate rău platnicilor, îndeosebi de 
stat, dar mai nou şi privaţi. Despărțirea prezenţei pe aceas- 
tă inacceptabilă listă de diferite aranjamente clientelare 
care mulg banul public nu ar fi posibilă. Această listă, pe 
care nu se ajunge oricum, îi pune pe plătitorii oneşti de 
impozite în postura de imbecili. 

Ar trebui de asemenea să se analizeze cu atenţie con- 
dițiile în care, de la caz la caz, s-au acordat prime de ex- 
port, de ce şi pentru cine au fost acordate, şi la fel în ce 

priveşte creditele pentru importuri, prin care. pe seama 
banului public, au fost îngrăşaţi cu comisioane diferiți 
beneficiari ai acestui gen de credite. 

Şi pentru a nu face discriminări prin omisiuni să nu 
uităm firmele căpușă, tolerate şi parohiate politic. Cazul 
protesc de încăpuşare îl constituie combinatele siderurgice 
de stat, toate falimentare, dar toate îngrăşând căpuşe, desi- 
gur private. Din cauza acestor încăpuşări în anul 2000, 
potrivit înseşi statisticilor oficiale, deşi nu exista aproape 
nici un gram de siderurgie privată în România, exporturile 
de fontă şi oţel ar fi fost în proporţie de aproape 70% 
private. Cu alte cuvinte, unii cu producţia şi falimentul, 
alţii cu încasarea de valută din export şi cu îngrăşatul. Dacă 
asta se numeşte privatizare, mai bine deloc. 

Inutil aproape de subliniat că toate aceste forme ale 
devalizării banului public cu acte în regulă au nevoie, 
pentru a se produce, de o implicare a celor cu demnități 
publice, fiind un apanaj aproape exclusiv al clasei politice. 
Atât timp cât nu se va lua taurul de coarne din partea auto- 
rităţilor guvernamentale, oricare ar fi acestea, în înfrunta- 
rea hoţiilor din banul public, clasa politică, indiferent dacă 
de dreapta sau de stânga, nu va avea nici o şansă de a găsi 
audienţă în rândurile populaţiei în încercarea de a explica 
faptul real că se trăieşte prost din cauza ineficienţei econo- 
miei. Pentru că deşi aceasta este explicaţia principală, 
omul de rând va fi înclinat mai degrabă să pună traiul prost 
pe seama hoţiilor care îl înconjoară. 

Şi s-ar părea că nu există alternativă la o cât mai 
rapidă, dar cât mai efectivă, şi nu de fațadă, privatizare, ca 
unică soluţie pentru a salva ce mai este de salvat din avutul 
naţional şi a nu-l transforma în praf şi pulbere. 

Dacă guvernul, indiferent care ar fi acela, ar fi real- 
mente interesat într-o acţiune de înfruntare a hoţiilor din 
banul public ar fi de ajuns ca, folosind inventarul de forme 
şi metode menţionate, să înceapă cu o simplă evaluare a 
pierderilor suferite de banul public în 11 ani. Problema 
este, credem, că pierderile s-ar dovedi atât de mari, încât 
guvernul ori va lua puşca ori se va lăsa păgubaş. 


Capitolul 6 


Populaţia a scăzut, sărăcia a crescut 


Hoţiile din banul public au produs o polarizare fără 
precedent în societatea românească, îmbogăţindu-i pe unii, 
foarte puţini, şi sărăcindu-i pe alţii, mereu şi mereu mai 
mulți. 

Pe parcursul tranziţiei româneşti, s-a desfăşurat cel 
mai trist dintre fenomenele postdecembriste şi poate cel 
mai compromiţător, întrucât a ajuns să fie asociat cu eco- 
nomia de piaţă în sine: îmbogățirea unci pături clientelare, 
la limita legii sau prin încălcarea legii, şi într-o viteză ame- 
țitoare, acut sfidătoare la adresa păturilor largi ale popu- 
laţiei. 

Dincolo de absenţa obiectivă a unor legi de protejare 
a societăţii împotriva acestui fenomen, implicând masive 
devalizări ale avutului public, şi dincolo de atitudinea com- 
plice a unor reprezentanţi ai organelor de control, de ordine 
şi de justiție faţă de asemenea manifestări, chiar în cadrul 
legal existent, baza obiectivă — „fizică“, pentru a spune aşa 
— a fenomenului a constituit-o excedentul masiv al cererii 
faţă de ofertă pe piaţă. Mai simplu spus: un surplus de bani 
pe piaţă, în lei desigur, inimaginabil de mare într-o econo- 
mie normală. 

Acesta a fost moştenit de pe vremea lui Ceauşescu. 
În condiţiile în care, în acea vreme, atât supapa şomajului, 
cât şi supapa preţurilor erau închise administrativ, inefi- 
ciența economiei — aceeaşi ca şi acum — nu avea pe unde să 
iasă la suprafaţă şi se acumula exploziv în interiorul siste- 
mului închis, având ca principale forme de manifestare 

penuriile de produse şi flagranta neacoperire în produse și 
servicii a cererii în expresie monetară. 

Echipa Iliescu-Roman a preluat guvernarea când. 
dintr-un leu existent pe piaţă. doar 14 bani aveau acoperire 
în mărfuri şi servicii. Nu trebuie să fii economist pentru a 
realiza că, spre a se evita o explozie, supapele trebuiau des- 
chise şi, pentru a se pune piaţa în echilibru, era necesară, 
ținând cont de distribuţia neuniformă la populaţie a canti- 
lăţii de bani în surplus, o creştere de cel puţin 4-5 ori a 
preţurilor, fără nici o majorare a salariilor. Departe ca 
echipa Iliescu-Roman să procedeze la aşa ceva. Dimpotri- 
vă, aceasta a acţionat, evident din motive politice şi electo- 
rale, într-un mod aiuritor antieconomic, convertind direct 
în creşteri de salarii fostele alocaţii pentru investiţii de pe 
vremea lui Ceauşescu. Astfel a fost amplificat aberant 
dezechilibrul pieţei şi au fost înrăutăţite bazele de pornire 
ale reformei (pe care probabil echipa respectivă nici n-o 
avea în intenţie). 

In toamna lui '90, când totuşi guvernul Roman se 
decidea în sfârşit să treacă pe calea reformei. doar 9 bani 
dintr-un leu de pe piaţă mai aveau acoperire în mărfuri şi 
servicii! Amplitudinea corecţiei prin creşteri de preţuri 
aproape se dublase. 

Cum s-a gândit echipa Iliescu-Roman să înfrunte 
fantasticul dezechilibru? Încercând cumva să-l corecteze? 
Nicidecum, ci mergând cu jumătăţi de măsură, prin ceea 
s-a numit liberalizarea parțială a preţurilor. Şi doar a preţu- 
rilor mărfurilor, fără liberalizarea celorlalte prețuri: adică a 
dobânzilor şi a cursului de schimb. 

Rămâne o tulburătoare întrebare dacă s-a procedat 
aşa din greşeală sau, cum s-a pretins oficial, din motive de 
protecţie socială (spre a se „împărți“ în timp şocul asupra 
populaţiei) sau, pur şi simplu, pentru a se permite îmbogă- 
|irea rapidă a clientelei politice. Să admitem că a fost vorba 
de o greşeală. Oricum, de protecţia socială mult cântată 
n-a putut fi vorba, cel puţin în măsura în care de menţi- 
nerea artificială a surplusului de bani de pe piaţă nu au avut 

a beneficia decât cei cărora li s-au „repartizat“ afaceri în 
sistem clientelar sau cei care s-au lansat în afaceri la margi- 
nea legii şi care, astfel, au dispus de o piaţă, de fapt artifi- 
cială, de unde au putut să absoarbă fără griji şi fără pro- 
bleme. 

Piaţa artificial creată prin menţinerea cererii peste 
oferta internă a constituit de fapt sursa „prosperității“ îm- 
bogăţiţilor postdecembrişti. De aici au supt sistematic, fără 
griji şi fără probleme şi fără să trebuiască a se implica în 
activităţi de producţie şi servicii. A fost de-ajuns comerţul, 
prin intermediul căruia se puteau vinde aceleaşi puţine pro- 
duse existente, dar mereu şi mereu mai scump, pentru că, 
deşi artificial, cerere exista. 

Ce conta că cei mai mulți deveneau aproape progra- 
mat mereu şi mereu mai săraci şi că, de fapt, pe seama 
acestora, câţiva, infinit mai puţini, deveneau din ce în ce 
mai bogaţi!? 

Dacă acest excedent, artificial menţinut, nu ar fi 
existat, societatea românească ar fi fost acum mult mai 
echitabilă, în sensul că aceia care s-ar fi îmbogăţit ar fi 
trebuit s-o facă nu neapărat prin devalizarea avutului 
statului şi prin spolierea altora, şi, mai ales, economia 
românească ar fi fost mult mai sănătoasă, întrucât oamenii 
de afaceri ar fi fost împinşi aproape obligatoriu spre pro- 
ducție, fără a se putea limita doar la comerţ pentru profituri 
lesnicioase şi fabuloase. 

Veriga de bază între excedentul de bani de pe piaţă şi 
prosperitatea îmbogăţiţilor postdecembrişti a fost însă 
importul. Slăbiciunea producţiei interne în aproape orice 
domeniu şi îndeosebi în cel al produselor de consum, com- 
binată cu cererea monetară excedentară artificial între- 
ținută, a făcut ca aproape toţi îmbogăţiţii postdecembrişti 
să fie importatori. 

Economic este cu totul inadmisibil ca îmbogăţiții să 
fie importatori într-o ţară cu venituri scăzute! Ceea ce sub- 
liniază caracterul artificial al cererii interne care a permis 
ca orice s-a importat să poată fi vândut. 

Dacă excedentul monetar nu ar fi existat, importurile 

mai scumpe fiind — nu ar fi găsit cumpărători şi ar fi evo- 

luat spre niveluri de cumpătare, condiţii în care dimensiu- 

nea dezastrului actual ar fi fost mult mai mică, întrucât 

depăşirea exporturilor de către importuri ar fi fost mult mai 
redusă. 

Suspiciunea că procesul n-a fost tocmai „natural“ 
este generată şi de faptul că deşi primul semnal negativ al 
liberalizării doar parţiale a preţurilor a venit curând, încă 
din 1991-1992, acesta a fost total ignorat. S-a dovedit că 
efectuarea în trepte, şi nu dintr-un foc, a liberalizării preţu- 
rilor a declanșat o extrem de costisitoare subvenţionare 
inversă a produselor mai devreme liberalizate pe seama 
celor mai târziu liberalizate. Tocmai produselor care nu 
interesau din punct de vedere social, inclusiv celor din 
import, li s-a permis astfel să absoarbă într-un ritm ame- 
[itor substanță din economie, din veniturile populaţiei, în 
vreme ce a fost sever şi brusc afectată baza de producţie 
exact pentru bunurile de interes social. 

Consecințele operaţiunii au fost suportate de către 
populaţie, care se credea protejată prin subvenţionarea 
acestor din urmă produse de la buget, dar care de fapt fi- 
nanţa, în detrimentul propriu, scăderea producţiei de bu- 
nuri de interes social. Devastarea bugetului care a inter- 
venit în aceste condiţii, care a strangulat rapid cheltuielile 
sociale, a şi impus până la urmă încetarea subvenţiilor de 
preţ pentru principalele produse şi servicii de consum. 

In ciuda consecinţelor negative evidente, s-a persis- 
tat ani la rând în politica cererii monetare excedentare, 
îndeosebi prin menţinerea artificială în chingă a cursului 
leului care, ieftinind în unele privinţe nepermis de mult 
importurile, a făcut astfel cadouri inadmisibile importato- 
rilor pe seama economiei naţionale. 

Continua subțiere economică, restrângerile bugetare 
şi monetare, povara mereu mai grea a sectorului neperfor- 
mant, precum şi hoțiile abominabile din banul public au 

determinat o creştere, la dimensiuni neuzuale, pentru stan- 
dardele europene. a sărăciei. 

Intr-un raport făcut public în 2001, Banca Mondială, 
după criterii metodologice aplicate în întreg spațiul exco- 
munist, a apreciat rata de creştere a sărăciei în România ca 
fiind una dintre cele mai ridicate şi preocupante din acest 
spaţiu. Numărul săracilor în România era estimat la circa. 
9,3 milioane persoane la sfârşitul anilor '90, ceea ce repre- | 
zenta peste 41% din totalul populaţiei. Procentajul se arată | 
a fi fost în creştere sistematică ani şi ani, mai mult decât 
dublându-se faţă de 1996. când fusese 19,8%. 

De altfel, ceea ce frapează îndeosebi este că aseme- . 
nea cifre sunt consemnate în Europa şi, poate încă şi mai 
mult, faptul că sărăcia a crescut. deşi populaţia a scăzut. 
Pentru că, în general, sărăcia sporește, în țări de pe alte 
continente precum şi pe ansamblu în lume, de fapt pe sea- 
ma creșterii populaţiei, care devansează creşterea econo- 
mică. Cazul românesc este straniu şi poate unic, întrucât 
sărăcia a avansat cu paşi rapizi în ciuda faptului că popu- 
laţia s-a împuţinat, sub impactul necruţător al emigrației şi 
prăbuşirii ratei natalității. 

Nefăcând obiect al unor analize pertinente, care nu 
erau de fapt permise din motive politice, România părea să 
nu fi avut înainte de 1990 o problemă a sărăciei. Desigur, 
însă, aceasta exista, avea oricum o expresie relativă rapor- 
tând standardul de viaţă al românului la standardul de viaţă 
al europeanului occidental, dar, cu certitudine. nu putea fi 
vorba de dimensiunile absolute actuale. Pur şi simplu, pen- 
tru că produsul intern brut românesc era mai mare atunci şi 
era infinit mai echilibrat distribuit decât în prezent, când, 
după 12 ani de tranziţie, rezultatul concret este că, în esen- 
tă, ceea ce se obține, chiar mai puţin decât se obținea, este 
împărțit extrem de discrepant, foarte puţini luând foarte 
mult şi foarte mulţi luând foarte puţin. 

Efectul este al eşecului pe care îl reprezintă tranziția 
românească, pentru că, dacă ar fi existat creştere econo- 
mică, ar fi fost mai mult de împărţit şi s-ar fi observat mai 

puţin frustrant că unii iau sfidător de mult, în comparaţie 
cu cât de puţin iau alţii. Eşecul economic este vizibil toc- 
mai prin faptul că abandonarea — necesară pentru produc- 
uvitate şi motivare — a repartiţiei egalitariste de tip co- 
munist duce însă, din păcate, România nu spre un model 
curopean de societate capitalistă, ci spre unul de tip latino- 
american, fără clasă de mijloc, ci doar cu foarte bogaţi şi 
loarte săraci. Şi dimensiunea crescândă a sărăciei, în opo- 
zitie cu îmbogățirea rapidă a unora, demonstrează pregnant 
acest lucru. 

Sărăcia a ajuns să afecteze rata biologică de repro- 
ducere. In perioada 1995-2000 natalitatea a înregistrat cel 
mai scăzut nivel din ultimul secol. Nemaivorbind de faptul 
că sărăcia absolută şi relativă a presat şi presează perma- 
nent în direcţia emigrării. În zece ani România a pierdut 
din cauza exodului legal şi ilegal. precum şi din cauza 
sporului negativ de populaţie peste 800 de mii de locuitori. 

Reîntoarcerea în mediul rural, ca încercare de salvare 
din mizeria şi lipsa de perspectivă de la periferiile unor 
orașe care mor, reprezintă un fenomen asociat sărăcirii şi o 
expresie a teribilei înaintări descurajante a acestui proces. 
lişuarea în munca la negru nu trebuie deloc să mire în 
aceste condiţii şi. probabil, dacă n-ar exista economia sub- 
lerană, care, de bine de rău, oferă românilor ceea ce econo- 
mia oficială nu este în stare — pur şi simplu supraviețuirea 

am asista la grave instabilităţi sociale. 

Dar, poate cea mai îngrozitoare şi îngrijorătoare 
laţetă a sărăciei din România este că aceasta nu este legată 
neapărat de o excludere sau o semiexcludere socială, prin 
şomaj, handicap sau pensie, săracii români fiind în propor- 
ție de peste jumătate cei care au slujbe. Aceasta subliniază 
de fapt eşecul economic românesc, absenţa performanţei 
economice, pentru că dacă aceasta ar exista, cei cu slujbe 
nu s-ar număra printre săraci, precum şi caracterul profund 
ul sărăciei din România. imposibilitatea eliminării ei cu 
una cu două şi perspectiva de a scăpa de boala cu pricina 
doar pe termen foarte lung şi numai în urma unei creşteri 
economice substanţiale şi durabile. 


Capitolul 7 


Tragicomedia «componentei sociale» 


Caraghioslâcul în România postdecembristă a fost că 
pe cât oficialii au bătut toba mai puternic despre „com- 
ponenta socială“ a economiei şi societății către care insis- 
tau că urmăresc să conducă țara, pe atât această „com- 
ponentă socială“ a devenit mai firavă, după cum arată 
tendințele din realitatea cotidiană. 

Privind retrospectiv, „componenta socială“, din 
cauza transformării ei din scop în mijloc, în instrument şi 
adeseori chiar numai în afiş politic, apare a constitui cel 
puţin una din principalele explicaţii ale anchilozei econo- 
miei. 

Imediat după 1989, dl Iliescu, împreună cu oficialii 
săi cu care a guvernat în variate formule, a jucat în clar o 
carte de suprafaţă populistă, care să lase impresia dedicării 
nedezminţite „oamenilor muncii“, pentru a folosi o expre- 
sie mult uzitată pe vremuri. A recurs la măsuri de câştigare 
a bunăvoinţei populare, pe care însă starea economiei nu le 
putea susţine. A stimulat abil pornirile cultivate ani de zile 
de propaganda comunistă împotriva „foştilor“: boieri şi pa- 
troni. A apelat la un detaşament de bază al clasei munci- 
toare — minerii — ca să facă ordine în Capitală, aceştia fiind 
folosiți tocmai împotriva „foştilor“ şi a tututor opozițio- 
niştilor, de fapt împotriva celor care îl contestau. A câştigat 
alegerile exact pe mâna impresiei inoculate celor mulţi că 
îi va avea în vedere ca nimeni altcineva. A dat senzaţia că 
este „de-al lor“ şi, reuşind, n-a avut ani de zile concurent 
real în confruntările electorale. A lăsat în mod deliberat în 
ceață problema fundamentală a obiectivului-ţintă către 

care ar fi urmat să se îndrepte România. Şi aceasta pentru 
ca nu cumva să dea impresia că este conducătorul pe 
vremea căruia — după o jumătate de secol de dictatură a 
clasei muncitoare (chiar dacă fusese vorba doar de o cinică 
poveste) — România s-ar întoarce la dominaţia capitaliş- 
tilor. 


Când, după ani de zile de ceață deliberată în dome- 
niu, au simțit că nu mai pot evita să spună ceva, dl Iliescu 
si ai săi au inventat obiectivul „economiei sociale de 
piaţă“, care se găseşte prin arsenalul social-democraţiilor 
occidentale, dar care nu are nici o relevanţă pentru realită- 
[ile româneşti. Acest concept a urmărit să dea expresie 
incercării social-democrate de a tempera în scopuri sociale 
clectele de inegalitate pe care funcţionarea economiei în 
condiţiile mecanismelor de piaţă le antrenează. În timp ce, 
insă, în România nu exista nici o bază economică pentru 
social-democraţie, iar guvernanţii se îmbogăţeau în chip 
capitalist şi guvernaţii sărăceau în chip comunist. În 
România nu funcţionează o economie de piaţă. pentru că 
aceasta nu poate exista decât în condiţiile preponderenţei 
proprietăţii private, ceea ce nu este cazul. Abia după ce 
s-ar crea sectorului privat preponderență în economie, în 
România se va putea discuta alegerea unui model anume 
de economie de piaţă. Şi de ce nu, chiar cea „socială“! 
Numai că, dacă se încearcă realizarea unei «economii so- 
ciale de piață» aşa pur şi simplu venindu-se dinspre comu- 
nism, şi nu dinspre capitalism, se riscă a nu se mai ajunge 
vreodată la o economie de piaţă şi a se pierde şi orice şansă 
de a realiza „componenta socială“ atât de mult invocată, 
mai precis de a obţine acea funcţionare eficientă a eco- 
nomiei, legată de proprietatea privată, care să permită a şi 
exista ceea ce să fie apoi împărțit mai echitabil după criterii 
sociale. Acest risc a apărut în mod clar în România. Blo- 
carea reformelor către o economie de piaţă — blocare pe 
care guvernanţii, atunci când acceptă totuşi că nu se prea 
omoară cu economia de piaţă, o justifică tocmai cu nece- 
sitatea de a nu se depăşi suportabilitatea socială — închide 

de fapt drumul spre performanţe măcar cu ceva în plus 
peste mediocritatea celor actuale. Ca urmare, nici nu se 
poate aştepta vreo sporire a resurselor pentru finanțarea 
„componentei sociale” trâmbiţate. 

Şi astfel, în timp ce dl Iliescu şi ai săi au câștigat ale- 
gerile și şi-au consolidat puterea, lăsând abil să se înțeleagă 
cum că ghid le-ar fi modelul social-democrat de tip scandi- 
nav, societatea românească a început să se îndrepte exact în 
direcția opusă, a modelulul latino-american de capitalism, 
caracterizat de cele mai dramatice discrepanțe sociale, cu o 
pătură subțire de bogaţi în contrapoziție cu marea masă a 
populaţiei trăind comparativ în paupertate. 

Semnele înaintării cu paşi repezi spre acest tip de 
societate sunt deja vizibile şi sunt cu atât mai evidente cu 
cât deplasarea are loc dinspre o societate de tip egalitarist. 
Aşa-zisa guvernare de dreapta. care a întrerupt, pentru pu- 
tini ani. administrarea ţării de către propovăduitorii „com- 
ponentei sociale“, nu numai că nu s-a străduit să scoată din 
ceaţă lucrurile, cochetând şi ea, în mod ipocrit, cu „compo- 
nenta socială“, dar, înregistrând un eşec sever în gestiunea 
economiei, a şi permis revenirea facilă la putere a celor 
responsabili de eşecul economic al anteriorilor şapte ani, 
ba, mai mult. dându-le acestora apă la moară în susţinerea 
teoriilor cu care se câştigă voturi, dar care nu împiedică 
mersul triumfal al societăţii româneşti spre capitalismul 
neeuropean. 

România începutului de mileniu reproduce propria 
sa configuraţie interbelică, într-un fel ca o ironie tragică, 
pentru că stânga s-a străduit propagandistic din răsputeri să 
desfidă trimiterile septuagenarilor ţărănişti la anii inter- 
belici ca năzuinţă şi model de inspiraţie. Aceiaşi 70-80% 
săraci sau cu un trai sub cel decent — indiferent dacă de la 
oraş sau de la sat — sunt opuşi unei «burghezo-moşierimi», 
de data asta nefanariotă, ci get-beget românească. 

Noile dinastii se construiesc acum pe filiaţii ale no- 
menclaturii comuniste şi fostelor servicii secrete. Căci pen- 
tru afaceri este nevoie de bani. cunoştinţe şi informaţie. Și 

puţini sunt alţii decât cei menţionaţi care să deţină aceste 
atuuri. Deşi de altă stirpe. deşi galonată a fi de stânga și nu 
de dreapta. deşi doar o parte se consideră de orientare 
liberală iar cea mai mare parte de orientare social-demo- 
vrată, noua «burghezo-moşicrime» are acelaşi apetit, ca şi 
cea din trecut. pentru traiul în lux, pentru consumul de 
produse fine. pentru automobilele Mercedes Benz, pentru 
concedii la Paris şi pe Coasta de Azur. 

Este, de altfel motivul pentru care, într-o ţară cu eco- 
nomie subdezvoltată şi cu putere de cumpărare redusă 
există o piaţă înfloritoare pentru produse de lux, pentru vile 
de lux, pentru cazinouri şi restaurante de lux. In aceste 
condiţii una din consecinţele care, ca şi în trecut, afectează 
şansele de dezvoltare este pierderea funcţiei sociale a 
capitalului. Acesta este rulat în afaceri cu profit rapid — de 
cele mai multe ori de ordin speculativ — şi nu în activităţi 
productive cu câştig pe termen lung şi cu impact social 
semnificativ. 

Să nu ne mirăm că în România nu se învredniceşte 
nimeni să promoveze ceea ce în toate țările ce au cunoscut 
intr-adevăr o dezvoltare remarcabilă a constituit cheia reu- 
şitei: produsele pentru oameni cu câştiguri medii, locuin- 
jele pentru oameni cu câştiguri medii, restaurantele pentru 
oameni cu câştiguri medii. Preocuparea în acest sens nici 
nu poate să existe pentru că aceşti oameni nu există. 

Absența clasei mijlocii — explicabilă în condiţiile în 
care nu a fost solid promovată dezvoltarea proprietăţii pri- 
vate, ci doar eventual acapararea proprietăţii de stat în 
sistem clientelar de către grupuri private — înseamnă piață 
internă restrânsă, şi deci slabe perspective, pentru că eco- 
nomia este lipsită de o bază de masă pentru dezvoltare. 


Capitolul 8 


Controversatul rol al instituţiilor 
financiare internaţionale 


Dacă aceasta este situaţia în România — un eşec eco- 
nomic şi social, căci nu poate fi atribuit un alt calificativ, 
în măsura în care, nici după 12 ani, nu s-a putut recupera 
măcar nivelul PIB din timpul comunismului, iar polari- 
zarea socială a ajuns la cote jenante şi periculoase — cum ar 
putea fi apreciat rolul implicării instituţiilor financiare in- 
ternaţionale în programele care, place nu place, au avut re- 
zultatele menţionate? 

In domeniu, controverse ireductibile se manifestă. 
Există voci care spun că dezastrul economic, dezindustria- 
lizarea, în general toate nefericirile perioadei postdecem- 
briste poartă, într-un fel sau altul, semnătura instituţiilor 
financiare internaţionale, cel puţin în mod indirect prin 
condiţionalităţile impuse României. La antipod, sunt mulți 
care apreciază că bruma de reformă care s-a făcut se dato- 
rează exclusiv acestor instituţii, atât prin programele reco- 
mandate cât şi mai ales prin împingerea de la spate a pu- 
vernanților români, care nu acționează decât sub presiune 
externă. 

Realitatea este complexă. Un singur lucru este cert. 
Reţetele prescrise României de către FMI şi Banca 
Mondială nu ar putea fi despărțite de rezultatele obţinute 
de România în plan economic şi social pe calea tranziţiei. 
Nu s-ar putea spune că tot ceea ce au recomandat aceste 
instituţii a fost bun şi trebuie deci deresponsabilizate de 
eşecul economic şi social din România de care s-ar face vi- 
novate doar nefericitele guvernări de la Bucureşti şi, după 

unii mai cinici, datele psiho-sociale şi psihoculturale ale 
mioriticului popor român. 

Programele prescrise României de către FMI şi 
Banca Mondială au avut ţinte necesare şi corecte. Modali- 
tățile de atingere a acestor ţinte nu s-au potrivit însă condi- 
iilor concrete din economia românească, dacă respectivele 
modalităţi s-au potrivit vreodată şi vreundeva, pentru că 
nu prea se cunosc cazuri de reuşită. 

In loc ca, ţinând cont de situaţia specifică a econo- 
miei româneşti, să insiste aproape exclusiv asupra redu- 
cerii treptate şi eliminării sectorului neperformant şi să 
condiționeze orice aviz de acces la finanţarea externă de 
măsuri directe sau indirecte în acest scop, FMI, după cli- 
şeele-tip cărora le plăteşte tribut, s-a lansat în programe de 
restrângeri bugetare şi monetare care nu numai că nu şi-au 
atins ţintele — şi nici nu puteau în situația perpetuării secto- 
rului neperformant — dar au făcut mai mult rău, afectând 
restul economiei şi nu sectorul neperformant, care a supra- 
vieţuit pe mai departe sub oblăduire politică. Politicile 
«neutre» recomandate României de instituţiile financiare 
internaţionale — care resping politicile selective bazate pe 
priorităţi sectoriale — au lovit, prin constrângerile liniare 
implicate, mai degrabă partea sănătoasă a economiei decât 
partea nesănătoasă, vizată de fapt de aceste constrângeri. 

Concentrându-se asupra unor programe de stabili- 
zare la nivel macroeconomic cu mijloace de piață într-o 
economie care nu era şi nu este încă de piaţă, FMI a pierdut 
din vedere, probabil din cauza unor păguboase tipare doc- 
trinare, că sectorul neperformant, moştenit dintr-o econo- 
mie de comandă, nu poate fi lichidat cu mijloace de piaţă 
decât într-o generaţie şi că orice grăbire a scadenţei nu 
poate ocoli mijloacele administrative. Dovadă este că sec- 
torul neperformant se află aproape neclintit la locul său şi 
după 12 ani, în timp ce economia, subţiată de resurse din 
cauza constrângerilor bugetare şi monetare, are mereu şi 
mereu mai puţine mijloace de a elimina sectorul neperfor- 
mant. 

În esenţă, s-a adâncit, de la un an la altul, disfuncţia 
principală a programelor FMI-Banca Mondială. FMI 
insistă şi iar insistă asupra aşa-numitei macrostabilizări, 
adică ajungerea la o inflaţie scăzută şi la o relativă stabili- 
tate a monedei naţionale. Dar. în absenţa restructurării, 
adică a unei eficientizări la baza economiei, în sectorul real 
al economiei, aceste obiective - cu totul şi cu totul corecte 
şi necesare -~ nu pot fi realizate. lar restructurarea acestor 
activităţi, care ar rezolva problema, nu poate fi întreprinsă 
tără bani. Restructurarea nu Înseamnă numai demolare, ci 
şi construcție. Deşi chiar şi pentru demolări este nevoie de 
bani. Întreprinderile producătoare de pierderi nu pot fi 
închise decât dacă, în paralel sau mai înainte, se creează o 
alternativă economică şi socială. Pentru aceasta este însă 
nevoie de bani! Cu investiţii nedepăşind 17-18% din PIB — 
dintr-un PIB de alttel derizoriu — se poate cel mult supra- 
vieţui, şi nu dezvolta, şi în nici un caz nu se poate construi 
acea alternativă a cărei existență să permită închiderea 
întreprinderilor de stat neperformante. 

lată de ce programele FMI şi Băncii Mondiale nu pot 
asigura o reuşită economică. FMI insistă pentru macrosta- 
bilizare, care nu poate fi asigurată fără restructurare, care 
însă nu poate fi realizată fără bani. Bani pe care nici FMI 
nici Banca Mondială nu-i pun la dispoziţie, mizând ipotetic 
pe bani privaţi care ar veni în urma girului dat de aceste 
instituţii. Atâta doar că, în timp ce este sigur că investiţiile 
private nu vin dacă aceste instituţii nu dau girul cu pricina, 
nu este câtuşi de puţin cert că, dacă respectivele instituţii 
acordă girul, investiţiile private se şi grăbesc să vină. Expe- 
rienţa din țările în tranziţie probează clar că au reuşit doar 
țări unde capitalul privat occidental a avut implicării ma- 
jore; peste tot în rest, unde, indiferent de motive, capitalul 
privat occidental s-a ținut deoparte, au fost consemnate 
eşecuri economice. Din păcate, este şi cazul României. 

Cu timpul s-a instaurat un cerc vicios. In timp ce, în 
condiţiile lipsei acute de resurse interne, guvernul de la 
Bucureşti are nevoie ca de apă de unda verde de la FMI 

pentru a putea spera într-un acces la resursele financiare 
externe pe care mizează şi care sunt indispensabile, apli- 
carea programelor FMI şi Băncii Mondiale nu conduce, 
după cum s-a dovedit, către reuşită economică şi nici mă- 
car nu constituie o garanţie că asigură venirea resurselor 
financiare private externe mult aşteptate. 

Insistând numai pe partea de asanare a economiei — 
asanare fără îndoială necesară — dar fāră a acorda vreo 
atenție părţii de construcţie, de punere a ceva în loc sau, 
mai precis spus, lăsând această parte la discreţia unei 
ipotetice contribuţii a investiţiilor private străine, progra- 
mele FMI-Banca Mondială nu au, din păcate, asigurată o 
reuşită. Nepunându-se nimic în loc, deoarece resurse 
interne pentru reconstrucție nu mai există şi pur şi simplu. 
din varii motive. contribuţia presupusă a investiţiilor 
străine nu se concretizează, se riscă să se ajungă în situația 
de a nu mai exista nici disponibilitate socială şi politică şi 
nici măcar resurse economice pentru asanările indispen- 
sabile din economie, aşa cum s-a şi ajuns de fapt în 
România. 


Capitolul 9 


O explicaţie simplă: prea multă hotie, 
prea multă sărăcie! 


În situaţia economiei şi societăţii româneşti votul de 
la sfârşitul anului 2000 nu trebuie câtuşi de puţin să mire. 
«Prea multă hoţie, prea multă sărăcie» — este explicaţia 
simplă a votului din 26 noiembrie. Votul a fost unul nega- 
tiv, ca şi în 1996. Atunci votul a fost împotriva PDSR, 
aproape din aceleaşi motive, şi balanţa a înclinat către o 
alternativă la PDSR. pe care a constituit-o coaliția de gu- 
vernământ din perioada 1996-2000. In 2000, votul a fost 
net împotriva acestei coaliții şi îndeosebi împotriva celor 
care au constituit simbolul ei: ţărăniştii! Nu atât pentru că 
cei de la putere s-au dovedit incompetenţi, cât mai ales 
pentru că nu s-au arătat măcar mai puţin „fomişti“ decât cei 
de dinaintea lor. In condiţiile bilanţului economic dezas- 
truos al guvernării din perioada coaliţiei, votantii, în pro- 
porţie copleșitoare, i-au penalizat reprezentanţii, îndrep- 
tându-se fără ezitări spre „ceilalţi“. De fapt, pentru a pune 
punctul pe i, eşecul economic al celor patru ani a fost atât 
de mare, iar preţul plătit de populaţie pentru acest eşec a 
fost atât de sever, încât votanţii, în bună majoritate, au dat 
pur şi simplu uitării trecutul şi i-au proiectat în salvatori pe 
cei responsabili de eşecul economic al anteriorilor șase ani. 
Ba, mai mult, şi-au deplasat opţiuni către PRM şi Vadim 
Tudor, care n-au nici o soluţie pentru situaţia actuală, dar 
au fost singurele voci de la care au putut auzi că vor să 
oprească hoţiile, mereu şi mereu mai frustrantele hoţii. În 
votul pentru PRM s-a manifestat tocmai revolta împotriva 
neputinței, indiferenţei sau chiar complicităţii autorității 

față de hoțiile şi ilegalităţile de tot felul, rămase practic 
nepenalizate şi nepedepsite. Votul din anul 2000 a pena- 
lizat, în ultimă instanţă, polarizarea destabilizatoare, de tip 
latino-american, a bogăției în România. Polarizare care, 
dincolo de întârzierile fără îndoială existente în întreprin- 
derea reformelor necesare, este cea care de fapt ţine de- 
parte România de „Europa“, pentru că nu are legătură cu 
modelul european de economie şi societate. Votul de la 
sfârşitul anului 2000 a atras atenţia asupra situaţiei dezas- 
truoase politice, economice şi sociale cu care România a 
păşit într-un nou secol şi mileniu. 


Capitolul 10 


Demonizarea reformei 


Una din expresiile cele mai teribile ale acestei situaţii 
este că reforma s-a demonizat. Nefăcută la timp, a ajuns să 
nu mai fie considerată nici măcar un rău necesar, ci doar un 
rău în sine. Din cauza tergiversărilor, orice audienţă popu- 
lară pentru reformă a fost irosită şi de fapt nu mai există. 
Admiţând, în fond şi la urma urmei doar prin absurd, că 
politicienilor le-ar fi vreun gând la reformă, aceştia, pentru 
a o întreprinde, ar trebui să se pună contra populaţiei. Dar, 
nimănui — guvernanți sau guvernaţi — nu-i mai este gândul 
la reformă şi astfel, tocmai când România are mai multă 
nevoie de reformă, rămâne un mare semn de întrebare dacă 
aceasta mai poate fi întreprinsă în România. Nu mai există 
cine s-o facă, întrucât nu o mai acceptă nimeni. Reforma a 
ajuns să fie asimilată cu dureri şi, având în vedere rezul- 
tatele după peste un deceniu de tranziţie, de fapt cu dureri 
degeaba. Şi este greu să explici celor mulţi, pierzători în 
procesul tranziţiei, că durerile au fost degeaba tocmai pen- 
tru că nu s-a fâcut reformă, în măsura în care cei care nu au 
făcut reformă au avut grijă să spună populaţiei că în nu- 
mele reformei a fost nevoie să suporte aceste dureri. 

Aceasta este de fapt o tragedie, pentru că astfel 
România este condamnată să rămână în starea în care este, 
fără şanse de ieșire. 

PDSR şi-a început mandatul de guvernare în 2001 
nefăcând reformă şi tocmai de aceca şi-a mărit substanţial 
audiența în rândurile populaţiei. 

Din păcate, dacă din interiorul PDSR nu vine până la 
urmă vântul schimbărilor politicilor puse pe rol în primele 

luni de guvernare, o schimbare din altă parte nu are de 
unde veni! România, după toate nefericirile, a mai rămas şi 
fără opoziţie. Cea existentă după alegerile din 2000 este 
completamente divizată, într-un clivaj practic ireconcilia- 
bil şi deci imposibil de înlăturat, fapt pe care se şi bazează 
PDSR şi guvernul său. PRM este de fapt de acord pe fond 
cu abordările PDSR care nu dau pe de lături de reformă, 
fiind mai puţin clar cum ar urma pe linia acestor abordări 
să se asigure indispensabila eficientizare a economiei ro- 
mâneşti, nu pentru a ajunge în Uniunea Europeană, fapt 
loarte îndepărtat, ci pentru a se asigura un nivel de trai mai 
decent în România. Cât despre autodenumita opoziţie de- 
mocratică, aceasta nu poate decât să tacă chitic, întrucât. 
dacă vrea să dea lecţii de reformă şi mai ales dacă se 
încumetă să facă presiuni asupra PDSR în această direcţie, 
i se poate aminti că a fost timp de patru ani la guvernare şi 
a făcut reforma praf. PNL se dă reformist, deşi când a fost 
la guvernare a pus reforma la hibernat, în favoarea unor 
interese clientelare, duplicitarul PD s-a bătut cu pumnii în 
piept cu privire la reformă doar pentru a face rost de niscai 
ministere economice şi această diversiune a fost taxată rău 
de electorat, iar pentru UDMR reforma înseamnă doar 
plăcuţe, învățământ şi justiţie în limba maghiară, lucru pe 
care PDSR îl ştie şi, acordându-l UDMR-ului, are Uniunea 
maghiară ca aliat. Ca aliat la orice, inclusiv la a nu se face 
reformă. 


Capitolul 11 


Economia — un hibrid nereușit 


Produsul cel mai nefericit al improvizaţiei pe care a 
constituit-o tranziţia în România este că, după 12 ani, 
economia românească reprezintă un hibrid nereușit între 
economia de stat şi economia de piaţă, ce riscă să împru- 
mute toate relele din ambele părți. 

Fiind un sistem de libertăţi în care fiecare dintre 
acestea joacă rolul unei restricţii pentru celelalte, economia 
de piaţă nu poate decât eşua când unele sau chiar numai 
una din piesele sale de bază lipsesc. In România piese de 
bază ale economiei de piaţă lipsesc. În condiţiile supapei 
închise pentru şomaj şi supapei deschise doar pentru pre- 
turi inflaţia debordează. Fără piaţă de capital, fondurile de 
investiții au capotat. În absenţa sistemului concurenţial nu 
cererea şi oferta reglează prețurile şi alocările de resurse în 
România, ci şantajul poziţiilor monopoliste pe piaţă, iar 
creditul î îşi alterează funcţia. Dar cel mai grav este riscul 
compromiterii sectorului privat, ca şansă a dezvoltării. Nu 
îmbogățirea unora şi sărăcirea prin comparaţie a altora tind 
să compromită sectorul privat, ci îmbogățirea atâtora prin 
rapt şi corupţie şi pierderea de către capitalul pe care l-au 
acumulat a funcţiei sale sociale, prin canalizarea acestuia 
nu către investiţii, ci către limuzine şi vile de lux, către 
excentricități sfidătoare, către alte activităţi fără utilitate 
socială şi chiar către ilegale exporturi de capital. 

Piese fundamentale ale economiei de piaţă lipsind, 
aceasta nu poate funcționa şi nu poate produce decât efec- 
tele de polarizare socială care îi sunt specifice, dar nu şi 
performanţele economice de care s-a dovedit în stare. 

Neschimbată în structurile ei economice fundamen- 
tale, cu o alterare dramatică a mecanismelor şi instituţiilor 
de piaţă introduse, România începutului de secol XXI nu 
poate fi economic mai răsărită decât în 1989. Structurile de 
producţie, rămânând aceleaşi. nu permit, în mod obiectiv, 
decât aceleaşi activităţi, aceleaşi performanţe şi, deci, 
acelaşi nivel de trai și aceeaşi calitate a vieţii. Decalajul 
faţă de ţările vest-europene s-a adâncit sever şi, în mod 
grav, creşte decalajul faţă de ţările central-europene. 

România a rămas în continuare codaşa Europei. Dis- 
cuţia despre faptul dacă industria românească este sau nu 
fier vechi s-a dovedit cu totul inutilă. Pentru că, în timp ce 
s-a purtat o asemenea discuţie, peste această industrie s-a 
mai aşternut praful a 12 ani. Şi chiar numai atâţia ani sunt 
suficienţi pentru a se fi demodat la sfârşit de secol XX şi 
început de secol XXI, având în vedere ritmul înnoirilor în 
această perioadă. Realitatea este că industria românească 
nu s-a reînnoit de peste 20 de ani, adică cel puţin din 
momentul în care, la începutul anilor "80, a început acţiu- 
nea de lichidare în avans a datoriei externe, care a însem- 
nat, înainte de orice, întreruperea importurilor de echipa- 
mente şi tehnologii moderne. 

In măsura în care din puţinele resurse disponibile 
atâtea şi atâtea sunt irosite în menţinerea unor industrii ne- 
performante, iar ceea ce rămâne este secătuit de „căpuşele 
tranziţiei“ nu pot exista şanse de dezvoltare. Cu o aceeaşi 
industrie şi, deci, cu o aceeași ofertă de export, România 
începutului de mileniu este tot atât de puţin pregătită ca şi 
cea comunistă să înfrunte competiţia internațională, 
devenită şi mai aspră între timp, ţara fiind ameninţată astfel 
de o periferizare încă şi mai accentuată. 

Comisia de la Bruxelles a Uniunii Europene pune de 
fapt punctul pe i. prin aprecierea că România nu este încă 
o «economie de piaţă funcțională». 

Ce ar mai putea fi de adăugat?! Restul reprezintă pur 
şi simplu variațiuni pe respectiva temă sau, cel mult, ex- 
plicaţii ale aprecierii. Nu putem totuşi să nu remarcăm ta- 

bloul exact pe care raportul Comisiei de la Bruxelles îl face 
asupra economiei româneşti şi asupra tuturor domeniilor 
conexe cu aceasta, raport care an de an a menţionat inva- 
riabil: fragilitatea macroeconomică, progresul insignifiant 
al reformelor structurale, instabilitatea finanţelor publice, 
nivelul scăzut al investiţiilor străine, dezastrul instituţional, 
corupţia considerată sistematică și de natură a submina 
funcţionarea sistemului legal şi a afecta economia şi încre- 
derea în autorităţile publice, incapacitatea de gestionare 
până şi a fondurilor nerambursabile primite de la Uniunea 
Europeană, amenințările grave la adresa mediului încon- 
jurător. 

Nu poate fi considerată economie de piaţă funcţio- 
nală hibridul format dintr-o economie de piaţă născândă, 
dar minoritară ca pondere şi influenţă, şi o economie de 
stat muribundă, dar majoritară Şi care, susținută politic 
(căci de la aceasta se fură!), îşi impune regulile ŞI face 
jocurile. Nu trebuie să fii specialist, nici măcar economist, 
pentru a concluziona că România nu este o economic de 
piaţă, fiind de-ajuns a constata anomaliile ce există din 
punctul de vedere al unei economii de piaţă. În România, 
preţurile cresc chiar atunci când cererea scade, în România 
salariile cele mai mari din industrie se află în întreprinde- 
rile producătoare de pierderi, în România factura ener- 
getică a ajuns mai mare decât câştigurile medii familiale 
din pensii şi salarii, în România bugetul de stat este nevoit 
să se ocupe cu tot felul de minuni (ca întreţinerea între- 
prinderilor falimentare sau acoperirea furturilor din bănci) 
care nu-i sunt în atribuţie, de nu-şi mai poate îndeplini 
funcţiile ce-i sunt în menire (precum finanţarea educaţiei, 
apărării naţionale, sănătăţii, ordinii publice etc.). În 
România, deştepţi au ajuns cei ce nu-şi plătesc impozitele 
şi taxele, căci statul le face cadou eşalonări şi scutiri, în 
timp ce sunt împinşi în ridicol, ca fraieri, cei ce îşi plătesc 
obligaţiile către stat. În România sistemul bancar bălteşte 
de bani şi economia reală le duce dorul. În România, buge- 
tul de pensii trăieşte pe seama nu numai a bugetului de stat 

cu care n-ar trebui să aibă nici o legătură. dar şi pe seama 
fondului de ajutor de şomaj şi asta pentru că de ani şi ani 
sunt scoşi oamenii anticipat la pensie pentru a nu fi scoşi 
în şomaj. 

Aceasta pentru a menţiona doar câteva din ano- 
maliile care operează în economia românească şi din cauza 
cărora nu se poate acorda României calificativul de „eco- 
nomie de piaţă funcțională“! 


Capitolul 12 


In confruntare cu probleme atipice 


Economia hibrid, jumătățile de măsură pe calea re- 
formei, precum şi structurile economice inerţiale, greu de 
schimbat, moştenite din perioada comunistă, au împins 
România în fața multor probleme atipice pe calea dezvol- 
tării, unele neavând prin acest caracter soluţii consemnate 
în registrul mondial şi care grevează sever perspectivele 
economiei românești. 

Prima şi poate cea mai gravă este legată de faptul că 
demolări masive trebuie practic să preceadă noua construc- 
ție. Pentru istoria dezvoltării în general este o problemă 
atipică. Dar, evident, este tipică pentru întreg spaţiul ex-co- 
munist. Numai că gradul în care se manifestă în România 
este poate cel mai ridicat din regiunea est și central-euro- 
peană, atât ca moştenire a celei mai ortodoxe economii de 
comandă practicată aici pe vremea comunismului, cât şi ca 
urmare a costisitoarei tergiversări a reformelor. Ceea ce 
este acum de demolat şi asanat reprezintă, în ansamblul 
economiei, cu mult mai mult decât în celelalte ţări din 
zonă. 

Economia românească trebuie evident să se asaneze 
de ceea ce o înmlăştinează din ce în ce mai adânc — între- 
prinderi de stat industriale fără piață sau neperformante — 
dar deja nu mai are bani nici măcar pentru asanare. Ori- 
cum, nu dispune de fonduri pentru a construi măcar ceva 
pe locurile asanate sau a pune ceva în locul a ceea ce even- 
tual demolează. Numai un aport net masiv de investiţii 
directe externe poate relaxa constrângerile, printr-o inver- 
sare a secvenţialităților, respectiv creând în prealabil 

alternativa economică şi socială pe baza căreia să se poată 
realiza apoi demolările necesare. | 

Din punct de vedere economic, România este con- | 
fruntată în ansamblu cu tipul de probleme ale ţărilor sub- 
dezvoltate, în timp ce, din punct de vedere demografic, 
trebuie să facă faţă tipului de probleme ale ţărilor industrial 
dezvoltate. Tipologia aproape ireconciliabilă a acestor pro- 
bleme, caracterul opozit al măsurilor necesare spre a le în- 
frunta pot duce la rupturi economice sau sociale majore 
pentru care aproape nu există strategii de evitare. 

În mod obiectiv, România nu dispune şi nu va dis- 
pune, din cauza subdezvoltării economice, de resurse fi- 
nanciare pentru asigurarea în acelaşi timp a stimulării naş- 
terilor, ocrotirii economice a mamei şi copilului şi protec- 
tiei populaţiei în vârstă, mereu mai numeroasă, atât relativ, 
cât şi chiar absolut. Fenomenul — inevitabil demografic şi 
constrângător economic — al „îmbătrânirii“ populaţiei nu a 
creat până acum probleme dramatice pentru că a avut loc 
practic doar în țări dezvoltate, care au beneficiat de resurse 
economice spre a-l înfrunta. 

România, din cauza incapacității economice obiec- 
tive, s-ar putea să fie — nu peste mulţi ani — primul exemplu 
istoric de capitulare umană în faţa fenomenului de „îmbă- 
trânire“ a populaţiei. In condiţiile unei ponderi a pensio- 
narilor în totalul populaţiei cu 17 puncte procentuale peste 
media din ţările în curs de dezvoltare, sistemul de pensii 
din România, având deja mai mulţi beneficiari decât con- 
tribuenți, se va afla mereu sub presiunea scăderii relative a 
pensiilor în raport cu salariile spre a nu se eşua în neonorări 
ale pensiilor. 

O altă problemă cu totul atipică ce confruntă şi va 
confrunta decenii România decurge din faptul că, întoarsă 
din punctul de vedere al dimensiunii şi structurii proprie- 
tăţii funciare, în anii '50 ca moment din istoria economiei 
europene, economia românească va trebui practic să reia 
procesul istoric inevitabil al concentrării şi centralizării 
pământului şi capitalului în agricultură, cu eliberare de 

forţă de muncă din acest sector, dar într-o perioadă nu de 
construcţie industrială, ci de restructurare industrială, pre- 
supunând, pentru încă ani de zile de aici încolo, mai 
degrabă disponibilizări decât absorbţii de forţă de muncă. 
Tensiuni sociale vor apărea în mod obiectiv, cu posibilităţi 
absolut minime de a li se răspunde din punct de vedere 
economic. Deocamdată, dintr-un complex de factori, de- 
clanşarea acestui proces este blocată. Cu cât însă declan- 
șarea va fi întârziată, cu atât consecinţele vor fi mai drama- 
tice. Pentru cel puţin un deceniu de aici înainte, industria 
nu va putea absorbi forță de muncă suplimentară. Astfel 
încât nu numai agricultura, dar şi industria va elibera forță 
de muncă, situaţie atipică ce va pune probleme sociale 
majore. lar serviciile nu se pot dezvolta fără o infrastruc- 
tură industrială solidă şi modernă care de fapt să le ofere 
piață. . 

In rândurile problemelor atipice se poate considera 
că se încadrează şi acele constrângeri în cerc vicios ale 
bugetului generate de faptul că, la resursele pe care i le 
poate pune la dispoziţie un produs intern brut de țară 
subdezvoltată, forţele politice din România vor să practice 
un tip de protecţie socială din ţări dezvoltate. Rezultatul 
fără echivoc este că resurse doar derizorii sunt puse la 
dispoziţie de buget pentru dezvoltare, ceea ce de fapt în- 
chide cercul vicios la un nivel mereu şi mereu mai jos. 

Istoria economiei arată că ţările care au decolat pe 
calea dezvoltării n-au fost confruntate cu probleme de 
protecţie socială. Statele Unite nici acum nu dau în brânci 
cu protecția socială. Chiar şi țările vest-europene, la vre- 
mea decolajului lor de-acum câteva zeci de ani, nu au sa- 
crificat perspectiva dezvoltării pe altarul protecției sociale, 
care a venit abia ulterior tocmai pe baza resurselor oferite 
de dezvoltarea economică. Cât despre ţările asiatice, 
acestea n-au avut practic problema protecţiei sociale şi nici 
măcar pe cea sindicală. Astfel resursele acumulate au putut 
fi canalizate, fără constrângeri, spre investiţii, rezultatele 

văzându-se după 15-20 de ani într-o protecţie socială ac- 
tivă prin crearea de locuri de muncă retribuite decent. 

In România. alegerea mereu favorabilă protecţiei so- 
ciale în faţa investiţiilor în perioada postdecembristă a dus 
la comprimarea relativă a bugetului, acesta devenind me- 
reu mai neputincios în a oferi resurse pentru dezvoltare dar, 
astfel cu timpul, va avea probleme mereu mai mari şi în a 
onora tipul de protecţie socială pe care ar dori să-l pro- 
moveze. Se impun, indiferent de dorinţele politice, ab- 
dicări de la modelul de protecţie socială practicat de ţările 
dezvoltate, care au alte resurse la dispoziţie, şi adaptarea 
acestei protecţii la posibilităţi, prin orientarea ei exclusiv 
către cei mai defavorizați membri ai societăţii. 


Capitolul 13 


Supraviețuire graţie economiei subterane 


O expresie a hibridului pe care îl constituie econo- 
mia românească este că aceasta supravieţuieşte mulțumită 
componentei sale subterane, căci, dacă ar fi după compo- 
nenta ei oficială, ar fi murit de mult. 

La sfârşitul anilor '90, un studiu elaborat pentru 
Trezoreria americană privind economia subterană din 
România s-a bucurat de o atenţie deosebită în rândurile 
analiştilor şi chiar politicienilor români, precum şi de o 
mediatizare pe potrivă, deşi studiul nu ne dezvăluia decât 
secretul lui Polichinelle: că, în România, exista o puternică 
economie paralelă celei oficiale şi că aceasta crescuse se- 
rios în ultimii ani, ajungând să reprezinte probabil echiva- 
lentul unei jumătăţi din cea din urmă, evaluată prin prisma 
PIB-ului din statisticile oficiale. 

De altfel, cu doar câţiva ani mai înainte, un raport 
oficial al SR7 vorbea de o economie subterană în jurul a 
40-45% echivalent PIB. 

Studiul american avea un avantaj de credibilitate, în 
raport cu estimările SRI, derivând din faptul că preciza 
metodologia de evaluare, care, aplicată nu numai în cazul 
României, ci şi al altor ţări, permitea atât surprinderea evo- 
luției fenomenului, cât şi comparații internaționale semni- 
ficative. 

Premisa din studiu este că, dacă numerarul în circu- 
lație şi depozitele bancare evoluează divergent — mai pre- 
cis, dacă numerarul creşte, iar depozitele scad, stagnează 
sau cresc mai încet — înseamnă că economia subterană se 
lărgeşte, întrucât vehiculul ei este banul peşin. 

Importanţa studiului american şi atenţia care i s-a 
acordat îndreptăţesc o analiză asupra fenomenului prin ra- 
portare la aprecierile şi concluziile acestuia. 

Pentru o descriere cât mai nuanţată a realităţii este de 
preferat termenul „economie paralelă“. Pentru că o foarte 
mare parte — probabil jumătate — din activităţile economice 
care se derulează în afara economiei oficiale nu sunt „sub- 
terane“ ca nelegale, ci doar ca necontabilizate. Este vorba 
de activităţi de producţie agricolă, de construcţii din 
mediul rural, de desfacerile de pe piaţa ţărănească, de 
diversele servicii desfășurate în sistem individual în 
mediul urban şi care, evident, sunt luate într-o anumită 
măsură, potrivit unor chei, în calculul PIB, dar, tot atât de 
evident, nu la dimensiunile lor reale, greu de precizat. 
Restul reprezintă activităţi prin sine interzise (contrabandă, 
spălare de bani, muncă la negru, mituiri). Studiul destinat 
Trezoreriei americane vine să confirme, prin metodologia 
amintită, creşterea economiei necontabilizate în România, 
dar, nefăcând diferenţierea menţionată anterior, nu 
evaluează dacă această creştere a venit din segmentul 
nelegal sau din segmentul legal dar necontabilizat. 

Metodologia utilizată oferă, fără îndoială, funda- 
mente solide concluziilor ce se pot desprinde, dar nu în 
toate privințele. Raportul dintre numerar şi depozitele 
bancare nu poate fi folositor, de pildă, în evaluarea mişcă- 
rilor necontabilizate din mediul rural, unde trăieşte aproape 
jumătate din populaţia României şi unde raporturile 
economice s-au deplasat semnificativ în ultimii ani către 
economia de tip natural, prin relaţii de troc, fără legătură cu 
piaţa şi cu sistemul bănesc. 

In schimb, studiul american accentuează asupra 
faptului că economia paralelă românească este într-o mare 
măsură bazată pe import, tocmai ca o expresie a decrepitu- 
dinii care a confruntat sistemul productiv în economia ofi- 
cială. Prin comparaţie, să punctăm amploarea economiei 
paralele din Turcia, axată dimpotrivă pe export, care a reu- 
şit în anii '90, prin fluxurile cu acoperire turistică, să ab- 

soarbă resurse imense, neoficiale, din ţările foste comu- 
niste, inclusiv şi poate în primul rând din România. 

Dar, sistemul economiei paralele din România are 
totuşi o bază locală. relativ stabilă, care trăieşte pe seama 
desfacerii importurilor, dar cu utilizarea banilor obţinuţi 
pentru noi importuri şi nu neapărat pentru plasare de bani 
în străinătate. Acest lucru însă studiul american nu-l evi- 
denţiază. Studiul apreciază componenta bazată pe import 
ca reprezentând două treimi. Ceea ce înseamnă că doar o 
treime ar reprezenta componenta internă a economiei para- 
lele în România — o evaluare nerealistă. 

Dacă această componentă internă ar fi reprezentat 
doar atât de puţin din total, economia paralelă în general nu 
ar fi înregistrat expansiunea de care se vorbeşte, pentru că, 
în condiţiile prăbușirii consumului din ultimii ani '90, im- 
porturile nu ar fi ajuns la dimensiunile atinse şi înşişi fac- 
torii economiei subterane, în cazul în care nu ar fi avut o 
ancoră locală, ar fi părăsit România în căutarea altor para- 
disuri evazioniste, care, slavă Domnului, există chiar prin 
jura 

Întrucât studiul american a avut ca resort să atragă 
atenția că, la dimensiunile atinse de economia subterană, 
România a ajuns la periferia sistemului economic civilizat 
şi nu poate deveni eligibilă deci pentru acest sistem, în 
studiul respectiv nu s-a putut întâlni vreo estimare — cât de 
sumară, măcar ca explicație — a fenomenului prin care ba- 
lanța de plăți a României reuşeşte să-și finanțeze deficitul 
cu intrări oficiale de credite şi investiții mai mici decât 
acesta. Este vorba de contribuția netă a economiei paralele, 
care apare în capitolul numit Erori şi omisiuni, la finan- 
țarea deficitului contului curent extern din anii '90 şi care 
a reprezentat cel puţin o pătrime din total. Mai concret este 
mai greu de precizat, dar oricum avem de-a face cu înca- 
sări din exporturi necontabilizate, taxe pentru tranzitări 
subevaluate sau ilicite ale teritoriului românesc în opera- 
țiuni de contrabandă, comisioane pentru spălări de bani, 
transferuri « în buzunar » spre ţară de venituri realizate în 

străinătate. Şi este vorba de bani reali, chiar dacă nu 
identificaţi şi trecuţi astfel la Erori şi omisiuni. Repetăm. 
bani reali, pentru că importurile făcute pe baza acestora 
există! De altfel, Erorile şi omisiunile au în mod constant 
semnul plus, cu semnificaţia de contribuţie la acoperirea 
deficitului din contul curent extern. 
Este un aspect tulburător, care ridică foarte serios 
problema funcţiei pe care economia subterană sau paralelă 
o are în România. Ne place, nu ne place, economia paralelă 
joacă un rol major în România. Şi este extrem de greu de 
spus dacă economia oficială, agresată şi subminată de 
economia paralelă, se află tocmai de aceea la pământ sau, 
dimpotrivă, exact din cauza faptului că este mereu mai 
slabă şi mai neputincioasă, economia oficială a făcut loc 
unei economii paralele înfloritoare, care i-a preluat — 
trebuie să o spunem deschis — nu numai o parte din sevă, | 
dar şi o parte din funcții. | 
La starea în care se găseşte economia oficială, ne 
putem pur şi simplu mira că nu avem mişcări sociale 
destabilizatoare. Explicaţia este că economia paralelă oferă 
foarte multor români — probabil aproape două milioane | 
ceea ce economia oficială nu este în stare să le ofere: su- 
pravieţuirea. Modul menţionat în care tot economia para- | 
lelă reuşeşte să finanţeze în parte deficitul extern — adică în | 
ultimă instanță consumul net de resurse externe — este un | 
alt exemplu prin care se evidențiază că, bună sau rea, | 
economia paralelă ajută România să nu explodeze. | 
Desigur, nu am putea face apologia economiei para- | 
lele şi nu trebuie să ne răstignim cumva pe altarul acesteia, 
dar, să fim conştienţi, că absorbţia activităţilor ei în econo- 
mia oficială trebuie să se facă numai pe măsură ce aceasta 
din urmă dobândeşte o asemenea capacitate. Capacitate pe 
care, din păcate, nu o are în momentul de faţă. 


Capitolul 14 


Bine ar fi să fie România 
«piaţă de desfacere»! 


Reversul extern al eşecului tranziției româneşti pe 
plan economic şi social a fost o marginalizare a ţării în 
competiția mondială. Ceea ce a caracterizat, poate înainte 
de toate, tranziția românească a fost faptul că practic nimic 
nu s-a făcut spre a adapta la era liberalizărilor interne şi 
externe de tot felul — monetare, comerciale, valutare — o 
economie creată şi dezvoltată pentru şi într-un izolaţionism 
economic şi politic aproape total. A lipsit pregătirea, prin 
restructurare, pentru a se putea înfrunta condiţiile com- 
petiției directe pe care liberizările urmau inevitabil să le 
determine. 

Dacă, după peste 11 ani de tranziţie, România, cu 
toate că a contractat o datorie externă netă de circa 11 
miliarde de dolari, are un produs intern brut cu o pătrime 
mai mic înseamnă că, de fapt, prin această îndatorare ex- 
ternă, s-a finanţat, direct sau indirect, un consum al popu- 
laţiei peste cel permis de performanţele economiei. 

1] miliarde de dolari în 11 ani. Cu alte cuvinte, una 
peste alta, anul şi miliardul. Câte un miliard de dolari în 
fiecare an, în mod net, cu care s-a plătit de fapt o bună 
parte din salariile românilor, tocmai în măsura în care 
economia şi, îndeosebi, industria nu s-au schimbat. La 
standardele internaţionale actuale, 1 miliard de dolari nu 
reprezintă mare lucru. Nu însă în cazul românesc, la nive- 
lul performanţelor mediocre de care este în stare economia 
țării. Forța de muncă în România este, în dolari, foarte 
ieftină, astfel încât şi liniştea socială poate fi cumpărată în 

valută tot foarte ieftin. Dar nu la nesfârşit. Pentru că, în 
măsura în care economia nu se schimbă, înseamnă că 
mereu trebuie găsiţi „sponsori externi“ dispuşi să finanţeze 
aceasta operaţiune de cumpărare a liniștii sociale. Şi dacă, 
din indiferent ce motive — de fapt politice şi electorale — , 
creşterea salariilor nu este ţinută în pas cu evoluţia 
productivităţii muncii pe plan intern, atunci pur şi simplu 
este nevoie de resurse externe mai mari pentru ca din 
acestea să se plătească aceeaşi parte din salariile românilor. 
Liniştea socială în valută se scumpeste. 

Pe ansamblul perioadei 1992-2000 creşterea salari- 
ilor a fost sensibil mai mare decât devalorizarea leului. 
Aceasta nu vrea să spună altceva decât că, dacă în 
România finanţarea salariilor nu s-a făcut doar în limita 
permisă de evoluţia internă a productivității muncii, resur- 
sele externe la care a trebuit să se apeleze au devenit mereu 
mai mari pentru a se obţine acelaşi efect. Altfel spus, 
pentru a se trăi la fel ca anul anterior — într-o economie 
care, neschimbată fiind, nu poate în continuare oferi mai 
mult din resurse interne — creşte dependenţa de intrări 
valutare anuale nete din exterior. 

In situaţia existentă a economiei româneşti şi a 
poziţiei sale reale în economia mondială, apar pur şi sim- 
plu ridicole referirile — nu puţine — la transformarea 
României într-o „piaţă de desfacere“, sintagmă cu totul 
nefericită şi inadecvată pentru decrepitudinca economiei şi 
marginalizarea ei în competiţia internaţională. 

Teza a fost susţinută şi de principalul partid din 
România — PDSR — când, aflându-se în opoziţie, acuza 
forţele politice la guvernare între 1996 şi 2000 că au accep- 
tat, fără ezitări, reţete din partea organismelor financiare 
internaționale care nu ar face altceva decât să ducă la trans- 
formarea ţării într-o piaţă de desfacere pentru economiile 
occidentale. 

Conectarea susținătorilor unei asemenea teze la rea- 
lităţile economiei mondiale contemporane este precară, 
dacă nu cumva lipseşte cu desăvârşire. Sau există, dar, ca 

şi în cazul sloganului cu „nu ne vindem ţara!“, aceste 
realități sunt, în scopuri politice şi electorale, cu totul 
ignorate. 

Impărțirea țărilor în „baze de producție“ şi respectiv 
„pieţe de desfacere“ era o realitate a unei epoci trecute, 
care corespundea, din punct de vedere economico-politic, 
colonialismului, iar, ca mod tehnic de producţie, industria- 
lismului clasic. Ţările din centrul sistemului se dezvoltau, 
în mare parte. pe seama exploatării materiilor prime din 
țările de la periferia sistemului și a procesării acestor 
materii prime în produse finite în propriile baze de pro- 
ducție. Rolul țărilor de la periferie se limita la acela de 
furnizoare de materii prime şi pieţe de desfacere. Mecanis- 
mul însuși al exploatării coloniale consta în descurajarea, 
chiar blocarea propriu-zisă, a valorificării interne a mate- 
riilor prime din ţările periferiei, astfel încât acestea să fie 
obligate a le exporta în ţările din centrul sistemului, de 
unde sub formă de produse finite se întorceau în parte 
înapoi în ţările de la periferie. Este exact motivul pentru 
care eliberarea de sub colonialism a însemnat, înainte de 
orice, dobândirea controlului naţional asupra resurselor de 
materii prime şi încercarea de a se crea o bază proprie de 
prelucrare a acestora. 

In perioada postbelică, centrul a schimbat foaia. Şi 
nu este acum mai puţin puternic sau mai puţin influent 
decât era. Dimpotrivă, periferia se află față de centru la 
distanțe economice necunoscute vreodată, mai greu de 
recuperat decât pe vremea colonialismului. Transferurile 
de resurse între ţări au amplitudini cu mult mai mari, dar 
schemele de transfer sunt altele. Tehnologia a schimbat 
totul. Şi centrul, care a preluat iniţiativa tehnologică, a 
adaptat structurile şi relaţiile economice mondiale la noile 
cerințe. A fost suficient să controleze tehnologiile moderne 
pentru a-şi consolida rolul conducător în economia mon- 
dială. Restul a venit aproape de la sine. Acum ţările de la 
periferie invită centrul să le exploateze resursele. Acum 
țările de la periferie nu ştiu ce facilităţi să mai ofere pentru 

a atrage investiţii din ţările centrului. Acum, fiecare ţară îşi 
poate dezvolta cât vrea baza de producţie dacă are tehno- 
logia necesară şi dacă păseşte piaţă pentru produsele fabri- 
cate, ambele însă pe plan mondial - şi tehnologia şi piaţa — 
fiind controlate de țările centrului. Acestea îşi păstrează 
pentru ele cercetarea-dezvoltarea, tehnologiile, serviciile 
financiare, informatica, în timp ce lasă producţia, îndeo- 
sebi din industrii energofage, pentru ţările de la periferie, 
cărora chiar le transferă industriile poluante. „Piaţă de 
desfacere“ în condiţiile actuale înseamnă putere de cumpă- 
rare. Şi nu poate fi „piață de desfacere“ o ţară cu putere de 
cumpărare scăzută! 

Rămasă aproape fără resurse minerale, cu rezerve de 
petrol şi gaze naturale ca şi epuizate, cu zăcăminte de 
cărbune şi neferoase atât de sărace în conţinut activ încât 
n-ar fi exploatate nicăieri în altă parte în lume, biata 
Românie n-ar putea constitui „piață de desfacere“ nici 
chiar dacă industrialismul clasic şi colonialismul clasic ar 
opera în continuare, căci n-ar avea ce să i se ia pentru a fi 
apoi piaţă pentru produsele finite venite din exterior. 

Darămite, în condiţiile economiei mondiale actuale! 
România nu suferă de un deficit de capacitate de producţie 
pentru valorificarea resurselor sale, ci dimpotrivă de un 
excedent de capacitate de producţie în comparaţie cu resur- 
sele interne de care dispune. România este importator net 
şi nu exportator net de materii prime. Și problema 
României este că excesul de capacitate de producție este 
exact în sectoarele şi activităţile care erau portdrapelul 
industrialismului clasic şi care acum, în mod obiectiv, sunt 
în declin istoric. Produsele românești ori n-au căutare pe 
piaţă, ori sunt slabe calitativ, ori sunt necompetitive, ori au 
toate aceste nefericiri la un loc. Astfel, atât resursele de 
care dispune, cât şi cele procurate cu greu din import sunt 
mediocru valorificate şi, ca atare, posibilităţile lor de pene- 
trare pe pieţele externe sunt modeste. România abia ex- 
portă anual de 10-11 miliarde de dolari. 

Şi la astfel de încasări, însăşi capacitatea de plată a 
țării este una rizibil de mică la standardele internaţionale 
actuale, România neputând fi „piață de desfacere“. Pentru 
cine poate reprezenta România o „piață de desfacere“, la 
importuri de numai 13-14 miliarde de dolari care repre- 
zintă doar vânzările anuale ale unei companii occidentale 
modeste? Importuri pe care organismele financiare inter- 
naţionale urmăresc nu să le sporească, ci să le reducă, pen- 
tru ca România să nu mai fie în situaţia de a căuta în dis- 
perare bani pentru finanţarea diferențelor dintre importuri 
Şi exporturi! 

Astfel, se poate spune eventual despre programele 
organismelor financiare internaţionale că pot duce la 
accentuarea periferizării României în sistemul economic 
mondial actual, dar nu că urmăresc să transforme România 
într-o „piaţă de desfacere“. Dacă s-ar urmări aşa ceva, 
programele FMI şi Băncii Mondiale ar încerca, dimpo- 
trivă, să promoveze construcţia, şi nu doar demolările în 
economie, creşterea şi nu comprimarea cererii interne, sti- 
mularea exporturilor pentru o capacitate superioară de im- 
port. Or, din păcate, nu aceasta este situaţia în cazul econo- 
miei româneşti! 

Într-adevăr, România, cu masiva contribuţie proprie, 
care este de fapt a politicienilor ei. dar se pare, cel puţin 
până acum, şi cu aport internaţional, a fost supusă unui 
proces de marginalizare în economia mondială, dar ca zonă 
de dezinteres economic şi incapacitate de administrare, şi 
nu ca „piață de desfacere“, pur şi simplu pentru că, în 
zilele noastre, „pieţe de desfacere“ sunt ţările dezvoltate şi 
nu cele subdezvoltate, şi tocmai ca „pieţe de desfacere“ 
primele sunt atrase în centrul sistemului şi nu împinse, 
precum ultimele, spre periferic. 


PARTEA A II-A 


PRINCIPALELE PROBLEME DIN 
ECONOMIE: ABORDARI ŞI 
REZULTATE 


Capitolul 15 


Sceneta inflaţiei scăzute 


După cum a arătat experienţa de când România post- 
decembristă a reluat relaţiile cu FMI şi Banca Mondială, 
fiece guvernare — dacă nu chiar fiecare nou guvern din ca- 
drul aceleiaşi guvernări — a derulat, dincolo de nuanțe, 
acelaşi scenariu în politica economică pe care, a dorit nu a 
dorit, trebuia s-o acomodeze cu cerinţele acestor instituţii, 
cel puţin la nivelul intenţiilor. 

Asttel încât guvernele au repetat invariabil la înce- 
perea mandatului două scenete, una mai abitir decât alta, 
care compun acest scenariu. 

Prima este sceneta cu inflaţia scăzută. La presiunile 
FMI, s-a prevăzut o anume inflaţie anuală, deşi toată lumea 
ştia că nu va putea fi vorba de respectiva inflaţie în reali- 
tate. Pentru o inflaţie anuală scăzută ar trebui de fapt să nu 
se mai plătească integral şi la timp salariile în activităţile 
neperformante. Altfel spus, fără restructurare, inflaţia nu 
poate fi strânsă de gât, nici cursul leului nu poate fi oprit 
din cădere, cu alte cuvinte nu poate fi asigurată în mod 
durabil aşa-numita macrostabilizare, tot cerută de FMI. 
Numai că restructurarea — mai precis, reabilitarea sau în- 
chiderea întreprinderilor producătoare de pierderi — nu 
poate fi realizată fără crearea, prin investiţii, a unei alter- 
native economice şi sociale. Pentru investiţii, pentru 
construcţie nu există însă bani. Toată lumea ştie clar acest 
lucru, dar nimeni nu pare împiedicat de adevărul cu 
pricina, nici guvernul român nici Banca Mondială, pentru 
a juca a doua scenetă : a restructurării fără bani şi a priva- 
tizării fără cumpărători. În mod aproape ridicol, termene 

precise sunt tot convenite pentru privatizări în cazul cărora 
nu există cumpărători sau pentru lichidări de întreprinderi 
din zone ori sectoare în care nu se conturează nici o alter- 
nativă economico-socială. Nemaipunând la socoteală fap- 
tul că fixarea unor scadente sub presiune subminează capa- 
citatea de negociere a privatizatorului în materie de preţ şi 
condiţii postprivatizare. 

Întrucât, în mod absolut evident, formula „inflaţie 
scăzută prin restructurări fără bani“ nu poate duce către 
reuşită economică, fiecare guvern, după un început în care 
au răpăit tobele, a făcut de fapt ce a putut sau chiar ce l-a 
tăiat capul, mai spre dreapta, dar mai ales mai spre stânga 
Şi, oricum, masiv spre agresarea, în interese clientelare, a 
banului public. Aşa că minunata macrostabilizare — inflaţie 
scăzută și stabilitate relativă a monedei naţionale — a fost şi 
a rămas un proiect. 

Aproape invariabil ultimele patru-cinci guverne, 
afirmând la instalare intenţii de 20-25% maximum 30% 
rate anuale de inflaţie, dar fiind nevoite, până la perfecta- 
rea programului de guvernare și a bugetului corespondent, 
să finanţeze deficitul bugetar, au lansat împrumuturi pe 
piaţă a căror dobândă, în funcţie de conjunctură, a fost, de 
fiecare dată, cu 20-25 puncte procentuale peste rata de 
inflaţie din intenţiile declarate. Din start, se cădea astfel în 
ridicol! 

Dacă potrivit înseşi instituţiei guvernamentale, rata 
anuală a inflaţiei urma să fie de 25-30%, atunci şi rata 
anualizată a dobânzii oferite de exact aceeași instituţie 
pentru titlurile emise ar fi trebuit să fie cam tot atât, sau, 
mă rog, cu ceva, însă nu cu mult, peste! Dar nu! Aceasta 
din urmă avea o diferenţă fabuloasă faţă de rata prognozată 
a inflaţiei. Şi, în aceste condiţii, interpretarea nu putea fi 
decât că ori guvernul dorea să-şi spolieze propriul buget 
oferind asemenea dobânzi (căci tot bugetul le plătește) ori 
nu credea el însuși în chiar prognoza sa de inflaţie. Şi 
evident era vorba despre ultima variantă, întrucât, dacă 
Ministerul de Finanţe ar fi crezut în inflația anuală progno- 

zată de guvern la 25% şi, în consecinţă, ar fi oferit să zicem 
30% dobândă la emisiunea de titluri, nu ar fi găsit nici un 
cumpărător. Căci, de fapt, nimeni în România, nu numai 
potenţialii cumpărători de titluri guvernamentale, nu cre- 
dea într-o inflație de 25%, întrucât, după cum se constata, 
nici guvernul însuşi nu o făcea! 

De ani şi ani, s-au tot proiectat inflaţii de 25-30%, în 
care nimeni nu a crezut, pe care nimeni nu le-a luat în mod 
serios în considerare şi pe care, la sfârșit, statisticile au 
venit să le desființeze, consemnând inflaţii de 40-50%. 
Astfel că a rămas aproape un mister de ce s-a tot continuat 
această practică. 

Explicaţia misterului există. FMI — în virtutea unuia 
din principalele clişee ale abordărilor sale în materie de 
politică economică — nu admite de fapt să convină un pro- 
gram cu o ţară în care să nu se prevadă o inflaţie scăzută, 
ba, mai mult, o inflaţie şi în scădere faţă de anul anterior, 
chiar dacă experţii organizației îşi dau perfect de bine 
seama că faptul este strict imposibil. Şi uite aşa, cu toate 
că statisticile s-au încăpățânat să consemneze inflaţii de 
40-50% anual, România s-a angajat în mod absurd, din nou 
şi din nou, la inflaţii de 25-30% anual. 

Farsa cu inflaţia scăzută nu este totuşi o splendidă fu- 
rare a propriei căciuli. În mod aproape paradoxal, fiecare 
parte implicată se alege cu ceva! 

In măsura în care guvernul îşi asumă inflaţia scăzută 
ca obiectiv, FMI obţine, fâră vreun efort, cel mai bun alibi 
în caz de eşec al întregului program. Pentru nerealizarea 
țintei de inflaţie este astfel deresponsabilizat programul, 
urmând a răspunde exclusiv guvernul, deoarece nu l-ar fi 
aplicat cum trebuie. În anul următor ciclul se reia! 

Culmea este că şi guvernul se alege cu ceva! Pentru 
acesta, cămaşa este mai aproape decât haina, preocupat 
fiind mai degrabă de supraviețuirea sa politică şi, deci, de 
a face faţă tensiunilor sociale, decât de interesele pe termen 
lung ale economiei. Or, cu cât obiectivul îl constituie o in- 
flaţie mai redusă, cu atât şansa de realizare este mai mică 

şi cu cât inflaţia în realitate va fi mai mare decât cea 
prognozată, cu atât execuţia bugetară va fi mai lesnicioasă. 
Aceasta, pentru că, în timp ce veniturile, provenind din 
taxe şi impozite procentuale, cresc în cifre absolute o dată 
cu inflaţia, chiar dacă semnificaţia lor nu sporeşte, 
cheltuielile, în schimb, sunt în buget prevăzute direct în 
cifre absolute şi devin, în aceste condiţii. mai uşor de aco- 
perit, chiar dacă semnificaţia lor reală scade. 

In realitate, în actualul stadiu al economiei româ- 
neşti, o inflaţie de circa 20-25% anual nu poate fi pur şi 
simplu obținută dacă restructurări absolut dramatice nu se 
înfăptuiesc în sectorul real al economiei, pentru că simple 
schimbări, care sunt în ultimă instanţă doar cosmetizări, în 
economia monetară nu pot duce la asemenea inflaţii. 

Este un mare semn de întrebare dacă nu doar pe 
termen scurt, dar şi pe termen mediu s-ar putea realiza 
inflaţii anuale de 20-25% având în vedere insuficienţa re- 
surselor în raport cu acele restructurări pe care realizarea 
obiectivului le-ar implica în economia reală. Există un 
decalaj imens între resursele de care dispune România şi 
resursele de care ar avea nevoie România pentru a face faţă 
problemelor copleşitoare care o confruntă, dintre care 
multe atipice. 

România nu va dispune de atâtea resurse — nici chiar 
la orice aport extern realist previzibil, şi cu atât mai puţin 
dacă va trebui să se descurce singură — pentru a putea să 
facă faţă, fără destabilizări, problemelor respective. Ten- 
siunile induse de acestea trebuie lăsate să iasă cumva la 
suprafață. Şi inflaţia este probabil cea prezentând costul cel 
mai mic. Alternativa ar fi ori un şomaj masiv (până spre 
30% din totalul forței de muncă), ori (şi) o amputare 
abruptă a protecţiei sociale (la jumătate), ceea ce ar fi 
nesuportabil din punct de vedere economic. 

De ce să umblăm după cai verzi pe pereţi prin prog- 
noze şi angajamente de 20-25% inflaţie anuală, când 
niciodată nu au fost atinse şi când, dacă s-a încercat cu 
orice preţ realizarea unor inflaţii temperate, s-au acumulat 


115 


de fapt tensiuni, care, după 2-3 ani, au răbufnit în explozii 
ale prețurilor?! Rămâne o întrebare preocupantă: ce se va 
întâmpla în anii următori după inflaţia de puţin peste 30% 
obţinută în 2001 prin mijlocul artificial al tinerii admi- 
nistrative în frâu a tarifelor la energie timp de nouă luni? 

Nu a încercat oare Banca Naţională tot ce era posibil 
pentru stăvilirea inflaţiei? Ba. a încercat, sub presiunea 
FMI. nu numai toată gama de mijloace monetare de natură 
economică pentru combaterea inflaţiei. dar şi tot felul de 
„minuni“ antieconomice, precum dobânzi duble în raport 
cu însăși rata inflaţiei, sterilizări aberante pentru a goli 
piaţa de lei, rezerve minime obligatorii ale băncilor de 25 
şi chiar 30%, folosirea incalificabilă a cursului valutar ca 
ancoră când deticitul contului curent extern creştea! Cu ce 
rezultate? A fost adusă inflația la 25 sau 30%? Nu! A fost 
însă împinsă economia într-o cădere severă trei ani la rând! 
In mod dramatic, după atâtea şi atâtea încercări nereuşite, 
Banca Naţională a recunoscut neputincioasă că inflaţia nu 
are cauze monetare. Lrebuiau să treacă ani şi ani pentru ca 
Banca Naţională să descopere că inflația în România are 
mai degrabă cauze structurale decât monetare? 

In ciuda unor fumigene ale unora dintre guvernanți 
cum că inflaţia ar fi generată de speculanți. realitatea este 
că, în timp ce speculaţiile, dacă există, au loc în zona co- 
merțului, creşterile de prețuri în România provin, în covâr- 
şitoare proporţie, din zona producției. 

Sursa principală a creşterilor de preţuri o constituie 
utilităţile publice (respectiv serviciile publice de energie 
electrică şi termică, de gaze, de apă, de transport în co- 
mun), care sunt toate monopoluri, ce îşi permit, tocmai da- 
torită poziţiei de monopol pe piaţă, să-şi transfere asupra 
prețului de livrare, deci asupra consumatorului, absolut 
toate problemele cu care se confruntă, de la ineficiența 
activităţii proprii până la neîncasările de la unii clienţi. 
Poziţia de monopol exclude practic dintre preocupări redu- 
cerea costurilor şi instituie absurditatea creşterii preţurilor 
de livrare ca replică la scăderea cererii. Statisticile sunt 

fără echivoc în a arăta că majorările de preţuri din zona ser- 
viciilor publice sunt de departe cele mai mari din econo- 
mic, fiind, de ani şi ani, mult superioare celor din domeniul 
produselor alimentare şi, ce să mai vorbim, de cele din 
domeniul produselor nealimentare. 

Intre 1996 şi 2000, deci în perioada în care oricum au 
fost aplicate într-o mai mare măsură decât anterior rețetele 
de macrostabilizare prescrise de FMI, la o creştere gene- 
rală a preţurilor de 7,7 ori şi la o devalorizare a leului de 7 
ori, preţurile au sporit de 17 ori la energia electrică, de 
peste 15 ori la energia termică, de 24 ori la gaze naturale, 
de peste 13 ori la apă, de 11 ori în transportul feroviar, de 
peste 12 ori în transportul în comun şi de 55 ori în tele- 
fonie. Constrângerile economice din ultimii ani ai dece- 
niului trecut au deprimat masiv consumul, coborând sever 
puterea de cumpărare a populaţiei. Şi, în aceste condiţii, 
rolul motor al utilităţilor publice în proliferarea inflaţiei 
din România a devenit şi mai pregnant. În timp ce comer- 
tul, confruntându-se cu scăderea cererii, a temperat creş- 
terea preţurilor, utilităţile publice au răspuns sistematic la 
reducerea consumului cu sporiri fulminante de tarife. 
Evident, creşterea preţurilor provenind din zona utilităţilor 
publice nu poate fi combătută decât pe măsura demono- 
polizării în acest perimetru, ceea ce reprezintă o acţiune 
treptată şi pe termen lung. Tarifele în utilităţile publice 
şi-au continuat cursa în 2001: 36% la energie electrică, 
57% la energie termică, 100% la gaze naturale, 217% în 
transportul feroviar. Impactul inflaţionist general a fost mai 
mic decât în alţi ani doar pentru faptul că aceste creşteri au 
intervenit abia în ultimele trei luni ale anului. Dacă intrau 
mai devreme în vigoare şi contau în calcul mai multe luni, 
inflaţia generală în 2001 era probabil tot la nivelul celei din 
2000 (peste 40%). 

Sursă majoră de inflaţie reprezintă în economia 
românească ansamblul sectorului de stat neperformant. În 
măsura în care cheltuielile în acest sector nu sunt recu- 
perate, dar salariaţii din acest sector îşi încasează integral 

şi la timp salariile, finanţarea nu se face din resurse reale, 
ci din inflaţie, adică din scăderea puterii de cumpărare a 
celorlalți salariați. Nimeni nu s-a atins în România de 
salariile din acest sector şi inflaţia nu va putea fi jugulată 
atât timp cât sectorul neperformant din economie va 
continua să existe la dimensiunile actuale. 

Banca Naţională vorbeşte de o tendință spre 
„dezinflaţie“ în economia românească. „Dezinflaţie“ în 
condiţiile menţinerii unui masiv sector neperformant? 
Problema este de fapt mai complexă: nu doar dacă în 
asemenea condiţii o inflaţie scăzută este posibil, ci şi dacă 
este dezirabil de obţinut?! A forţa o inflaţie scăzută, fără a 
se fi gâtuit în prealabil sectorul neperformant şi fără a se da 
frâu liber șomajului comportă riscuri grave. Pe lângă 
multe, foarte multe nefericiri, inflaţia este şi o supapă, 
care, atunci când lucrurile nu merg cum trebuie la baza 
economiei, te ajută să nu sari în aer! 


Capitolul 16 


Anomaliile din politicile salariale 


Politica salarială în România este una inflaţionistă. 
Pur şi simplu pentru că nu este aşezată pe baze economice. 
Creşterea salariilor nu poate reprezenta decât o parte din 
creşterea productivității muncii, dacă desigur o asemenea 
creştere există, şi doar cu aceasta trebuie corelată şi nu cu 
creșterea prețurilor, care este mai degrabă o consecinţă. Şi 
evident creşterea pensiilor, dependentă integral de creş- 
terea salariilor care oferă de fapt resursele, nu poate avea 
un alt regim. Indexări automate cu rata inflaţiei ale salari- 
ilor în sistemul bugetar şi în diferite zone ale capitalului 
majoritar de stat, precum şi ale pensiilor, înseamnă pro- 
movarea inflaţiei, o falsă şi nu o reală protecţie socială, 
pentru că inflaţia implicit generată va anula repede efectele 
de început în sporirea puterii de cumpărare. 

Salariile depind de productivitatea muncii şi de 
nimic altceva. Mulţi se plâng că în România sunt preţuri ca 
în Germania şi consideră normal ca şi salariile să fie ca în 
Germania. Răspunsul real la această problemă este că în 
România nu există însă o productivitate a muncii ca în 
Germania. Dotarea tehnică a muncii este mult mai scăzută, 
iar organizarea muncii este comparativ execrabilă. Şi, pen- 
tru nivelul productivităţii muncii pe ansamblul economiei, 
contează substanţial că sectorul neperformant, care func- 
ționează deşi produce pierderi, este masiv în România. Nu 
trebuie să fii economist pentru a înțelege un fapt simplu: 
dacă din cei 4,4 milioane de salariaţi, câți au rămas în 
economia oficială, 1 milion lucrează în activităţi neperfor- 
mante, adică activităţi care nu reuşesc să-şi scoată banii 

cheltuiţi, şi totuşi îşi primesc regulat salariile, ca şi ceilalți, 
atunci înseamnă că aceştia din urmă le achită de fapt sala- 
riile şi, dacă nu o fac dându-le direct din salariul propriu, o 
fac suportând indirect nota de plată prin inflaţie. Ceea ce, 
în ultimă analiză, cere FMI reclamând scăderea inflaţiei 
este de a nu se mai achita integral salariile în activităţile 
neperformante. considerând inacceptabil ca acestea să fie 
plătite indirect de la buget pe seama sporirii arieratelor la 
buget, adică pe seama neîncasărilor în urma faptului că 
întreprinderilor producătoare de pierderi li se permite să 
nu-şi achite datoriile către stat şi asigurările sociale. 

In anul 2000, în loc de aiureli despre închideri de fa- 
brici neperformante şi alte povești nerealizabile cu cocoşul 
roşu, programul convenit de guvernul Isărescu și FMI s-a 
apucat, pentru prima dată, să prevadă o măsură concretă: 
reducerea salariilor în întreprinderile cu pierderi. Prin pre- 
vederile stabilite era promovată o echilibrare bine venită a 
compensărilor salariale după zece ani de dezordine econo- 
mică și abuz politic în materie. În pas cu inflaţia devasta- 
toare au mers în aceşti ani salariile nu ale celor perfor- 
manţi, ci doar ale celor care au strigat mai tare. privilegiul 
cel mai nemeritat în domeniu fiind însuşit de salariaţii care 
au avut şansa să lucreze în întreprinderi cu poziţii mono- 
poliste pe piață, care au putut practica şantajul economic și 
politic, cum sunt cele din domeniul utilităţilor publice. Aşa 
s-a ajuns ca nu doar salariile să fie mai mari în întreprinderi 
de stat decât în întreprinderi private, dar, şi mai şi, ca, într-o 
inimaginabilă anomalie, salariile dintre cele mai mari să fie 
tocmai în întreprinderile cu cele mai mari pierderi sau cu 
cele mai mari datorii. Aceasta pentru că cele mai multe din 
respectivele întreprinderi au poziţii monopoliste pe piaţă şi 
directorimea şi sindicatele de aici își folosesc în interes 
propriu acest privilegiu. 

Anomalia unor asemenea salarii este cu atât mai 
mare cu cât contrastează pregnant cu salariile mici din sec- 
toarele nemonopoliste, care sunt cele cu contribuţia pre- 
cumpănitoare la bugetul de stat şi la exportul ţării. De fapt, 

cele mai mici salarii din industria românească - o industrie 
pe ansamblu perdantă, o întreținută a bugetului de stat — 
sunt exact în sectoarele de confecţii, încălțăminte şi ex- 
ploatarea lemnului, despre care ştie oricine că ţin în viaţă 
exporturile româneşti. 

Dacă noile prevederi ar fi fost într-adevăr aplicate, o 
primă corelare reală a salarizării cu performanţa ar fi urmat 
să fie stabilită în sectorul de stat, ceea ce ar fi avut un efect 
benefic în întreaga economie, creând un ascendent necesar 
sectorului privat. Acesta n-ar mai fi fost evitat de fapt, cum 
este acum, în măsura în care la stat o slujbă poate fi nu doar 
mai sigură, ci şi chiar mai bine retribuită, deși în atâtea 
întreprinderi de stat cheltuielile depăşesc veniturile! 

Un act de nedreptate socială ar fi urmat să fie măcar 
în parte înlăturat, nedreptate decurgând dintr-o ordonanţă 
guvernamentală care stipulase cândva că managerii între- 
prinderilor de stat îşi pot stabili salariul într-o proporție 
echivalând cu de 44 de ori salariul mediu din acea între- 
prindere. Era exact în spiritul economiei de piață! Nu de 44 
de ori, ci de 144 de ori să fie mai mare! Dar, dacă între- 
prinderea nu îşi plăteşte datoriile la furnizori, la creditori şi 
la bugetul de stat. nu mai este vorba de economie de piaţă 
şi cel în cauză nu mai este îndrituit la un asemenea salariu. 
Neplata la buget a obligaţiilor financiare înseamnă punerea 
în pericol a retribuirii celor realmente îndrituiți să pri- 
mească salarii de la buget, astfel încât suprasalarii în struc- 
turi economice care nu se susţin pe picioarele proprii sunt 
finanţate de fapt prin văduvirea altora, care nu au în fond 
nici o vină. . 

Nu pot fi garantate salarii în lipsa performanţei. In- 
tr-o economie de piață nu poate câştiga mai bine un angajat 
care lucrează într-o întreprindere perdantă decât unul care 
lucrează într-o întreprindere care îşi acoperă cheltuielile şi 
îşi plăteşte datoriile. Cu atât mai puţin s-ar putea garanta 
suprasalarii celor care conduc întreprinderi perdante, în 
dauna celor care se străduiesc să-și finanțeze propriile câş- 
tiguri din propriile performanţe. 

Problema este că toate aceste lucruri nu numai trebu- 
iau. dar şi puteau fi rezolvate de mult. Ce împiedicase până 
atunci legarea de performanţe a salarizării în sectorul de 
stat? De ce doar după zece ani se ajungea să se stabilească 
reguli care nici măcar nu sunt neapărat ale unei economii 
de piaţă, ci ale bunului-simţ? Politica şi politicianismul — 
acestea au fost obstacolele. Ce împiedicase de fapt şi de 
fapt limitarea rezonabilă a câştigurilor salariale ale direc- 
torilor din întreprinderile de stat şi îndeosebi din regiile şi 
companiile naţionale? Clientelismul — acesta a fost obsta- 
colul, pentru că prin întreprinderile de stat, prin încăpu- 
şarea şi devalizarea acestora, s-a supt banul public în inte- 
rese de partid, de grup şi personale. 

Din anunţata „revoluţie salarială“ a ieșit doar o fâsâ- 
ială. Practic complotul politico-sindical, care urmăreşte să 
conserve nucleele dure ale monopolului de stat, a reuşit să 
golească de conţinut o corelare a salariilor cu situaţia con- 
turilor întreprinderilor. 

In fața presiunii sindicatelor, guvernul a cedat în 
aspecte esenţiale, salarizarea în întreprinderile cu pierderi 
şi datorii restante având să continue practic după vechile 
prevederi. 

Din păcate, în lupta cu sindicatele, guvernul a plecat 
„câine surd la vânătoare“. Guvernul Isărescu a legat sala- 
riile din întreprinderile cu arierate strict de aceste arierate, 
procedând într-o asemenea privinţă cu totul nefericit, întru- 
cât s-a apucat să reformuleze legi economice. Salarizarea 
după performanțe, ca lege economică, înseamnă condiţio- 
narea câştigurilor salariale nu doar de arierate, ci de creş- 
terea productivităţii muncii, de calitatea serviciilor şi, în 
cazul întreprinderilor perdante, în mod necesar de măsurile 
de restructurare. Şi există şi principiul firesc: un salariat 
dintr-o întreprindere cu datorii neplătite nu poate câştiga 
mai mult decât un similar dintr-o întreprindere cu datoriile 
plătite integral şi la timp. Aceasta era de fapt problema 
care trebuia să-şi găsească o reglementare juridică sau 
administrativă fără echivoc. Altfel, guvernul se expunea — 

aşa cum s-a Şi expus — tuturor chichiţelor juridice şi admi- 
nistrative pe care sindicatele aveau, fără îndoială, să le 
invoce. 

Concret, prevederea stabilită de guvern avea să ope- 
reze astfel: nu se plătesc datoriile, nu se eliberează fondul 
de salarii! Sau, mai precis, se eliberează doar în anumite 
limite, salariile fiind garantate numai parţial! Să ne aducem 
însă aminte că în proiectul de lege a bugetului pe 1997 a 
figurat o asemenea prevedere cu referire la societăţile pro- 
prietate de stat şi la obligaţiile lor către buget. Prevederea 
nu şi-a găsit însă loc şi în legea bugetului. Au fost invocate 
în dezbaterile parlamentare multiple motive. Operaţiunea 
de blocare a eliberării fondului de salarii trebuia făcută de 
către bănci. Or, acestea nu erau îndrituite să procedeze ele 
la selecţii între destinatarii ordinelor de plată ale clienţilor. 
Mai important, statul nu avea legal drept de preempţiune 
faţă de alţi creditori neplătiţi ai clienţilor. Mai mult, clienţii 
rău-platnici puteau avea mai multe conturi bancare. Şi, în 
plus, convenții internaţionale, adoptate sub egida Organi- 
zaţiei Internaţionale a Muncii şi la care România este parte, 
situează drepturile salariale ca prioritare în plăţile unei 
companii. Sunt exact chichiţele invocate de sindicate, în 
timp ce guvernul nu a avut de fapt împuternicirea de a în- 
treprinde acele schimbări de legislaţie care să facă opera- 
țională o reală legătură între achitarea obligaţiilor la buget 
şi plata salariilor în întreprinderile de stat. 

Şi guvernul Năstase s-a împotmolit în a operaţiona- 
liza o asemenea corelare, deşi a făcut un pas înainte limi- 
tând administrativ salariile directorilor din întreprinderile 
de stat la salariul unui secretar de stat din minister. 

Fără însă un program minim de investiţii, care să 
creeze o alternativă economică şi să spargă, tocmai prin 
această alternativă, poziţiile monopoliste pe piaţă ale unor 
întreprinderi de stat, guvernul, oricare ar fi fost şi ar fi 
acela, nu putea şi nu va putea impune corelarea salariilor 
cu productivitatea muncii, primul semn adevărat al refor- 
mei. Şi care rămâne, deocamdată, numai un proiect. 

Neaşezarea pe baze economice a politicilor salariale 
precum şi puţinătatea resurselor interne reale explică feno- 
menu! lesne observabil — şi certificat statistic — al corelaţiei 
dintre nivelul inflaţiei şi consumul net de resurse externe. 

In actuala structură a economiei româneşti. nu este 
posibil să se obţină o reducere a inflaţiei fără o creştere a 
deficitului extern. Și, probabil. orice încercare serioasă de 
restrângere a deficitului de cont curent extern nu poate 
evita o reambalare a inflaţiei. Explicaţia o constituie mo- 
rişca de consumat resurse fără clect economic corespun- 
zător pe care o reprezintă (încă preponderentele) întreprin- 
deri de stat generatoare de pierderi. La adăpostul faptului 
că nimeni şi nimic nu le-a deranjat realmente cu ceva, 
aceste întreprinderi. care trăiesc, indiferent de situaţie, pe 
seama societăţii. îşi mută însă locul prioritar din care o 
mulg, în funcţie de tipul de constrângere prioritară din po- 
litica economică: fie sustrăgând substanţă economică 
internă prin inflație, fie absorbind substanţă economică 
externă prin deficitul de cont curent. In ambele cazuri. de 
plătit plăteşte populaţia: în cazul inflației imediat, în cazul 
îndatorării externe ceva mai târziu. 

O politică aptă de a reduce și inflația şi deficitul 
extern nu poate exista în România decât dacă aceasta in- 
clude restrângerea activităţii în sectorul neperformant al 
economiei, singura care poate slăbi presiunile celui din 
urmă, când asupra resurselor interne, când asupra resur- 
selor externe, când asupra ambelor. Ne place, nu ne place, 
numai şi numai prin creşterea şomajului poate fi obţinută 
temperarea durabilă a inflaţiei, precum şi reducerea defi- 
citului extern ca bază pentru o stabilitate autentică, şi nu 
artificială, a leului. 

Dacă din motive politice şi sociale nu se acceptă un 
şomaj ridicat, trebuie admis ca un fapt inevitabil că în 
România nu pot exista inflaţii scăzute, oricum nu la rate 
anuale cu o singură cifră. Aceste rate ar urma de fapt să fie 
cu atât mai puţin scăzute, cu cât aportul net de resurse 
externe va fi mai puţin semnificativ. 

Acceptată deliberat ca răul mai mic, inflaţia anuală 
cu două cifre trebuie însă combinată, în mod atipic, cu 
promovarea unui deficit bugetar cât mai mic (dacă se poate 
zero), în ciuda eforturilor eroice care ar fi necesare pentru 
a-l atinge. Atipic. pentru că, în general, inflaţia derivă, în 
bună măsură, din deficite bugetare. În cazul românesc însă, 
inflaţia ar urma să provină doar dintr-o monetizare contro- 
lată a economiei. Să nu-l considerăm pe Keynes mort! 
Statul însă. în mod atipic, trebuie scos, cel puţin pentru un 
timp. din poziţia de împrumutător de fonduri, lăsând puţina 
economisire existentă la dispoziţia economiei reale, care ar 
putea, drept consecinţă, să se revigoreze, şi creând o bază 
de impozitare mai generoasă pentru un buget care treptat 
s-ar putea astfel înzdrăveni, în loc de a sărăci de la un an la 
altul ca până acum. 

Prin monetizarea economiei, inflaţiei trebuie să i se 
permită să absoarbă tensiunile din sistem, inclusiv din bu- 
get. în timp ce încetarea. pentru o perioadă, a îndatorării 
statului ar putea, prin scăderea dobânzilor reale, să dea 
posibilitatea economiei să demareze. 


Capitolul 17 


Macrostabilizarea — un proiect FMI 


De ncreuşita în materie de macrostabilizare este 
desigur responsabilă clasa politică românească, întrucât 
aceasta, indiferent de formula care s-a găsit la guvernare, 
n-a făcut de fapt reformă, îndeosebi n-a impus restructu- 
rarea, măcar pe cât posibil, a sectorului neperformant. La 
dimensiuni mai reduse ale acestuia şi, deci, cu un impact 
mai puţin grav asupra economiei, situaţia în materie de 
macrostabilitate ar fi fost poate alta. 

Dar nici reţetele FMI nu ar putea fi absolvite de res- 
ponsabilitate pentru situaţia existentă, căci acestea au fost 
prezente, cel puţin inspirând politica economică de urmat, 
dacă nu în anumite perioade (îndeosebi între 1996 şi 2000) 
fiind chiar puse direct la lucru. 


17.1. «Spunem ca ei, facem ca noi!» 


Pe vremea primei guvernări PDSR, acesta a aplicat 
în relaţiile cu FMI formula spunem ca ei, facem ca noi. 
FMI apreciază că a ieşit rău! PDSR pretinde, dimpotrivă, 
că a ieşit bine! În timpul guvernării ţărănisto-liberalo-pe- 
diste s-a aplicat formula spunem ca ei, facem ce spun ei. 
In fapt s-a făcut ce s-a putut pentru că mare parte din ceea 
ce a cerut FMI să se facă nu s-a putut face! De ieşit, a ieşit 
rău. Chiar rău de tot! Mult mai rău decât pe vremea PDSR! 
Economia a căzut masiv, fără precedent în timp de pace! 
Pentru o foarte mare parte din români — cu mult mai mare 
decât pe vremea PDSR -— situaţia a devenit dramatică. 
Culmea a fost că FMI a dat guvernării țărănisto-liberalo- 

pediste cu mult mai puțin credit, financiar şi deci de ima- | 
pine, decât a dat guvernării pedeseriste! Cât priveşte coali- 
lia la guvernare între 1996-2000, aceasta nu mai contează! | 
A fost pur şi simplu spulberată, iar unii din membrii ei 
chiar scoşi din joc, tocmai din cauza eşecului economic! 
Una peste alta, nici un acord postdecembrist cu FMI 
care a constituit un set de politici de urmat — nu a fost dus 
până la capăt. Încă şi mai şi, dacă, precum în cazul trecerii 
de la cabinetul Radu Vasile la cabinetul Isărescu. un acelaşi 
acord cu FMI a fost să fie administrat de două guverne, 
nici unul din acestea nu a reușit de fapt să ridice mai mult 
de o tranşă de credit. Acest fapt este desigur un vot de blam 
pentru guvernările româneşti, indiferent de coloratura lor 
politică, dar poate însemna şi că reţetele prescrise de FMI 
n-au fost adecvate, că probabil tocmai de aceea n-au con- | 
dus spre reușită, spre ţintele preconizate în acordurile | 
convenite. | 
Principalul obiectiv al programelor FMI este redu- 
cerea substanțială a inflaţiei. Pentru atingerea unei ase- 
menea ţinte, rețetele FMI au în vedere restrângeri severe în | 
toate componentele de cheltuieli. Înainte de toate, în chel- 
tuielile, să le zicem, „la vedere“, ale statului. Respectiv, 
deficitul bugetar trebuie gâtuitor limitat. Apoi, în cheltu- 
ielile mascate, ascunse, care cad, până la urmă, la plată tot 
în seama statului (precum pierderi ale unor întreprinderi de | 
stat) care nu apar în buget, dar sunt suportate, direct sau | 
indirect, imediat sau pe termen lung, de către acesta. Apoi 
este vorba de restrângeri de cheltuieli ale populaţiei, res- 
pectiv de scăderea consumului populaţiei. Şi, în ultimul, 
dar nu cel mai puţin important, rând, de restrângeri în 
cheltuielile pentru investiţii. Ideea este următoarea: trebuie 
obţinută o comprimare a cererii interne globale, care să 
inducă temperarea creşterii preţurilor. Dacă inflația se 
reduce, urmarea — în logica FMI — este relativa stabilitate a 
cursului monedei naționale, care se obține şi datorită scă- 
derii, prin implicaţie, a presiunii pe piaţa valutară, întrucât 

comprimarea cererii interne descurajează importurile şi 
deci cererea de valută. 

Toate bune şi frumoase pe hârtie! Pe hârtie, pentru că 
FMI — considerând că numai după ce se va fi potolit 
semnificativ inflaţia şi se va fi stabilizat relativ cursul 
monedei naţionale se poate obţine o creştere economică 
sănătoasă - nu indică şi pe ce căi ar urma să fie realizată 
această creştere. FMI de fapt îti spune cum să slăbeşti, nu 
şi cum să te întremezi. FMI oferă rețete numai pentru 
restrângere economică, dar nu şi pentru creştere 
economică! 

Ce se întâmplă, de fapt, în practică? Valul restrânge- 
rilor se năpusteşte în mod obiectiv asupra zonei celei mai 
vulnerabile — investiţiile pentru că astfel nu se loveşte în 
cheltuielile curente de supravieţuire. În acest mod se com- 
promite însă crearea de noi resurse, ceea ce este dezastruos 
pe termen lung şi ceea ce instaurează un cerc vicios, încă 
din anul următor restrângerile de resurse fiind şi mai 
copleşitor resimțite. 

Insuşi bugetul statului, când trece la constrângeri, în- 
cepe cu cheltuielile de capital. Este motivul pentru care 
bugetul românesc a încetat de mult să mai fie un factor al 
dezvoltării, rămânând un simplu instrument de supravie- 
tuire. . 

In schimb, sectorul neperformant, zona cea mai 
irositoare de resurse, dar cea mai rezistentă la restrângeri. 
scapă! Aici restrângerea de resurse este complicată 
deoarece alocarea de resurse este indirectă. Întreprinderile 
producătoare de pierderi supraviețuiesc practic nu datorită 
unor subvenţii directe, care ar putea fi eventual tăiate, ci 
unor subvenţii indirecte, fiind lăsate să nu îşi achite obli- 
gațiile financiare, înainte de toate către bugetul de stat şi 
bugetul asigurărilor sociale. Orice penalizare suplimentară 
a neplăţii înseamnă neplăţi suplimentare din partea acestor 
întreprinderi şi, pentru a se pune capăt acestui carusel 
păgubos, nu există altă cale decât închiderea întreprinde- 
rilor cu pricina. Uşor de zis, greu de făcut! Atât din punct 

de vedere social, cât şi economic! Fapt chiar imposibil de 
fācut în absența creării unei alternative economice la 
întreprinderile ce urmează a fi închise. Alternative care nu | 
se pot crea fără investiții, adică tocmai cele amputate, | 
înainte de orice, în valul restrângerilor. 

Astfei că ceea ce mai rămâne să fie restrâns este con- | 
sumul populaţiei. Această restrângere se realizează, pe de 
o parte, prin reducerea cel puţin relativă a alocaţiilor so- | 

| ciale de la buget şi. pe de altă parte, prin scăderea, de ase- 
menea în termeni relativi (adică faţă de inflaţie), a câş- 
tigurilor din pensii şi salarii. In acest punct, totul rămâne la 
nivelul deciziei politice. Dacă autorităţile nu se îngrijo- 
| rează defel de populaţie şi nu mai plătesc salarii şi pensii — 
aşa cum s-a întâmplat prin Ucraina, Moldova - , inflaţia 
coboară la un nivel scăzut şi FMI poate prezenta cazurile 
respective ca exemple de succes. Dacă, precum în cazul | 
României, nu s-a acceptat să nu se plătească pensiile şi 
salariile, inflaţia nu are cum să scadă. căci finanţările de 
fapt din inflaţie se fac, şi FMI trece cazul la exemple 
negative! 

In esenţă. programele FMI, cum se spune, se „în- 
chid“ fie pe investiţii, fie pe populaţie, fie pe amândouă. Și, 
în consecință, economia de regulă cade, şi populaţia 
sărăceşte. 

Nu poate fi un scop în economie restrângerea în sine, 
demolarea în sine, neplata salariilor în sine. O inflație mică 
nu mai foloseşte practic la nimic dacă în jur nu mai există 
nici întreprinderi unde oamenii să mai muncească şi 
aceştia nu mai au nici bani cu care să mai cumpere 
produsele în sfârşit neafectate de inflaţie. 

17.2. Reţete de cădere economică 


După perioada în care PDSR a aplicat formula „spu- 
nem ca ei, facem ca noi“, FMI, ca o fată bătrână tradusă de | 
amant, s-a repezit pe România în 1997, impunând, unei l 
echipe guvernamentale care nu ştia de fapt pe ce lume este, 

să facă în 7 luni ceea ce FMI considera că, din cerințele 
sale, nu se făcuse în 7 ani. Şi, în loc dea reclama guver- 
nului român să treacă, în sfârşit, la privatizarea sau lichida- 
rea întreprinderilor generatoare de pierderi — atât şi nimic 
altceva —, adică la reformele structurale care într-adevăr 
fuseseră cele ocolite, avertizând clar că altfel nu va furniza 
nici un ban şi nici gir internaţional, FMI s-a apucat, în 
virtutea clişeelor fixiste care îi călăuzesc acţiunea, să 
construiască diverse programe monetare şi bugetare, care 
nu aveau şanse de reuşită atât timp cât reformele structu- 
rale nu înaintau cât de cât semnificativ. S-a cerut, deodată, 
liberalizarea cursului valutar, transparentizarea prin inclu- 
derea în buget a fostelor subvenţii deghizate sau mascate, 
încetarea livrării energiei sub costuri şi spulberarea practic 
a protecţiei producţiei naţionale prin scăderea masivă a 
taxelor vamale la importurile de alimente şi alte mărfuri. 
Toate obiectivele programului erau necesare şi corecte, dar 
o asemenea năpustire pe o economie neprepătită, ca mo- 
dalitate de atingere a obiectivelor, s-a dovedit nerealistă, 
neoperaţională şi rezultatul a fost că înseşi obiectivele nu 
au fost atinse. 

Resursele atrase de agenţii economici, inclusiv pri- 
vaţi — fără de care sectorul privat şi economia în general nu 
pot funcţiona în condiţiile capitalizării proprii restrânse din 
România — au fost transformate treptat tot mai mult din 
datorii în arierate, adică în datorii restante. ŞI, din păcate, 
o tot mai mare parte în arierate la buget. Creditorul de ul- 
timă instanţă, pe care îl reprezintă bugetul, a ajuns atât de 
împovărat cu creanţe pe care nu le va mai încasa niciodată, 
încât a intrat în cerc vicios, şi cu el întreaga economie. 

Încă din 1997, căderea PIB, inflaţia şi devalorizarea 
leului au ieşit, toate, din programele stabilite. Stăpânirea 
inflaţiei a fost un eşec de asemenea proporţii în anul res- 
pectiv, încât FMI, pentru a limita explozia prețurilor în 
continuare, a procedat incalificabil, făcând ancoră din 
cursul valutar. Ca urmare, exporturile au fost grav des- 
curajate, iar importurile masiv stimulate, mai rău decât pe 

vremea guvernului Văcăroiu, criticat tocmai de FMI pentru 
ținerea artificială în chingă a cursului. PIB scădea, dar de- 
ficitul din contul curent extern creştea! Deficitul comercial 
a ajuns, în 1998, la nivelul dramatic de 40% din încasările 
din exporturi. devenind cu totul şi cu totul incertă găsirea 
finanţării externe necesare pentru a-l susține. 

Excedat de eşecul propriei reţete şi pe 1998, în con- 
tinuarea celui din 1997, FMI a conceput, pentru 1999, cel 
mai jenant program posibil. Obiectivul — din nou corect şi 
necesar — a fost reducerea cu cel puţin 1 miliard de dolari 
a deficitului contului curent extern. Dar, Doamne fereşte, 
ca modalitate, nu printr-o stimulare a exporturilor. Şi nici 
măcar printr-o descurajare selectivă a importurilor. S-a 
pretins că n-ar fi în spiritul economiei de piaţă şi s-ar 
distorsiona relaţiile de piaţă pe plan internaţional! De parcă 
economia românească ar fi fost una de piaţă. Şi de parcă o 
economie fără pantaloni, precum cea românească, ar fi fost 
în stare să distorsioneze, prin asemenea măsuri, schimbu- 
rile pe plan internaţional. Cum de nu vedea FMI în ograda 
unor economii de piață de talie stimulări de exporturi şi 
politici selective de importuri?! Modalitatea de atingere a 
obiectivului a fost comprimarea draconică a cererii interne, 
prin majorări ale impozitelor, reduceri ale cheltuielilor 
statului şi limitarea deficitului bugetar, astfel încât, prin 
prăbuşirea consumului populaţiei, importurile să se res- 
trângă. Acestea, într-adevăr, s-au restrâns sever, dar nu pe 
seama scăderii irosirilor de resurse în activități neperfor- 
mante şi nici pe seama populaţiei înstărite, ci pe seama 
celor nevoiaşi. O comprimare a cererii interne prin măsuri 
monetare sau prin măsuri fiscale „neutre“, adică neselec- 
tive, nu are nicidecum efecte „neutre“, realizându-se de 
fapt pe seama celor mai puţin avuţi. 

De fapt şi de fapt, tactica de a obţine reducerea defi- 
citului de cont curent extern a fost mult mai prozaică. 
Aceasta a fost de a nu pune nici un ban la dispoziția 
României, de a o lăsa să se descurce singură cu plăţile de 
vârf în contul datoriei externe, în ideea „cu cât mai puţine 
resurse externe, cu atât mai puţine importuri!“. In acest 

scop s-a făcut uz de toată gama de chichiţe procedurale 
posibile. Calendarul a fost stabilit de o asemenea manieră 
încât discutarea în sine a acordului stand by în instanţele de 
decizie ale Fondului să nu aibă loc mai devreme de a doua 
Jumătate a anului, adică după ce vor fi trecut vârfurile de 
sarcină în plata datoriei externe, iar ulterior combinaţia 
aproape stânjenitoare între noi reproşuri pe fond şi noi 
chichiţe procedurale a fost folosită pentru a împinge sem- 
narea acordului: abia în septembrie. Şi, după ce o tranşă 
întâia de numai 70 milioane de dolari, ca la orbeţi, a fost în 
sfârşit eliberată, tranşa a doua, ceva mai substanţială, a fost 
condiţionată de contractarea unui absurd împrumut de 450 
de milioane de dolari de pe piaţa internaţională a capita- 
lului privat, în cadrul unui experiment neoperaţional şi 
injust imaginat din start, numit „împărţirea poverii“ între 
FMI şi capitalul privat în finanţarea ţărilor cu dificultăţi de 
plăți. 

A trimite o ţară în restrişte să se împrumute de la 
capitalul privat. după ce FMI însuşi nu fusese în stare să 
determine capitalul privat să participe la finanțarea aces- 
teia, este sfidător și descalificator. Dar, a o obliga s-o facă 
la aproape 20% dobândă şi pe termen de numai un an este 
imposibil să nu creeze suspiciunea că, de fapt, urmăreşti nu 
asistenţa financiară a ţării respective, ci distrugerea ei. Mai 
ales că FMI a tinut-o una şi bună cu acest împrumut şi când 
a devenit evident că experimentul a eşuat, întrucât capitalul 
privat a retuzat să „împartă povara“ cu FMI în finanţarea 
Ecuadorului, lăsând în incapacitate de plată această ţară 
trimisă de FMI, ca şi România, pe piaţa creditului privat 
să-i fie jupuită pielea. 

Anul 1999 a dovedit că România, în ciuda acordului 
cu FMI ca gir, n-a dobândit acces pe piaţa internaţională a 
creditului privat şi nici vreo îmbunătăţire a calificativului 
de risc de ţară nu a fost obținută din partea agențiilor 
internaţionale de rating. Cât priveşte investitorii străini, 
aceştia nu numai că n-au venit după semnarea de către 
România a acordului cu FMI, ba chiar au ocolit şi mai 

abitir România. pur şi simplu pentru că, invocând 
constrângeri bugetare, FMI impusese revocarea oricăror 
facilități acordate investitorilor. 

Faptul că FMI nu a dorit să asiste financiar România 
şi că, în cel mai bun caz. mesajul său către România a fost 
să se descurce singură, s-a evidenţiat pregnant prin aceea 
că România a fost obligată să încheie 1999 cu o datorie 
externă cu peste un miliard dolari mai mică decât cea cu 
care intrase în 19909, fapt cu precedent doar pe vremea lui 
Ceauşescu, determinat atunci de orgoliile costisitoare şi 
contraproductive ale acestuia. A fost firesc oare ca o ţară 
care are nevoie să se dezvolte să-şi reducă net datoria ex- 
ternă? Desigur, se poate pune problema folosirii eficiente a 
creditelor externe, dar în nici un caz scoaterea lor dintre 
pârghiile de dezvoltare. 

Şi dacă toate acestea nu sunt suficiente, să menţio- 
năm că, în relaţiile cu FMI. România are o poziţie nu de 
debitor net, cum s-ar putea crede, ci de creditor net, adică 
foloseşte din resursele FMI sume, sub formă de împrumu- 
turi utilizate, cu mult inferioare celor care reprezintă cota 
sa la Fond. 


17.3 O schimbare bine venită 


După trei ani de severă cădere a economiei pe mâna 
programelor FMI, fără a se fi reuşit o strangulare a infla- 
tiei, devenise imperioasă o schimbare a politicii econo- 
mice. Guvernul Isărescu şi-a asumat-o. Esenţa schimbării 
s-a produs în materie de secvenţialități în politica econo- 
mică, programul Isărescu fiind din acest punct de vedere în 
contracurent cu rețetele FMI, întrucât a încercat să pro- 
moveze creşterea economică direct din zona investiţiilor şi 
nu după ce, în prealabil, s-ar fi reuşit potolirea inflaţiei şi 
stabilizarea cursului monedei naţionale. Mulţi ajunseseră 
să aibă simțământul că, în absenţa restructurării (care 
oricum nu putea fi o soluţie decât pe termen lung), oricât 
s-ar strânge în continuare chinga prin politica monetară, 

inclusiv prin restrângerea deficitului bugetar, în România 
tot nu se va rezolva problema dobânzilor înalte şi a 
decuplării băncilor de economia reală. Pur şi simplu, 
deoarece, chiar dacă s-ar promova un buget de stat fără 
deficit, care deci nu ar mai fi debuşeul fără griji pentru 
plasamentele băncilor, acestea tot nu ar împrumuta 
economia reală, întrucât, cu scopul de a fugi pe mai departe 
de risc, ar aştepta ca Banca Naţională, din rațiuni de 
combatere a inflaţiei, să colecteze ea prin împrumuturi 
disponibilităţile de la bănci. 

Ca atare, ruptura în cercul vicios a fost considerată 
creşterea ratei de autofinanţare a agenţilor economici, la 
care putea contribui o relaxare fiscală la nivelul acestora. 
Guvernul Isărescu a procedat la o relaxare fiscală pentru 
agenţii economici (prin reducerea ratei de impozitare a 
profitului de la 38% la 25%) dar finanțată, din raţiuni bu- 
getare, pe seama populaţiei. Această finanţare s-a realizat 
prin „uniformizarea““ la 19% a cotelor de TVA, care a însem- 
nat coborârea impozitării la majoritatea „fizică“ a produ- 
selor şi serviciilor, dar ridicarea puternică a impozitării la 
produse şi servicii cu pondere financiară precumpănitoare 
(aproape 2/3) în consumul populaţiei (respectiv de la 11% 
la 19% în cazul unor mărfuri alimentare şi chiar de la zero 
la 19% în cazul energiei electrice şi termice casnice). 
Această uniformizare, care a pus pe acelaşi plan de impo- 
zitare şi pâinea şi bijuteriile, a făcut cât de cât comestibil 
pentru FMI programul Isărescu, întrucât era o generalizare 
a neutralității, mult cântate de către instituția de la 
Washington, a finanțelor publice. Pentru că altfel progra- 
mul Isărescu, dincolo de inversarea secvenţelor în politica 
economică din reţetarul FMI, acorda şi un tratament privi- 
legiat impozitării profiturilor obţinute din activităţi de ex- 
port, facilitate respinsă de FMI ca generând distorsionarea 
pieţelor, dar pe care guvernul miza — şi s-a văzut că a fost 
corect! — pentru extinderea exporturilor şi deci sprijinirea 
pe pieţele externe în vederea creşterii economice. 

Pe baza acestui program s-a putut încheia un nou 
aranjament cu FMI. Care, într-o măsură cu mult mai mare 
decât cele anterioare, a ajuns la concret, coborând în eco- 
nomia reală şi încercând să identifice soluţii pentru pro- 
bleme de fond ale acesteia, precum datoriile la nivelul 
companiilor din domeniul utilităţilor şi serviciilor publice 
sau politica salarială în funcţie de performanțe — şi nu cele 
cărora FMI le atribuie, în mod curent, dar oarecum artifi- 
cial, prioritate, precum stăpânirea inflaţiei sau controlarea 
cursului valutar. care sunt de fapt derivate şi care nu pot fi 
rezolvate prin terapii monetare la nivel macroeconomic 
dacă nu se produc în prealabil schimbări de bază, la nivel 
microeconomic, adică în întreprinderi. 

In respectivele privinţe, soluţiile erau, evident, mult 
mai complicate decât reţetarele clasice de stăpânire a infla- 
tiei şi controlare a cursului de schimb prin mijloace mone- 
tare. Şi atât guvernul român, cât şi FMI nu aveau formule 
miracol nici pentru creşteri ale randamentelor în economie 
şi cu atât mai puţin pentru întăriri ale disciplinei financiare 
care să oprească neonorările în lanţ ale obligaţiilor de 
plată. 

Totuşi guvernul Isărescu a obținut o firavă recupe- 
rare economică, extrem de importantă însă după trei ani 
consecutivi de cădere, şi o serioasă expansiune a exportu- 
rilor, din păcate pe articulaţia, perdantă pe termen lung, a 
structurii tradiţionale a acestora, dar desigur unica pe care 
se puteau înregistra creşteri pe termen scurt. 


17.4. Cheia — dozele mici 


La revenirea la guvernare în anul 2000, PDSR a 
arătat că are în intenţie alte rețete, ținând cont tocmai de 
situaţia economiei, care ajunsese la anumite echilibre, dar 
după ce se subțiase rău de tot. Nu sunt, de fapt, rețete de 
inspirație proprie. Au fost aplicate chiar în Occident, şi 
încă decenii la rând. Nu mai sunt, într-adevăr, aplicate de 
vreo 15-20 de ani, dar trebuie subliniat că au fost abando- 

nate când Occidentul a intrat într-o altă fază de dezvoltare, 
în timp ce au reprezentat un mare succes în faza de decolaj 
spre dezvoltarea modernă postbelică. Occidentul nu-şi 
poate despărţi de aceste reţete prosperitatea actuală. Şi 
rămâne o problemă deschisă dacă respectivele reţete tre- 
buie definitiv îngropate, în măsura în care stadiul econo- 
miilor în tranziţie este mai apropiat, nu de cel actual, ci de 
cel de-acum 40-50 de ani al economiilor occidentale. 

Potrivit acestor rețete, cheia este creşterea econo- 
mică şi, pentru că unu şi cu unu fac doi, aceasta înseamnă 
creşterea investiţiilor şi creşterea consumului. Dacă nu 
există resurse, acestea trebuie în parte aduse din afară şi în 
parte generate monetar din interior prin mecanismele, alt- 
fel cunoscute, de stimulare economică. Deci, în această 
concepţie, este nevoie nu numai de un deficit de cont cu- 
rent extern (adică de un consum net de resurse externe), 
dar şi de un deficit în bugetul de stat şi, în ultimă instanţă, 
de o deloc redusă inflaţie. Care, la un loc, să furnizeze, 
chiar dacă în parte artificial, resursele pentru sporirea in- 
vestiţiilor, singurele care pot crea noi resurse reale, şi pen- 
tru creşterea consumului populaţiei, căci, în această con- 
cepție, salariile şi pensiile trebuie majorate, chiar peste po- 
sibilităţile economiei, pentru a stimula cererea. 

Deci, rezumând, această concepţie mizează pe stimu- 
larea cererii pentru inducerea creşterii economice, care, 
odată obţinută, ar oferi o bază şi pentru absorbţia şi poto- 
lirea treptată a inflației. Nu este greu de sesizat că există o 
totală contradicție între această abordare şi reţetele FMI 
care vizează cu prioritate jugularea inflației, tocmai pe 
baza comprimării cererii şi reluarea, numai după aceea, a 
procesului creşterii economice. 

In virtutea concepției menţionate, guvernul Năstase a 
pornit în trombă pe linia promisiunilor electorale de pro- 
tecție socială precum şi pe linia stimulării, de asemenea 
promise, a economiei (facilităţi pentru întreprinderile mici 
şi mijlocii, menţinerea administrativă în chingă a preţurilor 
la energie, subvenţii deghizate acordate unor întreprinderi 

de stat neperformante). Finanţarea măsurilor în aceste di- 
recţii s-a făcut pe seama majorării deficitului bugetar şi 
îndeosebi a creşterii îndatorării externe. Impulsul dat astfel 
consumului şi investiţiilor a mărit cadenţa creşterii econo- 
mice, care, la parametri mai scăzuţi. era oricum prevăzută, 
economia românească aflându-se pe valul unei recuperări 
după prelungita cădere. Numai că rapid — practic în numai 
câteva luni — au fost sensibil afectate echilibre principale 
din economie, realizate anterior cu greu şi, e drept, prin 
tehnica FMI de restrânperi. Este vorba de echilibrul buge- 
tar şi mai ales de cel extern. deficitul comercial şi cel al 
contului curent ieşind rău de tot în decor. Cel mai grav, 
creşterea economică a fost susținută printr-o explozivă 
sporire a arieratelor. În asemenea condiţii, un acord cu FMI 
devenea practic imposibil. Şi realizând inconvenientele, pe 
care nu şi le putea permite, ale unui eşec în negocierile cu 
FMI, guvernul Năstase şi-a limitat masiv pe parcurs exu- 
beranţele începuturilor, un acord cu FMI devenind posibil 
pe articulaţia parametrilor pentru 2002, care — de la defi- 
citul bugetar strâns până la politicile salariale prudente şi 
de la reducerea arieratelor la restrângerea deficitului de 
cont curent — sunt de fapt cei ai FMI, ceea ce şi explică 
acceptul instituţiei de la Washington pentru un nou aran- 
jament stand by, încheiat cu guvernul Năstase în octombrie 
2001. De fapt, guvernul Năstase a dat sever înapoi de la 
reţetele proiectate iniţial, schimbând macazul în politica 
economică. 

În căutarea justificată a unor alternative la formulele 
din păcate nu de succes ale FMI nu trebuie părăsit terenul 
realităţii. Alternativa la formulele FMI nu înseamnă pier- 
derea echilibrului fragil obținut prin aceste formule. Ar fi 
o bătaie de joc la adresa populaţiei care a suportat povara, 
pentru că, odată aruncat în aer acest echilibru precar, ar 
trebui, la scurt timp, să se declanșeze o nouă acţiune spre 
a-l redobândi. 

In formula dorită, de a se asigura echilibrul econo- 
mic prin creştere şi nu prin restrângere, cheia succesului o 

constituie dozele mici în stimularea cererii interne. Dozele 
mari compromit totul. Cu consecinţele de rigoare! Care 
sunt cu atât mai grave într-o ţară în care disciplina finan- 
ciară este încă doar un proiect, şi nu o realitate. 

Alternativă la programele FMI nu o pot reprezenta 
nici împrumuturile externe fără noimă, care ar risca să 
aducă României din nou pe cap un deficit extern 
nefinanţabil şi pacostea de a fi reameninţată de colaps. 

România are nevoie într-adevăr de o alternativă la 
programele FMI, dar de una extrem de serioasă și realistă, 
care să treacă treptat, încet dar solid, la necesara şi din 
păcate neglijata până în prezent construcţie, dar care, în 
nici un caz, să nu arunce în aer echilibrele fragile ce au fost 
obţinute până acum cu sacrificiile a milioane de români 
nevoiaşi, care au dus greul! 

O reluare a politicii economice în maniera '92-'96 nu 
mai este nici dezirabilă, nici posibilă. După ani de subţiere 
economică, resursele s-au împuţinat şi posibilităţile de a 
forţa « dilatarea » lor au scăzut. Bugetul este atât de tensio- 
nat încât devine mereu mai greu a-i pretinde resurse. lar 
guvernul nu mai dispune de banii de atunci ai băncilor de 
stat, atâtea din acestea fiind scoase din joc de falimente sau 
privatizări. Orice încercări de forţare a resurselor nu numai 
se văd, dar se şi simt imediat. 

Interesantă şi importantă este schimbarea de optică a 
FMI intervenită o dată cu reintrarea la guvernare a PDSR. 
In negocierile cu România, FMI a cedat, într-un fel, Băncii 
Mondiale rolul de antemergător. Astfel condiţionările se 
răstoarnă: ajustările structurale convenite de Banca Mon- 
dială cu guvernul român devin premise ale programelor de 
macrostabilizare preconizate de FMI, şi nu invers precum 
în toată perioada postdecembristă. S-ar părea că, după ani 
ŞI ani, instituţiile financiare de la Washington au înţeles în 
sfârşit că, în cazul economiei româneşti, dacă nu cumva și 
în cazul altor ţări, programele monetare şi bugetare sunt 
exerciţii degeaba dacă nu sunt prefaţate sau măcar însoţite 
de restructurări în economia reală. Consecința schimbării 

de optică ar fi că finanțarea de la Banca Mondială şi 
Uniunea Europeană n-ar mai fi condiţionată strict de unda 
verde pe care o oferea doar acordul cu FMI în materie de 
macrostabilizare, dar guvernul român nu mai are pe unde 
scoate cămaşa: ori restructurează economia reală, ori nu 
mai poate conta în nici un fel pe girul pentru finanţarea 
externă. Oricum, nu se mai poate ascunde în spatele unor 
măsuri sau chiar realizări în economia monetară cu care se 
pot obține certificate de pe la FMI dar care, în lipsa restruc- 
turării, nu au decât un impact pasager pentru economie. 
Ţintele de inflaţie şi curs valutar nu scad în im- 
portanță, dar devin ceea ce reprezintă de fapt: derivate din 
schimbări în economia reală şi nu pârghii, ce s-au dovedit 
iluzorii, de a determina aceste schimbări. Iar cu un preala- 
bil în domeniul restructurării şi programele preconizate de 
FMI în materie de macrostabilizare au alte şanse de reuşită. 
Guvernul Năstase este în acelaşi timp şi cel ce 
beneficiază şi cel strâns de gât de această schimbare din 
partea organizaţiilor financiare internaţionale, care, deşi nu 
înseamnă şi resurse pentru realizarea restructurării, aşază 
în ordinea firească a lucrurilor raporturile restructura- 
re-macrostabilizare şi, prin însuşi acest fapt, poate fi un 
element pozitiv pentru economie și scoaterea ei din cercul 
vicios în care intrase, între altele şi din cauza punerii 
căruţei macrostabilizării înaintea cailor restructurării. 


Capitolul 18 


Arieratele — un ban mai periculos decât 
inflaţia 


În condiţiile crizei de resurse care s-a resimţit mereu 
şi mereu mai profund în economia românească, inflaţia a 
devenit, se poate spune deschis, deşi nu prea se recunoaşte 
acest lucru, supapa de evitare a exploziilor sociale şi chiar 
a celor economice. Insă, evident, în acest mod, economia, 
neschimbată la bază, s-a tot mutat, de la an la an, la un alt 
palier, mai înalt, de prețuri. Dacă deficitul de cont curent 
extern. astfel spus consumul net de resurse externe, creşte, 
inflația se poate tempera. dacă, dimpotrivă, acest consum 
scade. România fiind nevoită să facă plăţi nete în contul 
datoriei externe, cum a fost situaţia în 1999, atunci inflaţia 
nu poate fi scăzută, dacă nu chiar se reinflamează! Dacă, 
prin constrângeri pe consum şi investiţii, se persistă totuşi 
în încercarea de a gâtui inflaţia, ori nu se mai achită inte- 
gral şi la timp salariile şi pensiile, ori economia reală îşi 
creează, pentru supravieţuire, un alt ban şi mai artificial şi 
mai periculos decât inflaţia însăşi: arieratele, adică dato- 
riile neonorate. Din păcate, un cerc vicios! 

Datoria neonorată pe care o reprezintă aricratele 
există peste tot în țările lumii. Aceasta este însă explozivă 
în România, devenind o problemă, pentru că a ajuns deja 
fabuloasă, reprezentând echivalentul aproape al unei jumă- 
tăți din valoarea PIB. O datorie cu atât mai periculoasă cu 
cât nimeni nu ştie cum aceasta va declanşa practic incen- 
diul cu care ameninţă şi, deci, nici modalitatea prin care o 
inflamare ar putea fi eventual prevenită, pentru că nu este 
o datorie către străinătate, a cărei neplată la timp se ştie 

cum poate duce la colaps, ci, un fel de datorie a economiei 
româneşti către ea însăşi, un fel de datorie a tuturor către 
toți, care s-a înscăunat treptat şi a cuprins aproape toţi 
agenţii economici, după care a ajuns şi în rândurile persoa- 
nelor fizice. O datorie care creşte într-o veselie tocmai pe 
măsură ce sunt aplicate mai abitir programe de constrân- 
peri destinate tocmai a contracara arieratele, precum au 
fost programele recomandate de FMI şi Banca Mondială 
guvernelor de la Bucureşti. 

In termeni financiari, această datorie neonorată 
poartă numele de arierat întrucât se consideră a fi o plată în 
întârziere. Datoria este o stare financiară normală. Este 
asociată creditului, fară de care nu se poate concepe func- 
ționarea economiei. Arieratul nu este o stare normală pen- 
tru că reprezintă o datorie restantă, adică ajunsă la sca- 
denţă, dar neplătită. Un arierat (de pildă un consumator 
industrial nu-și plăteşte factura de electricitate) provoacă 
un alt arierat (compania de electricitate nu-şi plăteşte furni- 
zorul de cărbune), creându-se un lanț al slăbiciunilor care 
se înfundă în bugetul statului. Toţi cei prinşi în blocajul de 
plăţi caută să iasă nemaiplătindu-şi obligaţiile financiare la 
buget. Arieratele la buget constituie mijlocul predilect 
întrucât, în timp ce plăţile către furnizori sunt, plăţile către 
buget nu sunt o condiţie a actului de producţie, în plus 
urmând a fi făcute doar după încasarea veniturilor. In 
vreme ce furnizorul poate recurge la condiţionări prin neli- 
vrări viitoare, statul, în actualul stadiu legislativ, nu are nici 
o pârghie reală de coerciţie. Majorările şi penalităţile de 
întârziere sunt ignorate de rău-platnici la fel ca arieratele 
de bază. În România. arieratelor la buget ar trebui să li se 
găsească un alt nume, pentru că nu sunt plăţi în întârziere, 
ci plăţi care nu vor fi făcute niciodată. Arieratele consoli- 
date practic pe veci există pentru că în România întreaga 
legislaţie este favorabilă debitorilor şi nu creditorilor, cum 
ar fi normal. lar cel mai slab situat creditor în ce priveşte 
posibilităţile de recuperare este statul. Să nu ne mirăm că 
grosul arieratelor se deplasează către buget. Cu un noian de 

neîncasări din partea debitorilor, bugetul de stat intră şi el 
în cercul vicios, nemaiîndeplinindu-şi funcţiile normale, 
întârziind plăţile salariale, reducând relativ sau chiar abso- 
lut alocaţiile pentru sănătate, educaţie, cultură, ordine pu- 
blică şi apărare naţională. 


18.1. Diversiunea «blocajul financiar» 


In România, acumulării de arierate, pe ansamblul 
economici, i se spune diversionist blocaj financiar. Diver- 
sionist, pentru că fenomenul este prezentat oficial ca un fel 
de nenorocire fără responsabili, ci doar cu victime, sau 
chiar ca un subprodus implacabil al tranziţiei, dacă nu şi 
mai şi, al reformei în sine! Se caută a se ascunde sub ase- 
menea formule realitatea că este un instrument de transfer 
de resurse financiare de la populaţie şi activităţile profita- 
bile către activităţile neviabile, neperformante, fapt pus în 
evidență de absenţa oricărei încercări serioase de a i se 
pune capăt sau măcar o frână. Nu există agent economic 
neperformant care să nu-şi prezinte situația dezastruoasă 
ca fiind din cauza „blocajului financiar“, invariabil evo- 
când cât are de primit dar uitând să precizeze şi cât are de 
dat! 

„Blocajul financiar“ este o încurcătură de plăţi deli- 
berată sau, mai precis, care, cel puţin pentru început, a fost 
lăsată deliberat să se producă prin acceptarea de datorii 
nerestituibile între întreprinderile de stat. Concret: între- 
prinderile de stat au fost lăsate să contracteze datorii — fie 
că este vorba de aprovizionări fără plată de la alte între- 
prinderi de stat, fie de împrumuturi de la bănci de stat — 
deşi se ştia că nu vor exista resurse pentru restituirea aces- 
tor datorii. Nu este vorba de întârzieri sau restanţe de 
plată, ci de plăţi fără şanse de a fi făcute vreodată. Nici 
unui rău-platnic de stat nu i se cere un acreditiv de la ban- 
că, în cazul unei comenzi, adică o certificare asupra dispo- 
nibilităţilor sale reale din cont. Impotriva nici unui rău- 
platnic de stat nu se deschide execuţie silită decât cel mult 

de formă. De altfel, întreprinderile de stat sunt practic 
scoase de sub jurisdicția legii falimentului. Astfel că un 
rău-platnic a făcut din creditorii săi alţi rău-platnici şi de 
aici încurcătura de plăţi în lanţ. Agenţii economici privaţi 
n-au avut decât să-i imite pe cei de stat şi, pe baza hazar- 

dului moral — „de ce ei şi nu şi noi!“ —, au trecut şi ei, într-o 
proporţie mereu mai mare, în rândurile generatorilor de 
„blocaj financiar“. 

Este regretabil că abia în anul 2000 căutarea unor 
soluţii pentru arieratele acumulate în economie a ajuns să 
reprezinte problemă de fond în negocierile dintre guvernul 
român şi FMI. Guvernele de la Bucureşti au tot urmărit să 
scape de discuţii la obiect pe această temă, încercând mai 
degrabă să paseze pentru un viitor nedefinit conturarea 
unor soluţii, în loc să ceară experţilor FMI asistenţă în 
rezolvarea problemei pe baza experienţei internaţionale în 
domeniu. Această poziţie a fost adoptată pentru că aşa- 
numitul « blocaj financiar » — respectiv lanţul de arierate — 
a constituit instrumentul prin care au fost menţinuţi în 
viaţă, practic pe bani publici, marii perdanți din economie, 
în primul rând de stat, dar nu numai. Dar nici FMI nu prea 
a acordat atenția cuvenită problemei arieratelor — care la 
bază este economică şi nu financiară — nu numai concen- 
trându-se asupra unor probleme din economia monetară, 
dar, încă şi mai rău, chiar crezând că. în ultimă instanţă, 
constrângerile din acest spaţiu, pe care le-a recomandat şi 
care caută să juguleze inflația, să stabilizeze moneda şi să 
restrângă creditul, vor diminua implicit şi arieratele. Nu 
s-a întâmplat nicidecum aşa! 

Ba, dimpotrivă, se poate spune că tocmai programul 
prescris de FMI a condus — direct prin comprimarea dra- 
conică a cererii interne şi indirect prin căderea PIB — la 
exacerbarea acestor arierate în ultimii ani ai deceniului 
trecut, în urma solicitării de reducere concomitentă a defi- 
citului bugetar, a deficitului cvasifiscal (adică a angaja- 
mentelor de bani publici pentru structuri de stat, dar care 
nu apar direct în buget) şi mai ales de scădere severă a defi- 

citului de cont curent extern (altfel spus a consumului net 
de resurse externe). 

Constrângerilor de plată, sporite dintr-o dată fabulos, 
economia reală le-a răspuns prin creşterea la fel de fabu- 
loasă a neonorărilor de plăţi. Resursele atrase de agenții 
economici. inclusiv privaţi, s-au transformat treptat din 
datorii în datorii restante, adică arierate. Și. din păcate, o 
tot mai mare parte în arierate la bugetele publice. Ariera- 
tele pe ansamblul economiei au crescut de la 36,3% echi- 
valent PIB în 1996 la aproape 45% echivalent PIB în anul 
2000. Dependenţa de datorii a agenţilor economici a cres- 
cut substanţial. Raportul capital propriu/datorii era de 1.4 
în anul 1996 ajungând însă în anul 2000 la 0,6, deci apelul 
la îndatorare crescând de peste două ori şi devenind mai 
important decât recursul la capitalul propriu pentru desfă- 
şurarea activităţii agenţilor economici. Şi, pentru a face 
față constrângerilor, agenţii economici pe ansamblu au 
transformat aproape 38% din datorii în arierate de la numai 
32% în anul 1996. Bugetele publice au ajuns să contabili- 
zeze 22% (faţă de 19%) din totalul plăţilor restante, pre- 
luând practic scăderea arieratelor către bănci, care aproape 
au încetat de fapt să mai crediteze economia reală. Cre- 
ditorul de ultimă instanţă pe care îl reprezintă bugetul de 
stat a ajuns atât de împovărat cu creanţe pe care nu le va 
mai încasa niciodată încât nu mai poate juca un rol motor 
în economie. 

S-a probat, pentru a pune punctul pe i, că, de fapt şi 
de fapt, fără măsuri prealabile sau măcar concomitente, cu 
fundamentare economică dar de natura administrativă, în 
economia reală, aceasta va răspunde la orice val de 
constrângeri bugetare şi monetare înainte de toate printr-o 
exacerbare a arieratelor. Este ultimul ban de care poate 
beneficia economia reală. Un ban la fel de artificial ca şi 
banul inflaționist, dar mai păgubos şi mai periculos. 

18.2. Contaminarea persoanelor fizice 


La acest răspuns al economiei reale, trebuie adău- 
pată sărăcirea profundă a populaţiei care a generat mereu 
mai multe neplăţi către utilităţile publice, din cauza faptu- 
lui că factura energetică a ajuns mai mare decât câştigurile 
din salarii şi pensii ale atâtor familii. Ca urmare, fenome- 
nul arieratelor s-a extins şi în rândurile persoanelor fizice, 
contaminate şi ele de „blocajul financiar“. 

Creşterea exorbitantă a tarifelor la utilităţile publice, 
care este rezultatul transferului asupra consumatorilor al 
tuturor problemelor furnizorilor monopolişti ai acestora 
(de la ineficienta activităţii interne până la neîncasările din 
partea rău-platnicilor), au oprimat încet, încet consumul 
populaţiei. Este de acum evident că oricât ar creşte tarifele, 
populaţia ca ansamblu nu poate plăti mai mult şi monopo- 
lurile din utilităţile publice nu pot spera de fapt să încaseze 
mai mult de la populaţie. Cercul vicios se va accentua. 
Consumul populației se va reduce în continuare, deşi a 
ajuns la limita ruşinii pentru o ţară civilizată. Monopolurile 
din utilităţile publice vor avea de ales între a fi groparii 
liniştii sociale şi a accepta tot mai mult arierate în raportu- 
rile nu doar cu întreprinderile, ci şi cu populaţia. 

Evident în aceste condiţii este de aşteptat o creştere 
şi nu o reducere a arieratelor. Totuşi FMI presează pentru 
o reducere a acestora de către guvernul român, dar rămâne 
un mare semn de întrebare dacă abordările în privința redu- 
cerii arieratelor vor da rezultate sau dacă sunt, sau nu, chiar 
realiste. Pentru că datele economice arată că agenţii econo- 
MICI ŞI populaţia nu pot plăti mai mult decât plătesc, trans- 
formând în arierate orice constrângere suplimentară. De 
aceea, o reducere rapidă şi semnificativă a arieratelor este 
o iluzie. Ştergerea aşa-numitelor „datorii istorice“ — îndeo- 
sebi a unor majorări şi penalităţi de întârziere — pentru 
anumiţi agenţi economici, ca un cadou făcut de stat, este 
evident doar o falsă scădere a arieratelor, pentru că îi încu- 

rajează şi pe bun-platnici să devină rău-platnici. Singura 
soluţie este pe termen lung şi se află într-o combinaţie între 
operaţionalizarea instituţiei falimentului şi obţinerea unei 
creşteri economice susținute, care să mărească treptat ca- 
pacitatea de plată în economie. Altfel, totul va fi acelaşi 
cerc vicios de până acum. 


18.3. Nodul gordian al pierderilor din exploatare 


Poate surprinzător, dar din totalul sumelor blocate, la 
sfârşitul anilor "90, circa 45% erau localizate la nivelul 
sectorului privat. Această situaţie nu există de azi de ieri şi 
nu este câtuşi de puţin specifică doar perioadei de după 
1997, când, în politicile economice, monetare valutare şi 
comerciale, au intervenit menţionatele constrângeri majore 
pentru agenţii economici. A apărut, încă din 1994 şi s-a 
menţinut practic în pas cu extinderea acestui sector de 
atunci şi până în prezent. Constatarea este descurajatoare, 
putând lăsa loc concluziei că, în România, nici măcar dez- 
voltarea sectorului privat în general şi, în particular, pri- 
vatizarea nu constituie soluţii pentru relele profunde din 
economie. 

Să observăm că, în statisticile privind „blocajul 
financiar“, alcătuite din punctul de vedere al datornicilor 
pe forme de proprietate, poate fi întâlnită gruparea „pro- 
prietate mixtă“. Faptic este vorba de întreprinderi cu capi- 
tal majoritar de stat la care există participaţii private în 
urma programului de privatizare în masă. Evident, acestea 
sunt „mixte“ doar cu numele şi ar trebui adăugate la „pro- 
prietatea de stat“ (formată din regii autonome, companii 
naţionale şi societăţi comerciale cu capital integral de stat). 
Dar, în unele cazuri, urmărirea separată a rezultatelor lor 
financiare — practic cele mai proaste — oferă concluzii de 
interes. Adăugând însă proprietatea mixtă la cea integrală 
de stat, sectorul de stat îşi capătă locul prioritar, din ima- 
ginea curentă, în totalul «blocajului financiar». 

Ponderea oricum mare - tulburător de mare — a sec- 
torului privat în totalul «blocajului financiar» reclamă o 
analiză cât de cât cuprinzătoare. 

Potrivit statisticilor, în anii 1999-2000, sectorul pri- 
vat a avut o contribuție de circa 62% la PIB. Dar prezenţa 
ucestuia este consemnată îndeosebi în ramuri în care acti- 
vitatea se poate desfășura cu capital mic, cu dotări reduse 
de echipamente (comerţ, servicii, agricultură de subzisten- 
|ă). Ponderea sectorului privat în totalul capitalului social 
pe economie este de altfel derizorie: nici 1/3. În industrie, 
care rămâne ramura ce face jocurile în economie, ponderea 
sectorului privat (atât în cifra de afaceri cât şi, ce să mai 
vorbim, în capitalul social) este marginală. 

Decapitalizarea generală din economie este şi mai 
acută în sectorul privat. Fondurile de finanţare sunt absolut 
modice şi apar ceva mai importante ca pondere în capitalul 
propriu al agenţilor economici privaţi doar prin comparaţie 
cu capitalul lor social miniatura! (sute de mii de agenți 
economici privaţi au lucrat practic cu un capital social de 
100 000 lei, capital ce numai din 1998 a fost mărit obliga- 
toriu la o sumă în esenţă tot mică, de 2 000 000 lei). Ca 
atare, sectorul privat nu poate lucra decât cu aport masiv de 
resurse atrase, care nu întâmplător ajung în cazul acestuia 
să întreacă de 4-5 ori capitalul lor social. In mod obiectiv, 
în fiecare moment. la o rată scăzută de capitalizare proprie 
(capitalul social plus fonduri de finanţare constituite prin 
acumulări din profit), trebuie să se bazeze pe o îndatorare 
extinsă (faţă de bănci, furnizori, buget etc.). Că obligaţiile 
ce apar sunt sau nu exigibile, asta este o altă problemă. 
Dar, până la o viitoare şi evident greu realizabilă creştere a 
ratei de capitalizare proprie, îndatorarea masivă trebuie să 
existe ca o condiţie de funcționare. f 

Concluzia este destul de evidentă. Incă preponderent 
în economie, şi îndeosebi în industrie, ca ramură cu impact 
copleşitor, sectorul de stat, în special prin faptul că mono- 
polizează utilităţile publice şi principalele aprovizionări, 
face în continuare legea. Prin poziţiile deţinute deocamdată 

— în creştere dar nu în verigile hotărâtoare — sectorul privat 
nu a întrunit încă „masa critică“ pentru a influenţa decisiv 
şi cu atât mai puţin pentru a impune regulile de piaţă în 
economie. In plus, o bună parte din sectorul privat este 
constituită în sistem parazitar pe lângă sectorul de stat, 
neavând interes în eliminarea celui din urmă pentru că ar 
trebui să supravieţuiască dificil, în regim concurential, şi 
nu fără griji ca în prezent. În asemenea condiţii, sectorul 
privat nu numai se contaminează de la sectorul de stat, dar 
şi urmăreşte chiar deliberat a-i copia comportamentul. la 
adăpostul faptului că guvernările continuă tratamentul 
preferenţial acordat acestuia din urmă. Să nu ne mirăm 
astfel că şi agenţii economici privaţi amână şi iar amână — 
atât de adesea la calendele greceşti — onorarea obligaţiilor 
lor către alți agenţi economici privaţi şi îndeosebi către cei 
de stat, în măsura în care însăşi trezoreria statului se arată 
neputincioasă în colectarea de la agenţii economici de stat 
a impozitelor şi taxelor datorate de aceştia bugetului. 
Totuşi sectorul privat nu este mai rău-platnic decât 
cel de stat în România. Şi aceasta pentru că sectorul privat 
este singurul care mai realizează activităţi profitabile. 
Peste 3/4 din profitul net din economia națională provine 
din sectorul privat. Dar, în condiţiile constrângerilor din 
ultimii ani ai deceniului trecut, au crescut fabulos şi pier- 
derile nete în sectorul privat, care au ajuns să reprezinte 
44% din totalul pierderile nete pe economia naţională. Cu 
toate acestea, sectorul privat, deşi a fost nevoit să-şi spo- 
rească rata îndatorării în aceşti ani, a transformat în arierate 
din datoriile totale chiar o parte mai mică decât anterior 
(27% în 1999 faţă de 31% în 1996). Din ce are de plătit, 
sectorul privat achită cu chiu cu vai o parte importantă la 
timp! Arieratele reprezintă în totalul datoriei o pondere 
mai scăzută. Deci, sectorul privat este mai bun-platnic 
decât sectorul de stat. Acesta din urmă, dacă a ajuns să 
facă o datorie, nu se mai încurcă: n-o mai dă înapoi, nici la 
termen, nici după termen. Sectorul de stat a ajuns să „con- 

As 


vertească 
în 1996. 

Datele statistice centralizate pe creditori arată că, în 
timp ce datoriile către furnizori şi-au păstrat practic pon- 
derea, a scăzut dramatic cota datoriilor către bănci, întrucât 
sectorul bancar a subţiat draconic creditarea economiei 
reale. Bugetele publice, care închid cercul, au preluat po- 
vara. 


în arierate peste 45% din datorii, faţă de 35% 


Practic, economia, în nici unul dintre segmentele ci, 
nu a fost capabilă să preia şocul schimbărilor de anvergură, 
ale politicilor economice de la începutul anului 1997: 
transparentizarea subvenţiilor ascunse, încetarea desfacerii 
sub costuri a energiei electrice şi termice, abandonarea sus- 
tinerii artificiale a cursului valutar, restrângerea considera- 
bilă a deficitului bugetar şi cvasifiscal, liberalizarea comer- 
tului exterior prin reduceri masive ale unor taxe vamale. 

În mod concret, replica diferitelor segmente din eco- 
nomie a fost de a încerca ieşirea din constrângeri pe acolo 
pe unde veriga se dovedea mai slabă din punctul lor de 
vedere. 

Răspunzând retragerii băncilor din implicarea în 
economia reală, sectorul de stat a dat iama în buget şi l-a 
lovit în moalele capului: în condiţiile creşterii pe ansamblu 
a datoriilor sale, cota celor la buget aproape s-a dublat 
trecând de jumătate din total. Cu alte cuvinte. sectorul de 
stat a apelat masiv, prin neplata impozitelor şi taxelor 
curente, la creditul fiscal şi nu a pregetat să convertească o 
bună parte din aceste obligaţii la buget în arierate. 

Sectorul privat a recurs la creditul comercial, accen- 
tuând neplăţile către furnizori, căci către alți creditori nu i-a 
dat mâna! In totalul datoriilor sale, cele la furnizori şi-au 
sporit cota spre jumătate din total în aceeaşi perioadă. Sec- 
torul privat nu-şi permite mari restanţe la bugetul de stat 
(care, deşi în creştere, nu reprezintă nici 10% din totalul 
arieratelor sale). 

O situaţie absolut inadmisibilă din toate punctele de 
vedere există în cazul aşa-numitei „proprietăți mixte“, care 

a ajuns să-şi transforme în plăţi restante peste 57% din 
datorii, față de numai 32% în 1996. De mirare însă nu este. 
Aceste întreprinderi cu capital de stat (unde, la adăpostul 
ambiguităților legislative şi instituţionale, reprezentantul 
statului-patron a făcut doar pe acţionarul şi nu pe pro- 
prietarul) nu au de fapt stăpân. Echipa managerială nu are 
nici o răspundere şi nici în faţa cui să trebuiască a da so- 
coteală. Privatizarea în masă, care le-a schimbat în 
principiu structura capitalului, s-a dovedit un simulacru de 
privatizare, care a făcut mai mult rău decât bine, diluând 
autoritatea proprietarului şi slăbind gestiunea. In sfârşit, 
dar nu în ultimul rând, se evidenţiază, în cazul acestor 
întreprinderi, rolul nefast al promisiunilor de ştergere şi 
eşalonare de datorii restante în perspectiva privatizării 
(condiţii în care nu se mai plăteşte aproape nimic din 
datorii). Intre 1996 şi 1999 pierderile nete ale acestor 
societăţi au crescut fabulos, de 3,6 ori, dependenţa lor de 
îndatorare s-a majorat de 3,8 ori iar, în raport cu capitalul 
propriu. plăţile restante au sporit de 6,7 ori. Situaţia finan- 
ciară a acestor întreprinderi — în principiu privatizabile, 
unele chiar oferite spre privatizare — este dramatică. Datele 
contabile pun în lumină că, şi dacă și-ar încasa toate 
creanțele, capacitatea lor totală de plată n-ar depăşi 40% 
din cuantumul global al datoriilor lor. 

Sectorul de stat este mai rău-platnic decât sectorul 
privat nu dintr-o răutate a sa deosebită, ci pentru că, pur şi 
simplu, înregistrează pierderi din exploatare mult mai 
mari. Pierderile brute din exploatare reprezintă din totalul 
sumelor blocate peste 50% în sectorul de stat, dar nici 20% 
în sectorul privat. Aceste cote spun aproape totul. In fond 
şi la urma urmei, de la pierderile din exploatare, adică din 
activitatea curentă, pleacă plăţile restante, proliferând apoi 
în lanţ, aproape de la sine. Aceste pierderi constituie nu- 
cleul generator al «blocajului financiar», sursa din care 
porneşte acesta. O întreprindere care nu înregistrează pier- 
deri din exploatare poate invoca eventual «blocajul finan- 
ciar» — respectiv neîncasarea creanţelor sau chiar povara 

penalităţilor la restanţe — pentru situaţia de insolvabilitate 
în care se află. Dar invocarea «blocajului financiar» în 
cazul unei întreprinderi ce înregistrează pierderi din 
exploatare este nimic altceva decât o diversiune. 

Ceea ce se evidenţiază fără echivoc este că economia 
românească nu va putea scăpa de proliferarea în continuare 
a «blocajului financiar» şi deci nu va putea ieşi din cercul 
vicios în care acesta o ţine decât dacă va fi atacat nucleul 
generator al blocajului pe care îl constituie pierderile. 
Constrângerile bugetare şi monetare întărite trebuie să se 
combine cu operaţionalizarea procedurilor de faliment 
pentru a putea scoate pur şi simplu din joc agenţii econo- 
mici care generează pierderi. Place, nu place, aste e! 


po 


Capitolul 19 


«Datorii contra acţiuni» — o schemă nu 
miraculoasă, dar de încercat! 


Sunt păreri că o contribuţie neneglijabilă la restrân- 
gerea arieratelor ar putea-o avea schemele de conversie a 
datoriilor în acţiuni. Aceste scheme, cunoscute sub for- 
mula „debt equity swap“, sunt larg folosite în economii de 
piaţă şi au operaţionalitate şi eficienţă în măsura în care cei 
implicaţi sunt deținători distincţi de drepturi de proprietate. 
Problema este că în România schema s-ar dori a fi aplicată 
în cazul creanţelor pe care statul însuşi (ca autoritate 
publică) le are de încasat de la întreprinderi proprietate de 
stat. 

Potrivit reglementărilor stabilite. statul este autorizat 
să-şi vândă creantele pe care le are de încasat de la între- 
prinderile chiar cu capital de stat, cumpărătorul putând ob- 
ține, în schimbul creanţelor preluate, acţiuni ale întreprin- 
derilor respective. Acţiunile deţinute de stat la întreprin- 
derile în cauză trec de la reprezentantul statului-patron 
(acum APAPS, fost FPS) la Ministerul de Finanţe (ca 
reprezentant al statului-autoritate publică), urmând ca 
acesta să devină şi debitor şi creditor. Şi deci, în mod 
direct, să-şi reducă poziţia de creditor păcălit, dacă va reuşi 
să-şi vândă altcuiva debitele. Prin această operaţiune se 
urmăreşte de fapt să se recupereze ceva la buget din ceea 
ce nu plătesc tocmai întreprinderile de stat, iar procesul de 
privatizare a acestora din urmă să fie stimulat. 

Promotorii schemei „datorii contra acţiuni“ insistă 
asupra reuşitei utilizării acesteia în unele ţări latino-ame- 
ricane, precum îndeosebi Argentina şi Chile. Faţă de cazul 

românesc există însă deosebiri nete. În acele ţări, schema a 
fost folosită pentru a se lichida o parte din datoria externă, 
ajunsă la cote copleşitoare, spre a se evita declararea în 
încetare de plăţi. Creditorii externi erau ei înşişi acut inte- 
resaţi în implicarea în schemă, pentru că îşi rezolvau în 
acest mod creanţe în a căror încasare altfel nu mai sperau. 

In România s-ar dori să se rezolve cu bani externi 
datorii interne, ceea ce reprezintă o mare diferență. banul 
extern neavând vreun interes anume de recuperare şi rămâ- 
nând a fi ghidat, într-o eventuală utilizare a schemei, doar 
de scopul de a obține profit, ceea ce reduce serios gradul 
său potenţial de implicare. 

Pentru a stimula implicarea banului extern, țările la- 
tino-americane menţionate au pus, de altminteri, la bătaie 
în ofertele concrete de conversiuni, masive pachete de 
acţiuni la întreprinderi cu potenţial de profitabilitate. Or. în 
România s-ar vrea ca, prin schema cu pricina, să se rezolve 
problemele tocmai ale întreprinderilor nerentabile, unele 
fără echivoc falimentare. 

Dacă este vorba, în cazul acţiunilor preluate, de 
întreprinderi rentabile sau cu perspective de profitabilitate, 
amatori se vor găsi mulţi, mai ales că vor interveni specu- 
latori obișnuiți ai pieţelor de capital, dispuşi oricând să 
cumpere ieftin, chiar cu risc, dacă există şanse de câştig 
serios. Dacă, în cazul acţiunilor preluate, este însă vorba de 
întreprinderi care funcţionează prost, cu mari pierderi şi 
arierate, trebuie să fie clar că speculatorii obişnuiţi ai pieţei 
de capital nu se vor înghesui şi, în situaţia în care va exista 
vreun amator, acesta va fi obligatoriu un investitor direct 
din chiar sectorul de activitate al întreprinderii, singurul 
care poate evalua dacă mai există şanse de reabilitare şi 
dacă o implicare merită riscul. 

Nu se poate a nu se constata că, de fapt, în cazul 
întreprinderilor nerentabile, se ajunge pe o cale mai ocolită 
în acelaşi punct al ofertei de privatizare directă către inves- 
titori strategici. 

Pe fond, problemele sunt aceleaşi şi deci şi şansele 
sunt cam tot aceleaşi. Totuşi, schema „datorii contra ac- 
țiuni“ merită a fi încercată, cel puţin pentru că vânzarea de 
către stat a creanţelor sale constituie, dacă este bine pusă la 
punct, o operaţiune mai simplă şi cu mult mai puţine 
complicaţii legale şi economice decât asumarea de către 
stat a unor ştergeri şi reeşalonări din datoriile debitorilor 
săi, ceea ce îi poate încuraja de fapt şi pe cei bun-platnici 
să devină rău-platnici, dacă tot ştiu că li se vor şterge şi li 
se vor reeşalona datoriile. Şi şansele operaţiunii de conver- 
siune vor creşte dacă nu vor exista cramponări în preţ. 
Pentru că însăşi esența mecanismului „debt equity swap“ 
este „discount“-ul. 

Utilizarea schemei în privatizarea Sidex Galaţi — prin 
conversiunea în acțiuni a unei părți masive din datoriile 
«istorice» ale combinatului şi preluarea acţiunilor cu un 
rabat substanțial de către cumpărătorul privat al acestuia — 
constituie un precedent salutar pentru eventuala privatizare 
a «găurilor negre» din economie. 

Cu atât mai stranie a apărut astfel împotrivirea FMI 
faţă de folosirea schemei în situaţia în care beneficiari 
privaţi ai unor credite externe obţinute cu garanţii ale sta- 
tului român nu-şi achită obligaţiile financiare şi este nevoit 
statul român să plătească! Din păcate, unul din cazurile 
clasice ale fenomenului postdecembrist de privatizare a 
profiturilor şi de naţionalizare a pierderilor, fenomen pe 
care unii glumeţi îl numesc capitalism, iar alţii totalmente 
Ipocriţi şi cinici încearcă să-l prezinte ca «economie de 
piață». Căci unii cu câştigurile, şi contribuabilul român cu 
pierderile! Cine s-a găsit însă să fie împotriva preluării de 
către statul român, în schimbul sumelor neplătite de 
debitor, a unor acţiuni de la acesta, cu obligaţia irevocabilă 
de a le scoate însă, într-o perioadă scurtă de timp, la vân- 
zare, prin licitaţie, către alți deținători de fonduri, oricum 
privaţi dacă privaţi erau cei ce nu şi-au putut onora plă- 
tile?! FMI! A făcut-o sub motivaţia că ar fi vorba de o eta- 
tizare! Care etatizare?! Ar fi fost vorba doar de schimbarea 

deţinerilor de acţiuni de la privaţi fără bani la privaţi cu 
bani sau de la privaţi care desconsideră statul român la 
privaţi care sunt gata să respecte statul român! Demersul 
IMI a pus instituţia de la Washington în postura dezono- 
rantă de apărător al unor interese altele decât cele ale 
economiei de piaţă. Şi, dacă interesele private pe care le-a 
apărat astfel FMI sunt străine, a însemnat că FMI a promo- 
vat un fel de «externalizare» a profiturilor şi o «interna- 
lizare» a pierderilor. Repatrierea liberă a profiturilor din 
afaceri este în regula economiei de piaţă, dar a profiturilor 
obţinute din activităţi de piaţă (fie acestea investiţii directe, 
fie chiar speculaţii la bursă) şi nu a unor câştiguri rezultând 
din mulgerea clientelară a statului român, în disprețul 
îndeosebi al micului contribuabil român care, transformat 
într-un fel de fraier cu brevet, îşi plăteşte cu conştiincio- 
zitate din sărăcia lui dările la stat! 


Capitolul 20 


Restructurarea — cenuşăreasa reformei 


Nevoia de restructurare în economia românească 
este în afara oricărei discuţii. Restructurarea este esenţa 
reformei pentru că, de fapt, reprezintă reforma la nivel mi- 
croeconomic, adică la baza economiei. Orice reformă la 
nivel macroeconomic, adică la suprafaţa economiei — re- 
prezentând crearea instituţiilor şi instaurarea regulilor eco- 
nomiei de piață, precum şi încercarea de plasare în 
echilibru a marilor agregate economice, de la inflaţie şi 
credit la masa monetară şi cursul valutar — riscă să fie com- 
promisă dacă nu este însoţită şi susținută de restructurare. 
Este. din păcate, exact cazul economiei româneşti, unde 
instituţiile economiei de piaţă rămân plăpânde, iar regulile 
economiei de piaţă doar pe hârtie, şi unde încercările de 
macrostabilizare se pierd una după alta pentru că restruc- 
turarea nu a făcut paşi semnificativi înainte. În absenţa 
restructurării este ca şi cum ar fi coafat şi iar coafat un ani- 
mal împăiat. 

Restructurarea înseamnă realocarea spre eficienţă a 
resurselor. De aceea restructurarea semnifică abandonarea 
producției fără piață, a producţiei cu pierderi, pentru că 
acestea nu reprezintă altceva decât irosire de resurse — 
energetice, materiale, umane, financiare —, resurse altfel in- 
suficiente. De aceea restructurarea înseamnă, fără îndoială, 
închiderea întreprinderilor producătoare de pierderi, care 
în mod obiectiv nu îşi pot achita obligaţiile financiare, 
constituind nucleul cercului vicios al arieratelor care blo- 
chează economia. Resursele eliberate astfel se cer dirijate 

spre activităţi care au piaţă şi care conturează şanse de 
rentabilitate. 

Rolul privatizării în acest proces de realocare a resur- 
selor dinspre ineficienţă spre eficienţă se evidenţiază de la 
sine. Este în logica proprietăţii private de a urmări profitul, 
de a deplasa resursele disponibile dinspre activităţi inefi- 
ciente înspre activităţi eficiente şi — fapt fundamental de 
subliniat — de a ieși din joc dacă realizarea acestor obiec- 
tive eșuează, căci nu există banul public care s-o susțină, 
ca în cazul celei de stat. Deci, prin privatizare există şansa 
nu numai de a se desfăşura activităţi mai eficiente pe an- 
samblul economiei, dar şi de a nu se mai irosi ban public 
în întreţinerea unor activităţi ineficiente. lată de ce priva- 
tizarea este parte integrantă a restructurării. 


20.1. Nu doar demolare, ci şi construcţie 


În mod absolut evident, restructurarea este un proces 
dichotomic. Ea nu poate însemna numai demolare, ci şi 
construcţie. Nu se abandonează activităţile nerentabile sau 
fără piaţă doar de dragul de a demola, ci pentru a crea alte 
activităţi competitive şi profitabile, care altfel nu ar avea 
disponibile resurse. 

Aceste considerente generale asupra restructurării 
indică foarte exact unde acțiunea guvernantilor postdecem- 
brişti a lipsit sau a fost insuficientă, cu urmarea că restruc- 
turarea este marea absenţă a tranziţiei româneşti. 

Pe vremea primelor guvernări Iliescu, dorindu-se în 
mod nerealist a păstra intact întregul eşichier industrial, 
s-au făcut ceva injecții de supravieţuire ici şi colo, pe unde 
au ajuns puţinele resurse, şi, tocmai din cauza puţinătăţii 
acestora, s-a eşuat într-un fel de frecție pe un picior de 
lemn. De fapt, încercându-se a se păstra întregul eşichier 
industrial s-a compromis întregul eşichier industrial, 
nereuşindu-se a se reabilita tehnologic cu adevărat măcar 
ceva. 

În anii coaliţiei țărănisto-liberalo-pediste s-a dat curs 
abordării FMI şi Băncii Mondiale în domeniu. Programele 
acestor instituţii insistă copleşitor pe latura de demolare a 
restructurării — s-ar putea spune chiar că rezumă întreaga 
restructurare la demolare, căci prioritate absolută are lichi- 
darea întreprinderilor cu pierderi —, neacordând nici un fel 
de atenţie laturii de construcţie, respectiv creării prin in- 
vestiţii a unei alternative economice, pentru a se pune ceva 
în loc, mai eficient. Or, experienţa a demonstrat fără echi- 
voc că, fără o asemenea punere a ceva în loc, nu se reali- 
zează nici obiectivul corect al lichidării întreprinderilor cu 
probleme, cu pierderi şi fără piaţă, întrucât oricine ar fi la 
guvernare se fereşte în asemenea condiţii de lichidări de 
întreprinderi, iar acestea se umplu între timp şi mai mult de 
datorii, ceea ce face restructurarea şi mai costisitoare şi 
privatizarea mai improbabilă. 

Restructurarea este un proces permanent şi general. 
Ea incumbă evident agenţilor economici. Nimeni din afara 
lor nu ar putea-o face mai bine decât ei înşişi. Intr-o econo- 
mie de piaţă, nu te restructurezi, eşti scos din joc! Aceasta 
este chiar regula jocului. In România însă, luând în consi- 
derare balastul industrial, fosta centralizare a alocării re- 
surselor, insuficiența acestora în raport cu amploarea res- 
tructurărilor necesare, era obligatorie o strategie naţională 
de restructurare. Şi dacă formularea părea prea preten- 
țioasă sau chiar periculoasă, întrucât putea ascunde pre- 
lungirea centralismului păgubos, era, însă, nevoie de o eva- 
luare sectorială a șanselor, de o creionare a scenariilor 
posibile şi de alegerea variantei celei mai avantajoase sau 
mai puţin dezavantajoase. Nimeni nu putea împiedica o 
ierarhizare a priorităţilor în realocarea resurselor, atât de 
puţine câte existau, şi, chiar dacă se greşea, tot rămânea 
ceva. A lipsit, însă, o politică industrială. Adică, o politică 
aptă de a concentra resursele, atâtea câte existau pe plan 
intern şi, eventual, câte puteau fi atrase din străinătate, spre 
activitățile care ofereau şanse în general şi în particular 
pentru penetrarea pieţelor externe. 

În acest domeniu s-a manifestat o continuitate tragică | 
la guvernanţii români. Ceauşescu a înlocuit analiza obiec- Y 
tivă a resurselor și posibilităților cu dorințe şi voluntarisme 
proprii. Astfel a creat o industrie care să facă de toate şi, 
firesc, a ieşit una care nu face bine nimic. A irosit resurse 
imense, iar o bună parte din industria lăsată de el moştenire 
a continuat să risipească resurse şi să genereze pierderi. 

Regimul Iliescu s-a remarcat prin absenţa oricărei 
strategii industriale, preferând statu-quo-ul prin crampona- 
rea în menţinerea modelului industrial existent, deşi era 
evident că acesta era demodat şi costisitor. In orice caz, nu 
a căutat măcar de formă să schimbe cu ceva acest model. 
Astfel, peste industria moştenită s-a mai aşternut praful a | 
şapte ani şi, evident, performanța a devenit comparativ, 
având în vedere chiar şi numai trecerea timpului, încă și 
mai mediocră. 

Guvernarea cederisto-pedistă, parcă ignorând unde 
se găsea industria românească şi neluând în considerare 
cerințele restructurării ei pentru a putea împinge înainte 
economia, a continuat să nu formuleze o politică indus- 
trială. Potrivit programului în domeniu, România parcă nu 
avea nimic şi nici nu dorea nimic în materie de industrie! 
Părea că ar fi gata să mearpă orişiunde şi, ca întotdeauna 
într-un asemenea caz, riscul este de a nu se ajunge nicăieri! 
Programul acestei guvernări a afirmat deschis că promo- 
vează o politică de strictă neutralitate a finanţelor publice 
faţă de sectoarele industriale. Cu această frază, culeasă din 
arsenalul acelui liberalism care există doar în cărţile de 
teorie, guvernarea cederisto-pedistă şi-a refuzat dreptul de 
a pune la punct o concentrare a eforturilor naţionale şi a 
alocărilor de resurse spre acele sectoare şi activități cu 
şanse. Căci aceasta înseamnă o politică industrială! O poli- 
tică ce este promovată cu mijloacele — nu numai permise 
dar chiar şi de bază — ale economiei de piaţă, şi tocmai de 
aceea atât de folosite: facilități fiscale, facilităţi de cre- 
ditare, facilităţi vamale. Toate ţările « liberale » practică 
asemenea facilități. Toate au o politică industrială. Toate 

caută, cu mijloace permise şi — de atâtea ori — nepermise, 
să se protejeze de concurenţa străină devenită mereu mai 
necruțătoare şi, totodată, prin aceleaşi mijloace permise ŞI 
nepermise, să sprijine competitivitatea şi agresivitatea pro- 
duselor proprii pe pieţele internaţionale. Ce să mai vorbim 
de faptul că, tocmai prin ignorarea principiului, prescris 
numai în cărţi. al neutralității finanţelor publice - sau prin 
abateri sistematice de la acest principiu în cazul afirmării 
sale pe plan oficial — marile puteri liberale ale lumii şi-au 
construit actuală bază industrială cu care înfruntă acum 
aspra concurenţă internaţională în domeniu, respectiv con- 
curenţa pe care şi-o fac reciproc. 


20.2. Fără priorităţi, fără variante 


Neutralitatea finanțelor publice nu numai că repre- 
zintă un obiectiv care, ajungând a fi eventual posibil doar 
pentru o economie de piaţă matură, nu este oricum de nasul 
României de azi, dar constituie o abordare care compro- 
mite de fapt şansele ca, printr-o politică industrială inteli- 
gentă, să se treacă treptat de la fosta diversificare indus- 
trială neprofitabilă şi necompetitivă la o structură «cre- 
nelară» a activităţii industriale, unde, pe o paletă de ansam- 
blu mai restrânsă, să existe însă vârfuri cu şanse concu- 
renţiale pe pieţele externe. Aşa şi-au găsit «nişe» ţările 
mici în industria mondială şi trăiesc bine-mersi printre 
segmentele de piaţă ocupate autoritar de mai marii (şi de 
neînvins) ai lumii afacerilor. 

Forţele nevăzute ale pieței n-au reușit să înlăture 
monopolurile în chinga cărora continuă să se afle alocarea 
resurselor în România. Și n-ar putea să vadă cineva aceste 
monopoluri eliminate altfel decât printr-o intervenţie 
administrativă a statului, desigur în sensul semnalelor 
pieţei, dar totuşi de natură administrativă. 

Fără nici o prioritate, fără nici o politică decurgând 
dintr-o alegere, totul s-a transformat de fapt într-o impro- 
vizaţie extrem de costisitoare, mai rea decât orice. De fapt 

s-a lăsat să decidă piaţa într-o economie care nu era de 
piaţă. Şi piaţa a decis că nu prea mai există avantaje com- 
petitive în nici un domeniu. pierzându-se şi eventualele 
asemenea avantaje care mai existau la începutul tranziţiei. 
Marile «oportunităţi» descoperite de forțele pieței în eco- 
nomia românească sunt îmbutelierile de bere şi apă mine- 
rală. lohn-ul şi exploatarea primară a lemnului prin distru- 
perea corespondentă a pădurilor! 

Fără un demers decurgând dintr-o alegere între va- 
riante, restructurarea a devenit rapid doar obiect de cam- 
panii politice de intenţii, intercalate cu lungi perioade de 
inacţiune. Şi, având în vedere impactul grav la nivel gene- 
ral economic al marilor întreprinderi de stat producătoare 
de pierderi, orice intenţie politică sau doar vorbărie pe 
tema restructurării s-a focalizat pe aceste întreprinderi. ŞI, 
în timp ce practic nimic nu s-a făcut în legătură cu acestea, 
nu s-a mai realizat practic nimic pe plan general, în materie 
de restructurare intrându-se într-un cerc vicios. Mai precis, 
golirea sacului cu resurse de către întreprinderile producă- 
toare de pierderi a blocat restructurarea, indispensabilă 
pentru dezvoltare, a părții sănătoase a economiei. condiţii 
în care s-au îngustat mereu mai mult, prin implicaţie, 
posibilităţile de restructurare în însuşi sectorul nepertor- 
mant. 


20.3. Unde şi de ce lichidări! 


Există peste 2100 de întreprinderi generatoare de 
pierderi şi plăți restante în România, din care vreo 150 sunt 
responsabile de circa 90% din totalul prejudiciilor aduse, 
care înseamnă menţinerea în cerc vicios a bugetului, infla- 
tiei, monedei, importului şi exportului, plăţilor externe. 

Aceste întreprinderi realizează produse sau servicii 
prin a căror desfacere nu obţin, indiferent de motiv, înca- 
sări din care să îşi acopere cheltuielile făcute. Trebuie sub- 
liniat foarte apăsat: indiferent de motiv. Pentru că motivele 
pot fi diverse — unele pe deplin transparente (absenţa co- 

menzilor, producţia pe stoc), altele ascunse (costuri artifi- 
cial umflate, preţuri de monopol), iar nu puţine camuflate 
cu bună ştiinţă (invocarea « blocajului financiar », respec- 
tiv faptul că există plăţi restante nu doar de încasat, ci şi de 
onorat) — dar, dacă acceptăm regulile economiei de piaţă, 
atunci fundamental rămâne numai faptul că încasările efec- 
tive nu acoperă cheltuielile. 

Intreprinderile respective pot de fapt efectua cheltu- 
ieli peste încasări pentru că li se permite, fără consecinţa 
logică a închiderii robinetului, să nu îşi achite obligaţiile 
financiare către furnizorii lor, îndeosebi cei de materii 
prime şi energie, către bănci, către bugetul de stat şi buge- 
tul asigurărilor sociale. Nu întâmplător, cei mai păgubiţi 
sunt cei ce nu au opțiune şi cei ce nu au la dispoziţie mij- 
loace de retorsiune sau nu sunt lăsaţi să le folosească. De 
pildă, societatea naţională de electricitate îşi permite să nu 
îşi plătească furnizorul de cărbune pentru că este singurul 
client al acestuia din urmă, care, de altfel, îi şi livrează un 
produs execrabil calitativ. Consumatorii industriali de cali- 
bru îşi permit să nu-şi achite facturile la energia electrică 
pentru ca aceasta mai întâi este furnizată şi abia apoi este 
achitată, iar compania de electricitate nu este lăsată să taie 
aprovizionarea rău-platnicilor dacă este vorba de întreprin- 
deri de stat. Şi întreprinderile de stat îşi permit în ultimă 
instanță să nu-şi plătească obligaţiile financiare la bugetul 
de stat şi la bugetul asigurărilor sociale pentru că ştiu că 
statul nu are ce le face, întrucât singurul lucru de întreprins 
într-un asemenea caz — declararea în stare de faliment — nu 
va fi întreprins tocmai de către stat. 

Cercul vicios este evident şi nu poate fi rupt decât 
prin trei modalităţi. 

Prima o constituie exact ceea ce cu un termen gene- 
ric se numeşte «restructurare». Presupunând în cele mai 
multe cazuri nu doar reorganizări, redimensionări de per- 
sonal sau reorientări de pieţe, ci retehnologizări sau chiar 
integrale schimbări de profil, restructurările costă bani, 
uneori bani foarte mulţi. Bani pe care România nu îi are. 

Cu bani puţini, totul se rezumă la eventuale cosmetizări. 
Care, neschimbând de fapt nimic important, doar irosesc 
limp şi puţinele fonduri alocate, complicând şi mai tare 
lucrurile. Este exact rezultatul nefast al experimentului pe 
care l-au făcut guvernările Iliescu, îndeosebi pe timpul 
mandatului Văcăroiu. Dincolo de motivațiile ideologice, 
politice, sociale sau electorale care au stat la baza acestui 
nefericit experiment, eşecul său se datorează pe fond lipsei 
de bani, echipele guvernărilor Iliescu neînţelepând că 
România nu a avut, nu are şi nu va avea niciodată atâtea 
fonduri pentru a restructura întregul eşichier industrial. 
Singura soluţie era. la vremea respectivă, abandonarea — pe 
bază de criterii sectoriale sau de diferență de eficienţă 
intrasectorială — a unei părți a acestui eşichier pentru a o 
putea salva pe cealaltă. Nefâcându-se însă aşa ceva, de fapt 
nu s-a restructurat nimic şi întregul eşichier industrial şi-a 
accentuat declinul şi şi-a adâncit dificultăţile. 

A doua modalitate este privatizarea, lăsând restructu- 
rarea, care să eficientizeze activitatea, în seama noului pro- 
prietar. Din păcate, această modalitate n-a fost avută serios 
în vedere în cazul întreprinderilor cu probleme. Guvernă- 
rile Iliescu din primii şapte ani postdecembrişti au respin- 
s-o chiar şi numai ca idee, pentru că ar fi însemnat să se ac- 
cepte privatizări la preţuri minime, dacă nu, cum se spune, 
pe numai 1 leu. După schimbarea politică din '96, preocu- 
parea absurdă de a dovedi că «cei dinainte n-au făcut pri- 
vatizare, noi facem!» a concentrat, în mod nefericit, proce- 
sul pe întreprinderi rentabile (lesne de vândut), lăsând în 
continuare în afara acestuia tocmai întreprinderile cu 
pierderi şi plăţi restante, în timp ce rezolvarea prin priva- 
tizare a problemelor puse tocmai de astfel de întreprinderi 
trebuia să constituie prioritatea. 

Aşa că, place nu place, trecerea la închiderea fabri- 
cilor care produc pierderi şi plăţi restante a ajuns, din nefe- 
ricire în multe cazuri, singura soluţie care a mai rămas. In 
operaţiunea — desigur dificilă politic, economic şi social — 
de închideri de întreprinderi un prim şi indispensabil crite- 

riu este nivelul pierderilor în raport cu cheltuielile cu sala- 
riile. Dacă aceste pierderi — ce se manifestă de fapt în ne- 
plata unor obligaţii curente (indiferent dacă la furnizori, la 
bănci sau la buget) — sunt până la concurenţa cheltuielilor 
cu salariile, închiderea întreprinderilor în cauză poate fi 
considerată a nu constitui o urgenţă. Evident, salariile sunt 
suportate de restul economiei. dar faptul poate fi trecut în 
contul protecţiei sociale, cel puţin în faza iniţială a proce- 
sului de lichidare a pierderilor din economie. 

Există însă atâtea şi atâtea întreprinderi în cazul că- 
rora cuantumul obligatiilor curente neplătite depăşeşte 
cheltuielile cu salariile. In asemenea cazuri nu trebuie ezi- 
tat cu închiderea, deoarece faptul înseamnă că locul de 
muncă întreţinut costă mai mult decât produce, că menţi- 
nerea acestuia nu mai poate fi nicidecum considerată pro- 
tecție socială întrucât iroseşte resurse materiale (energie, 
materii prime, echipamente) fără vreo legătură cu un ase- 
menea scop, şi că economia şi societatea realizează un 
câştig net prin închiderea întreprinderilor respective chiar 
dacă s-ar continua să se asigure forței de muncă disponibi- 
lizate echivalentul salariilor avute. Singura abatere de la 
acest criteriu poate fi făcută în cazul în care este vorba 
despre o întreprindere dintr-o zonă monoindustrială, unde 
dependenţa economică şi socială de existenţa respectivei 
întreprinderi este ridicată şi unde, în prealabil, măsuri de 
creare a unei alternative se impun. 

Intreprinderile care produc pierderi în economie nu 
există de azi. de ieri şi, cu unele excepţii în minerit. nici un 
guvern postdecembrist nu a luat taurul de coarne în 
scoaterea acestora din joc. De ce ? 

Din noianul de motivații, obiective sunt, fără îndo- 
ială, cele economice. Întreprinderile producătoare de pier- 
deri nu sunt izolate, ci fac parte din lanţul industrial, adesea 
aflându-se în puncte nodale. Puţine se găsesc la capătul 
lanțului industrial, adică într-o poziţie în care eventuala lor 
scoatere din circuit nu ar pune probleme la fel de dificile. 
Lucrurile se complică în multe cazuri prin faptul că astfel 
de întreprinderi se găsesc în zone monoindustriale, de 

existența lor depinzând orașe întregi sau chiar regiuni. În 
sfârşit, este cu adevărat copleşitor că exporturile provin în 
proporţie masivă din întreprinderi producătoare de pier- 
deri. Toate aceste probleme erau de fapt bine cunoscute 
încă din momentul în care economia românească urma să 
iasă din canoanele economiei comuniste de comandă şi să 
treacă, cel puţin în principiu, la o economie de piaţă. Era 
evident că intreprinderi cu pierderi nu-şi mai puteau păsi 
locul în situaţia în care comerţul exterior românesc înceta 
de a mai fi monopol de stat. urmând a se liberaliza. Fapt 
petrecut încă în 1990. Întreprinderile producătoare de pier- 
deri nu aveau cum să reziste concurenţei străine, iar între- 
ținerea lor avea să coste mereu mai mult, mai ales că una 
din principalele lor pieţe — cea a fostului CAER — urma să 
dispară. Ceea ce s-a şi întâmplat. 

Dacă de toate aceste date obiective se ţinea cont — şi 
treptat se trecea la abandonarea de întreprinderi producă- 
toare de pierderi, fără piaţă şi posibilităţi de reabilitare — nu 
numai că se puteau găsi soluţii tehnice şi economice ca 
alternativă la scoaterea lor din lanţul industrial, dar şi pro- 
cesul în sine ar fi putut să fie mai puţin dureros, economic 
şi social. 

Din netericire, nu s-a acţionat însă într-o atare direc- 
ție. Şi, ca urmare, problemele au devenit cu timpul mereu 
mai complicate, iar costul social mereu mai mare, mai ales 
în condiţiile irosirii practic a şansei schimbării treptate, 
fiind nevoie de o acţiune abruptă! Şi păcatul este că acest 
preţ economic şi social, grav suplimentat, va trebui plătit, 
pentru că acţiunea n-a pornit atunci când trebuia din mo- 
tive nu doar obiective, ci şi subiective, de ordin ideologic, 
politic şi electoral. 


20.4. De la motivul ideologic, la motivul economic 


La început, imediat după 1989, covârșitor a fost mo- 
tivul ideologic. Guvernul Roman, care a început reforma 
cu jumătaţi de măsură şi populisme decavante, nici nu a 

avut în idee cumva o asanare a economiei reale şi, ca atare, 
nu s-a atins de vreo întreprindere falimentară. Ca, de alt- 
minteri şi succesorul său, Stolojan. a cărui gestiune a fost 
un evident succes în a pune cât de cât ordine într-o eco- 
nomie complet răvăşită de administraţia FSN-istă ante- 
rioară, dar un pas şi mai înapoi în soluţionarea problemei 
cruciale a întreprinderilor producătoare de pierderi. pentru 
că în acea vreme s-a perfectat cea mai de anvergură 
ştergere de datorii ale acestora, în ideea falsă că se va porni 
astfel în mod curat de la «zero». Pe când perdanţii au 
căpătat în acest mod nu numai un nou balon de oxigen, ci 
şi certitudinea că pot în continuare să facă datorii, căci tot 
nu vor trebui să le plătească vreodată, până la urmă statul 
venind şi ştergându-le. 

Motivul ideologic FSN-ist — toate întreprinderile re- 
prezintă « munca poporului » şi, au n-au piaţă, sunt sau nu 
demodate, nu ar putea fi cumva considerate «fiare vechi» 
— a fost firul roşu al primelor guvernări Iliescu. 

De altfel, din motive politice şi electorale, s-a jucat 
atunci în mod deschis cartea «clasei muncitoare», încura- 
jându-se politic şi salarial detaşamentele de frunte ale aces- 
teia (grupate îndeosebi în regii autonome) şi chiar impli- 
când unul dintre respectivele detașamente — minerii — în 
acțiuni incalificabile de batalioane de ordine publică. 

Urmarea a fost că motivului ideologic i s-a adăugat 
unul strict politic în a nu se concepe măcar vreo închidere 
de întreprindere producătoare de pierderi. Asiguraţi astfel 
împotriva oricărei schimbări, directorii din întregul eşi- 
chier industrial au devenit clientela politică şi economică a 
puvernărilor Iliescu, osatura puterii lor, iar aşa-numita 
«clasă muncitoare» din întreprinderi de stat (regii auto- 
nome sau societăţi comerciale) cu poziţii monopoliste de 
piaţă — principalul segment al electoratului acestor guver- 
nări, fie ele FSN-iste, FDSN-iste sau ulterior PDSR-iste. 

In asemenea condiţii, motivele sociale invocate au 
constituit mai degrabă un paravan pentru neluarea în consi- 
derare a stopării pierderilor din economie pe calea închi- 

derii întreprinderilor care le produc, pur şi simplu deoa- 
rece, în realitate, costul social a devenit cu timpul mereu 
mai mare şi mai împovărător pentru populaţie în ansamblu, 
care a fost cea care a plătit. Spre a se evita şomajul, a fost 
pus la punct un întreg sistem de subvenţii ascunse pentru 
întreprinderile producătoare de pierderi. De undeva aceste 
subvenţii trebuiau acoperite şi finanțarea s-a făcut prin 
inflaţie, prin forțarea de cheltuieli de către stat peste veni- 
turile proprii şi prin angajarea de credite externe. Şi popu- 
laţia, după ce a tot plătit indirect prin inflaţie, a ajuns să 
trebuiască a plăti şi direct prin scăderea în termeni absoluţi 
a consumului. De prima scădere a consumului a fost 
nevoie în 1997 când, sacul resurselor interne golindu-se, a 
trebuit să se pună cât de cât în echilibru cheltuielile cu 
veniturile statului. A doua scădere s-a produs în 1999 când, 
după ce se dăduse iama în resursele externe, a fost nevoie 
să intervină un cât de cât echilibru şi în conturile externe. 

Din păcate, nici guvernările cederisto-pediste nu s-au 
încumetat să treacă serios la închideri de întreprinderi 
pentru a pune măcar o stavilă în calea pierderilor tot mai 
împovărătoare din economie. De altfel, nici una din forţele 
politice participante la guvernare după '96 nu a avut în 
programul său electoral o asemenea acţiune de asanare în 
economia reală. Aşa că de mirare n-a fost că guvernele 
acestor forţe politice au bălmăjit-o în domeniu. Dar nu 
numai voinţa politică a lipsit. 

S-a constatat că, de îndată ce s-a încumetat cineva să 
anunţe închideri de întreprinderi falimentare sau chiar 
numai să pună o stavilă cheltuielilor antieconomice de 
întreţinere a acestora din banul public, care reprezintă o 
injustiţie strigătoare la cer, s-a găsit întotdeauna altcineva 
care, într-un fel sau altul, a căutat să blocheze acţiunea: 
sindicate care au ieşit în stradă, demonstranți «spon- 
tani» care au oprit circulaţia pe drumurile naţionale, politi- 
cieni care au pactizat direct sau indirect cu asemenea mani- 
festări etc. 

Presupunând însă că şi acest obstacol ar fi depăşit, 
mai rămâne unul. Poate fi ultimul. dar nu şi cel din urmă 
ca importanţă. In România nu prea s-au închis până acum 
întreprinderi. Ba chiar deloc! Şi nimeni nu prea ştie ce 
trebuie făcut în mod concret într-un asemenea caz. Pentru 
că, evident, nu este vorba doar de a închide porţile și de a 
le pune lacăt! Este vorba de debranşări de electricitate, 
gaze, apă, canalizare, căldură — şi atât de adesea debran- 
şările pun acute probleme, întrucât e vorba de o reţea 
integrată cu sistemele respective pentru uz casnic. Este 
evident că închiderea unei fabrici înseamnă într-un fel cam 
aceleaşi lucruri cu deschiderea unei fabrici. Şi că, la fel de 
evident, costă bani. Care trebuie prevăzuţi în bugetul 
cuiva! Bani pentru asemenea acţiuni, dar şi pentru solu- 
ționarea juridică a valorificărilor de active, a problemei 
terenurilor pe care respectivele întreprinderi se află şi câte 
altele! Deocamdată, singurele întreprinderi realmente 
lichidate în România au fost acele combinate de porci sau 
păsări, unde absența subvenţiilor le-a forțat să-şi aban- 
doneze producţia, iar furturile din ceea ce a mai rămas pe 
acolo au semnat practic adevărata lichidare, fâră acte, dar 
lichidare! 

Capitolul 21 


Amortizările n-au auzit de reformă 


O problemă a cărei uitare, a cărei ignorare şi uncori 
chiar desconsiderare explică, în bună măsură, degradările | 
din economia reală din România şi, în orice caz, absenţa 
restructurării a reprezentat-o teama de a schimba radical | 
reglementările în materie de amortizări, mai ales în con- 
diţiile inflaţiei care reclama reconsiderări majore. | 

Abordarea retrogradă a acestei probleme înainte de 
"89 — care a continuat şi după '89 — este cauza dezvoltării 
vlăguitoare din perioada comunismului şi a ulterioarei 
decapitalizări ruinătoare din perioada postdecembristă. 

În orice act de producţie, forța de muncă foloseşte, 
pe de o parte, materii prime, care prin natura lor se regă- 
sesc integral în produsul creat, iar, pe de altă parte, echi- 
pamente, care, tot prin natura lor, sunt utilizate în mai | 
multe cicluri de producţie şi, în mod obiectiv, îşi pot trans- 
fera valoarea doar parţial asupra unui produs creat. Deci, şi 
recuperarea cheltuielilor făcute pentru procurarea mate- 
riilor prime şi echipamentelor nu pot avea acelaşi regim. În 
primul caz, recuperarea are loc prin includerea în costuri 
deodată, în al doilea caz tot prin includere în costuri, dar 
treptat, în tranşe, fiecare dintre acestea corespunzând 
uzurii echipamentului respectiv într-un ciclu de producţie. 

Recuperarea cheltuielilor cu echipamentele este o 
problemă aproape de viață şi de moarte pentru o economie. 
Cotele sau tranşele — numite şi amortizări — sunt incluse în 
costuri, dar în acelaşi timp sumele recuperate în contul 
amortizărilor prin vânzarea produselor sunt colectate în- | 
tr-un fond special — de amortizare — din care pot fi folosite | 

pentru înlocuirea echipamentelor care se uzează. Deci, cu 
cât se recuperează mai repede, cu atât şi posibilitatea de 
reînnoire a echipamentelor este mai mare. Într-o perioadă 
de progres tehnic acest lucru este crucial. 

Concepţia retrogradă de pe vremea comunismului 
românesc a fost aceea ca, pentru a avea costuri mici, chiar 
dacă în mod fals, să se promoveze cote de amortizare scă- 
zute. Un utilaj, conceput tehnic să dureze să zicem 10-15 
ani, era trecut în scripte să se amortizeze în 30 de ani. 
Aceasta, în timp ce prin ţările care poate tocmai de aceea 
au cunoscut un progres tehnic debordant au fost promovate 
dimpotrivă amortizări accelerate, adică posibilitatea de re- 
cuperare rapidă în costuri a uzurii echipamentelor. Conse- 
cinte: în România rata de înnoire a fost mediocră. în vreme 
ce în țările amintite a fost extrem de ridicată; în România 
era posibil ca doar 5% din investiţiile totale să fie făcute 
din amortizări, ceea ce a supus populaţia unor severe con- 
strângeri pentru că restul investiţiilor, spre a fi efectuate, 
trebuia să apeleze la acumulări, adică la beneficii, în vreme 
ce în țările amintite între 40 şi 50% din totalul investiţiilor 
erau făcute tocmai din amortizări. cu alte cuvinte fără a fi 
nevoie de gâtuirea consumului. 

Abordarea din timpul comunismului a continuat şi 
după '89, numai că, intervenind şi elementul nou al infla- 
ției, degradarea s-a produs inexorabil. Inflaţia galopantă a 
redus abrupt ca semnificaţie reală fondul de amortizări 
pentru că echipamentele au rămas înscrise la valoarea de 
inventar, în nişte lei care se devalorizau văzând cu ochii. 
Cu un milion de lei recuperaţi pentru un automobil, chiar 
şi numai în 5 ani, nu se mai putea cumpăra decât eventual 
o roabă. Imposibilitatea de a grăbi recuperarea printr-un 
regim de amortizări accelerate a slăbit şi mai mult inves- 
tițiile, şi aşa precare, din amortizări. În mod stupefiant, 
guvernul Văcăroiu a adoptat o reglementare de care s-au 
folosit întreprinderile de stat pentru a nu mai recupera în 
costuri amortizarea echipamentelor corespunzând capaci- 
tăților de producţie neutilizate. Şi cu aceasta decapitali- 

zarea a fost totală. Doar într-un târziu, această reglemen- 
tare, care avantaja agenţii economici cu echipament mult şi 
cu producţie puţină, prejudiciindu-i tocmai pe cei perfor- 
manti, a fost abrogată. 

Problema era în esenţă de a da agenţilor economici 
posibilitatea, pe de o parte, de a-şi actualiza în funcţie de 
inflaţie valoarea echipamentelor de producție, pentru a se 
evita decapitalizarea din cauza inflaţiei, iar, pe de altă 
parte, de a-şi recupera rapid cheltuielile făcute cu echi- 
pamentele, pentru a mări investiţiile din amortizări şi şansa 
reînnoirii. Prima posibilitate ridică probleme foarte 
controversate şi generează multe efecte adverse. A doua 
posibilitate oferită agenţilor economici este legată de o 
nouă filozofie bugetară, pentru că, în esenţă, statul trebuie 
să accepte reducerea unor încasări din impozitele pe profit 
în favoarea stimulării investiţiilor agenţilor economici în 
reînnoiri tehnologice finanţate din amortizări. Recuperarea 
în costuri a cotelor de amortizare înseamnă considerarea 
acestora drept cheltuieli deductibile, în acest fel scăzând 
ceea ce este considerat drept profit de impozitat. 

Deşi, din 1995, s-a introdus un sistem modern de 
calculare a profitului — nu doar ca diferenţă dintre veni- 
turile şi cheltuielile din activitatea curentă, luându-se în 
considerare şi mişcarea înzestrărilor cu echipamente din 
perioada respectivă — , reglementările au rămas închistate 
în legătură cu problema crucială a amortizărilor accelerate. 
Și, în ciuda unor schimbări operate de guvernul Ciorbea, 
au rămas în continuare închistate, probabil din aceleaşi 
mereu invocate rațiuni bugetare, statul nearătându-se în 
măsură să renunţe la ceva din existentele încasări din 
impozitele pe profit în favoarea unor investiţii potenţial 
generatoare ale reînnoiri! echipamentelor. 

FMI a avut o poziţie nefericită şi în ultimă instanţă 
retrogradă în domeniu, insistând, din aceleaşi considerente 
bugetare, pentru retragerea normelor fireşti de operare 
economică, stabilite în 1997 prin ordonanța de urgenţă pri- 
vind investiţiile directe, care includeau posibilitatea ca 

agenţii economici să apeleze, dacă vor, la regimul 
amortizărilor accelerate, fără aprobarea Ministerului de 
Finanţe. In mod salutar, guvernul Năstase a relegiferat 
această posibilitate în 2001 ca parte integrantă a reglemen- 
tărilor privind stimularea investiţiilor directe în valoare de 
peste 1 milion de dolari. Este însă o discriminare contra- 
productivă ca acelaşi echipament să poată beneficia de un 
regim de amortizare care să-i permită o reînnoire rapidă 
dacă face parte dintr-o investiţie de 1 milion de dolari şi să 
nu beneticieze dacă operează la un agent economic cu 


posibilităţi financiare mai modeste! 


| 


Capitolul 22 


Intreprinderile de stat: cui aparțin? cine 
decide? cine conduce? 


Unul din obstacolele majore în calea restructurării 
întreprinderilor industriale româneşti cu capital de stat l-au 
constituit neclarităţile instituționale din organizarea aces- 
tora şi din relaţiile lor cu mediul înconjurător economic. In 
România nu s-a ştiut exact cui aparţin respectivele între- 
prinderi (sau mai precis cine reprezintă statul ca proprie- 
tar), cine decide şi cine conduce în acestea şi ce rol au 
creditorii lor ? 

La vremea când era premier, Victor Ciorbea, aflat la 
mijloc între nevoia de restructurare şi opoziţie politică, 
directorială şi sindicală faţă de aceasta. a declarat că nu 
guvernul şi nici FPS-ul, ci economia de piață închide 
fabricile. Cu această formulă, premierul Ciorbea încerca de 
fapt să dezangajeze guvernul de povara politică a deciziei 
de închidere a unor fabrici falimentare, punând-o în cârca 
«economiei de piaţă». Dar, în realitate, cuvintele premie- 
rului Ciorbea exprimau impasul instituțional existent în 
domeniu şi care decurgea din abordările nefericite şi 
neprofesioniste din primii ani postdecembrişti, ale căror 
consecinţe au devenit cu timpul greu — dacă nu imposibil 
— de depăşit. 

Incă din 1990 întreprinderile de stat privatizabile au 
primit autonomie. lar autonomia gestiunii a fost confun- 
dată cu abandonarea autorității proprietarului, astfel încât 
de atunci nu se mai ştie ale cui sunt aceste întreprinderi. 
Profitând că nu au mai avut vreun stăpân, că nimeni nu a 
mai răspuns de nimic în ce le priveşte, aceste întreprinderi, 

în majoritatea lor, au produs pierderi şi s-au umplut de 
datorii, căci nimeni nu a mai fost să le ia la rost! Să ne 
amintim că, pe vremea FSN-ului domnilor Iliescu şi 
Roman, au fost imaginate FPS-ul şi FPP-urile, aceste mi- 
nunate invenţii de încurcat treburile şi că, de atunci, da- 
tează contuziile instituţionale şi manageriale din întreprin- 
derile de stat românești. 

lar de atunci, unicul lucru sigur este că proprietar nu 
este guvernul şi că, dacă este să închidă cineva între- 
prinderile de stat producătoare de pierderi, acest cineva nu 
poate fi guvernul. Intr-o economie de piaţă, acest cineva ar 
fi ori creditorii — care constituie sanitarii economiei —, ori 
proprietarul. Chestiunea cu creditorii nu ţine însă, pentru 
că atât creditorii, cât şi rău-platnicii sunt de stat. Aşa că ar 
mai rămâne proprietarul. Numai că reprezentantul statului- 
patron (FPS devenit ulterior APAPS, Autoritatea de Priva- 
tizare şi Administrare a Participaţiilor Statului) este descris 
de lege nu ca proprietar, ci ca acționar şi, deci, nefiind 
direct afectat de faptul că întreprinderile la care este actio- 
nar înregistrează pierderi, nu este nici forţat în vreun fel să 
le închidă. Căci, oricum, nu FPS (APAPS) achită nota de 
plată, ci indirect populaţia! Şi ce are FPS sau APAPS cu 
populația? 

In asemenea condiţii se explică lesne de ce responsa- 
bilii FPS, când au fost strânşi cu uşa, au încercat să impună 
formula lichidării judiciare, adică aceea hotărâtă de 
instanța judecătorească, şi nu pe cea a lichidării adminis- 
trative, hotărâtă de proprietar, pasând de fapt răspunderea 
în seama unei instanţe judecătoreşti. 


22.1. Statul-patron: o incertitudine păguboasă 


Concluzionând, ceața legală şi instituţională constă 
deci în aceea că, dacă într-adevăr guvernul nu reprezintă 
statul-patron, ci doar autoritatea publică, statul-patron a 
ajuns practic să nu mai fie reprezentat în mod clar de 
cineva. 

Un asemenea reprezentat al statului-patron ar fi 
urmat să fie FPS-ul, cel căruia i s-a încredinţat prin lege 
deținerea a 70% din capitalul întreprinderilor la transfor- 
marea acestora în «societăţi comerciale». Dar acesta, pro- 
fitând de faptul că legea nu a avut stipulaţii tranşante în 
domeniu, a încercat să facă o nelalocul ei distincţie între 
calitatea sa de acţionar (majoritar) şi cea de proprietar. Şi 
de-a lungul anilor, în funcţie de interese — în afara celor 
legale — a făcut când pe acţionarul (şi n-a luat decizii), când 
pe proprietarul (şi a luat decizii), într-un caz sau altul, 
semănând şi mai multă confuzie în domeniu. 
Transformarea de către guvernul Năstase a FPS în 
APAPS sub jurisdicţia Executivului nu rezolvă decât 
parţial problemele legale şi instituționale împovărătoare 
ale întreprinderilor de stat privatizabile. Desigur, guvernul, 
cel puţin indirect, este responsabilizat oficial în deciziile 
privind respectivele întreprinderi, deşi juridic guvernul ca 
instituție nu devine acționar la acestea. Oricum, decizii pri- 
vind privatizări sau lichidări nu mai pot fi pasate între 
executiv şi moștenitorul FPS, ceea ce este, fără îndoială, un 
lucru bun. Dar problema crucială a responsabilităţii repre- 
zentantului statului, indiferent care ar fi acela. pentru pier- 
derile şi datoriile neplătite ale întreprinderilor la care este 
acționar rămâne nesoluţionată. Şi noua organizare admi- 
nistrativă — cu APAPS sub jurisdicţia guvernului — pare să 
nu aducă vreo schimbare în ruinătoarea lipsă de răspundere 
a managerilor pentru rezultatele economico-financiare ale 
întreprinderilor cu capital de stat. 

De altfel, în urma derulării programului de privati- 
zare în masă, lucrurile în domeniu s-au complicat. In 
multe întreprinderi populaţia a preluat mult mai mult decât 
cota gratuită de 30% distribuită iniţial uniform din capita- 
lul acestora, ajungându-se în atâtea cazuri la proporţii ma- 
joritare de până la 60%. Evident, această nouă majoritate 
este în practică atât de dispersată şi proprietatea la 
dispoziţia sa atât de difuză încât acţionarii care o reprezintă 

impuse de situaţia economică şi financiară a acesteia, de la 
privatizare la lichidare — s-au veștejit aproape de tot. Orice 
decizie poate fi contestată în justiție de mai micii. dar 
mulții acţionari. Și orice proces în justiţie blochează 
privatizarea sau lichidarea unei întreprinderi. Între timp 
pierderile le achită populaţia! Întrucât nimeni concret nu 
răspunde, populația plăteşte! Oricum. prin derularea 
programului de privatizare în masă, s-a făcut un pas în 
direcția modernă a acţionariatului dispersat în cazul 
marilor companii, dar, în situaţia specifică din România, 
problema a devenit şi mai încurcată: cine decide de fapt în 
aceste companii ? 

Se constată că, în condiţiile în care proprietatea 
privată de tip asociativ — adică pe acţiuni, cu portofoliu 
diseminat, corespunzând unui stadiu de maturitate al 
economiei de piaţă — se constituie venindu-se dinspre pro- 
prietatea de stat (a tuturor, dar de fapt a nimănui), şi nu 
dinspre proprietatea privată de tip individual (masiv 
concentrată), se manifestă efectele perverse ale lipsei de 
claritate a relaţiilor în tripticul acţionari-consiliu de 
administraţie-manageri. Din simpla necunoaştere sau din 
absenţa disponibilităţii de înţelegere şi, oricum, din însăşi 
lipsa oricărei cutume în acest sens, se pluteşte în confuzie 
în asumarea responsabilităţilor, în recunoaşterea autorităţii 
şi în exercitarea funcţiei specifice a fiecăreia dintre aceste 
verigi indispensabile: de control, în cazul acţionarilor ca 
proprietari; de decizie strategică, în cazul consiliului de 
administraţie; de gestiune operativă, în cazul echipei ma- 
nageriale împuternicite pentru aceasta. De altfel, singura 
autoritate recunoscută în România este doar cea a patro- 
nului, dar nu a unuia nepersonificat, ci numai a aceluia în 
carne şi oase! 

Consecințele cele mai importante ale unei asemenea 
situaţii sunt, la o extremă, în destule cazuri, abuzurile 
decizionale în interes personal ale managerilor, care 
consideră societăţile pe care le conduc drept proprietatea 
lor de facto şi, la cealaltă extremă, blocajul în materie de 

restructurare prin nerecurgerea la disponibilizări de 
personal, îndeosebi atunci când salariaţii sunt şi acţionari! 
Deosebit de semnificativ este din acest ultim punct de 
vedere cazul întreprinderilor privatizate prin metoda-hibrid 
MEBO. 

Fără a nega virtuțile respectivei metode în pro- 
movarea privatizării, trebuie subliniat că, în multe cazuri, 
autoritatea managerilor în întreprinderile privatizate prin 
această metodă este afectată de statutul şi de acţionar și de 
salariat al angajaţilor întreprinderii, statut care, pentru 
mulți dintre aceştia, nu înseamnă o delimitare netă între 
cele două calităţi. 

Cazul menţionat al întreprinderilor privatizate prin 
MEBO este semnificativ şi pentru relaţiile cu exteriorul ale 
structurilor cu proprietate privată de tip asociativ. 
Incurcătura în domeniu - în raport cu criteriile și 
mecanismele economiei de piaţă — este la ea acasă. O mare 
parte din datoriile pe care întreprinderile privatizate prin 
MEBO le au se află exact la fostul proprietar. Dacă regulile 
în materie de economie de piaţă ar opera, creditorul ar 
urma să pretindă active din capitalul societății în schimbul 
creanţelor fâră şanse de a fi recuperate, ceea ce, în cazul în 
speţă, ar însemna o dare înapoi de la privatizare, adică o re- 
etatizare. 

De altfel, în România nu este nici legalizat şi, cu atât 
mai puţin, rodat cel mai important dintre mecanismele prin 
care conducerea întreprinderii moderne este definită nu 
doar ca administrare internă, ci şi ca o presiune externă 
reglementată, incluzând drepturi bine precizate din partea 
creditorilor, fie aceştia bănci, furnizori sau statul ca agent 
fiscal, din partea comunităţilor locale şi organizaţiilor 
ecologiste. Această îmbinare între administrarea internă şi 
presiunea externă reglementată în conducerea întreprin- 
derii a căpătat şi un nume în literatura anglo-saxonă de 
specialitate: corporate governance, adică guvernanţa 
corporativă, specifică unei economii de piață mature. 

22.2. Falimentul există, dar lipseşte cu desăvârşire 


Dacă economia de piaţă în România ar fi ajuns la un 
asemenea stadiu — adică să opereze în profunzime până la 
nivelul de bază al economiei reale — , atunci ar fi fost de 
mult închise sau scoase în vânzare miile de întreprinderi de 
stat care nu şi-au plătit creditorii, fie aceştia bănci, furni- 
zori sau statul însuşi ca agent fiscal, sau care afectează grav 
mediul înconjurător. 

In aceste condiţii a fost într-un fel amuzant faptul că 
până şi instituţiile financiare internaţionale s-au implicat în 
povestea cu cocoşul roşu cu economia de piaţă care 
închide întreprinderile în România. Şi acestea au susținut 
că economia de piaţă închide întreprinderi în România, dar 
ele însele au cerut guvernelor de la Bucureşti liste cu nu- 
mere şi nume precise de întreprinderi care să fie lichidate. 
Păi, dacă economia de piaţă închide întreprinderi în 
România, atunci să fie lăsată economia de piaţă să închidă 
întreprinderi — nici guvernul, nici Banca Mondială, nici 
Fondul Monetar Internaţional! Care, însă, economie de 
piaţă? Cea care nu operează deocamdată în România, cel 
puţin la nivelul, de profunzime, al scoaterii din joc a 
întreprinderilor, indiferent dacă de stat, care nu se pot ţine 
pe propriile lor picioare? Aşa că dacă n-o va face guvernul, 
n-o va face nimeni şi nimic! Căci nu este nici cine 
altcineva şi nici ce altceva să o facă. N-o fi în spiritul 
economiei de piaţă, dar asta e! Dacă vom aştepta să o facă 
economia de piaţă, vom mai aştepta câţiva ani buni, nu se 
ştie câţi, întrucât, având în cârcă balastul întreprinderilor 
falimentare, atât de multe şi de împovărătoare, economia 
de piață va întârzia mereu şi mereu să opereze. 

De fapt, în România nu operează deocamdată 
instituţia falimentului. 

O lege a falimentului nu reglementează de fapt 
altceva decât procedura prin care o persoană juridică aflată 
în incapacitate definitivă de plată urmează să-şi pună la 
dispoziţie activele (capitalul, proprietatea) pentru achi- 

tarea, deşi numai parţială, a creditorilor. Ea se bazează deci 
pe stipularea dreptului creditorilor la recuperare de la rău- 
platnici a ceea ce li se cuvine. Aproape evident, funda- 
mentul de ultimă şi ultimă instanţă al unei legi a falimen- 
tului este însă norma juridică privind execuţia silită a plăţii 
datoriilor, normă de principiu, de ordin mult mai general, a 
cărei reglementare nu revine doar legii falimentului. 
Această normă juridică nu a operat şi nici nu operează 
serios în România. A existat, dar a fost abolită practic în 
condiţiile comunismului, când toate persoanele juridice 
ajunseseră să fie de stat, iar, ca unic proprietar, statul îşi 
permitea să lase unităţile proprii să nu-şi achite între ele 
eventuale datorii, considerând probabil că ce mai contează 
treceri dintr-un buzunar în altul când este vorba de aceeaşi 
haină. Din păcate, tocmai absenţa acestei norme juridice a 
creat câmp liber arbitrariului şi voluntarismului în alocarea 
resurselor şi, oricum. manifestărilor de irosire a acestora, 
în măsura în care nimeni de fapt nu răspundea de anga- 
jamentele de plăţi neîndeplinite şi de plăţile neefectuate. 

Și respectiva normă juridică nu a fost de fapt 
revitalizată în perioada postdecembristă. Execuţia silită a 
fost pilonul lipsă al instituţiei falimentului, dacă nu al 
întregului sistem judiciar din România. Absența acestui 
pilon a făcut din instituţia falimentului o construcţie 
şubredă, nefuncțională, care nu a operat nici măcar în 
raporturile dintre statul creditor şi rău-platnicii persoane 
juridice private, chiar și în cazul în care acestea din urmă 
sau proprietarii lor persoane fizice erau infractori dovediţi, 
împotriva lor existând sentinţe judecătoreşti. 

Legea falimentului din România este expresia 
oprimării creditorilor de către debitori şi nu a respon- 
sabilității debitorilor faţă de creditori cum ar fi normal. 
Când guvernul Văcăroiu a fost, sub presiunea FMI, obligat 
să promoveze o lege a falimentului, acesta a îmbrobodit-o 
în aşa fel încât nu numai termenul de «faliment» să nu 
existe, vorbindu-se de «insolvabilitate financiară», dar mai 
ales să nu se ajungă practic la posibilitatea ca vreo între- 

prindere de stat, chiar dacă falimentară, să fie şi declarată 
cumva în stare de faliment, cu toate consecinţele 
decurgând din aceasta. Procedurile juridice prevăzute de 
această lege sunt atât de complicate şi reclamă atât de mult 
timp, încât, în baza ei, nu se poate ajunge la lichidare. 

Legea «insolvabilității» ilustra exact ceea ce dl 
Văcăroiu susţinea în expunerea de motive cu care a înain- 
tat-o parlamentului: că este onest ca întreprinderilor insol- 
vabile să li se dea posibilitatea unei reabilitări, sugerând că 
soarta acestora nu poate fi lăsată de fapt pe mâna 
creditorilor. Sună frumos! Numai că, după cum dovedise 
deja practica. fără constrângerea falimentului şi a execuţiei 
silite a rău-platnicilor, întreprinderile de stat nu-şi vor 
schimba comportamentul: vor contracta credite de la bănci 
sau produse de la furnizori fără a le şi plăti şi nu-şi vor 
achita obligaţiile financiare la bugetele publice. Şi se vor 
lamenta amarnic că se află în «blocaj financiar». În timp ce 
binevoitori de prin structurile puterii vor avea prijă să facă 
reforma răspunzătoare de «blocajul financiar» din econo- 
mia naţională! 

In mod aiuritor, pe timpul guvernării cederisto-pe- 
diste dintre 1996-2000, conducerea liberală a Ministerului 
Justiţiei a inițiat scoaterea din legislaţie ca incriminare dis- 
tinct precizată a «bancrutei frauduloase», pretinzând că 
aceasta nu putea figura în legislație în măsura în care în le- 
gislaţie nu mai exista referirea la bancrută — sau faliment —, 
referire abrogată pe vremea guvernării Văcăroiu şi înlo- 
cuită cu noţiuni confuze. Un scandal în presă a dus la reîn- 
criminarea penală a falimentării prin fraudă, după ce evi- 
dent a fost nevoie de introducerea în legislaţie a noţiunii de 
faliment. 

Pentru a urni cât de cât lucrurile din loc în materie de 
restructurare industrială, guvernarea din 1996-2000 a 
introdus, însă, în mod salutar, ca posibilitate, apelul la 
lichidarea administrativă, adică de fapt accea decisă de 
proprietarii înşişi (în cazul în speţă statul reprezentat de 
principiu de către FPS, ulterior APAPS). Pentru că, pe baza 

recurgerii la lichidarea judiciară — respectiv aceea cerută de 
creditori spre a-şi recupera cât se mai poate din creanţe pe 
seama vânzării activelor debitorului — nu s-ar putea ajunge 
practic niciodată la vreo restructurare. 

Evident. lichidarea administrativă decisă de însuşi 
proprietarul-stat nu poate avea înlocuitor în actuala fază, 
find singura modalitate de a grăbi restructurarea. Şi chiar 
de a o efectua în sine. având în vedere că, în cele mai multe 
cazuri, nu doar debitorii rău-platnici, dar şi creditorii sunt 
întreprinderi şi instituţii de stat sau pur şi simplu statul ca 
agent fiscal. Dar, tot atât de evident, o dată cu creşterea 
gradului de privatizare în industrie, creditorii trebuie să-şi 
dobândească rolul esenţial în influențarea restructurării 
întreprinderilor. lichidarea la cererea creditorilor neplătiți 
asanează economia de buruieni, dar mult mai important 
este că presiunea reglementată a acestora, exercitată din 
timp şi într-un cadru legislativ care s-o facă a fi şi luată în 
serios, obligă de fapt întreprinderile să se restructureze, 
salvându-le înainte de a nu mai exista altă soluţie decât 
lichidarea. 

Realitatea este că deocamdată economia de piaţă nu 
operează într-atât în România încât să se ajungă automat la 
închideri de întreprinderi neperformante. Şi chiar dacă ar 
opera, există cazuri care vin din economia de comandă, şi 
nu din cea de piaţă, care nu pot fi soluționate realmente 
doar pe baza criteriilor economiei de piaţă. Sau, eventual, 
numai în cazul în care s-ar accepta şi cote de şomaj de 
peste 20-30% din totalul forţei de muncă, imposibil de 
susținut din punct de vedere social şi pe care este de 
presupus că forţele politice conştiente nu le vor accepta. 

De aceea, între cele două extreme — cea de peste 
zece ani încoace, de a nu se face nimic, şi cea ipotetică, 
implicând 20-30% cote de şomaj — trebuie adoptată o 
strategie realistă de restructurare, bazată pe semnalele 
pieţei, dar incluzând o intervenţie guvernamentală nedisi- 
mulată, pentru promovarea, în funcţie de potenţialităţile 

existente, a unor schimbări structurale de natură a pregăti 
economia să facă față asprei competiţii internaționale. 

Rezultatele de până acum pe linia restructurării pro- 
bează clar acest lucru. Intervenţia guvernamentală modestă 
a adus rezultate slabe pe linia restructurării. Acolo unde nu 
a meritat efortul din lipse de şanse, intervenţia a fost cu 
totul degeaba! Iar unde nu s-a intervenit, nu s-a produs nici 
o restructurare! 


DO OU 


Capitolul 23 


Singurele rezultate: în minerit 


Singurele rezultate concrete pe linia restructurării au 
fost obţinute în minerit, spectaculoase la nivel imediat, 
periculoase pe măsura trecerii timpului. 

S-a asistat la scene incredibile: mineri baricadân- 
du-se în subteran nu pentru ca să nu fie, ci tocmai pentru 
ca să fie daţi afară din slujbă; directori, la unison cu lideri 
sindicali din minerit, cerând guvernului să nu mai permită 
disponibilizări, dar nu pentru că aceasta ar fi fost presiunea 
angajaţilor afectaţi de restructurare, ci dimpotrivă, pentru 
că, rămași fără angajaţi care se duceau şi se duceau din 
proprie iniţiativă, nu mai aveau ei la cine şi la ce să fie 
directori şi lideri sindicali, deh cu maşină și celular! 

Au fost doar câteva aspecte ale teribilei aventuri la 
care s-a încumetat guvernul Ciorbea: restructurarea 
mineritului. A fost timid încercată marea cu degetul şi s-au 
iscat valuri aproape nebănuite. 

Totul a pornit de la ordonanța prin care s-a stabilit că 
minerilor — spre deosebire de alţi salariaţi — li se vor plăti 
deodată toate sumele cuvenite în caz de disponibilizări 
colective legate de restructurare. O soluţie genială pentru 
o abordare exclusiv pe termen scurt. Ceea ce părea greu de 
mişcat din loc chiar în ani de zile a fost rezolvat în câteva 
săptămâni, ca şi când s-ar fi bătut din palme. 

Un fenomen sociologic impresionant s-a produs: zeci 
de mii de moldoveni — veniţi mai mult sau mai puţin obli- 
gaţi pe vremea lui Ceauşescu în bazinele miniere — s-au 
grăbit să-şi încaseze banii, şi-au lăsat apartamentele pe câte 
un aragaz, câte o maşină de spălat sau chiar pe nimic, 

pentru a face cât mai rapid calea întoarsă spre satele de 
unde plecaseră. Mulţi dintre ei păreau decişi să se apuce de 
agricultură, iar unii sperau să trăiască din dobânzile la 
banii primiţi pe care i-au depus în bănci și care, în unele 
cazuri, echivalau cu fostul salariu lunar. Ce avea să fie mai 
târziu urmau să vadă sau Dumnezeu cu mila! La înjghe- 
barea unei afaceri s-au gândit destul de puţini. 

De unde însă fondurile pentru cei afectaţi de dispo- 
nibilizările colective? Din fondul de ajutor de şomaj şi, 
bineînţeles, din bugetul de stat, care poate nu întâmplător 
tocmai în acest scop a fost abilitat să colecteze la dispoziţia 
sa 70% din sumele obținute din privatizări. Riscant şi ero- 
nat, căci banii din privatizări aparţin prin sine nu consu- 
mului, ci investiţiilor pe termen lung! Greu de spus însă 
dacă o asemenea schimbare de destinaţie nu merita să fie 
făcută pentru această colosală dislocare din minerit care 
prin alte țări a durat decenii. 

Intr-o primă fază au fost pompate, aproape deodată, 
pe piaţă circa 1 500 de miliarde de lei sub formă de com- 
pensaţii pentru disponibilizări. Se pare, o bagatelă, faţă de 
ceea ce ar fi trebuit cheltuit direct sau indirect din banul 
public pentru a fi acoperite pierderile din minerit şi care, 
prin restructurare, scad. 

Desigur însă, marea problemă era alta: ce urma să se 
întâmple cu cei care, în lipsa unei perspective mai bune, se 
autodisponibilizau. Mai devreme sau mai târziu, banii 
primiţi se vor fi terminat, iar prin zonele Moldovei nu 
numai că nu umblau câinii cu covrigi în coadă, ba, potrivit 
chiar statisticilor, rata activităţii economice era mai redusă 
decât media, şi aşa mediocră, pe ţară, iar cea a şomajului, 
mai ridicată. 

Programe de reconversiune a forţei de muncă trebu- 
iau demarate urgent în zonele respective — ca și pe ansam- 
blul economiei naţionale de altfel — şi, tot cât mai urgent, 
trebuiau să opereze facilităţi fiscale şi vamale pentru încu- 
rajarea semnificativă a investiţiilor în zonele cu probleme. 
Ar fi fost nevoie deci de multe, de foarte multe. Guvernul 

Ciorbea a pornit însă la drum cum se spune, câine surd la 
vânătoare, nu a avut pregătită logistica acestei operațiuni 
de anvergură şi nu a dispus de bani pentru cele atât de 
multe câte ar fi fost necesare, mai ales că fenomenul a 
depăşit amploarea anticipată. 

Ceea ce părea însă deosebit de greu, chiar imposibil 

iar. pentru mulți politicieni şi economişti, de neadmis şi 
de neîntreprins — a devenit un fapt. 

Disponibilizările de personal au fost facilitate tocmai 
de faptul că obiectivele în materie de producţie nu erau în 
opoziţie cu cele în materie de stopare a pierderilor. Că, mai 
precis, reducerea pierderilor, cel puţin într-o primă fază, se 
putea realiza chiar prin restrângerea producţiei la nivelul 
necesar. Concret, prin oprirea extracțţiei în fronturile de 
lucru cele mai costisitoare. 

Activitatea în mineritul de cărbune şi neferoase din 
România este masiv nerentabilă. Și, dacă s-a desfăşurat, a 
fost pentru că pierderile fabuloase au fost acoperite de stat, 
adică de populaţie. Şi a fost vorba, o îndelungă perioadă, 
de echivalentul a peste o jumătate de miliard de dolari 
anual. Lucrurile au fost agravate de faptul că, în ce priveşte 
cel puţin cărbunele, acesta este nu numai de proastă 
calitate şi mai scump decât cel din import, dar nu avea nici 
piață (exploatându-se mult în exces față de ceea ce era 
necesar sistemului energetic în vederea producerii de 
electricitate, unicul scop în care poate fi de altfel folosit). 
Un alt factor agravant a fost evidenţiat pregnant de 
disponibilizările din 1997: inimaginabil de slaba produc- 
tivitate a muncii. Căci chiar şi cu efective înjumătățite s-a 
continuat să se obţină aceeaşi producţie, repetăm, în exces. 

In aceste condiţii, soluția nu putea fi decât una: 
închiderea minelor celor mai nerentabile nu doar pentru a 
se reduce masiv pierderile, dar şi pentru a restrânge pro- 
ducţia în sine până la concurenţa necesarului real al siste- 
mului energetic. Disponibilizările de forţă de muncă nu 
puteau decât urma aceste determinări obiective. 

Nimic din toate acestea nu putea constitui de fap! 
obiect de negociere. Pur şi simplu pentru că nu exista altă 
soluţie. Ceea ce era de negociat era doar cadrul de rezol- 
vare a problemei sociale ce decurgea din respectiva unică 
soluționare a problemei economice din minerit. Esenţa o 
constituia alternativa oferită celor disponibilizaţi. Prelua- 
rea de către minerii înşişi a gestiunii exploatării în mine, 
care altfel s-ar fi închis, era o demagogie. De asemenea, 
deschiderea de afaceri cu banii de pe compensaţii era, la 
costurile existente, numai o biată poveste. Totodată, facili- 
tăţile acordate în principiu investitorilor în zonele respec- 
tive considerate defavorizate nu puteau să atragă în prac- 
tică nici o investiţie. Perspectivele zonei nu au fost şi nu 
sunt câtuşi de puţin roze. Şi, realist privind. având în 
vedere pregătirea unilaterală a forţei de muncă şi menta- 
lităţile acesteia din zonă, nici un investitor nu se va fi 
înghesuit şi nu se va înghesui acolo. Astfel încât nu exista 
de fapt alternativă la investiţii promovate direct de stat în 
zona cu pricina. Dar, din păcate, guvernul nu avea bani în 
acest scop. Efectuarea unor asemenea investiţii în zonă — 
iată într-adevăr un obiectiv pentru care statul român merita 
să angajeze credite externe. 

Restructurările din minerit pot trece la activ declan- 
şarea unui proces care părea să nu poată fi pornit şi efectuat 
niciodată. La pasiv se află nerezolvarea practic în nici un 
fel a problemelor disponibilizaţilor. In pasiv se înscrie şi 
experiența compensaţiilor pentru disponibilizările colec- 
tive care au fost inventate pentru cazul special al minerilor 
şi care, din păcate generalizate ca pretins suport al restruc- 
turării, au devenit emblema de fapt a restructurării prin 
demolare, fără construcție. 

Pe plan general, aceste compensaţii trebuiau evitate, 
fiind din principiu sortite eşecului, pentru că reprezintă mai 
degrabă o mită, spre a putea arăta că se face «restructu- 
rare», decât un instrument real de acţiune în domeniu, 
întrucât, nepunând nimic în loc, sunt, din punct de vedere 
financiar, doar bani aruncaţi pe apa Sâmbetei, care, încă şi 

mai grav, creează un șomer scump şi, mai rău, refractar la 
acceptarea altor slujbe şi chiar la întoarcerea la muncă, în 
fapt complicând situaţia din punct de vedere social, fără ca 
din punct de vedere economic să rezolve ceva sau să 
contureze vreo perspectivă de soluţionare pe termen lung. 


Capitolul 24 


Eşec în sectorul rafinării petrolului 


Un eşec a fost înregistrat în restructurarea sectorului 
de rafinare a petrolului, una din marile probleme ale eco- 
nomiei româneşti, care se cuvenea abordată şi rezolvată 
printre priorități. 

Problema rafinăriilor este una specială. România are 
capacități de rafinare pentru circa 32 de milioane de tone 
de ţiţei, la un cuantum pentru acoperirea necesităţilor 
interne de aproximativ 12-13 milioane de tone, unii spun 
14-16 milioane tone. Oricum am lua-o, surplusul este ame- 
titor de mare. Problema este deci dacă folosirea capacită- 
ților excedentare de rafinare pentru a importa ţiţei brut şi a 
exporta produse petroliere - căci producţia internă nu este 
decât de 6 milioane de tone — reprezintă sau nu o afacere 
rentabilă pentru România, admițând că se găsesc parteneri 
pentru asemenea afaceri, adică firme dispuse să livreze 
țiței brut şi să preia integral produsele rafinate obţinute. 
Căci dacă nu, capacităţile de rafinare excedentare trebuie 
reduse! 

In vederea utilizării în scopurile sale multiple, ener- 
getice şi industriale, ţiţeiul (petrolul brut) este prelucrat 
prin rafinare, care reprezintă de fapt o separare a diferite 
fracțiuni petroliere: cele uşoare (gazoase, cum sunt butanul 
şi propanul, sau lichide, cum sunt benzinele superioare), 
cele medii (cum sunt gazul lampant sau parafina) şi cele 
grele (vâscoase, cum sunt uleiurile, păcurile). Ceea ce 
rezultă din această operaţiune nu corespunde exact struc- 
turii cererii (în general, fracțiunile cele mai grele sunt 
folosite în termocentrale, iar benzinele, pentru motoarele 

cu combustie internă, în timp ce alte fracțiuni au utilizări, 
în mare măsură, industriale). De aceea, se recurge, în func- 
[ie de necesităţi, și la o a doua operaţiune de distilare, mai 
complicată şi mai costisitoare (cracarea catalitică). Aceasta 
are menirea de a apropia structura pe fracțiuni petroliere a 
ofertei de structura specifică a cererii. Totodată, însă, ea 
constituie o etapă în procesarea petrolului pentru utilizarea 
sa în scopuri industriale (şi nu energetice). Dar, în mod 
obiectiv, în urma operaţiunilor respective, rămân, în dife- 
rite proporţii, cantităţi din fiecare dintre principalele frac- 
țiuni petroliere. 

Acest fapt, cu determinări de ordin tehnic, are impor- 
tante implicaţii de ordin economic. O anumită cerere, în 
cazul unei ţări, pentru o fracțiune petrolieră nu poate in- 
(luenţa direct şi în acelaşi cuantum dimensionarea capa- 
cității de rafinare. Pentru a se înlătura limitările, decurgând 
din nesuprapunerea (specifică în cazul fiecărei ţări) a 
structurii ofertei şi structurii cererii, se recurge la com- 
pensări între ţări, prin schimburi de produse petroliere. De 
aceea, comerțul cu ţiţei brut reprezintă doar o parte din 
schimburile petroliere pe plan mondial, care cuprind şi 
comerțul cu diferite produse rezultând din rafinare. 

Dar, trebuie să fie clar că rafinarea nu înseamnă pre- 
lucrare, ci doar un stadiu tehnologic indispensabil în cadrul 
folosirii petrolului, indiferent dacă în scopuri energetice 
sau în scopuri industriale. Rafinarea în sine nu reprezintă 
«valorificarea» petrolului, în sensul acelui proces de 
adăugare de valoare pe care îl constituie prelucrarea por- 
nind de la materia primă. Adevărata prelucrare a petrolului 
înseamnă industrializarea derivatelor sale în petrochimie, 
chimie, în industria materialelor plastice şi în industria 
medicamentelor, industrializare care este, din păcate, slabă 
în România, îndeosebi în raport cu capacitatea de rafinare. 
Plecând tocmai de la ceea ce constituie, de fapt, adevărata 
prelucrare a petrolului, stabilirea capacităţii de rafinare 
într-o ţară se face în funcţie de structura prioritară a cererii 
interne, necesarul pentru diferite fracțiuni neacoperite de 

această capacitate de rafinare urmând a fi asigurat din 
import. 

Oricum, nici o ţară nu-şi stabileşte capacităţi de rafi- 
nare peste cele acoperitoare ale nevoilor interne (inclusiv, 
bineînţeles, unele de rezervă) în ideea că prin aceasta ar 
«prelucra» petrol pentru export, indiferent dacă acest 
petrol provine din import sau chiar din producţie internă. 
Şi n-o face pentru că de regulă iese în pierdere, întrucât din 
procesul în sine de rafinare, fâră a lua în considerare o 
eventuală chimizare ulterioară, rezultă oricum peste 80 de 
produse, indiferent că se doreşte sau nu. Unele au, iar altele 
n-au cerere externă. Şi foarte multe din ele pun probleme 
deosebite în ce priveşte transportul. Că este aşa o dove- 
deşte cazul, de departe cel mai semnificativ, al ţărilor pro- 
ducătoare şi exportatoare de petrol, care exportă țiței şi nu 
produse petroliere şi a căror capacitate de rafinare este în 
concordanță cu consumul propriu şi nu cu producţia 
proprie. 

În concluzie, nimeni nu-şi dezvoltă capacităţile de 
rafinare special pentru a exporta doar produse petroliere 
rafinate. Nimeni n-a făcut-o în lume, în afară de 
Ceauşescu, care a crezut în mod fals că astfel face o 
afacere, când mai degrabă a legat în acest mod România la 
cap fără să o doară. 

România are capacităţi de rafinare duble în raport cu 
necesităţile. O parte din capacităţile suplimentare pot fi 
folosite ca placă turnantă de procesare, importându-se țiței 
brut prin plăţi directe sau indirecte în exporturi de produse 
rafinate, dar, evident, numai o parte, la concurența even- 
tualelor necesităţi neacoperite de produse rafinate din 
zonă. Problema este că în zonă nu există necesități neaco- 
perite de produse derivate la concurenţa rafinării a 15-20 
milioane de tone de ţiţei brut. Aşa că, economic vorbind, la 
o bună parte din capacităţile excedentare de rafinare 
România trebuia să renunţe. Or, România a încercat cu 
disperare să privatizeze. Prin privatizare, tipul de problemă 
care există în ce priveşte rafinăriile nu se rezolvă decât 

dacă rafinăriile principale «externalizează» nu numai 
aprovizionarea cu ţiţei brut, dar şi desfacerea derivatelor 
petroliere, astfel încât să fie doar punct de procesare de 
titei extern pentru piaţa externă. Ceea ce nu este cazul din 
păcate atât cu Petrotel cât şi cu Petromidia. Aşa că au 
rămas intacte toate problemele determinate de decalajul 
imens între capacitatea de rafinare şi necesităţile pieţei 
interne. Cât priveşte perspectiva, deocamdată la un orizont 
neprecizabil, ca România să proceseze petrol caucazian în 
prezumtivul drum al acestuia către Europa Occidentală 
este vorba în continuare doar de o ipoteză. 

Până la scoaterea din joc, deliberat prin intervenţie 
sau spontan prin concurenţă, a unei părți din capacităţile 
excedentare de rafinare, România nu va putea face decât 
ceea ce face de ani şi ani: importă petrol brut cât poate, şi 
atunci cea mai mare parte din rafinării, fie de stat, fie 
privatizate, lucrează sub capacitate. Şi, deci, în pierdere. În 
anumite privințe, situaţia a devenit chiar caraghioasă. 
Vrând să dea cât de cât de lucru la cât mai multe rafinării, 
România acumulează pierderi care o împiedică să importe 
petrol măcar atât cât este necesar pentru capacităţile de 
prelucrare postrafinare — cu alte cuvinte, capacităţi petro- 
chimice, unde începe adevărata valorificare a petrolului — 
şi pentru a căror producţie există cerere externă! 


Capitolul 25 


În utilităţile publice: schimbări de etichete 


Cel mai mare eşec în materie de restructurare este 
consemnat însă în sectorul utilităţilor publice, unde, în 
general. nu s-a făcut mai mult decât să se schimbe afişe şi 
etichete, iar acolo unde s-a făcut totuşi ceva (privatizarea 
Romtelecom sau a rețelei de apă Bucureşti) rezultatele 
constituie mai degrabă un contraargument decât un argu- 
ment pentru restructurare prin privatizare. 

Impedimentul iniţial, care s-a dovedit însă major, în 
calea restructurării în acest sector a fost scoaterea lui de 
principiu din aria «privatizabilului», prin organizarea în 
aşa-numitele «regii autonome». Considerate proprietate 
publică neînstrăinabilă, acestea reprezentau 55% din capi- 
talul social al unităților economice din România în 1990 la 
despărţirea de capitalul considerat privatizabil, organizat în 
«societăţi comerciale». 

La adăpostul proprietăţii publice neînstrăinabile, în 
regiile autonome s-a consolidat structura politico-directo- 
rială-sindicală, de natură clientelară, care, cu timpul, graţie 
şi poziţiilor monopoliste pe piaţă ale celor mai multe din 
aceste regii, a devenit cel mai eficient instrument de mul- 
gere a banului public şi care, aproape firesc, s-a constituit 
în nucleul cel mai rezistent împotriva oricărei schimbări. 

lată cazul poate cel mai semnificativ: compania na- 
țională de electricitate constituită iniţial în regie autonomă, 
RENEL. Sub numele de RENEL, era cea mai mare com- 
panie din România, cu o cifră anuală de afaceri echivalentă 
cu aproape 10% din produsul intern brut al ţării. RENEL 
era însă şi un monopol, cel mai important din România, cu 

exclusivitatea în furnizarea energiei electrice. Şi, cu toate 
că nu avea monopolul şi în aprovizionarea cu energie ter- 
mică, menținea, prin construcţie, exclusivitatea pe întregi 
zone urbane. Era, totodată, monopsonul cărbunelui din 
România şi clientul copleşitor cel mai important al gazelor 
naturale exploatate sau importate în România. 

Perceptia curentă era că RENEL îşi folosea poziţiile 
monopoliste pentru a impune nu numai preţuri înalte la 
produsele livrate (electricitate şi căldură) — preţurile fiind 
de altfel nenegociabile — . dar şi condiţii contractuale în 
care obligaţii reveneau de fapt doar clientului, nu şi 
furnizorului (adică RENEL-ului). Şi nu numai atât. În 
ciuda preţurilor înalte practicate, RENEL îşi permitea 
cheltuieli masive peste veniturile curente pe seama banului 
public, din care aspira fără încetare şi la dimensiuni fabu- 
loase, prin neachitarea obligaţiilor sale financiare către 
bugetul de stat şi bugetul asigurărilor sociale. fiind un fapt 
notoriu că RENEL era de departe cel mai mare datornic la 
aceste bugete. In sfârşit, percepţia curentă era că RENEL 
îşi utiliza din plin poziţiile monopoliste pentru a întreţine 
— din preţurile înalte impuse şi din banul public pe care îl 
extrăgea neplătindu-şi obligaţiile către buget — scheme 
umflate de personal. bine retribuit, chiar foarte bine la 
standardele româneşti ale perioadei. Era emblematic 
exemplul, devenit clasic, al femeii de serviciu de la 
RENEL cu o leafă mai bună decât un ministru! 

Cine, deci, din interiorul sistemului energetic — de la 
managerul general la femeia de serviciu, trecând deopo- 
trivă prin straturile ierarhiei administrative şi a celei sindi- 
cale — să mai dorească a vedea RENEL-ul restructurat? 
Dimpotrivă, un complot managerialo-sindical a vegheat la 
a nu se schimba nici o rotiță din acest mecanism care 
asigura RENEL-ului poziţia unei insule de relativă prospe- 
ritate într-o mare confruntată cu o sărăcie mereu mai pro- 
nunţată. 

Din punctul lor de vedere, managerii riscau să piardă 
prin restructurare liniştea şi siguranța de care se bucură 

conducătorii de monopoluri, urmând a prelua toate grijile 
conducătorilor de întreprinderi în condiţiile concurenţei: 
preocuparea pentru reducerea costurilor, problema dispo- 
nibilizărilor de personal, presiunea plăţilor la bugetul de 
stat şi, nu în ultimul rând, relaţiile de opoziţie cu sin- 
dicatele. 

La rândul lor, liderii de sindicat riscau să piardă mi- 
nunata oportunitate de a nu fi confruntaţi cu dilema «creş- 
terea salariilor sau menţinerea numărului de salariaţi» şi de 
a avea în patronat nimic altceva decât un aliat, pentru că 
împreună cu acesta puteau, în lipsa restructurării, să şanta- 
jeze guvernul spre a obţine şi sporirea salariilor. şi menţi- 
nerea locurilor de muncă. Nu întâmplător, atât managerii 
cât şi sindicatele, neputând pune pe masă adevăratele 
motive ale opoziţiei lor faţă de restructurare, au adus deo- 
potrivă aceleaşi argumente: creşterea costurilor, scăderea 
siguranței în exploatare, dezavantajarea consumatorilor! 


25.1. Comportament de piaţă sau instrument 
guvernamental ? 


Ruptura în acest angrenaj nu constituia însă decât o 
latură a restructurării RENEL. Cealaltă, la fel de impor- 
tantă, consta în faptul că, dacă guvernul, indiferent care ar 
fi fost acela, se va fi decis până la urmă să pună piciorul în 
prag şi să impună o restructurare la RENEL, va fi trebuit în 
acelaşi timp să-şi schimbe el însuşi poziţia faţă de RENEL. 
Pentru că principalul obstacol care trebuia înlăturat în 
restructurarea industriei energiei electrice era continua 
utilizare a RENEL de către guvern ca un instrument al 
politicii sociale şi economice în domeniile ocupării forţei 
de muncă, combustibililor, administrării preţurilor, sub- 
venţionării consumatorilor, controlului fondurilor valutare 
etc. Toate deciziile privind bugetul, investiţiile și alocaţiile 
financiare la RENEL făceau obiectul intervenţiei şi 
aprobării statului. Şi, de asemenea, RENEL servea, de fapt, 
drept bancă pentru industrie şi alte întreprinderi proprietate 

de stat! Ce altceva a fost obligarea, ani de zile, a RENEL 
de a vinde sub costuri decât o utilizare a acestei regii pen- 
tru întreținerea industriilor falimentare? Ce altceva decât 
folosirea RENEL în scopuri politice şi sociale a fost siste- 
mul «subvenţiilor încrucişate», prin care agenţii economici 
au fost puşi să plătească mult peste costuri la RENEL pen- 
tru ca regia să poată vinde sub costuri la populaţie? Dacă 
dorea să facă protecţie socială în domeniu, guvernul ar fi 
trebuit să utilizeze în acest scop bugetul şi nu RENEI.-ul! 

In sfârşit ce altceva decât un instrument de a derula 
politici guvernamentale prin RENEL a fost interdicția im- 
pusă regiei de a opri aprovizionarea atâtor şi atâtor agenţi 
economici care nu-şi achitau facturile la căldură şi elec- 
tricitate, RENEL devenind cea mai profitabilă bancă din 
România pentru clienţi, de la care aceştia se puteau împru- 
muta masiv, fără a rambursa vreodată banii? O bancă simi- 
lară nu a mai fost în România decât bugetul de stat! 

Faţă de o asemenea situaţie, în ce a constat în mod 
concret schimbarea prin rebotezare din RENEL în CONEL 
şi, ulterior, prin spargerea CONEL în cinci societăţi după 
principiul «activităţile de producţie — vectorul de transport 
— activităţile de distribuţie»: Termoelectrica, Hidroelec- 
trica şi Nuclearoelectrica, fiecare cu monopolul în 
producţia de electricitate din surse termo, hidro şi respectiv 
nucleare, Transcom şi Electrica (societate cu monopol în 
distribuţie)?! Singura deosebire este de principiu și cu un 
impact eventual pe termen lung: statutul juridic al pro- 
prietăţii se schimbă, aceasta, din publică şi neînstrăinabilă, 
devenind posibil — parţial sau integral — privatizabilă! 

Realitatea este că, până acum, în restructurarea 
regiilor nu a fost vorba de mai mult de o rebotezare a 
acestora în societăţi sau companii naţionale şi eventual de 
o reorganizare a activităţii lor pe segmente: producţie, 
transport, distribuție. Căci o reală restructurare ar însemna, 
pe de o parte, demonopolizarea sectorului lor de activitate 
şi intrarea în sistem concurențial cel puţin în unele seg- 
mente — dar aceasta, evident, nu se poate face dintr-o dată, 

reclamând foarte mult timp, chiar ani — iar, pe de altă parte, 
schimbarea radicală a locului şi rolului regiilor în politica 
economică şi socială a guvernului. 

Cazul companiei de electricitate nu este unic. La fel 
se pun problemele la societatea de producţie şi distribuţie 
a gazului metan, unde continuă să existe diferenţe între 
preţul plătit de populaţie şi cel plătit de agenţii economici 
şi unde pe mai departe operează interdicţia de oprire a 
aprovizionării agenţilor economici care nu-şi achită 
facturile. 

Evident, pentru o restructurare reală — cu atât mai 
mult prin privatizare — ar trebui ca aceste societăţi, indife- 
rent de numele cu care se află ele înscrise acum, să fie 
scoase din aria politicilor guvernamentale, moment din 
care li s-ar putea abia pretinde un comportament de piaţă. 
Dar pentru aceasta statul ar trebui să preia nota de plată a 
celor care nu-şi achită facturile la electricitate sau la gaze 
naturale, fie persoane fizice, fie persoane juridice. Ceea ce 
bugetul de stat în faza în care se găseşte nu poate face! 
Restructurarea utilităţilor publice este, dincolo de voință 
politică, şi o problemă de bani, care, din păcate, cam lip- 
sesc în România actuală. 

In timp ce guvernul şi sindicatele — şi, de fapt, dife- 
ritele forțe politice din România — se înfruntă aprig în ce 
priveşte atât restructurarea în domeniul utilităţilor publice, 
cât şi o eventuală privatizare în acest domeniu, accesul la 
respectivele utilități (electricitate, gaze, apă, canalizare, 
transport) se scumpeşte mereu şi mereu, ceea ce măreşte 
neîncasările la nivelul companiilor furnizoare, care, în cerc 
vicios, răspund cu noi creşteri de prețuri, şansele de rupere 
a cercului vicios apărând astfel mereu mai slabe. 

Că trebuie făcut neapărat ceva, semnificativ şi ur- 
gent, în domeniul utilităţilor publice este absolut clar. Pozi- 
tiile monopoliste deţinute pe piaţă de regiile sau compa- 
niile naţionale de stat din acest domeniu aduc numai deza- 
vantaje pentru economie în general şi pentru consumatori 
în special. Fiind de stat, aceste regii şi companii pot să nu-şi 
plătească obligaţiile financiare către proprii furnizori sau 

chiar către bugetul de stat. Încă şi mai rău, se poate ca, 
fiind de stat, respectivelor regii și companii să nu li se 
plătească de către clienţii lor tot de stat obligaţiile finan- 
ciare, fâră ca aceştia din urmă să se aştepte la vreo retor- 
siune, ŞI cu atât mai puţin la absolut normala scoatere din 
joc într-o economie de piaţă. Ceea ce generează o aberantă 
neonorare de plăţi în lanţ în întreaga economie. 

Evident, înlocuirea monopolului de stat cu unul 
privat n-ar rezolva nimic pentru consumatori. Şi. în mod 
clar, nu acesta trebuie să fie scopul privatizării. Şi un 
monopol privat ar recurge la aceleaşi practici la care recurg | 
actualele monopoluri de stat din domeniul utilităţilor pu- 
blice. Acestea îşi transferă toate problemele interne (inefi- 
ciența, presiunile pentru sporuri salariale) sau externe (pre- 
cum neachitarea facturilor de către clienţii rău-platnici) 
asupra preţului de livrare, deci asupra consumatorului. Re- 
ducerea costurilor de operare sau competitivizarea acti- 
vităţii sunt scoase practic în afara oricărei preocupări. Nici 
recuperarea creanţelor nu deţine vreo prioritate, în măsura 
în care, pe de o parte, se ştie că marilor rău-platnici, fârtaţi | 
de stat, tot nu li se poate face nimic, iar, pe de altă parte, 
impunerea unor majorări de preţuri nu are practic nici o li- 
mitare în lipsa concurenței. În mod pregnant. faptul este 
pus în evidenţă de experienţa ultimilor ani, când, tocmai 
din cauza creşterilor fabuloase de preţuri, consumul în do- 
meniul utilităţilor publice a tot scăzut, tendință în faţa 
căreia monopolurile respective au răspuns nu prin reduceri 
de preţuri, aşa cum ar fi fost normal, ci prin noi creşteri, 
încă şi mai substanţiale, ale acestora. Astfel încât, într-o 
manifestare totală de antieconomie, ultimii ani ai deceniu- 
lui trecut, care au constituit perioada prăbuşirii consumu- 
lui, au reprezentat şi perioada celor mai ameţitoare majo- 
rări de preţuri la utilităţile publice. 


25.2. «Demonopolizarea» trebuie încercată! 


Demonopolizarea este singura ieşire. Soluţiile pro- 
puse în acest sens se referă în general la «dezmembrarea» 
actualelor regii sau companii naţionale care, acum, inte- 

grează exploatarea, producerea, transportul şi distribuţia 
principalelor utilități publice, Şi, tot în general, privatiza- 
rea ar urma să vizeze segmentele de producție şi distri- 
buţie, urmând ca vectorul de transport să rămână, în princi- 
piu, în proprietate publică. 

Tocmai împotriva acestei «segmentări» se ridică 
adversarii abandonării monopolului de stat din domeniile 
respective, argumente nefiind greu de găsit pentru delegiti- 
marea «dezmembrării» şi «dereglementării»: de la punerea 
în pericol a siguranţei în exploatare la pierderea posibili- 
tății de control, în scopuri sociale, al preţurilor. Din păcate 
pentru susținătorii acestor argumente, practica ultimilor ani 
constituie contraargumentul cel mai zdrobitor: preţuri în 
creştere la cerere în scădere și la calităţi mereu mai slabe. 
Altceva ar putea însă invoca adversarii «segmentării»: că 
trăim într-o epocă în care, ca niciodată în trecut, are loc o 
adevărată febră a fuziunilor în lumea afacerilor. Sfidările 
globalizării reclamă unirea forţelor între giganții înşişi, 
pentru a face față nu doar concurenţei în sine, ci şi costu- 
rilor exorbitante ale adaptării la implicaţiile, dintre care 
multe nici nu sunt cunoscute, ale tehnologiilor moderne, a 
căror dezvoltare a luat-o înaintea previziunilor. 

In faţa acestor tendințe, «segmentarea» într-adevăr 
pare ceva demodat, nu la ordinea zilei. Dar, din nefericire, 
nu se poate trece direct de la giganți ineficienţi la giganţi 
eficienţi. Fuziunile actuale pe plan mondial au loc, aproape 
fără excepţie, între companii prospere, nicidecum amenin- 
țate cu prăbuşirea, iar, prin fuziune, se urmăreşte de fapt un 
plus de competitivitate pentru care oricum se face şi o 
restructurare, inclusiv de personal, în scopul unei eficienti- 
zări încă şi mai mari. In România «dezmembrarea» apare 
în anumite cazuri ca unica soluţie spre a rupe monopoluri, 
pentru că, înainte de toate, acestea sunt ineficiente, și nu 
pentru că sunt de stat. Poate că şi mai precis spus, pentru 
că inerția combinației între ineficiență şi proprietatea de 
stat a devenit atât de mare în aceste structuri, încât numai 

«dezmembrarea» într-o primă fază mai poate rupe cercul 
vicios. 

Evident, nici «dezmembrarea», nici privatizarea nu 
sunt scopuri în sine. In epoca în care trăim, grație tot dez- 
voltărilor tehnologice în general şi ale celor din domeniul 
informaticii în special, utilităţile publice devin, obiectiv și 
inevitabil, din sectoare închise sectoare deschise competi- 
tiei, spre folosul, în materie de preţ şi calitate, al benefi- 
ciarilor, «segmentarea» şi privatizarea nefiind altceva 
decât modalităţi prin care se asigură deschiderea pentru 
competiţie. Nimeni nu poate însă garanta că efecte bene- 
fice vor rezulta automat din aplicarea binomului «segmen- 
tare-privatizare» pentru economie şi pentru consumator. 
Dar efectele cert dezastruoase de până acum — exacerbate 
în ultimii ani — atât pentru economie cât şi pentru consu- 
mator sunt suficiente argumente pentru ca măcar să se 
încerce. 


Capitolul 26 


Sceneta restructurării fără bani 


Realitatea este că restructurare industrială în 
România nu s-a făcut. Pe vremea primelor guvernări 
Iliescu, nu s-a făcut pentru că nu s-a dorit. Ce s-a urmărit 
atunci — şi s-a realizat — a fost de a păstra intact întreg eşi- 
chierul industrial cu implicaţia. în lipsă de resurse de 
retehnologizare, a compromiterii întregului eşichier indus- 
trial. 

In anii guvernării cederisto-pediste nu s-a făcut de 
asemenea restructurare industrială. Pentru că restructu- 
rarea industrială înseamnă într-adevăr abandonare, dar cu 
punere a ceva în loc. Or, în aceşti ani s-a făcut doar o 
dezindustrializare. Este foarte bine să lichidăm întreprin- 
derile falimentare, să restrângem sectorul neperformant, să 
ne desprindem de industriile energofage și în declin istoric, 
dar dacă nu se pune nimic în loc tot un drac este, ca şi cel 
de până acum! 

De aproape 12 ani, toţi guvernanţii, indiferent de 
culoarea politică, s-au codit să demoleze ceea ce până la 
urmă tot trebuie demolat. Şi, nedemolându-se când trebuia 
şi când se putea, s-a plătit ulterior un cost economic şi so- 
cial mereu mai constrângător. Nu numai nota pentru între- 
ținerea a ceea ce nu s-a demolat a devenit tot mai mare, dar 
nu mai există resurse nici chiar pentru a demola. Darămite 
pentru a pune ceva semnificativ în loc! 

Implicarea Băncii Mondiale în procesul restructu- 
rării în România nu ar putea fi despărțită de rezultatele 
obținute sau, mai degrabă spus, de lipsa de rezultate. Fără 
îndoială, implicarea Băncii Mondiale a avut o dimensiune 

pozitivă prin presiunea permanentă exercitată asupra auto- | 
rităților române de a lua taurul de coarne în materie de 
restructurare. 

De asemenea, există o contribuţie a creditelor acor- 
date de Banca Mondială pe proiecte specifice. Dar pro- 
gramele derulate cu Banca Mondială aşa-numite «de ajus- 
tare structurală» (mai întâi FESAL, apoi PSAL), care s-au 
concentrat tocmai pe restructurarea întreprinderilor cu 
pierderi, n-au fost o reuşită şi nici nu aveau cum să fie o 
reuşită! După ani de experienţă, se poate spune că, fiind 
vorba de programe în general şi nu punctuale (pe zone sau 
mari întreprinderi în sine), eşecul le era asigurat. 

Abordarea lor este simplistă: privatizare şi, dacă nu 
merge, adică dacă nu se găseşte cumpărător, lichidare! Dar, 
nici o alternativă economică nu este, de fapt, avută în 
vedere prin punerea a ceva în loc! Şi fără această punere a 
ceva în loc, există o mefiență generală faţă de lichidări! lar 
întreprinderile acumulează, între timp, şi mai multe datorii 
şi astfel dispar şi șansele de privatizare. Şi, uite aşa cercul 
vicios devine şi mai fără ieşire! 

Programele de ajustări structurale convenite cu 
Banca Mondială au de fapt două componente: una masivă 
şi imperativă de asanare şi alta prezumtivă de construcţie. 

Componenta de asanare a cuprins, pe de o parte, de- 
molări propriu-zise în sectorul industrial neperformant, 
prin lichidări în rândurile întreprinderilor mari producă- 
toare de pierderi şi, asociat acestora, eforturi de protecţie 
socială pentru cei afectaţi, iar, pe de altă parte, aşa-zise res- 
tructurări în sectorul bancar, de fapt curățirea băncilor de 
stat de creditele neperformante prin preluarea lor, într-un 
fel sau altul, în sarcina banului public. Nu trebuie să fii 
economist pentru a-ţi da seama că şi demolările costă, că 
protecția socială costă, că încă şi mai mult costă asanările 
din sistemul bancar! Aşa că, una peste alta, ar fi vorba de 
vreo câteva miliarde de dolari, şi nu doar de câteva sute de 
milioane de dolari cât a constituit în total asistenţa finan- 
ciară în materie din partea Băncii Mondiale. Și din care 

poate aproape jumătate s-a dus pe achitarea onorariilor 
pentru băncile internaţionale de investiţii angajate ca 
agenţi de privatizare. 

A doua componentă a programului este cea de 
construcție. Aceasta cuprinde, pe de o parte, programe de 
reconversiune a forței de muncă, pe de altă parte. crearea 
unui adecvat şi stimulativ mediu de afaceri — în ambele ca- 
zuri existând costuri financiare, care au intrat în principal 
tot în sarcina bugetului — şi, în sfârşit, construcţia prin pri- 
vatizare. Dacă de la privatizare, după cum se subînţelege, 
ar urma să se aştepte întreaga parte de construcţie a pro- 
gramului, pentru că e singura zonă unde nu ar urma să se 
cheltuiască bani, ci eventual să se încaseze ceva. trebuie 
subliniat atunci că întreaga parte de construcţie este 
prezumtivă. Când ai de vândut la fiecare unitate de active 
două unităţi de datorii - cum a ajuns situaţia în România —, 
nu se poate conta cu certitudine pe privatizare. nici măcar 
dacă se va accepta ca totul să se privatizeze pe un dolar. Şi 
oricum nu se poate conta pe o privatizare rapidă. 

Să ne amintim că succesul în restructurarea econo- 
miei a fost asigurat în fosta Germanie de Est de un suport 
de resurse externe de circa 1 000 miliarde de mărci, iar în 
Ungaria de unul de peste 30 de miliarde de dolari. Prin 
comparaţie, chiar şi numai a începe restructurarea econo- 
miei româneşti cu doar câteva sute de milioane de dolari, 
cum preconizează programele convenite cu Banca 
Mondială, pare, dacă nu cumva ca o glumă, atunci ca o mi- 
nune, mai ceva decât aceea, prin care Domnul Isus Hristos 
a hrănit vreo 5 000 de nevoiaşi cu cinci pâini şi doi peşti! 
Restructurarea nu se poate face cu minuni, ci doar cu bani! 

Trebuie recunoscută nereuşita programelor de 
restructurare — nu vorbim decât de acestea şi nu de cele pe 
obiective precise — urmând să se treacă la formularea altui 
gen de programe, în care, cu ajutorul Băncii Mondiale, să 
se rezolve în mod punctual cazurile unor întreprinderi- 
problemă, în contextul sectorului din care fac parte sau al 
zonei în care se află. Programe care să folosească resurse 


202 


| 


din partea Băncii Mondiale pentru ca închiderea necesară 
a unor întreprinderi generatoare de pierderi să fie însoţită 
de înfiinţarea unor întreprinderi-alternativă viabile. | 

Ar fi o rapidă reuşită reforma dacă restructurarea, 
care este esenţa ei, ar însemna doar oprirea irosirilor de 
resurse în activități neprofitabile, necompetitive sau pur şi 
simplu fără piaţă, şi nu şi realocarea resurselor, atât de 
puţine câte pot fi disponibilizate și câte pot exista, către 
activităţi utile, cu şanse şi perspective pe piaţă. 


Capitolul 27 


Un şomaj «nestructural» 


În anul 2000, numărul de şomeri înregistraţi în 
România — respectiv cei aflați în evidențele Agenţiei 
Naţionale pentru Ocupare şi Formare Profesională — a 
ajuns la aproape 1 200 000 persoane, reprezentând din to- 
talul forţei de muncă peste 12%, cota maximă înregistrată 
în perioada postdecembristă. În 2001, s-a coborât sub 8%. 
Este mult, este puţin? Pe cât de contrariant, pe atât de rele- 
vant, răspunsul poate fi formulat succint astfel: este puţin, 
dar dezastruos! 

O ţară care se restructurează nu poate să nu aibă 
şomaj. lar într-o ţară ca România, a cărei economie trebuie 
să se restructureze pentru că altfel se automarginalizează în 
competiția mondială din ce în ce mai necruțătoare şi a cărei 
industrie trebuie îndeosebi să se restructureze pentru că 
altfel piere pur şi simplu, este nu doar inevitabil, dar este 
chiar sănătos să existe, pentru un timp, un şomaj ridicat. 
Pentru amploarea schimbărilor de structură care sunt 
necesare în economia românească şi în special în industrie, 
un şomaj de 12% nemaivorbind de sub 10% este unul mic. 
Care, fără echivoc, probează că amplitudinea restructură- 
rilor se situează mult sub necesar. Iar faptul că, ani şi ani 
până în prezent, şomajul a oscilat doar între 6% şi 8% a 
constituit tocmai evidenţa întârzierii reformelor de struc- 
tură din economie. După cum asumarea de către guvernul 
Năstase a reducerii şomajului este cel mai relevant indiciu 
că nu are de fapt în vedere o semnificativă restructurare. 

O cotă de 20-25% şomaj ar proiecta o schimbare 
structurală mai aproape de cea necesară economiei româ- 

neşti pentru a putea spera de la aceasta să ofere şi altceva 
decât necompetitivitatea şi sărăcia pe care. de fapt, le 
oferă. 

Deşi sub cotele impuse de o reală restructurare, şo- 
majul românesc este totuşi dezastruos. Dintr-un motiv 
foarte simplu: rezultă nu din restructurare economică, ci 
din demolare economică, nu din restructurare industrială, 
ci din dezindustrializare. Ca atare, şomajul românesc, mic 
sau mare, nu este un şomaj structural, în adevăratul sens al 
cuvântului, adică un şomaj generat, obiectiv dar temporar, 
de schimbarea sectoarelor, activităţilor şi deci profesiu- 
nilor! Şomajul structural apare obligatoriu în țări care se 
restructurează — şi restructurarea este, de fapt, un proces 
permanent — întrucât sectoare şi activităţi care sunt în 
declin furnizează şomaj, absorbit însă după un timp de 
sectoare şi activități care sunt în ascensiune în noile con- 
diţii ale pieţei şi tehnologiilor. 

In România, în timp ce sectoare şi activităţi în declin 
istoric dispar cu greu, menținute fiind de interese politice 
şi electorale, sectoare şi activităţi noi nu apar în ritm sus- 
ținut din cauza absenței investiţiilor. In afara unor 
construcții edilitare — realizate de noii «avuţi» — nu s-au 
mai făcut practic investiţii decât derizorii în ultimii zece 
ani. Nu poate exista restructurare în aceste condiţii. Şi nici 
şomajul care apare în aceste condiţii nu este unul struc- 
tural. Șomajul rezultând din demolări fără construcţii în loc 
este un şomaj greu de absorbit. 

Nu doar aceasta este însă consecința gravă. O alta 
este că, în lipsa investiţiilor semnificative, nu se pot con- 
figura nici amploarea cererilor de forță de muncă în anii ce 
vin şi nici structura profesională a acestor eventuale cereri. 
Nici programele de reconversiune a forței de muncă şi nici 
şcoala însăşi nu se pot pregăti astfel încât oferta lor să fie 
cât mai apropiată posibil de ceea ce va reprezenta, global 
şi structural, nevoia de cadre din economie. 


Capitolul 28 


Antieconomia din energetică 


Situaţia din sectorul energetic este emblematică pen- 
tru tragicomedia care a ajuns să caracterizeze actuala stare 
a economiei româneşti. Pentru că, dacă n-ar fi de plâns, ar 
fi de râs! Întrucât sistemul energetic naţional este în criză, 
nu fiindcă n-ar putea produce cât se cere, ci fiindcă nu mai 
are pentru cine să producă. Practic, din cauza scumpirilor 
exorbitante, consumul, deşi în abruptă scădere, nu mai 
poate fi plătit nici de către industrie, nici de către populaţie. 
Ceea ce, să recunoaştem, este o realizare absolut remarca- 
bilă! La care şi-au dat concursul Banca Mondială şi FMI, 
care au păstorit un mecanism ce a permis, fâră vreun 
discernământ, ca, în numele unei restructurări care de fapt 
nu a intervenit în sectorul cu pricina, energia electrică, de 
pildă, să poate fi scumpită, în perioadă 1997-2000, de peste 
16 ori la o sporire a preţurilor pe ansamblu doar de 7,7 ori 
şi la o devalorizare a leului doar de 7 ori. Funcţionând în 
continuare, mecanismul a produs aceleaşi efecte şi după 
anul 2000, creşterea tarifelor la energie (electrică, termică, 
gaze naturale) fiind de peste 56% la o creştere a preţurilor 
pe ansamblu de 30,3% în anul 2001. 

La asemenea scumpiri, deznodământul nu putea fi 
altul. Aparent, n-ar fi vorba de o noutate, ci de aceleaşi şi 
aceleaşi dificultăţi energetice cu care se confruntă 
România de decenii. Dar piramida motivelor s-a răsturnat. 
Pentru că, înainte de 1989, aceleaşi dificultăţi aveau cauze 
exact inverse decât în prezent. Şi răsturnarea de situaţie 
ilustrează semnificativ cum economia românească a căzut 
din lac în put. 

Inainte de 1989, situaţia era dramatică pentru că 
fusese creată forţat o industrie mare consumatoare de ener- 

gie într-o țară cu resurse energetice sărace şi extrem de 
costisitoare în exploatare. Mai mult însă, neperformantă 
fiind, această industrie nu era capabilă să exporte într-atât 
încât să-şi procure valuta cu care să importe resursele 
energetice de care, din motive naturale, nu dispunea pe 
plan intern. Un cerc vicios! Ale cărui nefericiri izbucneau 
îndeosebi iarna, plătite fiind întotdeauna de populaţie prin 
frig în case şi întreruperi de curent electric. 

După 1989, nici o strategie nu a fost concepută și 
aplicată spre a remedia fondul respectivei situaţii. Nu au 
fost restructurate nici marea industrie consumatoare, nici 
sectorul de producţie a energiei. 

Restructurarea industriilor înseamnă reducerea con- 
sumurilor unitare de fabricaţie prin retehnologizare, înce- 
tarea consumurilor de energie pentru produse fără piaţă şi. 
nu în ultimul rând, abandonarea unor sectoare energofage 
fâră perspectivă, în favoarea unora mai mici consumatoare 
de energie. astfel încât pe ansamblu consumul global de 
energie să scadă pentru acelaşi efect economic şi situaţia în 
sistemul energetic naţional să se destindă. 

Restructurarea producţiei în sectorul energetic în- 
seamnă de fapt renunțarea la unele capacităţi de producție 
învechite, costisitoare, şi la acelea care nu pot fi rentabile 
din cauza combustibilului folosit, precum şi un efort măcar 
minim de retehnologizare pentru creşterea gradului de con- 
versie, toate evident cu reducerea corespunzătoare a forței 
de muncă din domeniu. 

Nefăcându-se de fapt nimic pe aceste planuri, siste- 
mul energetic a fost lăsat în ultimă instanţă la discreția 
tendinţelor, mai mult sau mai puţin previzibile, din econo- 
mie, care, în absenţa unei strategii de pregătire prealabilă 
pentru impact, s-au năpustit aproape necontrolabil asupra 
acestuia. 

O perioadă scurtă, scăderea producţiei industriale a 
fost resimţită ca o uşurare. O perioadă însă scurtă, pentru 
că şi exporturile, atâtea câte erau, s-au prăbuşit, şi astfel 

resurse valutare pentru importuri energetice tot nu au 
existat, chiar dacă necesarul de import era mai mic. 

Resursele valutare de care era nevoie pentru impor- 
turile energetice au fost de fapt mereu mai greu de 
constituit, în măsura în care fostul mecanism centralizat, 
bazat pe comandă politică şi constrângere administrativă, 
nu mai putea opera, iar unul de piață, care să îi ia locul, nu 
a fost de fapt imaginat şi pus în funcțiune. 

Pentru a depăşi dificultăţile în domeniu, guvernul 
Văcăroiu a conceput un sistem prin care statul acoperea 
anual achitarea energiei ce era vândută sub costuri şi a ape- 
lat la Bancorex pentru importurile energetice de iarnă, nota 
fiind plătită abia în 1999 prin preluarea la datoria publică a 
falimentului băncii. În acest fel, nu cel ce consuma era și 
cel care plătea! De fapt, industria — de departe cel mai mare 
consumator — dădea iama în resursele energetice, iar nota 
de plată era achitată de populaţie prin inflaţie. Mecanismul 
era următorul: prin amânarea deciziilor de adaptare a de- 
contărilor interne ale importurilor de petrol la schimbarea 
cursului valutar, preţurile la livrările de energie erau ţinute 
administrativ şi deci artificial în chingă; pierde.ile se acu- 
mulau la nivelul fie al rafinăriilor, fie al băncilor finanța- 
toare, fie al bugetului statului şi, în absenţa resurselor 
financiare reale, erau acoperite în timp prin inflaţie, ale 
cărei consecinţe sunt suportate, în ultimă instanţă, de către 
populaţie. 

La preluarea guvernării de către coaliția cederisto- 
pedistă, Banca Mondială şi FMI, printre alte măsuri de 
liberalizare, au impus şi stoparea politicii de desfacere a 
energiei sub costuri. Şi un mecanism de indexare automată 
a preţului energiei la devalorizarea monedei a fost de ase- 
menea stabilit. Demersuri salutare! Dar, în măsura în care 
restructurarea atât în industria consumatoare cât şi în 
producţia de energie a continuat să nu intervină, totul a 
devenit de fapt un dezastru. | 

Neîndrăznindu-se să se introducă direct şi pe plan 
general principiul «cine consumă plăteşte», s-a trecut, într-un 

fel, în extrema cealaltă. S-a considerat că livrarea energiei 
la costuri către populaţie ar reprezenta un efort financiar 
imposibil pentru aceasta din urmă. Şi, din păcate, în loc să 
se preia la buget diferenţa, s-a adoptat sistemul «subven- 
ționării încrucişate», agenţii economici devenind cei 
împovăraţi în numele unei protejări a populaţiei. Era vorba 
evident de o pretinsă protecţie socială, pentru că populaţia, 
deşi beneficiind de facturi mai mici la propriul consum, 
suporta până la urmă diferenţa prin prețurile mai înalte, 
încărcate cu facturi energetice mai mari, ale produselor şi 
serviciilor livrate de agenţii economici. Sistemul era nociv 
şi complica angajarea adevăratelor soluţii pe termen lung. 
Mai ales că, în urma scăderii producţiei pe plan global şi 
îndeosebi a celei industriale, consumul energetic pentru 
activități economice s-a redus substanţial şi, din cauza 
aceasta, în perioadele de vârf de sarcină (dis-de-dimineaţa 
şi seara), când intră masiv în reţea consumatorii casnici, 
exact aceştia au devenit preponderenţi în consum, 
ajungându-se din nou la absurditatea ca tocmai consumul 
minoritar să-l subvenţioneze pe cel majoritar. Nemaivor- 
bind de faptul că. peste tot în economiile normale, vân- 
zările en-gros (cum este cazul energiei pentru agenţii 
economici) se fac la preţuri mai mici decât vânzările cu 
amănuntul (cum este cazul energiei livrate populaţiei). 
Inevitabila renunțare, chiar dacă treptată, la «subvenţiile 
încrucişate» a avut pentru populaţie un preț imens. Sub 
impactul unei căderi neuzuale în timp de pace a economiei, 
consumul de energie a scăzut sever. Dar compania de elec- 
tricitate, folosindu-şi monopolul, a răspuns, sub oblăduirea 
mecanismului de indexare, printr-o absolut fabuloasă 
creştere de preţuri în perioada 1997-2000, în raport cu 
devalorizarea leului, pe care ar fi trebuit să o urmeze ca 
reper. Şi sporirile s-au năpustit într-o proporţie încă şi mai 
mare asupra populaţiei spre a se lichida absurdul sistem al 
«subvenţiilor încrucişate». 

Factura energetică (electricitate + căldură) a ajuns 
pentru populaţie mai mare decât câștigurile medii ale ma- 

jorităţii familiilor din salarii şi pensii, în lunile reci. Pe 
orice față am întoarce lucrurile, aşa ceva constituie o 
anomalie din punct de vedere economic, o aiureală. 
Practic, este rezultatul nefericit al faptului că în timp ce. în 
numele criteriilor economiei de piaţă, s-a urmărit ca 
energia să nu mai fie livrată sub costuri, iar populaţia să o 
plătească mai scump decât agenţii economici (căci este, de 
fapt, normal ca preţurile cu amănuntul să fie mai mari 
decât prețurile en-gros), a fost redusă însă mereu şi mereu 
capacitatea de plată a populaţiei. în numele macrostabi- 
lizării economiei, care urmăreşte să aducă veniturile la ni- 
velul posibilităţilor economice. Efectul concret a fost că, în 
vreme ce, la adăpostul unei asemenea abordări, furnizorii 
de căldură și electricitate, folosind poziţia de monopol pe 
piaţă, şi-au tot sporit preţurile fără vreo raportare la reali- 
tăți şi fără vreo urmă de preocupare de a reduce măcar cu 
ceva costurile, populaţia a avut însă tot mai puţin din ce 
plăti. 

Un program economic care îşi propune sau care doar 
« realizează », în derularea sa, aducerea facturii energetice 
pentru populaţie la niveluri mai mari decât majoritatea 
câștigurilor medii familiale din salarii sau pensii nu poate 
constitui decât un lamentabil eşec. Ceva este în neregulă 
din concepţie! Nu poate fi propusă ca obiectiv şi nici ad- 
misă ca rezultat răstignirea unei mari părți din populaţie în 
frig şi întuneric. Vorba aceea, de pe vremea comunistă, cu 
cianură n-aţi încercat?! Dar, chiar dacă ignoră complet 
obiective sociale şi face fetiş din anumite fixisme econo- 
mice, un astfel de program îşi pune de fapt piedici singur, 
din chiar punctul de vedere economic. Dacă populaţia nu 
mai plăteşte facturile energetice — şi nu are alternativă dacă 
acestea sunt mai mari decât majoritatea câştigurilor 
familiale medii — atunci, în lanţ, economia se blochează. 
Ceea ce se şi întâmplă! 

De ce este atât de mare factura energetică prin com- 
paraţie cu câştigurile din salarii sau pensii?! Din cauza ine- 
ficienţei din producţie şi distribuţie a companiilor furni- 

zoare, din cauza rentei pe care acestea şi-o extrag din mo- 
nopolul deţinut pe piaţă prin salariile «neromâneşti» în 
raport cu cele din restul economiei, din cauza problemelor 
financiare pe care le creează respectivelor companii mari 
consumatori industriali de stat rău-platnici. Şi, cu o men- 
țiune aparte. din cauza pierderilor uriaşe din reţeaua de 
distribuţie. pierderi suportate de consumatori. De aceea, 
administraţia reţelelor centralizate de distribuţie a căldurii 
nu este de acord cu debranșările, căci debranşaţii. având 
contoare, plătesc doar ceea ce consumă şi astfel se împu- 
ținează cei în spinarea cărora sunt aruncate pierderile din 
reţea. 

Posibilitatea pasării de către furnizorii de energie a 
tuturor problemelor cu care se confruntă asupra preţurilor 
de livrare înseamnă de fapt excluderea din ecuaţie a orică- 
rei eventuale reduceri de costuri, prin renunţarea la capaci- 
tăți de producţie total neperformante și devenite şi absolut 
nenecesare în condiţiile prăbuşirii consumului cu peste 
30% după 19809. Şi, astfel, s-a intrat în antieconomie. 
Preţurile cresc în timp ce cererea scade. Arieratele se acu- 
mulează şi iar se acumulează, căci economia şi populația 
nu mai pot achita facturile. Compania de electricitate nu îşi 
mai plăteşte nici ea furnizorii şi îşi foloseşte mereu mai 
puţinul pe care îl încasează doar ca să sporească salariile 
angajaţilor. Directorii, împreună cu sindicatele, se ţin de 
fapt scai de producția pe care o mai realizează compania de 
electricitate, căci, dacă ar reduce-o la nivelul consumului 
pe care clienţii l-ar putea şi plăti, ar trebui în sfârşit să 
restructureze şi personalul. 

Dar, după ce a făcut ani de zile politică economică şi 
socială prin intermediul companiei de electricitate — şi 
continuă şi acum să facă, nici impunându-i să înceteze 
livrările către rău-platnici, indiferent de numele lor, dar 
nici achitând facturile în locui acestora din urmă — guver- 
nul n-are de fapt nas să ceară companiei de electricitate să 
se restructureze în sensul aşezării ei pe baze economice, de 
piaţă. Una peste alta, antieconomie la pătrat! O tragico- 
medie în floare! 

De factura energetică absolut copleşitoare românii 
nu vor scăpa curând! Şi nu trebuie să se aştepte la altceva! 
Dacă s-a ajuns aici — deşi nu trebuia să se ajungă aici — o 
soluție reală nu mai poate exista decât pe termen lung, 
poate chiar foarte lung. Aceasta constă într-o combinaţie 
între, pe de o parte, obținerea, deosebit de dificilă, a unei 
creşteri economice susţinute şi de durată, singura capabilă 
să permită şi o majorare a câştigurilor reale din salarii şi 
pensii, inclusiv pentru categoriile cele mai defavorizate, şi, 
pe de altă parte, «demonopolizarea» producţiei şi distri- 
buției de energie, care să ofere şansa unor prețuri rezo- 
nabile, tocmai rezultând din obligarea companiilor furni- 
zoare la reducerea costurilor prin lupta de concurență. 


Capitolul 29 


Privatizare fără cumpărători sau teatrul 
absurdului! 


Privatizarea în România poate fi considerată, fără 
reţineri, un mare eşec. Cota privatizării este minimă, ritmul 
a fost lent. Dar poate cel mai grav este faptul că la între- 
prinderile privatizate nu se câștigă semnificativ mai bine 
decât la stat. în unele chiar mai prost, şi nu se poate oferi o 
poveste de privatizare cu adevărat de succes, pe care să n-o 
poată tăgădui nimeni şi nimic, astfel încât să se spună: iată 
exemplul concret! 

Pînă la sfârşitul anului 2000, deci în 8 ani de la în- 
fiinţare, FPS (devenită ulterior APAPS) — instituţia creată 
special pentru a se ocupa de privatizare — nu reuşise să pri- 
vatizeze decât 44% din capitalul avut în patrimoniu, deşi, 
în conformitate cu legea de înfiinţare, urma în 7 ani chiar 
să se desființeze tocmai ca urmare a încheierii misiunii sale 
de a privatiza întregul capital avut în patrimoniu. Luând 
însă în considerare că în patrimoniul FPS n-au intrat 
decât vreo 45 de procente din întregul patrimoniu de stat 
(restul rămânând sub jurisdicţia regiilor de stat neprivati- 
zabile, din care unele au fost ulterior rebotezate «companii 
naționale») înseamnă că România a privatizat, după 11 ani 
de la evenimentele din 1989, doar 19% din patrimoniul 
productiv de stat. Şi că, dacă acceptăm premisa că eficienţa 
economică este asigurată mai degrabă în cadrul proprietăţii 
private decât în cadrul celei de stat, să nu ne mirăm că 
economia românească se află în dezastrul ineficienţei în 
care este. 

29.1. Neclarităţile legislative şi instituţionale 


Motivaţiile eșecului sunt multiple. Înainte de toate 
este vorba de regimul legal, juridic şi administrativ necla- 
rificat al proprietăţii industriale. Cadrul legal pentru capi- 
talul privatizabil a fost conceput în România în aşa fel încât 
să nu înlesneasă privatizarea, a fost de altminteri folosit cu 
succes în tergiversarea acesteia și a devenit nu peste mult 
timp o frână majoră în calea privatizării prin aproape im- 
posibilitatea schimbării sale din cauza încurcăturilor dege- 
nerative de ordin legal, juridic şi administrativ pe care le 
crease. 

Obârşia neclarităţilor s-a aflat în legea promovată de 
guvernul Roman în 1990 referitoare la societăţile comer- 
ciale. Această lege conferea autonomie acelor întreprinderi 
de stat rebotezate «societăți comerciale», care erau în 
principiu privatizabile, spre deosebire de regiile autonome 
care rămâneau în proprietate publică, deci neînstrăinabile. 
De regiile autonome rămânea să răspundă guvernul prin 
ministerele de resort. De «independentele» societăţi co- 
merciale nu mai răspundea practic nimeni. Statul-patron nu 
mai cra reprezentat, practic, de cineva. 

Legea privatizării, adoptată în 1991, a mers şi mai 
departe spre dezastru. 70% din capitalul privatizabil reve- 
nea acţionarului numit FPS (Fondul Proprietății de Stat), 
iar, în proporţia restului de 30%, capitalul urma să fie 
distribuit cu titlu gratuit populaţiei adulte a ţării. FPS avea 
menirea, potrivit legii, să privatizeze capitalul avut în 
patrimoniu. Instituţia era însă împotriva firii, căci avea de 
făcut ceva care însemna propria dispariţie. Era simplu de 
presupus că aceasta va determina, firesc, din partea struc- 
turii şi funcţionarilor săi, reacţia, din instinct de conser- 
vare, de a bloca menirea instituţiei pentru a prezerva insti- 
tuţia. Ceea ce s-a şi întâmplat! 

In plus, FPS — care a început să funcţioneze efectiv 
de prin 1993 — a fost din nefericire descris de lege nu ca 
reprezentant al statului-proprietar, în cazul capitalului încă 

neprivatizat, ci doar ca acţionar. Şi atunci, la adăpostul 
ambiguităţii legii, FPS-ul a făcut pe reprezentantul statu- 
lui-proprietar numai când i-a convenit (adică atunci când a 
privatizat). Altfel, la gestiunea curentă a propriului capital 
industrial, s-a declarat doar acţionar şi şi-a declinat vreo 
responsabilitate în ce priveşte atât rezultatele economice, 
cât şi deciziile ce ar decurge din aceste rezultate, mergând 
evident până la lichidare. dacă nu exista nici o perspectivă 
de încetare a generării de pierderi şi plăți restante. O ase- 
menea decizie ar fi normală în cazul oricărui proprietar 
care s-ar vedea ruinat de pierderi şi asaltat de păgubiţii plă- 
ilor restante. Numai că — potrivit legilor în vigoare — FPS 
nu a fost constrâns să preia în sarcină nici o pierdere, sau 
să răspundă în faţa păgubiţilor pentru plăţile restante. Şi 
atunci chiar de ce să nu fi continuat pe linia respectivă şi, 
mai ales, de ce să fi privatizat? Toate oalele s-au spart în 
capul celuilalt reprezentant al statului — guvernul, deşi 
acesta nu reprezintă câtuşi de puţin statul-proprietar — şi, 
de fapt, în capul populaţiei, pentru că pagubele fie s-au 
strâns la buget şi au fost suportate din banul public, fie au 
alimentat inflaţia şi devalorizarea monedei naționale ale 
căror consecinţe sunt preluate tot de populaţie. 

Ceaţa în problema responsabilităților şi deciziilor a 
devenit şi mai groasă o dată cu derularea propriu-zisă a 
programului de privatizare în masă, în urma căruia, în 
atâtea întreprinderi, după subscripţie, FPS a mai menţinut 
doar majoritatea relativă a capitalului, pierzând-o pe cea 
absolută. 

Când nu se ştie exact cine este proprietarul şi nu este 
clar statutul proprietăţii, cumpărătorii, oricât de doritori ar 
fi, ezită. Mai ales când proprietăţile au multe-multe 
probleme, pentru a le spune, mai pe şleau, bube — pe care 
nu este precis definit cu cine le-ar putea discuta spre 
rezolvare, în eventualitatea unei vânzări-cumpărări. Evi- 
dent, cineva care să fie abilitat să decidă! 

Dacă întreprinderile cu capital de stat ar merge bine, 
mari probleme nu s-ar pune. Numai că aproape majoritatea 

acestora funcţionează prost. Şi atunci apar probleme 
multiple şi grave: cine răspunde de datoriile acumulate de 
aceste întreprinderi; are cineva dreptul să decidă eşalo- 
narea sau ştergerea unor creanţe la respectivele întreprin- 
deri? Cu FPS, eventualul cumpărător nu a putut discuta 
asemenea probleme. Sau, mai precis, le-a putut discuta, dar 
tot degeaba! Cazul privatizării-eşec a Combinatului Side- 
rurgic de la Reşiţa este deosebit de semnificativ din aceste 
puncte de vedere. FPS a negociat cu cumpărătorul, firma 
americană «Noble Ventures», facilităţi (scutiri şi eşalonări) 
în plata «datoriilor istorice» ale combinatului, pe care însă 
trebuia să le aprobe guvernul. Schimbându-se politic, exe- 
cutivul nu a mai agreat facilităţi în aceiaşi termeni, condiţii 
în care firma americană nu a mai plătit salarii. muncitorii 
au blocat drumuri publice, ajungându-se până în punctul 
limită în care guvernul a intentat acţiune în justiţie de 
reziliere a contractului de privatizare. 

De fapt şi de fapt, FPS a fost prin lege un acţionar 
fericit, cel mai fericit din lume, cu nimic răspunzător sau 
afectat de pierderile pe care le înregistrează întreprinderile 
la care era acţionar. Şi nici un creditor — fie furnizor, fie 
bancă, fie însuşi bugetul de stat -- nu a fost îndrituit de lege 
să-i ceară socoteală pentru că respectivele întreprinderi 
nu-şi plăteau obligaţiile financiare. Ce să mai vorbim în 
asemenea condiţii de vreo preocupare din partea FPS de a 
urmări, prin executare silită, dacă celelalte căi erau epui- 
zate, creanţele pe care alte societăți, de pildă cele bancare, 
aflate de asemenea în posesia sa ca acţionar majoritar, nu 
şi le puteau încasa. Când a apărut vreo problemă de datorii, 
FPS a trimis spre guvern, care nu avea nici o legătură cu 
statul-proprietar şi care, cel mult, putea eşalona sau 
renunţa la o parte din datoriile către buget ale unei între- 
prinderi ce îşi găsise eventual un cumpărător. lar dacă o 
făcea, o făcea cu riscul ca şi bun-platnicii să nu-şi mai 
achite obligaţiile la buget, de vreme ce ştiau că tot li se vor 
eşalona sau chiar şterge datorii. In mod absolut evident, 
dacă cineva s-ar fi apucat să descurce legislativ, juridic şi 

| administrativ aceste ițe rău încurcate, stabilind clar regimul 
proprietăţii industriale şi responsabilitățile decizionale, i-ar 
fi trebuit, în condiţiile productivității bine cunoscute a 
| birocraţiei românești, în frunte cu cea parlamentară, vreo | 
câțiva ani buni. | 
| Dar tot atât de evident, dacă cineva, în cei aproape 
zece ani de la adoptarea legii privatizării, ar fi dorit real- | 
mente să rezolve această problemă legislativă de clarifi- 
care instituţională, o făcea! In realitate, deşi legea priva- | 
tizării a fost modificată de câteva ori pe parcursul fiecăreia 
din guvernări, nimeni nu a căutat clarificarea statutului | 
proprietăţii privatizabile. De unde şi suspiciunile că acest 
statut a fost de fapt în mod deliberat lăsat ambiguu pentru 
că, tocmai la adăpostul neclarităţilor, a putut funcţiona la 
intensitate maximă clientelismul, indiferent de culoarea | 
politică a guvernării! 


29.2. Struţo-cămila SIF-urilor 


Ce s-a întâmplat cu celelalte 30 de procente din capi- 
talul privatizabil care trebuiau să ajungă în posesia 
populaţiei adulte a ţării? Pentru că distribuţia de acţiuni 
către acționarii individuali nu se putea face direct, s-a 
inventat constituirea a cinci instituţii numite Fonduri ale 
Proprietății Private (FPP), care au primit sarcina de a ges- 
tiona această parte de 30% din capital până la distribuirea 
propriu-zisă de acţiuni. Dacă procesul de transformare în 
acţionari propriu-zişi ar fi durat, să spunem, şase luni, nu 
ar fi fost nici o problemă. Dar, pentru că legea în mod 
deliberat n-a prevăzut vreo limită de timp în acest dome- 
niu, cei ce s-au înșurubat, pe criterii politice, pe la FPP-uri 
au avut tot interesul ca procesul să dureze cât mai mult. Şi 
timp de cinci ani, cât a durat de fapt procesul, s-au și 
împiciorogat bine-bine pe acolo, şi-au luat maşini scumpe, 
şi-au construit sedii somptuoase, desigur pe banii popu- 
laţiei, şi fără să dea populaţiei nici un fel de dividend, la 

care aceasta avea dreptul, căci ea, populaţia adultă, era de 
fapt acţionarul! 

Incă şi mai rău. Când procesul privatizării în masă 
s-a terminat, aceste structuri, care apăreau în sfârşit inutile, 
deşi de la bun început n-au fost de vreun folos, s-au trans- 
format în SIF-uri, adică în societăţi de investiţii financiare, 
dându-se. nevoie mare, drept private! Adică cum private”! 
S-au constituit printr-un cadou de la stat, adică de la biata 
populaţie, n-au dat nimic populaţiei şi apoi câţiva împi- 
ciorogaţi pe acolo s-au dat capitalişti? E rău de tot pentru 
că au făcut-o cu acte în regulă! 

Din cauza inadvertenţelor programului de privatizare 
în masă, îndeosebi în ce priveşte derularea acestuia, nu în 
proporție de 30% cât fusese prevăzut, ci doar în proporţie 
de 21%, capitalul destinat a fi distribuit cu titlu gratuit a şi 
ajuns să fie distribuit cu titlu gratuit, din care o parte 
substanţială se află la dispoziţia (în posesia!) SIF-urilor. 

SIF-urile constituie cea mai mare sfidare la adresa 
populaţiei din România şi ruşinea capitalismului din 
România. Capitalism prin cadou de la stat, acesta nu-i ca- 
pitalism! O struţo-cămilă! Mai rău decât în cazul struc- 
turilor private constituite prin furt, pentru că măcar cei care 
au furat s-au ostenit cu ceva. SIF-urile nu s-au ostenit cu 
nimic. Şi ca o ironie, politicienii români se mai înfruntă 
încă dacă în Constituţie să se prevadă «ocrotirea» sau 
«garantarea» proprietăţii private! Există atâtea structuri 
private, care abia dacă mai răsuflă, oprimate de legi neprie- 
tenoase şi impozite ruinătoare, şi SIF-urile trăiesc bine 
mersi, nu trebuie să manifeste vreo capacitate managerială 
sau vreo abilitate în valorificarea condiţiilor pieţei! Pentru 
că şi-au creat asemenea reglementări privind funcţionarea 
structurilor respective, încât le-au transformat într-un fel 
de cetăţi închise, inexpugnabile, care doar mai trimit din 
când în când câte o ghiulea brizantă în statul care le-a făcut 
cadoul şi în populaţia care le suportă. 

Arma principală o constituie şantajul cu acţiunile pe 
care le dețin la bănci şi pe care le-au obţinut ca parte inte- 

grantă a cadoului pe care l-au primit în urmă cu ani. Parte 
pe care nu au pus-o de fapt la bătaie când s-a făcut trans- 
formarea certificatelor de proprietate în acţiuni. Pentru că, 
în timpul celor cinci ani cât au gestionat proprietatea popu- 
lației fâră să dea acesteia nimic, şi-au folosit de fapt banii 
pe care i-au câștigat pentru a-şi consolida portofoliile 
solide, la vremea respectivă exact cele în bănci. Și SIF-u- 
rile n-au acceptat nici un fel de schimburi compensatorii de 
acţiuni cu FPS, aşa cum prevăzuse legea iniţială de priva- 
tizare a băncilor tocmai pentru a înlesni acest proces. 
Ulterior însă. când gestiunea neperformantă şi nepruden- 
țială a adus atâtea bănci de stat în grave dificultăţi. dacă nu 
chiar în faliment, SIF-urile s-au făcut că uită propria 
poziţie, nevrând să accepte, ca acționar, pierderile din 
băncile unde deţineau acţiuni. Ce au dorit de fapt SIF-urile 
în cazul Băncii Agricole a cărei privatizare au încercat s-o 
blocheze prin acţiune în justiție?! Nimic altceva decât să 
nu-și treacă în cont şi ele, alături de ceilalți acționari, 
pierderile suferite de Banca Agricolă. Tupeul a fost fără 
margini, SIF-urile cerând, prin şantajul acţiunii în justiţie, 
ca aceste pierderi să fie preluate doar de instituţiile 
reprezentând statul român. adică tot de prostul de 
contribuabil, reclamând statului să le dea în schimb acţiuni 
la alte structuri. profitabile, din sectorul bancar sau din 
cel de asigurări. 

Un alt motiv sigur al eşecului privatizării îl constituie 
politica de tergiversare a procesului în timpul primului 
mandat PDSR. Între 1993 şi 1996 acesta mai mult s-a făcut 
că privatizează decât a privatizat efectiv. A orientat politic 
procesul spre componentele sale cvasipopuliste (privatiza- 
rea în masă prin cupoane sau cea către salariaţi prin 
MEBO), care, nebazându-se, prin natura lor, pe aport de 
capital, nu puteau constitui şi oferi succesul aşteptat din 
partea privatizării, mai mult compromiţând-o decât 
ajutând-o. 

29.3. Privatizarea profiturilor şi naţionaliza- 
rea pierderilor 


In plus, în această perioadă, s-au pus practic bazele 
dezastruosului sistem al privatizării profiturilor şi naţio- 
nalizării (sau etatizării) pierderilor în economia româ- 
nească. Acapararea întreprinderilor de stat de structuri 
politico-directoriale-sindicale, încăpușarea acestor între- 
prinderi de reprezentanţi ai respectivelor structuri, atri- 
buirea pe criterii clientelare a unor «felii» de export sau de 
import, devalizarea pur şi simplu a băncilor de stat prin 
preluarea de către persoane juridice sau fizice private de 
credite care nu au mai fost restituite niciodată au confiscat 
practic profiturile care se mai realizau în economie în fa- 
voarea unor grupuri private restrânse. In schimb toate 
pierderile din economie, rezultând fie din ineficiența unor 
întreprinderi. fie din management defectuos, dar, și mai 
grav, din fraudări, devalizări şi furturi au fost puse să fie 
acoperite din banul public, adică au fost «naţionalizate», 
urmând a fi suportate de populaţie. Procesul a mers atât de 
rapid încât în 1996, la sfârşit de mandat, premierul 
Văcăroiu se plângea că, în timp ce 90% din produsele 
româneşti care ieşeau la export erau realizate de fapt în 
sectorul de stat, peste 50% din încasările din exporturi erau 
contabilizate de firme private, care evident doar tranzitau, 
adesea probabil numai scriptic (nu și efectiv), marfa. Asta 
da privatizare: statul cu pierderile, privaţii cu prosperi- 
tatea! De ce să mai faci privatizare adevărată?! 

Din păcate, atunci când guvernarea cederisto-pedistă 
a preluat treburile ţării, deci inclusiv soarta privatizării, a 
procedat nefericit. Pentru a demonstra ce succese se pot 
obţine rapid, spre comparaţie cu guvernarea anterioară, s-a 
repezit să privatizeze întreprinderile fără probleme, lesne 
de vândut, în loc să caute — mai ales în condiţiile iniţiale de 
credibilitate externă şi intrări masive de capital — soluţii şi 
cumpărători pentru întreprinderile cu probleme. Şi astfel 
întreg procesul a luat alura unei privatizări făcute doar să 

fie, încasările au fost minime în cazul înstrăinării unor 
afaceri relativ profitabile, în timp ce întreprinderile cu 
probleme au rămas în patrimoniul FPS să producă pierderi 
şi să acumuleze datorii. 

Poate emblematic pentru modul în care s-a desfă- 
şurat procesul în această perioadă a fost privatizarea 
Romtelecom: un eşec de proporţii! In primul rând pentru 
că a fost cedat unui alt stat monopolul statului român în 
domeniu, cumpărătorul, OTE, fiind proprietatea statului 
prec. În al doilea rând, i-a fost acordat au 
cadoul prezervării monopolului încă aproape 5 ani de la 
data achiziţiei. În al treilea rând, preţul obţinut — 675 
milioane dolari — a fost derizoriu. la jumătatea celui pe care 
se conta, ridicând multe suspiciuni că se datorează unor 
comisioane încasate pe dedesubt de oficialii români care 
au aprobat contractul de privatizare. Statul nu şi-a recu- 
perat prin acest preţ nici măcar cheltuielile făcute anterior 
pentru modernizarea cu fibră optică a reţelelor. In orice 
caz, Romtelecom era cea mai profitabilă afacere din 
România, pe care, din păcate, statul român a cedat-o fără 
să se aleagă cu ceva nici ca resurse financiare, nici ca 
imagine. 


29.4. Costul lucrului nefăcut la timp 


Privatizarea Romtelecom este exemplul tipic de lu- 
cru nefăcut la timp pentru care responsabilul, în cazul nos- 
tru vânzătorul-stat, trebuie să plătească un preț. Și acest 
preţ a fost tocmai obţinerea unui preţ de vânzare mai slab. 
Evident, una era să se facă această privatizare în 1994- 
1995, când starea generală a telefoniei din România era 
execrabilă și când deci achiziționarea companiei care avea 
monopolul asupra rețelei respective reprezenta un potenţial 
de câştig imens, şi când exista un interes manifest pentru 
zona central şi est-europeană din partea investitorilor 
internaţionali. Şi alta a fost situaţia în amurg de an 1998, 
când climatul investiţional mondiali devenise depresiv, 

când după eşecurile multiple din zonă, şi îndeosebi după 
crahul financiar din Rusia, se manifesta o neîncredere 
acută în perspectivele economice ale întregii regiuni, şi 
când România era în topul acestei neîncrederi. după 
deteriorarea severă a situaţiei sale economice, în contextul 
nepermisei întârzieri a reformei. Și când agenţiile interna- 
tionale de rating, consemnând de fapt realităţi ale econo- 
miei româneşti, trăseseră practic şi ultimul preş de sub 
picioarele României tocmai în preajma privatizărilor 
importante — Romtelecom şi bănci — la care, în sfârşit, 
ajunseseră să se decidă autorităţile de la Bucureşti. Pentru 
că retrogradările din punctul de vedere al riscului de ţară 
nu fac decât să scumpească prohibitiv, dacă nu chiar să 
interzică, accesul pe pieţele internaţionale de capital şi să 
coboare preţul pe care statul retrogradat îl mai poate obține 
în privatizări. Să nu uităm însă şi faptul că privatizarea 
Romtelecom s-a făcut după ce în România se puseseră 
bazele unei extinse telefonii mobile, a cărei expansiune, 
aproape neanticipată nici de operatorii GSM, a constituit 
încă o dovadă a stării execrabile în care se afla telefonia 
fixă, expansiune ce a eliminat însă şi o bună parte din 
problemele comunicaţiilor telefonice din România şi, deci, 
a micşorat şi preţul afacerii pe care o putea reprezenta 
punerea în ordine a telefoniei fixe. 

Pe ansamblu a fost evident că a lipsit, în materie de 
privatizare, o strategie care să fie împărtăşită de întreg 
eşichierul politic. Acest fapt s-a manifestat pregnant şi în 
ce priveşte folosirea banilor din privatizări. 

Guvernarea PDSR 1992-1996 a aplicat formule 
pornind de la ideea că banii din privatizări trebuie folosiţi 
exclusiv pentru investiţii, pentru restructurare: finanţări pe 
proiecte sau programe de restructurare, precum şi schema 
întoarcerii la dispoziția cumpărătorului a celei mai mari 
părți (60%) din fondurile convenite ca preţ, cu motivaţia 
susținerii restructurării în perioada postprivatizare. 

Această schemă a fost respinsă de guvernarea cede- 
risto-pedistă cu argumentul că nu face altceva decât să 

confuzioneze stabilirea preţurilor în privatizări, neavând de 
altfel rost să opereze în contractele cu parteneri străini. De 
asemenea s-a motivat că finanţările sub paravanul scopului 
nobil al susţinerii restructurării au irosit de fapt banii din 
privatizări în întreprinderi falimentare. Astfel că destinaţia 
încasărilor din privatizări a fost schimbată, pe vremea gu- 
vernării cederisto-pediste. orientându-se grosul banilor di- 
rect către buget. Nici această măsură nu s-a dovedit inspi- 
rată. banii ducându-se de fapt pe acoperirea în scopuri de 
consum, şi nu de investiții productive, a găurilor bugetare 
din perioada cu pricina. 

In orice caz, combinând lucrul nefăcut la timp pe 
vremea PDSR cu lucrul făcut într-un târziu «pe picior» în 
vremea guvernării țărănisto-liberalo-pediste, procesul 
privatizării în România a ajuns în impasul de a se avea de 
privatizat mai mult datorii decât active, condiţii în care 
România nu prea mai are cumpărători pentru întreprinde- 
rile oferite spre privatizare. 

Revenit la guvernare în noiembrie 2000, PDSR a 
schimbat din nou reglementările în materie de privatizare, 
dincolo de transformarea FPS în Autoritatea de Privatizare 
şi Administrare a Participaţiilor Statului (APAPS). Este 
vorba. îndeosebi, de clauza de menţinere a obiectului de 
activitate cel puţin cinci ani şi, de asemenea în aceeaşi 
perioadă, a unei cifre de afaceri de cel puţin 70% din cea 
de dinaintea privatizării, precum şi de clauza de garantare 
cu acțiuni, din portofoliul achiziţionat, a investiţiilor 
asumate după privatizare. Sunt prevăzute, la fiecare sca- 
denţă de investiţii neonorate, penalizări de până la 30% din 
acțiunile cumpărate, iar, dacă acţiunile nu ajung, sunt inter- 
zise pur şi simplu cumpărătorului vânzări sau ipotecări din 
activele dobândite. S-a avut în vedere un fel de privatizare 
în trepte, cumpărătorul nedobândind drept integral asupra 
obiectului cumpărat decât după ce îşi va fi onorat toate 
angajamentele. Totodată, este vorba de contribuţia investi- 
torului la plăţile salariale compensatorii în caz de disponi- 

bilizări colective, precum şi la plăţile pentru asigurări 
sociale şi fondul de ajutor de şomaj. 

Printre noile reglementări se numără şi revenirea sub 
o altă formă la destinarea preponderentă a încasărilor din 
privatizări către restructurare. S-a proiectat înfiinţarea unui 
Fond Naţional de Restructurare pentru finanțarea unor 
restructurări ale unor întreprinderi prevăzute a fi scoase la 
privatizare. Finanţarea ar fi urmat să se facă pe bază de 
programe şi planuri de afaceri şi să fie derulată prin bănci 
comerciale. Proiectul practic a capotat în fața rezervelor 
manifestate de instituţiile financiare internaționale, banii 
din privatizări, de altfel mereu mai puţini, urmând a fi folo- 
siți concret la răscumpărări ale datoriei publice în vederea 
reducerii poverii dobânzilor la aceasta pentru buget. 

Toate sunt bune şi frumoase în proiectele guvernului 
Năstase în materie de privatizări! Numai că problema este 
alta. Şi noua guvernare, ca şi cea anterioară, nu s-a încu- 
met?t a-i spune pe nume: procesul de privatizare în 
România a ajuns într-o criză acută. 


29.5. Ştacheta de preţ nu poate fi decâ. coborâtă! 


Concepută prost din start de guvernul Roman, 
tergiversată şi iar tergiversată ani şi ani pe vremea primei 
guvernări a PDSR şi apoi accelerată după principiul «nu 
contează cum, numai să fie» în timpul guvernării țărănisto- 
liberalo-pediste, privatizarea, încă înainte de a reuşi, a 
eşuat! Fără vreo şansă de redresare. Aceasta este confrun- 
tată cu probleme insolubile, care grevează într-atât proce- 
sul încât l-au scos, fără speranţă, din aria reuşitelor. Orice 
s-ar face, privatizările din România, dacă se vor realiza — 
căci se vor realiza mereu mai greu! — vor apărea ca nereu- 
şite în materie de preţ şi condiţii postprivatizare. Ceea ce 
se încearcă a se privatiza acum este exact ceea ce nu s-a 
scos din proprietatea statului timp de peste un deceniu. 
Numai că praful demodării a încă zece ani s-a aşternut 
peste întreprinderile româneşti, rămase de fapt aceleaşi în 

lipsa banilor pentru retehnologizări. Pentru multe dintre ele 
nu mai există piață. Utilajele pe care le deţin devin astfel 
balast şi nu un component al prețului în privatizări aşa 
cum s-ar crede sau cum unii chiar pretind. In privatizii:: se 
vând nu fiare, ci oportunități de profit. Dacă aceste 
oportunităţi nu există, fiarele mai mult fac rău, cu câ! sunt 
mai multe. Datoriile pe care le au întreprinderile supuse 
privatizării constituie o povară de care eventualii cumpără- 
tori nici nu vor să audă. Ca urmare, preţurile posibi} de 
obţinut vor scădea în mod obiectiv, oricât de patrioţi şi 
nehoți ar fi cei ce negociază privatizările. 

In asemenea condiţii, măsurile adoptate de guvernul 
Năstase, deşi unele aparent bine venite şi justificabile. s-ar 
putea să nu contribuie câtuşi de puţin la accelerarea priva- 
tizării, ba chiar dimpotrivă. Cu excepţia penalităților 
absolut fireşti şi necesare, care sunt prevăzute în cazul 
nerespectării de către investitor a propriilor angajamente, 
şi care vor fi evident incriminate doar de şmecheri, în rest 
noile reglementări vor fi mai degrabă considerate 
obstacole suplimentare. Ce investitor cu grijă față de banii 
proprii va accepta să cumpere o întreprindere angajâii.!:-se 
să nu-i schimbe timp de cinci ani profilul, sau să nu facă 
disponibilizări, când tocmai acest profil sau exact exre- 
dentul de personal pot fi chiar explicaţiile dezastru! în 
care se află întreprinderea? Ce investitor ar putea a: -..pta 
să devină proprietar doar în trepte? Atâta doar ca. în 
contruntare cu realităţile, APAPS a lăsat-o mai moale, în 
negocierile concrete de privatizări, cu exigenţele pe care le 
stabilise. Ba, s-a anunţat că se renunţă la controversata 
clauză a investiţiilor viitoare! Ar rămâne să fie mai simplu: 
licitație, banii jos şi atât! 

Trebuie înţeles că lipsa de cumpărători, şi nu regle- 
mentările bune sau rele, reprezintă esenţa crizei privatizării 
în România. Capitalul privat autohton nu are de fapt bani 
pentru retehnologizarea marilor întreprinderi de stat, iar 
capitalul privat străin nu vine pentru că nu poate fi interesat 
în a-şi lua pe cap probleme. Vrea profit şi numai profit. 

Dacă nu ne convine, nu privatizăm! Dar a condiţiona şi 
mai strict privatizările. chiar dacă în mod justificabil, 
înseamnă a avea o nereușită şi mai mare în privatizări decât 
până acum. A ridica ştacheta în privatizări, în condiţiile 
actuale ale României. înseamnă a accentua de fapt criza 
privatizării. pentru că vor fi şi mai puţini cumpărători decât 
până acum. Și privatizare fără cumpărători este teatrul 
absurdului! 

Privatizarea SIDEX. ajunsă până la urmă în discuţie 
spre pertectare în vremea guvernului Năstase, a reprezentat 
testul crucial pentru soarta privatizării în România. 
Privatizarea combinatului siderurgic de la Galaţi constituia 
o miză majoră: nu doar eliberarea milioanelor de contri- 
buabili români de o imensă povară (circa 3,5-4 milioane lei 
anual pentru fiecare), dar de fapt schimbarea regulilor 
jocului în economia românească, extrem de păguboase 
pentru statul român şi cetăţeanul român şi avantajoase doar 
pentru o mână de protitori din clientela clasei politice și 
din mafia directorialo-sindicală care blochează orice 
reformă în industria monopolistă de stat. O schimbare în 
regulile de joc care. odată declanşată, nu mai putea fi apoi 
oprită. Şi asta pentru că SIDEX era în epicentrul acestui 
joc dezastruos pentru statul român şi cetățeanul român, era 
placa turnantă a marilor transferuri de bani în scopuri fals 
sociale şi de fapt clientelare din România, era punctul 
nodal al imensei diversiuni numite «blocaj financiar», era 
nucleul sistemului economie! hibrid, nici de comandă. nici 
de piaţă, care împiedică economia românească să functio- 
neze ca o economie de piaţă. 

Prin ciorchinele de căpuşe care îl parazitau pe relaţia 
de import şi pe cea de export, combinatul de la Galaţi era, 
dincolo de problemele de demodare tehnologică, decapita- 
lizare şi acces pe pieţele externe, expresia poate cea mai 
elocventă și tragică a rezultatelor de până acum în tranziția 
românească: căpuşile cu foloasele, statul cu ponoasele, 
combinatul în faliment, căpuşile în prosperitate. Combi- 
natul de la Galaţi devenise exemplul clasic al deformărilor 

naționalizarea pierderilor. O privatizare adevărată a 


economiei de piață în România: privatizarea profiturilor şi | 
combinatului de la Galaţi dădea o lovitură acestui sistem 


socialului de care se scăpa prin privatizarea SIDEX, prețul 
care putea fi obţinut pe vânzarea combinatului şi facili- 
tățile acordate cumpărătorului spre a-l prelua reprezentau 
efectiv o problemă minoră, cu atât mai mult dacă ofertantul 
se angaja la investiţii pentru retehnologizări şi prezervări 
de mediu. precum şi la limitări ale disponibilizărilor la 
ieşirile naturale din activitate. 

Privatizarea aproape indiferent de preţ era reclamată 
de altminteri de tendinţe și considerente care transcend 
România. Siderurgia fiind considerată în mai toate ţările 
lumii o activitate «strategică», sub controlul capitalului 
autohton, piaţa mondială a oţelului a rămas destul de 
fragmentată, existând destul de mulţi jucători, fiecare cu 
cote mici din piaţă. Aceasta în timp ce pieţele mondiale 
atât din amonte, respectiv cea a minereului de fier. cât şi 
cea din aval. respectiv construcţiile de maşini. îndeosebi 
construcțiile de automobile, sunt pieţe complet monopoli- 
zate, dominate de cinci-şase jucători, cu cote marcante de 
piaţă, situaţie care va presa spre o consolidare rapidă şi a 
pieţei oțelului. Dacă nu vei face parte dintr-unul din con- 
cernele cu extindere multinațională care vor monopoliza 
piaţa mondială a oţelului riști să nu mai fi deloc. Aceasta 
era miza privatizării SIDEX către unul din respectivele 
concerne. Doar unul dintre acestea - concernul indiano- 
britanic LNM-ISPAT -— îşi manifestase cu adevărat şi con- 
cret interesul. Ocazia nu trebuia pierdută. 

Problema — singura problemă — o constituia doar fap- 
tul dacă guvernul Năstase va fi avut curajul să taie nodul 
gordian al hățişului de interese clientelare în care se afla 
combinatul de la Galaţi și care, în caz de privatizare a 
SIDEX, pierdea halcanul de departe cel mai important. 
Guvernul Năstase a trecut în mod salutar acest test. 


grotesc şi revoltător. 
In fața tuturor acestor siluiri ale economicului şi 
| 
| 

Capitolul 30 


Calul-măgar din agricultură 


Expresia cal-măpar caracterizează poate cel mai bine 
reforma din agricultură. Jumătăţile de măsură adoptate nu 
s-au potrivit deloc cu sarcina reformei, care în agricultură 
era uriaşă. Agricultura fusese domeniul unde eşecul colec- 
tivismului comunist se dovedise cel mai dramatic, probabil 
nu întâmplător pentru că rupsese aici legătura cea mai 
strânsă, nu doar materială dar şi sufletească, cu proprie- 
tatea privată. In plus etatizarea practic a proprietăţii în 
principiu de grup din formele colective de exploatare agri- 
colă accentuase această ruptură. 


30.1. Reconstituirea proprietăţii private — ezi- 
tantă şi parţială 


Reconstituirea rapidă a proprietăţii private în agricul- 
tură era inevitabilă. Atât de acut era resimțită, din cauza 
compromiterii totale a motivaţiei proprietarilor deveniți 
strict fictivi, încât se impunea chiar dacă urma să facă ţăn- 
dări respectivele forme asociative, cu toate că acestea, ca 
modalitate în sine de exploatare agricolă, ofereau avantaje 
sub raportul potenţialei eficienţe. Această problemă nu a 
confruntat la fel de ascuţit alte ţări foste comuniste 
(precum Ungaria sau Cehia) pentru că acolo motivaţia 
muncii în cooperativele agricole nu fusese distrusă în 
aceeaşi măsură ca în România. 

Deşi imperioasă şi copleşitor de importantă, re- 
constituirea proprietăţii private în agricultură a fost ezi- 

tantă şi nici la 12 ani de la evenimentele din 1989 nu a fost 
finalizată. 

Reconstituirea proprietăţii private în agricultură a 
pornit relativ repede, dar cu o jumătate de măsură extrem 
de păgubitoare. 

Legea fondului funciar din 1991 nu şi-a propus de 
fapt o reprivatizare a pământurilor, neprevăzând practic 
nici o retrocedare, ci doar o «re-individualizare» a proprie- 
tăților asupra terenurilor ce nu aparținuseră niciodată sta- 
tului, ci fuseseră puse, prin forță, în comun de foştii pro- 
prietari în cadrul cooperativelor agricole de producţie. De 
altfel, reconstituirea fostelor proprietăţi din acest spaţiu nu 
s-a putut face decât în limita a 10 hectare. 

Din reprivatizarea pământului a fost exclusă proprie- 
tatea de stat (întreprinderile agricole de stat deţinând 
aproape 30% din suprafaţa agricolă, dar cele mai bune 
terenuri), eventualii foști proprietari neputând deveni decât 
acționari într-o anumită măsură. Menţinerea acestei pro- 
prietăţi a fost motivată cu argumentul de neneglijat că pe 
terenurile respective se va asigura o continuitate şi un mi- 
nimum de siguranță din recolta de cereale pentru populația 
urbană. Motivul real era că guvernanţii imediat postde- 
cembrişti nici nu se gândeau la o desprindere «istorică» de 
proprietatea de stat şi oricum refuzaseră principiul însuşi al 
retrocedării, adică al reprivatizării terenurilor agricole 
ajunse, prin naţionalizare sau confiscare, la stat. 

Calul-măgar din agricultură era astfel creat. Absența 
retrocedării bloca reconfigurarea proprietăţii în agricultură 
pe noile baze şi întârzia de fapt aşezarea acestui sector pe 
articulațiile economiei de piaţă. Printre altele, nu se putea 
forma o piaţă a pământului cu un preț efectiv al acestuia, 
condiţii în care era imposibil de luptat împotriva fărâmi- 
ţării contraproductive a terenurilor agricole, determinată în 
mod obiectiv de aplicarea legii fondului funciar din 1991. 

Dincolo de tergiversările de ordin subiectiv în apli- 
carea în sine a legii fondului funciar, eliberarea, pe baza 
acestei legi, a titlurilor de proprietate a fost împiedicată şi, 

în mod obiectiv, de faptul că. din cauza neclarităţilor (unele 
deliberate) şi a posibilităţilor de interpretare diferită a legii 
în materie (care au generat deturnări. abuzuri), s-au ivit o 
mulțime de litigii, din care unele au făcut și continuă să 
facă obiectul a peste 600 000 de procese în instanță. 

Ca expresie a abordării de tip cal-măgar din agricul- 
tură, prima fază a aplicării legii fondului funciar s-a făcut 
în absenţa oricărei reglementări referitoare la privatizarea 
inventarului agricol, ceea ce a dus la o ruptură între pământ 
(ajuns în majoritate la proprietari privaţi) şi echipamentul 
agricol (rămas în acea perioadă aproape în întregime la 
stat). ruptură ce a devenit aproape imediat principalul ob- 
stacol în calea dezvoltării agriculturii. Necuprins într-un 
tel sau altul în procesul privatizării, inventarul agricol al 
fostelor cooperative agricole a fost supus unor devalizări şi 
distrugeri fără întoarcere în folosul nici al statului, nici al 
noilor proprietari. ci doar al hoţilor. 

Că ani de zile nici nu s-a urmărit cumva aşezarea 
agriculturii pe baze de piaţă o dovedește evitarea, o înde- 
lungată perioadă, a adoptării oricăror reglementări privi- 
toare la circulaţia juridică a titlurilor de proprietate asupra 
pământului, adică a posibilităţii de vânzare-cumpărare a 
terenurilor agricole. Care. desigur, trebuia în chip ideal să 
opereze după finalizarea reconfigurării proprietăţii din 
agricultură, dar puteau să înceapă s-o facă şi înaintea retro- 
cedărilor, mai ales că, din punctul de vedere al guvernărilor 
din primii ani postdecembrişti, retrocedările nici măcar nu 
erau avute în vedere. De fapt, neadoptarea unor reglemen- 
tări de vânzare-cumpărare a pământurilor era o faţetă a 
încercărilor desuete şi contraproductive de a se prelungi 
controlul statului asupra unei agriculturi devenite private 
în ce priveşte pământul. 

Pe vremea primei guvernări PDSR-iste a existat o 
încercare aproape disperată de a salva muribunda agri- 
cultură de stat, ceea ce şi explică subvenţionarea masivă, 
extrem de costisitoare şi fără rezultat, a acesteia. Respec- 
tiva subvenţionare n-a putut opri pierderile din agricultura 

și zootehnia de stat, acumularea unor arierate fabuloase, 
decapitalizarea şi. nu în ultimul rând, degradarea, prin 
devalizări şi fraudare, a acestora! 

Respectiva subvenţionare a fost cu atât mai dău- 
nătoare cu cât a fost finanțată - culmea! — de către Banca 
Naţională. fiind o puternică sursă de inflaţie. suportată de 
populaţie fără ca aceasta să se aleagă cu ceva. având în 
vedere absenţa performanţelor aşteptate atât în producţie, 
cât şi în situaţia financiară a întreprinderilor agricole de 
stat. 


30.2. Retrageri spre economia de tip natural 


În acest timp. o mare parte din agricultura privată, 
confruntată cu o lipsă totală de resurse financiare şi inven- 
tar agricol, s-a retras către sine, către o economie de tip 
natural. Mica producţie, segmentul dominant în sectorul 
agricol privat, a devenit exemplul tipic de decuplare a 
economiei reale de economia monetară în favoarea econo- 
miei naturale, a economiei necontabilizate. Acesta, în con- 
textul oprimării sale prin preţurile nerezonabile la pro- 
dusele și serviciile industriale pentru agricultură, a refuzat 
mereu mai pregnant respectivele produse şi servicii. a 
restrâns pe cât posibil relaţiile cu piaţa şi a pus în funcțiune 
pentru supravieţuire mai multe mecanisme de troc şi, 
oricum, a respins orice legătură cu sistemul bancar. În mare 
parte, producţia din acest sector nu este pentru piaţă sau în 
legătură cu piaţa. lar, cu timpul, sistemele de autoconsum 
s-au extins, multe familii din zone rurale sau limitrofe — 
indiferent dacă încă lucrând la oraş — au trecut, într-o mă- 
sură crescândă. pe autoconsum alimentar. Şi, în orice caz, 
piața țărănească neorganizată şi necontabilizată — al cărei 
volum de desfaceri nu poate fi surprins decât estimativ în 
statisticile oficiale — a preluat o bună parte din clienţii 
urbani ai sistemului de comerţ contabilizat şi impozitat. lar 
ponderea deja disproporționat de mare — din cauza venitu- 
rilor generale mici — a cheltuielilor cu alimentaţia în totalul 
coșului zilnic al românului explică de ce deplasarea încă şi 

mai accentuată spre acoperirea consumului alimentar în 
cadrul economiei necontabilizate a avut un efect de prăbu- 
şire a desfacerilor în întreg sistemul de comerţ al economi- 
ei contabilizate, îndeosebi în ce priveşte vânzările de 
bunuri de folosinţă îndelungată, primele sacrificate la 
cumpărare când bugetul familial se restrânge. 

O altă gravă consecinţă a preţurilor prohibitive la 
produsele şi serviciile industriale pentru agricultură este 
cantonarea aproape exclusivă pe grâu şi porumb a 
culturilor ţărăneşti de câmp. Culturile de grâu şi porumb, 
pe de o parte, sunt esenţiale pentru consumul propriu (fapt 
crucial în condiţiile relaţiilor slabe cu piaţa), iar, pe de altă 
parte, sunt puţin pretenţioase la întreţinere (fapt esenţial în 
lipsa resurselor financiare). De fapt, micii producători agri- 
coli acceptă randamente slabe, dar care sunt de supravie- 
tuire şi care pot fi obținute şi fără aport de îngrăşăminte, 
întreţinere și recoltare cu mijloace mecanice. Din păcate, 
însă, ciclul grâu-porumb fără aport serios de îngrășăminte 
compromite în timp fertilitatea solului, situaţie în care se 
află îngrijorător de multe terenuri în zone agricole dintre 
cele mai bune din România. 

În condiţiile existente, a devenit mereu mai evident 
că, dacă sunt acordate, subvenţiile pentru agricultură în 
România nu ajung în agricultură, ci în activităţile indus- 
triale legate de apricultură. Este vorba de activităţi pe care, 
din cauza prețurilor exorbitante din amonte şi, dimpotrivă, 
neremuneratorii din aval, agricultorii le refuză. Subvenţiile 
sunt date pentru ca agricultura să plătească produsele şi 
serviciile pe care industria nu este în stare să le pună aces- 
teia la dispoziţie la preţuri rezonabile şi aceste subvenţii 
ajung de fapt la fabricile de îngrăşăminte, la societățile de 
maşini agricole, la rețeaua de achiziţionare a cerealelor Şi, 
bineînţeles, în buzunarele celor care gestionează operaţiu- 
nile. 


30.3. Eşecul țărănist 


Având în vedere situația moştenită, în fața guvernării 
cederisto -pediste din 1996-2000 se ridicau, în agricultură, 

sarcini copleşitoare: demararea şi finalizarea retrocedărilor 
de proprietăţi agricole. încetarea subvenționării agriculturii 
din surse inflaţioniste; privatizarea agriculturii de stat; pri- 
vatizarea colectării şi depozitării cerealelor; privatizarea 
inventarului agricol (staţiuni de maşini agricole); liberali- 
zarea preţurilor şi a comerţului exterior cu produse agro- 
alimentare. 

Bilanţul în domeniu al respectivei guvernări a fost 
extrem de echivoc, şi cu bune şi cu rele, devenind extrem 
de controversat. Cu atât mai mult cu cât a fost influenţat, şi 
într-o direcţie şi în cealaltă, de acordul ASAL convenit cu 
Banca Mondială, care a fost impus guvernului Ciorbea, 
fără ca acesta să fie în stare a negocia de fapt ceva, şi care 
a conţinut şi prevederi bine venite dar şi reglementări inac- 
ceptabile. 

Cel mai mare eșec al guvernării cederisto-pediste a 
fost în domeniul retrocedărilor în funciar. Eşec, deoarece 
retrocedările fuseseră stindard doctrinar şi electoral pentru 
o mare parte din coaliția la putere, dar guvernarea acesteia 
nu s-a încheiat practic cu restituirile promise. 

Regretabilele obstrucţii din partea PD, încă şi mai 
regretabilele ambiguităţi în poziția PNL, dar şi insistența 
PNŢCD asupra unor soluţii poate în principiu corecte dar 
neoperaţionale în practică explică faptul că guvernarea de 
la care se spera reglementarea problemei s-a soldat fără 
retrocedări în funciar. Cu toate că, bun sau rău, protocolul 
în materie de retrocedare, încheiat între forțele politice din 
coaliţie oferea, din 1997, când a fost semnat, o bază de 
compromis. Potrivit acestui protocol, urma să rămână în 
proprietatea statului ceea ce era în proprietatea statului la 
aprobarea, în 1945, a legii privind reforma agrară (potrivit 
documentelor, nu mai mult de 200000 ha). La aceasta 
urmau să se adauge domeniile Coroanei şi tot ceea ce s-a 
câștigat ulterior ca teren agricol prin îmbunătățiri funciare, 
finanţate evident de către stat. Luând drept bază această 
sumă, diferenţa până la ceca ce se afla concret în proprie- 
tatea fostelor întreprinderi agricole de stat (peste 1,6 mili- 

oane ha) se putea retroceda, şi trebuia retrocedat. Pentru că 
reprezenta ceea ce statul, la reforma agrară din 1945-1946, 
a naționalizat, dar nu a şi dat țăranilor prin împroprietărire 
(cel puţin 400 000 ha, unii spun că mult mai mult), ceea ce 
statul a confiscat sau naționalizat cu titlu după aceea şi, 
mai ales, ceea ce statul a preluat de la foştii așa-numiţi 
«chiaburi» sau ţărani înstăriți, pe care reforma agrară îi 
lăsase cu pământ în anumite limite, dar care ulterior au fost 
obligaţi, practic, prin presiuni directe asupra lor sau asupra 
rudelor lor, să «cedeze», cum se spunea pe atunci, «de 
bună voie», statului. 

Aşa că ceea ce fusese al statului în 1945 nu era 
acelaşi lucru şi nu putea fi confundat cu ceea ce ajunsese a 
fi al statului şi că de retrocedat exista de unde, mai ales că 
retrocedările nu urmau să se facă decât în limita a 50 ha şi 
că, deci, pericolul reconstituirii prin retrocedări a proprie- 
tăților moşiereşti era o sperietoare politică şi electorală ce 
putea prinde doar la handicapaţi mintal. lar dacă, în unele 
zone, chiar nu exista pământ în raport cu solicitările, ace- 
laşi protocol dădea soluţia normală: se retrocedează atât 
cât este. In practică, aplicarea acestui punct şi, de altfel, a 
întregii legi a retrocedării, care a fost până la urmă adoptată 
tocmai pe baza respectivului protocol, reclama o analiză 
serioasă a îndreptăţirilor reale ale solicitatorilor, cifrele 
vehiculate reprezentând în total doar o însumare de-a 
valma şi neverificată pe fond, caz cu caz. La asemenea 
cifre s-a apelat, însă, tocmai pentru blocarea retrocedărilor, 
în fapt din interese mai puţin politice, ci mai degrabă strict 
materiale, de grup sau personale. Din păcate, Partidului 
Democrat i-au trebuit ani să pună piciorul în prag în faţa 
domnului Triţă Făniță, membru al partidului, care a putut 
obstrucţiona adoptarea legii tocmai la adăpostul ambigui- 
tăților din poziţia propriului partid. Domnul Triţă Făniţă — 
ca şi alți angrosişti români de cereale — avea nevoie de 
întreprinderi agricole de stat spre a-şi promova, fără mari 
cheltuieli şi fără griji, interesele specifice în comercializa- 
rea grâului şi porumbului, urmărind să nu-şi bată capul să 

organizeze colectarea cerealelor de la ţăranii producători, 
care sunt mulţi şi răspândiţi în teritoriu, şi nici să-şi piardă 
timpul cu aceasta. 


30.4. Merita proslăvită agricultura de stat ? 


In încercarea de a opri adoptarea unei legi a retroce- 
dării, în cuantumuri normale, domnul Triţă Făniţă a apelat, 
în ultimă instanță, la argumentul că proprietăţile statului 
asupra pământului ar trebui păstrate pentru « a nu se duce 
dracului această avuție a poporului ». Merita, însă, cumva 
proprietatea de stat în agricultură să fie proslăvită? 

Proprietatea de stat şi etatismul generalizat în 
agricultură au fost poate cel mai grav eşec al comunismului 
în domeniul economic. Să ne amintim de situaţia pieţei ali- 
mentare pe vremea comunismului. Cozi şi penurie. Ce să 
proslăvim? E de ajuns să o comparăm cu situaţia pieţei 
alimentare din momentul de față. Vedem de ceea ce poate 
fi în stare proprietatea privată în agricultură, chiar dacă atât 
de incomplet repusă în drepturi, şi fără vreo concepţie reală 
asupra locului agriculturii în economie, şi ce să mai vorbim 
de vreo relație normalizată şi neoprimatoare între agricul- 
tură şi industrie! Putem să uităm aşa, chiar de la mână până 
la gură, că pentru pământurile aflate la stat s-au cheltuit ca 
subvenții mii de miliarde de lei pe vremea primei guvernări 
PDSR, reuşindu-se doar ca aceste mii de miliarde de lei să 
fie aruncate pe apa Sâmbetei, fără ca producţia de pe aceste 
terenuri să crească, iar ulterior populaţia, tot populaţia, a 
fost pusă să acopere din bugetul ţării gaura lăsată la Banca 
Agricolă de sumele imense acordate agriculturii de stat şi 
care au intrat în diferite buzunare, fără să se mai întoarcă 
vreodată în banca cu pricina? 

Tot în pasivul guvernării cederisto-pediste se înscrie 
eşecul, la fel de net, în ce priveşte proiectata privatizare a 
fostelor LAS-uri, domeniu în care, dincolo de aceleaşi men- 
ționate explicaţii politico-elientelare, s-au manifestat cu 
violenţă interesele specifice ale diferitelor clanuri de noi 

baroni ai satelor, clanuri deja constituite pe zone ŞI regiuni. 
În timp ce în apărarea proprietăţii de stat în agricultură sar 
clanurile de angrosişti Şi comercianți care îşi văd prosperi- 
tatea asigurată fără griji în relaţiile cu statul, pe care să-l 
mulgă prin legături clientelaro-politice. clanurile care se 
luptă fără menajamente pentru privatizarea LAS-urilor au, 
prin comparaţie, o viziune capitalistă asupra dezvoltărilor 
în domeniu. Acestea își asumă producţia şi vor să încheie 
nesfârşitele tribulaţii cu statul, dorind să-și impună condi- 
tiile pe criterii de piaţă. În timp ce, prin comparaţie, cei ce 
urmăresc păstrarea statului ca actor major pe piaţa produc- 
tiei vor să aplice în continuare legea tranziţiei: privatizarea 
profiturilor, naţionalizarea sau etatizarea pierderilor! 

In activul guvernării cederisto-pediste în agricultură 
se găseşte adoptarea legii de circulaţie juridică a terenurilor 
agricole, care dă de fapt undă verde vânzării-cumpărării 
acestora şi care deschide calea pentru constituirea unei 
pieţe a pământului. Importanţa practică a acestei legi — 
care înseamnă baza de desfăşurare a procesului obiectiv de 
combatere a fărâmiţării contraproductive a terenurilor agri- 
cole — este slăbită de întârzierea retrocedărilor, care împie- 
dică declanşarea pe scară largă a acestui proces și formarea 
unui preţ de piaţă al pământului. 

Interesant în legătură cu această lege este că s-a 
acceptat de către întreg spectrul politic românesc ca pro- 
prietăţile agricole private constituite prin vânzare-cumpă- 
rare să poată ajunge până la 200 ha, ceea ce subliniază 
poziţia dublu standard şi deci ipocrizia celor ce s-au opus 
retrocedărilor de 50 ha, de atâtea ori cu argumentul ca nu 
cumva să se reconstituie proprietatea moşierească. Direct 
spus, proprietatea moşierească să nu aibă cumva 50 ha, dar 
proprietatea nou-ciocoiască să poată merge până la 200 ha! 
Şi încă 200 ha doar pentru un ciocoi individual, căci pu- 
nând pământurile dobândite pe numele diferitelor rude se 
poate ajunge efectiv la mii sau chiar zeci de mii de hectare. 

Tot în activul guvernării cederisto-pediste se află 
abandonarea subvenţionării inflaționiste a agriculturii şi 

zootehniei de stat prin fonduri disponibilizate de Banca 
Naţională şi trecerea sprijinului pe buget, la dimensiuni pe 
care le poate permite acesta, precum şi liberalizarea preţu- 
rilor la produsele agroalimentare şi privatizarea reţelei de 
depozitare (fostul Romcereal), a staţiunilor de pregătire a 
seminţelor, precum şi a inventarului agricol (fostele 
Agromec-uri), toate acestea din urmă putând fi trecute şi la 
activul acordului ASAL convenit cu Banca Mondială, care 
le-a prevăzut în mod expres. 


30.5. Securitatea alimentară - un obiectiv uitat! 


Foarte controversate sunt însă celelalte prevederi din 
ASAL, îndeosebi cele privind, pe de o parte, reorganizarea 
prin restrângere a sistemului de rezerve de siguranţă, iar, pe 
de altă parte, privatizarea sau în caz de nereuşită lichidarea 
complexelor de stat de creştere a porcilor şi păsărilor, 
ambele în corelaţie cu liberalizarea bruscă a comerțului 
exterior, atât a exporturilor, în urma desființării aprobării 
prin licenţe, cât şi a importurilor, prin slăbirea periclitantă 
a protecţiei vamale a unei producţii interne departe de a fi 
aşezată ca structură și performanţă ci, dimpotrivă, marcată 
sever de ambiguităţile şi transformările din regimul pro- 
prietăţii şi de absenţa pur şi simplu a unui sistem de finan- 
tare. 

Prin programul ASAL se fixa o rezervă de siguranță 
la grâu de numai 350 000 tone, circa 10% din consumul 
anual pe țară, când «normalitatea» este ca nivelul minim să 
nu coboare sub 20%. În cazul României «normal» ar fi ca 
acest nivel să fie cu mult mai ridicat, căci însăşi experiența 
a arătat că fluctuațiile în recolta de grâu de la un an la altul, 
din cauza condițiilor meteo-climatice, pot fi copleşitor de 
mari: în anii '90 între 3,5 şi 7 milioane tone, ceea ce ar pre- 
tinde o rezervă de circa | milion de tone, adică exact cât 
era stabilit nivelul anterior. Motivația invocată pentru redu- 
cerea stocurilor a fost că acestea costă scump. Nu costă 
însă cu mult mai scump lipsa unor stocuri suficiente «la o 

adică»? ŞI, în scopul înfruntării unei situaţii-limită, s-a 
prevăzut instituirea, printr-un credit de la Banca Mondială, 
a unui fond în valoare de 60 milioane dolari cu ajutorul 
căruia să se apeleze la importuri de urgenţă. Vrea-să-zică, 
exista deja un stoc suficient, dar s-a decis ca acesta să fie 
redus pentru ca să se recurgă la importuri în caz de urgenţă, 
și o asemenea aiureală totală cu semnături Banca Mondială 
şi guvernul Ciorbea! 

Incă şi mai stupefiant. exact în momentul în care 
practic aproape se renunţa la stocurile de siguranță, s-a 
adoptat şi decizia de liberalizare a exporturilor. Astfel o 
măsură în principiu cu efecte pozitive pe linia promovării 
concurenţei şi eficienţei — liberalizarea exporturilor — era 
pasibilă de a fi transformată, prin contextul cu totul neferi- 
cit în care era luată, într-un pericol pentru securitatea ali- 
mentară. 

Securitatea alimentară — iată un obiectiv fundamen- 
tal urmărit în politica agricolă de toate ţările care se 
respectă, chiar şi de cele fără pantaloni, nemaivorbind de 
cele industrial-dezvoltate, dar care a părut pierdut din 
vedere de acordul ASAL pentru România! Altfel nu s-ar fi 
putut preconiza, tocmai în momentul unor mari incerti- 
tudini în agricultură, diminuarea masivă şi bruscă a taxelor 
vamale la importurile de produse alimentare, cu motivaţia 
de principiu că presiunea importurilor va stimula producția 
internă şi reducerea costurilor la aceasta. 

Fără îndoială, o diminuare a taxelor vamale repre- 
zintă o măsură crucială pentru promovarea competiţiei şi 
performanţei în agricultura românească şi corespunde de 
altfel nevoii de pregătire a acesteia pentru eventualitatea — 
chiar dacă poate doar ipotetică — a aderării la Uniunea 
Europeană. Dar la o asemenea diminuare se recurge, de re- 
gulă, atunci când există o producţie internă suficientă şi 
bine așezată ca structură şi performanţă şi în nici un caz 
atunci când stadiul este cel al aratului cu boii sau caii. Şi, 
din păcate, nu doar la figurat, ci chiar la propriu! Şi când 
agricultura, cel puţin într-un segment deloc de neglijat, se 

afla pe nisipurile mişcătoare ale schimbării radicale a 
sistemului de finanţare. Cum, la un nivel de protecţie prin 
taxe vamale redus la 25-30% (maximum 60% în anumite 
cazuri). avea, în menţionata situaţie, să mai poată producția 
internă să concureze, pe chiar piaţa românească, cu pro- 
duse provenind din Uniunea Europeană, care includ sub- 
venţii cel puţin în proporţie de 40%? S-a văzut în curând! 
De fapt s-a cerut României să fie mai liberalistă chiar şi 
decât cei, atât de puţini, promotori ai pieţei deschise în 
domeniu, cu toate că şi aceștia, când erau ca România 
acum fără pantaloni, nu prea făceau exces de liberalism în 
materie de agricultură. 

Cele mai grele consecinţe — relativ imediate — ale 
liberalizării bruște a importurilor, prin reducerea taxelor 
vamale de la 200-230% la circa 60% au fost resimţite la 
crescătoriile de porci şi pui. Multe din acestea au ajuns să 
nu mai poată oferi vreun interes pentru investitori şi a fost 
nevoie, în contextul marilor pierderi înregistrate, să intre în 
lichidare. 

Realitatea este însă mult mai complexă decât apare la 
prima vedere. Liberalizarea într-adevăr bruscă şi masivă a 
importurilor n-a constituit însă decât un fel de lovitură de 
graţie, pentru că procesul de distrugere a crescătoriilor de 
stat de porci şi pui începuse de mult şi, la acea dată, era 
deja aproape finalizat. Cauzele fuseseră, în principal, două. 
Prima: absenţa unei strategii de privatizare, care măcar ar 
fi evitat furturile, devalizările, distrugerile fizice. A doua: 
absenţa unei politici de adaptare, prin restructurare şi redi- 
mensionare, la condiţiile liberalizărilor ce vor fi venit 
inevitabil, cu consecinţele previzibile. 


30.6. Fără pasiuni despre importurile alimentare 


La anchiloza care, dimpotrivă, a domnit în domeniu 
a contribuit, din plin, tocmai protecția exagerată faţă de 
importuri. Era clar că, în epoca şi în zona în care trăim, nu 
vor putea dăinui mult timp taxe vamale de 230%! Şi nimic 

nu s-a făcut pentru pregătirea momentului în care acestea 
vor fi trebuit reduse. Nivelul lor actual permite compen- 
sarea subvenţiilor cu care intră în România carnea de pui 
sau de porc din import, nu mai mult. Astfel încât şansa 
competițională a cărnii de pui şi de pore româneşti pe 
propria piaţă rămâne în mâna unor condiţii neasigurate: 
capitalul de lucru, creditarea producţiei şi desfacerii, pro- 
curarea hranei pentru animale, costul nefavorabil al ener- 
giei. 

Efectele liberalizărilor sunt greu de evaluat. Din pă- 
cate, orice evaluare nu poate oferi concluzii generaliza- 
toare, pentru că statisticile oficiale — pe baza cărora se pot 
face evaluări — nu surprind, în mod obiectiv, decât un frag- 
ment al realității: practic mediul urban, mai precis acea 
parte din cadrul acestuia care își satisface consumul prin 
comerț contabilizat, indiferent dacă produsele sunt din 
producție internă sau din import. Cu alte cuvinte, orice 
evaluări privind contribuţia importurilor alimentare în 
consumul populaţiei n-au o prea mare relevanţă, în măsura 
în care întreg mediul rural — unde trăieşte 45% din popu- 
laţia ţării — este dominat de autoconsum, iar o bună parte 
din consumul alimentar în mediul urban este asigurată de 
pe piaţa țărănească necontabilizată. 

Prima constatare din statistici este că sporirea impor- 
turilor de produse alimentare nu are, cel puţin până în pre- 
zent, dimensiuni cu adevărat preocupante. Este vorba de o 
creştere de circa 30% între 1997 şi 2000, dar aceasta s-a 
produs în raport cu nivelul extrem de scăzut al importurilor 
din 1997, pentru că, prin comparaţie de pildă cu 1995, nu 
există practic în anul 2000 nici o creştere, tendința 
neavând. se poate spune, o legătură directă cu liberalizarea 
intervenită în 1997. 

Șocul principal al liberalizărilor postdecembriste 
pare să se fi produs în perioada 1991-1995, ca urmare a 
abandonării monopolului de stat asupra comerţului exte- 
rior, când a intervenit o masivă creştere a importurilor ali- 
mentare, cu un vârf în 1995. 


240 


Dincolo de interpretările politice interesate, legate de 
nemulţumirile faţă de schimbările intervenite în politicile 
agricole începând din 1997. plasarea sub semnul neuzua- 
lului a creşterii importurilor alimentare este făcută mai 
curând în raport cu o ipotetică poziţie a României în plan 
agricol internaţional decât în raport cu situaţia reală a 
agriculturii românești. 

Liberalizarea comerţului exterior după 1990 era 
absolut normal să producă o creştere abruptă şi masivă a 
importurilor la acele sortimente alimentare care nu se pro- 
duc în general sau sezonier în România (precum tropicale 
sau alte fructe), importuri interzise practic până atunci. In 
ce priveşte restul alimentelor, ceea ce s-a întâmplat în do- 
meniul importurilor s-a datorat aproape exclusiv diferen- 
telor de competitivitate. 

Agricultura românească este profund ineficientă. atât 
din cauza fărâmiţării exploataţilor agricole, cât şi din cauza 
costului extrem de ridicat a tot ceea ce reprezintă aport al 
industriei în cadrul produselor agricole (îngrăşăminte, lu- 
crări agricole, echipamente etc.). Doar costul infim al 
forţei de muncă agricole în România mai face ca unele pro- 
duse alimentare româneşti să țină pasul concurenţial cu 
produse străine. Aceasta şi explică locul încă marginal al 
produselor străine în consumul alimentar pe ansamblu în 
România, precum şi ponderea încă scăzută a importurilor 
alimentare în totalul importurilor. 

Tragedia lipsei de competitivitate a produselor 
agroalimentare româneşti este pusă însă în evidenţă nu atât 
de tendinţele la import, ci mai degrabă de prăbuşirea ex- 
porturilor de produse agroalimentare. Nivelul acestora în 
anul 2000 nu mai reprezenta nici 30% din cel din 1995, şi 
încă şi mai puţin din cel consemnat anual înainte de 1989. 
Cea mai probabilă explicaţie este că în trecut România 
reuşea să vândă sub costuri respectivele produse — fapt 
greu evidenţiabil în condiţiile inconvertibilității monedei 
naţionale — dar un asemenea lucru a devenit mereu mai 
dificil în condiţiile liberalizării preţurilor şi comerţului 

exterior, convertibilizării leului şi desprinderii din devăl- 
măşie a producătorilor și comercianților, când au ieşit la 
iveală treptat şi n-au mai putut fi ignorate raporturile 
preț-costuri, iar pierderile la export, dacă existau. n-a mai 
fost cine să le finanțeze. In orice caz, deficitul de aproape 
600 milioane dolari anual la care s-a ajuns în comerțul cu 
produse agroalimentare este cauzat nu atât de creşterea 
importurilor, ci de căderea dramatică a exporturilor. 

Privind la rece şi nu emoţional. România nu este o 
excepție, ci confirmă o regulă: țările subdezvoltate (şi 
România este, ne place nu ne place, o ţară subdezvoltată), 
sunt, din exact motive de slabă competitivitate a produ- 
selor agroalimentare, importatoare nete şi nu exportatoare 
nete, adică importă mai mult decât exportă astfel de 
produse. 

România, nu de azi de ieri, importă mai mult decât 
exportă produse alimentare! Odată scoasă de sub clopotul 
izolării şi aruncată în competiţia internaţională prin 
liberalizarea comerțului exterior din 1990, era inexorabil 
ca apricultura românească să fi dat în nas, mai devreme sau 
mai târziu, din cauza lipsei de competitivitate. Deosebit de 
semnificativ este că transformarea României în importator 
net de produse alimentare a intervenit, doar aparent para- 
doxal, la capătul unei guvernări care s-a lăudat (şi care se 
laudă) că a sprijinit agricultura şi care nu numai că a 
introdus taxe vamale aiuritoare pentru a o proteja, dar a şi 
cheltuit sume imense (şi din buget, dar şi mai mult din 
resursele reale sau fictive ale Băncii Naţionale), pentru ca, 
pe seama populaţiei, să injecteze bani în agricultura în care 
respectiva guvernare credea: cea de stat. Atunci, în 1996, 
la capătul primei guvernări a PDSR, exporturile alimentare 
pur şi simplu s-au prăbuşit şi România a importat cu 25% 
mai multe asemenea produse decât a exportat, după atâția 
ani în care exporturile se tot subțiaseră şi importurile tot 
crescuseră. Dar vina PDSR nu a fost că nu a protejat 
suficient agricultura — pentru că a făcut-o, dar degeaba, în- 
trucât buba se afla în absenţa competitivităţii produselor 

româneşti — ci că nu a trecut la ceea ce trebuia făcut încă 
de mult: la declanşarea procesului de concentrare a pămân- 
tului şi capitalului în agricultură pe baza criteriilor pieţei, 
singura care, în timp, poate duce spre performanță și com- 
petitivitate în acest sector. 

In condiţiile existente, cele mai importante tendinţe 
pe care le pun în evidență statisticile în ce priveşte 
importurile alimentare nu trebuie să mire. În măsura în 
care competitivitatea produselor româneşti a rămas 
constantă — şi de fapt foarte scăzută — importurile alimen- 
tare au urmărit fidel curba consumului. Atât timp cât 
consumul alimentar, estimat prin vânzările în comerțul cu 
amănuntul, a crescut, au sporit şi importurile. In 1997, 
când acesta s-a prăbuşit, în condiţiile politicii de restrân- 
gere a destabilizatoarelor dezechilibre interne şi externe. şi 
importurile au scăzut. Recuperarea firavă din consum în 
1998 a produs revirimentul importurilor, dar comprimarea 
severă a cererii interne în 1999 a redus din nou importurile 
alimentare etc. 

Rămâne un mare semn de întrebare dacă România 
are, sau nu, a-şi arunca debila şi dezorganizata agricultură 
în aventura dezarmării vamale: pentru că dacă o face, 
evident îşi scoate din joc producătorii proprii, iar dacă nu 
o face, pierde orice şansă de a-i obliga să se competiti- 
vizeze vreodată. 

In orice caz, importurile au devenit în atâtea cazuri, 
în funcţie de situație de la un an la altul, un factor de 
reglare a pieţei interne, în absenţa de fapt a unei organizări 
serioase şi stabile a acesteia, cum s-a întâmplat şi s-a repe- 
tat în ce priveşte uleiul, zahărul, oţeturile. 

România nu va putea inversa actualele tendinţe de 
scădere a exporturilor şi de creştere a importurilor de pro- 
duse alimentare până când nu va reuşi să-şi competitivi- 
zeze cât de cât agricultura. Lucru care nu se va putea 
produce însă decât pe termen lung, pentru că nu e vorba 
doar de agricultură, ci şi de industrie, furnizorul princi- 
palelor «inpuby-uri agricole. Ceea ce se poate face la un 

orizont de timp nu prea îndepărtat este punerea cât de cât 
pe picioare a unei industrii de prelucrare a produselor 
agricole primare, pentru că, în bună măsură, din cauza gra- 
dului extrem de scăzut de procesare, produsele românești 
sunt scoase acum din joc nu numai de pe pieţele externe, 
dar şi de pe piaţa internă! 


30.7. Tragica ineficienţă 


Agricultura românească nu va avea nici o şansă dacă 
adevăratele ei probleme nu vor fi privite drept în față. 

Poate cea mai importantă dintre acestea este lipsa de 
eficiență din agricultura românească. Această ineficiență 
este pusă în evidenţă de multiple aspecte. În mod global de 
faptul că sectorul agricol, deşi ocupă circa 40% din forţa de 
muncă, nu contribuie decât cu 12% la formarea PIB. 
Această discrepanță nu provine câtuşi de puţin indirect 
dintr-o mare eficienţă în industrie (care ar avea o contri- 
buţie masivă la formarea PIB, în ciuda folosirii doar a unei 
ponderi mici din forța de muncă), astfel încât ea eviden- 
țiază, fără echivoc, o productivitate a muncii execrabilă în 
sectorul agricol. 

Există şi expresii directe ale lipsei de eficienţă din 
agricultura românească. De pe pământurile aproape cele 
mai bune din Europa se obţin în România cele mai slabe 
recolte la hectar din Europa. În urma reformei fondului 
funciar din 1991, proprietatea a redevenit preponderent 
privată, dar suprafața medie a exploataţiilor agricole a scă- 
zut sub 2 ha, suprafață care nicăieri în lume nu poate 
asigura practicarea unei agriculturi eficiente. Aproape 5 
milioane de noi proprietari s-au adăugat prin aplicarea 
acestei legi celor existenţi anterior în segmentul ce nu 
aparţinea înainte de 1989 statului sau cooperativelor agri- 
cole. Peste 45% din proprietari sunt rezidenţi urbani. Două 
treimi din exploataţiile agricole au mai puţin de 3 ha, prac- 
ticând o agricultură de autoconsum şi în timp parţial, 
uneori doar de sfârşit de săptămână, adică o agricultură 

neperformantă. Nicăieri în lume un om (şi cu atât mai puțin 
o familie) nu poate trăi dintr-o asemenea proprietate, căci 
numai 30-40 de zile de muncă pe an nu pot asigura mijloa- 
cele de subzistență pe un an întreg. Fără lichidarea acestei 
fărâmiţări şi deci fără creşterea substanțială a suprafeţei 
medii a exploataţiei agricole — proces care ar urma să se 
producă pe măsura falimentării exploataţiilor ce nu pot | 
face faţă — nu va putea exista o agricultură competitivă. Nu 
există o altă cale de competitivizare decât creşterea supra- 
feţei medii a exploataţiei agricole, pe baza ridicării perfor- 
manţelor în randamentele de producție pe suprafaţă şi în 
productivitatea muncii, deci cu eliberare de forță de 
muncă. 

Declanşarea procesului a fost ţinută în frâu de faptul | 
că deţinătorii de pământ — chiar dacă producători — nu au | 
avut de plătit impozite şi, în general, nu a existat vreo obli- 
gaţie a producătorilor agricoli şi deţinătorilor de terenuri 
agricole față de societate. 

Preţul nedeclanşării procesului a fost dublu. Pe de o 
parte, ruptura agriculturii de timpurile moderne prin 
reîntoarcerea unei părți masive din agricultura românească 
şi din satul românesc spre economia naturală de tip ev 
mediu, bazată pe troc. Pe de altă parte, ruptura de exigen- 
tele pieţei, pierderea nu numai a pieţelor externe, dar şi a 
unei bune părți din cea internă de către produsele româ- 
neşti, din ce în ce mai puţin competitive. Intoarcerea forței 
de muncă spre agricultură şi, în general, din mediul urban 
spre cel rural — fenomen nu numai care are loc. dar care 
este propăvăduit ca soluţie de unii economişti şi sociologi 
români — este evident un paliativ cu totul temporar, iar. pe 
termen lung, constituie o imposibilitate economică şi 
socială, complicând şi mai grav relaţiile dintre industrie şi 
agricultură. 

Relaţiile dintre industrie şi agricultură în economia 
românească tind să devină mereu mai atipice. Precum în 
linie generală, industria românească a fost creată şi s-a 
extins pe seama agriculturii. Cazul românesc este însă unul 

de spoliere şi oprimare prelungită a agriculturii. Industria 
însă a absorbit disponibilizările obiective de forță de 
muncă din agricultură. Dar, dezvoltată forţat. prin comandă 
politică şi voluntarism, practic fâră luarea în considerare a 
semnalelor pieţei, industria românească, dominată structu- 
ral de ramuri energofage şi în declin istoric, nu este în 
stare, în ciuda unei anumite restructurări, să se ţină pe pi- 
cioarele proprii. Şi aşteaptă în continuare aport din partea 
agriculturii, într-o perioadă când, dimpotrivă, ar fi venit 
timpul să întoarcă agriculturii serviciile pe care aceasta i 
le-a făcut. Subvenţionarea agriculturii — ca transfer net de 
resurse între sectoarele economice — este o iluzie în 
România, pentru că nu există vreun alt sector, care să fie 
capabil să elibereze net aceste resurse. 

Realitatea trebuie privită în față şi demagogia parti- 
delor româneşti, din indiferent ce parte a spectrului politic, 
în legătură cu susţinerea agriculturii, trebuie să dispară. 
Resurse nete pentru subvenţionarea agriculturii nu vor 
avea de unde să vină. Subvenţionarea agriculturii consti- 
tuie un lux pe care şi-l pot permite doar țările dezvoltate şi 
aceasta pentru că industria din respectivele ţări este în 
măsură să pună la dispoziţie resursele necesare. 


30.8. Diversiunea «criza grâului» 


In fiecare an, în perioada postdecembristă, populaţia 
a fost anunţată cu preocupare că o ameninţă o «criză a 
grâului»: şi când recolta n-a fost bună, tocmai pentru că 
n-a fost bună, dar, dimpotrivă, şi când recolta a fost bună, 
tocmai pentru că a fost bună şi nu are grâul unde să fie 
depozitat şi unde să fie vândut; şi când s-au făcut exporturi, 
tocmai pentru că s-au făcut exporturi şi nu a mai rămas 
nimic pentru ţărişoară, dar. dimpotrivă, şi când nu s-au 
făcut exporturi. tocmai pentru că n-a fost de unde şi deci 
sunt necesare niscai importuri. 

Gălăgia cu «criza grâului» a fost o constantă a peri- 
oadei postdecembriste. Şi a fost o constantă penibilă, pen- 


246 


tru că tam-tam s-a făcut în situaţii diferite conjunctural, şi 
chiar în situaţii complet opuse, dezvăluindu-se că răpăitu- 
rile de tobă au fost declanşate nu dintr-o preocupare, hai 
să-l zicem strategică faţă de soarta agriculturii românești, 
ci cu scopul precis de a se obține, indiferent de conjunc- 
tură, niscai bani de la buget, care să intre în buzunarele 
cuiva anume. Căci țăranii propriu-zişi n-au ajuns niciodată 
să se aleagă cu ceva semnificativ din sumele eliberate 
politic de la buget pentru aşa-numita «sprijinire a agricul- 
turii». 

In spatele agitației cu «criza grâului» s-au aflat cereri 
ba să se are pe banii statului. ba să se recolteze pe banii 
statului, ba să se depoziteze pe banii statului, ba să se 
achiziţioneze pe banii statului, ba să se dea prime pe banii 
statului pentru exporturi de grâu, ba să se dea credite pe 
banii statului pentru importuri de grâu. 

In cor, angrosişti, intermediari, nomenclaturişti mai 
vechi sau mai noi ai satelor, baroni ai industriilor de 
procesare au cântat cât i-au ținut sforțările aria «crizei 
grâului», pe care au folosit-o spre a obţine cât mai substan- 
tiale contribuţii de la buget într-un plan sau altul, aproape 
că nu contează! Dacă s-ar putea chiar pentru obiective, 
strategic vorbind, de sens contrar, ca de pildă prime pentru 
export şi, în acelaşi timp, credite pentru import! 

In concert au intrat practic toți politicienii, indiferent 
în ce parte a spectrului parlamentar sau neparlamentar se 
află. Unii sunt implicaţi indirect în problemă şi o fac deli- 
berat. Alţii nici nu prea înțeleg cum stă treaba, dar moti- 
vaţii pentru reclamarea unei subvenţionări de către stat a 
agriculturii se găsesc cu duiumul. Inainte de toate, sună 
bine electoral, având în vedere că 45% din populaţia ţării 
locuieşte în mediul rural, deşi nu ştie nimeni precis cât din 
aceasta trăieşte direct sau indirect din agricultură. 

Deci, hai să subvenţionăm agricultura! Din păcate, 
generozitatea de care politicienii ar fi gata să dea dovadă, 
desigur pe banii statului, în materie de subvenţionare a 
agriculturii, nu este dublată de o concretizare minimă, nici 

în ceea ce priveşte sursele din care ar urma să provină banii 
pentru subvenții, şi nici măcar în ce priveşte obiectivele 
pentru care ar urma să se facă acest efort financiar. În acest 
ultim domeniu, însăşi experiența mondială arată că sub- 
venţionarea agriculturii este făcută fie în scopul creşterii 
producţiei, în cele mai multe cazuri indiferent de costuri, 
fie, dimpotrivă, în scopul eficientizării activităţii din secto- 
rul agricol. In ambele situaţii, în ecuaţie intră, în diferite 
ponderi şi combinaţii, probleme cu implicaţii sociale, pre- 
cum preţul produselor agricole şi nivelul de viaţă al produ- 
cătorilor agricoli. 


30.9. Subvenţionarea — economic imposibilă! 


Aproape nici un politician nu scapă un prilej de a fo- 
losi insidiosul argument că până şi ţările industrial dez- 
voltate subvenţionează agricultura, ignorându-se pur și 
simplu faptul că numai țările cu o industrie dezvoltată fac 
un asemenea lucru, pentru că doar în țările respective 
există un alt sector — şi acesta este industria! — care să fie 
în stare să pună la dispoziţie resursele necesare. În 
România, subvenţionarea agriculturii este economic impo- 
sibilă, pentru că industria nu numai că nu are de dat agri- 
culturii, ci şi chiar pretinde mereu agriculturii, îndeosebi 
prin preţurile nerezonabile practicate. Dacă de la bugetul 
statului, agricultura primeşte subvenţii, imediat industria 
îşi extrage supracompensator renta pe care o pretinde agri- 
culturii prin sporirea preţurilor la produsele şi serviciile 
industriale necesare activităţii agricole. Este bine cunoscut 
«automatismul» creşterii preţurilor la îngrăşăminte şi 
lucrări agricole la orice anunţ de subvenţii pentru agricul- 
tură. După 1990, potrivit anumitor calcule, creşterea prețu- 
rilor la produsele şi serviciile industriale pentru agricultură 
a fost de peste 1,5 ori mai mare decât creşterea preţurilor 
la produsele agricole. Aceasta spune aproape tot despre 
cine pe cine subvenţionează în relaţia dintre industrie şi 
agricultură în România. Problema este de fapt aceea nu a 

subvenționării agriculturii, ci a încetării subjugării agricul- | 
turii de către o industrie neperformantă. 

Admiţând însă că ar exista fonduri pentru subvenţio- 
narea agriculturii, ar trebui evident să se stabilească, în 
mod clar, spre ce obiectiv să se facă această subvenţionare. 

Spre o creştere a producţiei de grâu? Nu există deja | 
suficientă producție pentru acoperirea consumului? Chiar 


în anii agricoli cei mai proşti, se obţine o recoltă de cel 
puţin 3 milioane de tone, care acoperă, în general, consu- 
mul intern! Dacă, de atâtea ori, s-a apelat la import a fost 
nu din cauza recoltei insuficiente, ci din cu totul şi cu totul 
alte motive; competitivitatea mai ridicată a grâului din 
import, cum ar fi cel din Ungaria, absenţa unui sistem de 
contractare, achiziţie, colectare, depozitare şi desfacere a 
cerealelor, şi, nu în ultimul rând, şpăgile pe care impor- 
tatorii le pot lua de la furnizorii de grâu în căutare de clienţi 
de pe piața internaţională, unde, oricât ar părea de curios, 
oferta este cea care depăşeşte cererea. Pentru că este vorba 
de cerere şi nu de nevoi! 

Şi dacă s-ar obține mai multă producţie? Le-ar fi mai 
bine producătorilor? Nicidecum! Recolta suplimentară ar 
îngrămădi şi mai mult hambarele, şi aşa atâtea şi atâtea 
improprii! Am exporta mai mult spre binele țării, spun 
unii! Dar, am putea realmente exporta? Dincolo de siste- 
mul de contractare, achiziţie, colectare, depozitare şi des- 
facere, care încă rămâne a fi creat şi operaționalizat, se 
ajunge la problema slabei competitivități a produselor 
agricole româneşti, din varii motive, de la fărâmițarea 
exploataţiilor agricole şi tehnologia neperformantă folo- 
sită, până la scumpetea tuturor «input»-urilor industriale 
înglobate în producţia agricolă. Şi să nu se uite situația de 
pe piaţa agricolă mondială, inclusiv de pe cea a grâului: cei 
ce au nevoie, n-au bani, iar cei ce au bani, n-au nevoie! 
Reuşșesc în exporturi doar cei ce produc competitiv sau cei 
care au atâția bani încât vând subvenţionat, sub costuri. 
Adică țări industrial dezvoltate! Cu care, în materie de sub- 
venţii, nu te poţi pune, deşi în cadrul adevăratului război 

dintre ele tocmai în acest domeniu există presiuni în direc- 
ţia reducerii subvenţiilor pentru exporturile agricole. 


30.10. Sprijinirea performanţei 


Deci, nu creşterea în sine a producţiei de cereale ar 
putea fi obiectivul în cazul în care s-ar găsi realmente re- 
surse pentru subvenţionarea agriculturii. Acest obiectiv nu 
ar putea fi decât eficientizarea agriculturii româneşti. Ceea 
ce înseamnă, indiferent dacă politicienilor le place sau nu, 
şi chiar dacă faptul nu convine social, ca o bună parte din 
actualele exploataţii agricole să falimenteze şi un nou exod 
de forță de muncă din agricultură spre alte sectoare să aibă 
loc. Că procesul va fi dureros îndeosebi din punct de ve- 
dere social asta este o altă problemă! Dar fără scoaterea din 
joc a exploataţiilor agricole neperformante şi dezvoltarea 
celor performante nu se poate concepe un viitor agricultu- 
rii românești. 

Inevitabilele dureri vor fi, într-o primă fază, mai mici 
decât le prefigurează situaţia din care se porneşte (supra- 
față medie sub 2 ha a exploataţiilor agricole) față de punc- 
tul la care ar trebui să se ajungă (suprafaţă de 50 ha sau mai 
mult, în medie). Vor fi mai mici graţie a doi factori: pe de 
o parte, în proporție de aproape jumătate, noii împroprie- 
tăriţi prin legea funciară din 1991 sunt orăşeni (aceştia sunt 
primii care îşi vor vinde sau arenda pământurile, dar nu vor 
exista practic în cazul lor repercusiuni sociale); pe de altă 
parte, peste 60% din populaţia ocupată în prezent în agri- 
cultură este înaintată în vârstă, ceea ce înseamnă că inex- 
tricabila dispariţie biologică va slăbi tensiunile legate de 
eliberările de forță de muncă din agricultură. Acești doi 
factori vor amortiza şocul iniţial al declanşării procesului 
de eficientizare a agriculturii, dar, după ce respectivii fac- 
tori îşi vor fi epuizat capacitatea de absorţie în domeniu, 
procesul va genera mari probleme economice şi sociale. 

Spre care anume sectoare s-ar putea îndrepta exodul 
din agricultură? lată probabil cea mai mare dintre pro- 


250 


bleme, în măsura în care economia românească a încetat să 
mai creeze locuri de muncă pe plan general. 

Dacă premisa confruntării inevitabile cu dificultăți 
economice şi sociale nu este luată în considerare, nu va 
exista de fapt nici o soluţie. Sau, mai degrabă spus, soluția 
va fi impusă. vrând-nevrând, de către piaţă, tot pe baza 
falimentării unei bune părți din exploataţiile agricole, dar 
cu costuri sociale mai mari. Trebuie înţeles că agricultura 
românească actuală este caracterizată de o gravă inefi- 
ciență, care face ca produsele agricole româneşti să nu 
poată rezista concurenței produselor străine chiar dacă 
nesubvenţionate, şi cu atât mai puțin celor subvenţionate. 

Dacă se poate pune problema unui sprijin din partea 
statului pentru agricultură, acesta nu-l poate constitui de 
fapt decât încurajarea, prin mijloace fiscale şi de credit, a 
performanţei în agricultură, cu acceptarea implicaţiilor so- 
ciale. 

Demersul guvernului Năstase de a introduce sistemul 
«subvenționării după performanță» în agricultură este de 
salutat. Sprijinirea de către stat doar a exploataţiilor agri- 
cole cu peste 110 ha la câmpie, 50 ha la deal şi 25 ha la 
munte, precum și a fermelor zootehnice cu un număr 
substanţial de capete de animale sau păsări reprezintă sin- 
gura politică viabilă de urmat! Adversarii demersului au 
multiple contraargumente. Astfel, nu performanţa ar fi de 
fapt urmărită, ci stipendierea noilor baroni ai agriculturii 
româneşti, care ar fi cam toţi — şi, oricum, în majoritate — 
pedeseriști! Că ar fi aşa ar dovedi-o faptul că, în materie de 
retrocedări, se limitează suprafețele la 50 hectare, sub mo- 
tivaţia de a nu se crea noi moșieri, în timp ce de subvenții 
ar urma să beneficieze numai « latifundiarii » cu peste 110 
hectare. Mai rău, păguboasele LAS-uri ar primi oxigen, din 
nou şi din nou, din banul public! Dar şi mai grav, micii 
agricultori, care sunt indirect dar sever loviți de reglemen- 
tarea respectivă, ar fi astfel forțați să se înregimenteze în 
asociaţii — vechea şi nedezminţita marotă a domnului lon 
Iliescu — unde devin victime sigure ale exploatării marilor 

baroni. foşti nomenclaturişti ai satelor şi noi clienţi ai 
partidelor politice provenind din agricultura de stat. 

Ultimul aspect atinge de fapt problema implicaţiilor 
sociale. Strângerea micilor agricultori în asociaţii — care 
vor oferi, într-un fel, acestora un adăpost cel puţin pentru 
un timp - nu îi va feri însă, îndeosebi pe cei mai slabi, de 
inevitabilele ruinări, care îi vor scoate din joc şi îi vor tri- 
mite spre oraşe. Oraşe care, deocamdată. nu au însă ce să 
le ofere. Trebuie să fim conştienţi că procesul va avea loc 
oricum: cu asociații sau fără, dar trebuie să recunoaştem 
că, fără asociaţii, se va desfăşura mult mai rapid, mult mai 
intens şi mai radical. Nu ştim dacă domnul Iliescu susţine 
din acest motiv asociaţiile sau din vechi nostalgii colecti- 
viste, dar s-ar putea ca asociaţiile, deşi reprezintă o mare 
oportunitate pentru noii baroni ai satelor de a-i sugruma pe 
cei săraci, să contribuie totuşi la temperarea, pentru un 
timp, a eliberării de forță de muncă din agricultură spre 
oraşe neprimitoare. 

Numai la o temperare temporară! Atât şi nimic mai 
mult! Aşa cum nu există alternativă la politica de sprijinire 
doar a performanţei în agricultură, tot aşa nu există 
alternativă la implicaţiile sociale menţionate. Altă cale nu 
există! Orice altceva — ca, de pildă. performanţă în agricul- 
tură şi, în acelaşi timp, protecție socială a agricultorilor — 
nu înseamnă decât ipocrizie politică şi demagogie elec- 
torală pentru că pur şi simplu nu sunt posibile în același 
timp în România actuală! 


30.11. Preţurile şi subretribuirea forţei de 
muncă din agricultură 


Imagini idilice cu țărani. unii chiar reîntorși la origini 
după ce au hoinărit prin industrii răuvoitoare, care robotesc 
cu spor pe plaiuri mioritice, ajutaţi de statul-părinte, în 
beneficiul său şi al prosperității poporului, sunt desprinse 
din clişeele depăşite ale sămănătorismului. Nu au nici o 
legătură cu realitatea actuală! O realitate dură, care spune 

clar că agricultura modernă, eficientă, cu şanse pe piaţa 
mondială, se practică cu lucrători puţini, înzestrați însă cu 
« input »-uri industriale performante. Economic nu este 
posibil — şi experiența mondială o dovedeşte — să se asigure 
în acelaşi timp şi țărani prosperi prin întreţinere socială şi 
preţuri mici la produsele agroalimentare. 

Unde lucrătorii agricoli sunt puţini, este economic 
posibil ca eventuala lor întreţinere socială să fie suportată 
de restul populaţiei aflată într-o covârşitoare majoritate. 
Dar acolo prețurile la alimente ajung de 3-4 ori peste 
nivelul de pe piaţa mondială, pentru că, tocmai prin aseme- 
nea preţuri, are loc transferul net de resurse către agricul- 
tură. Populaţia majoritară nu resimte însă preţurile înalte, 
fiind prosperă graţie performanţelor din alte sectoare şi 
îndeosebi din industrie. 

Unde însă lucrătorii agricoli sunt în pondere mare, ei 
nu pot pur şi simplu să fie întreţinuţi social de restul popu- 
lației, care nu se află în covârșitoare majoritate. Economic 
nu este posibil! În aceste cazuri, preţurile la alimente pot fi 
mai mici pe piață, dar cu cât sunt mai mici cu atât agricul- 
torii sunt mai năpăstuiţi. Căci ei nu produc de fapt compe- 
titiv, şi prețuri mai mici înseamnă doar că îşi compensează 
mai puţin din costuri. 

Cazul românesc este pe deplin semnificativ. Admi- 
țând că statisticile oficiale descriu fidel realitatea, cam 
40% din populaţia ocupată activează în agricultură. Ar fi 
imposibil din punct de vedere economic ca aceasta să fie 
întreţinută social prin subvenţii de la buget sau prin preţuri 
înalte de către restul de 60% din populaţia ocupată, mai 
ales că sectoarele în care activează aceasta din urmă nu 
sunt cu nimic mai breze decât agricultura, ca productivitate 
şi eficiență. Dacă proporţia ar fi nu de 40/60, ci de 10/90 
lucrurile s-ar schimba! 

Lucrătorii agricoli din România nu produc eficient. 
Şi acest lucru se vede de îndată ce doresc să iasă pe pieţele 
externe. Pe piaţa internă însă, preţurile practicate sunt mai 
mici decât cele din Occident. Dacă n-ar fi aşa, atunci popu- 

laţia neagricolă — care în majoritatea ei este şi-aşa săracă şi 
care, de aceea, percepe preţurile la alimente ca fabuloase — 
n-ar mai putea să-şi acopere necesităţile alimentare nici cât 
o face acum. Preţul mai mic pe piața românească este posi- 
bil tocmai prin vinderea sub costuri a produselor agricole 
de către producători. Cum este posibil aşa ceva?! Este po- 
sibil prin subretribuirea forței de muncă din agricultură! 
Orice ţăran, când îşi face socoteala cât l-a costat recolta de 
pe un hectar de grâu, are în vedere aratul, sămânţa, even- 
tual îngrăşămintele, recoltatul, şi, dacă reuşeşte să-şi aco- 
pere cheltuielile din cât a obţinut pe grâul vândut, se consi- 
deră mulțumit. Dar propria sa muncă nu prea este luată în 
calcul. Cât face de fapt aceasta, dincolo de asigurarea de 
altfel la limită a supraviețuirii în sine a ţăranului în cauză 
și, eventual, a familiei sale, nimeni nu poate spune. Nici 
măcar el însuşi! 

Dacă agricultura românească încearcă să smulgă 
condiții mai bune, fie prin subvenţii, fie prin preţ, populaţia 
neagricolă nu mai face faţă şi, direct sau indirect, consu- 
mul, până la urmă scade, iar preţurile la produsele agricole 
cresc mai încet decât prețurile la produsele industriale și la 
servicii, astfel că situaţia se echilibrează la nivelul pe care 
economia îl poate permite. Subvenţionarea agriculturii în 
condiţii în care nu există de fapt alte sectoare care să pună 
la dispoziţie resurse nete este înşelătoare. Şi nu duce câtuşi 
de puţin către obiectivele pentru care în principiu este 
făcută, umplând, de regulă şi din păcate, doar buzunare 
care nu merită. 


30.12. Problema agriculturii româneşti este 
industria românească! 


Mai precis, agricultura românească nu se va putea 
dezvolta pe seama resurselor pe care le creează decât după 
ce va fi pusă ordine în industrie, măcar pentru ca aceasta 
din urmă să nu mai oprime agricultura. Restul reprezintă 
vorbe şi politică. «Agricultura salvează România» este o 

biată poveste, pentru că agricultura nu se va putea dezvolta 
până când nu se va restructura spre eficienţă industria. Şi 
acest proces va dura. Restructurarea industriei va însemna, 
pentru o bună perioadă de aici încolo, eficientizări, reteh- 
nologizări şi chiar demolări şi asanări, ceea ce antrenează 
disponibilizări şi nu absorbţii de forță de muncă. Oricum, 
pentru cel puţin un deceniu de aici înainte, chiar şi la cea l 
mai pozitivă restructurare avută în vedere, industria nu va | 
putea absorbi forță de muncă. Astfel, încât, nu numai agri- 
cultura, dar şi industria va elibera forță de muncă, punând 
probleme sociale majore. 

România nu va avea cum să evite problemele atipice, 
grave şi copleşitoare rezultând din această situaţie. Singura 
soluţie este de a asana cât mai curând industria, pentru a 
lăsa astfel agricultura să se poată baza măcar pe propriile 
resurse. 

Şi, dincolo de asanarea industriei, necesară în oricare 
din cazuri, problemele vor fi substanţial diferite dacă 
România va acţiona ca urmând a deveni membru al Uniu- 
nii Europene sau, dimpotrivă, ca urmând a nu deveni mem- 
bru al Uniunii Europene. Această problemă nu este sufi- 
cient conștientizată în România şi, oricum, nu este deloc 
dezbătută în România. Nu trebuie să ne facem că problema 
nu există, să exprimăm adeziuni la Uniunea Europeană 
fără o fundamentare serioasă care să ia în considerare 
soarta agriculturii, unul din puţinele domenii în care 
România mai are potenţialităţi de dezvoltare. 

Problemele nu vor fi mai puţin grele în oricare din 
cazuri, dar, dacă va fi vorba să se aibă în mod serios în 
vedere aderarea la Uniunea Europeană, va trebui să se ţină 
cont de faptul că aceasta cunoaşte deja autosuficienţa agri- 
colă şi este încă de pe acum exportator de produse agricole 
ale zonei temperate şi deci nu mai are nevoie de încă un 
producător care să-i suplimenteze surplusurile şi presiunile 
pentru export. Fără menajamente spus, Uniunea Europeană 
nu are absolut nici un interes ca România să-şi valorifice 
potenţialul agricol, ceea ce ar complica lucrurile şi așa atât 

de complicate în respectivul domeniu în Uniunea 
Europeană. 

Şi — trebuie repetat fără reţinere — potenţialităţile în 
domeniul agricol sunt practic singurele de care mai 
dispune România. Astfel încât România trebuie să decidă 
dacă eventualele avantaje pe care ar putea să le dobân- 
dească indirect şi pe termen lung în plan industrial şi în alte 
sectoare economice, în cazul aderării la Uniunea Euro- 
peană, justifică pierderea sigură ce va fi înregistrată, în 
acest caz, prin inhibarea inevitabilă a valorificării poten- 
țialităţilor din domeniul agriculturii. Cea mai complicată 
problemă decurge din faptul că, în timp ce această inhibare 
va fi indusă încă din fazele preliminare ale negocierilor cu 
Uniunea Europeană, aderarea finală la aceasta rămâne 
totuşi doar un proiect pentru România, având în vedere 
standardele extrem de îndepărtate, față de cele ale Uniunii 
Europene, la care se găseşte actualmente România. 


Capitolul 31 


Buget sărac sau bogat? 


Ca şi în alte domenii din economie, şi dezastrul bu- 
getelor postdecembriste a purtat la început semnătura 
guvernului Roman. Pe de o parte, populismul deşănțat şi 
inutil din primele luni ale anului 1990 a devalizat pur şi 
simplu bugetul şi, încă şi mai rău, a lichidat rapid rezerva 
valutară a țării. Pe de altă parte, despărţirea statului-auto- 
ritate publică de statul-patron, în principiu corectă, s-a do- 
vedit complet destabilizatoare în condiţiile confuziilor, cel 
mai probabil interesate, în care s-a înfăptuit. 

Spre deosebire de situaţia anterioară, bugetul statului 
a devenit astfel, de fapt, bugetul statului-autoritate publică, 
alimentat din impozite şi taxe, în timp ce bugetul statului- 
patron, alimentat din beneficiile întreprinderilor pe atunci 
practic în totalitate de stat, a încetat să mai facă obiect de 
raport public. Mai grav, prin acordarea de autonomie ges- 
tionară întreprinderilor de stat, fără a se pretinde responsa- 
bilităţi conducerilor acestora, deci prin confundarea 
retragerii statului din funcţia de administrator cu abando- 
narea autorității proprietarului, aceste întreprinderi au ră- 
mas practic fără stăpân, ceea ce explică, în ultimă instanţă, 
acumularea ruinătoare de pierderi şi datorii restante. 
Principala implicaţie a fost că bugetul statului-patron nu 
doar că nu mai era cunoscut public, dar statul-patron 
dispărea de fapt ca entitate în administrarea beneficiilor şi 
pierderilor întreprinderilor proprietate de stat. Ceea ce a 
însemnat că, în timp ce unităţile cu beneficii «autonomi- 
zau» folosirea acestor beneficii, unităţile cu pierderi «eta- 
tizau» în continuare pierderile, echilibrarea nefăcându-se 

pe seama beneficiilor tot ale statului-patron. ci pe seama 
bugetului autoritate-publică, adică pe spinarea populaţiei. 

Urmând a trăi doar din impozite şi taxe, bugetul sta- 
tului-autoritate publică a devenit dintr-o dată unul din cele 
mai sărace din lume. Impozitele şi taxele, moştenite din 
comunism erau mici, administrarea economică prin buget 
făcându-se prin atragerea la buget a celei mai mari părţi din 
beneficiile realizate în economie. În mod paradoxal, bu- 
getul de stat românesc devenea de pe o zi pe alta unul din 
cele mai «liberale» din lume, căci România ajungea din- 
tr-o dată să treacă prin buget doar sub 20% din PIB, în timp 
ce ţările cele mai liberale treceau prin buget cel puţin 30% 
şi, ce să mai vorbim, de cele social-democrate unde cota 
atingea chiar 40%. 

Aşa că bugetul de stat românesc a trebuit să por- 
nească la drum spre o economie de piaţă cu un handicap 
imens. Siluit de acelaşi guvern Roman cu suportarea sub- 
venţiilor de preț la produse şi servicii de bază — în urma 
nefericitei şi distrugătoarei liberalizări în trepte a preţurilor 
— bugetul de stat. pentru a face faţă, a trebuit mereu şi 
mereu să ridice fiscalitatea. Cu atât mai mult cu cât căderea 
economică îi subţia încasările şi îi mărea tensiunea indi- 
rectă în suportarea pierderilor statului-patron, care, spre 
deosebire de eventualele profituri, continuau să se «etati- 
Zeze». 

In absenta unui proiect economic național nu a putut 
exista nici vreo «strategie» cu privire la rolul bugetului de 
stat. Cum ar fi putut exista, de altminteri, vreo concepție 
asupra rolului bugetului pe drumul pe care se mergea în 
măsura în care nu se ştia tranziție spre ce se traversa?! Filo- 
zofia bugetară a rămas neschimbată. Şi această anchiloză a 
fost extrem de dăunătoare, deşi este drept că, în impro- 
vizația şi disoluția înconjurătoare, inerția bugetară a apărut 
multora ca un pilon de stabilitate. 

In orice caz, creşterea gradului fiscalităţii nu a ajutat 
prea mult bugetul de stat să-şi onoreze menirea minimă, în 
măsura în care acesta a fost supus de clasa politică româ- 

nească unei agresiuni nemaiîntâlnite. Bugetul a devenit 
oala de lături a economiei de stat perdante, maşina de spă- 
lat a devalizatorilor privaţi, sursa de acoperit găuri produse 
în banul public sau privat de incompetenţă, imprudenţă sau 
pură hoţie. Ca placă turnantă a banului public, bugetul 
României a ajuns expresia concludentă a pierderii funcţiei 
banului public în condiţiile bătăii de joc la care acesta a 
fost supus. 


31.1. O siluire permanentă 


Aproape de nebănuit, agresiunea nu a provenit de la 
vreo ocupaţie străină sau de la implicarea ţării în vreun 
război, ci chiar de la cei ce au răspuns de destinele 
României şi care formează clasa politică. Reprezentanţii 
acesteia au intrat cu buldozerele în banul public în pro- 
priile interese de partid, de grup sau personale ori întru 
miruirea clientelei lor economice, care evident nu îi susţine 
doar de florile mărului sau din pură simpatie. Aceiaşi re- 
prezentanţi ai clasei politice, indiferent de poziţia declarată 
de stânga sau de dreapta, au acceptat, din motive politice 
sau electorale, ca banul public să fie irosit în scopuri şi 
pentru obiective cu care nu are nici o legătură. 

Astfel s-a ajuns ca bugetul României să se ocupe mai 
mult de lucruri care nu-i sunt în atribuţie, precum între- 
ținerea întreprinderilor industriale generatoare de pierderi, 
acoperirea jafurilor din bănci (numită pompos «restructu- 
rarea sistemului bancar» şi prezentată chiar ca un succes), 
supraviețuirea sistemului de pensii trimis în faliment de 
nesăbuita politică de scoatere anticipată a oamenilor la 
pensie în loc de şomaj. Nu este de mirare că în aceste 
condiţii bugetul nu şi-a mai putut onora decât mereu mai 
deplorabil funcţiile ce-i reveneau, respectiv înainte de toate 
finanțarea educaţiei, sănătăţii, culturii, apărării naţionale, 
ordinii publice. 

Ca ofrandă stupidă adusă modelului industrial moş- 
tenit de pe vremea comunismului — axat pe industrii ener- 

gofage şi în declin istoric — bugetul postdecembrist, de la 
început, a fost pus direct şi indirect, de către primele 
guvernări Iliescu, să ţină în viaţă întreprinderile falimen- 
tare, care produc fără piaţă, slab calitativ, necompetitiv sau 
cu toate aceste trei deficienţe la un loc şi care au târât în 
îndatorare neonorată — numită în mod diversionist «blocaj 
financiar» — întreaga economie şi care încet, încet au adus 
în degringoladă perpetuă bugetul. Intreţinerea întreprin- 
derilor falimentare nu este evident treaba bugetului! 

Tot de la primele guvernări Iliescu, bugetul 
României a moştenit o altă povară. Ca să nu scoată oame- 
nii în şomaj, guvernele Roman şi Văcăroiu au scos oamenii 
anticipat la pensie, practică fără amendamente continuată 
de guvernarea cederisto-pedistă. Pentru a se plăti pensiile 
în condiţiile falimentului bugetului de pensii, s-a apelat şi 
la bugetul de stat, care nu are absolut nici o legătură cu 
problema şi care se află el însuşi în constrângeri mereu mai 
severe. Să subliniem că nu este treaba bugetului de stat de 
a întreține sistemul de pensii, care este organizat ca asigu- 
rare socială, trebuind să facă plăţi exclusiv din contribuţiile 
pe care le încasează. 

În sfârșit, așa-numita «restructurare» a sistemului 
bancar a pus într-adevăr la pământ bugetul. «Restructu- 
rare» în acest caz nu este decât o crasă ipocrizie. Sub acest 
nume demagogic a avut loc de fapt preluarea la datoria 
publică, deci pe banii contribuabililor, a putregaiului din 
bănci de stat, din care o bună parte reprezentând credite 
acordate miliardarilor de carton şi nerestituite! Să mai 
menţionăm că finanţarea huzurului miliardarilor de carton 
nu este treaba bugetului de stat? Această preluare a eviden- 
tiat o fațetă extrem de negativă în gestiunea bugetară: 
creșterea datoriei publice interne nu ca efect al deficitelor 
bugetare, ci ca efect al unor acte normative speciale pri- 
vind angajamente de plăţi de la buget. Această ultimă 
componentă a ajuns în anul 2000 să reprezinte 35% din 
totalul datoriei publice interne, apăsând greu asupra buge- 
telor în anii ce vin. 

După ce a fost pus să preia spre curăţire putregaiurile | 
de la Bancorex şi Banca Agricolă, s-a ajuns legitim la 
întrebarea dacă nu cumva bugetul României este unul 
bogat şi nu unul sărac, aşa cum susțin guvernanţii şi cum 
par să indice punerea de biruri mereu mai mari de către stat 
asupra populaţiei şi agenţilor economici, precum şi restrân- 
gerea mereu mai severă a cheltuielilor sociale! Numai 
povara preluată de la Bancorex a reprezentat circa 40% din 
veniturile bugetare anuale. Păi ce buget sărac din lume îşi 
permite să preia în cârcă, aşa nitam-nisam, o povară supli- 
mentară reprezentând aproape încă jumătate din ceea ce şi 
aşa duce atât de greu în spinare?! 

S-a spus că bugetul a fost nevoit să preia povara 
Bancorex pentru că altfel banca s-ar fi prăbuşit violent şi ar 
fi tras după sine întregul sistem bancar. Şi, ca urmare, ago- 
niselile populaţiei s-ar fi dus pe apa Sâmbetei şi economia 
românească ar fi intrat în colaps. Nu este deloc sigur că 
s-ar fi şi întâmplat aşa. Unicul lucru sigur este că s-ar fi 
întâmplat aşa doar dacă situaţia şi de la celelalte bănci era 
exact aceeaşi ca la Bancorex. Or fi ştiut decidenţii ceva! 
Dar dacă era aşa, atunci nu s-a produs decât o amânare! 
Pentru că un colaps produs de căderea bugetului, din cauza 
agresării acestuia până la limita afectării structurilor sale 
de rezistenţă, nu este cu nimic mai prejos decât cel provo- 
cat de o cădere a sistemului bancar! 

Şi această agresiune asupra bugetului pentru ce? 
Pentru ca aceia care au devalizat Bancorex de 2,5 miliarde 
de dolari să continue să locuiască în vile cu piscine şi să se 
plimbe în Mercedesuri şi alte autoturisme de lux? Unii au 
luat credite şi n-au mai dat banii înapoi! Să dea banii înapoi 
şi bună ziua! Dar alţii au aprobat respectivele credite, 
ştiind bine că banca nu va mai vedea banii înapoi. In ce îi 
priveşte, lucrurile nu pot fi lăsate aşa! Populaţia are dreptul 
să-i vadă pedepsiţi pe cei din cauza cărora a plătit apoi 
rupându-şi din puţinul pe care îl avea! 

Populaţiei i se datorează dreptate. Nimeni n-a între- 
bat-o dacă este dispusă să acopere devalizările de la 


261 


Bancorex. Nu poate rămâne numai cu batjocura! Cei ce au 
devalizat trebuie să răspundă! Cei ce nu au dat banii înapoi 
trebuie să-i dea înapoi şi, dacă nu-i dau, trebuie să 
răspundă! Cei ce au acordat credite fără respectarea reguli- 
lor minime ale prudenţialităţii bancare trebuie să răspundă! 
Cei ce au avut în atribuţie supravegherea respectării aces- 
tor reguli trebuie să răspundă! 

La agresiunea asupra banului public a contribuit in- 
direct şi oficializarea aşa-numitului «buget public conso- 
lidat». In condiţiile în care. pe de o parte, pentru a se ocoli 
sporirea deschisă a taxelor şi impozitelor tot erau inventate 
de către autorităţile române taxe pentru constituirea unor 
fonduri speciale aparent extrabugetare (pentru dezvoltarea 
sectorului energetic, pentru drumuri, pentru susţinerea tu- 
rismului, pentru finanţarea pensiilor foştilor CAP-işti ete., 
etc.), iar, pe de altă parte, excedentele de început din buge- 
tul asigurărilor sociale erau folosite de aceleaşi autorităţi 
pentru acoperirea deficitelor din bugetul de stat, FMI a 
impus ca reper în negocieri «bugetul public consolidat». 
care includea ansamblul veniturilor şi cheltuielilor publice, 
pentru a răpi guvernelor de la Bucureşti posibilitatea de a 
eluda anumite angajamente prin transferuri între bugetul 
de stat, bugetul asigurărilor sociale şi diversele bugete 
speciale. 

Din punctul de vedere al acestui scop, efectul a fost 
pozitiv. Dar constituirea unei asemenea oale comune ca 
reper a însemnat o «dezindividualizare» a gestiunii fiecărui 
segment, pierzător fiind bugetul de stat în capul căruia 
toate celelalte segmente şi-au aruncat problemele. 

Probabil, însă, cea mai mare agresiune curentă 
asupra bugetului de stat o constituie tolerarea neplăţii obli- 
gaţiilor financiare către stat de către agenţii economici, 
înainte de toate de stat, dar şi privaţi. Primii sunt responsa- 
bili de aproape 90% din ceea ce s-ar cuveni să se plătească 
la buget dar nu se plăteşte, rata de colectare a impozitelor 
de la întreprinderi de stat neatingând de fapt 2/3. 

In România, bugetul se află astfel permanent în 
restrişte, de parcă rata fiscalităţii ar fi mult mai mică, şi nu 
chiar mai mare, decât în alte țări europene. Aceasta pentru 
că, una peste alta, doar ceva mai mult de 3/4 din ceea ce i 
se cuvine potrivit ratei de fiscalitate este şi încasat, 
evaziunea fiscală la vedere. fără a o mai lua în considerare 
şi pe cea nedepistată (din afaceri necontabilizate), fiind 
practicată pe scară largă, îndeosebi de mamuţii industriali 
de stat. Din cauza neplăţii de către aceştia a obligaţiilor lor 
financiare către stat, construcţiile bugetare din ultimii ani, 
pentru a fi realiste şi a nu se baza pe himere, au luat în 
calcul încasări fiscale de circa 28-30% echivalent PIB (la 
nivelul bugetului consolidat), şi nu de circa 37-39% cât ar 
fi în principiu rata de fiscalitate. 


31.2.  Deştepţii rău-platnici şi fraierii 
bun-platnici! 


In urmărirea scopurilor politice, electorale şi mai 
ales clientelare, poziţia guvernelor faţă de această evaziune 
fiscală la vedere frizează iresponsabilul: nu numai că nu 
sunt luate măsuri ferme, până la cererea de declarare în 
stare de faliment a rău-platnicilor, dar neplata este încu- 
rajată prin măsuri de scutire şi eşalonare (şi chiar reeşalo- 
nare) a datoriilor acestora. Intr-un mod jenant, parlamen- 
tari liberali chiar pe când partidul lor, ce se dă de dreapta, 
se afla la guvernare, a recurs la un scandalos demers de 
amnistiere a rău-platnicilor, ceea ce a trimis definitiv parti- 
dul în zona stângismului, în cea mai dezonorantă postură 
de clientelism, pentru că demersul îi includea şi pe privaţi, 
pe care îi vizau de fapt parlamentarii. Nu întâmplător. 
deoarece, printre beneficiarii oameni de afaceri s-ar fi nu- 
mărat înşişi parlamentarii autori ai iniţiativei. 

Scutirile şi eşalonările sunt însă practicate sistematic, 
fiecare guvern procedând asemănător şi cu absolut aceleaşi 
argumente. Anume că, în loc să fie închise, întreprinderile 
datornice ar fi păsuite pentru a nu rămâne oamenii pe dru- 

muri. Anume că, eşalonările şi scutirile ar viza bani pe care 
bugetul oricum nu i-ar mai vedea niciodată. Anume că, la 
situaţii atipice, ar trebui luate măsuri atipice. Anume că, 
asemenea eșalonări şi scutiri ar constitui chiar soluția, în 
măsura în care condiţionările stabilite pentru a se putea 
beneficia de respectivele facilităţi ar obliga de acum încolo 
rău-platnicii să devină bun-platnici. Cică s-ar acorda faci- 
lităţi pentru datoriile aşa-zis istorice, condiționându-le de 
plata datoriilor curente: în consecință, datoriile curente ar 
urma să fie plătite, circuitele financiare s-ar fluidiza, prin 
înlăturarea blocajului pe care îl produc datoriile istorice, şi, 
în curând, toată lumea ar fi fericită, dar, înainte de toate, 
bietul, veşnic pierzătorul, buget de stat. 

Evident, toate acestea rămân doar pe hârtie, pentru că 
sunt nişte poveşti de adormit copiii. Marii beneficiari de 
eşalonări şi scutiri sunt nu victimele diversiunii aşa-numite 
«blocaj financiar» — respectiv cei care nu pot să-şi achite 
obligaţiile față de alţii pentru că alţii nu-şi achită obligaţiile 
faţă de ei — ci tocmai cei care, prin pierderile pe care le în- 
registrează din activitatea curentă, sunt responsabili de 
«blocajul financiar» în lanţ. Şi atunci, de fapt, prin eşalo- 
nările şi scutirile respective, aceştia doar mai primesc o 
gură de oxigen, dar, întrucât produc în continuare pierderi, 
nu-şi achită pe mai departe clienţii şi bugetul de stat, antre- 
nându-i și pe alţii în lanţul datornicilor. Astfel încât toate 
aceste măsuri nu se încheie cu nici un alt rezultat decât 
acela al creşterii arieratelor pe ansamblul economiei şi al 
înglodării şi mai grave a bugetului în acest hățiş. 

Sistemul creează hazard moral, după preceptul «de 
ce ei şi nu şi noi», îndemnându-i şi pe alţii să ceară eşa- 
lonări şi scutiri, dar, încă şi mai rău, încurajându-! să nu-şi 
mai plătească dările şi pe cei care înainte le plăteau, dacă 
tot văd că se acordă eşalonări şi scutiri. 

În plus, absenţa totală a oricăror criterii economice în 
reglementările de acordare a acestor eşalonări şi scutiri — 
cum ar fi, de pildă, departajarea netă între cei care au pro- 
bleme de plată din cauză că au făcut investiţii de cei care 

sunt perdanți cronici din activitatea curentă — transformă | 
totul, cam de fiecare dată, într-o vastă operațiune discre- 
tionară şi clientelară cu impact extrem de negativ, deoarece | 
îi pune pur şi simplu pe cei onești în postura de tâmpiţi | 
numai pentru că îşi plătesc impozitele. Din nefericire, 
listele cu beneficiarii acestor eşalonări şi scutiri nu împart | 
agenţii economici în eficienți şi ineficienţi, ci în şmecheri | 
care nu-şi plătesc impozitele și în traieri care şi le plătesc. | 
Şi, să nu uităm şi o altă implicaţie demolatoare. 
Văzând că eventualii lor concurenţi români pot fiinţa bine- | 
mersi fâră să-şi plătească impozitele. orice investitor străin 
serios, considerând aceasta ca fiind o concurenţă neloială, 
se va reţine să calce prin România. În această privinţă, se 
poate spune că victoria este deja obținută, investitorii stră- 
ini serioşi nepreaincercându-şi norocul pe aici, pentru că 
aceştia nu-şi pot permite, din motive de imagine publică, să | 
nu-şi achite obligaţiile financiare. | 
Aceste eşalonări şi scutiri mai ridică o problemă 
tulburătoare. Dacă pe ansamblul acestor măsuri sunt impli- 
cate sume absolut fabuloase, respectiv cam tot ceea ce 
bugetul nu încasează din ceea ce de fapt i s-ar cuveni — 
adică, una peste alta, cam o pătrime (care reprezintă circa 
5% echivalent PIB), de ce atunci autoritățile române, indi- 
ferent de culoarea lor politică, nu reduc nivelul taxelor şi 
impozitelor astfel încât ceea ce s-ar datora bugetului să 
poată fi şi onorat de către economie ? Acest fapt nu a fost 
făcut şi nu va fi făcut, pentru că de unde ar mai putea fi 
«ajutaţi», evident în scopuri politice şi clientelare, cei ce 
nu-şi plătesc impozitele, adică «deştepţii», dacă cei care îşi 
achită impozitele, adică «fraierii», ar fi puşi să plătească 
mai puțin! 
Mai insidioasă ca procedură, dar cu efecte nu mai 
puțin ruinătoare este creşterea garanţiilor guvernamentale 
pentru contracte comerciale sau proiecte de investiţii 
private fără impact strategic sau social. Inutil de menţionat 
că, dacă cei ce au obţinut respectivele garanţii de stat nu 
plătesc, şi nu plătesc întrucât tocmai de aceea s-au dar 

peste cap să dobândească garanţiile, nota de plată o achită 
bugetul, respectiv contribuabilul român. același veşnic 
pierzător contribuabil român. 

Absența unei concepţii bugetare s-a vădit în mod 
pregnant în domeniul facilităților fiscale pentru agenţii 
economici, în particular pentru întreprinderile mici şi 
mijlocii, care, în vreo patru-cinci rânduri, pe parcursul doar 
câtorva ani, au fost introduse din raţiuni politice şi cliente- 
lare şi retrase din considerente de constrângeri bugetare, 
într-un adevărat ping-pong cu totul neserios în care actori 
au fost guvernul, cele două camere ale parlamentului, 
preşedintele ţării şi FMI. 

O nouă filozofie bugetară, care să încurajeze şi nu să 
descurajeze, precum în prezent, activitatea economică, este 
absolut necesară. Dar stimularea investiţiilor, a activităţii 
economice nu poate fi de fapt făcută fără asigurarea cores- 
punzătoare cu resurse. Şi, pentru început, resursele nece- 
sare nu pot fi asigurate decât fie printr-o rocadă deliberată 
în capitolul de venituri, majorând impozitarea pe proprie- 
tate (case, terenuri, automobile) sau pe consum (TVA, 
accize) pentru a putea opera degrevări la impozitarea pe 
venituri din producţie şi din muncă, fie printr-o reierarhi- 
zare strategică a priorităţilor în materie de cheltuieli buge- 
tare, care să ducă la scăderea pe ansamblu a acestora (stra- 
fegică, adică prin renunțări sau restrângeri ale intervenţiei 
bugetare în anumite domenii, și nu conjuncturală, care se 
realizează pompieristic doar pe seama amputării alocaţiilor 
pentru investiții). 

Formula Isărescu - ce a şi produs o oprire a decli- 
nului economiei de la sfârşitul anilor '90 — s-a bazat pe o 
relaxare a fiscalizării profitului pe seama sporirii impozi- 
tării consumului. 

O schemă mai dezirabilă ar fi reducerea semnifica- 
tivă a procentului de impozitare a profitului pe plan general 
(procentul poate deveni chiar derizoriu), concomitent cu 
creşterea procentului de impozitare a dividendelor, astfel 
încât folosirea profitului pentru investiţii să fie indirect, dar 

substanțial, încurajată. Agenţii economici ar prelua astfel 
şi ei o parte din sarcina financiară a necesarei lor capita- | 
lizări, în timp ce în formula Isărescu povara a fost transfe- 
rată integral populației. Şi o populație sărăcită riscă să 
complice situația sectorului privat. Schema ar prezenta şi 
avantajul unei includeri fără probleme a dividendelor — aşa 
cum ar fi firesc - în cuantumul pentru calcularea impozi- 
tului pe venitul global, căci prin creşterea impunerii pe 
dividende aceasta s-ar apropia de cea a impunerii veni- 
turilor din muncă, urmând a nu mai fi atât de discrepantă 
ca acum. De asemenea, companiile străine n-ar mai fi inte- 
resate să-și ascundă profiturile realizate în România prin 
manevrări ale «prețurilor de transfer», cu ajutorul cărora 
evidenţiază pierderi în țările cu impozitare severă a profi- 
turilor prin suprafacturarea achiziţiilor din alte ţări cu im- 
pozitare joasă a profiturilor. | 


31.3. Costul prohibitiv al locului de muncă 


O componentă de bază a unei noi filozofii bugetare 
şi economice în România o constituie reducerea semnifi- 
cativă a costului, acum prohibitiv, al locului de muncă. 
Acest cost, în raport cu salariul net, este în prezent între 1,5 
şi 1,8 ori mai mare decât în țările membre sau candidate la 
Uniunea Europeană. 

O parte din explicaţie este că România a ajuns să 
aibă mult mai mulţi pensionari decât salariaţi, respectiv 
mult mai mulți beneficiari decât contribuenţi la sistemul de 
pensii. Și atunci, dacă n-ar fi mari contribuţiile pentru asi- 
gurări sociale (care reprezintă grosul obligaţiilor financiare 
în contul salariilor) n-ar mai fi de unde să se plătească 
pensii! Responsabilă de această situaţie este politica, prac- 
ticată de toate guvernările postdecembriste, de a scoate 
oameni anticipat la pensie în loc de a-i scoate în şomaj. Şi, 
cum România a pierdut în perioada postdecembristă vreo 
3,6 milioane de locuri de muncă, dar nici măcar 1 milion 
de şomeri nu mai sunt oficial înregistrați, nu trebuie să 

mire că raportul contribuenți-beneficiari a fost dramatic 
inversat în sistemul de pensii prin transformarea în noi 
beneficiari a peste 2,6 milioane foşti contribuenţi. 

Evident, situaţia nu poate fi rapid schimbată! Con- 
strângerile din sistemul de pensii trebuie acceptate din 
punct de vedere economic, pentru că actualii pensionari, 
care nu au nici o vină, nu pot fi abandonaţi din punct de 
vedere social. Dar, în mod clar trebuie să li se spună. deşi 
acest lucru este cam evitat de politicieni, că nu pot conta, 
în condiţiile din sistemul de pensii, decât pe pensii în 
scădere în raport cu câştigurile din salarii. pentru că, dacă 
nu va fi aşa, riscul va fi să se capoteze în plata fie a pen- 
siilor fie a salariilor. 

Constrângerile sunt imense şi practic necunoscute la 
asemenea dimensiuni de vreo altă țară a lumii. Obligatiile 
financiare de vărsat în contul sistemului de pensii repre- 
zintă peste 40% în raport cu salariul brut, faţă de nici o 
pătrime în ţările europene, indiferent de standardul lor de 
dezvoltare şi de nivelurile în sine (nominale) ale salariului 
brut din acestea. Pentru întreţinerea sistemului de pensii. în 
România obligaţiile financiare de vărsat în contul acestuia 
sunt cu vreo 15 puncte procentuale mai mari decât în 
majoritatea ţărilor europene şi această «depășire» nu poate 
fi redusă, căci nici contribuţiile actuale nu se arată 
suficiente, sistemul de pensii supraviețuind numai graţie 
aportului pe care îl primeşte anual din partea bugetului de 
stat. cu care nu ar trebui să aibă nici o legătură. 

România. deci, pare condamnată la un cerc vicios 
care se manifestă practic în ce priveşte dezvoltarea. Siste- 
mul de pensii absoarbe, din puţinul existent, resurse care 
nu pot fi astfel alocate investiţiilor pentru dezvoltare, ceea 
ce subțiază mereu posibilităţile de a se face faţă constrân- 
gerilotr, între altele, şi din sistemul de pensii. 

Implicaţia cea mai gravă este costul prohibitiv al 
unui loc de muncă în România. Pentru că angajatul suportă 
acum din salariul brut pe care în principiu îl primește doar 
o treime din contribuţia la sistemul de pensii, două treimi 

cad direct în sarcina angajatorului. De asemenea, în sarcina 
angajatorului se află jumătate din contribuţia pentru ocro- 
tirea sănătăţii, precum şi grosul contribuţiei pentru ajuto- 
rare în caz de şomaj, activităţi organizate, ca şi asistenţa 
socială pentru pensii, în sistem de asigurări. Din salariul 
brut în România sunt reținute în contul impozitelor în sine 
(către bugetul de stat), precum şi în contul contribuţiilor 
pentru asigurări (adică pentru pensii, pentru sănătate. 
pentru ajutor de şomaj) care reprezintă vărsăminte către 
bugetele corespondente (de pensii, de sănătate, de ajutor de 
şomaj) circa 44% în medie, salariul net reprezentând 56%. 

Nu aceasta este însă problema principală. ci costul 
împovărător al locului de muncă, ce include, pe lânpă sala- 
riul brut, contribuţiile care sunt suportate direct de angaja- 
tor pentru sistemele amintite de asigurări. Dacă se consi- 
deră salariul brut 100, costul locului de muncă reprezintă 
134. Din care, evident, doar o mică parte - o prea mică 
parte. în comparaţie cu situaţia din alte ţări! — este consti- 
tuită de salariul net. Alttel spus, pentru a plăti un salariu 
net la nivelul celui mediu net din economie, pe angajatorul 
român îl costă locul de muncă de 2,4 ori mai mult! Aici 
este buba! În Spania raportul este doar de 1.4, în Portugalia 
şi Cehia doar de 1,5, în Ungaria şi Polonia doar de 1,6 şi 
chiar în costisitoarea Germanie este doar 1,7. Acest raport, 
care în România ajunge la nivelul fără egal de 2,4, nemul- 
țumeşte pe toată lumea: pe angajat pentru că obţine puţin, 
pe angajator pentru că, în ciuda acestui fapt, plăteşte mult! 
Nu este de mirare că, la un asemenea cost prohibitiv al 
locului de muncă în raport cu ceea ce poate încasa în mod 
net un angajat, se eşuează în România în munca la negru, 
în neplata de către persoanele juridice a obligaţiilor lor la 
bugetele publice. Sunt de altfel şi condiţiile în care şi 
avantajul forței de muncă româneşti ieftine este practic 
anulat, investitorii străini serioşi ţinându-se departe de 
România pentru că nu-şi pot permite să practice munca la 
negru sau neplata obligaţiilor la buget. Să ținem cont că, 
deşi un salariu net în România nu reprezintă în medie decât 

echivalentul mediocru a numai 100 de dolari, pe angajator 
locul de muncă, în condiţii de respectare a legii, îl costă de 
fapt echivalentul a 240 de dolari. 

Comparaţiile internaţionale arată că. deşi nu la 
dimensiunile din cazul României, şi alte țări europene sunt 
contruntate cu probleme legate de schimbarea defavorabilă 
a raportului beneficiari—contribuenţi în sistemul de pensii, 
îndeosebi din cauza procesului demografic obiectiv de 
«îmbătrânire» a populaţiei. Toate țările într-o asemenea si- 
tuaţie, deoarece nu pot practic diminua contribuţiile în con- 
tul sistemului de pensii, au scăzut dramatic impozitarea 
salariului brut. tocmai pentru a nu scumpi sau chiar numai 
pentru a nu menţine la un nivel descurajator costul locului 
de muncă. Austria. Franţa, Olanda, care menţin contribuţii 
înalte, peste sau mult peste medie, pentru asigurări de 
pensii, sănătate şi şomaj, au cote procentuale extrem de 
scăzute ale impozitului pe salarii (5-10%), spre deosebire 
de România unde, în medie, cota respectivă ajunge la 
aproape 24%. Aceleaşi comparații internaţionale eviden- 
țiază ca acele ţări unde veniturile sunt relativ mai mici, 
chiar dacă presiunea exercitată de sistemele de asigurări 
pentru pensii şi sănătate nu este la fel de severă ca în 
România, au procedat de asemenea la scăderi ale impozi- 
tării în sine a salariilor. Exemple sunt Spania, Portugalia, 
Polonia, Cehia, unde cotele procentuale ale impozitării 
salariilor sunt tot sub 10%. În Portugalia, de pildă, cota 
este doar de 4%! 

Deci, diferenţierea dintre România şi ţările europene, 
membre sau candidate la Uniunea Europeană, nu se află 
doar în presiunea, e adevărat neuzuală, exercitată de con- 
tribuțiile pentru sistemele de asigurări (de pensii, de sănă- 
tate, de ajutor de şomaj), ci şi în nivelul de impozitare a 
salariilor. Acesta nu are egal în Europa (fiind nu de două 
ori, ci de câteva ori mai mare), nu este atins nici în Suedia 
(care cu 18% din valoarea salariului brut este cel mai 
ridicat), nici în Germania, nemaivorbind de celelalte țări. 

Acest fapt arată clar calea de urmat! Întrucât cotele 
contribuţiilor pentru asigurări de pensii, de sănătate, de 
ajutor de şomaj nu pot fi scăzute, este de modificat, evident 
în jos, doar nivelul absolut neeconomic şi nejustificat al 
impozitării salariului brut, adică al prelevărilor din acesta 
către bugetul de stat. Pentru aceasta, exact ca în țările care 
au niveluri scăzute ale respectivei impozitări. bugetul de 
stat trebuie să-şi găsească alte surse decât impozitele pe 
salarii, pentru a-şi procura încasările necesare. Nu trebuie 
redescoperită roata în acest domeniu. În toate țările men- 
ționate impozitarea scăzută a salariilor este posibilă pentru 
că există o impozitare severă, prin accizare aspră, a consu- 
mului de benzină şi motorină, de unde vine grosul încasă- 
rilor. Poate fi considerată o întâmplare că în România, 
singura ţară din Europa unde benzina la pompă costă 
echivalentul a numai jumătate de dolar şi nu a unui dolar, 
salariile, deşi practic cele mai mici din Europa, sunt şi cele 
mai dur impozitate din Europa ?! 


31.4, Accizarea benzinei pentru 
dezimpozitarea salariilor! 


Se poate spune că dacă România nu va ridica preţul 
benzinei la echivalentul în lei al unui dolar nu are nici o 
şansă de dezvoltare. 

Motivaţiile împotrivă sunt în mare următoarele: pu- 
nerea la pământ a activităţii de transport; efectul inflațio- 
nist în lanţ ce ar fi devastator; absenţa unei corelaţii cu 
nivelul salariilor din România. 

Nici una din motivațiile invocate nu rezistă însă la o 
analiză cât de sumară. 

Peste tot în ţările dezvoltate, accizele la benzină şi 
motorină sunt mari — şi reprezintă, împreună cu alte impo- 
zite, circa 70-80 de cenți la un preț de 1 dolar al benzinei 
la pompă - dar, tocmai prin această accizare, țările respec- 
tive au drumuri şi şosele ca lumea. Altfel nu există de fapt 
posibilităţi de a finanța infrastructura. Este corect şi firesc 

ca finanţarea să fie făcută. în ultimă instanță, de cei ce 
folosesc drumurile şi şoselele, adică de consumatorii de 
carburanți, în raport cu consumul lor. Deci, nu este deloc 
greşit ca accizele la benzină şi motorină să crească. Şi, să 
fim serioşi. nu se va produce acea scădere masivă a consu- 
mului cu care ne ameninţă unii şi alţii. Pentru că, dacă sunt 
mărfuri de transportat, acestea oricum se transportă, 
indiferent de preţ. Scăderea activităţii de transport din 
ultimii ani ai deceniului trecut nu s-a produs din cauza 
scumpirii combustibililor (căci o asemenea scumpire în 
echivalent dolari nici nu a existat), ci din cauza declinului 
activităţii economice, care a redus volumul mărfurilor de 
transportat. Că se va scumpi transportul, acest lucru e cert! 
Dar la fel de cert este că, în condiţiile de şoc asupra cererii, 
agenţii economici din transporturi nu vor putea impune 
preţuri majorate cu mult mai mult decât reprezintă 
carburanţii ca pondere în totalul costurilor. Cât despre 
impactul respectivei scumpiri în nivelul genera! al preţu- 
rilor, acesta nu poate fi, prin implicaţie, foarte mare şi, 
după şocul iniţial, se va tempera apoi treptat. 

In privința comparaţiei cu salariile, lucrurile stau 
exact invers decât apar la suprafaţă. Salariile sunt mici în 
România şi sunt mici din cauza productivităţii execrabile a 
muncii. Autorităţile nu au absolut nici o obligaţie de a 
menţine preţurile la benzină într-un anumit raport cu 
nivelul salariilor. Nu există în acest sens nici rațiuni econo- 
mice, nici rațiuni sociale. Dimpotrivă, în plan economic, 
un preţ ridicat încurajează necesara conservare a energiei. 
care în România are ca însemnătate şi restrângerea impor- 
turilor de energie în condiţiile finanţării externe greu de 
găsit! Social, protecţia se cuvine a se focaliza asupra celor 
nevoiaşi, Şi nu asupra celor bogaţi sau chiar numai înstăriți. 
Cei mai mulţi salariaţi fac parte din prima categorie, cei 
mai mulți automobiliști — din a doua. Şi, oricum sunt mai 
mulți salariaţi decât automobilişti. De fapt, în România, 
tocmai din cauza faptului că benzina a fost slab accizată 
pentru a costa mai ieftin, bugetul a fost nevoit. de-a lungul 

anilor, să-şi procure bani din alte surse, inclusiv şi masiv 
din impozite pe salarii. Astfel, deşi mici. salariile în 
România sunt aspru impozitate şi devin, ca atare, şi mai 
mici în mod net. 

Faptul arată clar rolul pozitiv pe care ar putea să-l 
aibă o creştere a accizării carburanţilor. cu condiţia unei 
scăderi corespondente a impozitării salariilor şi subvenţio- 
nării transportului în comun în scheme favorabile celor 
nevoiaşi. S-ar obţine astfel fonduri pentru finanţarea infra- 
structurii şi, totodată, s-ar reduce costul locului de muncă, 
creându-se posibilităţi pentru combaterea şomajului şi 
evaziunii fiscale. şi, nu în ultimul rând, s-ar lărgi neinfla- 
tionist cererea internă. 

Deci, o creştere a accizelor la benzină care să ducă 
prețul la pompă spre echivalentul unui dolar este benefică 
economic şi social doar ca parte integrantă a menţionatei 
rocade fiscale. Intreprinsă, însă, într-o conjunctură care nu 
ar permite o asemenea rocadă fiscală, măsura de accizare 
suplimentară a benzinei nu numai că şi-ar compromite 
rolul potenţial pozitiv, dar s-ar şi transforma într-o simplă 
şi dăunătoare majorare de impozite. Nefericit ar fi că su- 
mele încasate din accizele majorate nu ar fi folosite nici la 
dezvoltarea infrastructurii, nici la despovărarea fiscală a 
salariilor, ci la acoperirea prejudiciilor aduse bugetului (şi 
economiei în general) de către sectoarele neperformante 
care produc pierderi şi nu îşi achită obligaţiile financiare 
către bugetele publice. 


31.5. Compromiterea unei impozitări necesare 


De importanţă crucială în reforma fiscalităţii în 
România a fost trecerea la aplicarea impozitului pe venitul 
global, care, în sfera impunerii directe (pe venit) egalează 
ca însemnătate trecerea la taxa pe valoarea adăugată în 
sfera impunerii indirecte (pe consum). Aceasta. înfăptuită 
pe vremea guvernului Văcăroiu, a fost o reuşită. Nu se ştie 
care va fi în final rezultatul în ce priveşte impozitarea pe 
venitul global, care a revenit ca reglementare guvernării 

cederisto-pediste şi ca aplicare guvernului Năstase. Şi nu 
se ştie. pentru că schema propusă subminează de fapt 
menirea acestui gen de impozitare a veniturilor persoane- 
lor fizice. 

Două principale meniri avea introducerea impozi- 
tului pe venitul global de la | ianuarie 2000. 

Prima era menirea socială: ca veniturile globale 
mari, indiferent din câte surse provin, să fie mai aspru im- 
pozitate decât veniturile mici, de asemenea indiferent din 
câte surse provin. Ceea ce este în spiritul echităţii sociale. 
Din păcate, în schema propusă, această menire este alterată 
prin însuși faptul că trei mari categorii de venituri (dobân- 
zile, dividendele şi câştigurile de pe piaţa de capital) sunt, 
din diferite motive, scoase din calculul venitului global. 
Motivul că impozitarea separată, prin reținere la sursă, ar 
permite mai buna administrare a colectării este discutabil. 

Astfel, nu avem de a face cu un nou sistem de impo- 
zitare, ci cu un impozit suplimentar doar pe anumite cate- 
gorii de venituri, respectiv pe cele din muncă (din salarii şi 
din activităţi independente). Din păcate, în timp ce 
veniturile din salarii derizorii intră în calculul impozitului 
pe venitul global cu impuneri, în funcţie de eventualele 
venituri suplimentare, între 18% şi 40%, venituri posibil de 
miliarde de lei de pildă din dividende ajung să fie impuse 
cu numai 5%. Argumentul că profitul fusese anterior impo- 
zitat la nivelul companiilor cu 25%, nu este consistent în 
raport cu problema discutată aici. Distonanţa se poate 
elimina prin deja menţionata dezîmpovărare fiscală a 
profitului la nivelul companiilor, ceea ce ar stimula şi folo- 
sirea acestuia pentru investiţii, şi creşterea corespondentă a 
impozitării dividendelor, ceea ce ar permite includerea 
acestora în schema venitului global. 

A doua menire a introducerii impozitului pe venitul 
global era economică. Pe de o parte, era vorba îndeosebi de 
combaterea evaziunii fiscale prin aducerea la suprafaţă a 
veniturilor necontabilizate din economia paralelă. Meca- 
nismul pentru aceasta era ca deduceri de cheltuieli în anu- 

mite domenii precise, care fac obiectul activităţilor necon- 
tabilizate, să fie permise pentru ca exact cel care le face să 
fie cointeresat să le declare şi să-l oblige astfel şi pe cel 
care încasează veniturile corespondente să le declare. 
Altminteri cel ce încasează veniturile nu este constrâns să 
le declare pentru că acestea sunt de fapt nedepistabile. Pe 
de altă parte. era vorba ca. prin deducerile respective, să se 
încurajeze consumul personal (şi deci producţia), ceea ce 
ar fi fost în sprijinul unei relansări a economiei. 

Tocmai aceste avantaje din punct de vedere econo- 
mic fac ca impozitarea pe venitul global să fie practicată în 
țările cu economie de piaţă cu vechi stadii, iar Uniunea 
Europeană să ceară eventualilor candidaţi să introducă 
sistemul. 

Din păcate, în timp ce această impozitare este efi- 
cientă din punct de vedere economic, echitabilă din punct 
de vedere social şi justă din punct de vedere moral şi deci 
aplicarea ei este bine venită şi de salutat, aproape nimic 
însă din aceste calităţi certe nu se regăseşte în formula care 
este aplicată în România. 

Formula prevăzută se rezumă practic la impozitarea 
şi mai grea a veniturilor deja fiscalizate, în timp ce mereu 
mai multele şi mai importantele venituri nefiscalizate vor 
rămâne în continuare neimpozitate. Formula preconizată 
nu imaginează nici cea mai sumară schemă economică de 
identificare, scoatere la suprafaţă şi impozitare a acestor 
din urmă venituri, nevenind astfel câtuşi de puţin în întâm- 
pinarea unuia din principalele scopuri economice pentru 
care se instituie impozitul pe venitul global. Evident, 
zugravul, instalatorul şi meditatorul pot liniştiţi să nu-şi 
declare veniturile, atât timp cât legea nu cointeresează 
măcar întrucâtva beneficiarii serviciilor respective să 
evidenţieze cheltuielile făcute pentru aceste servicii. Dacă, 
de pildă, măcar o parte din cheltuielile respective ar fi fost 
deductibile în cazul în care serviciul în discuţie s-ar fi făcut 
printr-o firmă (caz în care ar exista şi s-ar prezenta docu- 
mentele de rigoare) şi, în schimb, nu s-ar fi oferit nici o 

deductibilitate dacă serviciul ar fi fost executat pe baze in- 
dividuale, s-ar fi putut spera într-o scoatere la suprafată a 
veniturilor realizate în economia paralelă. Așa, însă, prin 
schema prevăzută nu există nici o şansă în acest sens. 

Dacă nu se poate miza în această schemă pe scoa- 
terea la suprafaţă în vederea impozitării a veniturilor ne- 
contabilizate, cu atât mai puţin se poate avea în vedere aşa 
ceva în ce priveşte veniturile nelegale. Economia subterană 
şi beneficiarii ei nu vor fi câtuşi de puţin afectaţi de 
introducerea impozitului pe venitul global în schema pro- 
pusă. Loviţi vor fi numai oamenii cinstiţi, care muncesc 
din greu şi care semnează pentru veniturile pe care le obțin. 
In forma în care se aplică, impozitul pe venitul global este 
o sfidare la adresa oamenilor cinstiți, un nou cadou făcut 
ilegalităţilor, deci o ruşine. 

De fapt, în condiţiile arătate, impozitul pe venitul 
global este în România mai degrabă un impozit supli- 
mentar decât un nou sistem de impozitare. Fără corecții 
majore în însăşi concepţia asupra impozitării pe venitul 
global, îndeosebi în domeniul deducerilor, într-adevăr mai 
greu de administrat fiscal dar indispensabile, acest impozit 
eficient, echitabil şi moral riscă să fie compromis în 
România. Ca un făcut. parcă tot ce atinge România devine 
prat şi pulbere! 


31.6. Asigurările de sănătate — un pas înainte 


Un pas major pe calea reformei fiscalităţii şi asigu- 
rărilor sociale în România a fost făcut prin schimbarea 
radicală a organizării finanțării activităţii de ocrotire a 
sănătăţii. 

Sectorul de sănătate din România a trecut printr-o 
reformă de fond, abandonându-se organizarea în sistem zis 
național, adică finanţat integral de la bugetul statului, şi 
adoptându-se organizarea în sistem de asigurări, cu finan- 
tarea în cea mai mare parte din contribuţii ale beneficia- 
rilor înşişi. O asemenea reformă era de presupus că va 

produce destabilizări şi disfuncţii într-o primă fază, îndeo- 
sebi într-o ţară ca România, unde există un deficit institu- 
tional şi administrativ în toate laturile vieţii economice şi 
sociale. In alte ţări. costurile acestor destabilizări şi dis- 
funcţii decurgând din schimbări similare în organizarea 
sistemului de sănătate au fost foarte mari, dar bugetele 
publice solide, oricum mai puţin gâtuite decât cel româ- 
nesc, au fost în stare să ofere resurse pentru absorbirea 
costurilor. Culmea este că în România costurile se dove- 
desc cu mult mai mici, dar, din păcate, au căzut în sarcina 
unui buget practic distrus, care nu îşi mai realizează nici 
atribuţiile curente ce îi sunt în menire. 

Trebuie subliniat că în noul sistem de organizare s-au 
strâns pentru sănătate mai mulți bani decât a putut dispune 
anterior sectorul de sănătate. Explicaţia este simplă. 
Inainte, resursele pentru sănătate erau distribuite din sacul 
bugetar după colectările în contul acestuia din taxe şi 
impozite. lar marii rău-platnici nu îşi prea achită, unii chiar 
deloc, aceste impozite şi taxe. In noul sistem, contribuţia 
pentru sănătate a fost, pe de-o parte, separată de restul 
dărilor şi. pe de altă parte, individualizată. astfel încât plata 
ei putând să condiţioneze nemijlocit accesul la actul de 
ocrotire a sănătăţii. Ca urmare, inclusiv rău-platnici au tre- 
buit să verse din sumele strânse în contul contribuţiilor 
pentru sănătate (pe care în proporţie de jumătate nici măcar 
nu le suportă. ci doar fac oficiul de a le colecta din salariile 
acordate), deoarece altminteri intrau în conflict, nu precum 
înainte cu statul de care nu se sinchiseau. ci cu salariaţii 
înşişi, scoşi în eventualitatea neplăţii dintre beneficiarii 
serviciilor de sănătate. 

Banii mai mulţi colectaţi pentru sănătate aparţin nu 
bugetului de stat, ci contribuenților, trebuind dirijați inte- 
gral către Casele de sănătate, pilon al noului sistem de 
organizare. Ei intră însă în ceea ce se cheamă «bugetul 
consolidat», adică ansamblul veniturilor şi cheltuielilor pu- 
blice, păstorit de Ministerul de Finanţe. De aici o serie de 
controverse. A apărut şi problema păstrării acestor bani. 

Ministerul de Finanţe a impus ca banii să fie ţinuţi la 
Trezorerie, cu dobânzile minime oferite de aceasta, dar nici 
nu puteau fi păstraţi oriunde după experienţele tragice din 
atâtea şi atâtea piese nu tocmai neimportante ale sistemului 
bancar şi financiar (să ne amintim răsunătoarele falimente 
Bancorex sau FNI). 

Nu ar fi fost însă doar problema dobânzilor minime, 
dar Ministerul de Finanţe, gestionarul «bugetului conso- 
lidat», nu a deblocat din Trezorerie către Casele de sănătate 
ansamblul sumelor încasate pentru sănătate. Deoarece, 
văzându-se în posesia unor asemenea nesperate fonduri, a 
considerat că nu ar putea rata ocazia de a acoperi niscai 
găuri din alte componente ale «bugetului consolidat» — res- 
pectiv din bugetul de stat şi din bugetul de pensii — şi, îna- 
inte de toate, de a finanța partea din sistemul de ocrotire a 
sănătăţii rămasă în seama bugetului de stat, respectiv cea 
privind aşa-numitele «boli sociale», care nu a trecut în sis- 
tem de asigurări sub jurisdicţia Caselor de sănătate. Din- 
colo de blocarea în Trezorerie a unor sume care aparțin sis- 
temului de asigurări de sănătate, este absolut inadmisibilă 
intruziunea guvernamentală în reglementarea unor scutiri 
sau eşalonări (pentru persoanele juridice) ale vărsămintelor 
în contul contribuţiilor de sănătate colectate. Respectivele 
contribuţii nu aparţin guvernului şi deci acesta nu ar putea 
să aibă jurisdicție în domeniu. lar întârzierea sau neefec- 
tuarea de către persoanele juridice colectoare a respective- 
lor vărsăminte nici nu ar avea nevoie de vreo reglementare 
specială, fiind nimic altceva decât delict de furt din banul 
altuia, delict deja reglementat de Codul Penal. 

De cealaltă parte a baricadei, fără strânsoarea finan- 
țărilor de la minister şi mizând pe banii nesperat colectaţi 
pentru sănătate, Casele de sănătate şi-au procurat sedii cos- 
tisitoare, infrastructuri de invidiat şi automobile aşijderea, 
iar, la rândul lor, medicii de familie (veriga de bază a nou- 
lui sistem) au umflat cât au putut asistenţa medicală acor- 
dată pentru a câştiga mai mult, în timp ce spitalele au găsit, 
în sfârşit, prilejul de a face utilări la care nici nu visaseră şi 

de a mări salariile personalului medical. Şi pentru că sacul 
cu bani avea totuşi fund, n-au mai achitat şi medicamen- 
tele, mergând probabil pe ideea că statul va trebui. până la 
urmă, să găsească o soluţie. Desigur, tot de la buget! 


31.7. O nouă filozofie bugetară 


Adevărata soluţie, indiferent dacă banii ajung sau nu, 
este scoaterea treptată din devălmăşia comunistă a «buge- 
tului consolida» bugetele sistemelor de asigurări. inclusiv 
deci bugetul sănătăţii. Ceea ce s-a întâmplat până acum 
constituie o lecţie pentru a nu se repeta greșelile. După ce 
ani de zile excedentele sale au finanţat deficitele din buge- 
tul de stat, bugetul de pensii. ajuns în faliment. trăieşte 
acum pe seama bugetului de stat. In schimb, bugetul asigu- 
rărilor de sănătate care se simte tare întrucât încasează mai 
mult decât i s-a repartizat din «bugetul public consolidat» 
vrea să se desprindă de acesta. De fapt. una peste alta, ex- 
cedentul bugetului de asigurări de sănătate mâncat de 
bugetul de stat reprezintă tot atât cât bugetul de asigurări 
de pensii mănâncă din bugetul de stat! Şi atunci. pe cine să 
întrebăm care este soluţia: pe pensionari sau pe bolnavi ?! 

Această situaţie exprimă pregnant cercul vicios în 
care a ajuns bugetul public românesc, situaţie care rezultă 
tocmai din inclinaţia colectivistă păgubitoare de a lua din 
puţinul existent într-o parte pentru a cârpi în celelalte, cu 
efectul distrugător de a strica lucrurile şi acolo unde, de 
bine de rău, mai merg! In fond, scoaterea anticipată a oa- 
menilor la pensie, în loc de a-i scoate în şomaj, a ascuns 
sub preş problemele reale dezastruoase ale economiei ro- 
mâneşti: lipsa de competitivitate şi, deci, nevoia de restruc- 
turare şi eficientizare. Şi, nu peste mult timp, situația s-a 
răzbunat, buba spărgând în sistemul de pensii, care este 
acum 0 povară în spinarea bugetului de stat şi care tinde să 
strice lucrurile şi în bugetul de sănătate, tocmai într-un mo- 
ment când acesta din urmă încearcă să pună pe picioare un 
nou sistem, mai potrivit, de finanţare. 


279 


Succesul fără echivoc al colectării contribuţiilor pen- 
tru sănătate arată drumul pe care trebuie să-l urmeze o re- 
formă a fiscalității în România: plătitor să fie cel interesat 
să plătească! Nu doar o parte, ci toată contribuţia pentru 
sănătate trebuie plătită din salariu de potenţialul beneficiar 
al serviciilor de sănătate. La fel în cazul asigurărilor de aju- 
tor de şomaj. Tot aşa contribuţia pentru asigurări sociale 
trebuie să fie integral plătită din salariu de către angajat (şi 
nu integral de către angajator precum până la noua lege a 
pensiilor sau în proporţie de o treime de către angajat şi în 
proporţia celorlalte două treimi de către angajator, după 
adoptarea respectivei legi). Desigur. modificarea s-ar face 
cu mărirea corespunzătoare pe hârtie a salariilor brute şi 
acomodarea impozitării şi contribuţiilor pentru ca salariile 
nete să nu se schimbe, iar pe angajatori să nu-i coste mai 
scump locul de muncă. Problemele de început ale unei ase- 
menea reglementări trebuie însă acceptate. pentru că, pe 
termen lung, aceasta înseamnă unica soluţie de scoatere 
din joc a angajatorilor rău-platnici. Vor fi în stare să dea 
salarii din care angajaţii să suporte contribuţiile pentru 
propriile pensii. pentru propria ocrotire a sănătăţii, pentru 
ajutorare în caz de șomaj, vor fi în piaţă! Dacă nu, vor fi 
scoşi din joc, nu vor mai putea exista, ca acum, fals, pe sea- 
ma neplăţii contribuţiilor la sistemele de asigurări, deci pe 
seama altora, punând mereu şi mereu în pericol însăşi su- 
pravieţuirea acestor sisteme. 

Desigur, organizarea în sistem de asigurări nu povate 
fi generalizată. Dar în colectarea impozitelor şi taxelor 
pentru bugetul de stat principiul «plăteşte cel interesat» 
trebuie pe cât posibil să opereze. Profitul nu trebuie în 
principal impozitat la obţinerea acestuia de către companii, 
ci la distribuirea sub formă de dividende (evident, rămâ- 
nând neimpozitat dacă este folosit pentru investiţii), iar 
impozitarea salariilor trebuie treptat relaxată pe seama fis- 
calizării mai aspre a consumului (prin mărirea cotei TVA şi 
a accizelor) după principiul sănătos «plăteşte nu cel care 
câștigă, ci cel care consumă». 

31.8. Nevoia unui deficit bugetar strâns 


În condiţiile agresiunii la care a fost supus continuu 
bugetul public, deficitul acestuia ca posibilitate a statului 
de a efectua cheltuieli peste veniturile sale curente a deve- 
nit o problemă extrem de controversată, care, oricum, iese 
din tiparele abordărilor teoretice obişnuite. După cum în 
latura sa de venituri. bugetul dă expresie politicii fiscale, 
iar în cea de cheltuieli politicii de priorităţi sectoriale şi de 
protecţie socială, în politica deficitului bugetar se regăsesc 
componente de bază ale politicilor monetară, de curs de 
schimb şi de investiţii. 

Există destul de înrădăcinată percepţia că o ieşire din 
constrângeri ar putea fi sporirea deficitului bugetar şi că 
singura oprelişte în domeniu ar fi FMI, care prescrie, inva- 
riabil, un deficit bugetar strâns. Pentru FMI, dacă o ţară are 
inflaţie — şi România are din belşug! — înseamnă că se află 
într-un grav dezechilibru şi, pentru a-l reduce, trebuie să 
comprime sever cheltuielile. atât ale populaţiei cât şi ale 
statului. De aceea, în concepția FMI, un deficit bugetar 
strâns, adică o depăşire mică a veniturilor de către cheltu- 
ielile statului. este o condiţie indispensabilă atât a gâtuirii 
inflaţiei. cât şi, mai general, a recâştigării echilibrului eco- 
nomic. 

În condițiile specifice ale României, pentru un deficit 
bugetar strâns există însă motive cu mult mai puternice 
decât abordarea FMI şi opoziția fermă a acestei instituții 
față de o eventuală creştere a deficitului. 

La prima vedere, mai toată lumea are a se bucura de 
ceva de pe urma unui deficit bugetar. Statul realizează 
obiective economice şi sociale dincolo de ceea ce i-ar per- 
mite resursele încasate. Bugetarii îşi pot vedea salariile 
mărite. Ministerele pot obține alocaţii suplimentare. Cei ce 
economisesc pot dobândi câştiguri frumuşele şi sigure din 
achiziționarea titlurilor guvernamentale, cu care se finan- 
țează deficitul. În sfârşit, băncile comerciale pot găsi în 

titlurile guvernamentale plasamentele ideale, practic fără 
risc, pentru banii strânşi în depozitele lor. 

De fapt şi de fapt, însă numai aparent şi cu totul tre- 
cător este mai bine. Dacă statul se împrumută pe plan 
intern înseamnă că, în parte, banii existenţi pe piaţă sunt 
culeși la dispoziţia sa. Şi de cantitatea de bani de pe piaţă 
depinde atât ceea ce mai rămâne «fizic» pentru finanţarea 
economiei reale. cât şi ceea ce reprezintă costul creditului, 
adică dobânda. Dacă statul se împrumută pe plan extern, 
există doar problema costului. Dobânzile însă, fie la îm- 
prumuturi interne, fie la împrumuturi externe ale statului, 
sunt suportate tot de către buget, adică tot de către contri- 
buabil. Şi ceea ce apare «de bine» poate deveni «de rău»! 

In bugetul pe 2000, de pildă, s-au cheltuit peste 
43 250 miliarde lei sub formă de dobânzi. Acestea au re- 
prezentat aproape 30% din totalul cheltuielilor, dar circa 
36% din veniturile bugetului de stat şi au echivalat cu 5,5% 
din PIB. Aceasta înseamnă că, în execuţia bugetară 
propriu-zisă, din veniturile cu greu realizate nici măcar 2/3 
nu au putut fi folosite la finanţarea cheltuielilor pentru 
obiective economico-sociale de care era imperioasă ne- 
voie, restul ducându-se pe dobânzi. Şi că, doar aparent, 
cheltuielile au depăşit veniturile în anul 2000, pentru că. de 
fapt, cheltuielile pentru obiective economico-sociale în 
anul 2000 au trebuit să fie mai mici decât veniturile, toc- 
mai pentru a se putea plăti dobânzi. Şi, toate acestea din 
cauza deficitelor bugetare anterioare! Cu referire la anul 
2000, pentru ca deficitul să nu depăşească 3,7% echivalent 
PIB a fost nevoie să se obţină în realitate un excedent 
bugetar de circa 1,8% echivalent PIB, în măsura în care 
plățile pentru dobânzi, adică pentru obligaţii decurgând nu 
din probleme ale anului în cauză ci din deficite bugetare 
anterioare, au reprezentat 5,5 % echivalent PIB. 

Povara plăţilor pentru dobânzi la datoria contractată 
în contul deficitelor bugetare anterioare constituie handi- 
capul cu care se porneşte în construcția bugetului pe anul 
următor. Cu o asemenea povară ce îl apasă din start, acesta 

nu îşi poate în general permite un deficit mai mare decât 
anul precedent. Pentru că, la un deficit mai mare, adică la 
angajamente şi mai mari de împrumut din partea statului, 
această povară ar creşte rapid şi fabulos, riscându-se să se 
ajungă la un buget nefinanţabil, partea din venituri ce ar 
urma să trebuiască a fi afectată plăţii dobânzilor putând 
spori într-atât încât să devină chiar mai mare decât cea 
destinată cheltuielilor economico-sociale. 

Există două motive puternice pentru care România 
nu îşi poate permite un deficit bugetar mai mare decât unul 
de 3% echivalent PIB, precum cel preconizat de FMI şi de 
Uniunea Europeană. Primul este viteza de rotaţie aproape 
ameţitoare a banilor în România. Pe piaţă se află astfel bani 
puţini pentru finanţarea economiei reale. Dacă sunt lăsaţi 
să existe pe piaţă, banii se transformă rapid în inflație şi, 
dacă pe o asemenea piață, statul promovează un deficit 
bugetar mare înseamnă că pur şi simplu goleşte piața de 
bani, lăsând mai nimic pentru finanțarea economiei reale. 
În asemenea conditii, statul nu face decât să împingă în sus 
dobânzile, spre nefericirea nu numai a agenților econo- 
mici, dar şi a contribuabilului român, care este cel ce su- 
portă prin buget dobânzile la împrumuturile guverna- 
mentale. 

Al doilea motiv este că încercarea de a transfera 
finanțarea unei eventuale creşteri a deficitului bugetar pe 
seama contractării de împrumuturi externe poate fi o 
soluție în general, dar nu într-o perioadă când dobânzile cu 
care România poate obține împrumuturi externe este de 
10-11%, ceea ce, împreună cu comisioanele celor care 
aranjează plasarea emisiunilor de titluri, duce costul real la 
peste 12%. În cinci ani, aceasta înseamnă a se rambursa în 
total (principalul plus dobânzile aferente) o sumă aproape 
dublă. Chiar dacă aceste împrumuturi externe ar fi folosite 
exclusiv pentru investiţii, din clenciul în care ar fi aruncată 
România în ce priveşte plăţile externe tot nu s-ar putea ieşi, 
căci, la costurile prohibitive la care ar fi contractate, nu 

există practic afaceri sau activităţi atât de rentabile spre a 
compensa acest cost şi a asigura rambursările. 

Sunt condiţii în care titlurile guvernamentale, emise 
tocmai pentru finanţarea deficitului, ar risca să nu mai re- 
prezinte plasamentul sigur pe care îl constituie. Şi atunci ar 
exista o aprehensiune şi nu o propensiune spre a le do- 
bândi. Statul trebuie să-şi menţină cu orice preţ credibili- 
tatea şi funcţia de creditor de ultimă instanţă. Chiar cu pre- 
tul renunţării la tentaţia facilă şi neproductivă de a creşte 
deficitul bugetar. Pentru că, în condiţiile actuale, un deficit 
bugetar mare nu este nici măcar un lux, ci pur şi simplu o 
bătaie de joc de banul public. 

La venirea la guvernare, executivul Năstase nu s-a 
arătat prea convins de necesitatea pentru România a unor 
deficite bugetare strânse, de fapt urmărind ca, tocmai pe 
baza sporirii deficitului bugetar, să finanţeze, în parte, 
măsurile sociale promise în campania electorală din anul 
2000 şi, în parte, încercarea de a restabili măcar cât de cât, 
dar în mod salutar, funcţia bugetului de motor al economiei 
naționale. După ce însă, în perioada postdecembristă. 
bugetului i-au fost puse în cap toate nefericirile din 
economie, funcția aproape complet compromisă a acestuia 
a fost cea investiţională, bugetul devenind doar «de 
supravieţuire» şi încetând să mai fie «de dezvoltare». 
Experienţa arată că, în situaţii de constrângere — când 
evident trebuie operate amputări (nedorite, dar obligatorii!) 
— victimă cad, înainte de toate, tocmai investiţiile, pentru 
că restul reprezintă alocaţii sociale sau salarii. 

De fapt, se poate spune că, în ultimul deceniu, scă- 
derea periclitantă a investiţiilor a avut drept cauză exact 
acest proces: s-au tot amputat investiţiile pentru a se men- 
ține cât de cât consumul populaţiei şi deci nivelul de trai. 
Numai că în acest fel s-a subminat însăşi crearea de noi 
resurse, efectul fiind dezastruos pe termen lung. Efect 
resimţit în situaţia existentă. 

In parte, guvernul Năstase a căutat să se asigure 
împotriva acestei eventualităţi fundamentând de la început 

investiţiile prevăzute pe un deficit bugetar sporit. Există 
ideea că un deficit bugetar trebuie să fie mic doar atât timp 
cât depăşirea veniturilor curente de către cheltuieli finan- 
țează consumuri, dar ar putea fi mai mare dacă depăşirea 
finanţează investiţii, deoarece, în acest caz, spre deosebire 
de cel anterior, banul cheltuit se-ntoarce înapoi, neducân- 
du-se pe apa Sâmbetei. FMI, care ţine însă la deficitul 
bugetar strâns mai mult decât la orice, nu a împărtăşit 
această abordare, îndeosebi pentru cazul specific al 
României, care, în concepţia FMI. are nevoie, mai mult 
decât alte ţări, de un deficit bugetar mic pe care să aibă din 
ce să-l finanţeze neinflaţionist. Experții organizaţiei de la 
Washington motivează că, deși avem de-a face cu inves- 
tiţii, este vorba de investiţii pe termen lung, cu recuperări 
peste ani şi ani, în timp ce bugetul românesc trebuie să aibă 
acum un deficit mic. Controversa a fost tranşată în fa- 
voarea FMI! Acordul stand-by a fost realizat pe articulaţia 
bugetului pe 2002, prevăzut cu un deficit de 3% echivalent 
PIB, care a obligat să se apeleze la practica uzuală de a se 
limita alocaţiile pentru investiţii. Realitatea este că situaţia 
specifică a economiei româneşti impune promovarea unui 
deficit bugetar mic, cât mai mic, spre zero! 


Capitolul 32 


Cui datorăm scoaterea din joc a capitalului 
bancar românesc? 


În al zecelea an de postdecembrism, autoritățile 
aflate în acel moment la guvernare, împreună cu onorabi- 
lele Banca Mondială și FMI, au adus în atenţie — de parcă 
abia atunci ar fi descoperit — ceea ce şi bietul Grivei ştia de 
mult, de mult: că un uriaş putregai — cu denumirea finan- 
ciară dar eufemistică de «credite neperformante» — înăbuşă 
sistemul bancar românesc. Erau împrumuturile acordate de 
băncile de stat sectorului de stat neperformant din indus- 
trie, din agricultură şi din alte ramuri, care nu fuseseră și 
niciodată nu vor fi fost rambursate, erau creditele date de 
bănci în general, de stat sau private, în sistem clientelar. 
miliardarilor postdecembrişti, bani pe care de asemenea 
acestea nu-i mai văzuseră înapoi. Toată lumea afişa aşa un 
fel de mirare, de parcă nu fusese de-ajuns semnalul de alar- 
mă asupra dezastruosului fenomen, tras încă în urmă cu 
patru ani mai înainte, de falimentul principalelor două 
bănci private din România, tocmai din cauza creditelor 
neperformante acordate clienţilor cu ochi frumoşi şi, în 
mod aiuritor, chiar propriilor acţionari! 

S-a spus — mai mult sau mai puţin oficial — că în ge- 
neral creditele neperformante reprezentau circa 30% din 
ansamblul creditelor acordate de sistemul bancar româ- 
nesc. Existau însă aprecieri că ponderea era în realitate 
chiar de peste 50%. Oricum, era evident că, şi dacă se lua 
de bună media de 30%, însemna că existau bănci unde pu- 
tregaiul afecta 50% din credite. 

De ce putregai?! Pentru că activele unei bănci sunt, 
pe lângă capitalul propriu şi fondurile de rezervă, tocmai 
creditele acordate clienţilor şi care reprezintă grosul. La 
pasiv, sunt depozitele, bani ce în principiu trebuie puşi, în 
caz de solicitare. la dispoziţia posesorilor. Deci, punctul 
forte îl constituie creditele acordate. Dacă cei creditaţi nu 
îşi rambursează însă banii. banca intră în criză. Nu poate 
executa ordinele de plată ale clienţilor, nu poate onora 
cereri de retragere din partea deponenţilor. Că sistemul 
bancar românesc se confrunta cu o asemenea problemă o 
dovedea clar faptul că dobânzile erau cu mult peste rata 
inflaţiei, ceea ce avea ca explicaţie nu doar politica promo- 
vată deliberat de Banca Naţională de a contracara astfel 
eventuala evadare dinspre leu înspre valută, dar şi goana în 
sine a băncilor pentru a atrage bani, unele din ele fiind gata 
să ofere oricât în acest sens. 

Ce soluţie venea să ofere guvernul de atunci cu 
oblăduirea Băncii Mondiale şi a FMI? Deşi s-ar părea că 
nu era vorba doar de oblăduire, pentru că măsurile ce 
urmau să fie luate erau chiar inspirate de către aceste insti- 
tuţii: preluarea la datoria publică a putregaiului din băncile 
de stat! Concret, era vorba de o astfel de preluare a cre- 
ditelor neperformante de la Banca Agricolă şi, mai ales. de 
la Bancorex (care reprezentau grosul). 

Să se dea, sau să nu se dea, bani de la buget pentru 
salvarea Bancorex? — a fost o dilemă pe deplin justificată 
care a plasat parlamentarii de o parte şi de alta a baricadei. 
Era pur şi simplu terifiant să pui populaţia — o populaţie 
sărăcită — să acopere găuri imense produse într-o bancă de 
stat în urma devalizării acesteia de către sectorul neper- 
formant al economiei şi de către maeştri privaţi în aşa-nu- 
mita inginerie financiară, de fapt un alt nume pentru escro- 
cherii de anvergură. In acelaşi timp, însă, a nu acoperi 
aceste găuri de la buget însemna a lăsa banca să falimen- 
teze şi, o dată cu ea, zeci de mii de deponenţi, care îşi strân- 
seseră la Bancorex economii de peste 7 000 de miliarde de 
lei (circa | miliard de dolari la vremea aceea), dar, încă şi 

mai şi, a risca, prin efectul în lanţ ce s-ar fi putut produce, 
o cădere a întregului sistem bancar românesc. Până la 
urmă, s-a ales acoperirea de la buget a găurii, dar numai cu 
numele pentru a se evita destabilizarea întregului sistem 
bancar, ci de fapt pentru a nu se pune pe masă implicările 
politice în escrocheriile de anvergură de la Bancorex. 


32.1. Bancorex - emblema istoriei 
postdecembriste 


Cum şi de ce se ajunsese însă aici? A răspunde este 
extrem de instructiv. Pentru că istoria Bancorex este oglin- 
da fidelă a istoriei postdecembriste a României. 

Din perioada economiei de comandă banca a moş- 
tenit monopolul operaţiunilor cu străinătatea. Tot ce sufla 
în România comunistă în materie de relaţii financiare ex- 
terne — de la încasarea exporturilor, plata importurilor, con- 
tractarea de credite externe şi achitarea datoriilor până la 
conturile secrete ale Securităţii şi poate cele necunoscute 
ale lui Ceauşescu - tranzita Banca Română de Comerţ 
Exterior, rebotezată ulterior Bancorex. În virtutea acestui 
monopol, rezervele valutare ale țării erau ţinute la BRCE. 
In conturile BRCE, prima guvernare postdecembristă, con- 
dusă de echipa Iliescu-Roman, a găsit lăsate de Ceauşescu 
vreo 2 miliarde de dolari, pe care i-a stins în câteva luni pe 
importuri nejustificate, pe finanţarea unor măsuri populiste 
interne, dezastruoase pentru evoluţiile economice ulteri- 
oare. Din aceste 2 miliarde de dolari, la adăpostul confu- 
ziei create sau întreţinute, al abandonării fostelor reguli dar 
neînlocuirii lor, probabil deliberate, cu altele noi, s-au în- 
fruptat primii îmbogăţiţi ai tranziţiei. Din aceşti bani s-au 
construit primele vile, s-au cumpărat primele Mercedes- 
uri, s-au făcut primele depozite personale de valută în 
bănci străine. 

Prin vara lui 1990, cele 2 miliarde de dolari deja se 
evaporaseră. Când, în 1991, s-a reorganizat în sfârşit 
Banca Naţională ca bancă centrală, cu rol de emisiune mo- 

netară, de supraveghere a sistemului bancar şi de păstrător 
al rezervei valutare a ţării, aceasta a fost deja nevoită să 
preia de la BRCE nu numai rezerve valutare minime, dar şi 
o gaură de peste jumătate de miliard de dolari reprezentând 
angajamente externe în numele statului. dar neonorate. 

Incredibil de neprofesionistele practici ale guver- 
nului Roman în materie de politică monetară şi valutară — 
care au constat în liberalizarea parţială a prețurilor, dar şi 
acesta fără liberalizarea dobânzilor şi fără liberalizarea 
cursului de schimb - au făcut ravagii. BRCE, alături de ce- 
lelalte mari bănci toate încă de stat la vremea respectivă au 
fost curând la pământ. Preţurile crescând, dar dobânzile 
rămânând la niveluri impuse, băncile s-au decapitalizal. 
Guvernul Stolojan, care a urmat, a fost obligat să facă mari 
infuzii de la buget în 1992 pentru recapitalizarea băncilor 
de stat, astfel că, de fapt, ceea ce se întâmpla cu Bancorex 
nu era câtuşi de puţin o premieră postdecembristă. In plan 
valutar, practicând aşa-zisele cursuri duale, guvernul 
Roman a lăsat visteria statului goală, goală. Ceea ce şi 
Gâpă îşi va fi dat seama că se va întâmpla s-a şi întâmplat: 
întreprinderile, cam toate încă de stat la vremea aceea. au 
presat pentru aprobări de a face importuri la cursul zis 
oficial, de 60 de lei dolarul, în timp ce pe exporturi cereau 
decontări la cursul pieţei, de 180 de lei dolarul. 

Şi, când domnul Cozma, de conivență probabil cu 
preşedintele de atunci al ţării, a răsturnat guvernul Roman, 
în întreg sistemul bancar românesc nu se mai găseau decât 
3 milioane dolari! Sumă ridicolă şi jenantă pentru o ţară! 
Guvernul Stolojan a fost nevoit să decreteze confiscarea 
valutei. Săracul, însă, n-a confiscat de fapt nimic, pentru că 
nu mai avea ce! A dat lei pe ceva care nu mai exista, dar 
astfel România a putut evita intrarea în încetare de plăţi 
externe! Situaţie tragică, dar mai ales caraghioasă, pentru 
că nu se mai văzuse ţară practic fără datorii externe care să 
intre în încetare de plăţi externe! 

Intremată prin contribuţii ale statului şi prin intrările 
de resurse valutare, o dată cu reluarea exporturilor, pe de o 

parte, şi a finanţării externe, pe de altă parte, BRCE -— cu 
toate că pierduse monopolul din domeniul operaţiunilor 
valutare. toate celelalte bănci putând efectua asemenea 
operaţiuni — şi-a menţinut poziţia prioritară în materie, în 
virtutea legăturilor cu străinătatea pe care le conserva din 
perioada monopolului. 

Din păcate, în România postdecembristă marea 
înfruptare din tortul public intrase într-o nouă fază. La 
început se luase cu geamantanul care cum apucase. După 
aceea, s-a trecut la împărțeala organizată, în sistem clien- 
telar, pe sectoare, pe regiuni, pe felii de export şi de import. 
BRCE a devenit placă turnantă şi a adoptat şi un nou nume 
pe potrivă: Bancorex. Pentru că, într-adevăr, era rege în 
toate cele. Bancorex a fost regele marilor împărțeli în sis- 
tem clientelar. Miliardari de carton au fost creaţi sau sti- 
pendiaţi de Bancorex. Au devenit miliardari cu miliardele 
de la Bancorex. In sfidarea regulilor minime de prudentia- 
litate bancară. Paroxismul inacceptabilităţii bancare a fost 
atins în cazul grupului Păunescu, nu pentru că ar fi meritat 
mai puţin decât ceilalţi cărora li s-a dat, ci pentru că nu pot 
beneficia de credite colosale chiar acționarii. Regulă care 
nu este permisă a fi încălcată în prima bancă a unei ţări. 
Unii beneficiari de credite de la Bancorex erau doar inter- 
mediari, căci luau bani şi îi împrumutau cămătăreşte altora. 
Unii dintre miliardarii stipendiaţi au dovedit capacitate 
managerială şi şi-au dus afacerile înainte, rambursând şi 
câte ceva din ceea ce au primit. Alţii s-au dovedit chiar de 
carton, dar călătoresc în continuare în Mercedes-uri şi stau 
în vile luxoase pe banii Bancorex, fără a fi înapoiat mai 
nimic la Bancorex. 

Banca şi conducerile băncii şi-au cumpărat imuni- 
tatea împrumutând în regim preferențial poliţisti, procu- 
rori, judecători. politicieni. Şi, nu în ultimul rând, făcând 
pe plac acestora din urmă prin creditarea, la comandă poli- 
tică, a întreprinderilor falimentare şi, mai ales, prin finan- 
tarea importurilor energetice. Practic, finanţarea politicii 
guvernului Văcăroiu, de stimulare a industriei înaintea res- 

tructurării ei, pe seama forțării conturilor statului şi con- 
turilor externe ale țării, s-a făcut, cel puţin în această ultimă 
privinţă, prin Bancorex. Și la adăpostul acestei imunităţi a 
crescut și prosperitatea celor ce au condus instituţia. 
Nemaivorbind de sediile Bancorex care, pur şi simplu. 
înfricoşau prin opulenţă, iar unele din ele prin prost gust. 
Multe din sediile Bancorex au constituit emblema socie- 
tății de tip african sau cel mult latino-american spre care se 
îndrepta România: opulenta dizgraţioasă a unor foarte pu- 
tini, în raport cu sărăcirea fără de speranţă a foarte mulţi. 

ŞI totul a ţinut ce a ținut până ce buba a spart. Adică 
până ce Bancorex n-a mai avut bani. La Bancorex se 
depăşise orice limită. 75% din credite erau neperformante. 
Adică mai pe româneşte banca nu prea mai avea şanse de 
a le mai vedea vreodată restituite, Şi, pentru a nu exista 
vreun dubiu că Bancorex a fost mama miliardarilor de 
carton, peste 60% din aceste creanţe erau în sectorul privat. 

Reprezentanţii întreprinderilor private mici şi 
mijlocii, care nu încetau să acuze statul român că nu le dă 
facilităţi şi că nu face nimic pentru a diminua dobânzile, ar 
fi trebuit să pună la zid Bancorex şi pe fârtaţii lor miliar- 
dari, care aduseseră lucrurile într-o asemenea situaţie. 
Căci, dincolo de faptul că miliardari de carton, împreună 
cu bancheri nesăbuiţi compromiseseră imaginea şi încre- 
derea în bănci şi în sectorul privat — ca instrumente de bază 
ale economiei de piaţă —, Bancorex, din cauza crizei per- 
manente de bani cu care era confruntată, devenise unul din 
cei mai importanţi generatori ai dobânzilor înalte, cu mult 
peste rata inflaţiei, întrucât Bancorex se împrumuta pe 
piaţa bancară la orice cost și, reprezentând o mare parte din 
piață, strica toată piaţa. 

Aproape inutil de menţionat că tot acest spectacol de 
ani Şi ani a purtat întreagă amprenta revoltătoare a faptului 
că se derula pe seama banului public şi chiar direct pe 
seama puținelor agoniseli ale populaţiei. 

Guvernul Ciorbea a fost cel pe vremea căruia s-a 
spart buba — şi nu din alt motiv decât că venise timpul — şi 

a trebuit să ia o decizie. Preluarea la datoria publică a 
portofoliului de credite neperformante de la Bancorex, ca 
şi de la Banca Agricolă, a fost o decizie greşită. La o ana- 
liză atentă a debitelor se putea constata că doar la vreo 2/5 
din total se ridicau creditele nerambursate rezultând din 
politici impuse de guvernul Văcăroiu, respectiv creditări 
pentru importuri energetice pe de o parte, și pentru agricul- 
tura de stat, pe de altă parte. Numai aceste debite întruneau 
condiţiile preluării la datoria publică, în timp ce grosul, 
reprezentând peste 3/5 din total. nu întrunea aceste con- 
diţii, fiind vorba de credite acordate unor beneficiari pri- 
vaţi (persoane juridice şi chiar persoane fizice). Preluarea 
acestora din urmă la datoria publică a reprezentat în ultimă 
instanţă o «naţionalizare» a pierderilor în favoarea privati- 
zării unor profituri de către grupuri restrânse. De altmin- 
teri, şi asigurarea indirectă prin buget a depozitelor popu- 
laţiei la Bancorex pentru evitarea unei destabilizări în lanţ 
în sistemul bancar ar fi costat banul public poate la jumă- 
tate faţă de cât a constituit povara preluării în ansamblu a 
creditelor neperformante. 

Astfel că o altă explicaţie a modului păgubos în care 
s-a procedat nu poate fi decât aceea că s-a încercat să se 
pună sub văl afacerile încurcate de la Bancorex. S-a adău- 
gat, însă, un motiv aproape incredibil. Pe baza algoritmului 
sau chiar prin încălcarea acestuia, membrii coaliţiei aflată 
atunci la putere s-au luptat între ei, luni şi luni de zile, 
pentru Bancorex, ca vacă de muls, neştiind sau nici ne- 
vrând să ştie că fusese mulsă până la extenuare în timpul 
guvernărilor anterioare. 

PD, care ținea să preia Bancorex în parohie, l-a pro- 
pus pe domnul Vlad Soare ca preşedinte al băncii. Cum- 
necum, țărăniştii le-au tras preşul de sub picioare; se pare 
cu știrea domnului Dejeu, pe atunci ministru de Interne, au 
fost puse pe rol domnului Soare nişte dosare penale şi 
descinderi ale poliţiei au avut loc la locuinţa părinţilor săi. 
Nominalizarea a căzut. Domnul Soare s-a retras nu numai 
din cursă, dar, în semn de protest, şi din funcţia de vicegu- 

vernator al Băncii Naţionale. Partidul Democrat şi PNTCD 
au continuat însă să se lupte pentru Bancorex, în cadrul 
înfruntării generale dintre cele două partide, din perioada 
respectivă. 

In acest timp, la Bancorex conducerea existentă con- 
tinua şi ea să facă ravagii, de acum folosind din plin și 
primii noi bani puşi la dispoziţie de la buget. Titlurile de 
stat primite au fost în proporţie de peste 60% imediat 
vândute pe piaţă pentru a se face rost de bani lichizi, ceea 
ce a determinat reizbucnirea violentă a inflaţiei, după ce în 
vara lui 1997 se reuşise relativa ei temperare pe seama 
strangulării consumului populaţiei. Şi, într-o neruşinare 
fără fisură, conducerea de atunci a Bancorex a comunicat 
profituri de circa 800 miliarde de lei la sfârşitul lui 1997, 
pe care, atenţie!, a făcut presiuni ca guvernul să le accepte 
drept contribuţie la majorarea de capital a Bancorex. 
Adică, mai precis, să nu se plătească pentru ei impozit pe 
profit — vreo 300 de miliarde de lei — căci. dacă ar fi fost să 
se plătească, nici nu era de unde, întrucât profit de fapt nu 
exista! Incă şi mai tare, se urmărea ca, printr-o şmecherie 
scriptică, să se schimbe raportul dintre capitalul propriu şi 
creditele acordate, pentru înscrierea băncii în cota minimă 
asiguratorie prevăzută pe plan internaţional pentru o bancă 
şi care la Bancorex fusese aruncată peste bord prin neres- 
pectarea normelor minime de prudenţialitate bancară. 

A fost momentul în care Banca Mondială a pus 
piciorul în prag. Ceea ce ceruse încă de la injecţia în 
Bancorex din vara lui 1997 — program de restructurare — a 
devenit imperativ: nici o relaţie cu România fără restructu- 
rarea Bancorex. Degeaba a intervenit însă Banca 
Mondială. Criza politică de la începutul anului 1998 a 
împiedicat să se treacă la fapte. Atâta doar că intervenţia 
Băncii Mondiale a convins atât PD, cât şi PNTCD, că 
Bancorex nu mai este o vacă de muls. PD, jucând bine, s-a 
retras din luptă când a primit în schimb conducerea Băncii 
Române de Dezvoltare. PNŢCD, jucând prost, a rămas cu 
buza umflată. Vlad Soare a putut, ca neimplicat politic, să 

preia astfel conducerea Bancorex, a declarat bilanţul în 
pierdere pe 1997, a început restrângeri de personal, 
disponibilizări masive din parcul auto şi vânzări de sedii, 
case de odihnă, vile şi alte asemenea. Dar. cu portofoliul 
menţionat de credite neperformante, de fapt putrede, cu 
care era împovărată, Bancorex nu mai putea face faţă, 
având nevoie de noi injecții de fonduri pentru a-şi putea 
onora plăţile. Căci, neînsoţiţi de un plan de restructurare, 
banii daţi de stat la mijlocul lui 1997 fuseseră fituiţi. Cine 
să dea noi bani? Bugetul, cine altcineva?! Bugetul a dat, 
povara preluată până la urmă pentru ştergerea memoriei 
Bancorex ridicându-se la circa 2,5 miliarde de dolari. 

Decizia finală, congruentă cu lăsarea a tot în ceaţă, a 
fost de a desființa Bancorex. nu în urma declarării acesteia 
în stare de faliment, ci în urma preluării ei, prin absorbţie, 
de către Banca Comercială Română (BCR), fără creditele 
neperformante date în administrare, spre o ipotetică recu- 
perare, Agenţiei pentru Valorificarea Activelor Bancare 
(AVAB). O dramatică lovitură financiară a fost dată buge- 
tului şi populaţiei, în timp ce prin înființarea AVAB au fost 
spălaţi de păcate toţi vinovaţii şi profitorii de la Bancorex 
şi apoi de la Banca Agricolă. O agresiune fără precedent, 
cu acte în regulă. s-a produs asupra banului public. In plus, 
a fost încurajat un nou val de devalizări — e adevărat de mai 
mici dimensiuni! — prin băncile private. 


32.2. Ruşinea numită AVAB 


Crearea AVAB a fost o ruşine. Pentru că n-a fost vor- 
ba doar ca Agenţia să facă un serviciu, contra unui comi- 
sion, băncilor de stat, degrevându-le de o activitate în care 
nu sunt specializate şi urmând să-şi folosească autoritatea 
şi eventualii profesionişti în scopul recuperării cu mai 
multe şanse a unor active ce ar fi trebuit altfel trecute 
definitiv la pierderi. Pentru acest scop nici nu ar fi trebuit 
înființată o Agenţie guvernamentală, problema putând fi 
lăsată — cu perspective mult mai solide de reușită - în 

seama unor structuri private. S-a imaginat însă o Agenţie 
guvernamentală pentru că era vorba de fapt de altceva: de 
a acoperi găurile din băncile de stat, pe banii populaţiei. 
Chiar aşa, să pui o populaţie grav sărăcită să curețe putre- 
gaiul din bănci. fără ca nimeni să răspundă dintre con- 
ducătorii băncilor în cauză pentru creditele neperformante 
date, dintre politicieni pentru comenzile politice de a se 
stipendia întreprinderi de stat falimentare şi. ce să mai 
vorbim, dintre cei care au dispus acordarea de împrumuturi | 
în sistem clientelar, în sfidarea regulilor minime ale pru- 
denţialităţii bancare, constituie ceva netrebnic! | 
Poate contestarea acestei acțiuni de a pune populaţia 
să achite creditele neperformante acordate de bănci de stat 
ar fi mai puţin tăioasă dacă ar fi fost vorba doar de avan- 
sarea de la buget a unor bani. cu caracter temporar. până la 
valorificarea activelor preluate. Care temporar şi care 
valorificare?! De ce Agenţia guvernamentală creată ar fi 
avut mai mari şanse de a recupera creanţele băncilor decât 
băncile însele? Cum s-ar fi putut crede aşa ceva, de vreme 
ce guvernul însuși nu reuşea să-şi recupereze propriile 
creanţe rezultând din neplata de către atâţia agenţi econo- 
mici a obligaţiilor lor la bugetul de stat şi la bugetul 
asigurărilor sociale? Şi de ce ar mai fi fost nevoie ca un 
reprezentant al statului — respectiv guvernul — să se implice 
în recuperarea unor creanţe când acestea deja aparţineau 
statului-acţionar reprezentat la vremea aceea de FPS? 
Realitatea a dovedit că AVAB a recuperat într-o 
măsură absolut derizorie activele bancare preluate în admi- 
nistrare şi la preţuri ridicol de mici (de circa 2-3 ori mai | 
scăzute decât cele avute în principiu în vedere la înfiin- | 
tare). De fapt şi de fapt, AVAB a avut ca scop — şi acest | 
scop a fost pe deplin atins — de a înmormânta murdăriile | 
din băncile de stat şi de a le face «uitate». Pe banii popu- 
laţiei! | 
Rămâne de văzut dacă transformarea Agenţiei în 
Autoritatea (pentru valorificarea activelor bancare) va 

aduce nu numai o recuperare mai acătării, ci şi măcar 
câţiva vinovaţi deferiţi justiţiei. 


32.3. Unica soluţie: atragerea băncilor 
occidentale de renume 


Preluarea la datoria publică a putregaiului din 
Bancorex şi Banca Agricolă a dovedit. prin preţul imens 
implicat. că privatizarea este unica soluţie pentru evitarea 
intruziunilor politice periculoase şi ruinătoare în bănci. Şi, 
încă şi mai mult, că privatizarea nu este o soluţie în sine, 
nefiind de ajuns să existe proprietate privată în bănci — căci 
atâtea bănci private, şi înainte şi după falimentul Bancorex 
şi al Băncii Agricole, au împărtăşit absolut aceeaşi soartă, 
din absolut aceleaşi motive de hoţie la drumul mare — ci 
fiind nevoie de atragerea pe piaţa românească, inclusiv în 
procesul de privatizare, a unor bănci occidentale de 
renume, care au de apărat un statut şi o imagine publică. 

Preluarea sistemului bancar românesc de către ase- 
menea bănci, inclusiv prin privatizări, a devenit o necesi- 
tate, singura ieşire din neîncrederea în bănci, unica posibi- 
litate de a reclădi credibilitatea grav afectată a sistemului 
bancar. Această miză a încrederii în sistemul bancar a 
devenit precumpănitoare, punând în umbră pierderea, de 
neneglijat, a caracterului românesc al capitalului bancar. 
Ceea ce a trebuit să se schimbe de asemenea a fost per- 
cepția asupra proprietăţii în bănci. Deşi esenţial în bănci 
este nu structura acționariatului, ci managementul — astfel 
încât privatizarea însăşi având să se facă nu prin achiziţie 
directă, ci prin majorare de capital — a trebuit să se accepte 
ideea investitorului strategic în bănci tocmai ca modalitate 
de a permite preluări majoritare ale acestora de către bănci 
occidentale de renume. Ca urmare, în mod concret, prima 
privatizare în sistemul bancar nu s-a făcut printr-o 
majorare de capital, aşa cum se proiectase (inclusiv într-o 
lege devenită caducă), ci prin preluare de către un investi- 
tor strategic. Este vorba de Banca Română pen- 

tru Dezvoltare, preluată de marele grup francez Societe 
Generale. 

A fost un moment crucial pe calea reformei din 
România. Semnificațiile au depăşit simplul fapt că prima 
bancă de stat din România a trecut în mâini private, chiar 
dacă nu era vorba de o bancă oarecare, ci de a patra ca mă- 
rime atunci din sistemul bancar românesc. Semnificaţia de 
fond era că se declanşase un ciclu de implicaţii ce nu mai 
puteau fi oprite şi care obligau. mai devreme sau mai 
târziu, la o aşezare a întregului circuit economic pe criterii 
de piaţă. 

In asemenea condiţii. preţul obţinut pe pachetul ma- 
joritar al BRD aproape nici nu conta. În fapt prețul a fost 
modic. Dar. în situaţia de atunci din 1998. de descalificare 
generalizată de către agenţiile internaţionale de rating a 
economiei româneşti, preţul nu prea putea fi altul: de circa 
200 milioane de dolari. 

Deşi băncile fac parte dintre acele companii care 
nimerit ar fi să păstreze un caracter public — nefiind nece- 
sar să fie ale cuiva anume, respectiv ale unui investitor 
strategic, ci să aibă un capital cât mai depersonalizat, cât 
mai diseminat — în situaţia din România nu există însă 
alternativă la preluarea lor de către investitori strategici de 
marcă, numai aceştia putând să impună pe piaţa româ- 
nească, în mod definitiv, regulile de piață, dublate de cele 
prudenţiale pentru sistemul bancar. Ciclul de implicații pe 
care privatizarea primei bănci de stat din România l-a 
deschis a dus la strângerea lațului în jurul întreprinderilor 
neperformante. Văduvite de aportul băncilor, întreprin- 
derile de stat producătoare de pierderi aveau să încerce în 
disperare să mărească presiunea în celelalte două canale de 
supraviețuire care le rămâneau. Şi era de presupus că îşi 
vor plăti într-o proporţie încă şi mai mică decât până atunci 
facturile la furnizorii de utilităţi publice, precum şi obli- 
gaţiile la bugetul de stat şi bugetul de pensii. Ceea ce s-a și 
întâmplat. Dar sistemul bancar a fost treptat scos din caru- 
selul intervențiilor politice şi relaţiilor clientelare. 

Întârziind, din păcate, câţiva ani privatizarea primei 
bănci, România a plătit, ca şi în cazul Romtelecom, un preţ 
al lucrului nefăcut la timp. Nu doar ciclul de implicaţii 
menţionate s-a declanşat mai târziu, dar şi preţul în sine 
obținut pe BRD a fost de 2-3 ori mai mic decât cel ce era 
posibil când percepţia externă despre România era alta şi 
când încrederea investitorilor nu fusese zdruncinată de 
criza din Asia şi de colapsul financiar din Rusia. România 
ajunsese însă, între timp, la strâmtoare şi socialiștii fran- 
cezi aflaţi la guvernare la Paris s-au dovedit adevăraţi ca- 
pitalişti. Au folosit din plin prilejul, prin Societe Générale. 
După cum l-au valorificat în continuare prin preluarea de 
către Renault a Uzinelor Dacia Piteşti, tot la un preţ modic. 

Acceptarea, în lipsă de opţiune, a privatizării prin 
investitori strategici a însemnat asumarea pierderii treptate 
a caracterului românesc al capitalului bancar, pentru că pur 
şi simplu investitori strategici privaţi nu pot fi, în mod 
obiectiv, decât grupuri bancare străine. Singurul lucru care 
a mai rămas de obținut este ca măcar investitorii strategici 
să fie bănci străine de marcă, de renume. 

Pierderea în viitor a caracterului românesc al capita- 
lului bancar, trebuie să recunoaştem, este prețul plătit pen- 
tru managementul ani de zile necompetent şi neprudenţial 
din băncile de stat româneşti, pentru intruziunile politice şi 
hoţiile monstre din băncile româneşti în general, care le-au 
delegitimat în ochii propriei populaţii, care nu le mai 
consideră pe deplin sigure. 

Preţul pentru ţară este unul descalificant pe termen 
lung, prin scoaterea din joc a capitalului bancar românesc, 
pe lângă cel devastator pe termen scurt pe care l-a consti- 
tuit faptul aiuritor că până şi privatizarea unor bănci de stat 
a ajuns să fie plătită tot de către populaţie. Istoria Băncii 
Agricole, care s-a încheiat până la urmă în mod fericit cu 
privatizarea băncii, este emblematică pentru procesul pri- 
vatizării pe banii populaţiei. 

Politici nesăbuite practicate pe vremea primei guver- 
nări PDSR — de a obliga Banca Naţională să elibereze bani, 

din tiparniţa pe care o are la dispoziţie, pentru subvenţio- 
narea falimentarei agriculturii de stat — au dus rapid la 
faliment Banca Agricolă. Căci, prin intermediul acesteia, 
s-a făcut transferul banilor, iar aşa-zisele «credite» acor- 
date întreprinderilor de stat din agricultură nu s-au mai 
întors, aşa cum era de aşteptat, niciodată înapoi. Banca a 
devenit insolvabilă, împovărată fiind cu un purcoi de 
«credite neperformante». În loc de a lichida banca falimen- 
tară — statul urmând, ca proprietar, a lua în sarcină «aco- 
perirea» deponenţilor care nu aveau, evident, nici o vină =, 
guvernarea țărănisto-liberalo-pedistă a procedat la fel de 
nesăbuit ca guvernarea anterioară, probabil în ideea. cu 
totul şi cu totul ipotetică, a privatizării băncii: «creditele 
neperformante» au fost preluate la datoria publică, adică 
populaţia a fost pusă sfidător să le achite prin buget, din 
care urmau să se facă plăţile. Banca, devenită «fată mare», 
a fost scoasă la peţit, cu alte cuvinte la privatizare, după ce 
- să reținem! — s-au pus în capul populaţiei lături de circa 
700-800 milioane de dolari. Peţitorii însă nu au admis s-o 
ia fără măcar o anumită zestre. Şi au dorit ca, înainte s-o 
cumpere, banca să fie recapitalizată. De către cine? De 
către statul român, adică de către populaţie! Operaţiunea a 
costat încă vreo 150-200 de milioane de dolari! 

Ceva nu e în ordine! Chiar deloc! DI Mugur Isărescu 
spusese cândva că, din păcate, România a ajuns în situaţia 
de a trebui să vândă mobila din casă pentru a depăşi impa- 
sul în care se află. Era astfel descris destul de sugestiv rolul 
— sau, unul din rolurile — privatizării către investitori străini 
în situaţia creată. Desigur, a vinde mobila din casă, chiar pe 
mai nimic, pentru că suntem săraci şi altfel nu ne mai 
descurcăm, nu-i onorant, însă este de înţeles! Dar, precum 
în cazul Băncii Agricole, a da bani unora să-ți ia mobila din 
casă este o extravaganţă ce şi-o pot permite doar cei foarte 
bogaţi şi aceasta numai de i-a lovit plictisul față de mobila | 
respectivă! Pentru săraci, însă, un astfel de lux nu-i de 
nasul lor! «Curăţire» plus recapitalizare pe banii populaţiei 
şi apoi vânzare înseamnă de fapt nimic altceva decât că în 

România până şi privatizarea a ajuns să fie făcută tot pe 
banii populaţiei! 

Până la urmă, Banca Agricolă a fost privatizată la un 
preţ de numai 15 milioane dolari, după ce pentru aducerea 
ei pe linia de plutire, spre a o face privatizabilă, statul, deci 
de fapt contribuabilul, cheltuise deja | miliard de dolari. 
Cumpărătorul - consorțiul format din Fondul Româno- 
American de Investiţii și grupul bancar austriac Raiffeisen 
-- s-a obligat şi la o capitalizare imediată a bâncii în valoare 
de 37 milioane de dolari. Privatizarea Băncii Agricole a 
fost totuşi de bun augur. Din cel puţin trei puncte de 
vedere. 

In primul rând, s-a găsit o soluţie pentru această 
bancă. după o istorie extrem de controversată şi care părea 
că se va încheia cu dispariţia băncii, în ciuda unor repetate 
şi extrem de costisitoare intervenţii financiare din partea 
statului, care au căzut în seama bugetului. 

In al doilea rând. prin privatizare, care a însemnat și 
o infuzie de capital proaspăt. s-a reuşit să se menţină în 
viaţă o extinsă reţea bancară, care, la un management pro- 
fesionist, va fi de folos economiei reale şi populaţiei. 

In sfârşit. privatizarea Băncii Agricole a fost de bun 
augur pentru că a fost tăcută către investitori a căror carte 
de vizită îi recomandă prin seriozitate şi prin capacitatea de 
a oferi credibilitatea necesară relansării băncii. Fondul 
Româno-American de Investiţii s-a remarcat printr-o serie 
de implicări investiţionale nespectaculoase, dar foarte ri- 
guroase şi, tocmai de aceea, de succes. Grupul bancar aus- 
triac Raiffeisen deţine aproape un sfert din piaţă în ţara de 
origine şi arată o puternică şi dinamică expansiune în 
Europa centrală şi de est. Poate cel mai important lucru din 
punctul de vedere al preluării Băncii Agricole este că 
grupul austriac, care are o istorie de peste 130 de ani, îşi 
datorează dezvoltarea tocmai activităţii în segmentul de 
lucru cu populaţia. Or, importantă este tocmai implicarea 
în activitatea din acest segment, singura prin intermediul 
căreia se poate asigura o restructurare spre eficienţă şi cre- 

dibilitate a sistemului bancar, precum şi reluarea mult 
aşteptată a creditării economiei reale, evident pe criterii de 
piaţă, în locul celei pe criterii politice care a fost copleşi- 
toare în timpul economiei comuniste de comandă. 

După BRD, Banca Agricolă a fost a doua mare pre- 
luare străină din sistemul bancar românesc. Succesul BRD 
după preluare — legat de atragerea depozitelor de la popu- 
laţie şi a conturilor curente ale agenţilor economici — a 
constituit o dovadă fără echivoc a importanţei de a se avea 
un grup bancar puternic în spate, care să otere indispen- 
sabila siguranţă clienţilor. Privatizarea Băncii Agricole în 
structura acţionarială realizată a reprezentat la rândul ei un 
bun indiciu al căii de urmat în ce priveşte privatizarea celei 
mai mari bănci din România — BCR -— în cazul căreia de 
urmărit este, înainte de toate, achiziționarea acesteia de 
către un grup bancar occidental puternic, de renume, cu 
forța şi expertiza necesare preluării unei treimi din siste- 
mul bancar românesc. 

În privința Băncii Comerciale Române experienţa 
însăşi invită la o abordare clară: ori va fi preluată de o ban- 
că din nucleul de forță al sistemului bancar internaţional, 
ori nu va fi privatizată deloc. România nu-şi mai poate 
permite experienţe gen Romtelecom şi, ce să mai vorbim, 
de așa-numita «Bancă Turco-Română», despre a cărei re- 
putaţie vorbea suficient faptul că unul din vicepreşedinţii 
ei a fost prins la vamă scoțând bani din ţară cu servieta. 
Repetăm, decât aşa privatizare sau bănci străine, mai bine 
deloc! 

România trebuie să obţină din partea Băncii Mon- 
diale scoaterea din acordul PSAL a privatizării CEC. Şi nu 
din vreun moft, vorba d-lui Iliescu, ci dintr-o motivaţie 
foarte concretă. Orice proprietar privat, preluând CEC-ul, 
ar lichida automat, din simple și de neincriminat conside- 
rente de profitabilitate, peste o treime, dacă nu chiar o 
jumătate, din reţeaua sa teritorială. În timp ce, actuala reţea 
teritorială CEC trebuie să fie păstrată, fiind aproape unica 
de siguranţă care mai există la dispoziţia a milioane de ro- 


301 


mâni din mii de localităţi, îndeosebi din mediul rural. Şi 
pentru aceasta, CEC trebuie să rămână, pentru încă o peri- 
oadă de timp, ceea ce a fost în concepţia celor care au 
întiinţat-o: nu o bancă comercială, ci o casă de economii, 
legată de stat, care să stea la dispoziția populaţiei şi care, 
dacă oferă garanţii totale depunătorilor. să aibă drept de 
plasamente doar în titluri de stat. 


32.4. Responsabilități grave ale Băncii Naţionale 


Preluarea la datoria publică a imensei poveri a cre- 
ditelor neperformante de la Bancorex şi Banca Agricolă a 
consemnat punctul culminant al dezastrului din sistemul 
bancar românesc, deşi au mai urmat câteva valuri de fali- 
mente. Banca Naţională a fost proiectată ca principal res- 
ponsabil de acest dezastru. Şi nu atât din motivul că nu ar 
fi exercitat o activitate corespunzătoare de supraveghere 
asupra sistemului bancar, cât mai ales pentru că a acceptat 
fără crâcnire comenzile politice din zona guvernărilor, 
indiferent de culoarea acestora. 

Banca Naţională nu poate fi deresponsabilizată de 
ceea ce s-a întâmplat la Bancorex tocmai pentru că, deşi 
ştia bine ceea ce se petrecea acolo, a tăcut mâlc, admițând 
în fond să nu exercite vreo supraveghere întrucât nu avea 
politic jurisdicție practică asupra Bancorex. 

Banca Naţională nu poate rămâne în afara răspun- 
derilor pentru prăbuşirea Băncii Agricole, deoarece a 
acceptat fără să crâcnească să disponibilizeze politic bani 
agriculturii de stat, deşi o bancă centrală nu se ocupă cu 
aşa ceva, nemaivorbind de impactul direct al unei 
asemenea practici asupra inflaţiei, problemă pe care o avea 
în grijă. 

Banca Naţională este nemijlocit vinovată de paro- 
hierea celui mai mare furt nu numai din sistemul bancar 
românesc, dar şi din toate domeniile în perioada postde- 
cembristă, pe care l-a constituit devalizarea cu circa 400 
milioane de dolari a Băncii Dacia Felix, pentru că aceşti 
bani au fost aspiraţi chiar de la Banca Naţională prin meca- 


302 


nismul «overdraft» («descoperit de cont»), fără ca BNR să 
spună nimic, luni şi luni de zile, spre a nu se pune rău 
politic cu cei care ordonau politic ca această bancă să fie 
lăsată în pace. 

Banca Naţională nu poate fi absolvită de 
responsabilităţi în falimentele în lanţ ale Bancoop, Banca 
Albina. Banca Internaţională a Religiilor, Banca Română 
de Scont, la fel nu atât pentru că nu a exercitat o suprave- 
ghere corespunzătoare, cât mai ales pentru că a tolerat prea 
mult timp ceea ce se întâmpla în băncile respective, doar 
din cauza faptului că băncile cu pricina aveau «acoperire» 
politică. 

În toate aceste cazuri, Banca Naţională a tăcut, nu a 
avertizat în vreun fel când se mai putea interveni şi mai 
ales nu s-a putut consemna din partea conducerii BNR 
vreo încercare de a folosi arma demisiei spre a se forța 
mâna factorului politic pentru a accepta să se pună ordine, 
pentru a nu se mai tolera sau chiar încuraja încălcarea 
normelor minime de prudenţialitate bancară. De ce, de 
pildă, robinetul «overdrafi-ului la Banca Dacia Felix a 
fost închis doar după ce s-a lăsat, prin scurgeri zilnice — 
repetăm zilnice — luni şi luni să se strângă în debitul Băncii 
Dacia Felix echivalentul a sute de milioane de dolari?! De 
ce a trebuit să se aştepte atât, şi nu a fost blocat mecanis- 
mul de «mulgere» a Băncii Naţionale când se ajunsese la 
numai câteva milioane de dolari?! 

Nici o demisie nu ar fi fost un preţ prea mare pentru 
a se evita ca, în ansamblu, circa 5 miliarde de dolari să fie 
aruncaţi în cârca populaţiei pentru a curăța locul după 
malversaţiile montate politic şi clientelar în bănci. 

Dacă dl Isărescu, ce a fost la conducerea BNR în 
toată această perioadă, şi-ar fi prezentat într-un moment 
sau altul dintre cele menţionate demisia, cu motivaţia 
precisă şi oficializată că factorul politic nu acceptă inter- 
venţia pentru intrarea pe făgaşul normalităţii bancare, iar 
un eventual succesor al domniei sale în funcția de guver- 
nator al BNR ar fi făcut acelaşi lucru, probabil alta ar fi 


303 


fost situaţia în sistemul bancar românesc. Furturile ar fi 
fost descurajate, factorul politic ar fi fost inhibat să le mai 
păstorească, mai multă încredere ar fi existat în băncile 
româneşti şi acestea nu ar mai fi fost poate scoase din joc 
de cele străine tocmai pentru a se putea restabili credibili- 
tatea sistemului bancar. 


32.5. Mai fercheş pe banii populaţiei)! 


Nu întâmplător, la începutul anului 2000 când BNR 
a dat publicităţii un raport asupra situaţiei îmbunătăţite din 
sectorul bancar românesc, marile absenţe din raport erau 
motivele pentru care se ajunsese anterior la dezastru şi 
mijloacele prin care sistemul a fost de fapt salvat pe seama 
populaţiei! 

Potrivit raportului, sistemul bancar românesc arăta în 
anul 2000 mult mai sănătos decât în anii anteriori. Cel 
puţin aşa demonstra situaţia indicatorilor bancari care 
prezintă diferite fațete ale acestei sănătăţi, de la solvabili- 
tate la «curăţenia» activelor. Raportul nu era însă prea 
transparent în explicarea schimbării. Căci adevăratelor 
explicaţii nu li se spunea pe nume, ci li se punea vălul unor 
formule tehnico-financiare eufemistice, precum provizio- 
narea mai strictă, reducerea creditelor neperformante, asa- 
nări ale activelor bancare prin AVAB. 

Explicaţia avea un nume foarte prozaic: aruncarea 
oalei cu lături din bănci în capul populaţiei prin bugetul de 
stat ca punct final al unui scenariu-tip, în care cei puşi să 
gestioneze ban public — căci ban public înseamnă capitalul 
social al unei bănci de stat precum și fondurile atrase de 
aceasta de la deponenţi şi din conturile curente ale clien- 
ților — devalizează instituţia bancară de resurse în favoarea 
unor interese de partid, de grup sau personale, şi plăteşte 
populaţia! Secvența 1: creditele acordate fie sunt irosite 
pentru activități fără şanse economice, spre a-i scuti însă pe 
guvernamentali de diferite griji politice, fie se transformă 
în vile, maşini de lux sau depozite valutare în străinătate 

ale celor ce au luat creditele şi nu le-au mai dat înapoi! 
Secvența 2: băncile în cauză intră în insolvabilitate, întru- 
cât banii pe creditele acordate, care constituie activele lor, 
nemaiîntorcându-se înapoi, banca nu mai poate onora de- 
ponenţii din ale căror fonduri a dat creditele. Secvența 3: 
deficienţe legislative deliberate şi cârdăşia politico-cliente- 
lară împiedică tragerea la răspundere a celor cu adevărat 
vinovaţi, adică a celor din bănci care au acordat pe criterii 
politice sau clientelare respectivele credite; sunt vânturate, 
prin investigaţii iniţiate şi derulate de formă, niscai nume 
ale celor ce au luat creditele şi, fără mirare, mai curând sau 
mai târziu, aceştia sunt făcuţi scăpaţi, căci de altfel nu ei 
sunt adevărații responsabili, deoarece n-ar fi putut să fie 
nici măcar profitori dacă nu ar fi existat cei care să le [i dat 
creditele! Secvența 4: guvernanţii (alţii sau chiar tot aceia 
pe vremea cărora s-a produs devalizarea) constată furtul 
perfect şi «descoperă» că n-au de ales. Dacă lasă banca în 
faliment, trebuie plătiţi măcar deponenții ei, întrucât altfel, 
prin efectul psihologic al neîncrederii propagate, întregul 
sistem bancar este ameninţat de cădere. Alternativa este să 
«compenseze» creditele neperformante, adică să le preia la 
datoria publică, punând populaţia, prin buget, să le achite 
în timp, întrucât din buget sunt suportate plăţile. De multe 
ori, povara este cam aceeaşi în ambele cazuri. Aşa că, până 
la urmă, populaţia plăteşte irosirile şi furturile comise, 
consolându-se doar cu faptul că, indiferent de variantă, 
trebuie să « acopere » cam aceeaşi notă de plată. 
Nenorocirea face că sistemul este de o asemenea na- 
tură încât populaţia suportă, până la urmă, şi costul fali- 
mentului unor bănci private, nu numai al celor de stat. Fapt 
pentru care cei ce gestionează asemenea bănci nu numai că 
nu se mai împotrivesc declarării falimentului. dar chiar îl şi 
montează. După o publicitate zdravănă şi oferirea unor 
dobânzi peste medie, diferite bănci private sunt devalizate 
prin «credite neperformante» contractate chiar de proprii 
acţionari sau de acoliţi ai acestora. Nemaiputând să-și 
onoreze depunătorii, banca este declarată falită de către 
BNR. Acţionarii şi managerii se agită de ochii lumii, dar de 

fapt sunt mulțumiți de faliment. Ei rămân cu banii, în 
schimb, chiar potrivit legii, depunătorii sunt recompensaţi, 
în anumite limite, de către celelalte bănci prin fondul de 
garantare a depozitelor constituit exact în acest scop. Scan- 
dalul popular este astfel evitat. Și murdăria poate fi as- 
cunsă sub covor. Celelalte bănci îşi recuperează costul din 
renta diferenţială față de inflaţie cu care lucrează şi pe care 
o încasează de fapt din partea populaţiei. Avalanşa de 
falimente din rândurile băncilor private a dovedit, cu mult 
mai direct, că tot statul (citește populaţia!) plăteşte furturile 
şi din aceste bănci. Fiind multe falimente, fondul cu pri- 
cina s-a epuizat şi operaţiunea de compensare a depunăto- 
rilor funcţionează cu un credit de la Banca Naţională, care 
va deveni, dacă nu a devenit deja, şi el «neperformant». 
Cine este Banca Naţională?! Statul român! Astfel organi- 
zat, sistemul de garantare este mai degrabă o invitaţie la 
furt din băncile private. Vreo 2 miliarde dolari împovă- 
rează după ani şi ani depunătorii bancari, care achită indi- 
rect băncilor comerciale şi Băncii Naţionale nota de plată 
pe care acestea, în principiu, o suportă, prin fondul de ga- 
rantare a depozitelor, spre a acoperi hoţiile din băncile 
private româneşti. 

Rămâne un mare semn de întrebare: dacă opțiunea 
românească pentru bănci mai puţine, dar mai mari, a fost 
una profitabilă, sau nu ?! S-a spus că o ciupercărie de bănci 
aduce mai mult risc de neîncredere. Aşa că s-au stabilit 
standarde mai înalte pentru înfiinţare, astfel încât băncile 
au, de la început, o anumită dimensiune care în principiu să 
le confere o mai mare credibilitate. Această dimensiune 
mai importantă n-a constituit însă un obstacol în calea 
devalizăriilor clientelare şi, în schimb, prăbuşirile antre- 
nate au avut un impact mai greu. Nu se ştie dacă falimen- 
tele mai multe ale unor bănci mai mici n-ar fi însemnat răul 
mai puţin rău: semnale de alarmă mai rapide cu efecte mai 
puţin severe asupra ansamblului! 

Din păcate, abia după ce s-a ajuns la un asemenea 
nivel cu furturile din bănci, BNR s-a gândit la o suprave- 

ghere mai strictă. Şi una din măsurile principale introduse 
ca replică la proliferarea creditelor neperformante a fost 
provizionarea mai severă a împrumuturilor acordate, adică 
obligarea băncilor de a trece pe pierderi orice credit în a 
cărui restituire intervin amânări dincolo de un anumit ter- 
men de întârziere acceptat. Dacă însă supravegherea se va 
limita la această măsură, efectul ce se va obţine până la 
urmă va fi probabil cu totul altul decât cel dorit sau urmă- 
rit, pentru că astfel este descurajată şi mai abitir tendinţa. 
deja solid implantată, a băncilor de a nu mai credita 
economia reală, având în vedere riscurile de nerestituire, 
fiind în schimb încurajată tentaţia de a trăi în profit împru- 
mutând fără risc doar statul, prin achiziţii de titluri guver- 
namentale, sau Banca Naţională. 

Deja semne în această privinţă există. Chiar amin- 
titul raport al BNR arăta că sistemul bancar — devenit mai 
curat, mai sănătos, mai performant şi mai solvabil prin 
preluarea la datoria publică a creditelor neperformante de 
la Bancorex şi Banca Agricolă, prin scoaterea din calcul a 
creditelor neperformante de la băncile private falimentate 
şi prin trecerea pe pierderi a creditelor îndoielnic restitui- 
bile din restul băncilor — nu ajunsese şi, măcar într-un fel, 
mai folositor! Creditele acordate, în raport cu resursele 
proprii şi atrase ale băncilor, aveau în anul 2000 o cotă şi 
mai mică decât în anii anteriori. lar cele acordate 
economiei reale aveau o pondere ridicolă. Şi atunci apare 
întrebarea legitimă: la ce bun a mai fost pusă populaţia să 
facă efortul demolator de a suporta asanarea sistemului 
bancar spre a putea să arate mai fercheş? 

Ceva, evident, nu este în ordine. Şi nu sistemul ban- 
car în sine este de vină! Ci înseşi regulile care-l guvernează 
şi care nu sunt suficient de clare şi de dure spre a-i scoate 
din joc şi pedepsi pe cei din interior care îl fură sau care nu 
au grijă de el! Căci, de la justiţia română, sistemul bancar 
nu poate aştepta nimic întru consolidarea menirii sale de 
instituţie în serviciul populaţiei şi economiei! 

32.6. Victoria hoţiilor româneşti asupra 
băncilor româneşti 


Sectorul bancar a ajuns să trăiască efectiv şi chiar să 
prospere, nu atât pe seama activităţii de natură economică 
a creditării agenţilor economici — respectiv din diferenţele 
dintre dobânzile pe care le percepe la împrumuturile acor- 
date şi cele cu care onorează depozitele — , ci mai degrabă 
pe seama avantajelor decurgând din obligaţia legală — dar 
de natură administrativă — a agenţilor economici de a-şi de- 
rula afacerile prin bănci. Ceea ce le permite să recompen- 
seze derizoriu disponibilităţile agenţilor economici din 
conturile curente (cu dobânzi mult sub rata inflaţiei) şi să 
fixeze comisioane înalte pentru operaţiunile mijlocite. 

Dominația prea îndelungată a antieconomiei în eco- 
nomia românească şi-a spus, şi pe acest tărâm, cuvântul. 
După ce reţetele monetariste au impus absurditatea unor 
dobânzi aproape duble în raport cu rata inflaţiei — cică, 
pentru a combate inflația, pe care de altfel n-au reușit decât 
s-o scarpine puţin în talpă! — băncile s-au obişnuit să fiin- 
teze fără risc, adică fără să mai împrumute economia reală, 
ci împrumutând doar statul prin achiziţia de tiluri guver- 
namentale, trăind de fapt din respectiva rentă diferenţială 
faţă de inflaţie, pe care în fond o extrag pe seama societăţii. 
Este una din expresiile şi componentele — poate cea mai 
concludentă — a nefericitei decuplări a economiei monetare 
de economia reală în tranziţia românească. Nerestructura- 
rea economiei şi îndeosebi a industriei a consolidat opţiu- 
nea băncilor de a nu mai avea de-a face cu acestea. Astfel 
că băncile au ajuns fără mâini și fără picioare când dobân- 
zile s-au dus în jos graţie unei întâmplări nemaipomenite în 
România, dar uzuale prin alte părţi, respectiv din momen- 
tul în care politica monetară a Băncii Naţionale şi politica 
fiscală a guvernului au devenit, pentru prima dată, dar nu 
se ştie pentru cât timp congruente. 

Băncile au ajuns la un moment dat să băltească de 
bani cu care nu aveau ce să facă şi atunci au exercitat pre- 

siuni asupra statului să emită titluri la dobânzi convenabile. 
Adică la dobânzi care să le asigure în continuare renta dife- 
renţială de prosperitate. lată de ce, deşi banii erau fizic 
mereu mai puţini, atât de mulţi dintre ei apăreau în exces. 
Cei ce aveau nevoie nu aveau cum să-i dobândească, cei ce 
îi aveau nu aveau ce face cu ei. Aceasta este antieconomie 
la pătrat. În timp ce nu există resurse pentru plata pensiilor 
şi onorarea la timp a salariilor, în timp ce armata nu are de 
mâncare. poliţia nu are benzină, spitalele nu au medica- 
mente şi întreprinderile nu au credite, sistemul bancar 
musteşte de bani cărora nu ştie ce destinaţie profitabilă să 
le dea. Nu există nici un mecanism care, pe baze profitabile 
pentru părţi şi pentru economie, să irige locurile secetoase 
drenând banii din locurile mlăştinoase. 

Astfel, la început de secol XXI, reprezentanții siste- 
mului bancar românesc discută, în mod lăudabil, despre 
conectarea la era informaţiei şi telecomunicaţiilor, despre 
e-banking şi e-business, deplâng mentalităţile ce îi fac pe 
oameni să-și ţină banii la ciorap, pe salariaţi să se ducă 
imediat la bancomat-uri să intre în posesia banilor-gheaţă 
din salariile primite pe carduri, iar pe comercianţi să refuze 
a lucra cu carduri pentru a nu-și devoala toate aranjamen- 
tele financiare, când, de fapt şi de fapt, sistemul bancar 
românesc se află încă în criză de încredere şi în faza 
decuplării de economia reală. 

Recuperarea încrederii în bănci şi recuplarea aces- 
tora la economia reală rămân de înfăptuit. Dar, din păcate, 
cad în sarcina unui sistem bancar care nu va mai fi ro- 
mânesc decât pentru că se va găsi în România, întrucât, din 
punctul de vedere al deţinerii proprietăţii şi deciziei, va fi 
străin. Victoria hoțiilor româneşti asupra sistemului bancar 
românesc a fost deplină! 

Capitalul privat românesc nu numai că nu are forța să 
preia o parte semnificativă din capitalul de stat în sistemul 
bancar, dar, din păcate, din câte a probat până acum, s-a ŞI 
lansat în atâtea şi atâtea afaceri în acest sistem doar pentru 
a organiza regretabile devalizări şi furturi financiare. Credit 

Bank, Dacia Felix, Bankcoop, Banca Internaţională a 
Religiilor, Banca Română de Scont sunt falimente ale unor 
bănci private româneşti, rezultând net din fraude get-beget 
româneşti! 

Dar românul — persoană fizică sau juridică — vrea să 
fie sigur de banii pe care îi depune în bănci, de posibilitatea 
de a împrumuta de la acestea resurse pentru a-şi finanța 
cumpărarea unui bun de folosință îndelungată sau, respec- 
tiv, deschiderea ori dezvoltarea unei afaceri. În afară de cei 
care vor să tragă vreo țeapă, românii au ajuns să-şi îndrepte 
privirile mai degrabă către bănci străine, îndeosebi dacă 
acestea au nume de marcă în comunitatea bancară 
internațională, ceea ce nu le permite să dea cu bâta în baltă. 
Increderea în băncile româneşti a fost serios zdruncinată şi 
n-au zdruncinat-o străinii, ci şmecheraşii şi hoţii români, 
dintre care, atâţia s-au dat şi se dau patrioți. Românii 
cinstiţi sunt puşi să plătească neregulile şi hoţiile din siste- 
mul bancar. lată de ce se îndreaptă către bănci străine. Este, 
într-un fel acelaşi comportament pe care au ajuns să-l aibă 
atâţia şi atâţia tineri români. Nu mai au încredere în ţara lor 
şi o părăsesc! 


Capitolul 33 


Piaţa de capital: şi-a luat chelul tichie de 
mărgăritar! 


Când se vorbeşte de piaţă de capital, poate înainte de 
toate, ar trebui surprins mecanismul care, într-o relaţie mai 
mult sau mai puţin de strictă solidaritate cu ceea ce se în- 
tâmplă în economia reală, împinge în sus cursul acţiunilor 
în bursă. Elementul fundamental pe piețele de capital este 
încrederea sau lipsa de încredere în acţiunile unei companii 
sau alteia, încredere sau lipsă de încredere care constituie 
intermediarul nevăzut, dar neînlocuibil, al oricărei tran- 
zacţii. Acţiuni se vând în ideea că preţul lor va scădea în 
continuare şi, deci, mai târziu va fi şi mai dezavantajos, 
după cum acţiuni se cumpără pentru a fi vândute ulterior, 
în ideea că preţul lor va creşte în continuare. 

Tranzacţiile pe piaţa de capital sunt prin natura lor 
speculative. Aceasta nu este o critică. Este o realitate. Spe- 
culaţia în funcţie de anticipație este obiectul însuşi al tran- 
zacţiilor pe piaţa de capital. În orice caz, trebuie să fie 
limpede că dobândirea de acţiuni pe piaţa de capital nu are 
ca scop accesul la dividendele în sine distribuite de com- 
panii, ci la câştigurile posibile din creşterea cursului acţiu- 
nilor. O asemenea creştere a cursului acţiunilor pe plan ge- 
neral şi cu deosebire în cazul anumitor companii are loc 
tocmai în situaţia în care, ca reflex al derulărilor pozitive 
dintr-o economie şi al unor performanţe solide ale compa- 
niilor din aceasta, încrederea în acţiuni creşte şi împinge în 
sus, în cerc virtuos, cursul acţiunilor. O asemenea tendință 
se numeşte bull-market, adică o piaţă sub semnul taurului 
(spre deosebire de bear-market, o piaţă sub semnul ursului, 

care semnifică o tendință generală de stagnare sau chiar 
scădere a cursului acțiunilor). 

In perioade prelungite de bull-market, cursul acţiu- 
nilor se îndepărtează semnificativ de dividendele pe care 
companiile le distribuie efectiv pentru fiecare acţiune. 
Acest raport dintre cursul acțiunilor şi dividende constituie 
un indicator de bază al evoluţiilor bursiere și evidenţiază în 
fond gradul de speculație la care s-a ajuns pe piaţă. Isto- 
riceşte, se admite că este destul de periculos dacă, pe 
ansamblu, cursul acţiunilor depăşeşte mai mult de 20-30 de 
ori dividendele distribuite. In practica bursieră actuală s-a 
trecut mult de aceste limite considerate asiguratorii, ajun- 
gându-se la depăşiri de 70, 80 şi chiar de 100 ori. Este 
evidentă la un asemenea raport componenta speculativă a 
tranzacţiilor de pe piaţa de capital, care nu mai menţin o 
legătură strictă cu derulările din realitate. De altfel, prac- 
tica a dovedit că, dacă o piaţă sub semnul taurului se pre- 
lungeşte mult, respectiv dacă creşterea cursului acţiunilor 
se alimentează prin ea însăşi şi, deci, raportul amintit este 
supradepăşit, atunci intervin inevitabile corecţii, adică scă- 
deri ale cursului acţiunilor către niveluri mai rezonabile 
faţă de dividendele efectiv distribuite. Marile crahuri bur- 
siere constituie exact asemenea corecţii, dar desfășurate în 
chip violent. 


33.1. Bursa nu poate fi mai bună decâto 
economie care merge prost! 


Deşi experienţa demonstrează că piaţa de capital şi 
economia reală dintr-o ţară pot cunoaşte, pentru perioade 
mai mult sau mai puţin îndelungate, dinamici distincte, 
aceeaşi experiență dovedeşte că, până la urmă, sau în ulti- 
mă instanţă, piața de capital reflectă starea economiei reale 
pe care de fapt o reprezintă. In fond, piaţa de capital este 
organizată pentru a se permite colectarea de bani disponi- 
bili pe piață pentru dezvoltarea economiei reale, constitu- 
ind vectorul cel mai asigurător al eficienţei investiţiilor în 

economie. Pentru că disponibilităţile băneşti se îndreaptă 
obiectiv către plasamentele cele mai rentabile, iar între- 
prinderile pot atrage aceste disponibilităţi, prin noi emi- 
siuni de acţiuni pentru majorări de capital. numai dacă 
însăşi activitatea lor este profitabilă. Altfel, nu găsesc cum- 
părători. Elementul-cheie al pieţei de capital este încre- 
derea. De aceea - şi trebuie înţeles limpede acest lucru! — 
piaţa de capital poate fi chiar mai dinamică decât o econo- 
mie reală care merge bine, pentru că încrederea operează 
ca un factor potenţator, dar niciodată piaţa de capital nu 
poate fi mai bună decât o economie reală care merge prost, 
pentru că într-o economie care merge prost nu se poate 
avea încredere. 

Este, din păcate, cazul românesc. Economia reală ro- 
mânească, sub poverile impuse de segmentul său nesănă- 
tos, pe care îl reprezintă întreprinderile generatoare de 
pierderi şi plăţi restante, şi care nu a cunoscut de fapt res- 
tructurare, merge prost: este un climat economic în care nu 
poate exista încredere. Lipsa de încredere este exacerbată 
de senzaţia resimţită mereu mai puternic nu doar de ro- 
mâni, dar și de străini, că nu se conturează o formulă poli- 
tică aptă să înfrângă, prin măsurile dure ce le-ar adopta, 
cercul vicios în care se zbate economia românească. 

Sunt condiţiile în care piaţa de capital în România a 
vegetat şi vegetează. O revitalizare a pieţei de capital este 
legată strict de o punere pe picioare a economiei reale, 
perspectivă destul de înceţoşată. In orice caz, aprecierile că 
prăbuşirea pieței româneşti de capital este un ecou al unor 
crah-uri intervenite pe pieţele de capital externe sunt opti- 
miste. Deşi nu poate fi ignorat un «efect de antrenare» al 
unor asemenea crah-uri, piaţa de capital românească are 
suficiente motivații în economia reală românească să fie în 
lâncezire. Și nimic nu ar putea să înlocuiască economia 
reală din România însăși, ca impuls principal al pieței de 
capital româneşti. 

Ceea ce îi atrage pe cumpărători pe piaţa de capital — 
şi ceea ce îi face ca eventual să-şi plaseze fondurile pe 

aceasta şi nu de pildă în bănci — este câştigul, în principiu 
mai mare, care poate fi dobândit aici. In general mai mare, 
dacă firmele emitente merg bine în realitate şi. tocmai prin 
aceasta. induc încrederea că dobândirea acum a acţiunilor 
respective se va transforma în câştig întrucât mâine se vor 
vinde mai bine. 

Cumpărările şi vânzările de acţiuni şi alte titluri de 
valoare reprezintă activitatea bursei, dar nicidecum scopul 
ei. Acesta îl constituie colectarea de fonduri pentru dez- 
voltare. Vânzările şi cumpărările de acţiuni în bursă nu 
schimbă decât proprietarii acţiunilor, dar nu şi capitalul 
societăţilor emitente. Astfel că scopul societăţilor comer- 
ciale de a-şi cota acţiunile în bursă nu îl reprezintă curen- 
tele tranzacţii în sine cu acţiuni — şi care de altminteri nu le 
afectează în mod direct — ci posibilitatea ca. la un moment 
dat, tocmai prin credibilitatea dobândită în urma reprezen- 
tării în bursă şi prin accesul obţinut astfel la această piaţă, 
să lanseze noi emisiuni de acţiuni, care să fie achiziţionate 
şi prin care să-şi majoreze capitalul în vederea extinderii şi 
modernizării. Evident, pentru a spera că eventualii dețină- 
tori de fonduri îşi vor plasa banii în dezvoltarea activităţii 
lor, întreprinderile trebuie să manifeste o deplină transpa- 
renţă, cu alte cuvinte să facă publice rezultatele lor econo- 
mice şi financiare, proiectele lor şi să aibă capitalul format 
cel puţin în parte prin achiziţii deschise de acţiuni, adică 
prin ofertă publică. 

Faptul că raţiunea însăşi şi mecanismul de functio- 
nare a bursei constau în permanenta căutare a variantei mai 
profitabile de plasare a banilor este o certitudine că numai 
întreprinderile performante au șansa de a-și vedea achizi- 
ționate noile lor acțiuni oferite în bursă şi este aproape o 
certitudine şi că investiţiile făcute prin bursă s-au îndreptat, 
din punctul de vedere al economiei naţionale, spre activi- 
tățile cele mai eficiente. 

Deocamdată piaţa de capital din România nu a ajuns 
încă în faza de a oferi companiilor posibilitatea de a colecta 
bani de pe aceasta, adică de a fi o piață primară, jucând 

aproape exclusiv până acum rolul de piaţă secundară, adică 
de tranzacţionare a unor acţiuni deja emise şi de pe urma 
cărora firmele ca instituţii nu se aleg în mod direct cu ceva. 
Companiile ca instituţii nu au. deci, deocamdată. interes în 
participarea la piaţa de capital în România. prin cotare fie 
pe piaţa bursieră propriu-zisă (Bursa de Valori Bucureşti) 
fie pe piata extrabursieră (RASDAQ). 

De altfel, însăşi structura proprietăţii explică obiec- 
tiv, în ultimă instanţă, slaba extindere a pieţei de capital în 
România. În multe sectoare ale economiei naţionale (înde- 
osebi în industrie, din care provin precumpănitor compa- 
niile eligibile și eventual interesate în domeniul listării în 
bursă), capitalul de stat este covârşitor majoritar. Dacă 
întreprinderile de stat doresc să-şi menţină eligibilitatea 
pentru cotarea în bursă — adică un portofoliu diseminat de 
acţiuni, necontrolat în mod net de cineva anume (şi deci | 
aleg o privatizare fără investitor strategic) — riscă să pre- 
lungească actuala paralizie instituțională care se opune res- 
tructurării şi eficientizării. Mai ales că recurgerea la priva- 
tizarea prin majorare de capital poate eşua din lipsă de 
amatori pentru acţiunile nou emise, având în vedere starea, 
de regulă precară, dacă nu chiar gravă, a companiilor de 
stat. Dacă însă întreprinderea se îndreaptă către o proprie- 
tate de tip patronal, cu un grad de concentrare care să asi- 
gure controlul unui individ, sau unui grup, asupra acesteia, 
pentru ca autoritatea decizională să poată funcţiona, sau 
dacă se orientează către un investitor strategic pentru a 
atrage capital şi tehnologie — în ambele cazuri în scopul 
eficientizării activităţii — trebuie să accepte pierderea eligi- 
bilităţii pentru cotarea în bursă. 

lar, în Situaţia actuală, întreprinderile cu capital 
privat sunt nu numai cel mai puţin eligibile, dar şi cel mai 
puţin interesate în listarea în bursă. De altfel, întreprin- 
derile private sunt în general mici şi mijlocii aflându-se în 
proprietatea unei persoane sau maximum a unui grup de 
asociaţi. Şi deci nu pot fi eligibile pentru cotarea în bursă, 
unde întreprinderile trebuie să aibă o cifră de afaceri sem- 
nificativă şi un portofoliu de acţiuni cu un grad suficient de 

diseminare pentru evitarea unor speculaţii aranjate. Încă şi 
mai important, cotarea în bursă nu prezintă un cine ştie ce 
interes, cel puţin deocamdată, pentru companii, în măsura 
în care pot colecta fonduri mai lesnicios prin aranjamente 
în spatele uşilor închise. De altminteri, societăţile private 
mai semnificative sunt de fapt dobândite în sistem cliente- 
lar şi înşişi patronii lor nu au nici un interes de a-şi expune 
afacerile transparenţei cerute de bursă. 

S-a spus că episoadele nefericite SAFI şi FNI — de 
fapt nişte furturi ordinare -- au dat o grea lovitură pieţei de 
capital din România. Este inexact! Nu se putea da o lovi- 
tură la ceva care nu prea exista! Pe vremea SAFI nu existau 
nici reglementările minime pentru piaţa de capital în gene- 
ral şi pentru fondurile de investiţii în particular. lar în 
afacerea FNI s-a exploatat în scopuri de furt tocmai ab- 
senţa pieței de capital. 

SAFI şi FNI s-au dat drept fonduri de investiţii. Ceea 
ce nici nu puteau fi! Fără o piaţă de capital funcţională şi 
în expansiune, fondurile de investiţii nu-și pot realiza me- 
nirea, sunt sortite eşecului şi, dacă nu au ca scop să deva- 
lizeze nişte creduli, mai bine nici nu se organizează! 

Câştigul oferit de un fond mutual poate fi mai mare 
decât cel oferit de o bancă doar dacă — şi numai dacă — în 
spate există o piaţă de capital funcţională și în expansiune. 
Un fond mutual nu face altceva decât să colecteze contri- 
buţii de la investitori care, în loc să le plaseze ei direct în 
acţiuni. transferă de fapt decizia plasamentului unei 
instituţii specializate. Câştigul poate fi mai mic decât cel 
posibil printr-un plasament direct, dar devine mai sigur. 
prin faptul că fondul mutual diseminează plasamentele în 
mai multe pachete de acţiuni, putând compensa astfel nere- 
ușitele cu succesele. Dacă economia reală însă nu merge, 
nu poate exista nici piață de capital în creştere, şi nici pla- 
samentele în acţiuni nu pot oferi, ca regulă, câştiguri supe- 
rioare celor pe care le oferă piaţa monetară, adică băncile 
prin dobânzile la depozite. In cazul în care câştigul oferit 
de o instituţie financiară este semnificativ mai mare decât 
cel mediu curent, ceva nu e în regulă, dacă nu cumva la 
mijloc e chiar vreo păcăleală, şi mai bine este să te fereşti! 

Căci, pentru investitor trebuie să fie clar că plasamentul 
într-un fond mutual este integral pe propriul său risc. 
nefiind un depozit bancar, care, într-o anumită măsură, 
poate fi garantat din ceea ce pun deoparte, exact în acest 
scop, băncile însele. 

În sfârşit, fără o piaţă de capital funcţională şi în 
expansiune, fondurile mutuale nu numai că nu pot să ofere 
câștiguri mai mari decât băncile, în care de altfel îşi şi 
păstrează o parte din banii atraşi, dar nici nu îşi pot asigura 
o activitate fluidă, lipsită de sincope, prin înseşi resursele 
lichide pe care le pot mobiliza rapid. Fondurile mutuale nu 
trebuie să ţină în formă lichidă resursele atrase, pentru că 
scopul lor este nu să deţină bani, ci să plaseze banii în 
afaceri. Dar, ţinând cont de această caracteristică, ele pot 
face faţă unor eventuale răscumpărări doar dacă pot trans- 
forma rapid în bani lichizi deţinerile lor în acţiuni. Insă 
acest lucru nu se poate petrece decât pe o piaţă de capital 
fluidă, cu resurse suficiente, şi bineînţeles în condiţiile 
unui interes manifest pentru deținerea de acţiuni. Or, piaţa 
de capital din România este mică şi vehiculează resurse 
lichide puţine. Cât despre interesul de deţinere de acțiuni, 
nimic nu poate spune mai mult decât faptul că preţurile 
acestora mai mult scad decât cresc. 

A ține cont de toate acestea reprezintă o miză pe 
termen lung, în faţa căreia pur şi simplu pălesc diferite 
interese pe termen scurt, oricât de motivate ar fi acestea, 
precum dorința deţinătorilor de bani de a se vedea recom- 
pensaţi cu rate cât mai ridicate de câştig sau încercarea 
fondurilor mutuale de a avea la dispoziţie cât mai multe 
resurse, pe care de fapt nu le pot obţine decât forțând pro- 
misiunile de câștig, întrucât atragerile au loc la concurență 
cu ofertele de câştig ale băncilor, ale societăţilor de asigu- 
rări şi ale titlurilor guvernamentale. 


33,2. Unde a fost statul român ? 


Având în vedere că, spre deosebire de SAFI, FNI a 
acţionat în condiţiile unor reglementări pentru fondurile de 


Sua, 


investiţii, se ridică — față de cele întâmplate (respectiv 
escrocarea a peste 300 000 de investitori) — întrebarea: 
unde a fost statul român? 

Vinovatul principal a fost chiar instituţia care 
reprezintă statul în domeniul cu pricina: Comisia Naţională 
a Valorilor Mobiliare (CNVM). Piaţa de capital este, 
aproape prin definiţie, o piaţă preponderent a capitalului 
privat, dar statul — în cazul nostru statul român — trebuie să 
fie prezent aici pentru stabilirea şi supravegherea regulilor 
jocului. Statul în domeniu înseamnă Comisia Naţională a 
Valorilor Mobiliare, care este îndrituită să formuleze re- 
glementările şi să vegheze la respectarea lor. Or, din aceste 
puncte de vedere, CNVM nu numai că nu şi-a făcut treaba, 
dar cei aleşi să conducă instituţia au comis infracţiuni 
pentru care trebuic să răspundă penal. 

Reglementările stabilite de CNVM au menţinut 
ambiguităţi care dau naştere la interpretări, deşi prece- 
dentul SAFI constituise un argument suficient pentru re- 
guli clare, neinterpretative, şi dure, care să oblige la pru- 
dență, prin însuşi faptul că, după ce te-ai fript cu ciorbă, 
sufli şi în iaurt. 

Foarte grav însă, CNVM nu s-a învrednicit nici mă- 
car să asigure respectarea de către FNI a regulilor pe care 
ea însăşi le stabilise. CNVM, contrar regulilor minime ale 
unui joc normal pe piața de capital, a acceptat, în mod ne- 
săbuit şi inadmisibil, ca FNI să-şi facă publicitate folosind 
ademenitoare formule duplicitare privind riscul investiţi- 
ilor, în loc să impună formula necesară, lipsită de ambigui- 
tate, a riscului integral pe care un investitor şi-l asumă 
printr-un plasament într-un fond de investiţii. Pentru a 
scăpa de răspundere, CNVM a transferat obligaţia sa de a 
aviza publicitatea făcută de FNI unui organism creat chiar 
de fondurile de investiţii — Uniunea Naţională a Organis- 
melor de Plasament Colectiv — făcându-se a nu observa 
nici măcar faptul că această Uniune era condusă de acelaşi 
om, loana Vlas, care conducea şi societatea de adminis- 
trare a FNI. Adică aceasta îşi aviza singură conţinutul pu- 

blicității pe care şi-o făcea FNI, invitând, într-o reclamă 
arhimediatizată, investitorii să doarmă liniștiți, că FNI 
lucra pentru ei. Cum lucra s-a văzut! Investitorii au aflat 
când au fost treziţi brusc din somn de adormirea pe veci a 
Fondului. Conducătorii CNVM ştiau acest lucru, şi sunt 
pasibili de puşcărie pentru că nu au avertizat investitorii pe 
care aveau obligaţia să îi protejeze. 

Incă şi mai grav, CNVM a admis ca FNI, în mod 
sistematic, să ademenească investitorii cu promisiuni de 
câştiguri nerealiste, practic mai mult decât duble în raport 
cu cele de pe piaţa monetară, adică dobânzile oferite la 
depozite de către bănci. Or, CNVM ştia mai bine decât 
oricine că aceste promisiuni erau amăgeli, pentru că nu 
este posibil ca o piaţă de capital slabă şi nefluidă. care nu 
are în spate o economie reală de succes şi în expansiune, să 
ofere câștiguri superioare celor de pe piaţa monetară. Și, 
dacă nu avea curajul să recomande deschis oamenilor să se 
ferească de promisiuni de câștiguri prea mari, care miros 
rău de la distanță, CNVM trebuia să pună piciorul în prag 
la FNI ca o asemenea practică să înceteze. Pentru că n-au 
făcut-o, conducătorii din acea perioadă ai CNVM au 
devenit suspecți de atitudini interesate, şi trebuie investi- 
gaţi pentru acest lucru. 

CNVM a permis în mod incalificabil ca FNI să func- 
ționeze fără o bancă depozitară, prevăzută ca obligaţie în 
legea fondurilor de investiţii, adică o bancă ce are ca 
menire să țină contabilitatea fondului, ca o garanţie supli- 
mentară pentru investitori. 

CNVM a abdicat de la reglementări prudenţiale sta- 
bilite, acceptând, prin derogări acordate FNI, ca acesta să 
întreacă orice măsură în privința plasamentelor mai mult 
decât riscante, de fapt terminătoare, în aşa-numitele «ac- 
țiuni necotatey», adică acţiuni ale unor întreprinderi care nu 
se supun nici măcar regulilor minime de transparență 
reclamate de listarea pe piaţa extrabursieră RASDAQ și 
care au reprezentat mereu şi mereu peste 40% din plasa- 

mentele FNI. Să ne mai mirăm că FNI nu a avut de fapt 
resurse pentru a onora cererile de răscumpărare? 

CNVM a tăcut — şi tăcerea este un alt motiv de 
suspiciune — în faţa folosirii de către FNI a CEC-ului ca un 
tel de afiş prin care să se dea garanţii investitorilor. Şi dacă 
o persoană iresponsabilă şi probabil clientelar interesată, 
precum dl Camenco Petrovici, fost preşedinte al CEC, a 
putut implica respectiva instituţie în dubioasa afacere FNI, 
atât ca investitor la Fond şi acţionar la SOVINVEST, 
societatea de administrare a FNI, cât şi ca eventual garant, 
trebuiau să existe alte instituţii ale statului care să 
penalizeze acest lucru. chiar dacă dl Camenco Petrovici 
avea la vremea respectivă spatele asigurat ca membru 
marcant al țărăniştilor, partid aflat la guvernare. 

Cum a admis Banca Naţională, reprezentantul 
statului în domeniul bancar. o asemenea implicare a CEC, 
având în vedere că elucubrantul Camenco Petrovici a 
obţinut sprijin politic pentru transformarea CEC în bancă 
comercială. în loc să rămână ceea ce a fost încă de la în- 
fiinţare: casă de economii, adică o structură de păstrare a 
economiilor populației la nivel naţional. Şi dacă Banca 
Naţională se poate apăra că nu avea jurisdicție în domeniu 
decât după transformarea CEC în bancă comercială, atunci 
aceeaşi întrebare retorică vine la adresa Ministerului de 
Finanţe, care avea CEC-ul în parohie până în acel moment. 

Şi dacă în cazul Petrovici s-au comis infracţiuni, la 
ce bun au mai existat poliţie şi procuratură? Cine trebuia să 
le sesizeze? Dumnezeu din cer sau realităţile însele? Aş- 
teptau cumva să le sesizeze PNŢCD? Unde se aflau poliția 
şi procuratura când la FNI şi la CNVM se întâmpla ceea ce 
s-a întâmplat? 

Unde s-a aflat statul român? Dormea şi el, că lucra 
FNI pentru el? Unde a fost statul român când dna Vlas, 
unul din artizanii dezastrului de la FNI, a şters putina? 
Având în vedere data la care a părăsit ţara, există suspici- 
unea că cineva chiar a lăsat-o să şteargă putina! 

Cea mai terifiantă informaţie la vremea respectivă a 
fost că, de peste un an, SRI furniza celor în drept rapoarte 
despre FNI şi despre amenințările care ar putea veni de 
acolo. De ce s-a aşteptat ca problemele să explodeze şi nu 
s-a acţionat din timp? Şi de abia post-factum, instituţiile 
statului au dat să se trezească! Numai după ce FNI a 
adormit, şi nu înainte ca acesta să fi dat cu tifla statului 
român! 

Ceea ce a urmat a fost, din păcate, pe deplin ilustrativ 
pentru dezastrul instituțional din România, pentru confuzia 
involuntară sau deliberată. adică interesată, în materie de 
norme şi reguli ale economiei de piaţă. Instituţiile statului, 
după ce au dormit liniştite în vremea unuia din cele mai 
mari furturi din istoria României, s-au trezit, dar nu, cum 
s-ar putea eventual crede, pentru a-i găsi pe vinovaţi, ci, 
culmea, pentru a-i pedepsi exact pe cei care n-au nici O 
vină, adică pe contribuabili, punându-i să plătească oalele 
sparte. 

Hotărât lucru, în România toate s-au întors cu fundul 
în sus! Căci şi păgubiţii de la FNI au început să cutreiere 
străzile urlând cât îi ţinea gura «Hoţii. hoţii!», dar dorind 
să-şi recupereze banii nu de la aceştia, ci din banul public, 
adică de la oamenii cinstiţi, care n-au nici o legătură cu 
problema păgubirii lor. Şi cine i-a încurajat cel mai tare în 
acest demers aiuritor?! Să vezi şi să nu crezi: Justiţia 
însăşi! 

Când, la izbucnirea scandalului FNI, s-a pus pro- 
blema, sub presiunea evenimentelor de stradă, să se gă- 
sească vinovaţi pentru că instituţiile statului dormiseră, 
Justiţia română, spre a-l putea aresta pe fostul preşedinte al 
CEC, Camenco Petrovici, a declarat ca ilegal contractul 
prin care indirect angaja CEC-ul să cauționeze Fondul cu 
pricina. După un timp, însă, când păgubiţii de la FNI, ui- 
tând de cei ce i-au furat, au ieşit în stradă doar pentru a-i 
despăgubi statul, aceeaşi Justiţie s-a pronunţat că acelaşi 
împricinat contract ar fi valid (fapt confirmat ulterior şi de 

Curtea Supremă de Justiţie), o încurajare inadmisibilă ofe- 
rită păgubiţilor că ar putea fi compensaţi din banul public. 

Ce vină au deponenţii la CEC, peste 6 milioane de 
nefericiţi, ca să achite aventura a 300 000 de păgubiţi ai 
hoţiilor de la o societate financiară privată, care au alergat 
după câştiguri rapide şi facile pe propriul risc, fără să se 
gândească a se asigura de ceea ce fac ? De ce investitorii la 
FNI nu şi-au depus banii direct la CEC, unde aveau asigu- 
rată garanţia nemijlocită a statului român? Nu au făcut-o 
pentru că CEC dădea câștiguri de trei ori mai mici decât 
cele pe care FNI minţea că poate să le ofere. Cei ce au 
apucat. înaintea prăbuşirii castelului de nisip, să dobân- 
dească asemenea câştiguri de la construcţia piramidală gen 
Caritas. botezată FNI, au împărțit ei cumva banii obţinuţi 
cu contribuabilul român sau cu deponenţii la CEC ? 

Este, desigur, dreptul păgubiţilor de la FNI să încerce 
a-şi recupera de undeva banii. Dar ce legătură are asta cu 
contribuabilul român? Să-l stoarcă păgubiţii de la FNI ca 
pe o lămâie pe iresponsabilul Camenco Petrovici! Îl pot 
găsi de altfel acasă, Justiţia i-a dat drumul din închisoare! 
Să demonstreze păgubiţii de la FNI în faţa nu a Guver- 
nului, ci a Justiţiei, presând-o pentru a-i găsi pe vinovaţi şi 
a face astfel încât să se recupereze de la aceştia banii. lar 
dacă Justiţia vrea să fie generoasă cu investitorii de la FNI 
s-o facă pe banii proprii, nu pe banii contribuabilului 
român. Mai precis, banii alocaţi Justiţiei române — atâţia 
câţi îi poate oferi în momentul de faţă contribuabilul român 
strangulat de tot felul de neaveniţi — să fie realocaţi pentru 
despăgubirea investitorilor la FNI, dacă Justiţia nu este în 
stare să-i pedepsească pe hoţi şi să recupereze banii de la 
aceştia. 

In orice caz, dacă Justiţia română dă vreo sentință 
neechivocă pentru ca CEC să-i plătească pe păgubiţii de la 
FNI, atunci cei 6 milioane de deponenţi la CEC au tot 
dreptul să iasă în stradă pentru a opri această infamie. 

lar dacă cineva, de prin structurile guvernamentale, 
decide ca, până la urmă, bugetul să suporte nota de plată, 

atunci milioanele de contribuabili au tot dreptul să intre în 
grevă fiscală. Pentru declanşarea unei greve fiscale este 
suficientă și decizia guvernului Năstase de a se acorda 
ajutoare băneşti celor mai nevoiaşi dintre păgubiţii de la 
FNI din fonduri ale unor societăţi cu capital de stat, care 
reprezintă în ultimă instanţă tot ban public, cu atât mai 
mult dacă respectivele societăţi nu sunt la zi cu plata 
obligaţiilor lor financiare la bugetul de stat. 

In mod grotesc, Justiţia română, în loc să urgenteze 
procedurile de judecată dreaptă a hoților dovediţi în cazul 
FNI, ca şi în alte sute de cazuri care au dus România la 
dezastru, face pe mironosiţa cu chichiţe avocăţeşti, ca de 
pildă dacă este valid sau nu un act semnat de un 
iresponsabil. aruncând o grea povară pe umerii cetățea- 
nului năpăstuit şi, ceea ce este mult mai grav, vrând parcă 
să demonstreze cu tot dinadinsul că în România nu poate 
exista dreptate. Sentința Justiţiei a sunat de fapt aşa: totul 
este să furi, că nu ai ce păţi, iar, dacă este cumva vorba ca 
cineva să acopere paguba, atunci se va da o sentinţă s-o 
suporte contribuabilul. Cu alte cuvinte, furaţi măi, hăi, hăi, 
că gaura o acoperă populaţia! In loc să se fudulească cu 
respectarea unor absurde proceduri civile şi penale sau cu 
exploatarea unor vicii de procedură în domeniu, Justiţia ar 
face mai bine să introducă sechestru executoriu pe averea 
unor hoţi dovediţi, spre a vedea şi populaţia asta năpăstuită 
că se face ceva împotriva celor care o fură, că se recupe- 
rează măcar ceva din avuţia națională devalizată, a cărei 
notă de plată tot ea, populaţia, este pusă mereu şi mereu 
s-o achite! 


Capitolul 34 


Dezastrul din sistemul de pensii 


Din aprilie 2001 a intrat în vigoare o nouă lege a pen- 
siilor. Aceasta încearcă in extremis să corecteze măcar ceva 
din dezastrul în care a ajuns sistemul de pensii din 
România. Dezastru la care au contribuit toate guvernările 
postdecembriste. 

Regimul Ceauşescu lăsase o situaţie ce poate fi cali- 
ficată drept normală în sistemul de pensii şi o lege asigu- 
ratorie pentru supraviețuirea acestui sistem. Bugetul 
asigurărilor sociale avea excedent, semn că beneficiarii 
puteau fi liniștiți în ce priveşte încasarea la timp a pensiilor 
și a unor ajutoare asimilate, deoarece contribuţiile la sistem 
erau mai mari decât plăţile. Sistemul avea rezerve, nefiind 
nevoit să trăiască de la un an la altul. Peste 3 salarii, prin 
contribuţiile aferente, susțineau o pensie, iar, prin preve- 
derile legii, fondul de înlocuire a salariului de către pensie, 
chiar dacă nu plăcea ca nivel, nu punea în pericol supravie- 
țuirea sistemului. Singura amenințare putea veni pe termen 
lung de la vârsta standard puţin înaintată a ieşirii la pensie, 
o dată cu eventuala creştere a speranţei de viaţă. 

Imediat după evenimentele din 1989, a început de- 
zastrul, parcă programat. Excedentul moştenit din bugetul 
asigurărilor sociale nu a fost asigurat împotriva inflaţiei, 
prin minima măsură de prevedere de a fi depus sub formă 
de depozit bancar contra dobândă, dacă alte măsuri de va- 
lorificare nu erau găsite. Dimpotrivă, excedentele respec- 
tive au fost folosite pentru acoperirea deficitelor din bu- 
getul de stat, generate de păguboasa (şi lipsita de perspec- 
tivă) politică de subvenţionare a preţurilor la produse de 

bază, deşi cele două bugete n-au absolut şi nu ar trebui să 
aibă absolut nici o legătură unul cu altul: bugetul de pensii 
este organizat în sistem de asigurări (beneficiarii fiind 
contribuenţii), în timp ce bugetul de stat este organizat în 
sistem redistributiv (făcând alocaţii din încasări din 
impozite şi taxe). 

Mai rău, o politică nesăbuită de a scoate anticipat 
oamenii la pensie pentru a nu-i scoate în șomaj a fost de- 
clanşată, ceea ce a epuizat curând excedentul din bugetul 
asigurărilor sociale şi, mai grav, a schimbat dramatic rapor- 
tul ce trebuia să existe între contribuenţi şi beneficiari în 
sistemul de pensii. Incă din 1996, sistemul de pensii a 
încetat să se mai autofinanţeze. Fără o rezervă, acesta 
trebuie de atunci să plătească în mod obligatoriu pensiile 
dintr-un an doar din încasările acelui an. Raportul contri- 
buenţi-beneficiari s-a schimbat demolator: 4,4 milioane de 
salariaţi la 6,2 milioane pensionari. Un salariu trebuie 
acum să întreţină o pensie şi jumătate. Este un raport căruia 
nu i-ar putea face faţă nici o ţară cu mari resurse, precum 
Statele Unite sau Germania. Incredibil de nesăbuite 
amendări ale legii din perioada Ceauşescu au fost aduse, 
făcând posibil ca, în ciuda acestei stări dramatice a siste- 
mului de pensii, să se iasă, în perioada 1997-2000, cu pen- 
sii mai mari decât salariul, ceea ce nu numai că a accentuat 
dezastrul din sistem, imposibilitatea lui materială de a mai 
face faţă, dar a împovărat şi rezolvarea situaţiei pe termen 
lung cu o problemă de inechitate: oameni ieşiţi în condiţii 
absolut identice la pensie, dar în perioade diferite, au pen- 
sii cu totul discrepante. 

În loc să se meargă la cauze, s-a încercat, în timpul 
guvernării țărănisto-liberalo-pediste, un surogat care a 
complicat şi mai tare lucrurile: majorarea contribuţiei pen- 
tru asigurări sociale, ajunsă, în funcţie de categoria condi- 
țiilor de muncă, la 30%, 35% şi respectiv 40%. Această 
contribuţie a scumpit, aproape fără egal în lume, locul de 
muncă, ceea ce şi explică masiva evaziune fiscală care 
există şi care este practicată prin munca la negru, dacă nu 

cumva chiar la vedere în cazul întreprinderilor de stat, care, 
nefiind amenințate de nimeni și de nimic, nu-şi achită pur 
şi simplu obligaţiile la bugetul asigurărilor sociale, poate 
chiar înaintea obligaţiilor la bugetul de stat. Un cerc vicios 
apăsător s-a instaurat. 

De ani de zile, pentru că propriile încasări nu-i ajung, 
sistemul de pensii supraviețuiește numai graţie finanţărilor 
din partea bugetului de stat, aflat şi el în restriște din cauza 
a tot felul de lături care i-au fost puse în cap, de la întreţi- 
nerea întreprinderilor industriale falimentare, până la pre- 
luarea la datoria publică a putregaiului din bănci de stat. In 
anul 2000, bugetul de pensii a mâncat peste 4% din ansam- 
blul resurselor bugetului de stat, cu care, repetăm, n-ar 
trebui să aibă vreo legătură. Ceva trebuia făcut pentru a 
stopa accentuarea dezastrului. n 

Noua lege a pensiilor încearcă să facă acest ceva. În 
primul rând, în ce priveşte scăderea absolut necesară a 
alimentării cu noi beneficiari a sistemului de pensii, şi aşa 
supraîncărcat în raport cu numărul contribuenţilor. Această 
scădere urmează să se realizeze prin ridicarea vârstei de 
pensionare — altfel, spre standardele din Europa Occiden- 
tală — respectiv la 65 de ani pentru bărbaţi şi 60 de ani 
pentru femei. Din motive electorale, schema potrivit căreia 
va avea loc această ridicare progresivă a vârstei de pensio- 
nare este una lentă, întinsă pe 14 ani, cu un efect slab pe 
termen scurt, în timp ce constrângerile în sistemul de 
pensii sunt deja acum copleşitoare. Discutabilă este, fără 
nici o supărare, şi diferenţierea de 5 ani între bărbaţi şi 
femei, pur şi simplu deoarece realitatea arată că speranța 
de viaţă este în România, dimpotrivă, cu mult mai mare — 
respectiv cu 5 ani — la femei decât la bărbaţi. Printr-o ase- 
menea diferenţiere, femeile se pot aştepta să beneficieze de 
pensie aproape 15 ani, în timp ce bărbaţii doar 4. Dar 
această schemă reprezintă oricum ceva, mai mult decât 
nimic, urmând a determina o temperare a tensiunilor din 
sistemul de pensii, legate de intrarea până acum în sistem 
în ritm rapid a noi şi noi beneficiari. 

În al doilea rând. noua lege a pensiilor introduce, în 
sfârşit, echitate în calcularea pensiilor, în funcție de 
contribuţie, şi indiferent de momentul ieşirii la pensie. Se 
adoptă principiul absolut just al comensurării contribuţiei 
pe parcursul întregii activităţi, şi nu pe perioade la alegerea 
viitorului pensionar. precum şi limitarea contribuţiei, ceea 
ce înseamnă de fapt eliminarea injusteţei unor discrepanțe 
prea mari între pensii. 

Pentru operaţionalizarea acestor reglementări se 
stabileşte un sistem de punctaj care exprimă lunar raportul 
dintre salariul individual și salariul mediu brut pe econo- 
mie, cel din urmă fiind făcut cunoscut de seriile statistice 
oficiale puse la dispoziţie de instituția de specialitate. 
Raporturile lunare astfel calculate sunt folosite pentru 
calcularea. în cazul fiecărui viitor pensionar, a raporturilor 
anuale şi, pe baza acestora, a punctajului final pentru în- 
treaga perioadă de activitate. Astfel. baza de calcul se uni- 
formizează şi nu se mai creează neîndreptăţite disparități în 
pensii. Pentru cuantumul în lei, punctajul final individual 
este înmulţit, în fiecare an, cu valoarea în lei a unui punct 
de pensie, care este stabilită prin legea bugetului de asi- 
gurări sociale de stat în fiecare an. In acest mod, se ţine 
automat cont de inflaţie, de la an la an, dar şi — trebuie 
recunoscut clar acest lucru — de posibilităţile concrete ale 
bugetului de pensii. Dacă posibilităţile respective cresc, 
evident stabilirea unei valori mai ridicate a punctului de 
pensie poate duce la creşterea pensiilor, dar, tot atât de 
evident, o valoare mai zgârcită a acestui punct, din lipsă de 
resurse, conduce la pensii care nu mai țin pasul cu rata 
inflaţiei. Reversul pozitiv este că, prin însăşi scăderea rela- 
tivă a acestei valori, se pot evita însă tensiuni periclitante 
în sistemul de pensii şi deci blocaje în plata pensiilor pe 
ansamblu. 

Pentru a nu mai exista pensii de multe ori mai mari 
decât cea medie — ceea ce reprezintă una din marile frus- 
trări din sistemul actual de pensii — contribuţia pentru 
asigurări sociale se plafonează la nivelul celei care revine 

unui salariu individual de 3 ori mai mare decât salariul 
mediu pe economie. O asemenea prevedere, care există în 
toate sistemele de pensii occidentale, era obligatorie în 
măsura existenţei fireşti într-o economie de piaţă a unor 
salarii extrem de discrepante. Cei cu salarii mari pot folosi 
sisteme alternative de asigurare de pensii, deci cu evitarea 
unor destabilizări în sistemul public de pensii. Ca urmare a 
reglementării respective, punctajul individual maxim nu 
poate depăşi de 3 ori punctajul maxim posibil şi deci nici 
pensia maximă nu poate depăşi de 3 ori cuantumul pensiei 
medii. 

Principiul legării pensiei de contribuţie îşi găseşte re- 
flectare şi în prevederea că, pe perioada în care contribuţia 
nu este plătită, dreptul la pensie nu este recunoscut decât în 
proporţia maximă a unei treimi, respectiv a treimii care 
reprezintă contribuţia plătită de angajat, celelalte două 
treimi, potrivit noii legi, revenind a fi achitate de angajator 
(spre deosebire de situaţia existentă anterior, când întreaga 
contribuţie era suportată de acesta din urmă). Reglemen- 
tarea este controversată, pentru că, dacă angajatorul nu 
plăteşte, consecințele sunt suportate de angajat, care nu are 
nici o vină. La presiunea sindicatelor s-a păstrat această 
prevedere doar în cazul ieşirii anticipate la pensie, în timp 
ce în cazul ieșirii «normale» la pensie, drepturile sunt luate 
în considerare integral, indiferent de plăţile efective ale 
angajatorilor. Mult mai simplu şi mai corect ar fi fost ca 
întreaga contribuţie să fie plătită de angajat. urmând ca, în 
momentul schimbării reglementărilor, această contribuţie 
să fie suportată indirect de către angajator, prin includerea 
în salariul brut, fără scăderea salariului net. Nimeni nu 
și-a luat însă responsabilitatea acestei soluţii fireşti, pentru 
că ar fi însemnat, în practică, declanşarea unui conflict dra- 
matic între angajaţi şi angajatori în toate întreprinderile şi 
instituţiile de stat, şi nu numai, care nu achită contribuţiile 
ce le revin la bugetul asigurărilor sociale. 

Evident, toate acestea sunt prevederi care se aplică 
celor care ies la pensie după ] aprilie 2001. Pentru pensiile 

aflate deja în plată la acea dată, ar urma să aibă loc o 
complicată operaţiune de recorelare. Pentru toţi pensio- 
narii existenţi ar urma să se recalculeze punctajul cores- 
punzător întregii lor activităţi şi, în funcţie de situația 
respectivă specifică, prin comparaţie cu pensia existentă, 
să se procedeze în consecință. Dacă pensia existentă este 
mai mică decât cea cuvenită potrivit noului sistem de 
calcul, pensia respectivă urmează să fie majorată. Dacă 
este mai mare, principiul ar fi ca aceasta să nu mai pri- 
mească nici o majorare până când, în timp, pe baza infla- 
tiei, va ajunge în limitele cuantumului prevăzut de noile 
reglementări legale. 

Întrucât, în cazul majorităţii pensionarilor existenți, 
pensiile sunt mai mici decât cele ce s-ar cuveni potrivit 
noului mod de calcul, sistemul ar trebui să dispună de re- 
surse suplimentare, pe care precarul buget de stat nu le 
poate pune deocamdată şi nici curând la dispoziţie. Astfel 
că operaţiunea de recolerare va trebui să se extindă pe mai 
mulți ani. 

Deşi evident nu place, a devenit deja imposibil din 
punct de vedere economic ca pensia în România să crească 
în raport cu salariul mediu și cu atât mai puţin să mai 
atingă raportul de dinainte de 1989 faţă de salariul mediu. 

Explicaţia este simplă. Când mai mulţi salariaţi con- 
tribuiau la susținerea unei pensii, aceasta, în medie, putea 
fi chiar apropiată de salariul mediu. Când însă doar un 
salariat contribuie pentru susţinerea unei pensii, aceasta nu 
poate fi — evident! — mai mare decât este contribuţia res- 
pectivă. Dacă în contul unui salariat se prelevă în medie 
echivalentul a 50% din salariu pentru asigurări sociale, 
pensia medie nu poate depăşi 50% din salariul mediu. 
Dacă se prelevă doar 30%, pensia medie nu poate depăşi 
30% din salariul mediu. Și aceasta, indiferent dacă guver- 
nanţii sunt buni sau răi, generoşi sau strânşi la pungă. 

Sistemul de pensii este într-o criză iremediabilă sau, 
mai precis, nu va putea supravieţui decât prin scăderea 
iremediabilă a pensiei medii reale. Deja sistemul trăieşte 

numai graţie contribuţiilor de la bugetul de stat, cu care nu 
ar trebui să aibă vreo legătură şi care are propriile pro- 
bleme mereu mai constrângătoare. Dacă pensia medie nu 
va scădea în termenii salariului mediu. pensiile riscă să nu 
mai aibă din ce să fie plătite. 

Există păreri că o soluţie ar putea fi aşa-numitele 
fonduri «universale» de pensii. Aceste fonduri ar urma să 
fie constituite din contribuţiile obligatorii, de 5% până la 
10% din veniturile salariale, şi care ar urma să fie deduse 
din contribuţia la sistemul public de pensii. Contribuenţii 
la aceste fonduri ar urma să fie, în mod obligatoriu, anga- 
jaţii care mai au 20 de ani până la pensie şi, facultativ, an- 
gajaţii care mai au între 10 şi 20 de ani până la pensie. 

Administrarea acestor fonduri ar urma să fie încre- 
dințată unor societăţi private care, prin însăşi natura lor, ar 
urma să asigure valorificarea cât mai profitabilă a resurse- 
lor colectate, garantând indirect, printr-o asemenea valori- 
ficare, înseşi pensiile viitoare ale contribuenţilor. Astfel de 
instituţii există şi prosperă în economiile de piaţă aşezate, 
precum şi prin unele din cele în tranziţie, şi n-ar fi, în 
principiu, vreun motiv că n-ar putea ființa cu succes şi în 
România. 

Oricum, fondurile de pensii administrate privat ar re- 
prezenta cea mai mare afacere din România în următoarele 
decenii. Şi, ca atare, interese de prim ordin gravitează în 
jurul lor. Nu întâmplător, în aşteptarea unei eventuale 
intrări în exercițiu a acestor fonduri, pe piaţa românească 
se află deja instalate cele mai mari companii de asigurări 
din lume. de la Allianz la AIG, de la ING Nederlanden la 
Generali. în contrast izbitor cu absenţa vreunui nume cu 
adevărat sonor din lumea giganților industriali mondiali. 
Fondurile universale de pensii ar putea nu numai colecta 
cei mai mulţi bani din economisirea posibilă din România, 
dar, tocmai astfel, ar putea constitui şi cea mai mare sursă 
de investiţii din România. 

Toate acestea însă cu o condiţie clară şi indispen- 
sabilă: să fie reglementate strict şi să fie asigurat un control 

de stat sever al funcţionării lor. Cu aceste fonduri nimic nu 
este de joacă şi nimic nu este de glumit. Nu numai că este 
vorba de viitoarele pensii ale unor contribuenţi care vor 
beneficia de plăți abia după decenii, dar şi pentru că, de 
fapt şi de fapt, contribuţiile lor sunt nu benevole, ci obli- 
gatorii. 

Nu este însă clar din ce se va finanța scăderea masivă 
a încasărilor în contul bugetului public de pensii, în măsura 
în care o parte din contribuţia actuală pentru pensii ar fi 
deplasată spre alimentarea fondurilor universale de pensii. 
Desigur se poate contracta un credit internaţional. Pe care 
îl va plăti, direct sau indirect. populaţia. Este însă o ade- 
vărată miză, care să merite?! Ce piaţă de capital ar putea 
exista în România pentru a asigura câştiguri investiţiilor de 
portofoliu ce ar fi făcute de fondurile de pensii?! Şi dacă 
piaţa de capital — de fapt economia reală românească — nu 
va oferi asemenea câştiguri, nu s-ar transforma totul într-un 
eşec. plătit tot de către populaţie?! Sau într-un cadou indi- 
rect făcut companiilor străine care, evident, ar dobândi, din 
considerente de bonitate financiară, administrarea fondu- 
rilor «universale» de pensii ?! 

Oricum, în ce priveşte aceste fonduri nu este loc de 
vreo laxitate nici în regulile de funcționare în sine, nici în 
posibilitățile de supraveghere. 

In primul rând, ar fi foarte gravă stabilirea unui nivel 
redus al capitalului social minim cerut societăţilor care vor 
administra fondurile de pensii. Susţinătorii unui nivel 
redus spun că o ştachetă prea ridicată ar duce la monopoli- 
zarea pieţei de către societăţi străine, cele româneşti nea- 
vând suficient «cheagy pentru a intra în competiţia în urma 
căreia vor fi desemnate societăţile de administrare a fondu- 
rilor de pensii. Argumentul sună patriotic, dar nu trebuie 
uitat că sumele strânse în fondurile de pensii rămân ale 
salariaţilor români. lar aceştia în mod sigur vor prefera să 
îşi primească pensiile dintr-un fond administrat de societăţi 
puternice şi cu experienţă, chiar dacă străine, decât să nu 
primească mai nimic pentru că banii pe care i-au plătit zeci 

de ani au fost pierduţi de societăţi mai puţin pricepute, dar 
românești! 

De-a dreptul inadmisibilă ar fi însă prevederea ca, în 
proporţie importantă, activele fondurilor de pensii să poată 
fi plasate în acţiuni «necotate». Mai ales după tragica 
exeriență FNI — în care banii investitorilor s-au volatilizat 
exact prin investirea în astfel de acţiuni «necotate» (adică 
ale unor companii ce nu sunt listate în bursă şi. deci, nu 
sunt obligate nici măcar la regulile minime de transparență 
impuse de această listare) — nu se poate accepta sub nici o 
formă ca riscuri similare să fie extinse asupra banilor 
strânşi, în virtutea legii, de la milioane de contribuenti. 

Ar fi pur şi simplu iresponsabil să se accepte ca banii 
fondurilor de pensii să poată fi depuşi oriunde, şi nu doar 
în bănci cu un capital minim de zeci de milioane de dolari, 
adică în bănci solide. Dacă s-ar renunţa la acest nivel mi- 
nim, ar însemna să se uite de miliardele de lei evaporate 
din atâtea și atâtea bănci fără nume şi imagine de apărat. Şi 
chiar dacă falimentele bancare nu au ocolit nici băncile 
mari. severe măsuri de prudenţă trebuie avute în vedere în 
cazul depozitelor bancare constituite din banii fondurilor 
de pensii, iar un prag minim al capitalului social este măcar 
o garanţie de bun-simţ, chiar dacă nu este o garanţie abso- 
lută. 

O reglementare a fondurilor de pensii trebuie să ţină 
seama de toate crizele din ultimii ani, în care sute de mii de 
oameni Și-au pierdut banii agonisiţi vreme îndelungată. lar 
legiuitorii nu au voie să uite nici o clipă că, în cazul în 
speţă, este vorba de banii a milioane de români, bani pe 
care îi vor da nu facultativ, ci pentru că legea le va impune 
să o facă. Şi tot legea este cea care trebuie să le protejeze 
banii şi liniştea bătrâneţii. Fondurile universale de pensii 
nu au voie să împărtăşească soarta experienţelor tragice ale 
unor fonduri mutuale, precum FNI. 


Capitolul 35 


Statul asistenţial în faliment! 


2,5 asistați social la unul care lucrează! lată un raport 
absolut dramatic la care s-a ajuns în România, în urma 
politicii, cu glazură de protecţie socială, dar găunos dema- 
gogică și profund dăunătoare, ruinătoare pentru economic, 
pe care au practicat-o guvernările postdecembriste, oricare 
au fost acelea. Ba, s-ar putea spune că a fost o întrecere 
socialistă între guvernele care s-au succedat în a face 
paradă de protecţie socială, fâră a ţine câtuşi de puţin cont 
de resursele existente, de exigenţele economiei de piaţă 
către care forțele politice pretind că au dorit şi doresc să 
îndrepte România. Căci, să fie clar, într-o economie de 
comandă în cvasiizolare politică şi economică internaţio- 
nală, cum a fost cazul României comuniste, se poate asi- 
gura o protecţie socială prin împărțirea relativ egalitară a 
sărăciei, pentru simplul fapt că administrarea resurselor 
este făcută centralizat şi se află la dispoziţia deciziei poli- 
tice. Într-o economie de piaţă, însă, repartiţia egalitară nu 
mai poate exista, protecţia socială trebuind să se îndrepte 
doar către cei nevoiaşi, iar gradul acesteia depinde exclusiv 
de performanţele generale ale economiei, de măsura în 
care, în condiţiile liberalizărilor, respectivele performanţe 
reuşesc să facă faţă competiţiei internaționale. Ca atare, 
orice încercare de a promova protectii sociale de tipul celor 
din economia de comandă în condiţiile în care mecanis- 
mele înaintează către o economie de piaţă devine un dezas- 
tru. Din păcate, este integral cazul României. 

Protecţia socială promovată în România a fost pre- 
ponderent de tipul celei din economia comunistă de co- 

mandă: întreţinerea pe seama societăţii a locurilor de 
muncă în întreprinderi producătoare de pierderi (evident 
mult mai costisitoare decât întreținerea disponibilizaţilor 
din fondul de şomaj, pentru că înseamnă şi acoperirea 
cheltuielilor cu materii prime. energie, echipamente etc.); 
scoaterea oamenilor anticipat la pensie şi nu în şomaj; 
acordarea de alocaţii tuturor copiiilor în loc de numai ace- 
lora aparţinând unor familii nevoiaşe; subvenţionarea ani 
de zile pe plan general a unor produse şi servicii de bază 
(unele alimente, energia casnică) în locul unei subvenţio- 
nări doar pentru familiile defavorizate. Toate acestea, com- 
binate cu măsuri de protecţie socială luate mai mult sau 
mai puţin conjunctural în legătură cu interese politice sau 
chiar numai electorale ale forțelor la guvernare, au com- 
promis treptat şansele de construire a unui sistem real de 
protecţie socială în România, corespunzător resurselor de 
care se dispune şi în acord cu criteriile şi mecanismele unei 
economii de piață. Mai concret spus. încă înainte de a fi 
pus pe picioare şi făcut operaţional un asemenea sistem, 
bazele sale au fost aduse în faliment. 

Componenta socială de care s-a făcut atâta caz în 
politica postdecembristă. indiferent de culoarea guvernării. 
a fost de fapt o prelungire puţin schimbată a concepţiei din 
economia de comandă. Sistemul s-a bazat pe tergiversarea 
reformelor de piaţă în economia reală, în întreprinderi. în 
numele suportabilităţii sociale. Ideea centrală a fost 
păstrarea închisă a supapei şomajului, pentru menţinerea 
acestuia la cote cât mai scăzute. Consecința de neocolit a 
fost însă inflația. Aceasta a fost de fapt acceptată pe fond, 
ca alternativă de preferat la șomajul ce ar fi rezultat din 
aşezarea strictă a întreprinderilor pe criteriile profitabili- 
tății. 

Protecţia socială a devenit însă în aceste condiţii 
practic imposibilă. Căci împotriva şomajului există pro- 
tecţie socială, dar împotriva inflaţiei — nu. Orice mecanism 
care încearcă să compenseze efectele inflaţiei alimentează 
în cerc vicios tocmai inflaţia. 

Sistemul indexării este un mecanism prin sine infla- 
ționist. Funcționarea acestuia cere ca, pentru a se evita 
reambalarea inflației prin folosirea lui, compensarea acor- 
dată să reprezinte ceva în jurul a 50-70% din creşterea 
prognozată a preţurilor. O compensare într-o proporţie 
superioară şi cu atât mai mult o compensare inteprală 
înseamnă că orice creştere suplimentară de salarii. inter- 
venită pe parcurs peste cea strict prevăzută, dă un nou im- 
puls, multiplicator. în cerc vicios, inflaţiei. De fapt, pentru 
a nu reambala grav inflaţia, indexarea trebuie astfel 
aplicată încât să ducă deliberat la scăderea salariului real. 
adică exact ceea ce s-a întâmplat în România. În plus, 
indexarea — oricâte grade de diferenţiere ar prevedea -- este 
un sistem liniar. Nu-i protejează îndeosebi pe cei mai în 
nevoie. 

De fapt, în România există cel puţin două motive 
pentru care nu pot fi protejați adecvat cei defavorizaţi. 
adică nu poate fi promovată o autentică protecţie socială. 
Motivele derivă din existenţa aceluiaşi sistem cu supapă 
închisă pentru șomaj și cu supapă deschisă numai pentru 
preţuri. 

In primul rând, în acest sistem profită doar întreprin- 
derile ce, prin poziţiile monopoliste pe piaţă, pot impune 
preţurile pe care le vor şi pe baza cărora salariaţii lor — de 
altfel având capacitatea de presiune asupra economiei 
naţionale — pot obţine câştiguri mult peste posibilităţile 
economice. Desigur, pe seama altor salariaţi, inclusiv pe 
seama fondurilor care ar putea fi îndreptate către cei defa- 
vorizaţi. 

In al doilea rând, în sistemul respectiv, societatea - şi 
nimeni altcineva, întrucât altcineva nu există - întreține 
sectoare falimentare. In măsura în care, precum în 
România, societatea cheltuie cam 11-12% echivalent PIB 
pentru a întreţine industrii falimentare, performanța 
economică este blocată, şansa unor resurse sporite de 
redistribuit este mediocră şi, la nivel imediat, nu există de 
unde să se dea, măcar la limita traiului decent, celor cu 

adevărat defavorizaţi, adică celor afectaţi de şomaj, celor 
cu venituri fixe şi mici. celor handicapaţi, celor săraci. 
Puţinul existent ajunge de fapt la menţionatele categorii de 
favorizați şi nu la cei defavorizați. 

Unui raport de 25 de persoane asistate la doar 10 
persoane care lucrează economiştii îi spun «nesustenabily, 
adică neavând cum să-i fie asigurată susţinerea materială. 
condiţii în care posibilităţile sunt două: ori buba sparge 
printr-un colaps (nu se mai pot plăti drepturile băneşti fie 
celor 25 de asistați, fie celor 10 care finanţează asistenţa 
socială), ori se iau măsuri eroice de reducere a abomina- 
bilului raport, îndeosebi prin rezervarea protecţiei sociale 
numai pentru cei nevoiaşi. 

Compromiterea unui adevărat sistem de protecţie 
socială în România are responsabili postdecembrişti foarte 
bine precizaţi. Şi nu trebuie să ne facem că nu-i vedem, cu 
atât mai mult cu cât cei cu contribuţia cea mai importantă 
au fost exact cei ce s-au bătut mai tare în piept că 
promovează protecția socială. Sunt cei care au încercat 
obstinant să prelungească statul asistenţial de tip comunist 
într-un mediu cu care acesta nu mai avea nici o legătură, 
semnând de fapt un faliment dinainte anunţat! 

De departe contribuţia cea mai importantă în acest 
sens a avut-o echipa liescu-Roman. Din motive ideolo- 
gice, politice şi electorale, în perioada 1990-1991 a acestei 
guvernări, s-au pus bazele tuturor nefericirilor ulterioare 
din sistemul protecţiei sociale şi, în general, din economia 
românească postdecembristă, practicându-se nu numai un 
populism deşănţat, dar şi un gen de neprofesionalism eco- 
nomic fără egal. Astfel că susţinerile domnului Roman, 
cum că propria guvernare ar fi fost nu doar «reformistă», 
dar şi aceea care a asigurat cel mai înalt nivel de trai din 
epoca postdecembristă, constituie cel mai scandalos lucru 
ce a putut fi auzit, având în vedere dezastrul economic 
căruia i-a pus temelie. In numele unei protecţii sociale 
false şi păguboase pe termen lung, în acea perioadă a fost 
inaugurată politica scoaterii oamenilor anticipat la pensie 

în loc de şomaj. Primul val, de departe cel mai masiv, de 
treceri la pensie înainte de termen a avut loc atunci, siste- 
mul de pensii primind astfel o lovitură în urma căreia nu se 
va mai redresa niciodată, cu atât mai mult cu cât. în mod 
neprofesionist. nimeni nu s-a îngrijit de protecţia minimă, 
prin valorificare, măcar contra dobândă, a resurselor aces- 
tuia. Poate încă şi mai grav, în numele aceleiași protectii 
sociale false şi păguboase, a fost declanşată cea mai mare 
operaţiune împotriva economiei de piaţă: întreţinerea din 
banul public a locurilor de muncă în activităţi rămase fără 
piață sau generatoare de pierderi. Operaţiunea a început 
incalificabil prin convertirea direct în salarii a resurselor 
destinate anterior de Ceauşescu investiţiilor, ceea ce a lăsat 
practic fără motor economia şi a amplificat potenţialul 
inflaționist şi aşa exploziv. Şi, tot incalificabil, a continuat 
cu utilizarea ca batalioane de ordine publică tocmai a 
acelui principal detaşament al clasei muncitoare care lucra 
în domeniul ce se cerea cel mai urgent restructurat, ceea ce 
a îndepărtat promovarea oricărei restructurări în întreg 
eşichierul industrial şi a inaugurat cedările în lanț la reven- 
dicările salariale nu ale celor mai îndrituiţi, ci ale acelora 
care strigă mai tare sau practică şantajul politic ori eco- 
nomic. Nu mai puţin dăunătoare a fost acţiunea de subven- 
ționare a produselor și serviciilor de bază, şi nu a păturilor 
afectate cel mai grav de liberalizarea prețurilor. Asistându-i 
social în mod absurd pe baze egalitare atât pe cei ce aveau 
nevoie, cât şi pe cei ce nu aveau nevoie, sistemul a golit 
rapid sacul bugetar, nota de plată fiind în cele din urmă 
achitată, prin restricţiile bugetare, tot de către cei defavori- 
zaţi. Patru guverne s-au luptat apoi, timp de peste 8 ani, cu 
rămășițele şi consecinţele acestui sistem. 

Deşi probabil cel mai acuzat de blocarea reformelor 
spre o economie de piață, guvernul Văcăroiu a fost în 
materie un mic copil pe lângă guvernul Roman. Domnul 
Văcăroiu a pus capăt sistemului absurd de subvenţionare 
liniară a preţurilor alimentelor, eliberând bugetul de o 
povară pe care acesta n-o mai putea duce. Din păcate, n-a 


337 


avut curajul să rupă pisica şi în ce priveşte energia casnică 
şi chiriile. Ceea ce este însă cu adevărat de imputat pri- 
mului guvern PDSR-ist a fost altceva: imaginarea şi pune- 
rea în funcţiune a unui sistem de subvenţionare ascunsă — 
prin curs, inflaţie, credite şi livrare a energiei sub costuri — 
a activităţilor neperformante, sistem care prefera de fapt 
inflația şomajului. Cu un preţ dublu. Neperformanţii deve- 
neau întreținuţi social. închizându-se poarta restructurării 
şi competitivizării economice, în loc să fie asistați social 
cei afectaţi tocmai de restructurarea şi competitivizarea 
economiei, oferindu-se astfel alte baze şi alte perspective 
economice şi sociale. Guvernul Văcăroiu a continuat, din 
netericire, şi politica «mai bine la pensie decât în şomaj» 
care a împins treptat în faliment sistemul de pensii. 
Guvernarea cederisto-pedistă nu s-a lăsat mai prejos 
cu contribuţiile la compromiterea unei adecvate protecţii 
sociale, fiind — de data aceasta — o adevărată întrecere so- 
cialistă între forţele din coaliţie, deşi unele liberale şi 
creştin democrate, în promovarea unor dezastruoase mă- 
suri populiste, desigur invocându-se fără ezitări «protecţia 
socială»! Ţărăniştii au promovat neimpozitarea terenurilor 
agricole, diversiune populistă care a lăsat pe posesorii 
acestora fără vreo obligaţie socială, ceea ce a descurajat 
performanţa în agricultură şi a încurajat. dimpotrivă, rup- 
tura acesteia de piaţa internă şi externă, de timpurile mo- 
derne. De la democraţii domnului Roman s-a venit iarăşi 
cu o idee de protecţie liniară: alocaţii mărite pentru toţi 
copiii şi nu focalizate pentru cei ai unor familii nevoiaşe. 
Nu se mai ştie exact cui i-a aparținut iniţiativa absurdei 
«Subvenţii încrucişate» prin care agenții economici, plătind 
mai scump, au fost puşi să suporte financiar consumul de 
electricitate, plătit mai ieftin, al populaţiei. Prin compen- 
saţiile pentru disponibilizări colective, guvernul Ciorbea a 
reuşit ceea ce părea imposibil — dislocarea a zeci de mii de 
mineri — dar nefericita generalizare a acestor compensaţii, 
dincolo de cazul evident special al minerilor, a transformat 
disponibilizatul român într-un şomer scump şi, mai grav, în 

atâtea cazuri, refractar în acceptarea de slujbe care nu îi 
convin şi chiar puţin dispus să se mai întoarcă în general la 
muncă. Plăţile compensatorii pentru disponibilizările co- 
lective au devenit o povară pentru buget. o frână în calea 
constituirii pieţei muncii, o deturnare de fonduri de la in- 
vestiții pentru crearea de locuri de muncă. 

Sub guvernarea cederisto-pedistă s-a ajuns la tristul 
record de a se avea peste 6 milioane de pensionari la nici 4 
milioane şi jumătate de salariaţi. Din rândurile celor din 
urmă însă, cel puţin | milion sunt indirect tot asistați so- 
cial, căci lucrează în întreprinderi producătoare de pierderi. 
dintre care multe nu îşi acoperă din încasări nici măcar 
banii pentru salarii din ansamblul cheltuielilor făcute. 
Adăugând şi pe cei circa 1 milion de şomeri, se ajunge la 
un grad de asistare socială care nu ar putea fi suportat de 
nici o economie, oricât de performantă ar fi, dărămite de 
una necompetitivă precum cea românească. 

Statul asistenţial care s-a vrut a fi România în pro- 
iectele fără acoperire ale politicienilor ei se mai ține doar 
într-un fir de aţă pe articulaţia unei economii precare şi a 
unui buget cu sacul gol. ambele puse la pământ, poate încă 
şi mai mult, de furturi şi devalizări ale banului public în 
scopuri clientelare. 

Sistemul protecţiei sociale trebuie scos urgent de sub 
tensiune pentru a nu exploda. Desființarea sau. în orice 
caz, limitarea plăţilor compensatorii pentru disponibilizări 
colective, focalizarea alocaţiilor pentru copii doar către 
familiile nevoiaşe, încetinirea intrărilor în sistemul de pen- 
sii au devenit măsuri indispensabile spre a se evita înce- 
tarea de plăţi fie în sistemul asigurărilor sociale, fie în sis- 
temul bugetar. 

Trebuie câştigat timp pentru a se regândi şi realcătui 
sistemul de protecţie socială în conformitate cu resursele 
pe care le poate pune la dispoziţie economia românească și 
potrivit criteriilor dintr-o economie de piaţă, nu risipindu-se 
costisitor într-o asistenţă liniară, care nu face decât să per- 
petueze ineficiența din economie, ci concentrând asistenţa 

asupra celor afectaţi tocmai de competitivizarea econo- 
miei. 

Măsuri deopotrivă eroice, precum acelea de 
restrângere, se impun în latura de construcţie. Amputări 
severe de cheltuieli sociale se cer pentru degajarea unor 
fonduri măcar minime de investiţii cu care să se creeze noi 
locuri de muncă, nu numai spre a se da o altă perspectivă 
economiei, de creştere şi nu de cădere, dar şi spre a opri 
deteriorarea în continuare a raportului dintre salariaţi şi 
asistați social, prin mărirea numărului celor care asistă. 
Dacă această revigorare internă a investiţiilor, prin 
reconversiunea de fonduri din asistenţa socială pasivă în 
asistența socială activă, nu va avea loc, statul asistenţial 
românesc va trebui şi declarat în stare de faliment, căci în 
faliment este! 


Capitolul 36 


Exporturile şi capacitatea de plată externă 
modică 


În timp ce se afirmă în mod curent că România este 
o piaţă de 22-23 milioane de consumatori, în practică, 
pentru străinătate, este numai piaţa celor 14-14,5 miliarde 
dolari cât reprezintă capacitatea de plată maximă anuală a 
României. 

In mare, pe baza datelor de la sfârşitul deceniului 
trecut (cu referire în special la anul 2000), situaţia în 
conturile externe ale României se prezintă în felul următor: 
în contul curent se vehiculează anual aproximativ 13-14 
miliarde dolari, iar în contul financiar şi de capital circa 
3,5-4,5 miliarde dolari. Din exporturile de bunuri şi ser- 
vicii se obțin circa 12 miliarde dolari (ceva peste 10 mili- 
arde dolari din exporturile propriu-zise de bunuri), din 
transferuri (în principal remiteri spre ţară din venituri 
realizate în străinătate) încă 1 miliard de dolari, iar din 
intrări de capital care nu creează datorie externă (investiţii) 
1-1,5 miliarde dolari. Acest total de 14-14,5 miliarde dolari 
reprezintă capacitatea maximă anuală de plată a României. 

Tot în mare, respectiva sumă este cheltuită în pro- 
porţie de 14 miliarde dolari pe importuri de bunuri şi 
servicii şi, în proporție de 0,5 miliarde dolari, pentru plăţi 
de dobânzi la creditele din datoria externă. 

Restul de 1,5-2 miliarde dolari din rulajul contului 
financiar şi de capital reprezintă mişcări brute (intrări şi 
rambursări) de credite externe (fără dobânzi, care sunt plăţi 
nete luate în considerare în contul curent). In 1999, plăţile 
către străinătate n-au fost compensate de noi intrări şi, în 

consecință, rezerva BNR a trebuit să scadă. În 2000, noile 
intrări au depăşit cu circa 1 miliard dolari rambursările, 
rezerva BNR putând să sporească. 

Concluzionând, în limita acestei sume, în fond mo- 
dice, de 14-14,5 miliarde dolari trebuie să se încadreze 
plățile şi pentru importuri de bunuri şi servicii şi pentru 
repatrieri de profituri din investiţii străine şi pentru do- 
bânzi la creditele externe (şi pentru rate scadente în caz că 
noile intrări de credite nu compensează ieşirile în contul 
celor vechi). 

Deci, pâna una alta, nu este important că sunt 22-23 
milioane de consumatori, ci faptul că mai mult de 14-14,5 
miliarde dolari nu există capacitate de plată din România 
către străinătate. Orice capacitate suplimentară poate pro- 
veni din credite externe, care este însă pasageră și înşelă- 
toare, presupunând nu numai rambursări, dar şi costuri 
nete (dobânzile) care afectează potenţialul de import de 
bunuri şi servicii. 

Capacitatea modică de plată a României este deter- 
minată, în esenţă. de nivelul mediocru al exporturilor pe 
care le reuşeşte economia românească. 

Adevărată oglindă a economiei, exporturile arată 
pregnani criza pe care inevitabil România o traversează. în 
plan economic, de peste două decenii, în absenţa unei 
restructurări profunde şi de amploare. Pe cât de necesară a 
fost opţiunea spre industrializare, pe atât de greșită a fost 
concepţia de realizare a acesteia în practică. Axată aproape 
exclusiv pe ramuri mari consumatoare de energie şi în 
declin istoric şi, în plus, creată să funcţioneze în unități- 
gigant, industria românească are un fond inerţial imens, 
este refractară şi inflexibilă la modernizări şi obiectiv greu 
de schimbat. 

Dincolo de diverse conjuncturi, direcţia în care in- 
dustria românească, în forma actuală, poate merge nu este 
decât aceea spre un inexorabil declin. Produsele pe care le 
fabrică au storiceşte o piață mereu mai restrânsă, în timp 
ce nu există capacitatea de a se realiza produse cu căutare 

în creştere. Mare consumatoare de energie — de care nu 
poate dispune decât din import, întrucât aceasta nu este 
suficientă din resurse interne — industria se află prinsă 
într-un cerc vicios. Nu poate exporta într-atât încât să își 
finanţeze măcar propriile importuri de energie şi materii 
prime. De a degaja resurse financiare pentru achiziţionarea 
de echipamente moderne şi tehnologii noi greu poate fi 
vorba. Deci, în forma actuală. industria românească nu îşi 
poate finanța propria restructurare care să o racordeze la 
exigenţele menţinerii în dura competiţie economică inter- 
naţională actuală. 

Cu o asemenea structură de producţie, România are 
o ofertă de export de la care nu se poate aştepta o expan- 
siune susţinută şi durabilă a exporturilor. Oferta româ- 
nească la export este cam aceeași din anii '70. Şi este o 
imagine complet eronată că România lui Ceauşescu şi-ar fi 
achitat datoriile externe prin forțarea exporturilor. Nu. a 
făcut-o prin sugrumarea la niveluri inimaginabile a impor- 
turilor! Degeaba a decretat Ceaușescu mobilizarea gene- 
rală pentru exporturi, degeaba a ordonat să se exporte pe 
devize tot ce se putea, întrucât mai mult decât înainte tot nu 
s-a putut exporta. Atât putea economia românească. Cam 
tot atât poate neschimbata economie românească şi acum. 
Incremenite în continuare într-o structură care reflectă fi- 
del structura economiei naţionale — cu o contribuţie masivă 
tocmai a industriilor energofage şi în declin istoric — 
exporturile românești nu au posibilităţi efective de 
expansiune. 

Şi, ne place nu ne place, din segmentul cel mai ne- 
performant al acestui sector copleşitor al economiei — 
segment format din întreprinderile de stat generatoare de 
pierderi — provine o mare parte, probabil circa o treime din 
exporturi. Respectivele întreprinderi exportă de ani şi ani, 
în multe cazuri de zeci de ani, aceleaşi produse şi n-au 
posibilităţi financiare pentru a le moderniza şi cu atât mai 
puţin pentru a schimba structura fabricaţiei spre produse 
noi cu căutare şi perspective pe piaţă, ceea ce explică de 

altminteri imobilismul ani de zile şi nivelul execrabil al 
exporturilor româneşti, deţinătoare ale contraperformanţei 
de a fi cele mai mici din Europa în expresie pe locuitor. 

Pentru a fi pe deplin oneşti, lamentările — în aseme- 
nea condiţii — că exporturile româneşti nu cresc pentru că 
nu ar fi sprijinite de către stat sunt completamente false. În 
majoritatea lor sunt chiar subvenţionate masiv! Cine dacă 
nu Statul — de fapt populaţia — acoperă pierderile înregis- 
trate de întreprinderile care realizează produse pentru 
export în sistem de subvenție ascunsă. prin neplata obliga- 
țiilor lor financiare la furnizorii de utilităţi publice şi la 
bugetul de stat şi bugetul asigurărilor sociale. Şi cuantu- 
mul fabulos al acestor neplăţi vorbeşte de la sine despre 
dimensiunea subvenţiilor! 

Perioada postdecembristă a adus schimbări în struc- 
tura exporturilor care trebuie judecate calitativ şi nu doar 
cantitativ. Luând ca bază anul 1993, când economia și co- 
merţul exterior s-au mai aşezat după şocul enorm pe care 
l-a reprezentat pierderea pieţelor asigurate politic în spaţiul 
fostului CAER, se pot observa câteva tendinţe structurale. 

Dacă, pentru uşurinţa delimitărilor analitice, expor- 
turile, în funcţie de valoarea adăugată prin gradul de prelu- 
crare, sunt cotate «rele» şi, respectiv, «bune». cele din 
urmă sunt foarte puţine. 

Este vorba, în primul rând, de creşterea ponderii ex- 
porturilor de echipamente mecanice şi electrice de la 9% în 
1993 la 14% în anul 2000. 

Este vorba, în al doilea rând, de scăderea ponderii 
exporturilor de produse minerale (combustibili. uleiuri şi 
altele) de la aproape 12% la aproape 8% în anul 2000. Sunt 
produse energointensive care nici măcar nu încorporează 
energie din resurse interne, ci energie importată. Moştenire 
din perioada comunismului, exporturile de produse petro- 
liere (în cea mai mare parte doar derivate primare din rafi- 
narea țițeiului importat) au reprezentat cea mai proastă 
afacere din punct de vedere financiar care se putea face şi 
este bine că dimensiunile ei s-au redus. Din păcate, o reve- 

nire gravă și bruscă a acestor exporturi a avut loc în anul 
2000, pentru că ponderea lor în total coborâse în anul 1999 
sub 6%. 

Alte două tendinţe — scăderea ponderii exportului 
de produse chimice şi respectiv de metale comune — ar fi 
fost strict pozitive dacă ar fi fost însoţite de o creştere a 
exporturilor de mase plastice şi. respectiv, de produse pre- 
lucrate din metale, ceea ce, din păcate, nu s-a petrecut. 

În ansamblu, toate acestea n-au afectat decât în pro- 
porţie de circa 10 puncte procentuale, din total. structura 
exporturilor. 

In rest, este vorba numai de tendinţe «rele»: creşterea 
ponderii exportului de lemn brut, scăderea severă a 
ponderii exportului de mobilă, de mijloace de transport, de 
produse vegetale. Acestea au afectat în proporţie de peste 
12 puncte procentuale structura exporturilor. lar, dacă se 
adaugă arhicontroversata creştere a exporturilor în lohn din 
industria de textile şi pielărie, adică de produse realizate 
din materiale şi accesorii străine, aportul românesc fiind 
doar de forță de muncă ieftină, tendinţele «nu tocmai pozi- 
tive» au schimbat într-o proporție de peste 25 de puncte 
procentuale structura exporturilor. 

În esenţă, se poate spune că, înainte de 1989, 
România avea aparent o structură de exporturi mai 
modernă decât în prezent. Partea « modernă » din exporturi 
era mai mare decât este acum. Canltitativ aşa se prezentau 
lucrurile. Calitativ, aprecierea trebuie însă amendată, 
desigur, cu realizarea absolut remarcabilă că s-a reușit 
comutarea grosului exporturilor de pe pieţele est-europene 
şi asiatice pe piețele vest-europene. Această comutare a 
fost obţinută, însă, aproape exclusiv pe componenta 
«nemodernă». În trecut, se reuşea plasarea componentei 
«moderne» doar pe pieţele ncexigente (țările CAER sau 
țări subdezvoltate). După 1990 nu s-a reuşit comutarea 
acestei componente pe pieţele vest-europene, din motive 
de calitate şi competitivitate, respectiva componentă fiind 
în cea mai mare pierdută. Pătrunderea pe pieţele ţărilor 

dezvoltate doar cu componenta «nemodernă» din exporturi 
a dezvăluit şi accentuat condiţia de economie periferică a 
României, generând incertitudini asupra capacităţii de 
menţinere măcar a locului actual, chiar dacă marginal, pe 
care a reuşit să-l obţină pe aceste pieţe. 

În orice caz, cu structura anchilozată actuală a expor- 
turilor, acestea nu au posibilităţi reale de expansiune câşti- 
gătoare pe termen lung. Doar o nouă structură a ofertei de 
export poate asigura baza unei asemenea expansiuni, dar 
acest lucru nu poate interveni decât în urma unui proces 
treptat şi îndelungat de investiţii interne şi externe în 
România. Trebuie să fim conştienţi că exporturile, în struc- 
tura lor actuală, nu reprezintă cheia rezolvării problemelor 
economiei româneşti. Nimeni nu vrea să spună adevărul 
adevărat! Produsele românești, în majoritatea lor prove- 
nind din structuri de producție depăşite tehnologic, sunt, 
din păcate, scumpe şi proaste! Şi nimeni de fapt nu cere 
restructurării pentru a se realiza produse nu numai cu 
căutare pe piaţă. dar mai bune şi mai ieftine, adică mai 
competitive, ci se reclamă mai degrabă — este şi mai 
simplu! — facilități! 

Relativ consistente facilităţi au fost acordate în anul 
2000. Este vorba de fiscalizarea privilegiată (5% în loc de 
25% în general) a profitului provenit din activităţi de 
export. Şi fapt este că exporturile, după o îndelungată 
perioadă în care au vegetat la 8-8,5 miliarde dolari anual, 
au cunoscut în anul 2000 o creştere substanţială, depăşind, 
10,3 miliarde dolari. Contribuind, după ani de cădere a 
economiei, şi la o anumită revenire la creştere economică, 
expansiunea exporturilor a căpătat o mare încărcătură 
emoţională, deşi analiza structurii acestei expansiuni a 
generat încă din acel an numeroase controverse. Rămâne 
întrebarea: se datorează facilităţilor creşterea sau a inter- 
venit o recuperare la nivel general economic? 

Pe ansamblul anului 2000, creşterea exporturilor a 
fost de aproape 22% faţă de realizările din 1999. Ceea ce 
interesează înainte de toate este dacă creșterea — de ce să 


346 


nu recunoaştem, absolut remarcabilă - a provenit din 
cuplarea unor condiţii favorabile pasagere, fiind deci doar 
conjuncturală, sau dintr-o schimbare a structurii produc- 
tiei, care ar începe să proiecteze o nouă ofertă românească 
pe pieţele externe, fiind deci durabilă. 

Datele statistice arată că, din cele peste 1,8 miliarde 
dolari exporturi în plus în anul 2000 faţă de anul 1999, cel 
puţin 2/3 reprezintă produse cu un grad redus. dacă nu 
chiar foarte redus, de prelucrare. cu valoare adăugată slabă, 
din domeniul textilelor, încălțămintei, metalului, lemnului 
şi mineralelor. 

Pentru o evaluare mai relevantă ar fi nimerită eviden- 
țierea aparte a sectorului textile-pielărie. Aparte, pentru că 
este un caz aparte, deşi în esenţă nu este vorba nici aici de 
o cine ştie ce prelucrare. In sectorul cu pricina, în 
România, se lucrează, în cea mai mare parte, în lohn. Adică 
firmele străine aduc materialele și accesoriile și preiau apoi 
produsele manufacturate, care sunt desfăcute în alte ţări 
sub numele firmelor respective. Fabricile din România nu 
au decât rolul de furnizor de mână de lucru. Este vorba, în 
ultimă instanţă, de un export de forță de muncă. Cu mult 
mai puţin remunerativ pentru ţară decât eventuala stabilire, 
temporară sau definitivă, a forței de muncă româneşti în 
țări străine, cu de asemenea eventuale remiteri de bani în 
România. Aceasta este însă situaţia! Neonorantă, dar nu de 
încriminat în sine! Pentru că nu există multe alternative. Ar 
fi, desigur, preferabilă furnizarea de produse sub nume 
propriu. Dar nu se găseşte piaţă! Şi, ne place sau nu ne 
place, forța de muncă ieftină este singura resursă de care 
dispune România în excedent în momentul de faţă. În 
excedent în raport cu posibilitățile de valorificare pe piaţa 
internă, la nivelul cererii de pe aceasta! 

Luând în considerare estimările din anul 2000 ale pe 
atunci Ministerului Industriei şi Comerţului că în John se 
derulează 3/4 din toată activitatea de export din sectorul 
textile-pielărie (care contribuie cu aproape 1/3 la livrările 
externe ale ţării) înseamnă că, în totalul exporturilor româ- 

neşti, cele din lohn reprezintă circa 25%. Şi, prin raportare 
la cifrele statistice, se poate considera că, din totalul 
creşterii exporturilor în anul 2000, aproximativ 1/5 a 
constituit export de forță de muncă. Onorant. neonorant, 
acest export, în lipsă de opţiune, trebuie apreciat pozitiv, 
chiar dacă nu merită osanale. 

O analiză mai fină arată că, în perioada menţionată, 
pentru realizarea exporturilor de produse confecţionate în 
sectorul textile-pielărie a fost nevoie de importuri de fibre, 
țesături, accesorii şi, respectiv, piei brute şi accesorii repre- 
zentând valoric circa 70%. Se evidenţiază astfel contribuţia 
netă marginală a sistemului de operare în lohn, valoarea 
adăugată mică în acest sistem, explicabilă în condiţiile 
ieftinităţii forței de muncă din sectorul textile-pielărie, 
unde există practic printre cele mai mici salarii din 
România. Totuşi, în evaluarea unui bilanţ obiectiv, trebuie 
să avem în vedere ocuparea forței de muncă asigurată prin 
acest sistem. De menţionat însă că sistemul de /ohn este 
extrem de nesigur, companiile occidentale contractante 
nefiind legate cu nimic altceva de întreprinderile româneşti 
decât de salariile mici şi că orice creştere a acestora riscă 
să determine abandonarea de către respectivele companii a 
locației pasagere din România, în favoarea altor ţări unde 
poate fi folosită forță de muncă încă și mai ieftină. 

Ce reprezintă însă celelalte 4/5 din creşterea 
exporturilor în anul 2000 faţă de 1999 ? Analiza relevă că, 
din aceste patru cincimi, este vorba, în proporţie de peste 
60%, de export de produse brute, cel mult semifinite: 
metale, lemn, derivate petroliere. Mai exact, s-au exportat 
în plus, într-o veselie, nu mobilier, ci lemn pe picior, che- 
restea şi pastă de hârtie; nu mase plastice, ci combustibili 
şi uleiuri minerale; nu produse metalurgice, ci fier vechi şi 
deşeuri din aluminiu. Toate acestea reprezintă un fel de 
epuizare regretabilă a substanţei economice a ţării. Multe 
din aceste exporturi mai bine nu ar fi crescut! Calculele 
arată că ceea ce ar putea fi denumit «exporturi rele» au 
contribuit cu circa 50% în totalul creşterii! Prin compa- 

raţie, creşterea «exporturilor bune» (de produse cât de cât 
prelucrate) nu a constituit decât 30% din totalul creşterii. 

Concluziile nu sunt prea încurajatoare. Mai nimic 
din această creştere nu a provenit dintr-o înnoire a ofertei 
tradiționale de export, ca expresie a unei schimbări a struc- 
turii producţiei. Ba, dimpotrivă. s-ar putea spune că a fost 
vorba de o întărire a structurii învechite a exporturilor, care 
nu poate fi câştigătoare pe termen lung în competiţia inter- 
națională. 

Facilităţile pentru exporturi acordate prin programul 
fiscal al guvernului Isărescu au avut un impact amestecat. 
Există, fără îndoială, un potenţial al acestor facilităţi de 
stimulare permanentă a exporturilor, dar aplicarea lor cu 
caracter generalizat are, cel puţin în cazul economiei 
româneşti, două păcate importante. Pe de o parte, ajută mai 
mult pe intermediari (pe cei ce încasează valuta) şi nu pe 
producătorii propriu-zişi, iar, pe de altă parte, încurajează 
exporturile de produse neprelucrate, şi nu pe cele prelu- 
crate. Aşa se explică masiva creştere din anul 2000 a 
exporturilor de lemn pe picior şi cherestea, precum şi de 
fier vechi şi deşeuri de aluminiu. În primul caz. efectul 
economic distrugător constă într-o agresiune pe termen 
lung a fondului forestier (niciodată hăcuit într-o manieră 
mai iresponsabilă decât în ultimii ani!), iar, în al doilea caz, 
este vorba de lichidarea ruinătoare a celor mai profitabile 
stocuri de materii prime pentru economia națională. 
Evident, prin lichidarea pe termen scurt a acestor stocuri, 
exporturile pe segmentul în cauză stopează, căci nu mai 
este ce să se mai livreze. 

Să vedem însă cine beneficiază de fapt de aceste 
facilități? Statistica ne spune că deja peste jumătate din 
activitatea de export este realizată de către sectorul privat. 
Deci un argument serios pentru promovarea facilităţilor! 
Dar ceea ce ne spun de fapt statisticile este că, în proporţie 
de peste jumătate, încasările din exporturi sunt contabi- 
lizate de tirme private. Şi ceea ce, din păcate, săraca sta- 
tistică nu ne poate spune este că peste 4/5 din produsele 

româneşti care merg la export sunt, în copleşitoare majo- 
ritate. realizate de fapt de sectorul de stat. Deci, una peste 
alta, produsele de export sunt realizate de sectorul de stat 
şi numai pentru jumătate din ele şi încasarea valutară 
merge de asemenea la sectorul de stat, cealaltă jumătate 
ajungând la privaţi prin firme care evident doar tranzitează, 
adesea probabil numai scriptic, marfa. Câţi sunt privaţii 
care într-adevăr au reuşit să şi producă pentru export şi nu 
doar să încaseze valuta? Cine este deci stimulat de fapt prin 
facilităţile prevăzute în impozitarea profitului ? Care sunt 
agenţii economici privaţi care au ajuns să producă peste 
jumătate din metalele furnizate la export, două treimi din 
fonta şi oţelurile furnizate la export ? Hai că-i tare! Ne dă 
privatizarea afară din casă! 

Concluzia este foarte clară: sprijinirea exporturilor 
este necesară — se poate spune, fără a greşi, vitală — dar 
sprijinul trebuie să se îndrepte nemijlocit către producţia şi 
mai ales investiţia în producţia pentru export. Pentru că 
numai astfel se poate schimba ceva acolo unde este hiba şi 
se poate spera astfel într-o creştere — desigur treptată - dar 
durabilă şi cu semnificaţie — a exporturilor. Facilităţile sta- 
bilite doar mută ceva bani din buzunarele sărăcite ale 
populaţiei în cele ale intermediarilor-ventuză de pe traiec- 
tul produselor de stat spre piețele externe. fără însă — şi 
acest lucru este cel mai important — a fi de natură să ducă 
la schimbarea ofertei de export către produse cu şanse de 
penetrare a pieţelor externe pe termen lung. 

Dacă producția de export nu este stimulată, România 
nu are cum să iasă din cercul vicios în care se află. Și 
trebuie să fie clar. pentru cei care eventual nu înţeleg acest 
lucru, că, fără dezvoltarea exporturilor, nici piaţa româ- 
nească nu va putea fi, prin capacitatea de plată limitată, un 
debuşeu semnificativ pentru produsele străine. Și nici 
investitorii străini nu vor putea să profite de potenţialul de 
absorbţie al celor 22-23 de milioane de consumatori ro- 
mâni pentru că acest potenţial va rămâne compromis de 
aceeaşi incapacitate de plată legată de precaritatea 
exporturilor. 


Capitolul 37 


Deficitul de competitivitate 


Situaţia generală a exporturilor evidenţiază de tapt 
un grav deficit de competitivitate al economiei înseși. În 
actuala structură, produsele românești, ca ofertă fizică în 
sine, ca ofertă calitativă şi ca ofertă de competitivitate, nu 
pot face faţă pe pieţele externe şi nici chiar pe piaţa internă, 
condiţii în care România este confruntată cu un masiv şi 
greu sustenabil deficit comercial extern. 

Există o apetenţă ruinătoare în România de a se trăi 
peste plapuma proprie. Aceasta nu aparţine de fapt popu- 
laţiei chinuite, ci într-o măsură neneglijabilă segmentului 
nou îmbogăţit al populaţiei, care nu se reţine de la nici una 
din mărfurile de lux, procurate bineînţeles din import. dar, 
înainte de toate, sectorului neperformant al economiei, 
întreprinderilor producătoare de pierderi. Indiferent cât se 
importă — şi în perioada postdecembristă s-a importat anual 
şi de 5 miliarde dolari, dar şi de 13 miliarde dolari — există 
însă un «nucleu dur», cu o pondere substanţială, deși în 
diminuare treptată, care nu constituie altceva decât energie 
ŞI materii prime consumate, în proporţie covârșitoare, de 
către aceste întreprinderi. Faptul demonstrează că, în mod 
tragic, cu cât respectivele întreprinderi funcţionează mai 
din plin, cu atât împovărează mai copleşitor economia 
naţională, îndatorând-o extern pe termen lung, fără şanse 
de a degaja şi resursele de rambursare. Acest «nucleu dur» 
face importurile insensibile la politicile de curs valutar, 
nescăzând nici atunci când leul este lăsat să se devalorizeze 
tocmai pentru a se descuraja importurile şi a se stimula 
exporturile. Efectul însă cel mai grav este că «nucleul dur» 

al importurilor, absorbind substanţial din puţinele resurse 
realizate din exporturi şi credite externe, subțiază achi- 
ziţiile de tehnologii şi echipamente moderne, ceea ce se 
opune restructurării şi eficientizării economiei. Și mișcarea 
în cerc vicios continuă de la un an la altul. Cercul vicios 
este alimentat de faptul că exporturile românești. tot din 
motive de slabă competitivitate şi calitate a producţiei 
interne, încorporează foarte mult import, ceea ce a şi ex- 
plicat, în bună măsură, tendinţa de menţinere a deficitului 
comercial chiar şi când, în ultimii doi ani, exporturile s-au 
învigorat! 

In asemenea condiţii. depăşirea care apare anual a 
exporturilor de către importuri nu are atât caracterul 
pozitiv al unei sprijiniri a dinamizării dezvoltării. cât mai 
degrabă caracterul strict negativ al unei irosiri de resurse şi 
al susținerii unui consum intern peste posibilităţi pe seama 
unei îndatorări externe mereu mai greu de onorat. Faptul că 
decalajul dintre importuri şi exporturi depăşeşte curent 
cota de alertă de 20% — ajungând în unii ani la 35% şi chiar 
la 40% — evidenţiază friabilitatea terenului pe care stă 
România din punctul de vedere al finanţării externe. pentru 
că, dincolo de cota de alertă, considerându-se că nu mai 
poate fi sigură constituirea resurselor de rambursare, 
această finanţare poate fi oricând suspendată. 

Două mari categorii de probleme se pun în legătură 
cu pravul deficit comercial. Prima: de unde provine, ce îl 
determină? A doua: cum este finanțat, pentru că, dacă 
există, de undeva vin banii cu care să se poată face impor- 
turi mai mari decât încasările din exporturi? Evident, dacă 
bani nu ar exista, atunci importurile ar trebui să se limiteze 
la încasările din exporturi. 

Problemele sunt legate. Proveniența ne arată ten- 
dinţa, la ce ne putem aştepta! Modalitatea în care este fi- 
nanţat ne spune dacă se va mai putea continua pe linia de 
până acum! Concluzia este ameţitoare. Economic, tendinţa 
inexorabilă este creşterea deficitului, din cauza structurii 
exporturilor şi respectiv importurilor, precum şi a slabei 

competitivităţi a produselor româneşti. Financiar, trebuie 
draconic stopat deficitul, pentru că bani externi cu care să 
se acopere depăşiri substanţiale ale exporturilor de către 
importuri nu prea au de unde veni. Argumentul financiar îl 
va pune în inferioritate pe cel economic. Se va simţi nevoia 
de importuri mereu mai mari, dar se va resimţi totodată 
mereu mai acut lipsa banilor pentru a le şi face. Vrea nu 
vrea, România va trebui să amputeze masiv importurile. 

Să analizăm mai întâi de unde provine deficitul co- 
mercial. Cu alte cuvinte, de ce, din punct de vedere 
economic, importurile depăşesc exporturile? 

Răspunsul cel mai simplu este că economia româ- 
nească reprezintă o economie ineficientă prin structură şi 
tehnicitate, cu o productivitate a muncii extrem de slabă, 
fapt pus în evidenţă de locul periferic ocupat de România 
în ierarhia mondială a produsului brut pe locuitor. Aceeaşi 
lipsă de eficiență a caracterizat economia românească şi 
înainte de 1989. Aceeaşi lipsă de eficienţă o caracterizează 
şi acum, pentru că la bază. în întreprinderi, economia a 
rămas aproape neschimbată. Deosebirea față de trecut este 
că, prin forța lucrurilor şi tendințelor din jur şi din lume, 
această economie fără pantaloni, dar protejată înainte de 
1989 de un sever izolaţionism politic şi economic, a intrat 
direct, prin inevitabila liberalizare a comerţului exterior, în 
necruțătoarea competiţie internațională. Şi, dincolo de 
orice alte explicaţii şi motivații — de la proasta administrare 
a economiei, la căderea pieţelor fostului CAER — lipsa de 
eficienţă se vede acum mai pregnant şi, în lipsa măsurilor 
de eliminare treptată a lipsei de eficiență, produsele româ- 
nești, nerezistând competiţiei, sunt treptat scoase din Joc de 
pe pieţele internaţionale şi de pe propria piaţă. 

Incepând din 1990 economia a fost confruntată cu 
trei şocuri rezultând din liberalizări majore în relaţiile cu 
străinătatea. Nici unul din ele nu a fost practic absorbit, 
regăsindu-se în generări şi apoi suplimentări de deficite 
comerciale. Dar, evident, nu liberalizările în sine sunt de 
vină, ci faptul că nimic nu s-a întreprins în economia reală. 

în unităţile industriale şi agricole, pentru a se face faţă 
efectelor acestor liberalizări: efecte-şoc pe termen scurt şi 
efecte de uzură pe termen lung. 

Liberalizarea cu cele mai profunde efecte pe termen 
lung a fost constituită de abandonarea monopolului de stat 
în domeniul comerţului exterior. Aceasta a însemnat că 
orice agent economic — chiar dacă la început doar cu ca- 
pital de stat - putea în principiu să exporte oricât, oricând 
şi oriunde şi, totodată, să importe oricât, oricând şi de ori- 
unde. Dispărea astfel centrul care distribuia resursele pen- 
tru importuri, dar care şi asigura politic pieţe pentru expor- 
turi. Controlul centralizat asupra valutei nu mai exista, în 
ciuda menţinerii câtva timp a mai multor restricții, dintre 
care cea mai importantă a fost accesul cvasiadministrativ 
la valută, în condiţiile susţinerii artificiale a cursului leului. 
Exportatorii puteau păstra în cont pentru sine valuta. 
Exporturile puteau deci să se dezlănțuie, dacă. bineînţeles, 
erau în stare. Importatorii puteau importa oricât, dacă 
bineînţeles găseau bani. 

Ceea ce s-a întâmplat a fost foarte simplu: expor- 
turile n-au fost în stare, iar importurile au crescut într-o 
veselie. 

In 1990. deficitul a fost de aproape 3 miliarde de do- 
lari, de la un excedent comercial în 1989, spulberându-se 
dintr-o sorbire tot ce lăsase Ceauşescu în conturile valu- 
tare ale ţării. Apoi, rezervele evaporându-se, s-a trecut la 
finanţări din resurse externe. Cât acestea au fost modeste, 
depăşirea exporturilor de către importuri s-a menținut şi ea 
în limite tot modeste: 1-1,5 miliarde de dolari. Apoi, depă- 
şirea a crescut când s-a pus la punct un sistem de folosire 
a resurselor externe pe o scară mai largă. Agenţii econo- 
mici privaţi, apăruţi între timp, au importat masiv pentru 
că, afacerile lor fiind în general profitabile, aveau lei 
pentru convertiri în valută. In schimb, statul, pentru a-şi 
salva întreprinderile falimentare, s-a îngrijit în continuare 
— precum în trecutul economiei de comandă — de banii pen- 
tru importurile acestora, îndatorându-se în străinătate. 


354 


Cazul cel mai ilustrativ: Bancorex. Aceasta a finanţat 
ani de zile. în bună măsură prin împrumuturi externe în 
numele statului, importurile energetice, care reprezentau 
grosul achiziţiilor din străinătate. în timp ce sectorul privat 
îşi finanța importurile de bunuri de consum prin convertiri 
pe piaţa valutară. Nota de plată a achitat-o populaţia prin 
suportarea atât a rambursărilor în contul datoriei externe 
cât şi a preluării la datoria publică internă a găurilor din 
bilanţul băncii. Încercările disperate de menţinere artifi- 
cială a cursului leului au avut un efect nefast, constituind 
un sistem indirect de subvenţionare a importurilor (în locul 
unui sistem de subvenţionare a exporturilor, cum se întâm- 
plă prin toate ţările lumii) şi contribuind la stimularea unor 
importuri pentru activități neprofitabile şi cerințe nepriori- 
tare, în măsura în care valuta. în condiţiile cursului artifi- 
cial, era dobândită în mare parte în regim clientelar. 

Abandonarea monopolului statului în comerțul 
exterior a avut consecinţe puternice pe termen lung, pentru 
că a însemnat reconstrucţia întregului sistem de protecţie a 
economiei naţionale. Şi această reconstrucție s-a făcut im- 
provizat, fără a avea la bază o strategie de restructurare a 
înseşi economiei naţionale. În vremea economiei comu- 
niste de comandă, protecţia economiei naţionale se făcea 
administrativ, prin plan: un produs era importat doar dacă 
era inclus în plan, adică dacă erau prevăzute resurse 
financiare în acest scop. Degeaba un produs era necesar 
sau degeaba un produs s-ar fi vândut, căci, dacă nu era 
inclus în plan, nu putea fi importat, neexistând resurse 
financiare distribuite pentru importul respectiv. In econo- 
miile de piaţă, protecţia economiei naţionale se realizează 
prin taxe vamale şi, în mod cu totul excepţional. sunt ad- 
mise şi anumite restricții cantitative. Abandonând mono- 
polul statului în comerţul exterior, România a trebuit să-şi 
construiască un tarif vamal, care să funcționeze nu numai 
cu numele, ca în trecut, ci şi efectiv. Era o operă complexă 
şi de o importanţă capitală, care, pentru a fi o reuşită, ar fi 
trebuit să aibă la bază o strategie pe termen lung de 

dezvoltare a ţării, adică să se ştie unde economia 
românească merge şi ce se vrea de la aceasta. Mai ales că 
nivelul de protecţie prin taxe vamale nu putea fi oricât de 
ridicat ar fi vrut România. pentru că aceasta nu se afla 
singură în codru, ci era implicată, cu drepturi și obligaţii, 
într-un sistem de relaţii internaţionale care avea capacităţi 
de retorsiune şi care se găsea după decenii în care partici- 
panţii conveniseră reciproc tocmai reduceri de taxe va- 
male. Dar, evident, în anumite limite, protecţia prin taxe 
vamale putea fi prevăzută mai ridicată în sectoarele şi 
activităţile unde se considera că România poate avea şanse 
sau pur şi simplu trebuia să fie prezentă; în schimb, nivelul 
de protecţie putea fi lăsat mai slab acolo unde se considera 
că România nu are perspective competiţionale sau, cum 
este în cazul tehnologiilor moderne, chiar nu avea rost să 
se păzească de concurenţa străină. Tariful vamal construit 
nici nu avea însă cum să răspundă unor asemenea exigente 
în măsura în care România nici nu se ştia unde merge şi ce 
avantaje competitive sau priorităţi sectoriale are. Şi, chiar 
dacă acestea ar fi existat, tariful vamal ca mijloc de pro- 
tecţie rezonabilă a economiei naționale tot ar fi fost un 
eşec, în condiţiile în care nu s-ar fi făcut — şi, ştim bine, că 
nu s-au făcut — restructurările în economia reală pentru 
menţinerea unor eventual depistate avantaje competitive 
sau pentru promovarea eventualelor priorităţi sectoriale 
stabilite. Astfel că, producătorii români au constatat că 
sunt scoşi treptat din joc chiar de pe piaţa lor internă de 
către produse străine mai competitive. Și atâţia dintre ei au 
acuzat pentru aceasta faptul că protecția vamală este mare 
exact acolo unde ar fi trebuit să fie mică şi este mică toc- 
mai acolo unde ar fi trebuit să fie mare. Realitatea este că, 
nefăcându-se practic nimic pe linia restructurării pe fond a 
economiei, nici nu se poate şti în mod serios dacă au drep- 
tate sau nu, mai ales că o confuzie totală s-a creat, în 
măsura în care sistemul vamal din România a fost împânzit 
de scutiri şi reduceri de taxe la import, dobândite în clasica 
manieră clientelară. 

De parcă experienţa tarifului vamal n-ar fi fost 
suficientă în învăţăminte, scenariul practic s-a repetat cu 
ocazia adoptării celei de a doua mari liberalizări în comer- 
tul exterior al României pe care a constituit-o intrarea pe 
rol în 1995 a acordului de asociere la Uniunea Europeană. 
Prin acest acord, în nici măcar un deceniu, între România 
şi ţările Uniunii Europene urma să existe o zonă de liber 
schimb, fără taxe vamale în relaţiile reciproce, cel puţin în 
domeniul industrial. Nici o protecţie nu avea să mai existe 
pentru economia românească în faţa competitivelor 
produse din ţările Uniunii Europene, unele din cele mai 
dezvoltate din lume. 

Nici o strategie de pregătire a industriei, a economiei 
românești în general, nu a existat în vederea perfectării şi 
intrării în vigoare a acestui acord de asociere, care a fost de 
fapt negociat în condiţiile în care România nici nu ştia ce 
doreşte şi urmăreşte, în timp ce Uniunea Europeană ştia. 
Din păcate, nici măcar după ce s-a semnat respectivul 
acord, nu s-au luat măsuri minime pentru a se face față 
consecinţelor strict previzibile ale dezarmării vamale: o tot 
mai de amploare invazie pe piața românească a produselor 
mai bune şi unele chiar mai ieftine din Uniunea Europeană. 
În absenţa măsurilor de restructurare industrială şi econo- 
mică, deficitul din relaţiile cu Uniunea Europeană a avut 
tendinţa de creştere, chiar şi în condiţiile în care inițial, 
prin înseşi prevederile acordului, exporturile României au 
fost favorizate, iar importurile ei au fost relativ defavori- 
zate, pentru că, ţinându-se cont de nivelurile de dezvoltare 
net discrepante, Uniunea Europeană a acordat un tratament 
mai favorabil produselor venind din România decât s-a 
aşteptat să acorde statul român produselor venind din 
Uniunea Europeană. Acest avantaj relativ a tins să se 
estompeze însă pe măsura dezarmării vamale totale din 
relaţiile reciproce. Abstracţie făcând de deficitul comercial 
din relaţiile cu Rusia — care este de ani de zile o compo- 
nentă constantă, în jurul unui miliard de dolari, a defici- 
tului comercial românesc pe ansamblu, din cauza men- 

tinerii importurilor de materii prime şi îndeosebi de gaze 
naturale şi a pierderii piețelor ruseşti de către exporturile 
industriale româneşti — deficitul din relaţiile cu Uniunea 
Europeană a ajuns deja să reprezinte aproape două treimi 
din total. 

Lipsa de competitivitate a economiei româneşti a 
ieşit aproape violent la iveală după 1997 când a intervenit 
a treia principală liberalizare din comerțul exterior al 
României, prin combinarea unor reduceri de taxe vamale la 
produse agroalimentare, cerute prin acordul ASAL 
convenit cu Banca Mondială, cu intrarea intempestivă. de 
asemenea fără nici un fel de pregătire, a României în 
CEFTA (zona de liber schimb a ţărilor central-europene). 
Importurile alimentare au explodat, unele produse 
româneşti. în absenţa protecţiei vamale anterioare deosebit 
de înalte, fiind pur şi simplu scoase de pe piaţă. Deficitul 
în relaţiile cu ţările central-europene membre ale CEFTA 
de asemenea a explodat, nu întâmplător, întrucât 
dezarmarea vamală din relaţiile reciproce a fost de la 
început proporţională şi nu cu un avantaj de demaraj 
pentru partea română ca în cazul acordului cu Uniunea 
Europeană. Exceptând de asemenea deficitul constant cu 
Rusia, aproape întreg deficitul comercial românesc este cel 
din relaţiile cu ţările cu care România a negociat reduceri 
de taxe vamale. adică tările Uniunii Europene şi tările 
CEFTA. 

In mod evident, economia românească nu este pregă- 
tită să facă faţă competiţiei rezultând din aceste liberali- 
zări, condiţii în care deficitul comercial va avea economic 
tendinţa să sporească. Limitat va fi doar de absenţa resur- 
selor financiare. În ce fel se va produce însă această limi- 
tare va depinde de conjunctură. Aceasta se va putea realiza 
violent, prin căderi de curs, explozii de prețuri sau pur şi 
simplu opriri de importuri. Chiar dacă se va realiza însă 
fără bruscări, nu există practic o formulă rezonabilă pentru 
o restrângere controlată a importurilor. Nu există nici o 
certitudine că reducerea importurilor necesare, dar nefi- 

nanțabile, se va face pe seama celor mai puţin necesare 
dintre ele. 

Că economic deficitul este irepresibil şi că limitat 
este doar de existența finanţării o dovedesc tendinţele din 
ultimii ani. Deficitul comercial crescuse îngrijorător de la 
an la an după 1994, ajungând în 1998 la circa 3,5 miliarde 
dolari. La numai 8 miliarde dolari încasări din exporturi, o 
asemenea depăşire a acestora de către importuri reprezenta 
un adevărat incendiu în economie. La astfel de dimensiuni, 
de circa 40% din intrările valutare din exporturi, deficitul 
comercial devenise de nefinanţat, amenințând să destabili- 
zeze piaţa valutară din cauza dezechilibrului major între 
cererea şi oferta de valută. În perspectiva vârfului de sar- 
cină în plata datoriei externe din 1999. perpetuarea defi- 
citului comercial la aceste dimensiuni risca să împingă 
România în încetare de plăţi, astfel încât, pentru a se evita 
o asemenea eventualitate, programul economic pentru anul 
respectiv, prescris în mare măsură de FMI. a prevăzut o 
comprimare severă a cererii interne, care să ducă la o scă- 
dere semnificativă a importurilor. O ajustare externă ma- 
sivă a avut loc în 1999, graţie căreia s-a putut depăşi vârful 
de sarcină în plata datoriei externe din acel an. În lipsă de 
bani, importatorii şi-au redus substanţial achiziţiile din 
străinătate şi, cu preţul unei strângeri severe de curea din 
partea populaţiei, deficitul comercial pe anul respectiv a 
coborât la un nivel finanţabil: 1,9 miliarde dolari. De cum 
însă tensiunile s-au mai relaxat şi s-a dat din nou de bani 
pe piață, s-a reluat marea meteahnă din economia româ- 
nească de a se transforma în importuri orice fel de resurse 
existente pe piață. Deja în anul 2000, ce trece drept anul 
marii revigorări a exporturilor, creşterea, altfel remarca- 
bilă, a acestora cu aproape 22% a fost, pur şi simplu, spul- 
berată de majorarea cu 26% a importurilor, deficitul co- 
mercial reluându-şi cursul periculos spre niveluri nefinan- 
țabile: 2,7 miliarde dolari. In 2001 deficitul preliminat a 
depăşit 4 miliarde dolari, adică la fel, dacă nu chiar mai 
mare decât înainte de teribila ajustare externă din 1999, 

reclamată tocmai de pericolele pe care le determinau res- 
pectivele dimensiuni ale deficitului. E drept că acum 
încasările anuale din exporturi trec de Il miliarde de 
dolari, ceea ce reduce din amploarea deficitului şi a proble- 
melor pe care acesta le pune. Oricum, apar din nou difi- 
cultăţi severe de finanţare. 

O analiză cât de sumară a explicaţiilor pentru care, 
după experienţa dramatică din 1999, deficitul comercial a 
revenit la cote incendiare nu evidenţiază concluzii deloc 
încurajatoare. Elementul nou faţă de tendinţele din urmă cu 
câţiva ani a fost că deficitul s-a reinflamat în condiţiile în 
care exporturile creșteau și nu mai erau stagnante, precum 
în perioada anterioară. Faptul a demonstrat clar că impor- 
turile irump la orice sporire a exporturilor. pentru că, pe de 
o parte, exporturile româneşti încorporează într-o foarte 
mare măsură importuri şi sunt deci dependente de acestea, 
iar, pe de altă parte, pentru că producţia internă nu este un 
furnizor serios şi în creştere pentru agenții economici 
implicaţi în competiţie pe pieţele externe şi chiar pe piaţa 
internă. Din cauza decrepitudinii producţiei interne, nu 
numai exporturile, pentru a avea şanse, includ importuri, 
dar şi competitori interni apelează la importuri în dauna 
achizițiilor de pe piața românească. Oricum. investitori 
străini în România recurg la furnizorii lor externi tradiţio- 
nali şi nu prea se adresează furnizorilor români. După 
preluarea uzinelor Dacia, concernul Renault a renunţat 
masiv la furnizori şi subcontractanți români. inclusiv la 
SIDEX, probabil din considerente de calitate, dar şi din 
interesul de a păstra vechile legături de afaceri. 

Deficitul comercial, ca manifestare cronică a caren- 
telor de eficienţă şi competitivitate ale producției interne, 
are un impact negativ major pe termen lung pentru şansele 
de ridicare a salariului mediu şi nivelului de trai din 
România. Chiar şi în cazul în care va exista o creştere a 
productivităţii muncii, salariul mediu în România nu se va 
putea majora în termeni internaționali, adică în echivalent 
dolari sau euro, dacă, pentru a nu se mări prăpastia faţă de 

importuri, exporturile vor trebui în continuare stimulate şi 
prin cursul valutar. Aceasta, semnificând de fapt ținerea cel 
puţin în pas a devalorizării externe a leului cu inflaţia 
internă, înseamnă că echivalentul în dolari sau în euro al 
salariului în lei din România nu poate creşte, sau nu poate 
creşte decât foarte lent. Şi astfel, nu se poate sparge curând 
bariera actuală, care se situează la nici 100 dolari, a 
salariului mediu net din România, în timp ce este nevoie de 
cel puţin 500 de dolari în domeniu pentru prezumptiva 
aderare la Uniunea Europeană. 


Capitolul 38 


Contul curent: cu sabia mereu deasupra 
capului! 


La ce ar urma însă să ne aşteptăm din punct de 
vedere financiar? Altfel spus, va dispune România de re- 
surse pentru a-şi finanța o creştere în continuare sau chiar 
numai o menţinere la dimensiunile actuale a deficitului? Să 
vedem ce ne spune din acest punct de vedere însuşi modul 
în care a fost finanţat până acum acest deficit. 

Urmare a deceniilor de izolaţionism economic şi po- 
litic din vremea comunismului şi menţinerii în perioada 
postdecembristă a nivelului scăzut de dezvoltare, econo- 
mia românească este slab angrenată în circuitele financiare 
internaţionale și, ca atare, relaţiile comerciale reprezintă în 
continuare grosul fluxurilor financiare la care participă 
România. Prin consecință, situaţia balanței comerciale 
influenţează hotărâtor situaţia plăţilor externe pe 
ansamblu. 


38.1. Finanțarea deficitului comercial 


Deficitul comercial reprezintă peste 90% din defici- 
tul contului curent extern. Aceasta în accepțiunea res- 
trânsă, ca deficit în schimburile de mărfuri. In accepțiunea 
mai largă. incluzând exporturile şi importurile de servicii, 
deficitul comercial este mai mare, aproape în fiecare an, 
decât deficitul contului curent extern. România este 
plătitoare netă în transporturile internaţionale, îndeosebi ca 
urmare directă a desființării după 1989, din interese de 
grup şi personale, a flotei comerciale românești. lar, înce- 

pând de pe la mijlocul anilor '90, poziţia de plătitor net 
extern apare şi în turism. Din cauza în principal a prăbuşirii 
turismului străin în România, s-a ajuns că ceea ce se Înca- 
sează din acesta reprezintă cu mult mai puţin decât ceea ce 
cheltuie turiştii români în străinătate. 

Dobânzile pe care România trebuie să le plătească la 
datoria externă contractată se adaugă deficitului din ba- 
lanta mărfurilor şi serviciilor. Și, dacă deficitul din contul 
curent extern este ceva mai mic totuşi decât deficitul 
comercial, faptul se datorează unor transferuri de fonduri 
în România, reprezentând asistenţă nerambursabilă pe linie 
de stat (precum fondurile PHARE), contribuţii neguverna- 
mentale pentru ajutoare şi fundaţii şi, în principal, 
repatrieri de câştiguri realizate de români în străinătate. 

In orice caz, evoluţia deficitului din contul curent o 
urmăreşte strict pe cea a deficitului comercial din cauza 
ponderii copleşitoare a acestuia din urmă. Cum este finan- 
tat deficitul din contul curent? lată ce arată cifrele! 

Proporția fundamentală — peste 4/5 — în finanţare 
aparține creditelor externe pe termen lung și investiţiilor 
directe străine. În primii ani postdecembrişti contribuția a 
fost practic doar a creditelor, în timp ce aceea a investițiilor 
era derizorie. Motivul este bine cunoscut: tergiversarea 
declanşării reformelor a ținut departe investitorii străini şi, 
de altfel, şi creditele acordate României au venit nu din 
surse private, ci doar din surse guvernamentale, practic de 
fapt de la instituţiile financiare internaţionale. Situaţia s-a 
mai schimbat în timp. Deja în perioada 1994-2000 contri- 
butia investiţiilor directe a urcat la 50%, depăşind-o pe cea 
a creditelor externe pe termen lung. 

Aşa-numitele investiţii de portofoliu — adică pe piaţa 
de capital — au contribuit la finanţare în proporţie slabă. 
Faptul are semnificaţia că - practic cu excepția anilor 1996 
şi 1997 şi atunci mai degrabă din motive politice, în con- 
juncturi politice aparte — economia românească, în linie 
generală, nu a oferit atâta încredere încât să atragă investi- 
tori de portofoliu. Acest handicap s-a transformat într-un 

nesperat avantaj în 1999, când a fost resimţită acut 
ameninţarea intrării în încetare de plăţi. Intr-o asemenea 
situaţie, investitorii de portofoliu sunt primii care își iau 
tălpăşiţa. Dar, în România. aceştia, întrucât nu prea exis- 
tau, n-au avut cum să plece, evitându-se astfel agravarea 
bruscă a unei stări şi aşa tensionate. 

Oricum - după ceea ce arată cifrele însele - creditele 
pe termen lung, investiţiile directe şi cele de portofoliu au 
acoperit integral, pe ansamblul perioadei 1991-2000, defi- 
citul din contul curent extern, permiţând în ultima parte a 
respectivei perioade şi rambursarea creditelor contractate 
în prima parte a perioadei de la FMI. Dacă aceasta este 
situaţia, de unde a mai reuşit Banca Naţională să strângă în 
rezerve peste 2,5 miliarde de dolari în respectiva perioadă, 
iar sistemul bancar românesc să-şi constituie în aceeaşi 
perioadă depozite nete în bănci străine de 920 milioane 
dolari? In ambele cazuri, evoluţiile sunt semnificative în 
raport cu ceea ce ştim că s-a întâmplat în economie. 

Banca Naţională s-a sforțat constant să culeagă va- 
lută de pe piața internă sau direct din străinătate spre a-şi 
constitui un nivel de rezerve cât de cât asigurător. Situaţia 
economică şi a plăţilor externe nu i-a prea permis. Din 
motive politice (în ani preelectorali sau electorali. precum 
în 1992 sau 1995) şi. respectiv, din motive economico-fi- 
nanciare (precum în tensionaţii ani 1998 şi 1999), Banca 
Naţională a fost nevoită chiar să consume net din rezervele 
acumulate, în ciuda nivelului totdeauna precar al acestora. 
De asemenea, sistemul bancar s-a străduit constant să facă 
depozite de siguranţă în bănci străine, care, prin dobânzile 
pe care le aduc, contribuie la relaxarea tensiunilor din sis- 
tem. Ca şi în cazul Băncii Naţionale, a fost nevoie să se 
consume în mod net din aceste depozite în exact aceiaşi 
ani. Totuşi, pe ansamblul perioadei, atât BNR în rezerve, 
cât şi sistemul bancar în depozite în străinătate au strâns în 
mod net ceva bani. 

Cifrele ne spun că, în mod net, sursa nu au putut-o 
constitui nici investiţiile directe şi de portofoliu. nici cre- 

ditele externe pe termen lung, pentru că intrările din toate 
acestea, luate la un loc, abia au acoperit deficitul din contul 
curent extern, generat în principal de depăşirea masivă a 
exporturilor de către importuri. 

Oricât ar părea de curios şi neverosimil sursa se 
numeşte în balanța de plăți a României — calculată 
altminteri după metodologia FMI — «Erori şi omisiuni». O 
balanţă de plăţi. după cum o arată şi numele, nu poate să se 
încheie decât în echilibru. Activul — cum se spune -— trebuie 
să iasă cu pasivul! Sau, altfel spus, totalul pe coloane 
trebuie să fie acelaşi cu totalul pe rânduri. Dacă activul nu 
iese cu pasivul, dacă totalurile respective nu corespund, 
diferenţele — desigur după verificări şi reverificări — sunt 
trecute la «Erori şi omisiuni». Evident, însă, dacă deficitul 
din contul curent există — adică, în ultimă instanță. dacă 
importuri există peste încasările din exporturi — iar intrările 
nete sub formă de credite externe şi investiţii străine 
directe şi de portofoliu acoperă doar respectivul deficit, şi, 
în ciuda acestui fapt, Banca Naţională şi sistemul bancar au 
pus totuşi deoparte valută în rezerve sau depozite, 
înseamnă că de undeva din altă parte au venit bani. Şi este 
vorba de bani reali, chiar dacă nu identificaţi şi trecuţi 
astfel la «Erori şi omisiuni». Repetăm, bani reali, pentru că 
importurile există şi menţionatele rezerve şi depozite în 
valută există şi ele! 

«Erorile şi omisiunile» au avut în mod constant 
semnul plus, cu semnificaţia de contribuţie la finanţarea 
sau acoperirea deficitului din contul curent extern. Această 
contribuţie — se constată — nu este nicidecum una neglija- 
bilă, fiind de peste o pătrime în perioada 1991-2000 şi 
chiar de aproape o treime în perioada 1997-2000. În 
termeni absoluţi, aportul cifrează peste 4,2 miliarde dolari 
între 1991 şi 2000. 

Sunt fără îndoială transferuri financiare transfronta- 
liere în cadrul economiei subterane. Imaginea curentă este 
că această economie, pe fondul general al aducerii de pre- 
judicii, scoate bani în afara țării. Neîndoios, o face! Dar 

acești bani apar eventual la «Erori şi omisiuni» în balanţele 
de plăţi ale altor ţări, anume ale acelora spre care banii 
respectivi se îndreaptă. Economia subterană şi introduce, 
însă. bani în România, cel putin prin: încasări din exporturi 
necontabilizate, taxe de tranzitare a României pentru trans- 
porturi de droguri, arme. țigări, băuturi alcoolice şi alte 
mărfuri de contrabandă. comisioane pentru spălarea în 
cazinouri româneşti a unor bani murdari, aduceri de bani în 
țară. nu prin bănci, ci la buzunar, de către români care au 
lucrat ilegal în străinătate. Nu ştim efectiv câţi bani se 
scurg în străinătate şi, deci, ce balanţă au, pentru România. 
transferurile financiare din economia subterană. Dar este 
sigur că «Erorile şi omisiunile» din balanţa oficială româ- 
nească au ca principală componentă intrările în țară prin 
economia subterană. Şi, dacă n-ar fi fost aceste intrări, 
situaţia finanţării deficitului din contul curent ar fi fost 
mult mai tensionată. 

Faptul s-a probat din plin în 1999. In acel an, 
România. aflată sub ameninţarea intrării în încetare de 
plăţi. nu a mai avut practic acces la bani externi, alţii decât 
cei obținuți din exporturi, şi, ca urmare. şi-a restrâns chel- 
tuielile cam în limitele pe care i le-a permis plapuma pro- 
prie. Programul FMI de comprimare a cererii interne şi de 
blocare a accesului României la resurse externe a operat 
eficient, atât la intern cât şi la extern. România a fost 
obligată la o ajustare care, la extern, a însemnat o reducere 
cu peste 1,6 miliarde de dolari, fabuloasă pentru un singur 
an, a consumului net de resurse externe şi care, la intern. a 
echivalat cu o restrângere a câştigului mediu cu circa 4 
salarii din cele 12 lunare ale unui angajat retribuit anual cu 
salariul mediu pe economie. Dacă însă scăderea nivelului 
de trai nu a fost de anvergura acestei ajustări faptul s-a da- 
torat, în parte, contribuţiei «Erorilor şi omisiunilory», care 
au finanţat peste 60% (1) din deficit! A fost contribuţia eco- 
nomiei subterane! 

Studiile occidentale tot mai frecvente care încrimi- 
nează ţările în tranziţie că nu sunt în stare să pună căluș 

economiei subterane apar, cel puţin în cazul României, 
cam ipocrite, oricum în condiţiile din 1999 când României 
nu i s-a acordat nici un sprijin extern în resurse, ba, dim- 
potrivă, i s-a cerut practic să-și restrângă datoria externă, 
deşi o ameninţa o explozie socială, iar de la un colaps eco- 
nomic şi social a salvat-o chiar economia subterană! 
Într-adevăr. nu este deloc onorant. dar asta este! 

Pentru finanţarea în continuare a deficitului extern. 
România, în mod evident, nu poate însă conta pe intrările 
din «Erori şi omisiuni», pur şi simplu pentru că nu le 
controlează. In calcul va trebui să se bazeze pe intrările 
nete sub formă de credite şi investiţii externe. Perspecti- 
vele de finanţare pe mai departe a unor deficite de mare 
amplitudine sunt foarte înnegurate, deşi. la standardele 
internaționale actuale, ar fi vorba în finanţare de sume deri- 
zorii. Din păcate, ceea ce a avut profitabil, România a vân- 
dut deja — şi a vândut prost — iar ceea ce ar mai avea de 
vândut se va vinde şi mai prost (dacă se va vinde), aşa că 
nu se poate conta pe finanţări în creştere din privatizări. Şi. 
oricum, este ceva tragic de a miza pe vânzări de mobilă din 
casă pentru a plăti consumuri curente. Înseamnă că te afli 
pe ultima sută de metri spre mizeria fără întoarcere! 

Nici pe investiţiile din afaceri noi (de la zero) nu se 
poate conta, luând în considerare cadrul coruptiv şi 
clientelar care îi aşteaptă pe investitorii străini în România, 
precum şi scăderea generală de interes pentru zona în care 
se găseşte România, din cauza nereuşitelor economice 
notorii de aici, care au minat încrederea în perspectivele 
zonei. 

Rămân desigur creditele externe. Este însă nerealist 
- şi de alfel neprofitabil — să se mizeze mereu mai mult pe 
acestea, pentru că de costat vor costa gâtuitor. 


38.2. «Explozia» din 1999 


Realitatea este că în 1999 tragedia din contul curent 
şi contul financiar şi de capital a explodat. Pe de o parte, în 

urma deficitelor de cont curent mereu mai mari după 1994 
se acumulase rapid o datorie externă destul de însemnată în 
raport cu posibilităţile de plată ale României, iar, pe de altă 
parte — şi ceea ce era mult mai important — , finanţarea im- 
prudentă şi neprofesionistă a acestor deficite condusese la 
o datorie externă incalificabil eşalonată la rambursare. Din 
cauza îndeosebi a împrumuturilor masive și pe numai trei 
ani contractate de Banca Naţională, la comandă politică, în 
1996, în scopuri electorale, datoria externă ajunsese 
aglomerată la plată în 1999, generând un serviciu de circa 
3 miliarde dolari la o datorie globală de nici 9 miliarde de 
dolari: un lucru aiuritor, frizând absurdul, care dovedea o 
abordare din păcate iresponsabilă în gestiunea datoriei 
externe, răspunderea aparținând integral Băncii Naţionale. 
Aceasta n-a schițat măcar un gest de împotrivire faţă de 
comanda politică de a se contracta angajamente financiare 
externe de aproape 1,4 miliarde dolari cu scadenţă atât de 
scurtă. deşi ştia prea bine ce avea să urmeze. 

La ceea ce s-a întâmplat în 1999 pe plan intern şi 
extern în legătură cu problemele din plăţile externe este de 
luat aminte din multe alte puncte de vedere: politica eco- 
nomică urmată. relaţiile cu FMI. poziția generală a Occi- 
dentului faţă de România. 

Din punctul de vedere al plăţilor externe, România a 
încheiat anul 1999 cu un bilanţ neuzual. Datoria externă a 
înregistrat o scădere de mare amplitudine, de peste 10% 
într-un singur an, fapt nenormal pentru o ţară în restrişte, 
pentru o ţară care are nevoie de finanţare externă pe calea 
dezvoltării, pentru o ţară despre care se spune că este 
asistată în acest sens de instituţiile financiare internaţio- 
nale. Oricum, România nu mai cunoscuse o asemenea 
situație de pe vremea lui Ceauşescu, când orgoliile 
personale ale acestuia impuseseră reducerea treptată, până 
la lichidare, a datoriei externe, pe baza încetării recurge- 
rii la credite externe şi a plăţii chiar în avans a ratelor şi 
dobânzilor scadente, ceea ce a împins România la sleire 
economică, la o decuplare de progresul tehnologic mon- 

dial, care au condamnat-o la subdezvoltare. Şi acum sunt 
resimţite consecinţele grave ale acelei politici de prestigiu 
personal. dar extrem de nefericită pe termen lung pentru 
economie. 

In 1999, reducerea datoriei externe a fost determi- 
nată însă de reţetele prescrise României de către FMI, care 
— la problema reală a depăşirii cotei de alertă în deficitul de 
cont curent extern al României, care îl făcea într-adevăr 
nesustenabil — nu a avut (nu a ştiut sau nu a vrut să aibă) o 
altă replică decât aceea de a prăbuşi cererea internă de o 
asemenea manieră încât să atragă după sine o restrângere a 
importurilor. Formula simplă a fost de a nu mai furniza 
practic nici un ban României şi de a-i închide acesteia 
accesul pe pieţele internaţionale de capital tocmai nedân- 
du-i certificatul că ar merita! lar, prin scăderea datoriei 
externe obținută astfel, creditul a fost practic scos dintre 
instrumentele dezvoltării. 

Nici dimensiunea reducerii datoriei externe nu a fost 
una uzuală. Fa a constituit o amputare a consumului net de 
resurse externe, echivalentă cu circa 3% din PIB, ceea ce 
reprezintă pentru un singur an foarte mult în general, dar 
copleşitor de mult în cazul, precum cel românesc, în care 
intervenea în plină gravă cădere economică. Combinarea 
unei asemenea scăderi a datoriei externe cu cea a produsu- 
lui intern brut a însemnat o ajustare dramatic resimţită în 
nivelul de trai al populaţiei. Este o mare mirare că 
România nu a explodat social! Şi dacă nu a fâcut-o a fost 
pentru că o parte din ajustarea externă a fost suportată din 
cheltuirea rezervei valutare a Băncii Naţionale (adică din- 
tr-un cheag care exista), iar o altă parte, spre a nu cădea 
direct în cârca populaţiei, a fost pasată în contul datoriei 
publice interne, urmând a fi plătită, prin buget, tot de către 
populaţie în anii următori. 


38.3. Ce a urmărit de fapt FMI ? 


Bilanţul anului 1999 a ridicat acut problema sensului 
relațiilor României cu FMI. Se spune cu deplin temei că 

România nu poate trăi izolată de comunitatea financiară 
internaţională, FMI reprezentând unul dintre pilonii aces- 
teia, şi că relaţia cu FMI, chiar ducă nu place sau nu con- 
vine, este oricum mai bună decât absenţa relaţiei cu FMI, 
căci existența acesteia oferă prin sine credibilitate externă. 
Un asemenea argument este nu doar insuficient, dar 
constituie de fapt un fel de lipsă a unor argumente cu ade- 
vărat concludente. Acordul pe care România a încercat în 
disperare să-l încheie cu FMI în 1999 a fost obținut abia 
după ce trecuse vârful de sarcină în plăţile externe, când, 
din punctul de vedere al constrângerilor determinate de 
aceste plăţi, nu mai folosea aproape la nimic. De altfel 
acest acord nu a adus României nici schimbarea rating-ului 
din partea agenţiilor internaţionale de evaluare a riscului 
de țară, nici investiţiile străine pe care FMI consideră că le 
cauţionează şi chiar mizează ipotetic pe ele ca unic element 
de construcţie în programele sale, care nu reprezintă în rest 
decât demolări peste demolări! Ba, dimpotrivă, acordul cu 
FMI, impunând suprimarea facilităților fiscale pe conside- 
rente bugetare, a alungat şi investitorii străini care mai 
rătăceau prin România. 

ŞI, poate toate acestea n-ar fi fost nimic, dar, în peri- 
oada de vârf a dificultăţilor sale de plăţi, România a fost 
trimisă de către FMI pe piaţa internaţională a capitalului 
privat cu obligaţia, oficializată public, de a se împrumuta 
căci altfel era ameninţată că nu va primi certificatul de 
credibilitate. Cu alte cuvinte, a fost împinsă în gura lupu- 
lui, alături de alte țări ajunse la fel de nenorocite la mâna 
FMI (Ecuador, Pakistan, Ucraina). Paroxismul era că toc- 
mai FMI — care urma să te asiste — dădea pieţei private 
semnalul că eşti la un pas de a intra în încetare de plăţi şi, 
indirect cel puţin, invita capitalul privat să te jecmănească. 
Norocul a făcut ca acest experiment absolut incorect să fie 
respins de capitalul privat american, care s-a comportat în 
regulile jocului de piaţă, refuzând să dea împrumuturi 
pentru a nu se complica în postura de cămătar precum îi 
cerea FMI. 

In concepția FMi, România trebuia să contracteze 
împrumuturi de pe piaţa privată în numele unui criteriu 
considerat «moral»: aşa-numitul «burden sharing» (împăr- 
țirea poverii). În virtutea acestui criteriu, capitalul privat 
internaţional a fost solicitat de către FMI să îşi asume pro- 
pria responsabilitate şi participare la salvarea ţărilor în 
criză şi să nu mai aştepte totul de la capitalul public, cu 
care de fapt operează FMI. Dar. pentru că nu avea cum să 
determine capitalul privat într-un asemenea demers, FMI a 
obligat ţările debitoare ca, în rambursarea datoriilor lor 
către străinătate, fonduri externe obţinute din surse publice 
(ca de pildă de la FMI, Banca Mondială, Uniunea Euro- 
peană) să nu mai poată fi folosite practic pentru a se achita 
obligaţii externe în contul unor capitaluri dobândite din 
surse private (de la bănci comerciale sau prin emisiuni de 
titluri pe pieţele de capital). Cu alte cuvinte, dacă aveţi de 
plătit datorii către privaţi, împrumutaţi-vă la privaţi ca să le 
achitaţi! 

După cum era însă de aşteptat, piața privată de 
capital nu numai că nu prea s-a sinchisit de programele 
FMI, altfel absurde prin nerealism sau chiar injusteţe, ba 
le-a şi dat pur şi simplu cu tifla. Dacă aşa i-au fost intere- 
sele, a refuzat să mai «împartă» vreo povară cu FMI. chiar 
dacă FMI îi făcea de fapt un cadou din buzunarele ţărilor 
în restriște. Pentru investitorii privaţi, riscul a cântărit mai 
greu decât girul FMI, ţările în restrişte primind asttel mesa- 
jul clar că, în afară de sine, nu se pot baza pe nimeni. 

În cazul României, piaţa privată de capital americană 
a scutit-o de o împovărare suplimentară pe care FMI i-o 
cerea în virtutea unor fixisme. O împovărare care era de 
altfel nenecesară. Pentru că programul FMI impus 
României comprimase draconic cererea internă — din pă- 
cate, aşa cum a fost conceput, nu pe seama celor avuţi şi a 
irosirilor de resurse, ci pe seama celor deja năpăstuiţi — cu 
efectul scăderii severe a importurilor şi deci al reducerii 
necesarului de finanţare externă. 

Din păcate, experimentul cu pricina, încercat şi pe 
pielea României, a demonstrat că există prin structurile 
FMI persoane care nu numai au încremenit în fetişuri 
create de ele însele, dar care, în faţa fabuloaselor eşecuri 
economice provocate tocmai de către aceste fetișuri prin 
diferite părţi ale lumii şi îndeosebi în spaţiul ex-comunist, 
inclusiv în România, îşi consumă criza de autoritate 
exersându-şi intransigenţa pe gărgăriţe. 

Situaţia din anul dramatic 1999 pare să fi fost mai 
complexă în ce priveşte România. In perspectiva vârfului 
de sarcină în plăţile externe, responsabilii români cu finan- 
tele țării au fost pur şi simplu contrariaţi — pentru a nu 
spune mai mult — de bombardamentul la care au fost supuşi 
dinspre America şi Europa Occidentală, cu poveţe, îndem- 
nuri Şi chiar cereri ca România să declanșeze proceduri de 
amânare a plăţilor în contul datoriei sale externe. Contra- 
riați pentru că, de regulă, ceea ce se reclamă este plata la zi 
şi integrală a obligaţiilor financiare. În cadrul amânării so- 
licitate, ar fi fost vorba, concret, de «rostogolirea» plăţii ti- 
tlurilor emise, în 1996 de Banca Naţională pe piețele inter- 
naţionale de capital privat şi ajunse în 1999 la scadenţă și 
chiar de o reeşalonare a rambursărilor pentru celelalte 
componente ale datoriei externe. y 

Aparent un sfat binevoitor! In fața unor plăți 
gâtuitoare şi extenuante în contul datoriei externe, s-ar fi 
înlocuit rambursările aglomerate pe o perioadă scurtă cu 
unele mai întinse în timp şi deci în principiu mai puțin 
constrângătoare. Doar aparent însă, pentru că aceasta era 
numai o fațetă a medaliei. Mai exista cealaltă fațetă, care 
nu era încurajatoare deloc pentru România. Cauză din care 
îndemnurile binevoitoare au generat suspiciuni. 

In primul rând, cererea de amânare a plăţilor sca- 
dente este — indiferent de context, sumă, creditor sau tipul 
de datorie — o recunoaştere implicită a incapacității de 
plată la care s-a ajuns şi deci constituie un semnal cu totul 
şi cu totul negativ, dat nu doar creditorilor, dar şi poten- 
țialilor investitori în ţara în cauză. 

În al doilea rând. amânarea nu se face pe gratis, mu- 
tarea pe mai târziu a rambursărilor fiind nu numai purtă- 
toare de penalităţi, dar şi impusă cu noi dobânzi. Şi în cazul 
în speţă ar fi fost vorba de dobânzi ruinătoare, căci acestea 
erau implicit sever majorate în urma sistematicelor retro- 
gradări. din acea perioadă, ale României, din punctul de 
vedere ale riscului financiar de țară, de către agențiile 
internaţionale de rating. 

În al treilea rând, în situaţia concretă din 1999 a 
datoriei externe româneşti, amânarea plăţilor în contul 
acesteia reprezenta un demers forțat, aproape caraghios. 
Datoria externă a României avea două mari componente: 
cea mai importantă era aceea aşa-zis instituţională (adică 
datoria contractată pe lângă instituţiile financiare interna- 
tionale, precum FMI, Banca Mondială, BERD, sau pe 
lângă organizaţii internaţionale precum Uniunea Euro- 
peană, componentă care exista pentru că ani de zile altci- 
neva nu a dat credite României); a doua o reprezentau emi- 
siunile de titluri făcute mai întâi (în 1996) de Banca 
Naţională apoi (în 1997) de guvernul român pe pieţele 
internaţionale de capital privat, în urma readmiterii 
României pe aceste piețe după 15 ani de interdicție din 
vremea lui Ceauşescu. 

În ce priveşte prima componentă este de subliniat că 
România îşi plătise deja tot ceea ce avea de plătit Uniunii 
Europene şi era pe cale să încheie şi rambursările faţă de 
FMI. Rămâneau ratele şi dobânzile la creditele obţinute de 
la Banca Mondială şi BERD. Dar aceste credite erau. prin 
natura lor, obţinute pe termen lung. Aşa că din această 
principală componentă a datoriei externe, România nu 
avea efectiv ce să reeşaloneze! 

În ce priveşte a doua componentă. amânarea plăţilor 
ar fi îmbrăcat forma «rostogolirii». Primele emisiuni de ti- 
tluri făcute de Banca Naţională pe 3 ani ajunseseră la sca- 
denţă, cu dobânda stabilită. Banca Naţională era îndemnată 
de binevoitori să ceară deţinătorilor străini de titluri româ- 
nești să nu li se facă la timpul potrivit plăţile cuvenite, ur- 
mând ca, prin negocieri, aceste plăţi să fie stabilite pentru 


373 


mai târziu, bineînţeles prin includerea noilor dobânzi con- 
venite în funcţie de rating-ul României. 

Povestea acestor emisiuni de titluri ale Băncii 
Naţionale şi care ajunseseră în 1999 la scadenţă nu este 
lipsită de interes. Ele au fost lansate când România nu avea 
un acord cu FMI, acesta suspendând finanţarea în condi- 
tiile în care partea română nu-şi îndeplinise angajamentele 
asumate. Cum de-a fost posibil să se obțină o asemenea 
finanţare, şi încă la costuri avantajoase, în ciuda suspen- 
dării amintite din partea FMI — deci împotriva cutumelor 
pe care şi le-a autoimpus comunitatea financiară inter- 
națională — asta ne va spune poate istoria ?! In 1999 situaţia 
a fost strict identică, dar tratamentul ajunsese diferit. 
Acord cu FMI la fel nu exista. Dar intrarea pe piaţa inter- 
naţională a capitalului privat devenise practic blocată, 
motivându-se tocmai absenţa acordului cu FMI. Care, dacă 
avea să vină, venea oricum după ce scadenţele în vârfurile 
de plată în contul datoriei externe vor fi trecut. Şi se 
solicita României «rostogolirea» plăţilor pentru titluri, în 
condiţiile dobânzilor constrângătoare derivând din depunc- 
tările din partea agenţiilor internaţionale de rating! 

Este Consiliul Monetar o soluţie pentru 
România? 


Suspiciuni serioase au apărut că interese mai mult 
sau mai puţin camuflate existau ca România să şi intre în 
încetare de plăţi! Agenţia internaţională de rating Standard 
& Poor's a anunţat investitorii că România, alături de 
Coasta de Fildeş şi Zimbabwe, risca să intre în încetare de 
plăţi chiar în acel an, iar prestigiosul «The Economist», 
care trece drept un tel de literă de Evanghelie prin lumea 
finanţelor internaţionale, a trecut România pe lista țărilor 
care chiar îşi renegociaseră titlurile emise. adică, mai pe 
înțelesul tuturor, îşi amânaseră rambursarea acestor titluri, 
ceea ce era similar cu incapacitatea de plată. Inutil să 
amintim că România nu făcuse nicidecum aşa ceva, ba ar 
trebui readus în atenţie faptul că se opusese multiplelor 
binevoitoare recomandări de a recurge la renegocierea 
titlurilor. 

Astfel că. mult mai probabil, respectivele «erori» 
erau deliberate, făcându-se de fapt ecoul acelor păreri de 
prin comunitatea financiară internaţională că României i-ar 
sta mai bine într-un regim de Consiliu Monetar, decât în- 
tr-un regim normal, cu bancă centrală, politică monetară şi 
politică de curs de schimb valutar. Şi aceasta, poate, nu 
dintr-un alt motiv decât din convingerea că România nu 
dovedise capacitatea de a-şi soluţiona problemele şi ori- 
cum nu pe acelea considerate prioritare, precum o inflaţie 
scăzută (de preferinţă în rate anuale cu o singură cifră) şi 
un curs stabil al monedei naţionale. 

Trecerea în regim de Consiliu Monetar înseamnă 
legarea strictă a monedei naţionale de o monedă cu semni- 
ficaţie internaţională. abandonându-se politica monetară şi 
instituţia care o realizează, adică banca centrală, în cazul 
românesc Banca Naţională, 

In condiţiile regimului de Consiliu Monetar, se scapă 
de fapt de problema şi grijile cursului valutar, căci moneda 
naţională — atât cât mai poate fi denumită ca atare — este 
chiar moneda cu semnificaţie internaţională (dolarul, euro) 
adoptată ca reper, în măsura în care, neputând fi emisă 
decât în limita disponibilităţilor existente din aceasta din 
urmă, are un curs fix faţă de valuta-reper. Şi, în principiu, 
inflația din ţară se aliniază la deprecierea inflaționistă a 
monedei-reper, putând fi deci 1-3% pe an, cât este în SUA 
sau în zona euro. Constrângerile însă se evidenţiază 
aproape de la sine. Şi sunt teribile. Cine ajunge la moneda 
emisă supravieţuieşte, cine nu ajunge la ea, moare! Nu prea 
se mai poate trăi peste plapuma proprie. Dacă importurile 
nu se ţin strâns de încasările din exporturi, cantitatea de 
monedă naţională trebuie automat redusă şi, tot automat, 
trebuie diminuate cheltuielile sociale şi salariile. Chiar în 
termeni nominali! Bugetul nu mai poate nici măcar 
temporar împrumuta bani de la emitentul de monedă naţio- 
nală şi trebuie să-şi limiteze strict cheltuielile în funcţie de 
veniturile efective şi de capacitatea de a împrumuta bani 
reali de pe piaţă. De altfel, opozanțţii regimului de Consiliu 
Monetar tocmai asupra acestui lucru accentuează: că siste- 
mul poate funcţiona doar într-o economie unde este res- 
pectată disciplina fiscală şi bugetară. Dar, într-o ţară ca 
România, unde înainte de toate impozitele şi taxele nu sunt 
achitate, regimul de Consiliu Monetar, care ar accentua de 
fapt această tendință, ar comporta deci pericole de blocaj 
pur şi simplu al bugetului şi protecţiei sociale şi, prin 
implicaţie, de gripare completă a întregii economii. Căci 
totuşi, regimul de Consiliu Monetar, deşi în principiu ar 
urma să scoată din joc activităţile neperformante, nu 

schimbă automat economia reală care, dacă este inefi- 
cientă, nu poate deveni evident eficientă peste noapte. 
Problema este că, pentru a intra în regim de Consiliu 
Monetar — care oferă certitudini proiectelor de afaceri prin 
predictibilitatea în materie de preţuri şi curs valutar — o țară 
are nevoie să pornească, în mod evident, cu o anume re- 
zervă externă de valută. Care, fie există, fie este furnizată 
din exterior, eventual chiar cu titlu de împrumut. Această 
sumă trebuie să fie cu atât mai mare cu cât este necesar să 
asigure mişcarea unor fluxuri economice mai importante în 
termeni comparativi internaţionali, de fapt şi la urma urmei 
cu cât are de susţinut, în ultimă instanță, un mai ridicat 
salariu mediu net exprimat în chiar moneda internaţională 
folosită ca reper. Bulgaria funcționează în regim de 
Consiliu Monetar cu o înzestrare valutară echivalentă cu 
circa 3 miliarde de dolari. La dimensiunile economiei 
româneşti, ar fi nevoie de o sumă dublă. Dar, ţinând cont 
că salariul mediu net în România se menţine, cu chiu cu 
vai, la circa 100 de dolari lunar, evaluări prudente arată că 
ar fi nevoie de o înzestrare valutară de cel puţin 10 miliarde 
de dolari. Înzestrare valutară de care România nu dispune 
şi pe care evident nimeni din străinătate nu se arată dispus 
să o furnizeze, căci, dacă ar fi să cheltuie atâţia bani în 
România, ar cumpăra România cu totul la suma respectivă. 
Aşa că, pentru a o forţa să adopte un regim de Consiliu 
Monetar, România trebuie mai întâi împinsă să ajungă cu 
salariul mediu lunar de la 100 de dolari la 25-30 de dolari, 
la fel cum s-a întâmplat în Bulgaria. Un asemenea fapt se 
produce în urma unui colaps, economic sau financiar, tot la 
fel cum s-a întâmplat în Bulgaria, unde, prin explozia 
preţurilor şi prăbuşirea monedei naţionale, salariul mediu 
net lunar a coborât tocmai de la 90-100 de dolari la vreo 30 
de dolari. De aceea, trecerea în regim de Consiliu Monetar 
se face în general nici de bunăvoie, nici profilactic, ci doar 
în urma unui colaps, întrucât altfel îl costă prea mulţi bani 
pe cel care acceptă ca moneda sa cu semnificaţie interna- 

țională să-i fie folosită ca reper de către ţara care expe- 
rimentează sistemul. 

Deci, una peste alta, în măsura în care nimeni de prin 
străinătate nu ar fi gata să pună la dispoziţie atâţia bani 
încât în România să poată funcţiona un regim de Consiliu 
Monetar în condiţiile actualului nivel al salariului mediu 
din economie, experimentarea unui Consiliu Monetar ar 
putea fi încercată doar dacă în prealabil România ar intra 
în colaps, adică dacă salariul mediu ar coborî, în urma 
prăbuşirii cursului de schimb şi exploziei preţurilor, de la 
100 de dolari la vreo 30 de dolari, situaţie în urma căreia 
funcţionarea unui Consiliu Monetar în România ar costa 
mai puţin. Apărarea țării împotriva unei eventuale intrări în 
încetare de plăți este nimic altceva decât o încercare 
disperată de a păstra măcar actualul nivel de circa 100 
dolari lunar al salariului mediu real din România. 

Deocamdată, pe câte incapacităţi a dovedit şi pe câte 
nefericiri i-a turnat mereu în cap clasa ei politică, 
România, se poate spune, chiar că s-a încăpățânat să nu 
intre în incapacitate de plată la extern. Nu este vreo soco- 
teală să le ceri românilor să-şi amputeze încă şi mai şi, de 
vreo 2-3 ori nivelul, şi-aşa precar, la care trăiesc acum pen- 
tru speranţa deşartă că apoi, prin introducerea regimului de 
Consiliu Monetar, le va fi mai bine! Şi, de fapt, mai bine în 
raport cu ce? In Bulgaria unde funcţionează un Consiliu 
Monetar, se cheamă că economia merge, că se obţine chiar 
şi creştere economică, dar după ce totul se prăbuşise. Și nu 
sunt puţini cei care laudă progresele Bulgariei. Progrese 
faţă de ce? Faţă de ceea ce era înainte de colaps, unde se 
găseşte Bulgaria acum, în ciuda creşterii economice pe 
care a înregistrat-o? Şi în România, dacă salariul mediu ar 
fi aruncat în prăpastie de la 100 de dolari la 25-30 de 
dolari, exact ca în Bulgaria, am avea din anul următor creş- 
tere economică susținută, poate chiar înaltă! Dar asta ar 
însemna că românilor le-ar fi mai bine decât le este ?! 


Capitolul 40 


«E xternalizarea» vs «internalizareay» 
problemelor economiei 


Venit la guvernare practic după teribilul an 1999, 
premierul Isărescu nu a prea avut multe opţiuni. conti- 
nuând de fapt politica fostului guvernator Isărescu de a 
«internaliza» problemele grave ale economiei româneşti, 
adică de a scoate din sfera plăţilor externe aceste probleme, 
punându-le în seama bugetului intern. Prin această politică, 
fostul guvernator Isărescu, împreună cu fostul premier 
Radu Vasile, evitaseră — fapt remarcabil — intrarea țării în 
încetare de plăţi externe, dar bugetul de stat aproape îşi 
compromisese funcţiile fundamentale ce îi sunt în menire 
din cauza poverilor care i-au căzut în cârcă. 

Evident, şi într-un caz şi în celălalt, tot populaţia plă- 
teşte, căci altcineva nu există! La extern, unde nu este loc 
de întors, plata se face sugrumător când vine scadenţa şi, în 
caz de neonorare, plata se face indirect, dar mult mai 
abrupt şi mai costisitor prin colaps, cu alte cuvinte prin 
prăbuşirea monedei naţionale şi explozia preţurilo., care 
amputează masiv nivelul de trai. La intern plata se face mai 
eşalonat. în parte imediat şi în parte pe termen lung (pentru 
acele poveri preluate la datoria publică). 

Cabinetul Isărescu a trebuit să continue, şi dacă nu ar 
fi vrut, politica de «internalizare» a problemelor econo- 
mice, pentru că, la fel ca pe vremea guvernului Vasile, nu 
a avut practic acces la resurse externe. Deosebirea a fost 
doar aceea că d! Isărescu, în ideea de a mişca economia, a 
dat ceva oxigen afacerilor (prin reducerea impozitării 
profitului) luând şi mai mult de la populaţie (printr-o cotă 

sporită de TVA la produse şi servicii de bază). Şi pentru a 
nu afecta şi mai grav consumul şi nivelul de trai al 
populaţiei tocmai într-un an electoral, dl Isărescu a trebuit 
să finanţeze de undeva menţinerea cât de cât a parametrilor 
sociali fără pericol de explozie. 

În parte, finanţarea s-a făcut din depăşirea deficitului 
bugetar convenit cu FMI. O parte mai însemnată. dar 
nevizibilă şi deci greu de cuantificat, a fost finanțată prin 
nefasta secătuire de materie brută a economiei pe care a 
reprezentat-o revitalizarea exporturilor în structura lor 
«tradiţională». O asemenea creştere a exporturilor (obţi- 
nută în bună măsură tot printr-o privilegiere a afacerilor în 
urma impozitării minime a profiturilor din activităţi de 
export) a constituit, din păcate, având în vedere structura 
pe care s-a realizat, o încurajare pasageră a unei oferte 
externe perdante pe termen lung. 

În sfârşit, grosul a fost finanțat prin inflaţie. Şi să nu 
ne mirăm că aceasta a sărit din prognoze! Încercarea de a 
menţine tonusul exporturilor — care, ca bază a realizării 
unei creşteri economice după ani de cădere, a devenit miză 
politică — a implicat devalorizarea severă a leului ca pâr- 
ghie a stimulativităţii cursului valutar pentru exportatori. O 
asemenea devalorizare accentuată a leului a ajuns ca notă 
de plată tot în spinarea populației, atât prin scumpirea 
importurilor, cât şi prin pretextul oferit companiilor din 
utilităţile publice şi celorlalte întreprinderi de stat cu po- 
ziţii monopoliste pe piaţă de a face din nou dovada anti- 
economiei pe care o practică, majorând mereu și mereu 
preţurile la cereri mereu şi mereu în scădere. 


40.1. «Rocada» Năstase 


Având gândul la alte abordări de politică economică, 
dar şi beneficiind de o altă conjunctură, cu mult mai favo- 
rabilă, deschisă de relansarea creşterii economice de către 
guvernul Isărescu, executivul Năstase, ajuns la guvernare 

în urma alegerilor de la sfârşitul anului 2000, a schimbat în 
mare măsură foaia. 

Ceea ce a intenţionat de fapt guvernul Năstase a fost 
o rocadă de anvergură, atât prin dimensiuni, cât şi prin 
riscuri. După ani în care s-a căutat, prin restrângerea con- 
sumului, ca România să se poată descurca cât mai în limita 
plapumei proprii. guvernul Năstase a proiectat să relaxeze 
problemele economiei interne pe seama creșterii îndato- 
rării externe. Dacă împrumuturile externe ar fi fost conve- 
nabile, încercarea n-ar fi fost cumva de încriminat, pro- 
blema fiind însă aceea că accesul la bani externi se men- 
ținea deosebit de scump. Şi, oricum, şi într-o situaţie şi-n 
alta încercarea avea să fie periclitantă dacă credijele ex- 
terne erau angajate, direct sau indirect, pentru susţinerea 
protecţiei sociale explicite şi pentru practicarea celei ca- 
muflate sub forma salvării locurilor de muncă din activităţi 
neprofitabile sau chiar fără piaţă. 

Sorgintea acestei încercări de răsturnare în conţinutul 
politicii economice poate fi găsită în constatarea pe care 
partidul câştigător al alegerilor o face în «Cartea albă a 
preluării guvernării în luna decembrie 2000 ». Comparând. 
prin intermediul aşa-numitului «pentagon al performan- 
telor» (creştere economică, inflație, şomaj, deficit bugetar 
în echivalent PIB şi deficit de cont curent în echivalent 
PIB), moştenirea lăsată de prima guvernare PDSR-istă şi, 
ul de cea cederisto-pedistă, deci situaţia din anul 

1996 şi, respectiv cea din anul 2000, Cartea albă eviden- 
țiază, pe baza datelor statistice. aceeaşi rată anuală a infla- 
ției şi cam acelaşi deficit bugetar în echivalent PIB. deose- 
birile fiind consemnate la ceilalţi trei indicatori avuţi în 
vedere: creştere economică de două ori mai ridicată și 
nivel al şomajului aproape la jumătate în 1996 faţă de 
2000, dar cu un aproape dublu deficit de cont curent extern 
în echivalent PIB, adică cu un consum net de resurse ex- 
terne de două ori mai mare! In schimb, consumul net de 
resurse externe de aproape două ori mai mic în anul 2000 
a fost resimţit într-un puls mai slab al activităţii economice 

şi într-un şomaj mai ridicat. Concluzia este deosebit de 
importantă şi confirmă ceea ce orice analiză empirică 
sugerează spre luare-aminte: fără resurse externe, România 
nu poate aspira la dezvoltare! 

Guvernul Năstase şi-a însuşit concluzia și a trecut la 
treabă. încercând o creştere rapidă a apelului la finanţare 
externă. Cartea albă invită de fapt la o asemenea politică, 
căutând chiar s-o fundamenteze cu aprecierea «România — 
țara subîndatorată extern». Fără îndoială, România, cu o 
datorie externă publică pe locuitor de numai 300 dolari, 
este o ţară subîndatorată extern, prin comparaţie cu 
Ungaria (cu 1560 dolari pe locuitor), Cehia (cu 1250 dolari 
pe locuitor), Polonia (cu 900 de dolari pe locuitor) şi chiar 
Bulgaria (cu 870 dolari pe locuitor). Dar, se ştie bine că, 
pentru a te îndatora, trebuie să vrei nu numai tu, ci şi «ei», 
mai ales «ei», creditorii! Poţi lua bani cu împrumut dacă ți 
se dau bani cu împrumut! Şi chiar dacă ţi se dau, este 
copleşitor de important la ce cost. Dacă acest cost este prea 
ridicat, nici nu apuci să tragi vreun avantaj din banul 
împrumutat că deja eşti pâtuit cu rambursarea. lar cartea pe 
care mizează îndatoraţii — dacă am datorii mari, creditorii 
sunt nevoiţi ei să-mi dea noi bani ca să-i pot plăti pe cei 
ajunşi la scadenţă! — funcţioneză tot doar dacă «ei», credi- 
torii, vor! Dacă nu vor, te lasă cracă, şi intri în încetare de 
plăţi! Ca să te înveţi minte! Şi să faci măcar puţină peni- 
tență! Cum s-a întâmplat cu Bulgaria. A intrat în încetare 
de plăţi pentru că creditorii n-au vrut să-i mai furnizeze o 
nimica toată de câteva sute de milioane de dolari! E adevă- 
rat, că, după penitenţă, pot manifesta o anumită bunăvoință 
faţă de tine (nu de alta, ci pentru a demonstra că experi- 
mentul a fost o reuşită)! Dar penitenţa este penitență şi 
costă îngrozitor de mult! Şi nu este plătită de guvernanti, 
nici dacă de dreapta, nici dacă de stânga, ci tot de către 
popor, cel de jos, şi indiferent dacă a votat cu dreapta sau 
cu stânga. Dacă nu te numeşti Mexic, Rusia, Brazilia sau 
Turcia — unde mizele de interese strategice transcend regu- 

lile internaţionale ale îndatorării externe — este bine să nu 
te joci cu focul! 

Nici comparaţiile cu Ungaria, Polonia sau Cehia nu 
sunt potrivite. Aceste țări, încă de la începutul anilor '90, 
au fost preluate de către Occident în parohie, au intrat deja 
sub umbrela NATO, vor fi primite şi în Uniunea Euro- 
peană, şi în cazul lor funcționează sistemul îndatorării 
înalte pur şi simplu deoarece şi-au dat încuviințarea credi- 
torii. Şi funcţionează, pentru că finanțarea rambursării 
datoriei se face de fapt din intrări sub formă de investiţii 
care nu creează datorie în cerc vicios. Guvernul Năstase 
are în faţă încă ani de gestiune a treburilor economiei. 
Deci, poate încerca fără probleme să experimenteze siste- 
mul îndatorării înalte. Dacă va primi încuviințarea cre- 
ditorilor! Oricum, până la o îndatorare înaltă, când even- 
tual creditorii devin ei captivi, este un drum lung pe 
parcursul căruia debitorul este pe muchie de cuţit. Şi, în 
situaţia în care se găseşte România şi la costurile la care 
poate dobândi în perioada actuală bani externi, rambur- 
sarea poate deveni o problemă explozivă încă în timpul 
guvernării Năstase, fără a o mai aştepta pe cea viitoare. 

Incă în prima parte a anului 2001, guvernul Năstase 
şi-a asumat angajamente externe echivalând cu peste 2,5% 
din PIB, dacă nu şi mai mult. Este vorba de credite luate de 
la instituţii financiare internaţionale, de împrumuturi 
contractate de diferite entități de stat cu garanții guverna- 
mentale şi, în principal, de emisiunea de titluri de stat, 
lansată pe piaţa internaţională a capitalului privat. în va- 
loare de 600 milioane euro. Şi, dacă ar fi dorit, guvernul 
Năstase ar fi putut să ridice din piaţă chiar mai mult, pentru 
că emisiunea de titluri a fost suprasubscrisă, adică au 
existat amatori care să cumpere titlurile româneşti până la 
concurenţa unei sume aproape duble, de circa 1,2 miliarde 
euro. | 

Împrumutul a apărut ca o reușită a guvernului 
Năstase. La standardele româneşti, a fost vorba de o sumă 
deosebit de importantă, reacţia pieţei a fost favorabilă şi 

rezultatul subscripţiei a venit la scurt timp după ce bine 
cunoscuta agenţie internaţională de rating Standard & 
Poor's a îmbunătăţit practic toate calificativele de risc în 
cazul României, de la B- la B sau, respectiv de la C la B, 
cu perspective pozitive. Nu numai presiunea plăţilor 
externe a trecut. iar creşterea economică mijindă s-a conso- 
lidat, dar şi rezerva valutară a țării a sporit semnificativ şi 
exporturile par să fi abandonat lâncezeala de ani şi ani. 
Rămâne totuşi un semn de întrebare reacţia rapidă, mai 
promptă decât în visurile cele mai frumoase, a agenţiei 
Standard & Poor's, aceeaşi care în 1999 s-a grăbit să 
anunțe că România va intra în încetare de plăţi, deşi nu 
acesta era câtuşi de puţin cazul, şi care în 2000 nu numai 
că a refuzat să îmbunătăţească măcar perspectiva 
calificativelor de risc acordate României, dar nu s-a abținut 
nici de la a face politică, avertizând că România nu va mai 
pupa vreun ban de pe piaţa internaţională a capitalului 
privat dacă la putere vor reveni, în urma alegerilor, exact 
cei care au ajuns la guvernare la Bucureşti şi în timpul 
cărora. oarecum paradoxal, agenția se arată a avea alţi 
ochi, mai dulci, pentru cifrele statistice. 

Dacă a apărut vreo bunăvoință faţă de România, 
aceasta nu este, desigur, decât de salutat. Ce se poate con- 
cret obţine de pe urma eventualei bunăvoinţe este însă o 
altă problemă. Dobânda la care guvernul Năstase a luat 
împrumutul a fost de 10,7%, aparent mult mai redusă decât 
cea de 14-15%, la care România ar fi putut să se împru- 
mute când a fost refuzată de piaţa privată în 1999, dar care, 
totuşi, împreună cu comisioanele băncilor de investiţii ce 
au organizat subscripția, împinge costul total la circa 12%. 
Între timp, însă, dobânzile pe piețele internaționale de 
împrumut scăzuseră şi reducerea dobânzii la titlurile româ- 
neşti a fost şi o consecinţă a acestei tendinţe generale a 
dobânzilor. Practic, adaosul de risc care împovărează do- 
bânda de împrumut în cazul României s-a păstrat acelaşi, 
dar, dobânda-bază scăzând, a rezultat o reducere. Costul 
total a rămas în continuare foarte mare. 

Nivelul ridicat al adaosului de risc peste dobânda de 
bază a explicat, de altfel, interesul pentru titlurile româ- 
neşti şi suprasubscripţia emisiunii. Dintre titlurile admise 
pe piaţa internaţională, cele româneşti au avut practic do- 
bânda aproape cea mai înaltă. La adaosuri de risc şi mai 
mari, cumpărătorii nu mai acceptă riscul, iar ofertanţii nu 
îşi asumă costul. Pentru cumpărătorii titlurilor româneşti 
câştipul a fost relativ unul dintre cele mai mari posibile din 
piaţă. Evident, pentru România, costul a fost printre cele 
mai ridicate. 

De altminteri aceasta este și problema! Chiar şi în 
cazul în care sumele obţinute ar fi folosite doar pentru 
investiţii, şi nu pentru consum, nu există practic nici un 
plasament intern care să fie atât de rentabil încât să acopere 
asemenea costuri şi să asigure rambursarea. Guvernul 
Năstase nu a părut prea preocupat de acest lucru, gândin- 
du-se mai puţin la ceea ce se va întâmpla peste câţiva ani, 
ci mai mult la ceea ce va interveni în anul 2002. Cabinetul 
PDSR-ist avea nevoie de bani pe termen scurt, pentru că 
tactica sa pare a fi aceea de a duce bărcuţa pe cât se poate 
în linişte — cu o abordare de tipul «uite nu e!» în materie de 
reformă, şi de tipul «dă fiecăruia câte ceva» pentru preîn- 
tâmpinarea nemulțumirilor sociale — până în 2002, când va 
fi luată decizia NATO asupra unui eventual al doilea val de 
extindere a organizaţiei spre Est. Dacă răspunsul va fi 
cumva afirmativ în ceea ce priveşte România, atunci se 
mizează pe faptul că NATO nu va lăsa un membru al său 
în dificultăţi de plăţi externe. Dacă se va spune din nou 
«pas» României, probabil se consideră că tot nu va mai 
avea nimic importanţă, România trebuind de fapt să pregă- 
tească strategia pentru o zonă tampon. 

FMI a temperat însă abrupt elanul guvernului 
Năstase pentru îndatorare externă. In vederea realizării 
acordului stand by, FMI a impus, printre alte exigenţe, şi 
restrângerea apelului la îndatorare externă, atât direct prin 
limitarea plafonului de credite externe, cât şi indirect prin 
reducerea la 5% echivalent PIB a deficitului de cont curent 

(adică a consumului net de resurse externe) în 2002, după 
ce acesta părea să sară calul în 2001. Aşa că creditorii 
occidentali nu par să împărtăşească proiectele guvernului 
Năstase de a experimenta «îndatorarea externă înaltă» şi în 
cazul României! 


40.2. Nu credite, ci investiţii! 


Într-o perspectivă pe termen lung, România ar trebui 
să privească cu parcimonie spre împrumuturile externe, 
care, la costurile încă mari existente, vor crea dificultăţi de 
plăţi, cu atât mai severe cu cât angajamentele vor fi mai 
importante. Mai ales în condiţiile problemelor de finanțare 
pe care deja le pune deficitul comercial redevenit incendiar 
în 2001. România trebuie să-şi concentreze atenţia nu spre 
împrumuturi externe, ci spre atragerea de investiţii directe 
externe, care nu creează probleme de rambursări istovi- 
toare. 

Din acest punct de vedere, legea pentru stimularea 
investiţiilor directe semnificative, adoptată ʻe guvernul 
Năstase tot în prima parte a anului 2001, se pare în ciuda 
opoziţiei FMI şi Băncii Mondiale, este un demers mai folo- 
sitor şi mai bine venit decât împrumutul masiv de 600 
milioane euro. 

De urmărit, ca soluţie reală, este într-adevăr atrage- 
rea de investiţii directe externe. De nimic altceva nu are 
mai acută nevoie România decât de investiţii directe. In 
timp ce creditele externe sunt foarte costisitoare, iar inves- 
tițiile pe piaţa de capital sunt volatile şi deci păcătuiesc 
prin instabilitate, investiţiile directe înseamnă implicare 
nemijlocită în afaceri, transfer de tehnologie şi manage- 
ment, aport de capital care nu creează datorie externă. 
Dincolo de o masă critică — foarte departe încă de a fi 
atinsă —, investiţiile directe externe pot schimba spre efi- 
cienţă regulile jocului în economia românească, indiferent 
de tălpile puse de sectorul de stat, de sindicate sau de 

partide, în scopuri politice sau clientelare. Evident, ceva în 
domeniu trebuia întreprins! 

Invocarea de către FMI şi Banca Mondială a 
«distorsionării pieţei» prin facilitățile prevăzute de o ase- 
menca lege nu putea fi un motiv serios de a nu o introduce. 
Pur şi simplu pentru că facilităţi similare există în țări care 
au de mult pantaloni şi este absurd a pretinde unei țări fără 
pantaloni, ca România. să fie mai liberalistă decât acestea 
şi încă şi mai absurd ar fi să se susțină că o asemenea țară 
ar putea să destabilizeze relaţiile de piaţă internaţionale. 
De altfel, corespunde unei realităţi concrete argumentaţia 
premierului Năstase că ţări din centrul Europei au regle- 
mentări stimulative în materie, iar produsele realizate prin 
atragerea în acest mod de investiţii directe externe sunt 
vândute cu succes şi în România, prin folosirea facilităților 
vamale reciproc convenite între ţările respective şi 
România în cadrul CEFTA (zona de liber schimb central- 
europeană). De asemenea, deşi nu ar putea fi ignorată, 
posibila scădere — asupra căreia a insistat FMI - a 
încasărilor bugetare ca urmare a acestor facilităţi nu este 
nici pe departe deosebit de importantă, cu atât mai mult cu 
cât compensarea va veni în timp, şi nu peste mult timp. de 
la creşterea volumului de activitate, generată în principiu 
de potenţial mai multe investiţii străine. 

O problemă majoră o constituie însă discreționismul 
politic, la latitudinea căruia rămâne aplicarea legii. Avize 
vor trebui obţinute fie pentru certificarea dimensiunii 
investiţiilor directe, căci în funcţie de depăşirea unui prag 
de 1 milion de dolari se poate beneficia de facilităţile pre- 
văzute, fie pentru recunoaşterea calităţii de bun nou de 
investiţii, căci numai acesta se poate bucura de scutiri de 
taxe vamale. Or, din cauza clientelismului, corupției şi 
birocraţiei, cheia succesului unei legi în România este 
dimpotrivă aceea de a fi suficient de clară pentru a nu da 
posibilitate nici unei interpretări şi de a fi suficient de 
precisă pentru a nu lăsa nimic la latitudinea unor func- 

ționari sau politicieni, indiferent dacă este vorba de vreun 
director dintr-un minister sau de primul ministru. 

Scutirea de la plata taxelor vamale pentru bunurile de 
investiții importate nu este serios fundamentată. Practic, 
constituie o încurajare pentru importuri din SUA şi din 
țările asiatice, în măsura în care importurile din Uniunea 
Europeană şi CEFTA, care reprezintă de fapt copleşitoarea 
majoritate, sunt deja exceptate de taxe vamale, în virtutea 
dezarmării vamale reciproce, convenită în cadrul acorduri- 
lor de liber schimb cu cele două organizaţii: vest-euro- 
peană şi central-europeană. Şi, oricum, apare ca o defavo- 
rizare a aprovizionării de pe piaţa internă. fiind, în con- 
diţiile de cvasiinutilitate anterior arătate, o frustrare arun- 
cată degeaba producătorilor români. Și, apropo de acest 
lucru, ce ne facem cu campania pedeseristă «cumpăraţi 
produse fabricate în România»?! 

Problema fundamentală a legii este că, în forma exis- 
tentă şi în contextul dat, aceasta nu reprezintă ceea ce 
urmărea să fie: o reglementare generală şi definitivă a 
investiţiilor directe, ca element de fond al unui mediu 
stabil de afaceri. 


40.3. Ping-pong-ul facilităților 


Fără o concepţie clară şi reguli de joc la fel de clare 
în domeniu şi, fundamental, asumate pe plan general de 
autoritatea statală, de partidele politice parlamentare și de 
oamenii de afaceri — şi toate acestea continuă să nu existe! 
- formularea unei asemenea legi s-a lovit, ca și în anii ante- 
riori, indiferent de culoarea guvernării, de aceleaşi presiuni 
contradictorii: cea a constrângerilor bugetare; cea pentru 
facilităţi, din partea capitalului autohton; cea opozită, pen- 
tru atragerea capitalului străin, presupunând refuzarea unor 
facilități speciale în favoarea capitalului autohton şi, dim- 
potrivă, introducerea unor facilităţi pentru investitorii ma- 
jori (care, în mod obiectiv, nu pot fi decât străini). A ieșit 
o amestecătură care nu numai că nu împacă şi capra şi 

varza, dar care nu prea poate fi administrată. S-a repetat, 
aproape ca două picături de apă. ceea ce s-a întâmplat pe 
vremea guvernării cederisto-pediste. 

Guvernul Văcăroiu lăsase moștenire o legislaţie care, 
bună sau rea, reflecta totuşi o concepţie clară în domeniu: 
facilităţi liniare pentru investitori, pe cât posibil suporta- 
bile din punct de vedere bugetar, unele facilităţi suplimen- 
tare pentru afacerile mici (justificabile în faza de atunci, de 
început, pentru afacerile private) și o serie de facilităţi pen- 
tru investitorii majori (aşa-numita «lege Daewoo»). Deşi îi 
răsplătea pe cei ce se implicau investiţional serios în 
România (şi până atunci nu o făcuse decât Daewoo), 
această lege a devenit calul de bătaie atât al capitalului 
autohton (care se considera discriminat), cât şi al investi- 
torilor occidentali (pentru că era vorba de o companie sud- 
coreeană). Astfel că guvernarea cederisto-pedistă a revocat 
legea şi a adoptat o ordonanţă de urgenţă care stabilea 
facilităţi în trepte, în funcţie de valoarea investiţiilor, 
abordare greu de administrat fiscal. Problema nici nu s-a 
pus de fapt, pentru că facilităţile nu fuseseră corelate în 


tarea normelor metodologice, ordonanța nu a fost aplicată 
niciodată. 

In aceste condiţii, a fost elaborată şi adoptată, la sfâr- 
şitul anului 1997, ordonanța de urgenţă exprimând co- 
manda politică, de data asta foarte clară, ce putea deveni şi 
criteriul de abordare a controversatelor probleme în ma- 
terie: punerea pe picior de egalitate a capitalului românesc 
şi a capitalului străin! La nivelul acestei generalizări de 
tratament, ştacheta facilităţilor a trebuit să fie desigur 
coborâtă din raţiuni bugetare. Dar reglementarea stabilită 
era una simplă şi clară. In plus, era liniară, neinterpretabilă 
şi răpea discreționismului politic orice pârghie. Şi avea o 
concepție: tratamentul egal! Facilităţile erau rezumate la 
constituirea capitalului social, stabilindu-se însă normali- 
tăți de operare economică privind problema crucială a cal- 
culării bazei de impozitare a profitului. Se prevedea posi- 

bilitatea, pe de o parte, de a se deduce cheltuieli care sunt 
considerate pretutindeni în lume ca deductibile (precum 
cele de deplasare, de reclamă, de recuperare a pierderilor 
din anii anteriori) şi, pe de altă parte, de a folosi regimul 
amortizărilor accelerate, unică modalitate de înnoire rapidă 
a echipamentelor. Ajunsă în Parlament, ordonanța de 
urgență a trecut de Camera Deputaţilor cu acordul PDSR, 
atunci în opoziţie. 

Din păcate, în Senat, lucrurile nu s-au petrecut la fel, 
tocmai la intervenţia celor care trâmbiţaseră în mod con- 
junctural şi demagogic cerința tratamentului egal, un rol 
nefast avându-l senatorul, ce se dădea drept liberal, Viorel 
Cataramă. Aceştia au folosit prilejul dezbaterii ordonanţei 
spre a-şi vâri, sub formă de amendamente, tot ceea ce 
reprezenta aspiraţia lor de a transfera prin facilităţi banul 
public în propriile buzunare. Intr-o demonstraţie de ipocri- 
zie fără margini, ordonanța a fost transformată în altceva, 
spiritul reglementării a fost totalmente schimbat şi, în 
aplauzele generale, s-a adoptat o lege pe care, la mediere, 
a acceptat-o, din păcate, şi Camera Deputaţilor şi pe care 
preşedintele de atunci al României, Emil Constantinescu, a 
promulgat-o. dar despre care ştia toată lumea că nu va fi 
aplicată, neavând susţinere bugetară. Caraghioslâcul a fost 
complet când, la numai două luni după aceea, FMI punând 
piciorul în prag, aceiaşi ce votaseră legea i-au abrogat 
aplicarea pentru exerciţiul bugetar pe 1999 (abrogarea 
fiind extinsă apoi şi pentru anul 2000). La anulare, revo- 
cându-se legea în ansamblu, au căzut nu numai amenda- 
mentele neavenite introduse pe parcurs, dar şi normalităţile 
de operare economică prevăzute în ordonanța de la care 
pornise discuţia, ceea ce a creat o situaţie dezastruoasă. 
Mai mult, în lipsă de orice reglementări unitare în dome- 
niu, dar sub presiunea constrângerilor bugetare şi a defici- 
tului de imagine în exterior, executivul Vasile a adoptat o 
ordonanţă de urgenţă prin care guvernul era împuternicit să 
acorde facilități speciale investitorilor majori (aşa-numita 
«lege Renault», dată pentru a permite acordarea de mari 

facilități concernului francez la preluarea uzinelor Dacia). 
Precedent periculos! FMI era foc şi pară, neputând accepta 
facilităţi pentru investitori majori de vreme ce le respinsese 
pentru cei minori. lar orice investitor străin mai acătării 
nici nu se mai gândea să discute decât de la facilităţile 
acordate concernului Renault în sus. Problemele create nu 
au fost prea mari doar pentru faptul că nu se prea 
înghesuiau investitori occidentali în România. Dar guver- 
nul Isărescu nu a putut evita să acorde facilităţi gen 
Renault investitorilor germani de la Continental şi celor 
americani de la Solectron. După care, ca să închidă gura 
FMI, a abrogat ordonanța cu pricina. 

În acest stadiu a preluat guvernarea cabinetul 
Năstase. Practic, nu prea mai exista vreo reglementare în 
domeniu, într-un fel, deci, un mare avantaj pentru rezolva- 
rea problemei. Din păcate, guvernul şi-a construit el însuşi 
un handicap pornind cu stângul, prin acordarea de facili- 
tăți, ca discriminare pozitivă, pentru întreprinderile mici şi 
mijlocii fără vreo corelare cu ceea ce urma pe linia regle- 
mentării globale a problemei. Chiar înainte de apariţia 
efectelor pe termen scurt ale facilităţilor pe linia dinami- 
zării activităţii respectivelor întreprinderi, guvernul 
Năstase a ajuns să se confrunte cu inconvenientele. Păţite 
— pentru că mai beneficiaseră de facilităţi care le fuseseră 
apoi retrase — întreprinderile mici şi mijlocii s-au repezit 
să profite de pe urma îndeosebi a reducerilor de taxe 
vamale la achiziţii din străinătate de echipamente şi materii 
prime. Şi au importat într-o veselie, pentru nevoile lor 
(reale sau potenţiale) şi — trebuie subliniat! — ale altora, 
făcând oficiul de intermediari! Căci toată tevatura cu 
acordarea de facilităţi întreprinderilor mici şi mijlocii a 
avut, şi la venirea guvernului Năstase, ca şi anterior, ace- 
eaşi conotaţie de a constitui de fapt un paravan în spatele 
căruia să se întindă după borcanul cu miere al banului 
public şi alţii (mai puţin «mici şi mijlocii»). Importurile au 
irumpt, deficitul comercial a redevenit incendiar, presând 
asupra cursului leului şi ridicând nefericite probleme de 

finanţare. În plus, peste facilităţile pentru întreprinderi 
mici şi mijlocii, stabilite la niveluri necumpătate, bugetul 
nu mai suporta nimic. Şi atunci ce a ieşit în mod concret ?! 
O lege care repetă practic ordonanța din 1997, cu singura 
deosebire că aceleaşi prevederi vor opera doar pentru 
agenţii economici care investesc peste | milion de dolari, 
fiind astfel discriminați şi aceștia pozitiv faţă de ceilalți. 

De fapt, nu s-a obţinut, ceea ce, în principiu, se spu- 
sese că se doreşte: introducerea unor reglementări clare, 
stabile, neinterpretabile, nediscriminatorii. Și, pentru re- 
zolvarea situaţiei, trebuie de fapt să se ia, practic, totul de 
la început. Şi chiar dacă nu place, o reglementare unitară 
necesară nu poate evita retractări substanţiale, pe căi di- 
recte sau indirecte, de la necumpătatele şi destabilizatoa- 
rele facilități pentru întreprinderile mici şi mijlocii. Fapt 
prevăzut de altfel în acordul stand-by cu FMI. 

Pentru că, o dată cu intrarea pe rol a legii cu pricina 
şi prin operarea deja a facilităţilor pentru întreprinderile 
mici şi mijlocii s-a creat un adevărat haos în domeniul 
fiscalizării agenţilor economici, aproape mai rău decât 
anterior, căci practic aceleaşi facilități revin a fi acordate 
unor agenţi economici diferiţi, pe criterii diferite. Cel mai 
năpăstuit ajunge (culmea!) agentul economic român me- 
diu, care aspira să se dezvolte, să atingă o dimensiune mai 
acătării, dar care nu mai beneficiază de nici o facilitate. 
Intrucât de facilităţi se bucură ori cei mici şi foarte mici — 
întreprinderi cu mai puţin de 250 de salariaţi —, ori cei 
mari, care-şi pot permite investiţii de peste un milion de 
dolari. Din păcate se reuşeşte, prin structura facilităților, 
marea performanţă de a se rezerva capitalului autohton, 
despre care se spune că ar trebui apărat şi promovat, şanse 
doar restrângându-se şi segmentându-se pentru a se afla în 
zona blagoslovită cu facilităţi a întreprinderilor mici şi 
mijlocii. 

În sfârşit, dacă, în ultimă instanță, legea a urmărit să 
atragă mari investitori străini, efectele s-ar putea să fie 
dezamăgitoare. Facilităţile fiscale, îndeosebi în ce priveşte 

impozitarea profitului, joacă un rol marginal pentru marile 
companii care acţionează pe plan internaţional. Acestea îşi 
urmăresc realizarea profitului nu pe fiecare dintre locaţii, 
ci la scara de ansamblu a rețelei lor de producţie şi comer- 
cializare, scop în care manevrează «preţurile de transfer» 
între componentele acestei reţele de o asemenea manieră 
încât profitul să apară în ţările unde impozitarea este slabă 
(de multe ori, în paradise fiscale), în timp ce în celelalte 
țări se înregistrează aparente pierderi. In dirijarea investi- 
țiilor lor, aceste companii sunt ghidate precumpănitor de 
alte considerente, multe dintre acestea imposibil de asigu- 
rat prin legi: siguranţa politică, importanţa pieţei, nivelul 
corupţiei, ieftinătatea dar şi gradul de sindicalizare a forţei 
de muncă. Dacă zona se numeşte Balcani, dacă legislaţia se 
tot schimbă dar birocraţia şi corupţia rămân, dacă sârguința 
nu dă pe de lături dar costul protecţiei sociale pe loc de 
muncă este ridicat — precum se dovedeşte a fi situaţia în 
România —, atunci capitalul străin de mare anvergură caută 
oportunităţi în altă parte. Şi trebuie înţeles că nu neapărat 
se duce prin ţările din jurul României. pentru că la fel de 
lesne se poate implica aiurea, din Brazilia în Bangladesh, 
întrucât capitalul este cel mai mobil factor de producţie, 
care s-a «delocalizat» aproape complet în epoca informa- 
ticii şi globalizării. 


40.4. Investiţiile directe externe — nevoia unei 
«mase critice» 


Pentru a induce schimbări structurale în România, 
este nevoie ca investiţiile directe străine să fie substanțiale 
— probabil 10-12 miliarde dolari, adică cel puţin încă 5-6 
miliarde dolari peste nivelul din prezent. La o asemenea 
masă critică — în cadrul căreia trebuie să se conteze cel 
puţin pe câţiva investitori majori, căci fără participarea 
acestora nici nu s-ar putea atinge respectivul nivel — inves- 
tițiile directe externe ar deveni un fel de locomotivă care ar 
împinge sau ar târî în schimbare restul economiei, indi- 

ferent dacă restul economiei ar dori, sau nu, şi indiferent 
dacă politicienii şi instituţiile ar coopera sau s-ar opune. 

In raport cu problemele structurale ale României, 
investiţiile directe externe, evident dincolo de menţionata 
masă critică, ar rezolva cel puţin următoarele dintre aces- 
tea: opţiunile sectoriale concurenţiale; depăşirea incapa- 
cităților instituționale; oprirea irosirilor de resurse în acti- 
vități neperformante; frânarea indirectă a clientelismului; 
şi, în sfârşit, dar nu cel mai puţin important, promovarea 
componentei de construcţie a reformei. 

Pentru o bună bucată de vreme, investiţiile directe 
externe în România riscă să se înăbușe dacă nu vor folosi 
România, în cea mai mare parte, ca bază mai ieftină de 
producţie pentru alte pieţe, adică dacă vor miza doar pe 
piaţa românească. Aceasta. pur şi simplu, pentru că se vor 
lovi inevitabil, până la urmă, de tirania cifrelor mici din 
economia românească. Trebuie ținut cont de salariul mediu 
de circa 100 dolari din România, în general de puterea 
scăzută de cumpărare a românilor. De asemenea, la dimen- 
siuni semnificative ale investiţiilor directe străine, repa- 
trierile de profituri. devenind şi ele importante, s-ar putea 
să se împiedice în constrângerile valutare determinate de 
încasările limitate din exporturi, care trebuie, în ultimă 
instanţă, să finanţeze, pe lângă aceste repatrieri de profi- 
turi, şi importurile, şi serviciul datoriei externe. O produc- 
ție axată pe export a investiţiilor directe străine ar relaxa, 
treptat dar destul de rapid, aceste constrângeri. Mărind 
încasările din exporturi, ar permite sporirea capacităţii de 
plată a României pentru importuri, pentru serviciul datoriei 
externe şi pentru repatrieri de profituri din investiţii, lăr- 
gind totodată piaţa internă. 

Desigur, toate acestea sunt ipoteze. Pentru că inves- 
tiții directe străine de amploare nu vor veni în România atât 
timp cât zona balcanică nu se va stabiliza, ceea ce este 
posibil să nu se întâmple niciodată, cât climatul de afaceri 
din România nu va fi prietenos, cu mai puţină birocraţie şi 
corupție, cât nu va fi clarificată problema proprietăţii în 

imobiliar, în funciar şi în domeniul industrial, cât cadrul 
legislativ nu va fi stabilizat şi orientat stimulativ, cât sin- 
dicatele nu vor accepta inevitabilitatea restructurărilor, in- 
clusiv de personal. pentru eficientizare, cât se va continua 
să nu se plătească impozitele fără ca rău-platnicii să fie 
scoşi din joc, ceea ce orice investitor străin serios, neper- 
miţându-și, consideră firesc concurenţă neloială. 

Fără o masă critică în investiţiile străine, România nu 
poate decola spre dezvoltare. S-ar putea ca, în condiţiile 
unor constrângeri teribile, să devină obligată să facă în 
mod dramatic ceea ce n-a făcut până acum şi să iasă din 
eşecul de până acum al tranziţiei şi fără investiţii străine. 
Dar, în acest caz, nu este vorba de o ieşire în orizontul 
actualei generaţii, ci cine știe când ulterior! 


Capitolul 41 


România-Orccident: turul II 


Perspectivele economiei româneşti sunt condiţionate 
copleşitor de poziţia viitoare a Occidentului față de 
România. Din anul 2000 s-a deschis o nouă pagină în 
istoria postcomunistă a relaţiilor dintre România şi 
Occident, în care clarificările nu mai pot fi evitate. Dacă ne 
gândim bine, acest tur II al relaţiilor României cu Occi- 
dentul a fost inaugurat în urma rezultatelor alegerilor din 
noiembrie 2000, care au marcat o prezenţă sporită pe scena 
politică a ceea ce prin Occident este taxat drept «extre- 
mism xenofob», dar care de fapt sunt legate nemijlocit de 
eşecul economic, de proliferarea sărăciei şi corupției, 
inclusiv deci de programele aplicate cu recomandare şi 
asistență occidentală, care nu pot fi separate de acest eşec. 

Rezultatul alegerilor poate fi deci folosit ca argument 
şi pentru o excludere a României şi. dimpotrivă, pentru o 
sprijinire serioasă a acesteia spre a ieşi din situaţia precară 
în care se află. Din ambele puncte de vedere, însă, clarifi- 
cările nu mai pot fi amânate, după ambiguitatea în care au 
stat relațiile României cu Occidentul, în turul I, în perioada 
de peste un deceniu de la evenimentele din decembrie 
1989. 

Trebuie să recunoaştem că relaţiile României cu 
Occidentul s-au aflat timp de peste un deceniu într-o ceață 
deasă. Dincolo de vorbăria cu dorinţa de integrare în struc- 
turile euroatlantice, clasa politică românească n-a făcut 
mai nimic din ceea ce era esenţial pentru apartenenţa la lu- 
mea occidentală. Inainte de toate, nu a fost rezolvată potri- 
vit valorilor aproape mistice ale acestei lumi problema pro- 

prietăţii. Nu a fost stabilită practic între principalii actori ai 
scenei economice și politice — astfel încât să fie respectată 
— nici una din regulile de bază ale jocului într-o economie 
de piaţă. De aici derivă, nemijlocit sau prin implicaţie, mai 
toate problemele care împiedică. de fapt, Comisia Uniunii 
Europene să considere România o «economie de piaţă 
funcţională». Cu alte cuvinte, în caz că dorea într-adevăr 
să fie admisă în clubul occidental, România n-a făcut tot 
ceea ce depindea de ea, măcar pentru a putea spune că, 
dacă nu va fi primită, nu este din cauza ei. 

Nici intenţiile occidentale însă n-au fost clare. Din- 
colo de bătăi pe umăr de încurajare a eforturilor de inte- 
grare a României în structurile euroatlantice, atitudinile şi 
acţiunile occidentale au fost ambigue. Nici o implicare ma- 
joră occidentală în România, nici cu bani, nici cu influenţă 
pentru înclinarea balanței. Din Occident România a obținut 
bani atâţia doar cât să nu moară! Şi nimeni în România 
n-a simţit în ceafă răsuflarea grea, determinantă, a cuiva de 
prin structurile la vedere sau secrete ale puterii din 
Occident. Este de-ajuns a compara o asemenea neimpli- 
care, rezultând din atitudinea neclară de da sau ba, cu 
poziţia limpede a Rusiei, care a urmărit fără echivoc să 
păstreze România în arealul de influență existent. Şi în 
măsura în care unul are o poziţie deja conturată şi alții, 
chiar dacă mai influenţi, nu, câştigul nu poate aparține 
decât celui care ştie clar ce vrea! Serviciile secrete ruseşti 
n-au fost probabil vreodată mai cu efect în România, căci 
nicicând altădată n-au acţionat mai fără contrapondere în 
România, fără contrapondere românească, fără contrapon- 
dere occidentală. Indiferenţa, şi nu interesul, a fost de fapt 
atitudinea occidentală predominantă faţă de România. In 
primii şapte ani ai tranziţiei, s-a lăsat a se înţelege că moti- 
vaţia lipsei de interes este politică, invocându-se că 
România era condusă de foştii comunişti. Realist privind 
lucrurile, pentru mulţi de prin Occident regimul Iliescu a 
fost de fapt alibiul ideal pentru lipsa de implicare — proba- 
bil din lipsă de interes! — în evoluţiile din România. In 

următorii patru ani, s-a sugerat că explicaţia este doar eco- 
nomică. Cu această explicaţie, economică, a fost argumen- 
tată neeligibilitatea României pentru NATO. Cu precari- 
tatea situaţiei economice au fost explicate rezervele capi- 
talului occidental faţă de plasamente în România. Toate 
semnalele proocidentale ale guvernării Constantinescu 
n-au primit nici un ecou concret. În mod aiuritor, această 
guvernare a beneficiat din Occident de mai puţini bani 
decât anterioara guvernare Iliescu. Fără banii occidentali, 
guvernarea Constantinescu — ce a făcut şi ce se cuvenea şi 
ce nu se cuvenea doar pentru a fi pe placul Occidentului — 
a rămas la bilanţ numai cu gravul eşec economic pe care 
gestiunea sa, în parte incompetentă în parte tocmai lipsită 
de resurse, l-a lăsat în economia românească, astfel încât 
prooccidentalismul acestei guvernări a devenit, la alegerile 
din 2000, a cincea roată la căruță pentru electoratul român, 
Occidentul putându-şi trece în cont şi propria contribuţie la 
revenirea la guvernare a d-lui Iliescu şi a partidului dom- 
niei sale. 4 

Paroxismul a fost atins în 1999. In timp ce, politic, 
România era cântată prin Occident pentru poziţia adoptată 
în conflictul din Iugoslavia — fie vorba între noi, o poziţie 
absurdă, mai pro-NATO decât chiar aceea a multora dintre 
țările NATO - aceeaşi Românie era împinsă economic să 
dea faliment. Fără vreo exagerare! România avea în 1999 
de făcut faţă unui, fabulos pentru ea, vârf de sarcină în 
plățile externe. Nu i s-a acordat însă nici o asistenţă, fiind, 
mai mult, obligată la o experienţă dramatică, de a-şi reduce 
net datoria externă, adică de a plăti în Occident mai mult 
decât a primit din Occident. România, printr-o minune, a 
evitat colapsul! 

Şi anul 1999 s-a încheiat atipic, Uniunea Europeană 
luând decizia istorică de a invita România la negocieri de 
aderare! Politiceşte, nu putea altfel! Pentru că altfel con- 
sfințea noile linii de demarcaţie din Europa! Ce a urmat în 
2000 a fost însă tipic pentru situaţia de dinaintea deciziei 
de la Helsinki. Clasa politică românească nu a făcut nimic 

concret pentru a onora această decizie, iar Uniunea Euro- 
peană, împreună cu tot Occidentul, a pus România între 
paranteze, în aşteptarea alegerilor de la sfârşitul anului 
2000. 

Nici clasa politică la putere şi nici PDSR-ul care se 
afla în opoziţie, dar care se profila ca viitor partid de guver- 
nământ — şi oricum probabil nimeni de prin Occident — nu 
au anticipat rezultatele votului din 26 noiembrie 2000, deşi 
semnale clare existaseră. Situaţia care se crease în 
România — şi pe care o poate sintetiza formula prea multă 
hoție, prea multă sărăcie! — a fost ignorată. Şi dacă de 
prea multă hotie responsabilă este exclusiv clasa politică 
românească, în privința prea multei sărăcii trebuie spus. 
fără echivoc, că Occidentul are partea sa de contribuţie, 
prin eşecul net, pe care de fapt l-a păstorit, al economiei 
româneşti din ultimii ani ai deceniului trecut. 

Nu ştim dacă Occidentul a înţeles, dar a întins prea 
mult coarda cu România. Nu atât prin faptul că nu s-a im- 
plicat financiar sau altcumva în România, ci pentru că nu a 
fost clar în intenţiile sale față de România. Desigur, 
Occidentul nu are nici o obligaţie faţă de România şi. dacă 
nu are nici vreun interes în România, atunci România chiar 
nu are nimic a aştepta din partea Occidentului. Dar acest 
lucru trebuie să-l ştie clar. 

Problema este aceea că, dacă manifestă doar o su- 
perbă indiferenţă față de România, Occidentul trebuie să 
accepte că, dintre români, numai cei ce vor să emigreze în 
Occident îl vor mai privi cu deschidere și speranţă. lar de 
la o izolare a României — eventual doar pentru că cetăţenii 
ei, în mod absolut democratic, au votat cum au votat. din 
cauza disperării şi lipsei de perspectivă — Occidentul nu se 
poate aştepta la altceva decât la ceea ce primeşte şi din par- 
tea sârbilor, care pe vecie vor considera că au fost bombar- 
dați pe nedrept: frustrare, răceală, resentimente. Poate, 
paradoxal, votul din 26 noiembrie reprezintă un factor de 
clarificare în contorsionatele relaţii dintre România şi 

Occident. O clarificare absolut necesară şi de mult aştep- 
tată. Ori aşa, ori aşa! 

Riscul însă ca să treacă şi acest episod, prin natura lui 
de alegere a apelor, fără să se ajungă la clarificări, rămâne 
totuşi destul de mare. Pentru că toate părțile implicate pot 
găsi un alibi în situaţia creată, urmărind. deliberat sau nu. 
ținte false. Forţele politice din România — de la putere sau 
din opoziţie — care se prezintă ele însele democratice au 
posibilitatea de a-şi demonstra occidentalismul nu între- 
prinzând reformele de fond care să poată duce România 
spre structurile euroatlantice, ci făcând paradă împotriva 
extremismului sancţionat în Occident, cu rezultatul că îl 
vor distruge poate pe Vadim Tudor, dar nu vor rezolva şi 
problemele ridicate, chiar dacă fâră reale soluţii, de către 
Vadim Tudor. La rândul său, Occidentul, dacă într-adevăr 
nu este interesat măcar cu ceva de România, fie va putea 
accepta acest joc, fie îşi poate găsi direct în «extremismuly, 
care ar fi câştigat teren, alibiul ideal pentru justificarea 
excluderii României, obținând, şi într-un caz şi în celălalt, 
aceeaşi menţinere a României la o uşă care poate nu se va 
deschide niciodată. A nu oferi noi înşine alibiuri celor, nu 
puţini, de prin Occident care nu au insomnii de dragul 
României nu înseamnă — chiar deloc — a accepta culpabili- 
zarea de «copil-problemă» al Europei, care a fost vânturată 
intens la începutul anului 2001 prin cercuri politice înalte 
din Occident, îndeosebi de pe la Bruxelles. Om fi noi 
codaşi în Europa, dar chiar «copilul-problemă» al Europei 
nu suntem?! Noi am aiurit Balcanii?! Noi am destabilizat 
Iugoslavia?! 

S-ar putea ca situația internațională să urgenteze 
clarificările necesare. Singurul lucru cert de până acum 
este că România n-a fost în cărți pentru primul val de 
extindere occidentală spre Est. Acum, se precipită al doilea 
val. Care, dacă nu va fi acum, probabil nu va mai fi deloc. 
Cel puțin în ce priveşte NATO. Dar, s-ar putea ca şi în pri- 
vința Uniunii Europene lucrurile să se petreacă după ace- 
laşi «scenariu», în sensul că, dacă nu se va extinde repede, 

Uniunea Europeană s-ar putea să rămână în spaţiul actual 
sau, cel mult. în spaţiul care ar îngloba şi Europa Centrală. 

Un test major al intenţiilor occidentale față de 
România în noul context l-a constituit tratamentul în ma- 
terie de vize pentru cetăţenii români. Pentru că tratamentul 
acordat în materie de vize este dependent, într-o măsură 
hotărâtoare, de interesele geopolitice faţă de ţările în dis- 
cuţie şi mai puţin de meritele lor sau ale cetăţenilor lor. 
Dacă aceste merite nu există, faptul, în funcţie de intere- 
sele respective, poate fi ignorat sau, dimpotrivă, transfor- 
mat în alibi pentru justificarea unei atitudini negative. 

Suspendarea, începând din 2002, a obligativităţii 
vizei pentru români spre a călători în Europa înseamnă nu 
doar încetarea unei discriminări umilitoare față de cetăţenii 
celorlalte țări candidate la Uniunea Europeană, dar şi o 
schimbare de statut al României în Europa, lucru pentru 
care Uniunea Europeană a dat un semnal serios şi concret, 
ignorând faptul că, pentru o asemenea schimbare, 
România, în dezastrul ei economic, se legitima mereu mai 
puţin. În urmă cu zece ani, nimic altceva decât statutul sta- 
bilit în Vest pentru fiecare dintre țările din Est a contat şi a 
operat în trasarea noilor linii de demarcaţie în Europa. Să 
fim realişti, delimitările de la începutul anilor '90 în trata- 
mentul privind vizele au prefigurat viitoarele noi granițe 
ale NATO şi Uniunii Europene. Acum, delimitările sunt 
economice şi devin din ce în ce mai nete şi mai puternice, 
handicapul celor din afara gardului «european» având ten- 
dinţa de a spori şi nu cumva de a se reduce. România este 
admisă să sară « gardul». 

La peste un deceniu de la căderea zidului Berlinului, 
noi ziduri de demarcaţie s-au ridicat în Europa. poate încă 
și mai impenetrabile, pentru că sunt de fapt ziduri care 
despart lumi economic nu numai deja net discrepante, dar 
şi mereu mai discrepante. Fostele decalaje dintre Vest şi 
Est au devenit nu doar mai mari, ci şi mult mai complexe. 
Există acum un decalaj notabil între Vestul şi Centrul 
Europei, dar pe cale de a fi absorbit în timp, chiar dacă 

îndelungat. Există însă un decalaj deja sever între Centrul 
Europei şi Estul Europei. care, din păcate, tinde să crească, 
şi încă rapid. Toate acestea pentru că, în general, ţările din 
Centrul Europei au reprezentat, mai mult sau mai puţin, 
reușite în tranziţia de la economia de comandă la economia 
de piaţă şi pentru că. din acelaşi punct de vedere, Estul 
Europei parcă s-ar fi situat nu în preajmă, ci la antipozi. 

România reprezintă un eşec economic notoriu, care, 
în cea mai mare parte, este imputabil tergiversării de către 
guvernele de la Bucureşti a reformelor de structură din 
economie, astfel încât aceasta, rămasă neschimbată, înre- 
gistrează aceleaşi performanţe mediocre, care o scot pur şi 
simplu din joc în mereu mai necruțătoarea competiţie 
internaţională actuală, care o fac neatractivă pentru investi- 
torii străini şi care n-o legitimează economic pentru un loc 
în structurile euro-atlantice. 

România, din păcate, nu este singurul eşec economic 
din spaţiul ex-comunist, dacă aceasta poate reprezenta o 
consolare. Nu există de fapt succese pe ansamblu în acest 
spaţiu și doar câteva eşecuri cu titlu de excepție, ci, din 
contră, eşecuri aproape ca regulă generală şi ca excepţie de 
la aceasta doar câteva succese. 

Desigur, nu a existat un precedent istoric şi deci o 
experienţă deja verificată în trecerea de la o economie de 
comandă la o economie de piaţă. Şi deci insuccesele nu 
trebuie să mire. Dar, în fapt, Occidentul, care a câştigat 
războiul rece, s-a dovedit că nu prea era pregătit pentru 
căderea comunismului şi n-a avut o strategie care să asi- 
gure țărilor de dincolo de fosta cortină de fier mai întâi 
preluarea şocurilor produse inevitabil de schimbările de 
sistem economico-social, iar, după aceea, înaintarea lor pe 
noul drum. 

Rămâne un fapt că practic singurele succese palpa- 
bile au fost obținute doar în spaţiul central-european, în ţări 
precum Cehia, Polonia, Ungaria. Căci experienţe precum 
țările baltice sau Slovenia nu sunt semnificative, deoarece, 
graţie dimensiunii lor restrânse, injecții de numai câteva 

miliarde dolari pot schimba complet şi rapid situaţia. Şi, 
fără a ignora cu nimic moştenirea mai puţin constrângă- 
toare din ţările central-europene, precum şi determinarea 
clasei lor politice pe calea schimbării, reuşita lor se dato- 
rează faptului că parteneri occidentali puternici au preluat 
pur şi simplu promovarea dezvoltării ţărilor în cauză. 
Forma a fost diferită - fie investiţii masive dincolo de o 
masă critică. fie investiţii serioase combinate cu ştergeri de 
datorii — dar amploarea preluării a fost cam aceeaşi şi de un 
nivel suficient pentru a antrena schimbarea. 

Fără îndoială, au şi meritat mai mult decât celelalte, 
dar decizia de a fi preluate în parohie a fost una politică, 
dincolo de meritele economice. Armatele lor — tot foste 
membre ale Tratatului de la Varşovia şi cu nimic mai breze 
decât cele ale altor foste țări din acest tratat — au fost consi- 
derate compatibile cu standardele NATO pentru că aşa s-a 
decis politic. Serviciile lor secrete — care nu se dovediseră 
măcar mai umane decât ale altor țări ex-comuniste. ba mai 
fuseseră şi simple anexe ale serviciilor sovietice — au fost 
considerate apte de a intra în sistemul serviciilor secrete 
occidentale pentru că aşa s-a decis politic. Şi afluxul de 
capitaluri către ţările respective s-a produs cel puţin şi 
pentru că aşa s-a decis politic. 

In rest, ţările zonei — care formează de altfel grosul 
din spaţiul ex-comunist — au avut şi au aproape toate datele 
spre a fi înregistrat eşecuri: incapacitate instituţională, ad- 
ministrare defectuoasă, structuri clientelare dominante în 
politică, moştenire comunistă şi mai grea. ŞI, evident, nu 
Occidentul poate fi, până la urmă, făcut responsabil de 
eșecurile lor. Şi, tot atât de evident, Occidentul nu are vreo 
obligație să le susţină economic, nici măcar să le scoată din 
marasm. În fond şi la urma urmei este strict treaba lor. Dar, 
place nu place, concluzia, după peste un deceniu de post- 
comunism în spaţiul central şi est-european, precum şi ex- 
sovietic, este că, în plan economic, eșecurile au putut fi de 
fapt evitate numai acolo unde Occidentul a decis să preia 
responsabilități majore prin participări financiare majore. 

11 Septembrie şi extinderea NATO 


Al doilea test major al intenţiilor Occidentului față 
de România îl va constitui decizia din toamna lui 2002 cu 
privire la extinderea NATO spre Est. 

Dintre toţi cei care au mai rămas la uşa NATO, 
România este de departe candidatul cel mai puternic şi de 
semnificație economică, politică şi chiar strategică. 
Slovacia şi Slovenia se află în Centrul Europei, sunt încon- 
jurate practic numai de țări deja membre ale clubului 
occidental şi doar de jure nu se află în NATO, pentru că de 
facto sunt în NATO. lar ţările baltice au, în mod obiectiv, o 
importanță mai mult simbolică. Aderarea la NATO graţie 
atingerii unor performanţe economice este doar o ipoteză, 
în timp ce realitatea este că admiterea unui candidat sau 
altuia în organizaţie constituie o decizie, nu economică, ci 
una strict politică, în funcţie de interesele strategice ale 
membrilor organizaţiei şi îndeosebi ale principalului dintre 
aceştia, Statele Unite. 

De altminteri, NATO este o organizaţie politică şi 
militară, şi nu una economică. Să nu ne amăgim că ar fi 
altfel, chiar dacă NATO face din performanţele economice 
criteriul aproape eliminatoriu, de fapt şi de fapt pentru a 
ține închise în fața celor nedoriți politic aşa-zisele «uşi 
deschise» ale organizaţiei. Grecia şi Turcia când au fost 
primite în NATO nu aveau câtuşi de puţin performanţă 
economică, ci doar prezentau interes strategic, iar minuna- 
tele armate ungară, poloneză şi cehă nu erau cu nimic mai 
breze decât armata română când ţările respective au fost 
primite în NATO şi România nu. De altfel, Polonia şi 

Ungaria au intrat în NATO conduse fiind de foştii comu- 
nişti, iar România a eşuat condusă fiind de cei care înfun- 
daseră decenii pușcăriile comuniste. 

Dacă admitem că în 1997 România nu a avut, pe plan 
real, nici o şansă de a fi primită în NATO, situaţia este în 
2002 absolut la fel. Dacă se acceptă însă ideea că atunci ar 
fi avut vreo şansă, de data aceasta trebuie recunoscut că 
şansele sunt şi mai mici. Potrivit criteriului economic 
invocat de Alianţă, România stă şi mai prost decât stătea în 
urmă cu cinci ani. De atunci, economia a căzut masiv trei 
ani consecutiv şi doar în ultimii doi a cunoscut o recupe- 
rare. Politic, nu se stă deloc mai încurajator. Deşi nu pro- 
filul de dreapta sau de stânga al guvernării contează, ci 
ceea ce efectiv face, totuşi nu s-ar putea spune că guver- 
narea pedeseristă, prin coloratura şi acţiunile sale, ar forţa 
cumva mâna cancelariilor occidentale să manifeste bună- 
voinţă, chiar dacă n-o doresc. 

De partea occidentală, atât s-a susținut primordiali- 
tatea criteriului performanței economice în admiterea 
candidaţilor, încât aproape nu s-ar mai putea face abstracție 
de acest criteriu. Și, să fim realişti, România are înainte din 
acest punct de vedere pe lista candidaturilor cel puţin 
Slovenia, Slovacia, țările baltice şi, după unii, chiar 
Bulgaria. 

Decizia politică a NATO din 2002 va lua desigur în 
considerare noua situaţie din Estul şi Sud-Estul Europei. 
Înlăturarea democratică a lui Miloşevici — realizare a po- 
porului sârb care a făcut ceea ce n-a reuşit NATO prin 
intervenţia în forţă în Iugoslavia — nu a rezolvat automat 
problemele. Centrul de conflict s-a mutat în Macedonia, 
aproape după acelaşi scenariu ca în Kosovo, cu deosebirea 
că NATO nu mai susţine o nouă mişcare albaneză de auto- 
nomie — de fapt de secesiune — precum în Kosovo, unde 
oricum nu s-a ajuns la vreo soluție durabilă. Un nou război 
în Balcani nu poate fi exclus. Prin rezultatele alegerilor din 
Moldova şi prin trecerea Kievului cu arme şi bagaje în 
barca Moscovei, Rusia a ajuns din nou direct la graniţa 

României. Nu se ştie dacă Occidentul în ansamblul său va 
considera ca proprie graniță cu Rusia această graniţă a 
României cu Rusia şi dacă nu cumva România va deveni o 
zonă-tampon între Occident și Rusia. Prin desfiinţarea 
obligativităţii vizelor pentru români, Uniunea Europeană a 
dat un semnal pozitiv, încurajator, pentru România. 
Rămâne încă o necunoscută atitudinea Americii. Poziţiile 
guvernării comuniste de la Chişinău vor forța de fapt 
Bucureştiul — dacă acesta se gândeşte realmente să nu 
compromită o eventuală ieşire a României din condam- 
narea ei estică de dragul unei himerice comuniuni cu spa- 
tiul românesc de peste Prut — să ceară Vestului să-şi clari- 
fice problema graniţei sale estice, care ori va fi graniţa es- 
tică a României, ori România va rămâne în zona gri. Şi, să 
fim serioşi, o asemenea decizie nu depinde de România, 
oricât de minunată ar deveni ea dintr-o dată, ci de interese 
strategice şi geopolitice care o transcend. 

Un nou context global a apărut, îndeosebi în urma 
prelungitei creșteri economice chineze. Cu un potenţial 
economic deja semnificativ, noua Chină — cu un miliard şi 
jumătate de oameni — presează pentru o poziţie politică pe 
plan mondial care s-o parafeze pe cea economică. China 
consideră că şansele în acest scop îi pot spori printr-o 
înțelegere cu Rusia, care, la rândul ei, caută să recupereze 
terenul pierdut. Interese de acelaşi gen chino-ruse converg 
în contestarea hegemoniei absolute americane şi în încer- 
carea de a crea o contrapondere la aceasta. Fiecare parte 
consideră că n-are şanse singură și, în ciuda unor diver- 
gente istorice, cochetează intens pentru demersuri comune 
împotriva unei lumi unipolare. America — marea Americă 
— aruncă în luptă scutul antirachetă în încercarea de a bloca 
o înţelegere ruso-chineză. Aceasta este miza ultimă a 
scutului antirachetă: ca, sub ameninţarea destabilizării de 
către acesta a actualului echilibru nuclear, să fie forțată 
mâna Kremlinului spre a accepta o stopare a înțelege- 
rilor strategice antiamericane cu China. Pentru acest scop, 
America este gata să facă mari concesii Rusiei, de la cele 

de imagine care să mângâie orgoliile imperiale ale 
Kremlinului — cum ar fi, de pildă, o nouă înţelegere glo- 
bală, de pe aparente poziţii de egalitate, cu SUA — până la 
cele concrete, ca, de exemplu, susțineri economice. spriji- 
nirea prin comenzi a producţiei militare ruseşti şi chiar 
abdicări parţiale din anvergura prevăzută a programului 
privind scutul antirachetă. Extinderea NATO va putea face 
evident parte dintr-o posibilă nouă înţelegere ruso- 
americană. Preşedintele Bush poate avertiza Rusia cu 
lucruri până acum nemaiauzite — «Nu va mai fi o nouă 
Yaltă» sau «Alianţa nord-atlantică se va întinde de la 
Marea Baltică la Marea Neagră» (în fapt se întinde şi 
acum!) — dar, în funcţie de interesele globale care trans- 
cend zona, Washingtonul va putea face alegeri diferite 
dintre candidați. Una ar fi o extindere a NATO limitată la 
Slovacia şi Slovenia, pe care ar putea s-o accepte fără pro- 
bleme şi Rusia, căci ar fi vorba de o extindere fără semni- 
ficaţie, mai mult de ochii lumii. şi alta ar fi o acţiune în 
forţă care să cuprindă în noul val practic toţi candidaţii, 
inclusiv România. 

In toate aceste privințe este vorba de interesele 
Occidentului care deține pârghiile. De interese şi numai de 
interese, căci ar fi o naivitate să se creadă cumva că 
Occidentul şi-ar compromite relaţiile cu Rusia de dragul 
României. 

Ecuația mondială şi îndeosebi cea ruso-americană, 
care interesează cel mai acut şi direct România, s-au com- 
plicat serios în urma atacurilor teroriste asupra Americii 
din ll Septembrie 2001. 

Autorităţile de la Bucureşti — preşedinţia, parlamen- 
tul, guvernul — au adoptat poziţia care trebuia: clară, fermă, 
fără echivoc, perfect congruentă cu oricare dintre obiec- 
tivele fireşti, declarate sau nedeclarate, ale țării, cu inte- 
resele ei de fond. Era vorba de a se adopta o poziţie netă 
împotriva terorismului, adică de alegere fără ambiguităţi 
între moarte şi viață! Nu exista o altă poziţie! Cu asemenea 
lucruri nu este de joacă şi nu se glumeşte! Era vorba de a 

se lua o poziţie alături de cel atacat, agresat, care în plus 
mai era şi factorul prim, dominant în NATO, unde 
România, cel puţin după cum s-au exprimat toți repre- 
zentanţii clasei politice, dar şi populaţia în covârșitoare 
majoritate, vizează să se integreze. Deci, nu putea fi vorba 
de poziţii scăldate, cu dus-întors: spaţiul aerian şi terestru 
al României trebuia pus la dispoziţia SUA, a NATO, indi- 
ferent dacă acestea vor fi avut sau nu nevoie! România 
trebuia să fie fără ezitări alături de America nu neapărat 
pentru că dorea să intre în NATO, ci pentru că nu putea fi 
altfel decât împotriva terorismului! Şi angajamentul 
neechivoc al României în lupta împotriva terorismului va 
trebui să se mențină, indiferent dacă din interiorul NATO 
sau din afara NATO! 

Dar, în desluşirea viitoarelor valuri din relaţiile 
mondiale, România nu ar putea ignora faptul că America 
realizează de-acum inconvenientele poziţiei de unică 
superputere într-o lume de fapt multipolară. Şi nu este 
exclus să ducă dorul bipolarismului postbelic, în condiţiile 
căruia ceea ce a păţit în 11 Septembrie nu ar fi fost de fapt 
posibil să i se întâmple, pentru că terţe forţe nu aveau 
atunci spațiu de manevră să mişte în front fără blagoslo- 
virea unuia din cei doi poli, iar echilibrul între aceştia în 
descurajarea reciprocă excludea destabilizările dincolo de 
o anumită limită. Şi, în războiul lung pe care America 
doreşte şi este chiar obligată să-l ducă împotriva teroris- 
mului, are nevoie de parteneri. Şi cel mai important şi util 
poate fi tocmai Rusia, care, faţă de ceea ce se întâmplă în 
lume, nu consideră poate decât că are a se felicita că a 
manifestat înţelepciunea să externalizeze centura sudică 
musulmană a fostei Uniuni Sovietice cu prilejul, probabil 
intenționat provocat, al dezmembrării acesteia. Rusia va 
reintra puternic în deciziile mondiale şi va fi chemată la 
aceasta chiar de America. Ce prioritate va mai avea în ase- 
menea condiţii extinderea NATO şi poate chiar ce fel de 
NATO va mai exista ? Pentru guvernul Năstase apare o 
problemă foarte concretă. Acesta îşi stabilise un soi de 

piatră de hotar din decizia NATO de extindere în 2002, 
dorind se pare să nu aibă până atunci convulsii în economia 
românească şi urmând, abia după aceea, în funcţie de 
respectiva decizie, să stabilească amplitudinea reformelor. 
In noua situaţie, s-ar putea ca, în ciuda declaraţiilor oficia- 
lilor NATO, întâlnirea la vârf din 2002 să nu mai aducă 
nimic clarificator, impunând guvernului Năstase cel puţin 
reconsiderări tactice şi financiare. 

Concluzia este că România trebuie să fie pregătită 
pentru orice variantă. Lucrurile trebuie să fie limpezi. 
România nu are o alternativă mai bună la structurile 
euroatlantice, și poziţia codaşă actuală trebuie să fie o pro- 
vocare pentru o acţiune hotărâtă de schimbare în ţară spre 
a putea schimba, pe această bază, poziţia din Europa. In 
fond, pentru a prinde trenul Europei, ultimul tren, cum în 
general se spune! Dar dacă, din varii motive, nu vom putea 
prinde ultimul tren, în caz desigur că acest tren şi există?! 
Ce le-ar mai rămâne atunci românilor de fâcut văzând că 
au pierdut, iarăşi şi iarăşi, eternul şi fascinantul «ultim 
tren»?! Este mult mai bine să fie pregătiţi pentru orice 
variantă. 

Că România va face, sau nu, parte din al doilea val al 
extinderii NATO rămâne de văzut. Unii cred că depinde de 
România, deși, la mizele care sunt în joc, «meritele» unei 
țări sau alteia sunt poveşti cu cocoşul roşu. Alţii, mai 
realişti, cred că depinde numai de ceea ce se va decide prin 
marile cancelarii ale lumii. Dar, de ales se va alege într-un 
fel. Relaţiile României cu Occidentul vor ieşi, în sfârşit, 
din zona gri, în care s-au aflat timp de peste un deceniu. 
Dar se prea poate ca, în schimb, România să cadă ea în 
zona gri. De fapt să rămână în zona gri! Riscul clarifi- 
cărilor! 

Totul este însă să nu asistăm, din nou, la «bâlciul 
pro-NATO» din 1997, repetând experienţa jenantă de pe 
vremea guvernării Constantinescu. Bâlci, pentru că, în 
timp ce noi ne făceam că intrăm, ei se făceau că ne pri- 
mesc. De fapt, încă şi mai rău, în timp ce noi cântam fas- 

cinante serenade pe la uși etern închise, ei, agasaţi dar nu 
mai puțin dispuşi la vodevil, ne trimiteau bezele de la 
balcon şi, din când în când, mai cobora câte unul printre 
noi să ne îmbărbăteze. nu de alta dar păsiseră un menestrel 
şef dispus să ia bătăile amăgitoare pe umăr drept acţiuni 
încurajatoare. Farsă în toată regula! Şi de o parte, şi de alta! 

Farsa cu «uite NATO nu e NATO» trebuie să înce- 
teze. Nici ei să nu se mai facă. nici noi să nu ne mai facem 
că ...! Nici noi cu serenade degeaba, nici ei cu «dacă 
mergeţi pe calea reformei. vă avem în vedere». Preşedin- 
tele Iliescu a spus că, dacă nu vom fi primiţi în NATO nici 
în 2002, «nu va fi o tragedie». Domnia sa are perfectă 
dreptate. De fapt, România traversează acum o tragedie — 
o tragedie economică pe fundalul unei tragedii geopolitice! 
— Şi ne agățăm de fapt de NATO în ideea că am putea-o 
depăşi. România nu are nevoie de umbrela NATO pentru a 
se apăra de cineva anume (căci nu prea există cine să ne 
«invadeze» întrucât şi-ar lua o belea pe cap), ci pentru că, 
sub această umbrelă, ne-ar putea «invada» niscai 
investitori străini. Dar. evident, dacă nu vom fi admiși în 
NATO, nu va fi nici o tragedie, pur şi simplu pentru că 
această tragedie deja există, precisă şi palpabilă, Şi cu care 
vom rămâne, dar măcar ar urma să nu mai umblăm ca 
năucii după cai verzi pe pereţi! 

Oricum, serenadele de dragoste pe la ferestre care nu 
se deschid sau pe sub balcoane de unde chiar se aruncă cu 
apă trebuie să înceteze. Dragoste cu de-a sila nu se poate. 
Nu poţi să cerşeşti dragostea cuiva, în timp ce acel cineva 
îţi tot explică cum că nu eşti calificat să-i ceri dragostea! 
Dincolo de umilirea nemărginită a menestrelului şi iritarea 
tot mai mare a celui din balcon, care va fi mereu mai tentat 
să pună găleata cu apă în funcţiune, iese o aiureală de 
nedescris. Pentru că totuşi nu este vorba de Romeo și 
Julieta. ci de ditai țări, care au oameni de hrănit şi resurse 
de administrat. În calitate de menestrel. România nu numai 
că i-ar deranja pe cei din Occident tot continuând să-i bată 
la cap cu cereri pe care aceştia pe mai departe nici nu s-ar 

gândi cumva să le aibă în vedere, dar s-ar încurca şi pe 
sine, cu aspirații false, alocări de resurse spre ţinte nu 
tocmai potrivite, politici nerealiste şi inadmisibile strategii 
fără alternativă. In plus s-ar încurca pe sine lăsându-i pe 
alţii s-o tot încurce cu ipocrite bătăi pe umăr şi încurajări 
că va veni vremea când România se va integra euroatlantic. 

Conducătorii românilor nu au nici prea multe, nici 
prea grele de făcut. Nu trebuie nici să schimbe opţiunile 
euroatlantice ale României. nici să se dea în stambă pe la 
Vest sau pe la Est că le schimbă. Este de ajuns să comunice 
clar celor cărora până acum le-au tot cântat pe sub bal- 
coane că România și-a exprimat deja opțiunea euroatlan- 
tică şi că o menţine, dar că nu va mai plictisi de acum 
încolo pe nimeni cu acest lucru și că, dacă prin Occident 
intervine ceva nou în legătură cu problema, roapă să i se 
dea un telefon, căci vorba dlui Pleşu, de pe vremea 
ministeriatului său la Externe, numărul de telefon vi l-am 
comunicat şi de altfel ştiţi pe unde ne puteți găsi! 

Dacă României, indiferent de vrerile ei, îi va fi 
rezervat un loc doar într-o zonă-tampon, asta va fi! Istoria 
arată că zonele-tampon nu sunt neapărat pierzătoare, ba, 
dimpotrivă. în atâtea rânduri un asemenea statut le-a 
împins spre prosperitate. Ar urma însă ca România să 
găsească taurul care s-o împingă de la spate să facă ce 
trebuie. Pentru că în zonele-tampon îţi trebuie nu numai 
perspicacitate şi inteligenţă. dar şi tenacitate şi bărbăţie. De 
taur! 


Capitolul 43 


Apartenența la Uniunea Europeană: 
o decizie pur politică! 


Al treilea test al intenţiilor occidentale față de 
România va fi includerea cândva, într-un viitor nepreciza- 
bil, a ţării în Uniunea Europeană. Şi, evident, şansele vor fi 
mai mari, dacă în prealabil România va fi admisă în 
NATO, şi mult mai mici dacă România va rămâne în afara 
organizaţiei nord-atlantice. 


43.1. Poziţia codaşă între candidați 


Între candidatele la integrare în Uniunea Europeană, 
România are deocamdată poziţia codașă. Aceasta pentru 
că, de zece ani, de când a fost public exprimată opţiunea de 
aderare, nu s-a făcut absolut nimic pe linia pregătirii pentru 
aderare. Nici chiar după ce demersul s-a concretizat într-o 
cerere oficială. ŞI, în mod aiuritor, nici după ce a intrat în 
vigoare un acord de asociere, care arunca debila şi dezor- 
ganizata economie românească în luptă corp la corp, într-un 
regim de dezarmare vamală treptată, cu competitivele eco- 
nomii vest-europene. Întrucât trebuie să fie clar, pregătirea 
de fond pentru aderare se face pe tărâm economic şi nu în 
hârţoage. lar pe tărâm economic nu s-a făcut nimic pentru 
pregătire. România este la fel de prost pregătită pentru 
aderare ca şi atunci când şi-a exprimat opțiunea în acest 
sens. Apăsată de un sector neperformant masiv şi ireme- 
diabil producător de pierderi. economia românească nu 
poate decât să piardă şi mai sever în competiţia interna- 
țională devenită mereu mai dură şi să se îndepărteze mereu 

mai mult de obiectivul integrării, pe care România singură 
şi l-a propus fără ca nimeni să i-l impună. 

Responsabilitatea revine tuturor acelora care s-au 
aflat la guvernare în întreaga perioadă postdecembristă. 
Guvernului Roman, care într-adevăr a început reforma, dar 
a început-o dezastruos, cu populisme decavante, cu jumă- 
tăţi de măsură grav plătite ulterior, cu încurcături juridice 
în problema crucială a proprietăţii, care nu au fost descâl- 
cite nici acum şi care au blocat şi privatizarea. Guvernă- 
rilor Iliescu în ansamblu și îndeosebi celei de pe timpul 
mandatului Văcăroiu, care sunt principalele responsabile 
de amânarea periclitantă a adevăratelor reforme, de forța- 
rea dezechilibrelor din conturile interne ale statului şi din 
conturile externe ale țării, buba spărgând după 1996. 
Guvernărilor cederisto-pediste, care trebuie acuzate pentru 
faptul că nu s-au apucat nici ele de adevăratele reforme din 
economie, şi nu pentru declinul în sine al producţiei, care, 
în condiţiile nestăvilitelor siluiri ale economiei din partea 
activităților neperformante, avea oricum să se fi produs la 
un moment dat, chiar dacă la cârmă ar fi rămas anterioara 
guvernare. 

Responsabilitatea revine tuturor guvernărilor postde- 
cembriste deoarece pregătirea pentru aderare era evident 
un proces îndelungat, care trebuia să înceapă de mult și 
care nu prea a început chiar deloc. Şi-a evaluat România, 
la exprimarea opțiunii, avantajele pe care ar fi putut să con- 
teze şi pe care, prin măsuri economice, să şi le conserve, şi 
de ce nu chiar să le întărească, în perspectiva începerii de 
negocieri şi a unei eventuale intrări în Uniunea Europeană? 
A clintit România vreun fir de păr sectorului neperformant 
al economiei, care nu este doar un simplu handicap pentru 
aderarea la Uniunea Europeană, ci pur şi simplu o poate 
scoate din joc? A luat România vreo măsură economică 
aptă să facă faţă din timp consecinţelor mai mult decât 
previzibile ale reducerii treptate a nivelului de protecţie 
prin taxe vamale a atâtor și atâtor sectoare, în condiţiile 
derulării acordului de asociere cu Uniunea Europeană? 

Prin contraperformanţele sale în aşezarea economiei 
pe criteriile eficienței, România nu doar s-a expus singură 
marginalizării în rândurile candidaților la Uniunea Euro- 
peană. dar şi-a tăiat şansele de a alla răspunsul fără echi- 
voc — crucial ca însemnătate — la poate cea mai tulbură- 
toare şi importantă dintre întrebările apărute în contextul 
redesfășurărilor de forţe pe plan european şi mondial după 
1989: a luat vreodată Occidentul în mod serios în consi- 
derare apartenenţa la lumea sa a României?! Cele mai 
multe date concrete ale realităţii spun că nu. Dar, delegi- 
timându-se ea însăşi prin mineriade, anchiloze şi apoi crize 
politice şi bineînţeles prin contraperformanţele economice 
rezultând din tergiversarea reformelor, România s-a pus ea 
singură în afara jocului şi, dacă Occidentul n-a avut-o 
vreodată în vedere, i-a oferit acestuia cu generozitate cea 
mai minunată motivaţie de a menţiona României că nu este 
eligibilă. Distanţa economică faţă de Uniunea Europeană a 
ajuns atât de mare încât ar fi imposibil de întrezărit, la un 
orizont de timp neidealist, ca România să poată atinge 
standardele economice chiar minime cerute. Şi nu este de 
închipuit nici că Uniunea Europeană va cobori cumva 
aceste standarde astfel încât să poată să fie accesibile şi 
României, pentru că ar însemna ca, de dragul României, să 
renunțe măcar la o parte din construcţia comunitară obți- 
nută cu atâta greutate, în eforturi de peste 40 de ani, ceea 
ce este evident o iluzie! 

Prezenţa României în structurile Uniunii Europene 
ar însemna o diluare, dacă nu chiar o zdruncinare a aces- 
teia. Ca atare, Uniunea Europeană este firesc reticentă faţă 
de România reală şi ar vrea să aibă de-a face cu o Românie 
ipotetică, aflată la un stadiu pe care probabil şi România 
actuală ar dori să fie, dar pe care nu-l poate atinge în urmă- 
torul deceniu, dacă îl va atinge vreodată! 

Totuşi, la zece ani de la anul de cotitură 1989, Uniu- 
nea Europeană, în cadrul reuniunii la nivel înalt de la 
Helsinki, a decis să invite România la negocieri de aderare. 
Politiceşte ar fi fost imposibil ca, la această aniversare de 
la căderea comunismului, să fi lăsat deoparte România şi 

Bulgaria (căci doar invitarea acestora cra în dubiu, dintre 
țările care îşi exprimaseră ele însele dorinţa). Imposibilă, 
pentru că, prin neinvitare, Occidentul ar fi recunoscut 
implicit ceea ce oficial exclude înainte de toate: o nouă 
împărțire a Europei. Invitarea celor două ţări era politiceşte 
mult mai acoperitoare, mai ales că nu costa mare lucru, 
urmând ca țările respective, dacă nu sunt realmente în 
stare, să se autoexcludă ele pe parcursul negocierilor. în 
cadrul cărora în esenţă urmau să se stabilească măsurile de 
pregătire a eventualei aderări. 

A fost evident o hotărâre politică, deoarece. din 
punct de vedere economic, România nu era eligibilă pentru 
negocieri de aderare. A fost însă şi primul semnal de 
disponibilitate concretă primit de România din partea 
Occidentului în cei zece ani de la evenimentele din decem- 
brie "89. O decizie care, să fim realişti, nu a depins într-o 
măsură cine ştie ce nici măcar de cartea democraţiei cu 
care s-a putut prezenta România la Helsinki, o democraţie 
cam haotică, cam neproductivă, dar imposibil de negat, ci. 
într-o măsură copleşitoare, dincolo de calculul politic rece 
menţionat, de o reamestecare a cărţilor între interesele 
marilor puteri mondiale, care ar putea, la început de secol 
XXI, să basculeze în favoarea României, după ce şi înce- 
putul secolului anterior îi fusese surâzător, pentru ca la 
mijlocul acestuia să i se prefigureze însă o soartă ce părea 
să-i fie definitiv potrivnică. Dacă Uniunea Europeană a 
decis realmente să-şi mute graniţa estică la graniţa estică a 
României, acesta reprezintă un eveniment istoric, care 
poate scoate România din «condamnarea ei estică», ce a 
însemnat nu doar mizerie economică, ci şi o stare de spirit, 
de victimă implacabilă, de perdant fără de speranţă. 

Din păcate, poziţia occidentală după 1989, care s-a 
menţinut în zona mesajului gri. încurajator dar lipsit de 
concreteţe, a alimentat această stare de spirit, accentuând şi 
impresia şi comportamentul de «condamnat estic», dar, şi 
mai grav, lăsând de fapt spaţiu liber de manevră celor, nu 
puţini, din interior, din jur sau de aiurea, care chiar au 

urmărit şi urmăresc ca România să nu iasă, ca performanţă 
economică şi stare de spirit. de sub «condamnarea estică». 

Ceea ce s-a întâmplat în România pe plan politic şi 
economic după decizia istorică a Uniunii Europene de a o 
invita pentru negocieri de aderare — repetăm, primul sem- 
nal cu adevărat concret, chiar dacă nu cu implicaţii ime- 
diate, primit din Occident în perioada postdecembristă — a 
exprimat extrem de relevant cercul vicios în care țara este 
menținută de clasa ei politică, în ciuda respectivei decizii 
istorice, care, în principiu, oferea României pentru întâia 
dată şansa unei conectări reale şi practice la lumea occi- 
dentală. 

Din păcate, mesajul de ansamblu pe care clasa poli- 
tică l-a dat celor din străinătate ce au luat decizia de la 
Helsinki nu a fost fără echivoc acela că România este în 
stare să-şi rezolve problemele. Dacă decizia de la Helsinki 
ar fi una definitivă de preluare a României în parohie, 
atunci un asemenea mesaj nu ar conta. Pentru că, ar 
însemna că Uniunea Europeană ar urma să se sforţeze, 
odată şi odată, înlăturând obstacolele din România (poate 
chiar reconfigurând clasa ei politică, şi combinând acest 
demers politic cu unul financiar semnificativ) astfel că 
lucrurile s-ar regla. Dar dacă decizia de la Helsinki a fost 
doar un test sau. şi mai concret spus, un compromis între 
cei ce au acceptat să aibă în vedere România şi cei ce nu 
agreează ideea ori o condiționează? Şi totul, de fapt, a 
sunat: dăm României un extemporal, trece — bine, nu trece 
— salut! 

Să nu ne îmbătăm cu apă rece şi să considerăm că, 
după decizia de la Helsinki. soarta României ar fi deja 
jucată: definitiv şi irevocabil va fi preluată sau absorbită, 
vrea nu vrea, în lumea occidentală. Să nu zicem hop până 
nu trecem pragul! Oricum, dacă poziţia Uniunii Europene 
adoptată la Helsinki a fost de tip strategic, dar nu ire- 
versibilă — şi, cu atât mai mult. dacă a fost doar un test -- 
atunci bunăvoința celor ce au luat decizia va rămâne 
platonică în cazul în care România nu o va onora cum se 

cuvine. Platonică. adică fără a se da şi nişte bani! Şi. fără 
bani, România nu poate ieşi din actuala situaţie, urmând să 
continue a se duce de râpă, chiar şi în cazul, altfel impro- 
babil, în care clasa politică din România s-ar trezi în sfârşit. 

Inainte de Helsinki, România se afla clar într-un cerc 
vicios fără de speranță. Decizia de la Helsinki, deşi cu 
efecte foarte, foarte îndepărtate, părea să fi rupt acest cerc 
vicios, deschizând măcar o fereastră pentru speranţe. Ceea 
ce s-a întâmplat ulterior în România, prin contribuţia clasei 
sale politice, nu i-a ajutat deloc pe cei din Europa Occiden- 
tală care au susţinut cauza României, ba i-a descurajat! Ce 
să mai vorbim de ceilalţi, care au fost de părere să țină 
deoparte România, având îndoieli asupra acesteia, şi care 
nu au putut decât să devină mai tranşanți, reproşând fără 
ezitări: vedeţi, v-am spus noi, că-i mai bine să nu ai de-a 
face cu România! 

Prin suspendarea obligativităţii vizelor pentru 
români. Uniunea Europeană a mai făcut o încercare: a dat 
un cec în alb guvernului Năstase, în speranţa că acesta va 
proba, şi în plan general, ceea ce a arătat că a reuşit în 
legătură cu cerințele (de securizare a frontierelor) conve- 
nite pentru a se permite românilor să circule liber în spaţiul 
Schengen, anume că este în stare să-şi asume angajamente 
pe care să le şi respecte. 

E drept, că, după tragedia din 11 Septembrie din 
America, Occidentul european a devenit probabil mai cu 
luare-aminte la faptul că protestanților şi catolicilor le pot 
fi mai aproape ortodocșii, tot creştini, chiar dacă foarte 
mulţi sărăntoci şi unii cam furăcioşi, dar oricum buni la 
munci «stresante», decât islamici fanatici, cu bombe la 
cingătoare. Acest învățământ din proverbul «este mai 
aproape cămaşa decât haina» nu scade, însă, cu nimic din 
semnalul, cel mai luminos din ultima jumătate de veac, 
trimis românilor de Crăciunul 2001, prin deschiderea 
pentru ei a porţilor Occidentului. 

Că România va fi sau nu membru plin al Uniunii 
Europene, aceasta rămâne de văzut, depinzând nu numai 

de progresele economice în sine ale României, ci şi, având 
în vedere decalajele economice care inevitabil se vor men- 
ține, de o bunăvoință politică absolut necesară «în comple- 
tare», din partea decidenţilor vest-europeni. 


43.2. Renta aparţine Uniunii Europene 


Că însă România se află practic cu un picior în 
Uniunea Europeană este un fapt palpabil care decurge ne- 
mijlocit din acordul de asociere dintre România şi Uniunea 
Europeană, în virtutea căruia, începând din 1995, s-a 
constituit (ajungând deja la finalizare) o zonă de liber 
schimb în relaţiile comerciale cu produse industriale, în 
urma reducerii, în trepte până la desființare, a taxelor va- 
male pe fluxurile reciproce de mărturi. 

In cadrul zonei de liber schimb din relaţiile reci- 
proce, mărunta şi, mai ales, demodata şi nerestructurata 
industrie românească rămâne fără urmă de protecție în faţa 
uneia din cele mai puternice, prin anvergură şi competiti- 
vitate, industrii din lume. Industria şi, prin ea, întreaga eco- 
nomie românească intră completamente în bătălia concu- 
renţială directă de pe piaţa Uniunii Europene, cea mai mare 
şi una dintre cele mai exigente din economia mondială. În 
raport cu această situaţie, diagnoza Comisiei de la 
Bruxelles asupra stadiului spre aderare este, totuşi, fără 
echivoc în aprecierea că «România nu este în stare să facă 
faţă pe termen mediu presiunilor competitive şi forţelor 
pieţei în cadrul Uniunii Europene». 

Or această apreciere, pe care nimeni din România 
n-a contestat-o, nu exprimă fidel realitatea. Incontestabil, 
România nu este în stare să facă faţă presiunilor competi- 
tive şi forţelor pieţei din cadrul Uniunii Europene. Numai 
că realitatea este că, deşi nu este în stare să facă faţă 
presiunilor competitive în cadrul Uniunii Europene, 
România este obligată totuşi să facă faţă acestor presiuni. 
pentru că, prin însăşi realizarea prevederilor de zonă de 
liber schimb, se află deja în interiorul aceluiaşi spaţiu co- 

mercial reglementat cu Uniunea Furopeană, şi nu în afara 
acestuia. Un export din Franţa întâlneşte aceleaşi condiţii — 
adică absenţa unor obstacole vamale — şi dacă este îndrep- 
tat spre Germania şi dacă este orientat spre România. 
Protecţia vamală nu mai există. Decide doar competitivi- 
tatea. 

Cum se descurcă România. deşi nu poate face faţă?! 
Cu un preţ imens: al pierderii sistematice de substanţă 
economică! Importurile competitive din Uniunea Euro- 
peană — cărora produsele româneşti nu le pot face faţă — 
sunt de fapt finanțate cu exporturi fie de forță de muncă 
ieftină (în «lohn») fie de materie brută (lemn pe picior, 
cherestea, fier vechi, aluminiu). ambele categorii forțate 
secătuitor în ultimii ani. 

Că poate un alt calendar al dezarmării vamale reci- 
proce trebuia convenit în cadrul acordului de asociere, că 
probabil negociatorii români din anii '93-'94 n-au con- 
ştientizat exact la ce expun peste ani mediocra industrie 
românească, că poate s-au arătat prea optimişti în ce pri- 
veşte capacitatea acesteia de a se restructura sau că, pur şi 
simplu, n-au avut loc de întors în faţa negociatorilor vest- 
europeni, toate acestea constituie o altă problemă. O pro- 
blemă depăşită total de evenimente, pentru că acum nu se 
mai poate face nimic. Ceasul înapoi nu mai poate fi dat. 
România trebuie să se descurce, cum poate, pornind de la 
situația existentă. 

Şi să nu se creadă cumva că produsele agricole sunt 
exceptate de la regula general instituită din cauza 
României, care ar fi dorit şi ar fi şi reuşit să-şi păstreze 
vreo protecţie pentru nefericita sa agricultură, ci, în mod 
precis, din cauza Uniunii Europene, care a urmărit şi urmă- 
reşte să-și conserve intactă citadela agricolă construită pe 
subvenţii masive şi pe preferința acordată achiziției din 
interiorul comunităţii, în dauna celei din afară, chiar dacă 
mai ieftină. 

Zona de liber schimb în care România se găseşte 
împreună cu Uniunea Europeană în ce priveşte produsele 

industriale constituie o realitate care trebuie recunoscută. 
Aprecierea că România nu este în stare să facă faţă presiu- 
nilor competitive în cadrul Uniunii Europene descrie exact 
diferenţierea economică netă dintre România şi actualii 
membri ai Uniunii Europene şi explică, în mod valabil, de 
ce România nu poate fi unul dintre aceştia, dacă nu chiar ar 
putea fi considerată şi ca o invitaţie indirectă de a-şi vedea 
lungul nasului spre a sta deoparte. Dar aprecierea nu 
acoperă realitatea existenţei zonei de liber schimb, care 
înseamnă fără echivoc că România, deşi nu este în stare, se 
află totuşi în situaţia de a face față nemijlocit presiunilor 
competitive în cadrul Uniunii Europene. 

Şi întrucât efortul implicat pentru România este 
enorm, acest efort trebuie recunoscut, dacă nu altcumva 
măcar platonic. Oricum nu se poate să-i explici cuiva cu 
care te afli deja pe aceeaşi corabie că nu ar trebui să fie pe 
respectiva corabie întrucât nu este în stare să reziste 
valurilor, vânturilor. S-ar putea ca Uniunea Europeană să 
regrete decizia de la Helsinki de invitare a României la 
negocieri de aderare, prin care şi-a luat o pacoste pe cap, 
deşi intrarea pe aceeaşi corabie cu România fusese asu- 
mată de Uniunea Europeană cu mai mulţi ani înainte, când 
s-a acceptat constituirea în relaţiile comerciale reciproce a 
unei zone de liber schimb. Și să fim drepţi, oricât de mică 
ŞI puţin importantă este piața românească, pentru Uniunea 
Europeană o zonă de liber schimb cu aceasta nu poate fi 
decât profitabilă, căci la o dezarmare vamală reciprocă de 
câştigat au produsele competitive. Or, în raport cu cele 
româneşti, avantajul competitivităţii aparţine net produ- 
selor vest-europene! O fi România «copilul-problemă», 
cum se exprima dl Verheugen, responsabilul cu extinderea 
în Comisia de la Bruxelles, dar, în comerţ, România are 
cotizaţie de adult la PIB-ul Uniunii Europene. 

In cazul României, diferența de competitivitate se 
regăseşte de ani şi ani într-un deficit comercial de sute de 
milioane de dolari de partea acesteia în relaţiile cu Uniunea 
Europeană. În 2000, deficitul a fost de circa 800 de mili- 

oane de dolari. In schimb, asistența nerambursabilă primită 
de România din partea Uniunii Europene este doar de vreo 
600 de milioane de dolari şi începe a fi acordată la 
asemenea dimensiuni doar din 2001. De fapt prin existenţa 
zonei de liber schimb în relaţiile reciproce, încă înainte de 
intrarea propriu-zisă în Uniunea Europeană, candidaţii 
aplică, prin dezarmarea vamală convenită. primul dintre 
principiile de bază ale organizaţiei: libera circulaţie a 
bunurilor. lar Uniunea Europeană îşi extrage, prin diferen- 
țialul de competitivitate care îi aparţine, renta diferenţială 
de avantaj, tot încă înainte de a se expune consecințelor 
rezultând din aplicarea împreună cu candidaţii a celorlalte 
două principii de bază: libera circulaţie a capitalurilor şi 
libera circulaţie a persoanelor. 

Aceste ultime două principii sunt, evident, corela- 
tive. Şi, discutând fără reţineri, nu se poate spune cu exac- 
titate cine este cel mai puţin pregătit să le instituie în rela- 
tiile reciproce: Uniunea Europeană sau candidaţii? Hai să 
nu ne referim la alţii, ci doar la România! Pentru o ţară în 
stadiul economic al României, aplicarea principiului libe- 
rei circulații a capitalurilor poate fi ruinătoare, dar nu se 
poate spune cu precizie care ar fi marea diferență față de 
prezent, când, cu o protecţie financiară transfrontalieră mai 
găurită decât şvaițerul, România are de fapt doar impresia 
că preîntâmpină sau contracarează fuga de capital din ţară. 
In schimb, mefiența Uniunii Europene față de aplicarea 
principiului liberei circulații a persoanelor în relaţiile cu 
România este netă. S-a manifestat ani şi ani chiar şi în 
simpla materie de vize şi, ce să mai vorbim, de o eventuală 
deschidere a pieţei muncii pentru sărăntocii lucrători din 
România, deschidere implicată de fapt de principiul liberei 
circulații a persoanelor. Această problemă a apărut deja, în 
mod acut, în relaţiile cu Polonia, pentru că, având în vedere 
stadiul mai avansat spre aderare, respectiva ţară a deschis 
dosarul cu pricina în cadrul negocierilor cu Uniunea Euro- 
peană. Prin dimensiunile ţării, exodul de mână de lucru din 
Polonia ar urma să constituie principala ameninţare pentru 
forţa de muncă din ţările Uniunii Europene. Şi Uniunea 

Europeană nu acceptă sfidarea, stabilind unilateral că re- 
gula jocului va fi accea ca vreo 7 ani după aderarea pro- 
priu-zisă libera circulaţie a persoanelor să nu opereze şi 
pentru forța de muncă din ţările nou admise. 

Dacă ar putea, Uniunea l:uropeană ar menţine lucru- 
rile în stadiul actual, cu renta extrasă deja de pe urma 
aplicării principiului liberei circulații a bunurilor şi fără 
dezavantajul de pe urma aplicării principiului liberei circu- 
laţii a persoanelor. Dar, evident, nu va putea face aşa ceva, 
trebuind, din rațiuni politice, să admită, ca noi membri, 
măcar câțiva dintre candidaţi. 

In contextul consecințelor internaţionale ale eveni- 
mentelor tragice din 11 Septembrie 2001, Uniunea Euro- 
peană nu ar avea în principiu de ce să renunţe la coagularea 
economică şi politică pe care o plănuieşte între actualele 
țări membre şi la extinderea în anumiţi paşi pentru a 
absorbi măcar țările considerate fruntașe din centrul 
Europei. Amploarea şi ritmul extinderii spre Est vor de- 
veni, însă, teme majore de reflecţie. Şi România şi 
Bulgaria vor fi primele dezavantajate dacă extinderea va fi 
judecată nu numai în termenii riscului «diluării» construc- 
tiei comunitare în cazul atragerii de membri prea săraci, 
dar şi în termenii nevoii de «izolare» de lumea instabilă şi 
chiar potențial explozivă cum este percepută cea a 
Balcanilor. Inutil de subliniat incidenţele economice şi 
financiare ale unei eventuale scoateri, chiar dacă nu ofi- 
ciale dar faptice, din cursa aderării. 

Având în vedere marile decalaje de dezvoltare care o 
despart de ţările Uniunii Europene, dar şi considerente 
politice legate îndeosebi de ţinerea la respect şi la distanță 
a instabilei zone a Balcanilor în care este situată, România 
nu se va afla printre cei primiţi în curând în Uniunea 
Europeană. Şi, în acest caz, va avea ani şi ani de achitat 
renta diferenţială de competitivitate pe care Uniunea Euro- 
peană şi-o extrage de pe urma aplicării principiului liberei 
circulații a bunurilor în relaţiile reciproce, fâră a obţine 
absolut nimic din avantajul potenţial pe care l-ar putea 
avea din aplicarea în relaţiile reciproce şi a principiului 
liberei circulații a persoanelor. 


Capitolul 44 


A 


Procesul aderării în locul strategiei care 
n-a existat! 


Indiferent cu ce se va solda. până la urmă, invitarea 
României de către Uniunea Europeană la negocieri de ade- 
rare a adus un element nou, ce s-ar putea dovedi crucial în 
tranziția românească. 


44.1. Acum există un drum 


Timp de zece ani, s-a hălăduit fără să se ştie tranziţie 
către ce se traversează. De la comunism se plecase, cale de 
întoarcere nu mai era, dar nu era clar spre ce se îndreaptă 
România sau măcar ce se ţinteşte. Să i se spună capitalism, 
s-a evitat, că suna rău?! Ce să se mai articuleze şi spre ce 
fel de capitalism se merge?! Totul se îneca în formula 
ceţoasă «economie socială de piață». Aşa că România, 
călătorind nici în căruţă nici în teleguţă, nu este de mirare 
că a ajuns niciunde, plutind în derivă într-o economie 
hibrid-nefericit. 

De la decizia istorică de la Helsinki, România are, în 
principiu, un ţel pe care îl constituie intrarea în Uniunea 
Europeană. Aceasta este importanța poate cea mai palpa- 
bilă a invitării României de către Uniunea Europeană la 
negocieri de aderare. Că România nu este în stare şi proba- 
bil nici nu va fi în stare, la un orizont predictibil, să îndepli- 
nească baremurile necesare admiterii în Uniunea Euro- 
peană aproape că nu mai are însemnătate! Pentru că 
această invitare a deschis un proces de care România avea 
nevoie mai mult decât de orice altceva. Se conturează ast- 

fel un ţel, în plus extrem de precis, se articulează o stra- 
tegie care, mai bună sau mai rea, este de natură să disci- 
plineze eforturile şi să polarizeze resursele spre ținte ce se 
precipită prioritare. În absenţa unui ţel și a unei strategii se 
ştie, din propria experienţă de zece ani, că tot ce s-a făcut 
a fost improvizație contraproductivă, păguboasă. 

După ce guvernul Isărescu a avut ocazia să încerce 
primul marea cu degetul în noile condiţii, guvernarea 
PDSR este cea dintâi care are la dispoziţie un întreg man- 
dat, parlamentar şi executiv, pentru a pune trenul românesc 
pe şine şi a-l împinge pe drumul care duce, în sfârşit, 
undeva. Repetăm, nici nu contează dacă şi ajunge acolo, 
important este că ţinta şi strategia de atingere a acesteia 
pot, în caz de bună gestiune, să scoată trenul din mlaştină 
şi să-l pună pe roate! 

Sub presiunea Uniunii Europene, clasa politică 
românească a reuşit, de bine de rău, să cadă de acord asu- 
pra unei Strategii economice pe termen mediu, a cărei 
elaborare era o condiţie a începerii propriu-zise a negocie- 
rilor de aderare. Au fost cuprinse în textul Strategiei atât 
diagnosticul corect al stării economiei şi instituţiilor româ- 
neşti, cât şi principalele obiective, acţiuni și măsuri, nece- 
sare ca terapii, pentru ieşirea din marasm. 

Deşi manifestările maladive sunt evidente şi nu pro- 
vin din disfuncţionalităţi ascunse, diagnosticarea corectă 
nu era un lucru uşor, căci abordările politice, ideologice şi 
doctrinare ale forţelor ce aveau să subscrie diagnosticului 
erau cu totul diferite, ceea ce putea deplasa accentul pe un 
aspect sau altul. De aici, şi terapiile puteau fi proiectate în 
ordini de prioritate diferite. Astfel încât dacă, în principiu, 
s-a ajuns la un consens de acţiune între semnatari. faptul 
trebuie salutat, cu atât mai mult cu cât ar fi greu de afirmat 
că priorităţile stabilite nu ar fi tocmai cele realmente 
necesare. 

Constrângerile impuse de Uniunea Europeană în ce 
priveşte Strategia erau foarte clare. Şi, chiar dacă nu con- 
veneau, erau de bun augur. Înainte de toate, textul trebuia 

semnat de principalele forțe politice, oricum de cele parla- 
mentare în totalitatea lor, de parteneri: sociali şi societatea 
civilă, zălog în acest sens fiind o declaraţie comună de 
susținere a Strategiei ca o asigurare că prevederile conve- 
nite vor fi urmate şi aplicate indiferent cine va fi la guver- 
nare la Bucureşti. Respectiva constrângere a şi produs 
regretabila omisiune din text a oricărei intenţii româneşti 
în ce priveşte privatizarea utilităţilor publice, guvernul 
Isărescu, aflat în excerciţiu la vremea întocmirii Strategiei, 
în loc de a pune piciorul în prag, preferând să arate la 
Bruxelles că tăvălugul mondial de neoprit al deschiderii 
acestor sectoare către competiţie nu este în România 
acceptat unanim, împotrivirea venind din partea sindica- 
telor. 

O altă constrângere care fusese impusă de la 
Bruxelles era aceea ca textul să pună cât mai clar în lumină 
costurile, şi nu doar avantajele, aderării la Uniunea Euro- 
peană, căci oficialii acesteia şi-au comunicat fără echivoc 
părerea că marele grad de adeziune a populaţiei românești 
pentru aderare ar decurge mai puţin dintr-o conştientizare 
a avantajelor, cât mai ales dintr-o necunoaştere a costurilor. 
Lungul şir al cerinţelor de asanare şi competitivizare a 
economiei, de debirocratizare şi eficientizare a folosirii ba- 
nului public a venit să atragă atenţia prin sine asupra fap- 
tului că drumul, şi acesta foarte lung, către Uniunea Euro- 
peană are nenumărate asperităţi care îl fac anevoios şi 
costisitor. 

Strategia este însă un text optimist. Ceea ce de fapt a 
obținut consensul forțelor politice, partenerilor sociali şi 
societăţii civile reprezintă proiecția unei Românii schim- 
bate s-ar putea spune total faţă de cea actuală, schimbarea 
radicală fiind prevăzută să aibă loc în chiar scurta perioadă 
a celor cinci ani acoperiţi de Strategie. 


44.2. Se va schimba România potrivit 
Strategiei? 


Problema - marea problemă — este ce ar putea să se 
schimbe realmente în România de o asemenea manieră 

încât economia românească şi instituţiile ei să devină altele 
într-o perioadă istoriceşte atât de scurtă ?! Se va schimba. 
în cinci ani. clasa politică românească, vinovată în toate 
segmentele ei de eşecul lamentabil al tranziţiei de la eco- 
nomia de comandă la o economie de piaţă, fapt pe deplin 
evidenţiat de hibridul nereuşit pe care îl reprezintă econo- 
mia României. ce nu poate oferi altceva decât sărăcie pe 
plan intern şi incapacitate concurenţială pe plan extern? În 
următorii cinci an! clasa politică va fi aceeași. Și de ce ar 
face altceva decât a făcut până acum? S-a adoptat cumva 
vreo măsură care s-o oblige să se schimbe sau care s-o 
responsabilizeze? Nu este exclus ca parlamentul să rămână 
tot cu două camere cel mai probabil cu aceleaşi atribuţii, o 
inutilitate care nu a reuşit decât să blocheze schimbarea 
prin întârzierea procesului legislativ. lar la înlocuirea votu- 
lui pe liste cu votul uninominal (care îl responsabilizează 
pe parlamentar) nici un partid cu pondere nu se gândeşte în 
mod serios, dincolo de vorbăria în domeniu. 

Cum ar putea deveni mai bune, în asemenca condiţii, 
Parlamentul şi Guvernul, principalele instituţii politice ale 
țării care trebuie să iniţieze și să imprime schimbările în 
România, dar care nu pot fi mai bune decât clasa politică 
ce le emană şi cărora, nu întâmplător, populaţia le atribuie 
o catastrofală cotă de neîncredere? 

Se va opri măcar disoluția autorităţii? Se va instaura 
în sfârşit mult aşteptata domnie a legii? Vor fi adoptate 
legile necesare şi, mai ales, vor fi aplicate legile? Sau poate 
vor deveni clasa politică şi administraţia publică mai puţin 
clientelare decât sunt? Hai să fim serioşi! Vor fi oprite 
devalizarea şi deturnarea banului public? Vor fi pescuiţi de 
către organele în drept «marii rechini» şi nu doar «plevuş- 
tile»? Va fi stârpită corupţia care, alături de incapacitatea 
instituţională, explică, în străfunduri. decăderea societăţii 
românești şi, în ultimă instanță. şi eşecul economic? 

Ce s-ar putea întâmpla strict în perimetrul economic 
pentru a se produce o schimbare a perspectivei, deşi, fără o 
retormă instituţională prealabilă sau măcar concomitentă, 
şansele unei schimbări în economie sunt improbabile. 

Economia merge cum merge în România din cauza 
politicii. În România s-a făcut prea multă politică şi prea 
puţină economie! In România economicul este subordonat 
politicului! Va fi complet invers în câțiva ani? Pentru ca 
România să se poată schimba radical. ar trebui ca econo- 
micul să facă legea. iar politicul nu numai să treacă în 
penumbră, dar şi să ajute de acolo economicul, şi nu să-i 
pună bețe în roate! Pentru ca România să se schimbe, 
economicul ar trebui pur şi simplu să îngenuncheze poli- 
ticul, căci pe o schimbare a politicului nu se poate de fapt 
conta! 

Problema este şi aceea că doar în foarte puţine dintre 
domeniile avute în vedere de Strategie sunt preconizate 
măsuri precizate care ar urma să inducă schimbările pro- 
iectate. Nu discutăm aici dacă se vor întruni şi alte condiţii 
dintre cele necesare realizării obiectivelor prevăzute, pre- 
cum resursele indispensabile sau voinţa politică de a şi 
aplica măsurile stabilite. Dar numai în câteva domenii — 
educaţia și, în parte, sănătatea — sunt avute în vedere mă- 
suri punctuale, fie prezentate în bloc, fie chiar secvenţia- 
lizate. In rest, din păcate, măsurile propriu-zise fie lipsesc, 
fie se pierd în formulări ambigue, fie, în cele mai multe 
cazuri, sunt confundate, poate involuntar sau poate chiar 
cu bună ştiinţă, cu obiectivele urmărite. Formulări de genul 
«se va urmări», «se va stimula», «se va urmări stimularea», 
«se vor lua măsuri pentru » şi altele asemenea nu spun de 
fapt nimic, cel mult descriu un obiectiv, dar în nici un caz 
nu articulează o acţiune prin care să se atingă o ţintă sau 
alta. Campion într-o asemenea privinţă este din păcate 
tocmai capitolul de ajustări structurale în economie, care — 
probabil în absenţa consensului pentru anumite, desigur 
delicate şi dificile, măsuri punctuale — încearcă, prin for- 
mulări savante şi imprecise, să metamorfozeze obiective în 
astfel de măsuri. Nu se arată cum guvernul, sau cine ştie 
cine, cu totul şi cu totul neprecizat, «va stimula», sau, și 
mai şi, «va urmări să stimuleze». 

Trecând la analiza «economică» a prevederilor Stra- 
tegiei, problema centrală este că aceasta nu evaluează de 
fapt resursele necesare pentru atingerea obiectivelor 
propuse. Doar într-un singur capitol — cel de mediu — există 
o asemenea evaluare şi aceasta nu numai că nu aparţine 
autorilor Strategiei, ci Uniunii Europene, dar şi reprezintă 
de fapt o estimaţie ipotetică asupra necesităţilor globale ale 
României spre a face faţă exigenţelor minime de mediu ale 
Uniunii Europene şi nu celor reclamate de ceea ce Strate- 
gia are în vedere în materie. Absența fundamentării cu re- 
surse devine chiar deranjantă în capitolele strict econo- 
mice. 

Să vedem cum se pune această problemă î în proiecția 
globală de evoluţie a economiei româneşti până în 2004, 
numită în Strategie «scenariul restructuranty, care ia în 
considerare «o depăşire rapidă a crizei şi relansarea pe 
temelii trainice a economiei naţionale». 

Cel puţin unele din premisele acestui scenariu în ce 
priveşte resursele ce ar putea să se afle la dispoziţie sunt 
nerealiste. Astfel se are în vedere «o creştere a ratei de eco- 
nomisire şi a acumulării interne». Din cauza sărăcirii con- 
tinue, această rată a ajuns în 1999-2000 la 10%-12% echi- 
valent PIB. Nimic nu ar putea determina creşterea respec- 
tivei rate, în perioada imediat următoare, de o asemenea 
manieră încât să se poată conta pe fonduri sporite pentru 
investiţii din această sursă. Ancheta bugetelor de familie, 
efectuată de Institutul Naţional de Statistică în mai-oc- 
tombrie 2000, a relevat faptul tulburător că, în medie pe o 
gospodărie, economiile realizate nu depăşeau echivalentul 
a 0,5 dolari. 

Multe semne de întrebare generează aportul de re- 
surse externe pe care se mizează. În total, ar fi vorba anual 
de investiții directe externe de 3,9-4,9% echivalent PIB. 
Sumele absolute nu sunt mari la standardele internaţionale 
actuale, dar sunt duble sau chiar triple în raport cu intrările 
anuale maxime în domeniu din anii '90. In orice caz, fiind 
resurse necontrolabile, scenariul investiţional şi deci cel al 

creşterii economice ar fi trebuit să aibă cel puţin două 
variante: cu aport şi fără aport de investiţii directe externe. 
România trebuie să existe şi, eventual, să încerce să se 
dezvolte şi în cazul în care va trebui — precum în 1999 - să 
se descurce și singură, fâră aport de resurse externe. 

Tot probleme în ultimă instanţă de resurse reprezintă 
şi altele dintre premisele «scenariului restructurant», din 
păcate avute în vedere prea optimist. Scenariul mizează pe 
o «întărire a disciplinei financiare», deşi nu este prevăzută 
practic nici o măsură cu real impact pentru a se pune capăt 
măcar evaziunii fiscale la vedere practicată de marile 
întreprinderi de stat. Sau poate lua cineva în serios priva- 
tizarea pe scară largă a acestora?! De unde se vor găsi acei 
cumpărători dispuşi să preia mai mult datorii decât active?! 

Scenariul contează, de asemenea, pe «o remonetizare 
graduală a economiei, în condiţiile creşterii strict neinfla- 
ționiste a bazei monetare. dezvoltării altor agregate mone- 
tare prin extinderea şi diversificarea instrumentelor ban- 
care, reducerea la limite raţionale a ratei rezervelor obli- 
gatorii, precum şi a dobânzii reale ». Remonetizarea ar fi 
realmente o sursă fabuloasă de finanţare a economiei na- 
tionale. Dar în acest domeniu se intră pe un teren alunecos. 
Într-o economie normală, pentru a pune în mişcare Pro- 
dusul Intern Brut, este nevoie de o masă monetară echiva- 
lentă cu circa 50-60% din valoarea acestuia. In România, 
din cauza sărăciei şi poate mai ales a lipsei de încredere în 
economie, în monedă, în înseși instituţiile politice, banul 
«arde» în mâna oamenilor (fie persoane fizice. fie agenți 
economici), trecând rapid, ca un cartof fierbinte, dintr-o 
mână în alta și, ca atare, învârtindu-se ameţitor de repede 
în circuitul economic. Are o viteză de rotație dublă în 
raport cu cea normală şi, astfel, este nevoie, pentru a se 
pune în mișcare Produsul Intern Brut românesc, de o masă 
monetară echivalând cu numai 20-25% din valoarea aces- 
tuia. Pe piaţă se află astfel bani puţini pentru finanțarea 
economiei reale. Dacă sunt lăsaţi să existe pe piaţă peste 
limitele menţionate, banii se transformă rapid în inflație, 

oricum înainte de a putea fi folosiţi pentru creditări în 
vederea stimulării creşterii economice. În asemenea con- 
diţii, Banca Naţională nu numai că ezită să facă emisiuni 
de monedă. dar are o principală preocupare în a «steriliza» 
orice « exces » bănesc existent. Se ajunge până acolo încât, 
chiar dacă vin bani externi. adică bani reali. neinflaţionişti, 
Banca Naţională se sforțează imediat să sterilizeze contra- 
partida în lei a acestor bani de teama scăpării căilor infla- 
iei. Ce s-ar putea schimba în următorii ani în sărăcia popu- 
lației sau în neîncrederea în economie, monedă şi insti- 
tuţiile statului de o asemenea manieră încât banul să ajungă 
a se învârti mai puţin ametitor, putând fi astfel lăsat pe 
piață, fără riscul reinflamării inflaţiei, pentru a fi folosit la 
finanţarea economiei reale?! 

Admiţând însă că toate premisele «scenariului res- 
tructurant» se vor şi realiza, rămâne un semn de întrebare 
cum ar putea fi obţinută creşterea economică prevăzută cu 
creşterile de investiţii preconizate. Studiile econometrice 
calate pe experienţa mondială demonstrează că, în general, 
este nevoie de o creştere cu circa 3 puncte procentuale a 
investiţiilor pentru a se obţine o creştere a PIB cu 1 punct 
procentual. Un raport sub 3:1 este posibil doar în țări foarte 
dezvoltate, unde, din motive multiple dar îndeosebi graţie 
unei anumite structuri a economiei concentrată în ramuri 
cu aport mare de valoare adăugată, eficienţa capitalului 
este foarte ridicată. Rata avută în vedere în « scenariul 
restructurant » este puţin peste 2:1, ceea ce ar presupune o 
rată de eficienţă a capitalului fabuloasă, care nu reprezintă 
din păcate cazul economiei româneşti. Astfel, pe creşterea 
economică prevăzută nu se poate de fapt conta. Cu atât mai 
mult cu cât aceasta ar urma să fie obţinută pornind de la o 
structură «nenormală» a PIB, în care, din cauza căderii pre- 
lungite a acestuia pe seama tăierii investiţiilor, ponderea 
investiţiilor a coborât la numai 17-18%, faţă de 25-30% în 
mod normal, iar consumul populaţiei, deşi şi el în scădere 
absolută, a urcat la o pondere de peste 70%. La o asemenea 
structură a PIB nu mai poate fi vorba nici de relaţia 

«normală» de 3 puncte procentuale de creştere a investi- 
tiilor pentru a obţine creşterea cu | punct procentual a PIB, 
ci de o relaţie mai nefavorabilă. 

Şi să fie clar, discutăm aici despre plauzibilitatea 
creşterii economice în condiţiile efectuării investiţiilor pre- 
văzute şi nu despre cazul în care, din lipsă de fonduri reale, 
nu se vor realiza de fapt aceste investiţii. 

Nu mai puţin nerealiste sunt ţintele de inflaţie. Pe 
fond, România nu dispune şi nu va dispune de atâtea 
resurse pentru a face față, fără inflaţie, problemelor grave, 
din ce în ce mai grave, care o confruntă. Inutil să men- 
ționăm că în fiecare din ultimii ani au fost stabilite — po- 
trivit proiecţiilor emanând de la guvern sau de la Banca 
Naţională sau de pe la FMI — ţinte de inflaţie de 25-30%. 
Anii s-au încheiat însă cu inflaţii reale sfidător mai mari. În 
scenariu, se plonjează pur şi simplu î în ireal: 27% în 2000, 
18% în 2001 şi chiar 9,1% în 2004! Încăpăţânarea infla- 
țiilor reale din România ar fi trebuit să tempereze elanul 
neinflaţionist al autorilor acestor proiecții. Aproape inutil 
de subliniat că rezultatele pe 2000 şi cele pe 2001 lasă deja 
mult în urmă țintele din Strategie pentru anii respectivi. 

Realismul nu caracterizează nici evaluările asupra 
şomajului. Scenariul are în vedere o scădere serivasă a 
şomajului. In domeniu, nu sunt decât două posibilităţi: ori 
aşa se va întâmpla, şi atunci economia românească va 
rămâne în continuare nerestructurată, ori, dacă economia 
se va restructura, atunci şomajul nu va avea cum să scadă. 
Tocmai absenţa restructurării este boala principală a 
economiei româneşti. Restructurarea este terapia. Aceasta 
trebuie aplicată. Va dura însă ani şi ani și nu doar cei cinci 
avuti în vedere în scenariu. Şomajul nu va avea cum să fie 
substanțial dat înapoi dacă se va face o reală restructurare. 

Deşi Strategia stabileşte, în fond, ca prioritate a prio- 
rităților, tocmai restructurarea, iar scenariul de evaluări 
cifrice este el însuşi botezat «restructuranty, s-ar părea că 
autorii pornesc de la premisa că economia românească s-ar 
fi restructurat deja şi ar intra, de acum încolo, într-o 

perioadă de dezvoltare. Scenariul are în vedere o creştere a 
exporturilor cu peste 60% în 2004 faţă de realizările din 
1999, urmând să ajungă la 13,6 miliarde dolari de la 8,5 
miliarde dolari. Realizările din 2000 şi 2001 par să vină în 
întâmpinarea acestor proiecţii. Nu poate fi însă evaluată 
exact durabilitatea tendinței de creştere din cei doi ani, 
pentru că nu există o prezență românească semnificativă la 
export în vreun alt domeniu decât cele tradiţionale: lemn. 
încălțăminte, confecţii. Penetrarea pieţelor externe depinde 
nu numai de competitivizarea mărfurilor, ci şi, poate mai 
ales, de deplasarea ofertei către acele mărfuri cu căutare în 
perioadă, schimbare pe care România nu a făcut-o. 

Pe ansamblu trebuie spus, fără echivoc, că, pornin- 
du-se de la bazele precare actuale, obţinerea în acelaşi timp 
— aşa cum are în vedere scenariul — și a unei scăderi sub- 
stanţiale a inflaţiei, şi a unei reduceri la fel de importante 
a şomajului. și a unei creşteri, de altfel deloc neglijabile (de 
peste 25%), a salariului real în următorii ani nu este 
posibilă. Iarăşi se păcătuieşte prin faptul că parcă s-ar pleca 
de la premisa că economia românească s-ar fi restructurat 
deja. Ineficienţa unei economii trebuie lăsată să iasă la 
suprafaţă într-un fel. Şi o poate face doar prin cele două 
supape existente: inflația şi şomajul. Or, dacă se prevede că 
atât inflaţia cât şi şomajul vor scădea, şi încă substanţial, 
înseamnă implicit că se porneşte de la premisa că 
restructurarea a fost deja înfăptuită, că economia a devenit 
competitivă şi că nu mai are ce ineficienţă să scoată la su- 
prafaţă. Nu ştim modelul exact folosit de «scenariul re- 
structuranb», dar ne exprimăm îndoiala că prevăzuta crește- 
re economică ar fi suficientă pentru a absorbi şi scăderea 
de inflaţie, şi reducerea de şomaj, și sporirea de salariu real. 

Poate aceste trei ținte ar fi atinse dacă ar exista nu 
numai creşterea economică presupusă, dar şi un aport ma- 
siv de resurse externe. Ceea ce, din păcate, nu este cazul, 
Intrările nete de resurse externe ce sunt luate în considerare 
(evidenţiate de deficitul de cont curent) nu depăşesc anual 
4-4,5% echivalent PIB. Ceea ce reprezintă mult prea puţin 

pentru a astupa găurile de ineficiență din economia româ- 
nească, 

Pentru a deveni credibilă, România trebuie să con- 
struiască scenarii strategice care să proiecteze ceea ce ar 
putea, şi nu ceea ce ar dori, să fie economia ei peste câţiva 
ani (cinci sau mai mulţi). 


44.3. Către toate înseamnă către nimic! 


Marea absenţă din Strategie o constituie prioritățile 
sectoriale. Care ar fi sectoarele din economia românească 
cu şanse şi perspective în competiţia internaţională?! Ce 
s-ar putea face pentru a le sprijini?! Această absenţă este cu 
atât mai stranie cu cât o strategie nu înseamnă altceva decât 
stabilirea, pe de o parte, a unor priorități, iar, pe de altă 
parte, a modalităţilor de a orienta resursele existente spre 
acestea! O serie de studii concluzionează descurajant că 
economia românească nu prea dispune de avantaje compe- 
titive, poate în afara costului puţin ridicat al forţei de 
muncă, ceea ce ar plasa ca priorităţi sectoarele şi produsele 
cu reprezentare masivă în costuri a forței de muncă, adică 
tocmai acelea în declin istoric şi prost remunerate pe plan 
internațional. 

O contradicţie apare în România între puţinătatea 
resurselor şi «împrăștierea» (şi deci inevitabil irosirea) de 
resurse în condiţiile absenței unor priorităţi care să le în- 
drepte către sectoarele şi activităţile cu şanse şi perspective 
p~ "iată. Stabilirea unor priorități nu este, în general, un 
lucru simplu, dar, în cazul românesc, se dovedeşte a fi ceva 
foarte complicat. După aproape 12 ani de bâjbâieli şi încer- 
cări de a salva, fără bani şi, ca atare, fără retehnologizări, 
întregul eşichier industrial, nu mai este sigur în ce sectoare 
şi activităţi România ar mai avea eventuale avantaje com- 
petitive şi, deci, spre care ar merita să fie dirijate cu priori- 
tate resursele. În plus, nu poate fi ignorat în România riscul 
ca admiterea principiului priorităților sectoriale în alocarea 
resurselor să ducă la desfăşurarea cu acte în regulă a unei 

irosiri de natură clientelară a resurselor, dirijarea acestora 
putându-se face nu în funcţie de şansele unor sectoare şi 
activităţi. ci, sub acest paravan, în funcţie de interese poli- 
tice de partid sau de grup. 

Dar a lăsa doar pieței alegerea sectoarelor şi activi- 
tăților spre care să se îndrepte resursele constituie un lucru 
frumos, întâlnit de fapt numai prin cărți și nu practic în 
viaţa economică. Oricum, în astfel de condiţii, o realocare 
spre eficienţă a resurselor se obţine — dacă de obține — doar 
după foarte mult timp şi, până atunci, continuă, prin inerție 
sau prin practicile clientelare, dezastruoasa alocare moşte- 
nită a resurselor. 

Instituţiile financiare internaţionale resping, în 
general, ideea unor politici industriale bazate pe priorităţi 
sectoriale. Se recomandă neutralitatea din acest punct de 
vedere a finanţelor publice. Şi s-ar părea că, obligată fiind 
să ofere bani pentru dezvoltare — şi intrând astfel inevitabil 
în probleme de alegere sectorială — Banca Mondială este 
deja mai flexibilă în materie decât FMI, care, ancorat în 
probleme de macrostabilizare, crede că orientările secto- 
riale trebuie să stea doar în sarcina pieţei. Oricum, abor- 
dările în domeniu, atât ale FMI, cât şi ale Băncii Mondiale 
nu țin cont de două lucruri. 

Primul este că toate ţările actualmente dezvoltate 
sunt produsul unor politici industriale sectoriale, cel puţin 
în faza construcţiei de început, în cadrul cărora s-au 
pompat, prin facilităţi fiscale, vamale şi de credit, resurse 
în sectoarele considerate cu şanse şi perspective. Institu- 
tiile financiare internaţionale atrag atenţia că acest fapt, 
dacă s-a petrecut, a avut loc prin anii '50, în virtutea unor 
alte concepţii de dezvoltare, iar acum ne aflăm în anii 
2000, în epoca globalizării şi liberalizărilor, în care suc- 
cesul economic este condiţionat de respectarea opțiunilor 
pieţei, proba evidentă fiind aceea că înseși ţările dezvoltate 
au abandonat politicile industriale sectoriale, adoptând pe 
acest plan neutralitatea finanțelor publice. Ceea ce se uită, 
însă, este că o ţară precum România se află ca şi prin anii 

"50 şi că poate aspira la un decolaj doar printr-o focalizare 
a resurselor spre anumite sectoare, fiind îndoielnic că 
simplul transplant de politici şi opțiuni din ţări cu economii 
de piaţă mature operează în ţări cu economii de piaţă abia 
în faşă. 

Al doilea lucru de care instituţiile financiare interna- 
tionale nu ţin cont este că a lăsa exclusiv pieţei alegerea 
sectoarelor şi activităţilor reprezintă cea mai bună opţiune 
de politică industrială doar atunci când este vorba de a se 
crea ceva pe teren gol. Dar nu este deloc cert că opţiunea 
devine măcar operaţională - nemaivorbind de eficienţa ei 
— în situaţia în care industriile deja există, fiind moştenite, 
şi trebuie deci decizii politice majore, desigur în spiritul 
pieţei, dar de natură administrativă, pentru a scăpa de între- 
prinderile ineficiente şi a le ajuta pe cele eficiente. 

Cazul românesc este pe deplin semnificativ. In con- 
diţiile neutralității sectoriale a finanţelor publice — pres- 
crisă României de către instituţiile financiare inter- 
naţionale — piaţa nu a proiectat vreo activitate competitivă 
în general şi internaţional-competitivă în particular. 
Dimpotrivă, economia românească apare mereu mai inefi- 
cientă. Mâna nevăzută a pieţei nu a întrerupt nici alocările 
inerţiale neeficiente şi nici pe cele ruinătoare de tip clien- 
telar ale resurselor. Şi s-ar părea că pentru un eventual 
decolaj nu există alternativă la o strategie bazată pe prio- | 
rităţi sectoriale care să combată măcar actuala irosire de | 
resurse provenind din alocarea acestora « spre toate și deci 
spre nimic »! 

În legătură cu rețetele FMI şi Băncii Mondiale tre- 
buie arătat că acestea, deşi condiționate reciproc, sunt 
mereu mai marcate de nuanțări şi diferențieri. Şi oricum nu 
sunt congruente cu cele venind din partea Uniunii Euro- 
pene, care, prin faptul că practică ea însăşi o economie de 
piaţă de tip reglementat, are cerințe cel puțin indirecte de 
tip sectorial în prioritățile reclamate României pentru 
pregătirea în vederea aderării. De altfel, în cazul Uniunii 
Europene, organizație în parte suprastatală, trebuie arătat 

că întreaga construcție comunitară s-a bazat pe priorități 
sectoriale precise, care s-au schimbat desigur cu timpul, pe 
baza cerinţelor impuse de concurența mondială. Exemple 
notorii sunt. în ordine cronologică, din anii '60 până acum: 
cărbunele, oţelul, industria auto, infrastructura, construcția 
de avioane, cercetarea ştiinţifică, informatica și, ca un fir 
roşu în 40 de ani, agricultura! 

Nevoia unei coordonări a mesajelor din partea Uniu- 
nii Europene, FMI şi Băncii Mondiale este imperioasă. 
Pentru că — exact ca în povestea cu copilul care nu se naşte 
dacă există mai multe moaşe — semnalele diferite primite 
de România până acum din partea acestor instituţii, 
articulându-se pe absenţa unei alocări bazate pe priorități 
sectoriale, au produs exact ceea ce este mai rău: o continuă 
şi dezastruoasă improvizație. 

Pe măsură ce negocierile de aderare la Uniunea 
Europeană vor înainta şi în discuţie vor intra probleme de 
fond din dosarele economice, mesajele şi cerinţele din 
partea Uniunii, care practică o economie de piață bazată pe 
intervenţia corectivă puternică a politicilor publice, se vor 
delimita tot mai net de cele ale FMI şi Băncii Mondiale, 
care susțin o economie de piaţă cu politici publice zise 
«neutrale», neintervenţionistă, economie de piață ideală, 
care nu există decât în cărţi şi nicăieri în viață. 

Dacă doar piaţa ar urma să dirijeze alocarea resur- 
selor n-ar mai fi de fapt nevoie de vreo strategie economică 
pentru că n-ar mai avea drept la existență sâmburele 
oricărei strategii: politicile de alocare a resurselor către 
sectoarele considerate prioritare. 

În România, este nevoie de un program de cu totul alt 
tip decât până acum pentru a se putea aştepta scoaterea 
realmente a țării din marasm, pe baza unei creşteri econo- 
mice durabile. Esenţa unui asemenea program este relan- 
sarea investiţiilor. Şi dacă mâna nevăzută a pieţei nu a 
realizat-o, această relansare a investiţiilor trebuie promo- 
vată, dacă nu chiar înfăptuită, prin politici publice. 

44.4. Nu mai puţin, nici mai mult, ci mai bun! 


Singurul contraargument este că statul s-a dovedit un 
prost investitor, la fel de lamentabil ca în toate celelalte 
laturi ale posturii sale de administrator. Astfel că banii 
eventual mobilizați pentru investiţii ar risca să fie iar 
canalizaţi spre obiective falimentare sau de prestigiu ori, 
încă şi mai rău. spre cheltuiri în van în întreprinderi neper- 
formante sau în acţiuni de tip clientelar în favoarea forțelor 
politice la putere şi susținătorilor lor economici. Un cadru 
legislativ clar şi constrângător ar putea evita însă o parte 
din aceste avataruri, iar avatarurile rămase ar trebui pur şi 
simplu acceptate. 

S-ar putea ca mâna nevăzută a pieţei să fie mai efi- 
cientă, dar România nu prea s-a bucurat de mângâierile ei, 
nici măcar pe creştet, după cum dovedesc realităţile din 
ultimii 11-12 ani. În schimb, politicile publice nu pot 
rămâne indiferente la ceea ce se întâmplă în economia ţării 
şi, fără investiţii, aceasta nu va merge în continuare decât 
mai prost! 

Aceste date de esenţă ale problemei nu par să se 
schimbe în contextul consecinţelor internaționale, resim- 
tite inevitabil şi de România, ale atentatelor teroriste asu- 
pra Americii şi ripostei politico-militare la acestea. Un preţ 
în creştere al petrolului în eventualitatea unei instabilizări 
în Orientul Mijlociu, o slăbire a dolarului dacă economia 
americană va persista în recesiune şi, mai ales, o restrân- 
gere a pieţelor de export în cazul unei încetiniri severe (de 
altminteri prevăzute) a activităţii economice mondiale ar fi 
principalele efecte directe de avut în vedere pentru econo- 
mia românească. De asemenea, ar fi de luat în considerare 
efectele indirecte, generate de manifestările de neîncredere 
care sunt asociate perioadelor de incertitudine pe plan in- 
ternaţional, de la reticenţa investitorilor la scumpirea credi- 
tării. Toată lumea are tendinţa în asemenea perioade de a 
sufla şi în iaurt şi, de multe ori, cei mai afectaţi sunt cei 
slabi, nu întotdeauna pe considerente justificate, ci doar 

pentru că sunt considerați în principiu mai vulnerabili. 
România face parte dintre aceştia. Dar de departe efectele 
cele mai profunde vor fi resimtite de economia românească 
de pe urma consecințelor politice şi militare în relaţiile 
internaţionale. Sunt efecte pe termen mediu şi lung. pentru 
că respectivele consecinţe abia se întrezăresc deocamdată. 
Şi oricum în joc sunt obiectivele strategice ale României 
vizând integrarea în structurile euroatlantice, care s-ar 
putea să se redeseneze. 

In privinţa politicii economice de urmat, este posi- 
bilă o reluare a disputelor — adormite de impunerea rețete- 
lor FMI — în legătură cu rolul statului în economie. Con- 
fruntat, după tragicele evenimente din 11 Septembrie 2001, 
cu o degringoladă a consumului, în urma unei schimbări 
dramatice de comportament din partea americanilor, cam- 
pionii absoluţi până atunci ai înclinaţiei de a consuma (şi 
pe datorie dacă altfel nu se poate!), America şi-a reamintit 
subit de Keynes, pe care îl abandonase de mult. şi n-a pre- 
getat să apeleze la recuzita considerată până mai ieri «înve- 
chită» a rețetelor sale intervenţionist-statale, ca la un colac 
ajutoare și chiar subvenţii(!!). 

Abandonarea în urmă cu vreo decenii a lui Keynes în 
favoarea unor alte abordări — care au fundamentat dezim- 
plicarea masivă a statului. deschiderea totală a economiei 
față de străinătate, controlul strict al monedei — a fost, în 
contextul de atunci, justificată pentru Occident. Aceasta 
s-a probat benefică, întrucât a asigurat Occidentului depă- 
şirea dezechilibrelor de creştere care îl confruntau. o con- 
solidare a prosperității în condiţii de stabilitate și creştere 
economică neinflaționistă, precum și o adaptare solidă la 
globalizarea afacerilor din epoca informaticii. 

Din păcate, nu la fel de justificat s-a dovedit a fi fost 
faptul că Occidentul a pretins abandonarea lui Keynes, în 
favoarea noilor abordări, şi restului ţărilor lumii. Nu la fel 
de justificat, pentru că aceste ţări se aflau în stadii cu totul 
diferite de dezvoltare. Problemele celor mai multe din ele 

erau nu strunirea dezechilibrelor antrenate de creşterea 
economică, ci dimpotrivă obţinerea mai întâi de creştere 
economică. nu dezimplicarea statului din economie, ci 
dimpotrivă promovarea de către acesta a dezvoltării, nu 
deschiderea fără noimă a pieţelor, ci dimpotrivă protecția 
inteligentă a unor industrii născânde pentru a putea rămâne 
în picioare în fața măturoiului globalizării. Că este aşa o 
dovedeşte faptul că. după decenii de generalizare a rețete- 
lor economice prescrise de Occident, lumea a devenit şi 
mai grav polarizată decât era — de fapt. nicicând n-a fost 
atât de polarizată ca acum! — sărăcia în restul lumii a 
crescut, vulnerabilităţile țărilor slabe s-au accentuat la cote 
fâră egal, segmente întregi din arealul mondial al subdez- 
voltării au fost pur şi simplu scoase din joc. Fructele glo- 
balizării s-au concentrat într-un număr restrâns de ţări şi 
frustrările internaţionale sunt mereu mai dramatice. 
Dincolo de probleme punctuale sau conjuncturale, de 
natură confesională sau politică, fondul exploziv al lumii 
actuale îl constituie enorma discrepanţă în polarizarea 
bogăției pe plan mondial. În această insuportabilă, exaspe- 
rantă polarizare, terorismul internaţional, chiar dacă ghidat 
de alte determinări, găseşte nu numai teren de manifestare, 
dar și motivații, până în punctul unor interferenţe 
nefericite, pe cât de confuze pe atât de indestructibile. 
Chiar dacă nu place, chiar dacă a fost un preț plătit 
inadmisibil de către nevinovaţi, 11 Septembrie a atras vio- 
lent atenţia asupra acestei discrepanțe — exasperante, insu- 
portabile — , asupra violenţelor pe care le poate genera. 
Dacă Occidentul, prin FMI şi Banca Mondială, nu va 
amenda reţetele pe care le-a impus lumii subdezvoltate şi 
care au dus nu la «comprimarea», ci la «dilatarea» pola- 
rizării performanţelor şi bogăției pe plan mondial, nu va 
avea de ce să se mire că va fi eventual confruntat cu mereu 
mai puternice contestări. inclusiv violente. Numai cei ce 
trăiesc în prosperitate pot fi pacifi işti, pur şi simplu pentru 
că au de ce ?! Săracii şi mai ales cei prea săraci pot deveni 
oricând violenţi, căci n-au ce pierde. Şi pentru că nu au ce 

pierde — de fapt, ce să piardă: mizeria, lanţurile ?! — nici nu 
pot fi învinşi: nici cu puşti, nici cu tancuri. nici cu avioane, 
nici cu sateliții, nici chiar cu spioni superdotaţi cu inteli- 
genţă umană şi aparatură electronică sofisticată! 

Intr-un asemenea context, nu sunt puţini cei ce deja 
văd, mai devreme sau mai târziu, reţete ale FMI şi Băncii 
Mondiale amendate în sensul includerii probabile a unor 
formule care să accepte, într-o măsură mai mare, implica- 
rea statului în economie, îndeosebi ca modalitate la dispo- 
ziţia ţărilor mai slabe şi deci mai vulnerabile de a se proteja 
faţă de marginalizarea pe care le-o rezervă globalizarea. 

In cazul economiei româneşti, aspectele în discuţie 
privind rolul statului (în scădere sau în creştere?!) trebuie 
raportate la faptul concret că problemele grave ale acesteia 
provin nu dintr-o prea mică, ci dintr-o prea mare prezenţă 
a statului în economie, şi nu dintr-un intervenţionism statal 
insuficient, ci dintr-un intervenţionism statal greşit orientat 
şi de proastă calitate. Caracteristica principală este tocmai 
discordanţa dintre prezența încă masivă a statului în 
economie (80% în industrie, ramură principală) şi disoluția 
autorităţii statale, criza instituţiilor de stat. Când însă poli- 
tica guvernamentală este dedicată întreţinerii întreprinde- 
rilor de stat neperformante, care produc pierderi şi datorii 
restante, pentru care se iroseşte masiv banul public, şi când 
interese clientelare grevează greu asupra alocărilor de re- 
surse bugetare sau parabugetare, intervenţionismul statal 
nu poate duce la dezvoltare, fiind cu atât mai benefic cu cât 
va fi mai mic, şi nu mai mare! În esenţă, problema rolului 
statului în economia românească a fost şi rămâne aceea a 
calităţii politicilor publice. Nu mai puţine şi, în nici un caz, 
nu mai multe, ci doar mai bune politici publice! De politici 
publice mai bune este de fapt nevoie în economia 
românească! 


Capitolul 45 


Intre «colonizare» și «dictatură»?! 


Nu ştim care îi mai sunt opiniile acum, când partidul 
domniei sale a preluat frâiele puterii, dar, cu doar vreun an 
şi ceva înaintea acestei preluări. o analiză ascuţită a dom- 
nului Adrian Năstase, în încercarea de a stigmatiza rezul- 
tatele în concepţia sa dezastruoase ale guvernării de după 
1996, descria România ca aflându-se amenințată «între 
colonizare şi dictatură». 

Căderea economică fără precedent în timp de pace, 
degradarea vieţii majorităţii oamenilor, disoluția autorităţii 
periclitantă pentru securitatea statului şi a cetăţeanului, pe- 
ricolele la adresa fiinţei naţionale, incoerenţa actului de gu- 
vernare. incapacitatea probată a clasei politice de a admi- 
nistra reforma în furibunda sa preocupare doar pentru inte- 
resele personale, de clan sau de partid erau realităţi atât de 
vizibile încât problema era numai aceea de a se găsi formu- 
larea mai potrivită pentru a descrie situaţia şi amenințările. 
Şi ar fi bine să se poată vorbi despre toate acestea doar la 
trecut! 

Formularea «între colonizare şi dictatură» descrie 
dramatic şi pertinent amenințările. Riscul ca România să 
devină o colonie se poate contura în condiţiile slcirii eco- 
nomice, dezindustrializării, aruncării directe a economiei 
româneşti, nepregătite şi necompetitive, în vâltoarea 
necruțătoarei concurenţe internaţionale actuale. Spre dic- 
tatură România ar putea să alunece, în măsură în care, în 
continuare, clasa politică românească nu va promova solu- 
tiile eroice de care ar fi nevoie pentru a se ieşi din marasm, 
iar, la un moment dat, democraţia parlamentară nu ar mai 

putea face față unor masive mişcări sociale, generate de 
degradarea vieţii economice. 

Problemele sunt două. Prima: este realist să avem în 
vedere că un partener străin ar fi dispus să ia economia 
românească aşa cu totul, cu active, cu datorii — că de cum- 
părat nu ar fi tocmai exact să se vorbească — urmând s-o 
reorganizeze şi s-o pună la treabă? Experienţa internaţio- 
nală oferă câteva exemple de acest tip. Este de ajuns să ne 
uităm în zona noastră. Germania răsăriteană a fost preluată 
cu totul de Germania occidentală, dar, dacă desigur cazul 
poate fi considerat o excepţie, există şi exemple de preluări 
parţiale, precum în Ungaria, Cehia, Polonia. Și, cu ajutorul 
unor participaţii externe majore, în respectivele ţări s-a 
ieşit la liman, fără desigur a ignora contribuţia într-o atare 
direcție a clasei politice din aceste ţări, care a întreprins, 
când trebuia, reformele necesare. Deşi, fără îndoială, 
partidele politice din România ar izbucni în accente pate- 
tice de patriotism în eventualitatea unei «preluări externe», 
griji nu trebuie să aibă! România nu este într-o asemenea 
măsură în cărțile celor cu dare de mână. încât s-o pască 
vreun pericol de a fi cumpărată sau luată de cineva în 
parohia sa! 

A doua problemă: ar fi realmente soluţia o guvernare 
de mână forte? O dictatură — căci, să nu ne ascundem după 
deget, despre aşa ceva ar fi vorba — ar avea extrem de multe 
de făcut în România de azi: de la oprirea disoluţiei statului 
la restabilirea autorităţii instituţiilor publice (poliţie, 
procuratură, justiţie) şi, printre acestea, ar putea desigur să 
impună şi indispensabilele reforme structurale în eco- 
nomie. Problema pe care ar avea-o de înfruntat o guvernare 
de mână forte, chiar dacă temporară, ar fi acceptarea inter- 
naţională a regimului pe care o asemenea guvernare l-ar 
presupune. Şi, să nu uităm. înţelepciunea şi priceperea de 
care acest regim ar trebui să dea dovadă în exercitarea 
puterii de care ar dispune. Vorba aceea, nu ne temem de 
dictatură, ci doar de incompetenţa dictatorilor! De pildă, 
eşecul economic ar fi poate şi mai sever decât cel de până 


442 


D= a L 


acum, dacă procesul de trecere a activelor din proprietate | 
de stat în proprietate privată ar fi stopat sau ar fi deturnat | 
preponderent în sistem clientelar. 

Rezultatele alegerilor parlamentare şi prezidenţiale 
de la sfârşitul anului 2000 nu au schimbat, de fapt, datele 
fundamentale ale problemei, România continuând să se 
afle între: nici colo, nici dincolo! Tot ceea ce ar putea ge- 
nera ameninţarea unei colonizări a rămas, fără a se între- 
zări însă cineva care să şi vrea să ne colonizeze! Un plon- 
jon înspre dictatură pare să fi fost evitat, dar intacte sunt 
toate acele nefericiri acumulate în economia şi societatea 
românească pe care atâţia români cred, mai intim sau mai 
deschis, că numai o soluţie de mână forte le-ar mai putea 
înfrunta! 

Cea mai probabilă variantă este însă că vom merge 
mai departe pe drumul de până acum. Un drum pe care, cel 
puţin după cum a dovedit experiența, partidele nu au putut 
concilia interesele lor de obţinere a controlului asupra eco- 
nomiei cu interesele generale de reformare a economiei. Şi 
care poate duce spre colaps, rămânând un mare semn de 
întrebare dacă acesta ar putea juca rolul unui «catarsis» 
mântuitor şi ar putea, cum se spune mai pe româneşte, să 
aducă mintea la cap clasei politice, căci tot populaţia ar 
suporta consecințele dramatice ale unui colaps, şi nu clasa 
politică. 

Pe acest drum, a apărut, în mod poate neaşteptat, față 
de momentul diagnozei Năstase, elementul nou al deciziei 
de la Helsinki a Uniunii Europene de a invita România la 
negocieri de aderare. 

Fără a ignora cu ceva semnificaţia istorică a acestei 
invitaţii şi a începerii propriu-zise a negocierilor de ade- 
rare, nu se poate totuşi împărtăşi interpretarea — pentru a nu 
spune pe şleau iluzia — unora dintre politicienii români 
cum că, în urma acestui act, mai devreme sau mai târziu, 
problemele dramatice ale României vor fi rezolvate, 
Uniunea Europeană, odată implicată, urmând a trage de 

păr România din mlaştina balcanismului ei politic şi 
economic. Să nu zicem hop. până nu trecem pragul! 

Oricum, însă decizia de la Helsinki nu înlătură 
necunoscutele din ecuaţia «între colonizare şi dictatură». 
Fără îndoială, candidatura la Uniunea Europeană este un 
obstacol aproape de netrecut pe drumul spre o dictatură, o 
descurajare majoră a oricărei tentative antidemocratice. 
Dar Uniunea Europeană nu dă vreun semn că eventuala 
includere a României sub umbrela proprie înseamnă cum- 
va o adevărată colonizare a României, ca preluare a resur- 
selor, dar şi a problemelor ei, a activelor, dar şi a pasivelor 
ei, în ultimă instanță a administrării ei. Dimpotrivă, Uniu- 
nea Europeană nu se arată dispusă să cheltuiască prea 
mulţi bani în România sau pentru România, deşi România 
a ajuns să coste extrem de puţin şi doar cu câteva miliarde 
de dolari (chiar de euro!) ar putea fi luată toată. Dar, şi 
problemele ei sunt grave şi costă anual miliarde de dolari, 
decenii şi decenii de aici încolo! Implicarea Uniunii Euro- 
pene în România pare mai degrabă a se limita la atât cât să 
permită clasei politice româneşti să aşeze țara pe drumul 
cel bun. Astfel, problema care rămâne este dacă schimba- 
rea prezumată de implicarea Uniunii Europene va fi mai 
puternică decât încremenirea actualei clase politice româ- 
nești în interese de partid, de clan şi personale. 

„Sub tirania cifrelor 
mici“ nu constituie o pa- 
rabolă, ci o realitate 
foarte palpabilă. Cu ex- 
cepţia preţurilor şi a fur- 
turilor, care sunt mari, 
totul sau aproape totul 
în România, de la salarii 
la pensii și de la buget la 
exporturi, se măsoară în 
cifre mici. Sub tirania 
cifrelor mici, milioane 
de români sunt copleșiți. 
iar România este perife- 
rizată în competiția 
mondială. Deși aspiră la clubul doza Româ- 
nia se îndreaptă, sub tirania cifrelor mici, către un 
model neeuropean de economie şi societate, cu foar- 
te puţini foarte bogaţi și foarte mulţi foarte săraci. 

„România sub tirania cifrelor mici!“ este un 
tablou al economiei şi societăţii româneşti după 12 
ani de tranziţie istorică de la totalitarism la demo- 
craţie, de la comunism la capitalism: reforma şi pri- 
vatizarea economiei, liberalizările și vulnerabilităţile 
concurenţiale, inflația și şomajul, salariile și pensi- 
ile, bugetul şi băncile, hoţiile şi agresarea banului 
public, devalorizarea leului şi deficitul extern, re- 
lațiile neclarificate cu Occidentul. Din păcate, prea 
multa hoţie şi prea multa sărăcie prea mult înnegu- 
rează acest tablou! O asemenea situaţie induce ris- 
curi de colonizare externă şi de compromitere a de- 
mocraţiei interne. Pentru evitarea acestor riscuri este 
nevoie ca România să iasă, treptat, de sub tirania 
cifrelor mici! 

